
Forord 


Denne boken er en revidert utgave av PhD-avhandlingen min fra 
Universitetet i Bergen fra 2015. 

En stor takk går til min hovedveileder Ingvild Øye for sin utrettelige 
lesing, kommentarer og alltid raske tilbakemeldinger på manus. 
Prosjektet hadde ikke kommet i mål uten hennes innsats, og dermed 
hadde denne boken aldri sett dagens lys. En stor takk går også til 
medveileder Frode Iversen for gode samtaler og diskusjoner, og til tider 
delt frustrasjon, over kildene til de eldre rettergangsmåtene og særlig de 
tidlig middelalderske administrative inndelingene på Østlandet. PhD- 
prosjektet var del av det internasjonale HERA-finansierte forsknings- 
prosjektet The Assembly Project, som skapte en verdifull sosial og 
faglig ramme, og som også gav muligheter for å presentere prosjektet i 
ulike fora. 

Jeg vil også takke kollegaer ved Institutt for arkeologi, historie, kultur- 
og religionsvitenskap ved Universitetet i Bergen, samt Kulturhistorisk 
Museum og Universitetet i Oslo, som lot meg ha en kontorplass der under 
hele avhandlingsarbeidet. 

I tillegg vil jeg takke The Assembly Project, L. Meltzer høyskolefond 
og Norsk Arkeologisk Selskap som gav økonomisk støtte til feltarbeidet, 
Anne Karin Hufthammer, som bidro med osteologiske analyser og 
Helge Høeg for utførte vedartsanalyser. Norsk Institutt for Kulturminne- 
forskning (NIKU), Ludwig Bolzmann Institute for Archaeological 
Prospection and Virtual Archaeology, Vestfold fylkeskommune og 
Vestfoldmuseene bidro med økonomisk støtte, utstyr og kompetanse. 
Takk også til Sofie Scheen Jahnsen, Martin Baar-Dahl, Ronny Kvarsnes, 
Hege Skalleberg Gjerde, Halldis Hobæk og Frode Iversen som deltok på 
feltarbeidet. 


FORORD 


Denne boken er trykt med støtte fra Kulturhistorisk museum, Vestfold 
og Telemark fylkeskommune og Norsk Arkeologisk Selskap. Arbeidet er 
utført som ansatt ved Kulturhistorisk museum, Universitetet i Oslo, og 
Arkeologisk museum, Universitetet i Stavanger. 


Stavanger, 23. november 2021 
Marie Ødegaard 

Innledning 


Denne boken handler om tingsteder og det administrative landskapet i 
deler av det historiske Viken-området; de kystnære og sentrale delene av 
Sørøst-Norge, fra Telemark i vest til Halden og Båhuslen i øst. I middel- 
alderen tilhørte dette området Borgarting lovområde. Boken er basert 
på ph.d.-avhandlingen min fra 2015, som er lett redigert og oppdatert. Et 
overordnet mål med boken er å belyse tinget og tingsystemet i Viken i et 
arkeologisk landskaps- og langtidsperspektiv. Ved å utnytte alt tilgjengelig 
kildemateriale og kunnskap søker jeg å følge tinget fra så langt tilbake i tid 
som mulig og fram til ca. 1600, da det skjedde store endringer i tingorga- 
nisasjonen. Selve tingstedene og deres plassering i landskapet står sentralt. 
Ved hjelp av nye metodiske verktøy i form av Geografiske Informasjons- 
systemer (GIS) har relevante kildeopplysninger blitt analysert i forhold til 
tingsteder og senere kjente administrative områder. Dette representerer en 
ny metodisk tilnærming i forskningen på dette feltet. Tingstedene i Viken 
vil belyses i deres ulike kontekster med hensyn til lokalisering og betydning 
i regionen, men også sett i lys av tingsystemets utvikling i Nord-Europa. 
Et ting (norrønt þing) har den allmenne betydningen forsamling, 
sammenkomst av mennesker for forhandlinger etter gjeldende lov for 
å avgjøre saker, jurisdiksjon (Fritzner III, 1019; Modéer, KLNM XVIII, 
334). Ifølge middelalderlovgivningen kunne ting kalles inn når det var 
behov for det (G 131), og faste tingtider synes også å være en gammel 
ordning (Hertzberg 1874, 114f.). De eldste landskapslovene i Norge 
sprang ut av bondesamfunnets felles anliggender, der både fellesretts- 
lig ansvar og juridiske prosedyrer spilte en avgjørende rolle (Sjöholm 
1988, 22, 50 m.fl.; Ekholst 2009, 49ff.). På lokaltingene kjent fra middel- 


alderen samlet frie, jordeiende myndige menn og også enkelte kvinner! 


1 Ide eldste norske lovene var det fem grupper kvinner som hadde rett til å delta på tinget: enker, 
ringkvinner (ON baugrygr) som var ugifte kvinner uten nære mannlige slektninger og som kunne 

seg fra gårder og bygder, ikke nødvendigvis bare for å avgjøre rettslige 
forhold — også religiøse, økonomiske og militære aspekter kunne være 
innvevd. Tinget var dermed et sted for visse typer handlinger av perio- 
disk karakter, knyttet til bestemte lokaliteter i landskapet, der folk kom 
sammen fra et større eller mindre distrikt eller én region. 

Tinget i middelalderen var slik et konfliktforebyggende organ som regu- 
lerte og vedlikeholdt gjeldende samfunnsforhold (Sunde 2011, 56). Det var 
også en arena hvor autoritet og makt kunne forhandles, konsolideres og ter- 
ritoriell kontroll kunne utvides. På den måten kan tinget ha vært sentralt i 
rikssamlingsprosessen, der utviklingen gikk fra lokale fellestiltak og lokale 
maktstrukturer til større kongedømmer med kongelig styringssystem og 
administrasjon. Fortsatt finnes rester av det norrøne tingsystemet, bl.a. i 
navnene og rettskretsene på domstolene, som Borgarting lagmannsrett, og 
i rettergangsmåten ved at sivile saker behandles i et forliksråd før tinget. Til 
tross for at tingorganisasjonen har vært, og fortsatt er, en utbredt og levende 
samfunnsinstitusjon, er forholdsvis lite kjent om den eldste organiseringen 
og den eksakte lokaliseringen av ulike typer tingsteder i Norge. De siste 
tiårene har imidlertid tingsystemet igjen blitt et aktuelt forskningsfelt innen 
både norsk og nordeuropeisk historie og arkeologi (f.eks. Appell 1999; Helle 
2001; Barnwell og Mostert 2003; Pantos og Semple 2004; Sanmark et al. 2013 
2015; Skinner 2014; Sanmark 2017; Semple et al. 2020). Dette prosjektet knyt- 
ter an til denne forskningen. Her står spørsmål om alder og funksjoner sær- 
lig sentralt. Hvor langt tilbake i tid går tinget og hvordan utviklet det seg til 
den organisasjonen som kjennes fra senmiddelalderen og tidlig nytid, med 
ulike funksjoner og rettsnivåer? Hvor ble det anlagt ting? Og hvem sto bak? 

Senmiddelalderens tingsteder var nært knyttet til administrative 
områder på forskjellige regionale og lokale nivåer. Dette danner et viktig 
utgangspunkt for min tolkning av territorialiseringsprosesser og utviklin- 
gen av tinget. Organiseringen av det politiske og administrative landskapet 
innen Borgartingets lovområde er spesielt interessant, siden området tidvis 


arve både odel (land) og løsøre, kvinner som var i disputt med andre kvinner, kvinner som holdt 
et hushold (og dermed kan ha inkludert ikke bare enker, men også kvinner hvis menn var syke 
eller borte) og kvinnelige vitner. I vikingtiden var antakelig reglene relativt like, men en må anta at 
kristningen hadde ledet til restriksjoner i kvinnelig deltakelse på tinget og en kan dermed anta at 
en større del kvinner hadde rett til å delta før det (se Sanmark 2017, 47-48 og der anført litteratur). 

skilte seg fra resten av landet på grunn av dansk overhøyhet i vikingtid og 
tidlig middelalder. Det fantes regionale forskjeller mellom landsdelene. 

Borgartingets lovområde var inndelt i fire geografisk-hierarkiske 
nivåer i tidlig middelalder. Lagdømmet med lagtinget utgjorde det høy- 
este nivået, som var underinndelt i sysler, skipreider og fjerdinger (Sveaas 
Andersen, KLNM XVII, 645-648; XV III, 348f.; Bjørkvik, KLNM XV, 546- 
550). Innen disse nivåene fantes tingsteder med ulike rettslige funksjoner. 
I tillegg fantes byting og hyllingsting. Regionale tingsteder er kjent fra 
skriftlige kilder, mens de mindre, lokale tingene og deres alder er vanske- 
ligere å identifisere. I denne boken legges det særlig vekt på lokaltingene, 
som er minst undersøkt i et samlende perspektiv. Undersøkelsen foretas 
på tre analytiske nivåer: i et makro- og mesoperspektiv på regionalt nivå 
der tinget knyttet til lagdømmet studeres, og mellomnivå, som sysler, og 
på mikronivå som næranalyse av lokalting i ni fjerdingsdelte skipreider. 

Tingstedenes lokalisering blir studert mot aktører som på ulik tid og i 
ulik grad kan ha hatt påvirkning på tingstedenes lokalisering: bønder, lokale 
eliter, konge og i høy- og senmiddelalderen også kirken. Jeg vil drøfte tinget 
i sammenheng med skiftende sosiopolitiske og sosioøkonomiske struktu- 
rer, bosetnings- og samfunnsforhold som kan ha påvirket tingsystemet. Et 
tradisjonelt syn har vært at kongen og hans maktapparat i løpet av rikssam- 
lingsprosessene fikk kontroll over tingsystemet på regionalt nivå gjennom 
strategisk flytting av tingsteder nærmere kongsgårder og byer som ble admi- 
nistrative sentra. Dette skal ha styrket sentralmakten (Sveaas Andersen 1977, 
248-255; KLNM XVIII, 358). Utviklingen er blitt sett å gå fra små lokale ting 
til ting for større områder. Eller er det faktisk slik at tinget skal ses som et ledd 
i en kollektiv makt som inngikk i de tidlig styringssystemer i Skandinavia? 
En samlet analyse av de ulike nivåene i tingsystemet i Borgartingslagen i 
et langt tidsperspektiv har imidlertid ikke vært gjort tidligere. Det er så 
langt heller ikke undersøkt hvorvidt tingsteder faktisk ble flyttet som følge 
av endrede maktforhold og befolkningsstruktur. Jeg har en hypotese om at 
endringer lettere kan initieres fra toppen av samfunnet og nedover til lavere 
nivåer og lokalsamfunn. Tingorganisasjonen og tingenes lokalisering på 
høyere nivå vil derfor bli undersøkt først. 

Målet er å kaste lys over tinget og, som utgangspunkt, endringer, ter- 
ritorialiserings- og regionaliseringsprosesser i Viken-området så langt 

tilbake i tid kildetilfanget tillater det. Det har vært argumentert for at 
tingsystemet i Norge kanskje kan strekke seg tilbake til folkevandringstid 
(400-560 e. Kr) (Brøgger 1921; Olsen 1926; Indrebø 1935), men arkeologisk 
materiale er i liten grad trukket inn og analysert for å kunne forankre 
dateringene i et mer konkret materiale. Nyere arkeologisk forskning vekt- 
legger i større grad fysiske spor etter mulige tingsteder, som ringer av reiste 
steiner, visse typer tufter, gravhauger og kirker, samt gode kommunika- 
sjonsmuligheter, som kan gi perspektiver knyttet til alder. På kontinentet 
har tinget ut fra skriftlige belegg røtter tilbake til tiden rundt Kristi fødsel. 
Et sentralt mål her er å koble inn ulike typer kilder, ikke minst arkeolo- 
giske strukturer, for å avklare aldersspørsmålet på sikrere grunnlag. 


1.1 Undersøkelsesområdet 


Undersøkelsen av tingsteder og rettsområder er avgrenset til det histo- 
riske Viken, som i middelalderen var kjent som Borgartingslagen, navn- 
gitt etter den nåværende byen Sarpsborg, middelalderens Borg (figur 1). 
Kjernelandskapet omfattet området rundt Oslofjorden, som besto av fire 
fylker i andre halvdel av 1100-tallet og to såkalte lagsogn i 1223 (se kap. 5). 

De fire middelalderfylkene i Borgartingslagen var Ranrike, Vingulmark, 
Vestfold og Grenland (figur 1.1). Ranrike, som også var et eget lagsogn, tilsva- 
rer Båhuslen i nåværende Sverige, som fra ca. 1000 til 1536 tilhørte det norske 
riket og fram til 1658 det dansk-norske riket. I Ranrike undersøkes fortrinns- 
vis tingstedene på høyere nivå. Foss i Tunge herred kan ha vært et eldre lag- 
ting for Ranrike. Sagaen om Håkon Håkonsson omtaler tre hyllingsting her: 
Hornboruting ved Hamborgsund i Kville herred, Älvebakke nær Konghelle/ 
Kungälv og et stevne i Vetteherred av ukjent lokalisering i dag. Vingulmark 
inkluderte deler av dagens Viken fylke, tidligere Østfold fylke med deler av 
Akershus (Oppegård, Vestby, Ski, Ås, Nesodden, Frogn), Asker, Bærum, 
Hurum, Sande, Eiker, Lier, Røyken og Oslo. Lagtinget sto i Borg i Vingul- 
mark. I tillegg til Vestfold (nå Vestfold og Telemark fylke) inkluderte dette 
fylket i middelalderen også Sandsvær, dagens Kongsberg kommune i det 
tidligere Buskerud fylke. I Vestfold lå det kjente Haugatinget i Tønsberg, et 
hyllingstingsted (se kap. 54.2 og 9.15). Grenland besto av sørvestre del av 
dagens Vestfold og Telemark fylke, dvs. områdene Gjerpen, Siljan, Eidanger, 

Bamble, Sannidal og Skåtøy, Kviteseid, Lårdal og Mo (dagens Tokke), Fyres- 
dal, Nissedal, Drangedal, Bø, Sauherad, Lunde og Holla (dagens Nome), 
Melum, Solum og Heddal/Hitterdal (søndre del av dagens Notodden). 


8 Byer! tingsteder 


—— Mulig fylkesgrense 
Cryer 

— Lovområde ca. 1160 
===, Utvidelse ca, 1300 


Figur 1.1. Borgartingslagens fire fylker og grensene for lovområdet ca. 1160. Utvidelse ca. 1300 markert 
med grå stiplet linje. Lagsogntingsteder og hyllingsting er markert med rød prikk. Kart: Marie Ødegaard. 


2 Iden resterende delen av boken er fylkesbetegnelsene forut for regionreformen av 2020 brukt. 

1.2 Perspektiv og problemstillinger 


Det har vært få eller ingen samlede studier knyttet til tingets alder og 
endring i Borgartingslagen. Nyere forskning understreker tingets rolle 
i utviklingen av kongedømmer og riksstyre i Nord-Europa, der admini- 
strative områder og lovområder ble knyttet sammen i stadig større enheter 
(Iversen 20 15a; Semple et al. 2020). Et sentralt spørsmål er hvordan tinget 
utviklet seg i Viken-området og hvorvidt en slik utvikling kan spores her. 

Tidligere forskning har påpekt en nær forbindelse mellom kult og rett, 
og mellom marked og tevlingsplasser, og at tingstedene lå sentralt plas- 
sert i bygdene, gjerne ved en middelalderkirke (f.eks. Bugge 1920; Sveaas 
Andersen 1977, 249). Det har vært foreslått at mektige aktører kontrollerte 
tingene: de mindre av lokale storbønder og de større av lokal elite i kon- 
gens tjeneste (Sveaas Andersen 1977, 254; KLNM XVIII, 351). Dette har 
likevel ikke vært empirisk etterprøvd i særlig grad. Det er derfor sentralt 
å undersøke hvilke maktstrukturer tingstedene kan ha inngått i. Hvilke 
aktører hadde innflytelse på tinget — var det lokale eliter, kongen og hans 
ombudsmenn, eller var tingsystemet primært et lokalt samvirkeorgan 
med nøytrale samlingsplasser for bondebefolkningen? Spørsmål om 
hvorvidt utvidelser av lovområder og tingdistrikter kan betraktes som 
styrking av felles samvirkeorganer eller økt herredømme, står her sen- 
tralt. Dette spørsmålet må vurderes i en tidssammenheng så langt det er 
mulig, særlig i lys av en sterkere kongemakt og også kirkens innvirkning 
på tingsystemet i høymiddelalderen. Sosiale, økonomiske og topografiske 
forhold trekkes inn for å belyse spørsmålet om hva som kan ha betinget 
tingstedenes lokalisering over tid. 

Det benyttes som nevnt en multiskala tilnærming. Dette er gjort for å 
fange inn de ulike nivåene ut fra ulik perspektivering og kildegrunnlag. 
Målet med makroanalysen er å undersøke de større enhetene, og hvilke 
prosesser og aktører som hadde påvirkning på tinget på høyere nivå, 
og i lys av kjente, større samfunnsendringer. Mellomnivået er koblet til 
tingsteder i sysler og fylker i Borgartingslagen. Mikronivået er basert på 
en nærstudie av lokaltingsteder i ni utvalgte skipreider, slik de er kjent 
fra senmiddelalderen. De fysiske tingstedene i bygdene er forsøkt spo- 
ret og sett i relasjon til sine administrative områder. Identifikasjonen 
bygger både på yngre kilder fra senmiddelalderen og fysiske strukturer 

som middelalderkirker, gravminner, gravfunn og kokegropfelt, samt 
stedsnavn. Et mål er også å identifisere skipreidetingene og skille dem 
fra lokale fjerdingsting. Spørsmål om alder, og eventuelle endringer i 
lokaltingenes lokalisering og administrative grenser på lavere nivå, står 
sentralt. Ved å sammenligne utvalgte skipreider er målet å avdekke, og 
om mulig forklare, variasjoner og likheter i tingstedenes lokalisering og 
funksjoner. Denne delen av analysen tar utgangspunkt i historisk belagte 
gårder som tingstedene lå på. Her blir alle relevante kildekategorier som 
kan geografisk kartfestes vurdert mot tingsteder og landskapet rundt. 
Denne tilnærmingen, og metoden forbundet med den, representerer et 
nytt metodisk grep med sikte på å gi ny kunnskap om tingsystemet. 
Hovedproblemstillingene i boken kan oppsummeres i fire punkter: 


° Hvor er tingstedene lokalisert i landskapet, og kan de kobles til ulike 
hierarkiske nivåer i tingsystemet og med ulike funksjoner over tid? 

e Hvor langt tilbake i tid kan tinget spores? 

° Er tingstedene karakterisert av kontinuitet eller endring? 

e Hvilke aktører og samfunnsprosesser har påvirket tinget over tid? 


En vurdering av tingstedenes lokalisering er viktig og utgjør en forutset- 
ning for videre bedømmelser av tingenes nivåer og funksjoner i et lang- 
tidsperspektiv. Tingstedenes lokalisering skal studeres i sammenheng 
med administrative, kulturhistoriske og sosioøkonomiske strukturer. 
Med dette metodiske grepet håper jeg å kunne kaste nytt lys over makt- 
forhold, ulike lokaliseringsfaktorer og samfunnsaktører over tid. 

Nye metoder innen landskapsstudier gjør det nå mulig å vinne en mer 
dynamisk forståelse av tingsteder. Siden 1990-årene har det vært vanlig 
å organisere romlig informasjon i Geografiske Informasjonssystemer 
(GIS). Det har blitt et viktig hjelpemiddel til å analysere og organisere 
arkeologiske, historiske og kartografiske data samlet. Dette har tidligere 
ikke vært gjort i studier av tingsteder i Norge. Jeg har selv registrert og 
gjennomgått alle skriftlige kilder om tingsteder i undersøkelsesområdet, 
der jeg også trekker veksler på resultater fra tidligere forskning. For å 
kunne rekonstruere og til en viss grad korrigere middelalderske admini- 
strative grenser og undersøke hvordan disse eventuelt har utviklet seg, 
har GIS vært et viktig hjelpemiddel. Diplomer fra senmiddelalderen 

utgjør hovedkildene til identifikasjon av tingsteder, men kombinert med 
stedsnavn, arkeologiske og fysiske strukturer, og topografiske forhold. 
Jevnføring med andre land med bedre kildedekning er også viktig. 

Tingstedene er fysiske manifestasjoner i landskapet som må vurderes 
sammen med aktørene som påvirket og bandt organisasjonen sammen 
i en tidssammenheng. Ved å studere forskjellige geografiske nivåer og 
strukturer av ulik alder samlet og komparativt, der ulike romlige og kro- 
nologiske strukturer vurderes i relasjon til hverandre, er målet å kunne 
danne et bilde av det forhistoriske tinglandskapet. Dette gir grunnlag for 
å analysere og diskutere spørsmål om funksjoner, hierarkiske nivåer, sen- 
tralitet, stabilitet og forandring i tingsystemet over tid. 


1.3 Historisk riss av tingsystemet 


Selv om boken legger vekt på tingsteder som samfunnsmessige møteplas- 
ser rent fysisk, er det viktig å få en oversikt over de ulike funksjonene og 
mulighetene som fantes for å løse ulike typer konflikter, styringsmeka- 
nismene som rådde i denne type rettsorganisasjon og hva som skjedde 
dersom en ikke ble enig. Det følgende risset av tinget som samfunns- 
institusjon og konfliktløser danner bakgrunn for å forstå dets fysiske 
strukturer på ulike nivåer. 

Det fantes to konfliktløsningsmåter i vikingtid og tidlig middelalder: 
vold eller samhandling. Hevn var en akseptert form for konfliktløsning, 
regulert slik at hevnen måtte være proporsjonal i henhold til forbrytelsen 
som var utført. Gulatingsloven, som gjaldt for Vest-Norge, viser at «hevn» 
var en plikt og måtte gjengjeldes for selv ikke å miste rettssikkerhet og 
ære (G 186; Sunde 2011, 54). Hevnen gjelder gjerningsmannen og ikke 
blodhevn overfor slekten — selv om dette nok kan ha foregått i praksis 
(Sunde 2005, 61). 

En fredelig måte å forebygge konflikt på var å føre vitner, såkalte skir- 
skotningsvitner. Hele bevissystemet bygget i eldre tid på slike vitner og 
deres klarlegging av saken (Hertzberg 1874, 233ff.; Nordby 2018). En annen 
måte å finne minnelige løsninger og skape konsensus på, var ved en dóm. 
Det var to typer: skiladömr, et utvalg der hver av partene oppnevnte seks 
menn hver til å få fram fakta og deretter gi kjennelse. Denne dömen ble 

som oftest brukt i økonomiske saker og kunne holdes i den saksøktes 
hus eller på tingstedet i bygda (Hertzberg 1874, 178). Sættardömr benyttes 
derimot i saker som alt var rettslig avklart (vitterlig), for å fastsette bøtene 
og erstatningens størrelse, ofte brukt i straffesaker (Seip 1934, 60f.; Helle 
2001, 96). Tinget var også en måte å løse konflikter på fredelig vis, men 
det ble oppfordret til å løse saker i en döm. Dersom tinget ble innblan- 
det ble saken offentlig, og kongen fikk rett til bøtelegging og en andel av 
boten. Selv om tinget primært var et rettsorgan, kunne saker av ulik art 
behandles: rettspleie, administrativt-rettslig, lovgivende og politiske, til 
kongehyllinger (Sveaas Andersen, KLNM XVIII, 350-359; Barnwell 2003, 
3). Den eldste hovedregelen var nok at bare straffesaker kunne behandles 
på tinget (Robberstad, KLNM XIV, 133). Sivile saker som gikk til tings, 
var de som ikke ble avklart ved en döm eller der saksøkte nektet å bøye 
seg, såkalt ran. 

Til tinget kom dermed tre typer saker: (1) straffesaker ved forbrytelser, 
hvor staffen var private og offentlige bøter, såkalte botamål, (2) straffe- 
saker ved forbrytelser, der straffen var (a) uløselig fredløs (utlegdarmål), 
dvs. at straffen senere kunne omgjøres, eller (b) fredløs i all tid, uavlø- 
selig fredløs (ubotamål), og (3) unntaksvis i sivile saker (Hertzberg 1874, 
189). Det var en forskjell mellom rettslig og ikke rettslig avklarte saker. 
I førstnevnte saker ble skirskotningsvitner ført og dommen var utlegd 
eller tvangseksekusjon, dvs. saksøkeren kunne drive inn kravet og bøter 
(G 35). I ikke klarlagte saker måtte den saksøkte verge seg gjennom for- 
melle prov, som regel nektingsed, i grove saker gudsdom (Helle 2001, 
102). Fredløshet ble i økende grad brukt av kongedømme og kirke for å 
skape ro og orden fra 1160-årene av og måtte behandles på tinget først 
(Helle 2001, 100 m/ref.). 

De eldste landskapslovene omtaler rettergangsmåten på lokalnivå i så 
liten grad at det er vanskelig å vite noe sikkert om den (Halvorsen, KLNM 
II, 216). For å få en tingdom respektert uten et effektivt overregionalt 
maktapparat, var lokalsamfunnene avhengige av at alle var enige i en 
saksavgjørelse, hvis ikke måtte saken opp for neste tingnivå. «Enighet» 
innebar at færre enn en firedel av tingmennene var uenig i avgjørelsen. 
Dersom flere enn en firedel ikke godtok avgjørelsen, gikk saken til neste 
nivå, fram til høyeste nivå, som var lagtinget (G 35, 266; F X, 30). Der 

avgjorde trolig flertallet. Det var altså ikke en appellordning som i dag 
for å overprøve en domsavgjørelse, men for å sikre dommen. Bakgrunnen 
er at maktforholdet, både mellom partene og mellom partene og retten, 
kunne hindre tingmennene i å avsi dom i en sak der f.eks. lokale eliter var 
part. Ble saken sendt til et høyere nivå, hadde trolig lokale eliter mindre 
autoritet og makt (Helle 2001, 97; Sunde 2005, 85). Det vesentlige var å få 
en gyldig dom som flest mulig kunne enes om. Ting på ulike nivå hadde 
derfor antakelig samme rettslige myndighet, bare ikke samme autoritet 
(Helle 2001, 97). Først etter Landsloven var kongen, med sine rådgivere, 
høyeste dommer. 

Det har vært argumentert for at kongemakten styrket sin rolle i retts- 
utøvelsen fra 1160-årene og tiltakende oppover mot 1300-tallet på bekost- 
ning av bøndenes medvirkning. Det bidro til en nedtoning av lokale og 
regionale politiske institusjoner. Kongedømmet tok kontroll over retter- 
gangen, ved å trekke dömen inn under tingets virksomhet og ved at tinget 
kom under kongelige ombudsmenns kontroll (Sveaas Andersen, KLNM 
XVIII, 353). Dömen i sivilrettslige saker ble et lokaloffentlig organ med 
fastlagte arbeidsområder i bygdene, men fortsatt oppnevnt etter behov 
(Imsen 1990a, 29 m/ref.). I offentlige straffeprosesser integreres dömen i 
tinget, oppnevnt av kongens ombudsmann, hvor de fungerte som «jury» 
(L IV, 18; Seip 1934, 72-83; Imsen 1990a, 29f., 197ff. m/ref.). En vet imid- 
lertid lite om hvordan dömen fungerte i praksis på tinget. En antar at 
rettergangen var lik som for lagretten på lagtinget, der en döm klarlegger 
saken før resten av lagretten og tingmennene samtykker med våpentak 
eller lovtak, dvs. løfter våpnene eller gir samtykke ved former for akkla- 
masjon (G 266, 279, 292; Seip 1934, 60-63; Sunde 2014, 147 n. 50 m/ref.). 

Det har vært argumentert for at lokalt selvstyre ble revitalisert etter 
1350. Lagrettemenn i ulike dömer og på lokalting utgjorde da bygdenes 
viktigste fellesorgan (Imsen 1990a, 198-201). Utviklingen i senmiddel- 
alderen med kongefellesskap og union ledet likevel til økt avstand mellom 
bøndene og kongen, og der unionsmonarkiets regionale representanter, 
slik som fogder, gjorde seg gjeldende i bygdene (Imsen 1990a, 194). Selv 
om det formelt ikke var endringer i kongens status som øverste retts- 
instans, overtok riksrådet den høyeste domsfunksjonen alt fra 1300-tallet 
av. I 1480-årene fikk dette en fastere organisasjon, riksrådsdomstol, 

senere kalt «overlagting», der det annethvert år skulle holdes slike retter- 
ting i Oslo for det sønnafjelske, dvs. Østlandet og deler av Sørlandet, 
og Bergen for det nordafjeldske, dvs. landet nord for Dovre og vest for 
Langfjella med skattlandene vest i havet (Imsen 1981b, 271). Statens myn- 
dighet skal igjen ha økt fra slutten av 1500-tallet på bekostning av bønde- 
nes deltakelse (f.eks. Seip 1934, 60, 117ff.; Holmsen 1937, 80; Lunden 1978, 
132f.), som utkrystalliserer seg med opprettelsen av sorenskriverembetet i 
1591 (NRR III, 201; Imsen 1981a, 58). Til tross for at bøndene gradvis mis- 
tet sin lovgivningsfunksjon og makt til kongelige ombudsmenn, skilte 
tinget seg likevel fra tilsvarende dømmende organ på kontinentet når det 
gjaldt selvstendighet og velfungerenhet, på landsdelsnivå fram til 1274 og 
på bygdenivå fram til minst 1591 (Sunde 2005, 82). Et spørsmål er da hvor- 
dan disse ulike rettsaspektene bidro til stabilitet eller endring i tingenes 
fysiske utforming og lokalisering. 


1.4 Bokens struktur 


Boken er delt i ti kapitler. I det neste kapitlet drøfter jeg den forsknings- 
historiske bakgrunnen til tingsystemet og hvordan selve tingstedene, 
alder og rettskretsene har blitt vurdert. I kapittel 3 blir bokens teoretiske 
rammeverk redegjort for, med særlig vekt på perspektiver på hvordan ste- 
der og regioner oppstår, vedlikeholdes og endres. I kapittel 4 gjør jeg rede 
for mine metodiske tilnærminger. Kapittel 5 er en analyse på makronivå 
av tingsystemets oppbygning. Her drøftes Vikens vekslende administra- 
tive inndeling med tingsteder på høyere og mellomnivå. Jeg undersøker 
her tingstedenes kontekst med hensyn til lokalisering, topografi og admi- 
nistrativ tilknytning. Jeg diskuterer også verdslige og kirkelige inndelin- 
ger på ulike nivå og funksjoner og hvordan disse griper inn i hverandre. 

I kapittel 6 undersøker jeg administrative inndelinger på lavere nivå. 
Jeg gransker hvordan rettskretsene og tingstedene utviklet seg fra felles 
samvirkesteder og regioner til kongelige regulerte ting- og administrative 
områder. I kapittel 7 analyserer jeg tingstedene i landskapet gjennom en 
mikroanalyse av ni utvalgte skipreider. Formålet er å avdekke eventuelle 
regionale og lokale variasjoner og utviklingen over tid. I kapittel 8 går 
jeg nærmere inn på tingstedenes lokalisering i landskapet, og diskuterer 

hvorvidt hierarkiske nivåer og funksjoner kan spores i materialet. I kapit- 
tel 9 står tingets alder og utvikling sentralt, og dermed spørsmålet om 
kontinuitet eller endring, koblet til stedsnavn og arkeologiske strukturer 
som kokegropfelt, bygdeborger og kirkesteder. Her drøftes «tingstedenes 
arkeologi», også knyttet til mine egne registreringer og utgravninger. 
I siste kapittel ser jeg resultatene i lys av samfunnsprosesser og utviklin- 
gen av tinget i et videre perspektiv, der jeg tar stilling til de ulike problem- 
stillingene og metodiske og teoretiske tilnærmingene som jeg har lagt til 
grunn for undersøkelsen. 


22 


KAPITTEL 2 


Forskningshistorisk bakgrunn 


Màlet med dette kapitlet er à presentere og vurdere sentrale fremstillinger, 
resultater og perspektiver knyttet til utforskingen av tinget - det som er 
av betydning for min framstilling og som jeg trekker veksler på i under- 
søkelsen. Flere forskere har tidligere levert solide historiografiske over- 
sikter over temaet (Helle 1972, 2009; Sveaas Andersen 1975, 1977; Sandvik 
1989; Dahl 1990; Bagge 1996a og b; Olsen 1997). Disse er nyttige som en 
generell forskningshistorisk bakgrunn og knytter direkte an til min egen 
analyse. Det har, som nevnt, likevel ikke tidligere vært gjort noen tilsva- 
rende undersøkelser av tingsystemet som det jeg skal gjøre, basert på et 
sammensatt kildemateriale av arkeologiske, topografiske, kartografiske 
og historiske kilder i et samlende perspektiv (men se Semple et al. 2020). I 
det følgende vil jeg vurdere tidligere forskning tematisk, mot spørsmål av 
særlig relevans for min egen analyse, slik som om tingstedenes lokalise- 
ring, funksjoner, nivåer og sentraliseringsprosesser, og i forhold til alder, 
aktører og spørsmålet om endringer og kontinuitet. 


2.1 Tingsteders fysiske strukturer 
og lokalisering 


Tidligste informasjon om tingsteder og andre fornlevninger med en kon- 
kret landskapslokalisering er bevart i form av reiseskildringer foretatt av 
prester fra 1500-tallet og av antikvarer i de påfølgende århundrer (Nilssøn 
1574-1597; Kraft 1822-1835; Lorange 1870; Bendixen 1880, 1891). Det kan 
omtale tradisjoner og fornminner som er forsvunnet og glemt i dag. Det 
argumenteres ofte for en nær kobling mellom kultsted og ting, basert på 
utsagn i sagaer (Gomme 2009 [1880]; du Chaillu 1970 [1889], 517; Allcroft 
1921, 345f.). Denne litteraturen trekkes særlig inn når det gjelder spørsmål 

om tingstedenes lokalisering og fysiske markeringer, men må samtidig 
anvendes med et kildekritisk blikk. 

Særlig har fornminner som gravhauger og såkalte domarringer, dvs. 
reiste steiner i en krets, vært tolket som tingsteder. Både i Norge og i 
Sverige ble de reiste steinene, formet som en ring, tolket som markører for 
området der dommerne skulle sitte. De svenske landskapslovene nevner 
en «dommarring» (a þing oc a ring), der alle frie bønder på tinget skulle 
sitte innenfor (Modéer, KLNM XVIII, 335 m/ref.). Gulatingsloven nevner 
også en «tingring» (bingring) (G 240), som har vært antatt å referere til en 
form for domarring. Steinringene har også vært sett som samlingssteder 
for religiøs kult. Diskusjonen om hvorvidt domarringene virkelig har vært 
tingsteder er omfattende (bl.a. du Chaillu 1970 [1889], 369ff.; Worsaae 1846; 
Sahlström 1924, 1942; Holmgren 1929; Arne 1938; Grieg 1943, 43; Skjelsvik 
1956). Flere utgravninger av antatte domarringer har likevel vist at det 
dreier seg om graver fra eldre jernalder (Skjelsvik, KLNM III, 165-167), 
men det finnes også eksempler på at de faktisk har vært brukt som ting- 
steder i senmiddelalderen, slik som Motala i Sverige (Styffe 1911, 248). En 
kan derfor ikke avvise at noen kan ha vært benyttet som tingsteder også i 
eldre tid. Det finnes dessuten flere eksempler på at gamle monumenter som 
markerte gravhauger har vært brukt som tingsteder, som bl.a. Tingwall 
på Isle of Man og Anundshögen i Sverige (Sanmark og Semple 2010). Det 
er imidlertid vanskelig å skille mellom monumenter som faktisk har vært 
brukt som tingsteder og de som er blitt tilskrevet slik status senere. 

Med bakgrunn i kildemateriale som middelalderdiplomer og steds- 
navn med ting i navnet, utarbeidet flere norske og svenske forskere 
mellom 1920- og 1940-tallet lister over mulige tingsteder (Bugge 1920; 
Wildte 1926, 1931; Bull 1931; Indrebø 1935; Turén 1939). Disse kan danne 
et godt utgangspunkt for nye kontekstuelle studier. I de eldre arbeidene 
er det argumentert for en nær kobling mellom ting, kult, gilder og ulike 
former for lek/kappestrider, og ofte også markedsplasser (Munch 1852, 
152-153; Koht 1921, 29; Schück 1926, 170-171), gjerne knyttet til såkalte 
bygdemidtpunkt (Bugge 1920; Olsen 1915, 1926; Schledermann, KLNM 
XVIII, 373f.). Det har videre vært argumentert for en sterk grad av kon- 
tinuitet, og at lokaltingene ble holdt på det samme stedet helt fra før- 
kristen tid og fram til reformasjonen (Bugge 1920). Sjelden er imidlertid 

tingstedenes eksakte lokalisering i landskapet blitt diskutert nærmere, 
og de er heller ikke sett i større sammenhenger og til ulike administra- 
tive områder (Bugge 1920, 110; Bull 1921, 64ff.; 1924, 143). Dermed kunne 
forskerne heller ikke forklare hvorfor det ofte finnes spor etter flere 
stevnesteder innen samme bygd. 

I de senere tiår har det vært en fornyet interesse for å studere ting- 
systemet, både nasjonalt og internasjonalt, og blant så vel arkeologer som 
historikere (Wilson 1994; Appel 1999; Helle 2001; Storli 2006; O'Grady 
2008; Sanmark og Semple 2013; Sanmark et al. 2013, 2015; Skinner 2014; 
Semple et al. 2020). På nytt er gravhauger sett i sammenheng med ting- 
steder og som multifunksjonelle lokaliteter. Ut over det å være grav- 
minner, der forfedreriter og sosiale minner ble skapt og reprodusert, 
kan forhistoriske graver i form av monumenter ha vært steder for sosial 
interaksjon. Her kan fortidens monumenter ha blitt brukt aktivt for å 
skape legitimitet og autoritet, trolig under kontroll eller overoppsyn av 
en politisk og religiøs elite (Semple 2004, 139; Williams 2004, 111, 116). 
Dette er kjent fra tingsteder i Sverige, hvor spesielle gravhauger eller 
andre monumenter og strukturer har en slik funksjon, slik som Gamle 
Uppsala (f.eks. Larsson 1998; Ljungkvist et al. 2012) og Kjula ås (Sanmark 
og Semple 2010). Disse momentene vil være viktige å trekke inn i arbeidet 
med å identifisere tingsteder i undersøkelsesområdet. Dette blir nærmere 
diskutert i kapittel 4 og kapittel 9. 

Flere norske forskere har i de senere år pekt på et mulig nært geo- 
grafisk samband mellom større kokegropfelt, tingsted og kirke, siden 
flere kokegropfelt er blitt påvist nær middelalderske kirkesteder. To slike 
steder ligger i undersøkelsesområdet, Bommestad og Lunde nær Tjølling, 
også med stedsnavn forbundet med ting (Skre 2007, 385-406; Gjerpe 
2008, 56f.; Samdal og Bukkemoen 2008, 262; Ødegaard 20 18a, 20 19a og b). 
Det har åpnet for kontinuitet mellom førkristne kultplasser og kristne 
kirkesteder - en gammel diskusjon, som derfor har fått ny aktualitet, og 
som vil bli nærmere gjort rede for og vurdert i kapittel 8. 

Tolkningen av såkalte ringformede tunanlegg som er påvist i 
Sørvest-Norge og Nord-Norge som mulige tingsteder, har også fått for- 
nyet aktualitet (Nicolaysen 1882-1866, 301, Storli 2000, 2001, 2006; Olsen 
2005; Grimm 2010; Iversen 2015 a-c). Slike anlegg har vist seg å kunne 

ha en lang bruksfase gjennom hele jernalderen, og der enkelte kan gà 
helt tilbake til eldre romertid (Storli 2006, 48ff.). Det er særlig analogier 
til beskrivelsen av germanske stammers faste tingmøter mellom høvdin- 
ger, gjengitt av Tacitus i år 98 e.Kr., og beskrivelser av ting i den island- 
ske fristatstiden som danner bakgrunn for tolkningene. Det skal da ha 
skjedd en utvikling som gikk fra mer begrenset autoritet til stadig større 
kontroll over større områder, hvor siste fase skal ha inkludert konsolide- 
ring av makt og nye styringsmåter. Det førte til at det eldre tingsystemet 
gikk ut av bruk. I Sørvest- og Nord-Norge gikk utviklingen av ringtu- 
nene også fra små til større områder. Tingstedene på Island hadde også 
boder, datert til ca. 950 til 1200-tallet, men var mer uregelmessige i utfor- 
ming (Vésteinsson 20 13, 113) og ikke formet som ringtun (Olsen 1972, 151f.; 
Storli 2006; Iversen 20 15a, 2). Slike anlegg er imidlertid ikke funnet innen 
undersøkelsesområdet, men tolkningene er likevel interessante når jeg 
skal diskutere tingstedenes utvikling i tid. 

Flere studier av tingsteder har i stor grad omfattet mindre, lokale 
undersøkelser av mer eller mindre sikkert identifiserte tingsteder på ulike 
nivåer (Barnwell og Mostert 2003; Pantos og Semple 2004). Det er i liten 
grad gjort forsøk på å vurdere tingstedenes plassering mot større juri- 
diske områder og sosiale hierarkier. Imidlertid er det nylig publisert noen 
høyst relevante studier, som nettopp forsøker å trekke konklusjoner om 
tingsteder innen større geografiske områder, herunder særlig tingsteder 
på de britiske øyer (Baker og Brookes 20 Ba), Sverige, Norge, Island og 
de nord-atlantiske øyer, men også trekker veksler på kontinentalt mate- 
riale (Sanmark 2017; Semple et al. 2020). Studien av tingsteder og admi- 
nistrative landskap i England viser at en kan klassifisere tingstedstyper 
ut fra landskapskontekst med hensyn til infrastruktur, tilgjengelighet, 
monumentalitet og skala (Baker og Brookes 208a, 3f.). I studiene vises 
det hvordan tingsteder kan være lokalisert på høyder med god utsikt over 
både nærområder og områder i en viss avstand og i relasjon til større 
veier. Andre tingsteder lå like ved siden av sentrale veier og møtepunkter, 
gjerne ved vadesteder og veikryss. Noen tingsteder lå ved viktige kongs- 
gårder eller senere kirkelige sentra. 

Tingstedenes lokalisering synes dermed å være bestemt av område- 
nes infrastruktur og sosiopolitiske bosetningsstruktur, og dette vil være 

viktig å studere også her. I England pekte den ene studien ut en spe- 
siell type tingsteder på «hengende fremspring» (hanging promontories), 
som skiller seg ut med en del felles fysiske kjennetegn, i tillegg til å være 
formet som markerte plattformer eller ha et haug-lignende utseende 
(Baker og Brookes 20 Ia, 4, 12). Disse har en spesiell lokalisering nær 
administrative grenser, ofte der flere yngre sogn krysser hverandre eller 
ved større verdslige og geistlige grenser. Denne typen tingsteder er fore- 
slått å representere tingsteder på et høyere nivå, enten regionalt koblet 
til såkalte shires (fylker) eller overregionalt nivå, og trolig også en type 
tingsted som var eldre enn kjente administrative områder (hundred) 
som først er belagt i kildene på 900-tallet (Baker og Brookes 20 Ba, 8ff.). 
Disse strukturene er særlig interessante som sammenligningsgrunnlag 
for tingsteder i undersøkelsesområdet. De viser at det er mulig å finne 
indikasjoner på et eldre lag i organisasjonen ved å se på både tingsteders 
utforming og lokalisering i landskapet og i forhold til yngre kjente histo- 
riske administrative grenser. 


2.2 Funksjoner, nivåer og sentralitet 


Gjenoppdagelsen på 1400-tallet av Tacitus” fremstilling Germania fra ca. 
98 e.Kr., ledet til tolkninger om et opprinnelig fellesgermansk likhets- og 
frihetsideal blant germanske stammer. Studiet av lover og rettshistorien 
på 1800-tallet ble også påvirket av denne kilden, og det ble sentralt å for- 
søke å finne en opprinnelig førkristen fellesgermansk urrett (Maurer 
1852, 1878; von Amira 1874; Lehmann 1888). Norske og islandske lover og 
sagaer ble her antatt å inneholde de mest opphavelige rettsoppfatninger 
(Sandvik 1989, 283ff.). Eldre rett ble brukt til å vurdere likheter i ting- 
systemets ulike nivåer og funksjoner. Videre ble sagaer i stor grad brukt 
som direkte kilder til det forhistoriske samfunnet, der tinget ble sett som 
en institusjon som uttrykte iboende demokratiske tendenser (Grimm 
1828; Stubbs 1874-1878). Tinget ble også ansett som forløper for moderne 
representative styringsmåter, som parlamenter (se f.eks. Gomme 2009 
[1880], 8). Det ga seg utslag i forholdsvis ukritiske sammenligninger og 
analogier mellom tingsteder i forskjellige land (Gomme 2009 [1880]; 
du Chaillu 1889; Allcroft 1921). Bøndene skal ha hatt den opprinnelig 

lovgivende og dømmende myndighet, men ble etter hvert fratatt den sty- 
rende myndigheten av kongemakten og dens ombudsmenn. 

Tolkninger av landets eldre administrative inndelinger ble også gjort, 
basert på sagaer og filologiske tolkinger av rettskretsenes navn, slik som 
fylker, i betydningen folk. Hvert fylke skal dermed i eldre tid skal ha 
utgjort et eget kongerike eller smårike (Keyser 1867, 6; Taranger 1904, 
42f.). Flere rettskretser ble også ansett som selvstendige enheter, til for- 
skjell fra andre underinndelinger (Munch 1849, 5ff.; Storm 1882, 134ff.; 
Taranger 1888, 337ff.; 1904, 231f.; Brandt 1883, 163; Tunberg 1911, 58f£.). 
Selv om mange forskere har diskutert de ulike administrative nivåene 
og deres funksjoner, er de administrative områdene likevel i liten grad 
studert sammenlignet med hverandre og der de tilhørende tingstedene 
vurderes i relasjon til grenser og rettsområder. 

Flere studier omkring tingsystemet fra første del av 1900-tallet vurde- 
rer lagtingenes funksjoner og grenser (Taranger 1924; Seip 1934), inklu- 
siv administrative enheter og tingsteder på lavere nivå (Bull 1918a, 1924; 
Bugge 1920). Her er mer omfattende kildekategorier i tillegg til lover truk- 
ket inn, slik som diplomer, og i enkelte tilfeller også arkeologisk materi- 
ale, i tillegg til selve topografien rundt. Den første som behandlet lokale 
tingsteder i en større geografisk kontekst, var Gustav Indrebø (1935). Han 
mente å kunne skille ut to lokale tingnivåer i undersøkelsesområdet; de 
lokale tingene for de såkalte fjerdingene og for skipreiden som helhet, 
noe jeg skal komme tilbake til i min egen analyse. Etter dette har det ikke 
vært gjort noen samlende undersøkelser av den verdslige administrative 
inndelingen i Borgartingslagen. 

I nyere arkeologisk forskning har det vært en tendens til å koble flere 
sentralfunksjoner sammen til såkalte sentralplasser, også inklusiv kult- 
og tingsteder, basert på arkeologiske kriterier (Myhre 1987a; Fabech 
og Ringtved 1995; Jørgensen 2003; Skre 2007). Den svenske arkeologen 
Peter Bratt har nylig kritisert en slik sammenkobling i sin studie av 
storhauger i Målardalen, der han viser at ting og kult ofte er lokali- 
sert på forskjellige steder (Bratt 2008, 146). Det er derfor interessant 
å se hvordan dette stiller seg i undersøkelsesområdet. Et problem er 
at sentralplasser lett blir tilskrevet en juridisk eller rettslig funksjon i 
kraft av å oppfattes som en sentralplass (jf. Skinner 2014, 93). Forholdet 

mellom en sàkalt sentralplass og et tingsted er imidlertid i liten grad 
blitt undersøkt eller diskutert, verken på sentralplassen i seg selv eller 
relatert til andre omkringliggende tingsteder og det eventuelle nettver- 
ket mellom dem. 

Studier av tingorganisasjonens institusjonelle utvikling sto sterkt i 
historieforskningen fram mot 1970-tallet. Tinget forut for høy- og sen- 
middelalderen er imidlertid sjelden diskutert - noe som særlig skyldes 
mangelen på skriftlig kildemateriale og at sagaene ble ansett som lite tro- 
verdige kilder til tiden forut for nedskrivningen på 1200-tallet. En annen 
årsak kan være at lovene, som tradisjonelt har vært benyttet som de vik- 
tigste kilder for å tolke tingsystemet og maktforholdene på tingene, har 
gitt retningen en juridisk slagside. Forskningen omkring rikssamlings- 
og statsdannelsesprosessene har på sin side ofte vært rettet mot utviklin- 
gen av sentrale politiske institusjoner (Bagge 1996a, 591. Følgene for det 
laveste nivået er derimot sjelden diskutert. Sistnevnte nivå kommer også 
mindre til uttrykk i lovene (Halvorsen, KLNM III, 216). Historikeren Per 
Sveaas Andersen har likevel pekt på at det ikke er «vanskelig å postu- 
lere en viss politisk tilknytning for de fleste tings vedkommende» (Sveaas 
Andersen 1975, 18), noe som er tatt til inntekt for at de mektige ættene 
dominerte tingmøtene. Dette har imidlertid ikke vært nærmere under- 
søkt empirisk, som bl.a. er et av målene for denne boken. Over tid skal 
tinget gradvis ha utviklet seg til et mer direkte kongelig styringsorgan 
(Sveaas Andersen 1975, 18). Tradisjonelt har en også ansett utviklingen 
av de store lagtingene til å gå fra allting til representasjonsting, slik blant 
annet Gulatinget antas å ha blitt rundt 930 (Munch 1852, 712f.; Taranger 
1924). I nyere arkeologisk forskning har det derimot vært argumentert 
for at ulike former for representasjonsting med delegater kan gå lenger 
tilbake i tid, slik det er belagt for i det saksiske Marklotinget i Nordvest- 
Tyskland på 700-tallet, i en kilde fra 900-tallet, og antakelig også av 
Tacitus i 98. e.Kr. (Iversen 2013). Blant annet er nylig ringtunene tolket 
som å ha vært representasjonsting, der delegater fra faste rettskretser 
møtte (Iversen 2015a-c). 

Historieforskningen har i liten grad vektlagt tingstedenes fysiske 
lokalisering. Tingene som konfliktløsere på bygdenivå har også vært 
lite undersøkt, med unntak av historikeren Steinar Imsens studie Norsk 

bondekommunalisme fra Magnus Lagabøte til Kristian Kvart fra 1990 og 
1994 (men se også Sunde 2009). Her undersøker han tingsteder på bygde- 
nivå på grunnlag av diplommateriale, og har identifisert flere høy- og 
senmiddelalderske tingsteder i undersøkelsesområdet. Imsen har imid- 
lertid bare undersøkt fire avgrensede perioder innen senmiddelalderen 
og tidlig nytid (1320-1350, 1420-1450, 1537-1559, og mindre perioder av 
første halvdel av 1600-tallet), og heller ikke tingenes konkrete plasse- 
ring på lokalt nivå. Han er også blitt kritisert for å tone ned kongelige 
ombudsmenns nærvær i bygdene til fordel for en «bondestat», der bøn- 
dene selv skjøttet rettsstellet (Dørum 2004). Dette vil bli nærmere vur- 
dert i analysen i kapittel 8. 

Et perspektiv som særlig kan trekkes fram i den nyere internasjonale 
forskningen av tingsteder, er deres lokalisering i landskapet, topografisk 
og i henhold til øvrige fysisk kulturskapte strukturer. Også stedsnavn 
har vist seg å være en viktig kilde. Av særlig relevans er at navnet på de 
administrative områdene kan være indikatorer på et områdes tingsted 
(Seip 1934, 85; Indrebø 1935; Moseng 1994; Vikstrand 2001, 375; Baker og 
Brookes 20 Ba, 3). I en ny tverrfaglig tingstudie fra England benytter arke- 
ologen Tudor Alexis Skinner (2014) arkeologisk og historisk materiale, 
stedsnavn, historiske kart og middelalderske verdslige administrative 
grenser i kombinasjon med GIS for å identifisere og kartlegge ting- 
stedenes lokalisering, ikke ulikt det metodiske opplegget jeg skal anvende. 
Selv om Skinner har arbeidet med Danelagen i England, gir hans studie 
interessante metodiske perspektiver på lokalisering og endring over tid. 
Han argumenterer blant annet for at tingsteder opphavelig ikke hadde 
direkte tilknytning til bosetninger og gods (estate centres), men gjerne lå 
i ytterkanten og enkelte ganger med utsyn til bosetningene. Tingstedene 
ser derimot ut til å ha flyttet seg nærmere bosetningen på 1100-tallet. Han 
mener også å kunne spore endringer i administrative grenser som følge 
av en reorganisering på 1000-tallet. 

Fra England har videre språklige analyser av stedsnavn bidratt til å 
stedfeste tingstedene forholdsvis presist (Mallett et al. 2013, 54). Den sven- 
ske stedsnavnforskeren Ola Svensson har på sin side stilt opp kriterier for 
å avgjøre om stedsnavn var knyttet til rettsutsutøvelse. Ifølge disse bør 
navnene helst ha støtte av et historisk og/eller arkeologisk materiale, samt 

veere belagt i flere uavhengige kilder over et lengre tidsrom. Dersom en 
har flere navn på ett sted eller nær hverandre, enten sekundære navn, slik 
som Vestre Tingberget eller flere ulike navn som indikerer rettsutøvelse, 
vil det være sikrere enn om en bare har ett navn på et sted (Svensson 2007, 
197; 20 15a og b). Eldre kilder tillegges videre større vekt enn yngre. Disse 
kriteriene er viktige og vil bli benyttet i vurderingen av stedsnavn knyttet 
til rettsutøvelse også i undersøkelsesområdet. 


2.3 Tingorganisasjonens alder 


Forskning på tinget har i stor grad foregått innen nasjonale rammer. Et 
annet problem er mangelen på anerkjennelsen av at tinget kan ha dype 
historiske røtter (Semple et al. 2020, 5). I Norge har vurderinger av ting- 
systemets alder i stor grad vært basert på dateringer ut fra landskapslover 
og sagaer. Eksempelvis mener Edvard Bull at lovene er den sikreste kilden 
for tolkninger av samfunn og politisk historie, men som ikke kan føre 
tingsystemet lenger bakover i tid enn til 1100- eller 1200-tallet, til tross 
for at han har tolket tinget som en gammel, selvgrodd institusjon (Bull 
1931, 25). Et annet problem kan ha vært at få tingsteder er blitt identifisert 
på arkeologisk grunnlag, slik at det finnes lite konkret dateringsmateri- 
ale. Ved å trekke inn europeiske funn og tolkninger som analogier vil en 
kunne sette organisasjonen inn i en større ramme. Dette vil bli diskutert 
nærmere i kapitlet om metoder (kapittel 4). 

På begynnelsen av 1920-tallet foretok arkeologen A. W. Brøgger en 
undersøkelse av det forhistoriske vektsystemet, basert på skålvekter og 
vektlodd fra mannsgraver fra eldre og yngre jernalder. I det at eldre 
jernalders vektsystem bygger på gull, mens yngre jernalders verdimål 
er basert på sølv, finner han argumenter for at terminologien og bøte- 
systemet i lovene og sagaer, som er basert på den såkalte øyren, oppha- 
velig var en romersk vektenhet. Siden gull var verdimål for en mann i 
Gulatings- og Frostatingsloven, konkluderer han med at tingsystemet 
eller et juridisk system må ha vært til stede allerede i folkevandrings- 
og merovingertiden eller tidligere, mellom 400-700 e.Kr. (Brøgger 1921, 
34-45, 1936, 75-83). Brøggers syn fikk imidlertid liten gjennomslagskraft 
og har i liten grad påvirket dateringen av tinget. Det representerer likevel 

et tidlig eksempel på at et gjenstandsmateriale benyttes til å tolke alder på 
tingsystemet (se også Hofseth 1980/1981). 

Filologen og historikeren Gustav Indrebø forsøkte også å trekke inn 
arkeologisk materiale i diskusjonen om tingets alder. Han mente at tinget 
kunne føres tilbake til 300-600 e.Kr., basert på en antakelse om at bygde- 
midtpunkter for trønderske «fylker» ofte sammenfaller med forhistoriske 
kultsteder og gravhauger (Olsen 1926, 263-272; Indrebø 1935, 24f., 261£.). 
Her er det riktignok bare én av haugene som var datert til den perioden. 

Siden få tingsteder er blitt identifisert på arkeologisk grunnlag, er 
det også få arkeologer som har studert tingsystemet. En har derfor hel- 
ler ikke hatt kunnskap om hvordan tingstedene har sett ut rent fysisk. 
Dersom de før nevnte kokegropfelt og ringtun virkelig kan representere 
fysiske rester etter møteplasser i form av tingsteder, kan de utgjøre de 
eldste daterte tingstedene i Norge - og i Nord-Europa for øvrig. Det kan 
i tilfelle føre tingsystemet tilbake til henholdsvis førromersk jernalder 
og romertid (Storli 2006; Olsen 2003; Olsen 2005; Grimm 2010; Iversen 
2015b). Selv om romerske kilder, som Tacitus og Cæsar, tyder på at tin- 
get lenger sør i Europa kan gå tilbake til senest tiden rundt vår tidsreg- 
nings begynnelse, kan det ikke belegges direkte i kilder her til lands. 
Siden tingsystemet i liten grad har blitt undersøkt i en større geografisk, 
sosial og administrativ kontekst, ser jeg derfor grunn til å gå videre også 
med dette spørsmålet. 


2.4 Endringer eller kontinuitet? 


Spørsmålet om endringer eller kontinuitet i tingsystemet har hovedsake- 
lig vært knyttet til endrede samfunns- og maktforhold og sett i lys av lov- 
givningsretten mellom frie bønder og kongemakt. Det har da vært antatt 
at frie bønder selv tok seg av alt offentlig styre (Koht 1926; Schreiner 
1936; Holmsen 1939) og at det var disse som rådde på tingene (Bull 1931). 
Konge og kirke skal så ha tatt økt kontroll over rettshåndhevelsen i tid- 
lig middelalder på bekostning av bøndene (Bull 1931, 26, 211). Til tross 
for endringer i maktforhold, der konge og kirke stadig fikk økt makt 
utover i middelalderen, er det antatt at lokaltingene var stabile gjennom 
århundrer (Bugge 1920). 

Tolkningen om maktforholdene preget av konflikt mellom bønder og 
kongemakt ble lenge opprettholdt. Den toneangivende historikeren Jens 
Arup Seip hevdet derimot at kongedømmet i stor grad var å betrakte som 
funksjonelle organer i forholdet mellom bønder og kongemakt - et syn 
som senere er blitt videreutviklet av Knut Helle (Seip 1940, 47ff., 66, 74; 
Helle 1961, 1972, 1974). Til tross for at Seip hovedsakelig studerte makt- 
forhold og institusjonell utvikling på høyere nivå, og i mindre grad har 
gått inn på maktforhold i lokalsamfunnene, fremholdt han mer enn tid- 
ligere forskere bøndenes fortsatte selvbestemmelse og virke i den lokale 
rettspleien utover på 1200- og 1300-tallet. Dette har hatt betydning for 
tolkninger av tingene på lokalnivå, men også for lagtingene i de større 
byene. 

Trass forskjeller i synet på interesse- og maktforhold mellom konge, 
geistlige, verdslig elite og bønder, har det rådd stor enighet om at den 
jordeiende eliten og kongemakten fikk økende myndighet i løpet av 
høymiddelalderen. I tidlig middelalder hadde kongen delvis påtale- og 
straffemyndighet og rett til å kalle ut leidangen, men ikke enekontroll 
over lovgiving og dømmende myndighet. Som nevnt ble dette gradvis 
endret fra 1160-tallet av, og i tiltakende grad opp mot 1300-tallet, da 
kongedømmet gradvis fikk kontroll over tingene og dömen (jf. kap. 1.3). 
Lagtingets lovgivende og dømmende myndighet ble også innskrenket. 
Både lokalt og sentralt ble det bygd ut et apparat av ombudsmenn i faste 
distrikter for å ivareta offentlige funksjoner. Tradisjonelt er dette blitt tol- 
ket slik at tingene fikk en svakere politisk posisjon utover i middelalderen 
og frie bønder fikk svekket betydning (Aschehoug 1866, 72fT.; Hertzberg 
1869, 85ff.; Bull 1931, 211; Helle 1972, 561; Sveaas Andersen 1977, 258f.). I 
en artikkel fra 1975 oppsummerer Sveaas Andersen forskningsstatus for 
det eldste tingsystemet i Norge, både i henhold til funksjoner og orga- 
nisasjon. Han ser en generell tendens til en «skjematisk» vektlegging av 
tingenes svekkede betydning utover høymiddelalderen, men «gjennom 
hele middelalderen og inn i nyere tid fortsatte tingene, store som små, å 
være organer for bøndenes selvvirksomhet» (Sveaas Andersen 1975, 23). 

Et annet perspektiv på middelaldersamfunnet fra midten av 1980-tallet 
av, går ut på å nedtone de offentlige myndigheter og statlige rettssystemers 
rolle til ut på 1200-tallet (Byock 1986, 2002; Bagge 1986; Miller 1990; 

Geary 1994; Sigurösson 1999, 2010; Orning 2004). Samfunnet var i større 
grad bundet sammen av sosiale nettverk og personlige relasjoner, regulert 
gjennom konfliktløsning og voldgift. Ut fra antropologiske perspektiver 
og analogier med det islandske «godesystemet» i fristatstiden, mener en 
at resultatene av tingforhandlingene var avhengige av den makt og anse- 
else den enkelte stormann kunne mobilisere. Det innebærer at tinget i 
mindre grad ses som et demokratisk organ, og i større grad som en arena 
og maktorgan for lokale stormenn i et rangsamfunn (Meulengracht 
Sørensen 1995, 207ff.; Skre 1998, 11ff.; Hermanson 2003, 37; Iversen et al. 
2007). Denne såkalte antropologiske vendingen er senere blitt kritisert 
for å underkommunisere statlige trekk, empirisk belagt forut for høy- 
middelalderen og i for stor grad å vektlegge sosiale relasjoner, samt ukri- 
tisk benytte analogier på norske forhold (Helle 2009, 607f7.). Mye av den 
samme kildekritikken som utviklet seg på begynnelsen av 1900-tallet 
synes da fortsatt å være aktuell. Likevel inneholder den antropologiske 
retningen perspektiver på sosiale relasjoner og patron-klientforhold som 
kan ha vært gyldige og bør kunne trekkes inn når en skal vurdere makt- 
forhold mellom ulike samfunnsaktører, som konge og hird, lokale eliter 
og bønder. 


2.5 Viken som undersøkelsesområde 


Ved utgangen av vikingtiden var det store regionale forskjeller mellom 
de ulike lovområdene i Norge. Det gjaldt også tingstedenes lokalisering, 
de administrative områders utstrekning og navn, som fylke, halvfylke, 
treding, fjerding, åttung, samt selve lovutformingen (Sveaas Andersen, 
KLNM XVIII, 346-359). Her kan, som nevnt, dansk overherredømme 
i vikingtid og tidlig middelalder ha bidratt til å påvirke utviklingen i 
Borgartingslagen. Jeg vil derfor gå nærmere inn på forskningshistorien 
knyttet til Viken-området som er særlig relevant for denne undersøkel- 
sen. Det gjelder særlig rettskretsene, hvor forskjellene lettest lar seg spore 
og innvirkningen kanskje er størst. 

Begrepet herred er nevnt i eldre Borgartingslovens kristenrett, som 
skal være fra senest 1000-tallet, og en har derfor tolket det slik at herredet 
ble etablert under dansk overherredømme (Sogner, KLNM VI, 492-494; 

Stylegar og Norseng 2003, 482-487). I 1911 utgav Sven Tunberg boken 
Studier rörande Skandinaviens åldsta politiska indelning, der han tok for 
seg de administrative områdene som ble kalt herred i et vidt geografisk 
perspektiv. Tunberg argumenterer for at det bare var herredene i Båhus- 
len som var judisielle, mens de i nordre Borgartingsområdet derimot 
representerte den mer allmenne betydningen bygd (Tunberg 1911, 79-86). 
Videre mener han at herredet som administrativ enhet oppsto i Danmark 
og spredte seg derfra via Sverige til Båhuslen — et syn som vant tilslutning 
i forskningen i mellomkrigstiden (Bull 1920, 1922; Indrebø 1935, 159f£.). 
Selv om Tunberg bygger på et bredt kildemateriale — diplomer, lover og 
jordebøker — bruker han det i liten grad til annet enn å underbygge den 
geografiske utstrekningen. Han er dertil blitt kritisert for å legge for stor 
vekt på landskapslovene (Holmsen 1970 [1940], 36). 

Edvard Bull avviser på sin side Tunbergs oppfatning om at det ikke 
fantes judisielle herreder på Østlandet (Bull 1918a, 259f.). Han mener at de 
bare fantes i de deler av landet hvor det ikke var skipreider, men at de så 
skal ha blitt lagt over herredsinndelingen også i Østfold og Båhuslen (Bull 
1918a, 262; Indrebø 1935, 159). At de indre områdene på Østlandet har 
færre og senere daterte gravminner enn de ytre bygder, tolker han slik at 
de må ha vært senere befolket og at skipreideinndelingen dermed oppsto 
i eldre jernalder da de ytre bygdene fortsatt var tettere befolket enn de 
indre (Bull 1918a, 269f.). Bull anser det imidlertid som usannsynlig at det 
fantes en fast politisk inndeling i herreder alt i eldre jernalder. Han kon- 
kluderer med at herredene må ha blitt til skipreider senest 800-900-tallet 
under dansk overherredømme (Bull 1918a, 270). Dette synet er imidlertid 
også blitt kritisert (Steinnes 1929). Dette spørsmålet vil jeg derfor også 
undersøke nærmere. 

Ved å studere bl.a. navn på skipreidene som inngikk i den sjømilitære 
leidangen og som inneholdt eldre bygdenavn, mener Bull å kunne slutte 
at inndelingen på Vestlandet og i søndre Vestfold var gamle og opprin- 
nelige militære enheter, som alle senere inndelinger bygget på. I andre 
områder av landet skulle dermed leidangsinndelingen være sekundær, 
slik som i resten av Viken, der de gamle herredene ble erstattet av skiprei- 
den (Bull 1920, 142-143). Asgaut Steinnes er enig med Bull i at skipreide- 
grensene bygger på eldre topografiske bygdegrenser, men finner derimot 

ingen forskjell mellom nordre og søndre del av Vestfold. Ut fra studier 
av leidangsskatten mener han å kunne vise at det ikke var noen forskjell 
mellom disse to områdene, til tross for at det nordre området var delt i 
flere og mindre skipreider. 

Steinnes reiser også tvil om leidangen i Viken ble innført fra Danmark 
og er eldre enn i andre deler av landet, slik enkelte forskere før ham hadde 
ment (Hertzberg 1914, 247ff.; Indrebø 1935, 259). Det var særlig underinn- 
delingsordningen i såkalte lider for leidangsytelsene som er bakgrun- 
nen for argumentasjonen om at skipreiden spredte seg fra øst mot vest. 
Steinnes mener tvert om at skipreiden først ble organisert på Vestlandet 
(Steinnes 1929, 63-65). At den danske leidangen er eldst, er det også reist 
spørsmål ved fra dansk side (Lund 1996). Det er derimot argumentert for 
at skipreiden antakelig ble innført av Håkon Adelsteinsfostre den gode. 
Det skal ha skjedd etter påvirkning fra De britiske øyer og det kongelige 
hæroppbud knyttet til jordeiendom, kalt fyrd, som ble utkalt fra såkalte 
«skipssokn» (scipessocna) (Ersland 2000, 51; Helle 2001, 34-37; se kap. 6.1). 
Det er imidlertid grunn til å anta at det fantes former for forsvarssystem 
her også tidligere, noe de store skipsnaustene fra eldre jernalder langs 
kysten tyder på (Myhre 1987b; Grimm 2006; Ystgaard 2014; se kap. 6.1). 

For Gustav Indrebø var territoriell organisasjon et hovedtema. I sitt 
første store arbeid på området, Fylke og fylkesnavn fra 1931, argumenterer 
han på språklig grunnlag for at fylket som administrativ enhet var eldst i 
Trøndelag. Det skal først senere, på 1200-tallet, ha blitt innført på Østlan- 
det, trolig av konge og kirke, i betydningen større landområde (Indrebø 
1932, 34f., 93f.; Bauge KLNM V, 39f.). 

I Indrebøs hovedverk Fjordung (1935) benytter han alt tilgjengelig 
skriftlig kildemateriale av ulik alder, som navnemateriale, diplomer, lens- 
regnskaper, folketellinger og skattematrikler fra 1660-årene, for å under- 
søke inndelingen og utbredelsen av de administrative områdene knyttet 
til en administrativ underinndeling, fjordung (fjerding), som represente- 
rer en firedel av en skipreide. Han legger stor vekt på aritmetiske prin- 
sipper, noe som fører til at han ofte kan synes å konstruere enheter ut 
fra dette skjematiske prinsippet (Holmsen 1940-42, 360ff.). Dette gjelder 
særlig for Trøndelag og Vestlandet (Indrebø 1935, 11-26). Indrebø er der- 
for blitt kritisert for å ha tonet ned en selvvokst bygdeorganisasjon til 

fordel for en styrt og regelfast organisering av større områder (Holmsen 
1940-42, 360ff.). Når det gjelder Østlandet, argumenterer Indrebø for at 
det i middelalderen var en sammenheng mellom fjerdingen og stevne- 
stedene i bygdene. Her var det nettopp fjerdingen som lokalsamfunnene 
var bygd opp rundt og som tilsvarte rettskretsene for lokaltingene. Han 
skiller videre ut to nivåer av lokaltingsteder. Hver skipreide eller hvert 
herred skal være delt i fire deler — fjerdinger - med hvert sitt tingsted, 
men der ett av dem var på et høyere nivå, tilsvarende skipreiden som 
helhet (Indrebø 1935, 143-145). Dette er en viktig differensiering, som jeg 
vil se nærmere på. 

Det sentrale i min sammenheng er Indrebøs argumenter for at den 
fjerdingsdelte skipreiden i Viken og de fjerdingsdelte prestegjeldene på 
Opplandene hadde opphav i en felles eldre struktur, herredet, der skiprei- 
dene senere ble lagt over de eksisterende inndelinger med sine stevneste- 
der (Indrebø 1935, 160-161). På den måten mener han å kunne avvise 
Tunbergs hypotese om at herredet var rettskretser for lokaltingene som 
var geografisk avgrenset til Båhuslen i middelalderens Norge. Samtidig 
støtter han opp under Tunbergs argumentasjon om at herred i visse 
områder av landet skal ha hatt den mer allmenne betydningen bygd. 
Indrebø er også enig i Tunbergs teori om at herredet var innført fra 
Danmark (Indrebø 1935, 161-163; Holmsen 1940-42, 364). Siden Indrebø 
har gått gjennom et stort kildemateriale, har han på denne måten kunnet 
gi en oversikt over tingsteder og rekonstruert de administrative grensene 
i undersøkelsesområdet. Det gir et godt startpunkt for videre analyse, 
diskusjon og rekonstruksjon av de administrative områdene, som ana- 
lyseres på et enda bredere kildegrunnlag. Jeg tar hensyn til at Indrebø til 
tider kan ha konstruert grenser ut fra sitt forutbestemte skjematiske fire- 
delingsprinsipp. Dette undersøkes nærmere i hvert enkelt tilfelle i gjen- 
nomgangen av den administrative inndelingen i områdene. 

Etter 1935 har det, som nevnt, ikke vært gjort noen samlede under- 
søkelser av den verdslige administrative inndelingen koblet til tinget i 
Norge. Det samme gjelder forskning på territorielle inndelinger og 
tingsteder, selv om den nære tilknytningen til hverandre har vært under- 
streket av flere forskere. Deler av den eldre forskningen er uansett viktig 
som startpunkt for en ny analyse. Gjennomgangen av tidligere forskning 

omkring tingsystemet har vist at det fortsatt er behov for à utvikle sikre 
identifikasjons- og alderskriterier pà tingsteder siden sà fà er identifisert 
og datert på arkeologisk grunnlag, ut fra samlede kartografiske og topo- 
grafiske metoder og i et landskapsperspektiv. Dateringer av organisasjo- 
nen har derfor hovedsakelig vært basert på tolkninger av en kombinasjon 
av andre kildetyper, som stedsnavn, sagaer og lover. Nyere internasjo- 
nal arkeologisk forskning vektlegger fysiske fellestrekk ved tingsteder og 
visse lokaliseringsfaktorer knyttet til topografi og kommunikasjon. For 
å identifisere tingsteder er det derfor nødvendig med en kombinasjon av 
ulike kildetyper, som skriftlige kilder, navnemateriale, arkeologiske spor 
og selve landskapet de inngikk i. Dette diskuteres nærmere etter at jeg har 
gjort rede for de teoretiske perspektiver som ligger til grunn for studien. 

Teoretiske perspektiver 


Målet med dette kapitlet er å synliggjøre hvilke forståelsesrammer og 
perspektiver jeg legger til grunn når jeg skal studere tingsystemet over 
et langt tidsrom, over større områder på ulike romlige nivåer og belyse 
de ulike problemstillingene jeg har reist innledningsvis. Det er viktig å 
reflektere over hvilke forhold som kan ligge til grunn, både for å skape 
og vedlikeholde steder og områder, samt undersøke hvilke aktører som 
kan ha hatt påvirkning på slike prosesser. For å danne en videre forståelse 
av hvordan endringer kan skje som følge av ulike dynamikker i tid og 
rom, og hva som fremmer stabilitet og langsiktighet, er det vesentlig at jeg 
kartlegger elementer, relasjoner og mekanismer som kan ha påvirknings- 
kraft på sosiale strukturer og menneskelige handlinger i tid og rom. For 
å forstå utviklingen av tingstedenes betydning over tid, hvordan steder 
og områder blir strukturert og hva som konstituerer et sted og område, 
kreves ikke bare empiriske analyser, men også en refleksjon over hvilke 
mekanismer som kan virke inn. 

Jeg har særlig hentet inspirasjon fra den franske historikeren 
Fernand Braudels (1972) perspektiver omkring tid og endring, den 
britiske sosiologen Anthony Giddens (1984) sin strukturasjonsteori og 
kulturgeografen Robert A. Dodgshons (1998) geografiske tilnærming til 
hva som betinger endring eller stabilitet. Felles for disse forskerne er at 
de belyser og forklarer spørsmål om hvordan handlinger og strukturer 
påvirker hverandre gjensidig på et mer overordnet nivå, og hvordan 
strukturer kan endres eller bevares. Her vektlegger Dodgshon, i større 
grad enn Braudel og Giddens, betydningen av de fysiske strukturene i 
landskapet og hvordan de kan betinge og forårsake så vel kontinuitet 
som endring. Dette er viktige perspektiver i relasjon til tingstedene 
som fysiske uttrykk i landskapet i tidssammenheng og som jeg derfor 
vil utdype noe mer. 

Tingstedene oppsto i jordbrukssamfunn, der livet var preget av faste 
og rutinepregete handlinger knyttet til jordbruksårets sykluser. Gårder 
og bygder hadde behov for å løse problemer og konflikter knyttet til bl.a. 
eiendom og straff. Slike konflikter ble trolig løst når folk og partene møt- 
tes, i tilknytning til sosiale samlinger. De kunne også være av politisk, 
religiøs og kultisk art i vid forstand. Møtetidene for tingene har der- 
for sannsynligvis vært knyttet til de rolige periodene mellom arbeids- 
onnene i jordbruket, noe som også senere er dokumentert. Det kan ha 
ført til rutiniserte møtetider og skapt steder, som ledd i en sosial praksis 
langt tilbake i tid. Tingsteder kan ha hatt visse strukturelle fellestrekk, 
gjerne knyttet til topografisk velegnede steder med gode kommuni- 
kasjoner, men også tradisjonsrike, symbolmettede rituelle steder, nær 
gravhauger o.l. Slike menneskeskapte strukturer kan også ha medvirket 
til å opprettholde og understreke betydningen som ble tilskrevet slike 
steder. Det kan igjen ha medvirket til å opprettholde stedene, men de 
kan også markere brudd og endringsprosesser. Fram mot slutten av 
middelalderen tyder kilder på at tingorganisasjonen har gjennomgått 
større og mindre forandringer som følge av omfattende samfunn- 
sendringer. Slike endringer må tas i betraktning når en skal studere 
tingsteder lenger tilbake i tid. 

Tingsteder kan ses i forhold til fysiske steder i landskapet, men også i 
forhold til aktørene som medvirket og bandt systemet sammen. En studie 
av tingsteder må derfor forholde seg til strukturer på ulike nivåer, både 
fysiske og menneskeskapte, som gjensidig påvirket hverandre. Bosetning, 
sosiale aktiviteter og hendelser, slik det manifesteres i landskapet, skaper 
tilhørighet både til landskap og mellom mennesker i området. Ting- 
stedene brakte folk fra et område sammen, trolig formalisert både i tid og 
rom. Felles kulturelle normer, praksiser, verdier og sedvaner ble på denne 
måten skapt og gjenskapt over tid og i rom. Det fysiske landskapet gir 
rammer for bevegelse og danner både naturlige og maktrelaterte knute- 
punkter. Det skulle folk til for å definere og etablere felles steder. På møte- 
plasser, som tingsteder, kan fellesskap ha blitt skapt og ført til sedvaner og 
felles normer. Dette fikk økt betydning når folk fra større områder kom 
sammen. Felles for samfunn er at det utvikler seg måter å administrere 
og kontrollere geografiske rom, og måter å danne normer og regulere 

mellommenneskelig atferd. Noen individer og grupperinger har større 
ressurser og muligheter til å kunne skape og påvirke slike strukturer. 
De vil også i større grad kunne legge føringer på hvor møteplasser, som 
tingsteder, ble lokalisert og områder avgrenset. Kulturlandskapet omfat- 
ter derfor indirekte mange forskjellige sosiale og romlige elementer, som 
kan gi seg utslag i ulike mer eller mindre synlige materielle og symbolske 
markeringer, inklusive grensesettinger. For å forstå hvordan strukturer 
blir produsert og reprodusert, må en derfor studere både menneske- 
skapte og naturlig topografiske strukturer som kan ha lagt føringer i et 
geografisk område for senere handlinger og maktrelasjoner i tid og rom 
(Paasi 2012, 29). 


3.1 Dynamikk eller stabilitet? 


Braudels tredelte tidsbegrep og hvordan de ulike nivåene påvirker ulike 
endringsprosesser finner jeg egnet som forståelsesramme og analytisk 
hjelpemiddel i undersøkelsen. Han beskriver hvordan strukturer kan 
endre seg i forskjellig takt over tid og langs tre tidsskalaer. Han skiller 
mellom endringer knyttet til enkelthendelser (événements), konjunk- 
turer (conjonctures) og strukturer med stor tidsdybde (longue durée) 
(Braudel 1972, 14ff.). Endringer skjer som følge av et aktivt samspill mel- 
lom mennesker - handlinger og strukturer - og hvordan disse påvirker 
hverandre gjensidig. Noen enkelthendelser kan være utløsende og gi 
utviklingen en ny retning, men virker likevel sammen med andre typer 
endringsprosesser, og kan utløse uforutsette hendelsesrekker (Braudel 
1972, 14). De han kaller konjunkturer er ofte mer sykliske og periodiske, 
men gjerne av ulik varighet, ofte over én eller flere generasjoner. 

Langsomme endringsprosesser kan nærmest oppleves som statiske og 
er dermed nært koblet til begrepet struktur (Braudel 1972, 20). Braudel 
tolker dette som prosesser som virker sammen, men som samtidig kan 
hindre eller begrense endring. Slike seige strukturer, som utgjør stabi- 
liserende elementer, kan være klima, topografi og vegetasjon, men også 
fysiske, menneskeskapte strukturer i form av etablerte bosetninger og 
kommunikasjoner. Slike strukturer begrenser menneskelige handlinger 
og bevegelser i landskapet (Braudel 1972, 17-20). 

Braudel påpeker at de tre tidsdimensjonene påvirker hverandre gjensi- 
dig og virker samtidig, men er likevel av forskjellig varighet og har ulike 
konsekvenser. Enkelthendelser kan forbinde ulike hendelser, men være 
forskjellige i tid. Bakenforliggende hendelser kan gi seg utslag i forskjellig 
endringsprosesser i tid og rom. Derfor må de ulike tidshorisontene stu- 
deres samlet og komparativt for å kunne belyse mer generelle strukturer 
(Braudel 1972, 21, 32). 

Braudel er av flere blitt kritisert for å vektlegge de seige strukturene og 
for å nedtone individets muligheter for endring (Duke 1996, 242). Braudels 
tredelte tidsbegrep er likevel, slik jeg ser det, vesentlig for å forstå hvorfor 
og hvordan noen strukturerer har lenger varighet og større påvirknings- 
kraft enn andre. Når jeg skal studere tingsystemet i et langt tidsperspek- 
tiv er Braudels rammeverk knyttet til tid et nyttig metodisk hjelpemiddel 
for å forstå og forklare hvordan og hvorfor endringer kan skje i ulik takt 
i tid og rom. I utgangspunktet er tingsystemet en menneskeskapt struk- 
tur av lang varighet, formet av grunnleggende samfunnsbehov for å løse 
konflikter og sikre lov og orden i et samfunn. Hendelser av både kortere 
og lengre varighet, kanskje særlig av politisk-militær karakter, kan likevel 
ha ført til forandringer i organisasjonen, både i tid og rom. Enkelt- 
hendelser knyttet til maktutøvelse kan for eksempel ha ledet til endringer 
i tingstedenes lokalisering og også lokal og regional sammensetning på 
tingstedene - et viktig aspekt som jeg undersøker i selve analysen av 
tingsteder i Borgartingslagen. 

Giddens innlemmer i stor grad Braudels tredelte tidsbegrep i sin struk- 
turasjonsteori, men styrker aktørenes rolle ved å vektlegge individets 
mulighet for å skape og påvirke etablerte strukturer. Han understreker 
ikke minst det gjensidige forholdet mellom menneskelige handlinger og 
sosiale strukturer — det han betegner som strukturenes dualitet (Giddens 
1979, 69-70; 1984, 25). Giddens vektlegger hvordan mennesker som stadig 
gjentar de samme handlinger som rutiner, viderefører og opprettholder 
den sosiale strukturen. Disse strukturene virker tilbake og kan påvirke 
nye handlinger (Giddens 1984, xxiii). Overordnede samfunnsstruktu- 
rer vil da påvirke og begrense folks muligheter for handling i dagliglivet 
(Giddens 1984, 25ff.). Sosiale strukturer inneholder dermed både begrens- 
ninger og muligheter. Makt er et innbakt element når det gjelder mulighet 

for à skape og opprettholde strukturer, siden mennesker med makt har 
større påvirkningskraft. Dette er også et viktig moment å ta hensyn til i 
selve analysen. 

Dodgshon er en av dem som til en viss grad stiller seg kritisk til deler 
av Giddens sin strukturasjonsteori. Han mener at den innskrenker seg 
til bare reproduksjon gjennom rutinemessige sosiale handlinger, og at 
Giddens ikke sondrer mellom mer stabile og fast utformede strukturer. 
Dodgshon fremholder at samfunnsendringer må belyses gjennom en kla- 
rere forståelse av de samfunnsprosessene som gjør at strukturer bevares 
over tid og særlig de naturgeografiske dimensjonene. Det trengs derfor 
å definere tydeligere hvordan noen strukturer, enten de er naturmessig 
eller sosialt oppstått, eller kulturelt produsert, påvirker sosial praksis uten 
at det nødvendigvis betinger fysiske endringer. Dodgshon understreker 
betydningen av å få en klarere forståelse av hvilke forhold som virker sta- 
biliserende, som gjør det vanskelig å foreta endringer eller motstå endring 
(Dodgshon 1998, 15-16). Han påpeker at samfunnet består av forskjellige 
typer strukturer av ulik varighet, som følge av geografiske forskjeller 
og sosiale praksiser. Jo mer komplekst et samfunn er, desto mer energi 
vil måtte brukes til å opprettholde eksisterende samfunnsorganisasjon. 
Noen strukturer kan bestå uavhengig av sosial praksis, betinget av geo- 
grafiske og naturgitte forhold, og noen kan være mindre tydelige selv for 
aktørene. 

Dodgshon skiller mellom fire strukturelle nivåer uavhengig av sosial 
praksis, men som kan overlappe. Det første er et kulturelt nivå, og omfat- 
ter meningsbærende strukturer i form av tradisjoner som blir formidlet 
gjennom generasjoner. Han sondrer mellom et kulturelt og sosialt nivå, 
i form av regler, praksis og relasjoner utviklet gjennom samfunnets eta- 
blerte normer. Begge disse nivåene utgjør en form for felleskunnskap og 
nedarvede tradisjoner. 

Samfunnets organisatoriske nivå, dvs. samfunnets overbygning og 
funksjoner, utgjør det tredje nivået, og sist er det tekniske nivået. Det 
omfatter samfunnets fysiske strukturer, det han kaller bygd miljø (built 
environment), slik som bl.a. handels- og kommunikasjonssystemer. 
Begrepet manifeste strukturer står sentralt hos Dodgshon. Det brukes om 
strukturer der det er investert mye energi og kapital. Når slike strukturer 


43 


KAPITTEL 3 


først er skapt, er de vanskelige å endre, fordi investeringene fører til en 
innebygd treghet (inertia) mot endring, selv små endringer (Dodgshon 
1998, 11-55, 181). For min undersøkelse er det kanskje særlig de tekniske og 
organisatoriske nivåene som er relevante, men også sosiale og kulturelle 
forhold vil kunne påvirke og føre til endringer i samfunnet, men også 
kunne motstå endringer. Det gjelder også i tingsystemet. 

Strukturer som blir overført gjennom generasjoner betegner Dodgshon 
som trege, såkalt inertia (Dodgshon 1998, 15f., 35, 39, 104-201 m.fl.). Han 
skiller mellom tre former for treghet: kulturell eller symbolsk treghet, 
organisatorisk treghet, og treghet som er betinget av det bygde miljøet. 
Ved å ta utgangspunkt i den franske sosiologen Pierre Bourdieus (1977) 
teori og terminologi om kulturell og symbolsk kapital, habitus, mener 
Dodgshon at det er i den felles kulturen - den som blir overført gjennom 
generasjoner og akseptert av samfunnet som noe gitt — at opphavet til 
treghet i strukturene ligger (Dodgshon 1998, 104). Organisatoriske eller 
institusjonelle samfunnsrammer har en innebygd tendens til å motvirke 
forandring. De består av enten integrerte, enhetlige systemer med felles 
roller og regler eller etablerte nettverk som foretar innsamling av infor- 
masjon, bearbeiding og beslutningstaking. Tregheten til en struktur 
gjør seg særlig gjeldende i slike organisasjoner, som både inneholder og 
beskytter normer. Dette leder til ytterligere fasttømring som gjør det van- 
skeligere å endre dem uten å «rive alt ned» og begynne på nytt (Dodgshon 
1998, 123f., 131. 

Det bygde miljøet — det fysiske, menneskeskapte miljøet — forutsetter 
både akkumulert kapital og bruk av energi, der ulike former for sosial 
og kulturell praksis avsetter spor i landskapet. Store investeringer, i form 
av oppsamlede ressurser og nedlagt arbeid, vil også motvirke endringer 
og dermed påvirke samtiden (Dodgshon 1998, 139). Dodgshon betegner 
strukturer som har etterlatt slike fysiske spor som «mapped into the 
landscape». Jo større investeringer som er gjort og som er fysisk mani- 
festert i landskapet, desto lenger varer de. Som et eksempel bruker 
Dodgshon de nye kongelige etablerte administrative områder og grenser 
i England på 1000-tallet. Når disse har vist seg bemerkelsesverdig sta- 
bile, tilskrev han det det bygde miljøet som virket inn også på kommende 
generasjoner, fordi de hadde en viktig og vedvarende funksjon for mange 

mennesker. At strukturer og institusjoner som kirker, kongsgårder, byer 
og klostre inngikk i den samme samfunnsstrukturen, virket forsterkende 
(Dodgshon 1998, 89). Ulike former for treghet eksisterer slik sammen og 
påvirker hverandre. Endringer innen en del kan da påvirke andre. Det 
betyr at strukturer kan være i endring, men foregå i forskjellig skala 
og tempo. 

Dodgshons analytiske tilnærming anser jeg også å ha relevans for 
min undersøkelse, med elementer som kan ha innvirket på stabilitet 
og endringer i tingsystemet. Kulturell og symbolsk stabilitet knyttet til 
tingsystemet gjennom generasjoner, gjør at sentrale elementer og rutiner 
overføres og nedarves. Det kan igjen medføre organisatorisk stabilitet i 
hele tinginstitusjonen. Steder som oppsøkes regelmessig, vil igjen kunne 
legge føringer på videre organisering av landskapet. Gjøres endringer 
innen det organisatoriske nivået knyttet til tinget, eksempelvis i lagtin- 
gene på et høyere administrativt nivå, vil dette på lang sikt kunne lede til 
endringer i de andre nivåene, om enn i en annen skala. 

Nærhet til visse typer fysiske, men menneskeskapte og symbolske 
manifestasjoner, som gravhauger og kirker, i tillegg til naturgitte ele- 
menter som fjell og elver, kan også ha påvirket og begrenset menneskers 
handlinger og bevegelser i landskapet, men også hvor en kunne bygge noe 
nytt. Det er særlig ved å studere tingstedenes naturskapte forutsetninger 
for kommunikasjon og bosetning jeg har størst mulighet for å anvende 
teorien om langsomme prosesser. Her inngår særlig nærhet til sentrale 
kommunikasjoner, som elver, historiske veier og arkeologiske strukturer 
i form av bosetningsspor, gravhauger og gravfelt. På et mer overordnet 
plan vil likevel de kulturelle/symbolske og organisatoriske former for 
inertia, som kan inkludere ulike politiske og særlig kulturelle strukturer, 
være viktige når det gjelder å motvirke eventuelle endringsprosesser. 

Endringer kan likevel skje, både i ulik skala og i tid og rom. I likhet 
med Braudel mener Dodgshon at endringer lettere kan skje som følge 
av spesielle hendelser eller konjunkturmessige forhold. Et av Dodgshons 
nye momenter er at endringer lettere kan skje i periferien enn i sentrum, 
hvor det er investert mer både i kapital og energi i det bygde miljøet, 
og hvor det derfor er mer å vinne på stabilitet enn endring. Dodgshon 
skjelner mellom tre former for endringer, involusjonære, revolusjonære 

og evolusjonære. Han mener at involusjonære, dvs. tilbakevirkende, 
endringer gjerne betegner mindre interne endringer, men som til sist kan 
være med på å påvirke hele systemet. Når utviklingen innen et system 
eller i et samfunns kjerneområde har nådd et punkt eller en viss kom- 
pleksitetsgrad der nye investeringer ikke lenger gir tilstrekkelig avkast- 
ning, kan det også føre til endringer (Dodgshon 1998, 184-185). Som 
eksempel kan nevnes former for spesialisering som kan lede til over- 
utnytting, som f.eks. utpining av jord, avskoging, overbeskatning av res- 
surser og forurensning. Det kan igjen lede til stagnasjon og kollaps (se 
f.eks. Diamond 2012). Revolusjonære endringer, som innebærer en total 
omveltning, er en spesiell endringsform som innebærer høy risiko. Andre 
endringsformer vil, om mulig, derfor søkes først. Evolusjon representerer 
en utviklingsprosess som gjerne oppstår som følge av innovasjon, som 
utviklingen av nye redskaper eller våpen. Endringene kan være tilpasset 
det gjeldende system for så å bli rutinemessig og etter hvert innforstått 
(Dodgshon 1998, 187-190). Disse ulike formene for endringsprosesser må 
derfor vurderes i sammenheng i sin samfunnskontekst, for å belyse ulike 
sannsynlige strategier. 

Samlet gir disse ulike perspektivene viktige forståelsesrammer og teo- 
retiske utgangspunkt når jeg skal analysere tingsystemet i tid og rom, og 
for å belyse hvordan de kan ha påvirket hverandre gjensidig. Det omfatter 
også hvordan noen strukturer kan ha hatt en iboende treghet som gjør 
at de er med å hindre endring og hvordan de også kan utløse endringer. 
I likhet med Braudel og Dodgshon legger jeg vekt på de seige strukturer 
som innehar en iboende treghet som hindrer endring. Samtidig er det 
også viktig å tydeliggjøre forhold som kan ha virket omstrukturerende. 
Ikke minst gjelder dette endringer knyttet til etableringen og utviklingen 
av nye institusjoner og makthavere i middelalderen med et større histo- 
risk kildemateriale å trekke veksler på. 


3.2 Romlige dimensjoner 


Giddens sin strukturasjonsteori vektlegger at både tid og rom er sosialt 
konstruerte fenomener, og at ethvert samfunn vil ha forskjellig oppfat- 
ning ut fra spesifikke kulturelle og organisatoriske forhold. Utviklingen 

av steder er et resultat av gjentakende prosesser og praksiser, utviklet i 
gjensidig pàvirkning av handling og struktur (Pred 1984). Den meningen 
vitil enhver tid tillegger et sted, vil dermed være sosialt konstruert av sam- 
funnet rundt, knyttet til de oppfatninger og det sosiale miljøet det tilhø- 
rer. Steders fysiske karakter er også formet av samfunnet. Som Dodgshon 
påpeker, er det først når et fysisk sted er skapt som del av det bygde miljø 
at det blir vanskeligere å endre. Sosialt produserte rom har, som nevnt, et 
iboende potensial for å fremme stabilitet og motvirke forandring. For å 
fremme endring må det ut fra dette stadig forhandles og reforhandles om 
de geografisk innebygde hindringene (Dodgshon 1998, 84). 

Den finske kulturgeografen Anssi Paasi har ut fra studier av nyere tids 
regionaliseringsprosesser vist hvordan steder og også større områder 
oppstår kulturelt og politisk og vedlikeholdes som del av romlige proses- 
ser, basert på det han kaller en institusjonalisering av områder. Dette gjel- 
der som særlig regioner. Regioner kan i denne sammenhengen defineres 
som et avgrenset geografisk og/eller administrativt område, hvor tingste- 
dene var nært forbundet med de omgivende administrative områder på 
lokalt og regionalt nivå. Det er derfor også viktig å søke en forståelse av 
prosesser knyttet til etablering og vedlikehold av regioner på mer teore- 
tisk grunnlag. Den prosessen der aktører i et område deltar, om enn ofte 
ubevisst, i stadig reproduksjon av en felles identitet og kultur, kaller Paasi 
for romlig sosialisering (Paasi 2012, 23). Han mener generelt at steder og 
regioner oppstår som del av en historisk prosess, hvor de danner en del av 
en felles struktur og en sosial bevissthet. Det kan synes som om regional 
bevissthet er avhengig av institusjoner for å strukturere og binde dem 
sammen (Paasi 1986, 104ff.). Her ser jeg en direkte parallell til Giddens sitt 
syn på institusjonalisering i form av ulike strukturelle egenskaper, som 
medfører sosiale systemer som binder sammen over tid og i rom (Giddens 
1984, 181). Selv om det her tas utgangspunkt i nyere tids regioner og regi- 
onaliseringsprosesser, anser jeg begrepene og tilnærmingsmåtene som 
interessante og relevante innfallsvinkler når jeg skal nærme meg spørs- 
mål om oppkomst og utvikling av kulturelle og administrative områder 
også lenger tilbake i tid. 

Regioner har, ifølge Paasi, en fellesskapende effekt som medvirker til 
en regional bevissthet og en regional identitet hos befolkningen (Paasi 

1986, 104ff.; 1996, 99), skapt og vedlikeholdt når folk kommer sammen. 
Det innebærer at de samme prosesser som tar til når et sted skapes og 
vedlikeholdes, også gjelder en region. Til forskjell fra et sted, har likevel 
ikke en region nødvendigvis et tydelig fysisk uttrykk, men kan likevel 
påvirke menneskers identitet og tilhørighet. Den tilsvarer i min sammen- 
heng et analytisk nivå som må studeres ut fra andre kriterier, som tenkte 
grenser i landskapet av ulik geografisk, og også overlappende, størrelser. 

Paasi argumenterer for at regionalisering er en prosess som følger av 
folks daglige reproduksjon av rutiner og dynamiske prosesser i samfun- 
net. Når en region først har vokst fram, kan de likevel være forholdsvis 
stabile og vanskelige å endre (Paasi 1986, 104). Et problem er at han ikke 
tydeliggjør eller diskuterer hvilke prosesser som gjør regioner stabile. Det 
synes likevel klart at sosiale institusjoner er viktige for deres stabilitet over 
tid. Det er en prosess, hvor ansvaret for samfunnet og sosialisering blir 
overført fra lokalsamfunn til mer omfattende institusjoner som handler 
på vegne av en større gruppe mennesker eller et folk. Institusjonalisering 
av regioner gir identitet (Paasi 1986, 109-111) og stabilitet i strukturen. 
Paasi understreker likevel at endringer kan skje, gjerne som følge av uty- 
delige grenser, men også at rollen som er tillagt regionene kan endres. Her 
har Dodgshon vist hvordan eksisterende, eldre inndelinger kan benyttes 
når det opprettes nye regioner, men hvor nye funksjoner likevel gir ny 
betydning. Nye inndelinger kan også være opprettet på tvers av gamle 
inndelinger. Dersom eldre inndelinger benyttes, kan det forsterke tilhø- 
righet og virke konserverende, som bl.a. kirkens inndeling av landskapet 
på ulike hierarkiske nivåer (Dodgshon 1998, 87-89). Dette er et moment 
av relevans for denne analysen, da jeg ser for meg at det er ulike prosesser 
som kan ha virket inn og ført til stabilitet, etablering og endringer i ulike 
administrative inndelinger av lovområdene over tid. Regionale ulikheter, 
som følge av forskjellige sosiale og kulturelle strukturer og prosesser mel- 
lom områder, må også trekkes inn i analysen. Også for Giddens er region 
et viktig begrep, i motbalanse mot forståelsen av samfunn som ensartede, 
helhetlige systemer (Giddens 1984, 376). 

Paasi har i liten grad inkludert aspekter knyttet til makt og kontroll 
i sine studier over regionaliseringsprosesser. Noen mennesker, sam- 
funnssjikt og institusjoner har utvilsomt større makt og innflytelse på 

utviklingen av báde steder og regioner. For à knytte sammen sted og 
makt vil jeg derfor trekke inn begrepet territorialitet - et annet aspekt 
ved regioner. Det er blitt definert av Robert Sack som «the attempt by an 
individual or group to affect, influence or control people, phenomena, 
and relationships, by delimiting and asserting control over a geographic 
area» (Sack 1986, 19). Det kan derfor sies at makten territorialiseres. 
Det kan skje gjennom å knytte rettigheter og forpliktelser til land ved å 
gjøre krav på et områdes ressurser (Dodgshon 1998, 85). I rikssamlings- 
prosessene i Norge forsøkte kongen også å ta kontroll over stadig større 
landområder. Dette førte til endringer i maktutøvelse og også samtidens 
syn på landskapet i form av ulike typer regioner, som fylker, herreder osv. 
I denne prosessen ble de administrative grensene fastere, lovområdene 
utvidet og grunnlag for skattlegging og pliktytelser pålagt. Selv om region- 
enes yttergrenser nok kunne justeres, synes kjernene eller strukturene 
å være mer stabile. 

Territorialisering kan ifølge sosiologen Ervin Goffman ha oppstått 
som naturlige, såkalte situasjonelle territorier (situational territory) 
(Goffman 1972, 52) eller fastsatte territorier hvor en «kraft bak» eller leder 
styrte utformingen av dem. De samme betegnelsene har vært knyttet til 
steder, enten som naturlige eller som indre, endogent oppstått og ytre, 
eksogent skapt. Ved bruk av Goffmanns perspektiver og begreper kan 
en kanskje se for seg forskjeller mellom sentrale steder knyttet til makt- 
havere og steder i periferien. Dette kan i så fall ha hatt betydning for 
utviklingen av steder og områder, slik at steders funksjoner, som i dette 
tilfelle et tingsted, kunne være mer mobile, eller at de ikke hadde betyd- 
ning ut over de gangene makthaverne var der. Dette er momenter som 
vil bli vurdert i selve undersøkelsen. Det blir derfor viktig å trekke inn 
i analysen hvem som var aktuelle maktutøvere i tid og rom, og hvordan 
dette kunne gi utslag for ulike regionaliseringsprosesser og etableringen 
av spesifikke steder. 

Territorialitet kan ha flere dimensjoner enn bare kontroll av et geo- 
grafisk område. Implisitt representerer det en måte å tenke, handle og 
eksistere på som er påvirket av områders kulturelle og historiske tradi- 
sjon (Sack 1986, 5-27; Delaney 2005, 10). Slik sett er det, som David Dela- 
ney har påpekt, like mye et mentalt fenomen som et materielt. I likhet 


49 


KAPITTEL 3 


med Paasi, mener han at territorier utgjər en viktig del av menneskers 
identitet, kollektivt som individuelt (Delaney 2005, 12). 

Delaney skjelner mellom begrepene territorier og territorialitet, hvor 
det førstnevnte viser til en fast romlig dimensjon, mens territorialitet 
beskriver resultatet av sosiale praksiser og prosesser og forholdet mellom 
territorier (Delaney 2005, 15). Både territorier og territorialitet kan likevel 
endre seg, i selve grensene og også hvordan de er fastsatt og virkningene 
det får for dem som bor der (Sack 1986, 20). Territorium inneholder i lik- 
het med region også et maktaspekt, som uttrykkes i landskapet. Forhol- 
det mellom regioner, territorier og makt er komplekst, men hører alltid 
sammen (Sack 1986, 26; Delaney 2005, 16-17). Sack påpeker hvordan terri- 
torialitet er et grunnleggende geografisk uttrykk for påvirkning og makt, 
som gir en avgjørende tilknytning mellom samfunn, tid og rom (Sack 
1986, 216). At territorier kan være komplekse, betyr at de gjerne er «ver- 
tikalt» oppbygd av flere overlappende territorier og sammensetninger av 
høyere og lavere nivåer av administrative områder, der «grenser» deler og 
skiller områder og de forskjellige territoriene som ses i relasjon til dem. 
Her kan ulike geografiske og strukturelle nivåer gi ulike uttrykk for makt 
(Delaney 2005, 31-32). Dette er synspunkter jeg har vurdert i undersøkel- 
sen, og hvordan oppbygningen av ulike administrative områder i Viken 
i jernalder og middelalder henger sammen både vertikalt og horisontalt, 
og hvor maktaspekter kan inngå på ulike nivåer. 


3.3 Maktrelasjoner i sosiale strukturer 


Noen individer og grupper har større ressurser, kunnskap, rettigheter og 
sosiale evner, og dermed større påvirkningskraft. Her vil jeg igjen trekke 
veksler på Giddens sine perspektiver. Makt for Giddens er todelt, knyttet 
til begrepene «transformativ kapasitet» og «dominans». Begrepene viser 
til at makt både er et resultat av menneskelig handling, men også har 
strukturelle kvaliteter. Makt er dermed innbakt i «strukturenes duali- 
tet», brukt for å skaffe seg ønsket resultat (Giddens 1979, 88-94). I hans 
før nevnte strukturasjonsteori er ressurser et nøkkelbegrep, og han skil- 
ler mellom to analytiske begreper: allokative og autoritative ressurser. 
De allokative ressursene refererer til mulighetene til å ta kontroll eller 

påvirke materielle fenomen, både objekter og landområder. Autorita- 
tive ressurser viser til muligheter for å styre og påvirke mennesker eller 
såkalte aktører. Makten utøves gjennom ulike former for relasjoner og er 
slik sett i stadig i endring. De er likevel begrenset av lover og normative 
sanksjoner i samfunnet (Giddens 1984, 33). Alle sosiale strukturer inne- 
holder slik sett maktrelasjoner og regler, som begrenser og gir mulighe- 
ter for menneskelig handling og praksis. Her er det også ulike kilder til 
makt. Maktrelasjoner kan som nevnt også innebære forskjellig geografisk 
rekkevidde. Strukturasjonsprosesser kan opptre samtidig på forskjellige 
romlige nivåer, og trenge inn i hverandre gjennom de praksiser som blir 
utøvd av institusjoner og individer (Pred 1984, 281). Siden makt ikke er 
stabil og stadig må erobres og gjenerobres, skapes det en bevegelse i styrke- 
forholdet mellom ulike parter i en maktrelasjon (Foucault 1980, 175). 
Alle disse perspektivene på makt knyttet til romlig nivå og aktører gjør 
det relevant å se det fysiske landskapet i relasjon til status og i et makt- 
perspektiv, knyttet til grad av herredømme over land, områder og folk. 
Det er også særlig fremtredende i den perioden som skal studeres. 

I mange samfunnsteorier er det antatt at det i alle samfunn eller 
systemer vil være en fundamental forskjell mellom de delene av land- 
områder som er kjerner og stabile, og de delene som ikke er det, perife- 
rien, slik Dodgshon som nevnt har trukket inn i sine geografiske analyser 
(Dodgshon 1998, 19). Her kan en tenke seg forskjeller i sentrum og peri- 
feri, både i et geografisk område og i henhold til mennesker av ulik status. 
Her forbindes eliten stort sett med kjernen, hvor det er investert mest res- 
surser og der det vil være mest å tape på endringer (Dodgshon 1998, 182f.). 
Selv om sentrum /periferi-perspektivet er blitt kritisert for å tilsløre det 
mangfoldet som fantes (Sabo 2006, 44), anser jeg at slike motsetninger 
kan belyse hvordan ulike prosesser foregår og avdekke forskjeller mellom 
ulike steder over tid og i rom. 

Av særlig relevans for dette prosjektet er spørsmålet om hvordan ste- 
der og områder blir skapt og vedlikeholdt gjennom skiftende historiske 
prosesser. Jeg benytter, som tidligere nevnt, distinksjonen mellom en 
endogent framvokst og eksogent skapt plass, der et endogent sted beskri- 
ver plasser som er skapt gjennom en indre utvikling, mens en eksogen 
sentralitet er en plass som i større grad har oppstått som følge av politisk 

styring og kontroll. Begrepene representerer to ytterpunkter, men de er 
ikke absolutte, og grensene mellom dem kan være diffuse. Et sted kan 
inneholde en kombinasjon av begge former, og et indre framvokst sted 
kan omformes og manipuleres (Mogren 2000, 54). Det vil si at steder kan 
tillegges ny betydning gjennom å tilskrive det et nytt innhold, ideologisk 
og f.eks. ved oppføring av nye monumenter. Makten kan altså fysisk tyde- 
liggjøres i landskapet. Dodgshons synspunkt knyttet til det bygde miljø 
viktig, idet en må anta at mennesker og «nye» makthavere ville måtte 
forholde seg til eldre strukturer og steder i landskapet. Ved å benytte et 
eksisterende sted og tillegge det ny mening, vil en både referere bakover i 
tid til felles tradisjoner, samtidig som det peker framover og gir legitimi- 
tet til nye handlinger. Et tingsted kan slik sett i utgangspunktet inneholde 
både endogene og eksogene elementer, hvor en kan se for seg at et tingsted 
oppsto som følge av et lokalt behov, men at dets lokalisering var avhengig 
av rådende makt. Stedene kan fremheves gjennom symbolske monumen- 
ter, for eksempel på eksisterende tingsteder ved å tilføre bautaer og reiste 
steiner, og på et senere stadium en kirke. 

Steder og regioner kan være bundet sammen i en form for hierarkiske 
systemer eller nettverk. Tingstedene og de administrative områdene, slik 
vi kjenner dem fra skriftlige kilder fra middelalderen, hadde som nevnt 
ulike nivåer og funksjoner. Her kan nettverksteorier ha potensial for å 
belyse samvirket mellom aktør og strukturer, og hvordan ulike hierarkier 
er bygd opp ved å skape et bilde av hvordan steder og områder kan over- 
lappe og være sammenvevde ut fra funksjon innen et system av relasjo- 
ner (Hermanson 2000, 2009; Hreinsson & Nilson 2003; Sindbæk 2005). 
En kan skille mellom romlige og sosiale nettverk i ulik skala, men som 
henger sammen. Nettverk er produkt av dynamiske system, hvor kjernen 
forbindes i linjer som kan endre seg over tid. Prosesser som opererer på 
forskjellige nivåer kan påvirke strukturen som helhet og legge føringer 
eller begrensninger for andre kjerner i nettverkssystemet (Newman et al. 
2006, 7). I samfunn hvor sosial status i stor grad var avhengig av person- 
lige relasjoner, og der det var vesentlig for konge og ledere å knytte til seg 
viktige tilhengere, ville sosiale nettverk være av avgjørende betydning. 
Sosiale nettverk kunne endre seg som følge av at folk etablerte egne nett- 
verk eller brøt gamle forbindelser. Sentralmakten var knyttet til regioner 

gjennom nettverk, og disse var også vesentlige for de regionale elitene 
dersom de ønsket å utøve motstand (Aronsson et al. 1999, 6). Makten kan 
dermed sies å følge en akse fra sentrum til periferi, der noen steder og 
personer var viktigere enn andre. En kan ut fra dette se for seg at ting- 
steder på ulike nivåer virket sammen i et nettverk, men hvor avgjørelser 
på noen tingsteder kunne virke tilbake på hele strukturen. 

De ulike teoretiske perspektivene jeg har presentert her blir nærmere 
diskutert og aktualisert i undersøkelsen av de ulike aspektene som har 
hatt innvirkning på tingsystemet, og også knyttet til strukturelle ulikhe- 
ter mellom tingsteder og regioner eller territorier de inngikk i. De forut- 
setter også et metodologisk apparat for å aktualisere dem i analysen. 

Metodiske tilnærminger og kildegrunnlag 


I dette kapitlet vil jeg gjøre rede for de metodiske tilnærmingene jeg 
benytter for å belyse hvordan tingsteder og organiseringen av det admi- 
nistrative landskapet i Viken endret seg i tid og rom. For å nærme meg 
mine fire hovedproblemstillinger som er gjort rede for i innledningen, 
trenger jeg analytiske redskaper for å belyse hvordan tingsteder er loka- 
lisert i landskapet, hvordan deres funksjoner og nivåer over tid kan stu- 
deres i forhold til kontinuitet, endring og alder, og under påvirkning av 
ulike samfunnsaktører og -prosesser. 

For å identifisere og lokalisere mulige tingsteder benytter jeg ulike 
kildekategorier - arkeologiske og skriftlige kilder, stedsnavn, historiske 
kart og topografiske opplysninger identifisert fra kart, foto og regi- 
streringer. Studien foregår på tre analytiske nivåer, på mikro- meso- og 
makroplan, som krever ulike metoder, både kvalitative og kvantita- 
tive. På makro- og mellomplanet blir tingstedene på høyere- og mel- 
lomnivå undersøkt i relasjon til sine historisk kjente rettskretser, som 
lagdømme, lagsogn, fylke og syssel, der ulike funksjoner, utbredelse 
og tidslag diskuteres (se kap. 5). Størst vekt blir lagt på mikroanalysen 
og på lokalnivået, der det er størst potensial for å vinne ny kunnskap. 
Jeg tar utgangspunkt i et utvalg av ni fjerdingsinndelte skipreider fra 
senmiddelalderen, der kildetilfanget er dekkende. Dette blir diskutert 
i kapittel 7. 

Målet er å studere ting og tingsteder i et langtidsperspektiv ut fra et 
bredt kildemateriale, men som ofte kan ligge langt fra hverandre i tid. 
Jeg benytter en retrospektiv tilnærming, der jeg tar utgangspunkt i og 
arbeider fra det kjente mot mer ukjente forhold, og ved å utnytte alle til- 
gjengelige og uavhengige kildeopplysninger. Her tar jeg høyde for at det 
har foregått endringsprosesser. 

Stabilitet og endringer i tingsystemet blir også undersøkt i en større 
og komparativ kontekst som rekker ut over studieområdet. Teoretiske 
perspektiver knyttet til stabilitet og prosesser som skaper endring blir 
drøftet mer inngående, også i forhold til metodiske overveielser. For 
bedre å forstå disse prosessene og finne romlige og dateringsmessige 
forbindelseslinjer, kartfester jeg alle strukturer som er relevante for 
tingsystemet for å avdekke likheter og forskjeller i kildematerialet som 
kan tegne mønstre i et tidsperspektiv. Særlig manifeste menneskeskapte 
strukturer i landskapet er viktige, som samlingsplasser og gravhauger, 
samt topografiske knutepunkter og relevante stedsnavn som kan angi 
sentrumsfunksjoner og peke på eldre samlingsplasser. Disse kan ha lagt 
føringer for senere handlinger og bevegelsesmønstre. De administra- 
tive områdene, som er kjent fra tidlig middelalder, danner en viktig 
kontekst når jeg vurderer forholdet til andre strukturer. Tingsteders 
plassering kan indirekte gi indikasjoner på maktforhold i samfunnet. 
Dersom tingsteder for eksempel ligger på en storgård eid av bønder 
eller aristokrati, kan det indikere en lokal elites innflytelse på rettssys- 
temet, til forskjell fra mer nøytralt plasserte tingsteder utenfor sentrale 
bosetninger. 

Skipreidene i undersøkelsesområdet har vært underinndelt i fjerdin- 
ger. Ut fra et aritmetisk prinsipp og selve benevnelsen «fjerding», er det 
rimelig å anta at skipreidene opprinnelig var underinndelt i fire deler. 
Dette kan ha utviklet seg over tid. I høy- og senmiddelalderen er det 
eksempler på at skipreider hadde mer enn fire fjerdinger. En forståelse 
av disse endringsprosessene står sentralt, og det er viktig å finne meto- 
der som kan belyse dette. Skipreidetinget representerer et høyere nivå og 
antakelig med andre funksjoner enn fjerdingstingene, slik de fremstår 
i kildene fra senmiddelalderen og etterreformatorisk tid. Skipreideting 
(skipreidebing), våpenting (våpnaping) og manntallsting (manntalsbing) 
var forbundet med landevern, våpeninspeksjon og senere også innsam- 
ling av ulike pliktytelser til kongedømmet. Ifølge de overleverte land- 
skapslovene ble de kalt sammen en gang i året av kongens ombudsmenn 
(G 296, 309; F VII. 8, X. 3; L III, 12; Sveaas Andersen, KLNM XVIII, 350). 
Som et metodisk utgangspunkt undersøker jeg om noen av fjerdingstin- 
gene (fjoröungspbing) også kan ha fungert som et fellestingsted for hele 

skipreiden. Jeg vil derfor forsøke å identifisere skipreidetingsteder både 
direkte i diplommaterialet fra undersøkelsesområdet, men også ut fra 
indirekte kriterier som tingtider, tingsammensetning og lokalisering i 
forhold til naturtopografi og beliggenhet i skipreiden og fjerdingen, samt 
eiendomsforhold. 

Som en arbeidshypotese og et metodisk utgangspunkt forutsetter jeg 
at flere tingsteder innen hver fjerding indikerer endringsprosesser og 
mulige tingsteder på forskjellig nivå med ulike funksjoner. Jeg anvender 
her tre modeller for hvordan forholdet mellom tingsteder i en skipreide 
kan være. Jeg antar at et høyere nivå kan inneha en utvikling fra et felles- 
skapt tingsted til et som i større grad ble kontrollert av lokal elite og/ 
eller konge, eller også et tingsted initiert av eliten eller kongen og der- 
med er et eksogent skapt tingsted. Figur 4.1 illustrerer en fjerdingsdelt 
skipreide, der ett av tingstedene er på et høyere nivå. Figur 4.2 angir en 
skipreide med fem tingsteder, hvorav ett er på et høyere nivå og som har 
fungert for skipreiden som helhet. Figur 4.3 angir også fem tingsteder, og 
som belyser en endringsprosess hvor et tingsted har endret lokalisering. 
Det nye tingstedet kan i visse tilfeller ha fått funksjon på et høyere nivå, 
mens det andre går ut av bruk. Her kan en tenke seg tilfeller hvor kongen 
eller annen maktperson flytter tingstedet nærmere en kongsgård eller 
andre viktige sentra, som en by eller et kirkested. Om modellene kan 

Figur 4.1. til (venstre). Prinsippskisse med ett tingsted på høyere nivå for hele skipreiden. 
Prikkene illustrerer tingsteder. 


Figur 4.2. (i midten). Prinsippskisse av en skipreide med fem tingsteder, der et sentralt 
tingsted har et høyere nivå. 

Figur 4.3. (til høyre). Prinsippskissen har fem tingsteder, som belyser en endringsprosess der et 
tingsted er blitt flyttet - selv om det ikke trenger å ha vært som følge av endringer i funksjoner, som 
illustrert her. 

ha gyldighet ogsà for forhold lenger til- 
bake i tid enn middelalderen og viking- 


tid, hvor de administrative grensene 

muligens ikke har ligget fast eller har 

DO eksistert, vil bli diskutert, og også hvor- 
dingsdelte skipreider har dannet større 

Figur 4.4. Modellen viser hvordan fellesskap (figur 4.4). Det gjelder så vel 

flere skipreider sammen kan ha 

dannet et fellesskap med tingsteder syssel og fylke som lagdømme. En kan 


knyttet til de ulike nivåene. da anta at det har fantes rettslige felles- 


skap med fellesting langt bakover i tid, 


vidt fjerdingsinndelingen er primær eller 
sekundær. Disse modellene kan også ha 
relevans for høyere nivåer, hvor flere fjer- 


og at det var knyttet forskjellige funksjoner til tingene på de ulike nivåer. 
Stedene kan være av ulik alder og både eksogent og endogent dannet. 
Kanskje skal en se for seg oftere og større endringer i de høyere nivå som 
følge av skiftende maktforhold og maktetablering. Herredømme over 
tingsteder og administrative nivåer kunne være en måte å styre befolk- 
ningen ovenfra. En kan også se for seg at endringer skjedde som følge av 
lokale behov, og ønske om å gå sammen eller knytte seg til større lovom- 
råder for å sikre lov og orden, og dermed en nedenfra-og-opp-endring. 
Dette er hypotetiske ytterpunkter, og det kan også være en både- 
og-situasjon. Modellenes gyldighet i undersøkelsesområdet gjenstår å 
studere. 

Disse modellenes aktualitet må vurderes samlet og komparativt 
innen hele undersøkelsesområdet på basis av ulike kildekategorier, men 
også tingstedenes lokalisering relatert til administrative grenser på ulike 
nivå, som lagdømme, fylke, syssel, skipreide og fjerding. Arkeologisk 
materiale og stedsnavn kan også indikere eventuelle eldre samlingsste- 
der. På denne måten søker jeg å belyse spørsmål knyttet til stabilitet og 
endring, funksjoner og tidsdybder. Sentralt står også sentraliserings- 
prosesser, der lokale samfunn inngikk i større fellesskap. Modellenes 
relevans vil bli vurdert i selve analysen, hvor jeg diskuterer de ulike 
metodene for å undersøke tingstedene mer konkret. Med utgangspunkt 
i mine hovedproblemstillinger vil jeg nå gjøre rede for det metodiske 

begrepsapparatet under fire hovedpunkter: identifikasjon, kartfesting, 
datering og kontekst. 


4.1 Identifikasjon 


Tingsteder fra jernalder og tidlig middelalder er for det meste ukjente, og 
det er liten kunnskap om tingstedets fysiske og arkeologiske utforming. 
Opphold på denne typen møtesteder var kortvarige og trolig også sesong- 
messige. Det har skapt få og lite arkeologiske spor. Tingsteder omtales og 
diskuteres derfor sjelden i arkeologisk litteratur (Baker og Brookes 2015, 
7f.). For å identifisere middelalderens tingsteder må jeg derfor benytte 
meg av skriftlige kilder, der diplommaterialet og stedsnavn er særlig rele- 
vant. Videre vil eventuelle arkeologiske samlingssteder også vurderes, 
slike som bygdeborger, kokegropfelt, forhistoriske kultsteder og yngre 
kirkesteder. Analogier fra andre land med bedre kildetilfang kan være 
interessant å trekke inn for å vurdere tingets ulike fysiske karakteristika. 

Det kan være bestemte fysiske elementer knyttet til tingsteder som kan 
bidra til identifikasjon. Dette gjelder særlig topografiske trekk koblet til 
beliggenhet i landskapet, kommunikasjonslinjer til lands og vanns ved 
vann, elver og bruer. Visse arkeologiske elementer, som reiste steiner, 
steinringer, gravhauger og steinsatte veier er også aktuelle (jf. kap. 2.1 
og 9.2). Eiendomsforhold ut fra yngre kilder som skattematrikler og indi- 
rekte på grunnlag av arkeologisk materiale, som storhauger, prestisjefunn 
og rike graver, kan også være med å belyse forhold knyttet til lokalisering 
og maktforhold i landskapet, og må vurderes i forhold til naturtopogra- 
fiske trekk. Disse elementene vil også benyttes for å identifisere tingsteder. 

Av aktivitetsspor som muligens kan knyttes til tingsteder står store 
kokegropfelt sentralt i undersøkelsesområdet, og muligens bygdeborger 
som også kan kobles til fellesinitierte tiltak i lokalsamfunnene. Teltplasser 
nær tingsteder er foreløpig ikke kjent fra undersøkelsesområdet — selv 
om en kan anta at telt kan ha vært satt opp i nærheten av tingsteder også 
her, herunder kanskje særlig på makro- og mellomnivå. Tingsteder kan 
også ha vært utstyrt med boder som har kunnet identifiseres arkeologisk. 
Gulatingsloven omtaler også en tingbod (G 181). Vebånd beskrives både i 
Gulatings- og Frostatingsloven som en markering av lagrettenes menn på 

tinget (G 91; F I, 2). Ifølge Egilssaga (kap. 56) besto vebåndet av en ring av 
hasselkjepper med en streng imellom. Disse er vanskelige å påvise arkeo- 
logisk, da de bare vil etterlate noen små staurspor som er vanskelig å 
identifisere og også vanskelig å sette i forbindelse med tingsteder. Det må 
undersøkes om dette kan identifiseres. Jeg vil nå gå litt mer konkret inn på 
det ulike kildematerialet som kan identifisere tingsteder i Borgartingslagen. 


411 Kildematerialet 


Jeg benytter ulike skriftlige kilder fra middelalderen, både konge- og 
samtidssagaer, lover og retterbøter fra middelalderen, og yngre skatte- 
matrikler og jordebøker fra etterreformatorisk tid, samt stedsnavn av 
ulik alder. Lover og retterbøter er både normative og deskriptive kilder, 
hvis formål er å regulere samfunnet. Rettsreglene blir imidlertid ikke all- 
tid fulgt slik de er tiltenkt, og deres virkning må etterprøves ved hjelp 
av andre uavhengige kilder (Tamm 2009, 16f.). Dette til tross kan lovene 
gi informasjon om en sosial virkelighet på tilblivelsestidspunktet, og ut 
fra forbud og reguleringer kan en også slutte til eldre og faktiske forhold 
(Sjöholm 1988, 26-28). Ikke minst viser diplommaterialet hvordan lovene 
virket i praksis i lokalsamfunnene og på tingene, selv om jeg i liten grad 
skal diskutere selve sakene. Av størst betydning er stedenes lokalisering 
og hva som kan ha vært avgjørende for plasseringen. 

Vesentlig for studiet av tingsteder er at rettsdokumenter i stor grad ble 
utstedt på lokalting i senmiddelalderen. En gjennomgang av slike doku- 
menter fra undersøkelsesområdet vil dermed kunne gi indikasjoner om 
tingstedenes lokalisering og om den lokale bygdeorganisasjonen (Imsen 
1990a, 15). Diplomer er brev og dokumenter med rettskraft og er utgitt i 
serien Diplomatarium Norvegicum (DN) i 23 bind. Diplomene om ting 
dukker opp på slutten av 1200-tallet og hyppigere på 1400- og 1500-tallet. 
Fra undersøkelsesområdet er det anslagsvis 1700 diplomer som kan belyse 
tinginstitusjonen i større og mindre grad.” Jeg har også i tillegg inkludert 
referanser til utrykte diplomer, nevnt av andre forfattere. 

Lokaliseringen til tingsteder på høyere nivå er kjente lovtekster og 
sagaer som rekker lenger tilbake i tid. For lagmannsbrev har jeg også 


3 Tallet er beregnet fra bind 1-22. 

benyttet Eivind Vågslids (1930) arbeide. Jeg har i større grad enn tidli- 
gere forskere arbeidet med å identifisere lokaltingene. Jeg har gjennom- 
gått diplommaterialet og også vurdert Aleksander Bugges arbeid fra 
1920 over ulike møtesteder i bygdene. Et problem er at Bugge ikke klas- 
sifiserer møtene og skiller mellom dem som er identifisert på grunn- 
lag av diplomer, stedsnavn eller steder fra tidlig nytid, slik at mange 
av hans steder er relativt usikre og må vurderes i hvert enkelt tilfelle. 
Gjennomgang har ledet til flere nye identifiserte tingsteder, som jeg så 
har klassifisert (se under) og kartfestet. I alt 125 tingsteder er identifisert 
(appendiks D. 

Jeg har benyttet den elektroniske utgaven av DN, bind 1-21, og den 
trykte utgaven av bind 22. For lagtingene (kap. 5) har jeg også gjen- 
nomgått bind 23. Fordelen med den elektroniske utgaven er at en kan 
søke mer presist og med søkeord som kan identifisere tingsteder, slik 
som stevne, ting/bing/tingsted, lagmann, lagrettemenn, i ulike norrøne 
og norske skrivemåter, former og kombinasjoner i selve diplomtekst- 
ene og utgiveres sammendrag (tabell 4.1). På den måten fanger jeg inn 
diplomer som antas å være relevante, men som så må vurderes kontek- 
stuelt i hvert enkelt tilfelle. Overlapping mellom diplomer og søkeord 
forekommer, ettersom ett diplom kan inneholde ulike skrivemåter av 
samme ord. 


Tabell 4.1. Alle undersøkte søkeord som gav treff 


Søkeord Antall 
lagrettemenn/lagrettemænd 1881 
rettom stempnobøø/retten stempne(by) 11 
stevne (søkt i sammendraget) 30 
stevne (i brevtekst) 1 
stefno/stefnu 75 
steffne/stefmmo/stemno/stempno/stemfno/steppno/ 162 
%stem% 545 
sthef/stef% 371 
%tæf% 110 
stæp 10 
støm 245 
ting/thing/thing% 277 
domsbrev i Regesta Nor. 296 

En kryssøking øker sjansen for at de fleste relevante diplomer er inklu- 
dert. Brevenes kontekst er fanget opp ved å søke på henvisninger til tilhø- 
rende saker og på gårdsnavnet i DN. Domsbrev er også søkt opp i Regesta 
Norvegica, som gir et sammendrag av diplomenes innhold. I tillegg har jeg 
også kryssjekket med den elektroniske versjonen av Norske Gaardnavne 
(NG) av Oluf Rygh med formål om å sikre at alle relevante diplom på en 
gård med mulig tingsted er kommet med. Det fungerer slik at diplomer er 
koblet fra de enkelte matrikkelgårder i NG til den elektroniske versjonen 
av DN. Dersom en får opp et diplom fra et antatt tingsted, kan en enkelt 
sjekke om det er flere diplomer på gården. Alle diplomer fra gårdene er 
imidlertid ikke ført på denne måten i NG. Alt i alt har metoden ført til at 
det nå er kjent langt flere mulige tingsteder enn tidligere. 

Det er forskjeller i tingstedenes geografiske utbredelse, som kan skyl- 
des ulik kildedekning. Holmsen har argumentert for at brevenes krono- 
logiske og geografiske distribusjon henger sammen med demografiske 
forhold (Holmsen 1982, Bff.), men det er et synspunkt som har møtt 
motstand (Authén Blom 1992, 14ff.; Imsen 1990a, 45ff.). Imsen peker på 
at diplomene ofte er hjemmelsbrev av økonomisk betydning knyttet til 
jordeiendom, og at slike viktige brev derfor har blitt bevart i større grad. I 
områder med mye kron- og kirkegods er det lite kjøp og salg av eiendom, 
og derfor utstedes det heller ikke så mange hjemmelsbrev. Likevel slår 
ikke dette alltid til. Et eksempel er Numedal med en stor andel bondegods 
(82 %), men få bevarte brev. Det er også kjent at kirke og klostres oppkjøp 
av eiendom har skapt et betydelig kildemateriale, slik f.eks. Munkelivs 
jordebok viser (Dybdahl 2008). 

Ulikheter kan slik sett speile både reelle forskjeller i nedtegnelse av 
diplomer, men også skyldes forskjeller i innsamlingsgrad og tradering 
av diplomer. På Østlandets fremtrer Oslo som et økonomisk sentrum 
i senmiddelalderen. At det er en større andel bevarte hjemmelsdiplom 
herfra skyldes at arkivene etter de store jordeierne Mariakirken og 
Hallvardskirken er bevart (Authén Blom 1987, 20). Det er relativt mange 
saker om tvistemål og drap i Telemark og Numedal. Dette kan det skyl- 
des en konservativ «æreskultur» og svak statlig inngripen i rettsvesenet. 
Området fremsto som arkaisk for historieinteresserte embetsmenn, og 
sogneprester og proster, som på 1700- og 1800-tallet samlet inn diplomer. 

Bevaringsgraden av mange drapsdiplom derfra kan også skyldes at bøn- 
dene tok vare på diplomene av tradisjonshensyn (Wåge 1990, 86). 


4.1.2 Tingtype 


Flere diplomer inneholder betegnelsen «rett tingsted/stevnested», som 
refererer til en bygds fast formaliserte tingsted (jf. Semple et al. 2020, 76f.). 
Ikke alle diplom omtaler et tingsted som et rett tingsted, til tross for at det 
kan ha vært det. Når det forekommer flere diplomer over lengre tidsrom 
fra samme gård, må vi tro at det viser et rett tingsted. En må utvise større 
forsiktighet når termen stevne opptrer i diplomer. Flere forskere hevder 
at stevne og ting er det samme på Østlandet (Bull 1924; Imsen 1994, 61), 
men min gjennomgang viser klart at stevne ikke nødvendigvis er identisk 
med det rette eller faste tingstedet i bygden. Begrepet stevne har en mer 
generell betydning som møte og viser oftere til andre typer saker som ble 
behandlet i bygdene, som åstedssaker, forlik og eiendomstransaksjoner. 

Det kan være problematisk å skille mellom tingsteder og steder for 
forlik og bygdedömer (sættardömr/skiladömr/såttmål) som ofte omhand- 
let ganske like saker. Her har det også skjedd endringer over tid, som 
tidligere nevnt (jf. kap. 13). Slike saker ble ofte behandlet innendørs og 
av mindre utvalg, og ikke på utendørs ting. Saker behandlet på f.eks. 
gildestuer faller også i en slik kategori, og stuene skal ikke oppfattes som 
tingsteder, men derimot som steder der forlik og minnelig enighet ble 
oppnådd. Saker ble slik forsøkt løst på et tidlig stadium uten tinginvol- 
vering, og ved lokale nemndemenn og vitner. Når en sak først ble ført på 
tinget gjaldt andre regler, f.eks. for hvordan bøtene skulle deles, og da 
skulle også det offentlige ha en andel. 

Forskjellen mellom döm og ting er ikke alltid enkel. I Frostatingsloven 
er stedet for dömen, dömstaör, tingstedet i bygden (F X, 11; Halvorsen, 
KLNM II, 216). Ifølge Landsloven kunne imidlertid dömen møtes 
både på åstedet, hos en av partene eller på et offentlig sted i bygden, 
herunder tingstedet. Ved drap stevnet de pårørende ørvarting ved en 
tingbudstikke, kalt pil (ör, gen. örvar). Ifølge Gulatingsloven kunne møte- 
stedet være drapsstedet, og da var det nok med 27 bønder til stede for 
at tinget var gyldig. Ble derimot tingstedet i bygden benyttet, måtte en 

firedel av tingmennene være til stede for å få en lovlig dom (G 151; Hertz- 
berg 1874, 197). De tingmøtene som beskrives i diplommaterialet er yngre 
enn Landsloven, og det er denne lovens bestemmelser om dömen eller 
bygdeutvalgene som gjelder i de fleste sakene jeg har gått gjennom. Diplo- 
mer som ble utstedt ved forlik kan i noen tilfeller være utferdiget på selve 
tingstedet. En sammenstilling av opplysninger i diplommaterialet og en 
vurdering av lokaliseringen innen de administrative områdene, kan indi- 
kere om stedene virkelig var tingsteder i bygdene. Som en generell regel 
har jeg likevel ikke inkludert diplomer som omhandler salg, arv (ikke 
medregnet odel), markegang/delegangsbrev, siden de som regel er utført 
av en döm og på «åstedet». Av samme grunn tar jeg ikke med diplomer 
som omhandler den gården der diplomet er utstedt (jf. Indrebø 1935, 169). 


41.3 Tidspunkt 


Antall, tidspunkt og type diplom, hvem og hvor mange øvrighetspersoner 
som var til stede, er forhold som også kan ha betydning når en vurderer 
diplomene som refererer til tingsteder. Lagtingstiden var den eneste lov- 
befalte tingtiden (Seip 1934, 48). Et årlig lagting var det normale for lag- 
tingene både før og etter Landsloven. Sysseltinget skulle avholdes tre uker 
etter at sysselmannen var hjemme fra lagtinget, ifølge Landsloven (L I, 7). 
Lokaltingene har trolig vært holdt om våren (vårbing eller midfostuping) 
knyttet til midfaste (torsdag før fjerde søndag i faste) (G 309; L II, 12; 
VII 44 og 45) og høst (haustbing) (DN II, 772) i ettertid av lagtingets faste 
sesjon (Sveaas Andersen, KLNM XVIII, 347-348). Skipreidetinget/våpen- 
tinget skulle begynne ved kyndelsmesse (2. februar) og være ferdig senest 
midfaste og innkalt av kongens ombudsmenn (L III, 12). Utover det ble 
ting også kalt sammen ved behov. Det kan også ha vært ytterligere flere 
ting utover de kjente vår- og høstting (G 131; Hertzberg 1874, 114, 116). 

Tingmøtene var sesongmessige og knyttet til jordbrukets onnetider, og 
datoen diplomene er utstedt kan potensielt belyse om det dreier seg om 
faste eller ekstraordinære tingmøter. Tingmøter har vært knyttet til eldre 
periodiske sammenkomster, og enkelte ting og markeder ble holdt sam- 
tidig. Kirken har også lagt sine møter til de vanlige tingtidene (Seip 1934, 
48ff.). Det kan derfor være relevant å se på datoen på brevene. 

Om en gård bare har utstedt ett diplom og som ikke spesifiserer at 
det er rett tingsted, er det bare inkludert om det omhandler spesielle 
saker, som odel, drap, ulike dommer av seks, tolv og tjuefire menn, eller 
i tilfeller der mange ulike ombudsmenn er nevnt. I tilfeller der diplomer 
omhandler odel og drap må en være varsom, for de kan som nevnt ha 
vært tatt opp på åstedet eller gjeldende gård uten at det er spesifisert i bre- 
vet. Korrespondanse mellom privatpersoner og ombudsmenn om salg/ 
eiendom og lignende er ikke tatt med, og skillet mellom privat og offent- 
lig kan være uklar i denne perioden (Njåstad 2003, 52). 

Alderen på diplomet er også av betydning. En eldre datering kan 
kanskje forankre tinget lenger tilbake i tid. Derfor vil jeg si at jo eldre 
og flere belegg en har for et tingsted, desto større er muligheten for at 
tingstedet var bygdas rette tingsted og også at det kan ha lengre tids- 
dybde. Informasjonen må sammenholdes med andre kilder, både 
arkeologiske og stedsnavn. Min gjennomgang av diplomene viser at 
tingenes lokalisering endret seg omkring 1590 (se kap. 8.2.1). Referanser 
til tingsteder etter etableringen av sorenskriverembetet, da tinget trakk 
innendørs, har jeg skilt ut som en egen kategori. Disse vil i liten grad bli 
trukket inn i analysen. 


4.1.4 Skatteklasse 


Landskapslovene viser at en persons juridiske status var avhengig av 
om han eide jordeiendom eller ei (Vogt 2005, 81. En stor gård ga stor 
avkastning og stilte større økonomiske ressurser til rådighet (Holmsen 
1952-54, 430f1.). Det er derfor relevant å vurdere eiendomsforholdene til 
gårder med tingsteder. Sentralt er retrospektive metoder, som tradisjo- 
nelt har vært benyttet i agrarøkonomisk forskning. Utgangspunktet for 
den retrospektive metoden er tilbakeslutninger, og forutsetningen er at 
de forholdene som studeres er forholdsvis stabile og godt dokumentert i 
de yngre perioder som en sammenligner med. Samtidig må det være kon- 
krete ankerfester i det eldre materialet (Holmsen 1970 [1940]). Metoden 
må derfor ikke ta kontinuitet gjennom jernalder og middelalder for gitt 
og ukritisk projisere yngre forhold bakover i tid, slik metoden ofte har 
vært kritisert for (Österberg 1977; Widgren 1999). 

Jeg vil benytte en historisk-arkeologisk metodikk, slik det har vert 
gjort i flere nyere historisk-arkeologiske arbeider (Skre 1998; Iversen 
1999, 2008; Zehetner 2007; Baug 2015). Jeg benytter elementer av denne 
metoden når jeg skal vurdere tingstedenes gårder og deres gårdsstør- 
relse, og bygger på yngre skattelister, fortrinnsvis skattematrikkelen av 
1647. I undersøkelsesområdet skilles det mellom full-, halv- eller ødegård 
i matrikkelen. Jeg vil derfor benytte dette relative, om enn grovmas- 
kede, størrelsesforholdet mellom gårdene. Dette vil danne et sammen- 
ligningsgrunnlag for gårdenes relative økonomiske yteevne og mellom 
undersøkelsesområdene. Jeg vil undersøke på hvilke typer av gårder 
tingstedene ligger. Var gårdene relativt små eller store sammenlignet med 
de omkringliggende, og sentralt eller perifert til «bygdesentra» og kjente 
administrative grenser? Jeg vil også vurdere eiendomsforholdene. Var de 
bondegods, adels- eller kirkelig jord eller krongods i senmiddelalderen? 
Her vil jeg benytte det eldste kjente eiendomsforholdet, og vurdere om det 
kan være sammenheng mellom endring i eierskap og flytting av tingste- 
der. En sammenstilling av materialet kan gi indikasjoner om eierforhold 
og lokaliseringsprosesser. Mange gårder og gårdparter gikk fra bønder til 
kirke og adel, og fra konge til kirke (Sveaas Andersen 1977, 212ff.). Det var 
i liten grad økt tilfang av bondeeide gårder i senmiddelalderen. Forbrutt 
gods ble dessuten delt mellom biskop og konge etter bestemte regler. Der- 
som en gård med tingsted var bondegods i 1647, vil det kanskje kunne tas 
til inntekt for at tingets lokalisering i liten grad var påvirket av et øvre 
sjikt. Og motsatt; dersom jorden var krongods, kan det kanskje indikere 
at kongedømmet hadde oppsyn over tingorganisasjonen på et lavere nivå. 
Dette må vurderes nærmere i hvert enkelt tilfelle. 


4.2 Kartfesting 


All relevant informasjon med et geografisk element er kartfestet i 
Geografiske Informasjonssystemer (GIS). GIS er et metodisk redskap for 
å systematisere, håndtere og analysere ulike data. Jeg knytter an til en kul- 
turgeografisk metode, særlig utviklet av svenske forskere på 1980-tallet. 
Det innebærer historiske landskapsanalyser med historiske kart, også 
kombinert med GIS (f.eks. Pedersen 1989; Tollin 1991; Jerpåsen 1996; 

Jerpàsen et al. 1997; Widgren 1997, 1999, 2003; Magnusson og Jansson 
2009). Landskapselementer kan vise stor historisk kontinuitet i lokalise- 
ring og funksjon (Widgren 1997, 13). Historiske kart er viktig, som i Norge 
hovedsakelig er datert til 1800- og 1900-tallet. Dette kan gi innsyn i eldre 
agrar organisering forut for utskiftningene, som fikk særlig omfang i 
andre del av 1800-tallet, og vil kunne avspeile en langt eldre situasjon, 
som ferdselsveier, grenser mellom innmark og utmark, åker og eng, tun 
og gravminner (Jerpåsen et al. 1997, 6). 

Jeg har produsert ulike «kulturhistoriske» shapefiler av alt relevant kilde- 
materiale med et geografisk element i en GIS-database, som inkluderer 
data av forskjellig alder og utstrekning i rom. Slik unngår en at analysen 
bare er basert på moderne og tekniske kildedata, som har vært en vanlig 
kritikk av GIS-studier (Gaffney og Van Lausen 1995; Van Leusen 1995). 
En slik sammenstilling av ulikt kildemateriale gjør at kvaliteten kan vari- 
ere, avhengig av hvor god datatilgjengeligheten og forskningsstatusen er 
på feltet. For å unngå ringslutninger bør dataene som sammenlignes, så 
langt det er mulig, ha samme tids- og detaljrikdom. Dette metodiske opp- 
legget gjør det mulig å håndtere det store og sammensatte kildematerialet 
i en romlig sammenheng som kan avdekke mønstre og mulige alderslag. 
Under vil jeg beskrive mer detaljert hvilke shapefiler jeg har laget og på 
hvilket kildegrunnlag. 


4.21 Klassifikasjon av tingsteder 
Jeg har klassifisert diplomene i tre kategorier av tingsteder etter graden 
av sikker identifikasjon, og som sikkert, sannsynlig og mulig tingsted. 
Tabell 4.2 gir en oversikt over kriteriene for hver kategori. I analysen 
vil mulige tingsteder bare vurderes der de er relevante for de aktuelle 
problemstillingene. Lokaliseringen av tingsteder med betegnelsen rett 
tingsted er sikrere enn for andre mulige tingsteder. Få diplomer benytter 
imidlertid betegnelsene rett tingsted og ting, mens ordet stevne er vanli- 
gere. Ordet stevne kan som nevnt referere til et fast tingsted, men trenger 
ikke å gjøre det. Det vanskeliggjør identifiseringen. 

En større utfordring er at diplomene sjelden inneholder mer spesifikk 
informasjon om tingstedenes eksakte lokalisering i landskapet annet enn 

Tabell 4.2. Oversikt over kriteriene for de tre kategoriene av tingsteder, sikker, sannsynlig og 
mulig tingsted 


Sikkert tingsted Sannsynlig tingsted Mulig tingsted 

- Rett stevne/ting, - Stevne er nevnt (flere enn) - Alminnelig stevne («der vi pleier å 
nt en gang, drap/tyveri, dom møtes») - kan referere til rett ting, 

- Fjerding-/ 


men ofte bare til en samling, muligens 


skipreide-/ - Vurderingen er at det er rett ; 
A i Å À i mer ad hoc-oppnevnte saker 
våpenting nevnt i tingsted, selv om det ikke 
diplomene eksplisitt benevnes som det - To eller flere diplomer om ulike saker 
i diplomene I 
- Ikke delegangsbrev, jordsalg og 
- Dess flere ulike menn/ diplomer som omhandler gården 
ombudsmenn 


- Brev som refererer til stevne 
- Eldre samlingsplass 
identifisert av stedsnavn 
eller arkeologisk materiale 


- Kombinasjonen av stedsnavn og ett 
diplom (eller ev. flere) 


koblet til ett eller flere - Eldre samlingsplass identifisert 
diplom av stedsnavn eller arkeologisk 
materiale 


referanse til den gården tinget ble holdt på, det være seg ute eller inne i 
stuene som senere. I de fleste tilfeller har jeg derfor benyttet de historiske 
matrikkelgårdene som har hatt tingsted i senmiddelalderen som analyse- 
enhet. For å lokalisere de fysiske stedene mer presist, vil jeg benytte 
stedsnavn, tradisjoner, flyfoto fra 1950-årene og historiske kart, som bl.a. 
belyser eldre tiders kommunikasjonsårer og forsvunne navn (se Fabech 
1998, 156-161). Fra slutten av 1500-tallet ble møtene fortrinnsvis holdt i 
egne stemne-/tingstuer, men som nevnt vil jeg i mindre grad trekke inn 
dette materialet om det ikke i tillegg er belegg for at tingstedet ble holdt 
på samme gård også tidligere. 

Diplomene der tingsteder er omtalt skiller seg ikke ut fra øvrig diplom- 
materiale, i og med at transaksjonene og dokumentene ofte er nokså 
ensartede. En spesiell type ting var våpentinget (skipreidetinget), og lag- 
mannsstevnene som ofte nevner lagmannen og også kan ha en spesiell 
utforming i skrivemåte (jf. Seip 1934, 40). Andre kilder må derfor trekkes 
inn for å få indikasjoner om tingenes funksjoner og nivå. Måten å skille 
dem fra hverandre er også avhengig av selve konteksten. 

Gjennomgangen av diplommaterialet viser at mange tingsteder er 
knyttet til gårder hvor det sto en kirke i middelalderen. Forbindelsen 
mellom ting og kirke er viktig å undersøke nærmere. Flere undersøkelser 

harsannsynliggjort at lokale eliter anla kirker for á opprettholde makt og 
prestisje (bl.a. Sandvik 1965, 57; Sawyer 1988, 39; Emanuelsson 2005, 243; 
Brendalsmo 2006, 15). Kirker kunne også være fellestiltak med utgangs- 
punkt i mer sentrale midtpunktplasseringer eller i utbygging av kirke- 
organisasjonen (Skre 1988). Derfor vil lokalisering ved en kirke kunne 
belyse forhold knyttet til hvilke aktører som kan ha vært sentrale på 
tingmøtene, og også spørsmål om eventuelle endringer i tingenes loka- 
lisering ved kristningen og utbyggingen av kirkeorganisasjonen. De kan 
også belyse kontinuitet når det finnes eldre indikasjoner om samlinger. 
Jeg legger stor vekt på om gårdene med kirke omtales som rett tingsted i 
diplomene og hvilke saker som blir behandlet der. Her gjelder bare saker 
som måtte behandles på tingene, slik som 12- og 24-mannsdommer, drap, 
osv., og som regel ikke diplomer som er utstedt av prest eller biskop, da 
disse ikke viser til kirkestedet som et fast tingsted. 


4.2.2 Kartdata og metoder 


Jeg har produsert en rekke shapefiler basert på ulikt kildemateriale 
som inneholder geografisk informasjon. Jeg benytter GIS-programmet 
ArcView 10.1. Øvrige kartdata er såkalte FKB-data fra «Felles kartdata- 
base» (N5, N20, N50), som blir benyttet sammen med topografiske kart 
(Norge Digitalt; Norge i bilder) samt ulike webkart, såkalte wms-kart, fra 
Kartverket. 

Jeg vil vurdere tingstedenes administrative tilknytning og fysiske 
plassering i tingområdet. Administrative områder har i en del tilfeller 
navn etter gårder med tingsteder. Det kan gi informasjon om hvilket 
geografisk område tinget hadde funksjoner for. Dersom tingstedet lig- 
ger på en annen gård enn den som har gitt navn til det administrative 
området, kan det belyse endringer og flyttinger av tingstedet eller går- 
den kan ha hatt større omfang. Inndelingsnavn som gikk ut av admi- 
nistrativ bruk i høy- og senmiddelalderen kan også vitne om endringer 
og eldre forhold (Sveaas Andersen, KLNM XVIII, 348). De administra- 
tive grensene er hovedsakelig kjent fra senmiddelalderen. Alder, opphav 
og eksakte grenser er dermed omdiskutert. Det er viktig å få en oversikt 
over de administrative nivåer som har vært i Borgartingslagen, både i tid 

og rom. Siden mellomkrigstiden har det som nevnt ikke vært gjort noen 
samlende undersøkelser av den verdslige administrative inndelingen i 
middelalderen i dette området. En ny gjennomgang av materialet, og ut 
fra et mer omfattende kildemateriale og kartografiske metoder, er derfor 
nødvendig. 

Jeg har laget mange selvproduserte shapefiler over historiske admi- 
nistrative grenser. De selvproduserte filene har ulikt presisjonsnivå og 
kildegrunnlag. Kildegrunnlaget er opplysninger fra diplommaterialet, 
resultater fremkommet gjennom tidligere forskning (jf. kap. 2), informa- 
sjon fra skattematrikkelen 1647 og NG. Appendiks 5viser kildegrunnlaget 
for filene. Grensene har også blitt vurdert mot topografiske opplysninger 
og landskapstrekk identifisert gjennom kartdataene. I aktuelle områder 
i mikroanalysen er disse filene nøyaktig kartfestet ned på gårdsnivå. De 
mest detaljerte shapefilene er skipreide- og fjerdingsgrensene, selv om 
de kan inneholde små unøyaktigheter når det gjelder grensenes eksakte 
løp som følge av at enkelte gårder kan ha skiftet kommunetilhørighet i 
moderne tid, oppkjøp av eiendom i grenseområder eller manglende opp- 
lysninger i kildene. Jeg vurderer likevel feilmarginene som små. 

Høyere nivå tingsteder for større geografiske områder inkluderer 
lagsogn, fylker og sysselgrenser. Disse grensene er ikke alltid nøyaktig 
kartfestet på detaljnivå siden de fortrinnsvis brukes i analysen på makro- 
nivå. Kirkelige administrative inndelinger, som bispedømme-, prosti- 
og sognegrenser, er forholdsvis nøyaktig kartfestet ned på gårdsnivå. 
Moderne kommunegrenser og gårdsgrenser har vært benyttet dersom 
disse sammenfaller med de eldre grensene. 

Ulike verdslige og geistlige grenser blir vurdert i relasjon til hverandre 
for å se om det kan være et sammenfall mellom dem og dermed kunne 
identifisere slike som er ukjente eller mindre kjent (Lunden 1965, 270- 
275; Lunde 1990, 89f.; Norseng 2005a, 274). Når jeg f.eks. benytter sogne- 
grenser til å forsøke å rekonstruere fjerdinger, kan det imidlertid skape 
sirkelslutninger. Dette er likevel en forsvarlig metode, siden jeg først vil 
behandle områder hvor forholdene og kildene er forholdsvis gode og ut 
fra disse undersøke områder hvor omstendighetene er mer usikre. 

Ulike historiske kartdata benyttes som grunnlag for opplysninger om 
veier og historisk bebyggelse samt havnivå i vikingtiden (appendiks 5). 

Flere filer med ulikt kildegrunnlag er produsert over veier, noen mer 
detaljerte, som f.eks. dem over Vestfold og Follo (appendiks 5). Veiene har 
jeg så sammenlignet etter dagens veiløp i webkart. Selv om dette ikke vil 
gi et fullstendig bilde, vil det forhåpentligvis fange opp viktige veiløp som 
kan gå tilbake til middelalderen, eventuelt enda lenger tilbake. 

Det har vært argumentert for at maktbasis i jernalderen også har vært 
forankret i selve jordbruksproduksjonen (Bjørkvik og Holmsen 1978; 
Bjørkvik 1995, 74; Iversen 2008; Skre 1998). Gravhauger er av flere forskere 
tolket som markører av eiendomsrettigheter og som symbol på frie bøn- 
der (Zachrisson 1994; Iversen 1999, 2008; Skre 1998). I et slikt lys kan grav- 
hauger dermed ses som materielle uttrykk for sosial status, rettigheter 
til jord og ressurser. Gravenes plassering i landskapet, gravinventaret og 
også den ytre utforming av gravanleggene, kan vitne om sosiale forskjel- 
ler. På den måten vil arkeologisk funnmateriale i form av prestisjevarer i 
graver, importgjenstander, sammensetning av våpenutstyr og skattefunn 
kunne gi pekepinn om det økonomiske grunnlaget til gårdeierne. Studier 
av eldre og særlig yngre jernaldersgraver vil da kunne kaste lys over eien- 
domsrett for gruppen frie bønder som kunne delta på tingmøter. Dermed 
har det relevans for gårder med tingsteder. 

Flere shapefiler er produsert (appendiks 5), som forhistoriske graver, 
gravmaterialet, bautasteiner, bygdeborger, kokegropfelt, ryttergraver og 
kirkesteder. For kirkesteder må en skille ut yngre kirker og såkalte 
«tradisjonskirker», samt inkludere forsvunne kirker (appendiks 5). En 
shapefil over alle yngre jernaldersgraver er, foruten innføringene fra de siste 
tiårene som er mer presise, hovedsakelig kartfestet til matrikkelgårdsnivå. 
Filen inneholder lister over gjenstandsfunn i graver, men er ikke gjen- 
nomgått etter at den ble produsert i 2009 og kan inneholde feilkilder ved at 
alle gjenstander i gravene ikke er med. 

Storhauger er ansett som tegn på politisk og økonomiske sentre. For 
storhauger inkluderes hauger større enn 20 m i diameter og mer enn 
400m” jf. (Myhre 1978; Ringstad 1987) (appendiks 5). «Rike funn» kan 
også belyse makt i landskapet. Filer som vurdert sammen kan peke i den 
retning er skattefunn, prestisjefunn, importfunn, rike funn og depoter 
samt Huseby- og lendmannsgårder (appendiks 5). Disse filene er nøyaktig 
til matrikkelgårdsnivå. 

Jeg har ogsà produsert en shapefil over relevante stedsnavn. Denne 
filen er delvis basert pà stedsnavnelementer som kan referere til ting- og 
rettersteder: -ting, -galge, -tyv, -stegle, -leik (appendiks 5). Denne filen 
inneholder både referanser til matrikkelgårder og gårdsbruk, men også 
for enkelte lokaliteter et ytterligere presisjonsnivå knyttet til mindre 
områder, som gravhauger, åkre, større steiner osv. 

Jeg vil som nevnt vurdere tingstedenes sentralitet i relasjon til andre 
strukturer. Sentralitet har tradisjonelt vært foreslått som en viktig loka- 
liseringsfaktor, men sentralitet kan være et noe problematisk begrep. 
Med såpass store avstander i tid som det dreier seg om her, må en anta at 
hva som har vært ansett som sentralt har endret seg over tid; ikke minst 
må endringer i bosetningstyngdepunktet ha påvirket hva som til enhver 
tid var sentralt. Når steder er valgt i forhold til samtidige maktstruktu- 
rer, kan det være vanskelig å gjennomskue i dag. Motsatt kan steder ha 
oppstått i mer nøytrale områder med felles tilgang, som allmenninger. 
Noen forskere har benyttet matematiske modeller for å beregne sentrali- 
tet innenfor et gitt område (Skre 1988, 20-21). I denne sammenhengen er 
det er vel så hensiktsmessig å tilegne seg en oppfatning av sentralitet ved 
å sammenholde eiendomsstrukturer og bosetningsutbredelse som kan 
avspeiles i GIS-kartene og vurdere dem opp mot de administrative områ- 
dene. Selv om bosetningsutbredelsen er moderne, speiler de likevel i stor 
grad de beste dyrkbare områdene, der bosetningen trolig også tidligere 
var størst. Dette bør vurderes mot utbredelsen av forhistoriske gravmin- 
ner og kirkesteder, siden disse kan ha vært koblet til et øvre og fritt sjikt 
av jordbruksbefolkningen i eldre og sentrale bosetninger. 


4.3 Datering 


Diplomene kan belegge tingsteder til ulike tidspunkter i høy- og senmid- 
delalderen, og også i enkelte tilfeller kunne belyse kontinuitet gjennom 
flere århundrer. Jeg har benyttet diplomer fra ca. 1300 til 1600. Diplomene 
er imidlertid som nevnt relativt sene kilder i forhold til jernalderske og 
tidlig middelalderske tingsteder. Direkte datering av tingstedene bak- 
enfor middelalderens ramme er et problem, da som nevnt tingstedenes 
eksakte lokalisering er lite kjent og vanskelig å identifisere. Jeg vil derfor 

foreta en registrering for à forseke à identifisere tingsteder fysisk i land- 
skapet og om mulig datere dem. To mindre utgravninger er også foretatt, 
av et kokegropfelt og et hyllingsting, som forsøk på å datere disse struk- 
turene mer direkte. Dette vil bli nærmere beskrevet under. 

Diplommaterialet må, i den grad det er mulig, kobles til andre kilder 
for å kunne vise bakover i tid. Senmiddelalderens faste tingsteder iden- 
tifisert av diplommaterialet kan gi en pekepinn på hvor tingstedene lå i 
bygdene også tidligere. Aktuelle metoder for indirekte datering er der- 
med å forsøke å skille ut eldre alderslag ved å sammenligne tingstedenes 
lokalisering med andre multifunksjonelle samlingssteder, som middel- 
alderske kirkesteder, eldre topografiske knutepunkter og arkeologisk 
materiale, som kokegropfelt, gravhauger og sammensatt gravgods, som 
uttrykk for større samlingsplasser. Analogier til andre nordeuropeiske 
land med bedre kildebelegg er også aktuelle som referansemateriale. 
Det er imidlertid vanskelig å datere tingstedene mer presist, annet enn å 
antyde lokalisering også forut for middelalderen. 

Samlingssteder, som middelalderens kirkesteder, har stor relevans for 
undersøkelsen. Tingsteder lå tilsynelatende ofte ved middelalderkirker 
(Bugge 1920). Spørsmålet er om samlokaliseringen kan indikere eldre 
forhold og dermed forankre tingets lokalisering lenger bakover i tid. Eller 
er det betinget av nye forhold knyttet til kirkestedet, da kirker i økende 
grad ble sentrale samlingsteder utover i middelalderen, både som religi- 
øse sentra og som offentlige steder hvor rettslige saker måtte lyses? Her vil 
stedsnavn, arkeologiske strukturer og topografiske knutepunkter kunne 
gi indikasjoner på mulige eldre samlinger og mulig kontinuitet. De to 
førstnevnte kan muligens også gi en relativ datering. 

For å undersøke i hvilken grad og hvorfor tingsteder ligger ved kirke- 
steder, vil jeg vurdere om det skyldes en form for plasskontinuitet knyttet 
til kult og rett fra forhistorisk tid og inn i middelalderen. Jeg benytter 
kriterier satt opp av Jan Brendalsmo (2006; se kap. 8.2.5). Disse gjelder 
dokumenterte middelalderkirker (reist før år 1200) på gårder/nabogårder 
knyttet til kultisk eller teofore navn og/eller offerfester, tingsteder eller 
plassering på en gårds førkristne gravplass (Brendalsmo 2006, 135ff.). 
Han har også brukt kriterier fremsatt av Jørn Sandnes (1969) som har 
undersøkt stedsnavn relatert til kult og kirker, bl.a. navn på og med -haug 

i Trøndelag. Stedsnavn pá -haug kan være problematisk da det ikke tren- 
ger referere til forfedrekult (Sandnes 1969, 118). De vil bare bli tatt med i 
de eldste former og dersom de har tilknytning til minst en annen kilde- 
indikator på samlingsplass. I tillegg til kultiske og teofore navn har jeg 
tatt med ytterligere noen stedsnavn som kan indikere samlingssted, slike 
som inneholder -leikr og -ting. Jeg skiller videre ikke mellom «offent- 
lig» og «privat» kult. Avstand mellom et forhistorisk gravminne og en 
kirke må heller ikke overstige ca. 100 m (Brendalsmo 2006, 84 og note 
283 m/ref.). Jeg har målt avstanden i Riksantikvarens kulturminne- 
database (Askeladden), og feilkilder kan oppstå som følge av at ikke alle 
gravminner er registrert her. Jeg mener likevel feilkildene ikke er større 
enn at det gir et relativt bilde, og dessuten at de fleste av gårdene også har 
andre kriterier som er oppfylt. Jeg har valgt også å ta med nabogårder 
med kultiske eller teofore navn, siden gårdsgrenser ikke alltid er stabile 
og gårder i stor grad ble delt i middelalderen. Det gjelder uansett bare 
et mindretalls gårder. En kan heller ikke vite om selve kultstedet var på 
tunet til gården det har navngitt, det kan ha ligget i utkanten av gården 
mot kirkestedet. Det viktigste er uansett å vise områder som kan ha vært 
sentrale som samlingsplasser for bygdene. En datering av kirkene satt før 
1200 kan også være problematisk, siden vi ikke vet når den eldste kirken 
ble reist forut for de stående kirker eller tidligst dokumenterte kirkene. 
Det skjedde alt i alt store samfunnsmessige og religiøse forandringer fra 
den tidligste kristendommen på 1000-tallet og fram mot høymiddelalde- 
ren (Skre 1995). 

Bygdeborger, som regel fra eldre jernalder i Norge, kan kanskje, om 
enn mer usikkert, gi indikasjoner om felles initiativ og tiltak for befolk- 
ningen i bygdene. Kanskje kan de ses som de eldste spor etter organisert 
politisk makt (Skre 1998, 286-287; Ystgaard 2014, 208-212). Data om 
bygdeborger er hentet fra Askeladden. 


4.3.1 Arkeologisk materiale 

Arkeologisk materiale har i stor grad et uutnyttet potensial for å identifi- 
sere tingsteder. Flere forskere har argumentert for at tingsteder har visse 
arkeologiske og naturlige og/eller menneskeskapte fysiske fellestrekk, 

særlig større gravhauger, men også selve lokaliseringen i landska- 
pet (Larsson 1998, 641; Brink 2004; Sanmark og Semple 2013; Baker og 
Brookes 20 Ba). Det kan imidlertid være vanskelig å skille mellom grav- 
hauger som faktisk ble brukt som tingsteder og de som har blitt tilskrevet 
slik status senere. En må derfor trekke inn andre kilder, som stedsnavn og 
historiske kart, for å vurdere dette på et sikrere grunnlag. 

Når de arkeologiske strukturene er kartfestet, kan en sammenligne 
utbredelsen med de kartlagte middelalderske tingstedene og naturtopo- 
grafiske elementer, som topografiske knutepunkter, veier og elver, med de 
senere kjente administrative områdene. På den måten kan de studeres ut 
fra lokalisering i landskapet, infrastruktur, tilgjengelighet, monumenta- 
litet, skala og sosiopolitiske bosetninger (jf. Baker og Brookes 20 Ba, 3f.). 
Tingstedenes beliggenhet og utforming, sett i relasjon til administrative 
grenser, kan indikere lokalisering på ulike nivåer og funksjoner mellom 
tingstedene, og også bidra til å identifisere eldre lag (jf. Baker og Brookes 
20 Ba, 8ff.). 

Det er dermed hovedsakelig to måter det arkeologiske materialet blir 
benyttet på. Først ved en «kombinasjonsanalyse» i GIS, hvor alle de rele- 
vante arkeologiske strukturer kartfestes og analyseres i relasjon til de 
dokumenterte middelalderske tingstedene. Slik kan en avdekke ulike 
alderslag og belyse hvorvidt tingstedene har fysiske eller topografiske fel- 
lestrekk og for å vurdere spørsmål knyttet til kontinuitet eller endring. 
Stedenes landskapskontekst er også viktig med hensyn til tilgjengelighet, 
fysisk fremtredenhet og anvendbarhet for større forsamlinger (jf. Baker 
og Brookes 20 13a, 2f.). Den andre måten er gjennom egne registreringer 
og utgravninger, som jeg beskriver nærmere under. 

Det arkeologiske materialet har muligheter, men også begrensinger i 
forhold til mine problemstillinger. Mange graver kan være fjernet og bare 
et mindretall av det totale gravmaterialet er utgravd. Den eksakte lokali- 
seringen av gravene i gjenstandsbasen og filen over yngre jernaldersgra- 
ver er sjelden registrert mer detaljert enn til matrikkelgården, eller det 
kan være vanskelig og for tidkrevende å gjenfinne den eksakte lokalise- 
ringen ut fra beskrivelsene som er gitt. En annen utfordring er at bare et 
minimumsantall fornminner så langt er oppført i Askeladden. Dette gjør 
antallet graver noe underrepresentert. Representativiteten er derfor noe 

begrenset i forhold til totaliteten. Dataene vil likevel fortsatt kunne vise 
generelle tendenser relatert til tingstedenes landskap og gi grunnlag for à 
kunne vurdere dem mot yngre kilder. 


4.3.2 Arkeologisk feltarbeid 


Jeg har foretatt egne registreringer på et utvalg av gårdene med tingsteder. 
Dette danner en viktig del av en vurdering av tingsteder som arkeologiske 
strukturer. I tillegg har jeg foretatt mindre utgravninger av to relevante 
lokaliteter, et hyllingstingsted, Haugatinget, og et stort kokegropfelt på 
Lunde nær Tjølling kirke, begge i Vestfold. 

Undersøkelsen på Haugatinget i Tønsberg ble utført som en 
forskningsgravning av Kulturhistorisk Museum ved Universitetet i 
Oslo, som et samarbeid mellom The Assembly Project og Vestfold fylkes- 
kommune, og er gjort rede for i kapittel 5.4.2 og 9.15. Lokaliteten består 
av to gravhauger. Det ble anlagt en sjakt med gravemaskin i et antatt 
uforstyrret område i nordøstre del av søndre haug. Sjaktens utstrek- 
ning, profilveggene og alle prøver ble digitalt innmålt med CPOS. 
Haugen var relativt tydelig lagdelt, og stikkprøver fra hvert jordlag ble 
såldet (Askjem 2013). 

Kokegropfeltet som ble undersøkt arkeologisk er lokalisert på går- 
den Lunde i Tjølling i Vestfold. Feltet var registrert geofysisk i 2009 
av LBI-prosjektet bestående av Ludwig Bolzmann Institute for Archa- 
eological Prospection and Virtual Archaeology (LBI Archpro), Norsk 
Institutt for Kulturminneforskning (NIKU) og Vestfold fylkeskommune 
(Gustavsen et al. 2018). Både georadar og magnetometer ble benyttet. 
Undersøkelsen ble utført som en forskningsgravning i forbindelse med 
dette arbeidet, av Kulturhistorisk museum ved Universitetet i Oslo i sam- 
arbeid med The Assembly Project og Vestfold fylkeskommune (Ødegaard 
2015; Ødegaard og Iversen 2017; se kap. 9.1.2). Feltet består av omtrent 
900-1000 kokegroper. Det ble tatt ut CI4-prøver av topp- og bunnlag av 
et representativt antall kokegroper, totalt 30 groper, spredt horisontalt i 
feltet. Formålet var å danne seg et bilde av bruksfasene og utviklingen 
over tid på en mer systematisk måte enn i tidligere undersøkelser. I tillegg 
ble treart og beinmateriale analysert. 

4.3.3 Analogier 


Analogier er à slutte fra noe kjent til ukjent (Nàsman 1988, 123), men da 
slik at visse kulturelle eller naturlige forbindelser mà kunne etableres 
mellom de to forhold som undersøkes - ikke ulikt metoden for retrospek- 
sjon. Analogislutninger er likevel kritisert for i stor grad å være basert på 
fortolkerens subjektive tolkninger og egne erfaringer (Johnsen og Olsen 
1992, 419-420; Håland og Håland 1995, 106). Forskeren må derfor kunne 
begrunne sitt ståsted og bruk av modeller og analogier, og inkorporere 
så mye som mulig av konteksten eller totaliteten av relevante forhold 
(Hodder 1982, 14). 

Utendørstingsteder synes å ha vært vanlig på De britiske øyer, Irland, 
Skandinavia og De nordatlantiske øyer (se f.eks. Semple et al. 2020, 3), 
og analogier fra disse områdene er derfor særlig aktuelle som sammen- 
ligning. Det finnes flere fellestrekk mellom disse områdene i middel- 
alderen og bakover i forhistorisk tid. Forholdene på De britiske øyer og 
på kontinentet er langt bedre kildebelagt enn Norge i yngre jernalder og 
tidlig middelalder, som følge av en tidligere kristning og medfølgende 
skriftkultur. Det er sannsynlig at det der var tingsteder på ulikt nivå 
med tilknyttede administrative områder, felles lover og regler. Disse 
viser likheter over større områder i Nord-Europa, kanskje tilbake til 
vår tidsregnings begynnelse (Iversen 2013; Semple et al. 2020, 7f.), men 
også med forskjeller i utforming, politisk og religiøst og over tid. Skrift- 
lige kilder og arkeologisk materiale viser at det i vikingtiden foregikk 
en kulturell påvirkning, både indirekte og direkte, ved at norske konger 
dro utenlands på oppfostring, og biskoper og andre lærde fra kontinen- 
tet og England kom hit, samt resepsjon av lover og regler fra 900- og 
1000-tallet av (Helle 2001, 32-39, 180-182 m.fl.; Sunde 2005, 50ff., 103-108 
m.fl., 2014). De skandinaviske lovene ligger også relativt nær hverandre 
i tid, men er likevel relativt senere fra dansk område, tidligst slutten av 
1100-tallet (Iuul, KLNM X, 229). I Viken kan særlig dansk overhøyhet 
ha påvirket de administrative nivåene og rettsorganisasjonen direkte på 
samme tid. Det gjør analogibruken også sikrere her. Alle disse forhol- 
dene gjør at analogier mellom særlig Skandinavia, men også Danela- 
gen og anglosaksiske England og kontinentet, kan brukes kontekstuelt i 
visse tilfeller. 

Særlig sentralt står undersøkelser som vektlegger tingsteders fysiske 
fellestrekk, og hvor nærhet til både naturlige og menneskeskapte topo- 
grafiske elementer inngår som viktige kriterier. Det inkluderer også nær- 
het til sentrale møtepunkter, veier, elver og grenser, og markeringer som 
kors og reiste steiner (se Semple et al. 2020, 65-68). Også internasjonalt 
finnes imidlertid få sikre arkeologiske spor som kan knyttes til tingste- 
der (Skinner 2014, 237, 263-266, 274). Det er viktig å identifisere arkeolo- 
giske strukturer og relatere dem til andre tingsteder over større områder, 
eller vurdere eventuelt ulikheter. Det kan i like stor grad være regionale 
forskjeller som det er likheter i en periode før rikssamlingen. Stedsnavn 
vil også bli brukt som analogier. Da tenker jeg særlig på hvordan visse 
stedsnavn knyttet til rettsutøvelse synes å vise likheter og koblinger til 
visse strukturer, som gravhauger, over større områder. En må likevel ta 
hensyn til at gravhauger og andre monumenter kan ha blitt brukt aktivt 
også i historisk tid og gjerne tillagt nye meninger. Ved å trekke inn funn 
fra et videre område og tolkninger brukt som analogier, kan tinget ses i 
en større ramme, som vil kunne gi nye perspektiver på hjemlig materiale 
av udatert opphav. 

Tingorganisasjonen er særlig undersøkt i Sør-Sverige (Esricht og 
Sohlenius 2009), og mer detaljerte analyser er gjort i mindre områder 
her, Södermanland, Våstmanland, Uppland og Måler-området (f.eks. 
Brink 2003, 2004; Norr og Sanmark 2008; Sanmark 2009; Sanmark og 
Semple 2010, 2011, 2013), Danmark (Schledermann 1982); Skåne i datidens 
Danmark (Svensson 2007, 2015 a og b) og Island, som kan bygge på en 
vestnorsk modell (Byock 1986, 2002; Miller 1990; Vésteinsson 2013, 113; 
Mehler 2015), samt Sør-England, særlig Danelagen, og hvor stedsnavn har 
stått sentralt i identifiseringen knyttet til topografiske landskapstrekk 
(Meaney 1995, 1997; Pantos 2004; Reynolds 1999, 2015; Baker og Brookes 
2013a; Skinner 2014). For eldre kontinentale forhold trekker jeg veksler 
på Karl von Amira (1874, 1913), Reinhard Wenkus (1985) og P. S. Barnwell 
(2003) sine arbeider. 

Navnene knyttet til administrative områder synes også å følge en 
fast oppbygning med underinndelinger over større områder, og som 
ofte har rot i samme ord, slik som f.eks. herred, hundred, hundare, noe 
som diskuteres nærmere i kapittel 6. Administrative områder som kan 

sammenlignes med de norske herred, skipreide og sogn som er ser- 
lig relevant for Viken-området er de sør-svenske sogn (Brink 1990a; 
Lindkvist 1988, 1996), hund og herad, danske herred (Andersson 1965, 
1982, 1999, 2000; Lund 1996), og britiske hundred og skipsokes (Baker og 
Brookes 20 13b). 

Sentralt her er det internasjonale HERA-finansierte forsknings- 
prosjektet The Assembly Project (TAP), som jeg har vært tilknyttet (bl.a. 
Hobæk 2013; Sanmark og Semple 2013, 2015; Skinner 2014), og det sam- 
tidige The Landscapes of Governance Project ved University College 
London (Baker og Brookes 20 a og b, 2015). TAP har særlig arbeidet med 
spørsmål knyttet til tingsteders betydning i fremveksten av kongeriker 
og kollektive identiteter i Nord-Europa i perioden mellom 400-1500 e.Kr. 
En syntese av dette prosjektet ble nylig publisert og vil være særlig sentral 
å trekke veksler på (Semple et al. 2020). Boken inkluderer også et sam- 
mendrag av dette arbeidet. Disse prosjektene har benyttet mange av de 
samme metodene knyttet til et landskapsperspektiv, særlig med kartfes- 
ting av historiske og arkeologiske data i GIS og egne landskapsregistre- 
ringer, samt bruk av stedsnavn. 


4.3.4 Stedsnavn 


Stedsnavn kan gi en presis lokalisering av hvor tingsteder ble holdt 
(Mallett et al. 2013, 54). Stedsnavn med ulike funksjonsindikerende for- 
eller etterledd kan være relevante for å belyse eldre administrasjons-, 
religions- og rettsutøvelseshistorie, og også indikere alder, type lokalitet, 
karakteristika og geografisk lokalisering innen administrasjonsområ- 
der. Stedsnavn kan også vise nå forsvunnede lokaliteter som så kan la 
seg lokalisere, slik som tingsteder og andre eldre samlingsnavn, noe som 
da indikerer endringer (Dalberg og Sørensen 1979, 18; Svensson 2007). 
Stedsnavn som kan indikere mulige tingsteder, henrettelsesplasser og/ 
eller eldre samlingssteder og kult, blir derfor trukket inn i undersøkelsen. 

De tradisjonelle tolkningene av navneklassene til gårds- og boset- 
ningsnavn blir benyttet her, utgitt i Norske Gaardnavne (Rygh 1897-1899) 
og Norsk stadnamnleksikon (Sandnes og Stemshaug 1976). Når det gjelder 
kronologien og dateringen av stedsnavn må det tas større forbehold, selv 

om de kan angi en grov datering for når navnet kan ha vært mest brukt i 
navngivningen. Slike navn blir til i uformelle mellommenneskelige rela- 
sjoner og var funksjonelle og aktive da de ble navngitt. De kan angi steder 
som ble ansett å ha en spesiell betydning (Vikstrand 2001, 33), slik som 
tingsteder eller andre kultsteder. En kontekstuell tilnærming blir vektlagt 
i tolkningene, slik at navnet blir sett i relasjon til navnemiljøet og land- 
skapet rundt, og sett i en bebyggelseshistorisk sammenheng (Vikstrand 
2001, 40; 20B, 2015). 

Stedsnavn som kilde til førkristen kult er derimot kontroversielt og en 
sammenheng kan derfor ikke benyttes ukritisk (Vikstrand 2001, 282-283; 
Eggert 2011, 82-83). Et eksempel er navnet Lund, som kan bety «hellig 
lund» dersom det ligger nær andre kult- eller kirkesteder, men må ellers 
tolkes profant og kan komme av «skog» (Sandnes og Stemshaug 1976, 296; 
Vasshus 2011, 12-14). Kultnavn blir brukt som indikasjon på mulig eldre 
samlinger i de tilfeller der navnene ligger nær et mulig tingsted eller i 
relasjon til andre relevante fysiske strukturer. Denne fremgangsmåten 
gjør at navn kan tas med under en skipreide, men ikke trekkes inn i en 
annen, fordi det ikke vurderes som relevant i sammenhengen der. Selv 
om det kan peke på et eldre samlingsnavn, er det samtidig vanskelig å 
koble det til en tingfunksjon. 

Navnene med -ting har en fonetisk stabil oppbygning som ikke synes å 
ha forandret seg i tid så lenge ordet er kjent i (øst)nordiske språk. Det fin- 
nes heller ingen ord av stavings- eller uttalelsesmessige likheter som det 
kan forveksles med (Pantos 2004, 194; Svensson 2007, 193-194). Ting-navn 
trenger imidlertid ikke bety en rettslig samling, men kan også betegne 
«sak, eiendel» (Bjorvand og Lindeman 2000, 940), noe som vil fremgå av 
konteksten. Når ordet opptrer i sammenheng med enten historisk eller 
arkeologisk materiale som kan vise rettsaktiviteter, vil det henvise til 
virkelig rettsutøving. Dette underbygges ytterligere dersom det er flere 
navn på samme sted (Svensson 2007, 194, 197). Navn sammensatt med 
-ting, eller som peker på andre rettsfunksjoner, står i en særstilling og vil i 
større grad kunne underbygge tingfunksjoner bakover i tid enn generelle 
kultnavn. 

Navn relatert til rettsfunksjoner er ofte smånavn, dvs. navn på 
enkelte mindre lokaliteter, som f.eks. åker, eng, jorder eller skogområder 

(Svensson 2015b, 83). I Storbritannia er det gjort undersøkelser av slike 
smånavn (minor names), der det norrøne ordet þing også inngår (Pantos 
2004, 194). Denne type navn er ansett å være vanskeligere å opprettholde 
over tid når funksjonene det avspeiler opphører. Siden de har vært betyd- 
ningsfulle for færre mennesker, forsvinner lettere slike navn. 

Det har vært antatt at tingsteder opprinnelig var multifunksjonelle, 
der leik/skeid, handel, rett, religion og maktstrukturer var samlokalisert 
(Sveaas Andersen, KLNM XVIII, 346-359; Baker 2014). De ulike funksjo- 
nene kan også ha ligget noe atskilt i landskapet, slik som på sentralplas- 
ser som Kaupang og Gudme/Lundeborg (Skre 2007). Kartfesting av slike 
stedsnavn, vurdert mot andre relevante strukturer i landskapet, vil slik 
kunne bidra til å belyse landskapet også rundt tingstedene. Det gjelder 
ulike ting-navn, henrettelsesnavn (galge-, tjuv-), lek og konkurransenavn 
(leik/skeid), kaupang/markedsnavn og hedenske gudenavn (jf. Svensson 
2007; Baker 2014). Slike navn er ofte vanskelige å datere, men de er antatt 
å være fra vikingtid, om ikke før (Sandnes 1976, 31). Her kan en også jevn- 
føre med Ola Svenssons studier på stedsnavn knyttet til rettsutøvelse i 
Skåne, og engelske tingstedsnavn forbundet med ulike landskapstrekk. 

Samlet vil en sammenstilling av eldre og yngre strukturer basert på 
skriftlige kilder og arkeologisk materiale som lar seg kartfeste og sett i 
relasjon til topografi og administrative grenser, bidra til å belyse ulike 
alderslag i tingsystemet. 


4.4 Kontekst 


En viktig del av analysen er å vurdere endringer i tingstedenes lokalise- 
ring over tid. Tabell 4.3 lister opp kriterier som blir vurdert for å belyse 
tingstedenes funksjoner, nivåer, alder og mulige endringsprosesser. En 
mulig nøkkel til å fange opp eventuelle endringsprosesser er å sam- 
menligne tingstedenes innbyrdes lokalisering, administrative grenser, 
tingstedsindikerende stedsnavn og relevant arkeologisk materiale. Dette 
kan også belyse forskyvninger i tyngdepunkt i maktforhold og demogra- 
fiske forhold som kan ha hatt betydning for tingenes lokalisering. 
Arkeologisk materiale blir også trukket inn for å se tingstedene i 
en sosioøkonomisk kontekst, der bl.a. storhauger, prestisjevarer og 

Tabell 4.3. Kildemateriale som belyser tingstedenes ulike funksjoner, nivàer, alder og 
endringsprosesser 


Kilder - lokalisering Funksjoner og nivå Alder Endringer? 
- diplomer - tingtid - utnytting av yngre - flere enn ett tingsted 
. ' kilder innen administrative 
- lover - tingsammensetning " 
lg områder eller nær 
- analogier 
- jordebøker - lang kontinuitet? š hverandre 
. W - navnemateriale II fi 
- skattematrikler - lokalisering i = flere enn tire 
b relasjon til grenser.  - forbindelse til fjerdinger 
- retterbøter Fellesfunksjoner? kirker? 


Der f - verdslige og geistlige 
- kirkelige kilder - rettersteder? - arkeologisk grenser krysser 


- utenlandske kilder 1 materiale: hverandre 
- eiendomsforhold ; 
gravhauger, rike 


8 - navnematerialet, 
- sagaer - hovedkirke? funn, våpengraver 


f.eks. fjerdingsnavn 


- historiske kart - arkeologisk La i forhold til antatt 

- arkeologisk materiale: rike funn ~ kokegropfelt opprinnelig struktur 
materiale OSV. - bygdeborger? - navnemateriale 

- stedsnavn 

- foto 


- registreringer 


- tradisjonsmateriale 


våpensammensetninger i graver og depoter vil kunne avspeile gårder 
og jordherrers økonomiske grunnlag og sosiale status i jernalder. Var 
tingstedene anlagt på «vanlige» gårder, «stormannsgårder» eller kongs- 
gårder? I hvilken grad var gårdens størrelse viktig? Fiskalt materiale er 
viktig for å kaste lys bakover. Forhistoriske gravminner kan også indikere 
bosetningsområder i forhistorisk tid, forutsatt av GIS-filenes moderne 
dyrkete mark. Bruken av matrikkelgårder som analyseenhet for forhold 
i jernalderen er ikke uten videre uproblematisk, siden en vet at bosetnin- 
ger og jordbruksareal har endret seg over tid (Gjerpe 2014 m/ref.). I min 
sammenheng er det likevel ikke så viktig om tunene har ligget på eksakt 
samme sted og om det finnes gårder som er lagt ned, siden tingsteder i 
senmiddelalderen er sikkert stedfestet og koblet til en gård og et område. 
De kan studeres også bakover i tid ut fra et kombinert kildemateriale, 
samt naturlig topografi og kommunikasjonsårer. Kirkesteder, gårds- og 
stedsnavn, gravhauger og gravfunn gjør det også mulig å vurdere om tin- 
get kan ha ligget der også lenger bakover i tid. Materialet fra jernalderen 

og middelalderen må så sammenstilles og vurderes kildekritisk i rela- 
sjon til hverandre, for å belyse mulige endringsprosesser. Tendenser og 
mulige mønstre i kildematerialet vil slik kunne avtegne seg med hensyn 
til spørsmålet om stabilitet eller endring. 

En sammenligning av de tre ulike nivåene i analysene sett mot hver- 
andre åpner for å se funksjoner i et mer samlende perspektiv, også knyt- 
tet til maktaspekter og ulike alderslag. Modellene som er stilt opp for å 
avdekke ulike endringsprosesser (figur 4.1, 4.2 og 4.3), kan så vurderes 
når det gjelder tingstedenes lokalisering og mot ulike manifeste struk- 
turer, samlingsplasser og gårder av ulik status. Dersom tingstedene viser 
felles eller særegne topografiske og fysiske trekk, kan det bidra til å belyse 
tids- og bruksmessige likheter eller ulikheter mellom tingsteder i ulike 
områder. 

De metodiske tilnærmingene som er skissert her, danner utgangspunkt 
for denne undersøkelsen. Tingets lokalisering studert i relasjon til andre 
strukturer kan gi informasjon om alder, nivå og funksjoner, med sikte på 
å risse opp et bilde av det forhistoriske tinglandskapet i Borgartingslagen. 
I det følgende kapitlet undersøker jeg i hvilken grad modellene knyttet til 
tingstedenes lokalisering og endringsprosessers har gyldighet i undersø- 
kelsesområdet mer konkret ut fra de nevnte metodene her og det tilgjen- 
gelige kildematerialet. 

Rettsområder og tingsteder på makro- og 
mellomnivå i Viken-området 


I dette kapitlet belyser jeg sentrale spørsmål knyttet til tingsystemet i 
Viken på makro- og mellomnivå, for å etablere en oversikt over disse 
nivåene og hvordan de virket sammen. En særlig aktuell problemstilling 
er om og i hvilken grad en utvidelse av lovområder og tingdistrikter 
representerte styrking av felles samvirkeorganer eller økt herskermakt i 
denne delen av landet. Hvilke aktører påvirket tinget her? Det forutset- 
ter en undersøkelse av tingstedenes lokalisering, deres funksjoner, nivåer 
og til dels alder, for å kunne belyse ulike aktørers rolle. Spørsmålet om 
endringer i forhold til kontinuitet står hele tiden sentralt. Jeg vil først vur- 
dere funksjoner og utvikling av tingsystemet knyttet til det øvre nivå, 
makronivået, før jeg ser nærmere på tingsteder på mellomnivå. Lokal- 
tingene blir så vurdert i lys av disse. 

I den lange tidsperioden denne boken dekker, skjedde det store sam- 
funnsmessige forandringer, der tinget må ses i lys av de historisk kjente 
omstruktureringer som kan ha påvirket tingsystemet. Imsens argumen- 
ter om at tinget var bygdefellesskapets offentlige organ gjennom hele 
middelalderen (Imsen 1990a, 197), og antakelig også tidligere og dermed 
kan oppfattes som en stabil struktur, vil derfor bli nærmere vurdert. 
Seige strukturer, hvor handlinger blir produsert og reprodusert gjen- 
nom århundrer, kan, som nevnt ifølge Giddens og Dodgshon, inneha en 
treghet som motvirker endring. Etablering av tingsteder og administra- 
tive områder må utvilsomt ha lagt føringer på senere bruk og bevegelser. 
Likevel vil noen aktører og grupper alltid ha større påvirkningskraft til å 
endre etablerte strukturer. Det er derfor viktig å identifisere slike aktører 
på gruppenivå og i lys av samfunnsstrukturer, for å fange inn ting- 
systemets utvikling som helhet og grad av stabilitet. Først når stedene 

ble del av en felles rettsstruktur og rettsnormer, vil det trolig ha ført til 
ytterligere styrking av etablerte strukturer. 

Det gjør det viktig å kartlegge alle typer strukturer, materielle og 
immaterielle, som kan ha påvirket tinget og ført til stabilitet, eller mot- 
satt, endringer. Slike strukturer kan være identifiserte tingsteder innen 
verdslig og geistlig administrative områder fra middelalderen, sentrale 
ferdselsårer og knutepunkter, og førkristne og kristne monumenter i 
form av gravhauger og kirker. Viktige politiske hendelser kan da ha ført 
til endringer, som påpekt av Braudel. For å forstå utviklingen av hele 
tingsystemet, er det viktig å vurdere og diskutere hvem som kan ha satt i 
gang eventuelle endringsprosesser og i tilfelle når. 

Administrativ struktur og inndelinger på ulike nivåer står sentralt når 
jeg skal studere tingstedene i romlig kontekst, strukturelle samfunnsfor- 
hold og spørsmålet om alder. Dette er viktig for å forstå hvordan ting- 
stedene på høyere og lavere nivå fungerte sammen som en helhet. Det betyr 
at grensene for de forskjellige områdene blir vurdert i forholdsvis detalj 
så langt kildene tillater det, herunder skriftlige kilder, navnemateriale, 
topografi og arkeologisk materiale. 

Fra 1100-1200-tallet av kjennes flere verdslige administrative innde- 
lingsnivåer i Viken, fra de minste enhetene - lider, fjerdinger, skipreider 
og herreder - til de største som fehirdsle, fylke, lagdømmer og lagsogn. I 
tillegg var det kirkelige inndelinger, sogn, prosti, bispedømme, og preste- 
gjeld, nærmest som en parallell til den verdslige strukturen. Disse innde- 
lingene blir vurdert i relasjon til spørsmål knyttet til alder og utvikling, 
stabilitet og endring, institusjonalisering og statsdannelse. Tinget knytter 
også an til ulike styringsorgan med til dels ulike funksjoner og formål, slik 
som riksmøter og de kongelige retterting, forliksmøter (dömen/såttmål), 
leidang og andre former for sosiale samlinger, som drikkelag, gilder, heste- 
kamper, ulike typer konkurranser og kappløp, og kult-/religiøse samlinger. 

Flere av disse administrative inndelingene oppsto samtidig som sam- 
funnet og Viken-området som helhet ble sterkere organisert. De eldste 
landskapslovene gir inntrykk av at bygdefellesskap var viktige i retts- 
håndhevelsen, og også at bønder hadde stor grad av medbestemmelsesrett 
(Norseng 2005a, 53, Sanmark 2006). Det er enighet om at konsolideringen 
av det norske rikskongedømmet og kirken førte til styrket organisering 

av samfunnet (Helle 1974, 216, 224-229). Dette kan ha påvirket og endret 
etablerte administrative grenser og tingsteders lokalisering. Nye innde- 
linger ble opprettet, mens andre forsvant som følge av utbyggingen av den 
kongelige og kirkelige organisasjonen i høy- og senmiddelalderen (Sveaas 
Andersen 1977, 251). Her blir det derfor undersøkt i hvilken grad den 
kirkelige organiseringen og den verdslige inndelingen sammenfaller, og 
om den verdslige var den primære. En sammenligning av grensene kan 
ha betydning for å forstå inndelingenes alder og utstrekning. 

Eldre landskap kan også ha hatt en eldre felles rett eller tradisjoner som 
en kan finne spor av i senere grenseløp. Det kan også ha vært regionale 
variasjoner i størrelse og struktur som følge av ulik topografi, spesielle 
naturforhold og bosetningsmønstre, og senere på grunn av endringer i 
befolkningstetthet. Slike ulikheter kan ha hatt følger for forskjellige makt- 
konstellasjoner, grenseløp, tilhørighet og tingsteders lokalisering. Flere for- 
hold kan ha spilt inn for den administrative inndelingen i deler av Viken. 
For det første var det i vikingtid og tidlig middelalder et periodevis dansk 
nærvær, tid- og stedvis også svensk (Kock 1946, 34 strofe 1-3; Fagrskinna 
kap. 81 Håkon den godes saga, kap. 7-10; Olav Tryggvasons saga, kap. 15; 
Harald Hardrådes saga, kap. 58, 68-69; Magnus Berrføtts saga, kap. 12-15; 
Olav den helliges saga, kap. 61; Schreiner 1927-29, 377-379; Sveaas Andersen 
1977, 106). Grenseområder, som Marker-området i nåværende Østfold fylke, 
kan også nærmest ha vært som «ingenmannsland». Det er videre uklart om 
Borgartinget har ligget under Eidsivatingslagen og når det ble et eget retts- 
område (Hertzberg 1874, 143-145; Seip 1934, 13-14; Dørum 2004, 390ff.). Det 
er dermed flere uklarheter i lagdømmets grenser som må belyses. 

Her diskuterer jeg spørsmålene koblet til ulike analytiske nivåer: først 
makronivået lagting og lagdømme, deretter mellomnivået knyttet til 
syssel- og fylke, samt hyllingsting som gjaldt konger, for å danne en videre 
forståelsesramme av nivå, funksjoner, utvikling, aktører og endringer 
over tid som utgangspunkt for den senere analysen. Jeg bygger her i stor 
grad på eldre historisk forskning. Hvilke områder tilhørte Viken og 
Borgartingslagen, og når? Hva var forholdet mellom rettsnivå og funksjo- 
ner i en tidssammenheng? Et særlig fokus har forholdet mellom verdslige 
og kirkelige inndelinger. Også hyllingstingenes funksjoner og relasjoner i 
tingsystemet blir trukket nærmere inn. 

5.1 Lagdomme - alder og grenser 


Lagtinget utgjorde i tidlig middelalder den øverste lovgivende og døm- 
mende makt i lagdømmet og var et representasjonsting. Det er mange 
usikkerheter knyttet til de eldste lagtingene forut for Landsloven av 1274. 
Særlig gjelder dette for Østlandet ettersom de østnorske landskapslovene 
for det meste er tapt, med unntak av kristenrettene. Selve lokaliteten for 
Borgartinget forsvant som følge av et ras i Borg i 1702, og lite er kjent 
om tingets fysiske utseende og dets presise lokalisering. Dette har ført 
til ulike tolkninger, også når det gjelder lagdømmets alder og grenser. 
Sagaene forteller om kamper og skiftende politiske allianser mellom 
kongsslekter i de senere skandinaviske landene på 900- og 1000-tallet, og 
mer spredt på 1100-tallet til utpå 1200-tallet. Både Fagrskinna (kap. 93) og 
Heimskringla (Olav den helliges saga, kap. 61) nevner at Olav Haraldsson 
anla en kjøpstad og borg ved Sarpefossen i 1016 og satte egne menn i alle 
sysler. Det er derfor antatt at han også opprettet lagtinget i Borg (Hertzberg 
1874, 144-145). Restene etter Olavs borg har vært undersøkt arkeologisk, 
både geofysisk og arkeologisk ved en mindre utgravning, som har gitt 
en sannsynlig datering til første halvdel av 1000-tallet (se under; Opstad 
1976, 125ff.; Stylegar og Norseng 2003, 435-437), slik det står i sagaen. Selv 
om en skal være forsiktig med å slutte direkte fra beretninger, indiker de, 
sammen med andre kilder, at danene hadde overherredømme over Viken 
i store deler av sen vikingtid og tidlig middelalder, men at forholdene var 
ustabile (Myhre 2015, 133f.). Det er imidlertid sannsynlig at det norske 
kongedømmet begynte å få en tydeligere posisjon og overherredømme 
over Viken i løpet av 1000-tallet (Krag 1995, 177). Til tross for skiftende 
overherredømme, er det likevel høyst sannsynlig at Viken-området alt 
i førkristen tid hadde former for rettslig fellesskap og møteplasser, med 
utgangspunkt i felles normer og lover. 

Flere forskere har argumentert for at Viken og Opplandene skal 
ha hørt rettslig sammen i eldre tid (Knudsen, KLNM III, 526; Dørum 
2004, 391)* I den legendariske Olav den helliges saga står det bl.a. «pau 


4 — Dørum mener at Viken og Opplandene utgjør et felles lovområde ut fra at et gaverettstatutt, ved- 
tatt på Borgartinget i 1223/122 og som derfor angivelig skulle gjelde for begge områder. Et annet 
argument er at Magnus Lagabøte skal ha revidert lovboken for opplendinger og vikværinger i 
1260-årene (Storm 1888, 137). En retterbot fra 1277 om tiende i Viken og på Opplandene, som 

standa sidan um upplond oc um vikena austr ...» (Saga Ölåfs konungs 
hins helga kap. 28).* Olav den helliges saga (kap. 114) beskriver hvordan 
«hæidsævisloven skulle gjelde over alle fylker på Opplandene og så 
langt omkring andre stader som den alltid har gjort siden».* Dette er 
blitt tolket til at loven skulle gjelde på Opplandene i tillegg til Borgar- 
tingslagen. Mot dette kan det argumenteres for at kilden kan referere 
til utkantområder av Eidsivatingslagen som Historia Norwegie beskri- 
ver som tilhørende det såkalte Søndre Opplandene, som omfattet bl.a. 
Øvre Telemark og Numedal i andre halvdel av 1100-tallet (Mortensen 
2003, 24). Disse områdene kan kanskje også ha vært mer løselig knyt- 
tet til Eidsivatingslagen, noe som kan forklare måten de omtales (se 
under). 

I det eneste bevarte fragmentet av en verdslig lov for Østlandet står det 
«Pridiunghs binghs. eda holvu þings. af holvu þingi oc til fylkis binghs. 
eda alykta þinghs. af fylkis þingi. cc till iij. fylkna þinghs».” Rettsrege- 
len er datert til midten av 1100-tallet (Seip 1934, 13) fra en lovbok som er 
fra 1200-tallet (Halvorsen 2008, ix), og beskriver hvordan saker skulle 
gå gjennom de ulike rettsinstansene (se kap. 8.1). Innholdet i dette lov- 
fragmentet er imidlertid omdiskutert (Tunberg 1911, 213ff.; Seip 1934, Bf.; 
Dørum 2004, 393ff.). Særlig benevnelsen bridiungh, som er knyttet til en 


tilskrives Magnus Lagabøte, henvender seg til alle Borgartingsmenn, men hvor han også takker 
alle vikværinger og opplendinger for den velvilje de har vist (Ngl II, 483-484; Dørum 2004, 417). 
C-versjonen av en retterbot av Håkon Magnusson fra 1307 skal også henvende seg til folk i begge 
områder, men dette står ikke i de andre versjonene. I tillegg står Eidsivatingsmennene i parentes 
i versjon C (NgL III, 71n. 3; Dørum 2004, 417f.). Når det ble gitt egne retterbøter mot slutten av 
1290-tallet tilsier det at Opplandene da ble regnet som et eget geografisk område. Lovtekster som 
henvender seg til både Eidsivatingsmenn og Borgartingsmenn rundt 1300 kan derimot forklares 
med at de deler av Eidsivatingslagen som lå nærmest Oslo ble lagt til Oslo lagsogn på slutten av 
1200-tallet, og at lagmannen i Oslo møtte hvert år på Eidsvoll (jf. videre tekst). 

5 — «Olav sette den lova som heitte Sefslova. Den galdt sidan den tid på Opplandene og aust i Vika» 
(Den Legendariske Olavssaga, kap. 28). Videre nevnes det at det bare var tre lover i Norge på 
dette tidspunktet, men det er usikkert hvor mye en skal legge i en enkelt sagabeskrivelse fra 
1200-tallet. 

6 Pá stefndi Olåfr konungr þing fjolment i þeim stad, sem sidan hefir verit Heiösævisping. Sett hann 
på bat i logum, at til þess þing skyldi sækja Uplendingar, ok Heiösævislog skyldu ganga um oil 
fylki å Uplondum ok svá vid annars stadar, sem sidan hafa bau gengit (Uphaf sogu ins helga Óláfs 
konungs, kap. 14). 

7 Oversatt av Magnus Rindal: «han skal bringe rettssaka mot dei til tinget for ein tredel av fylket, 
eller til tinget for halve fylket, og frå dette tinget til fylkestinget, som tek den endelege avgjerda, 
frå fylkestinget og til trefylkestinget ...» (NgL II, 523; B tillegg, Rindal 2008, 228-229). 

tredel av fylket, er tolket à gjelde for Opplandene, der en kjenner slike 
tingnivàer. En kan likevel ikke se bort fra at noen av fylkene i eldre tid 
har vært delt i tre, selv om dette ikke er belagt i kilder fra Viken. Begrepet 
alykta binghs, tolket som avsluttende ting (Tunberg 1911, 213ff.), er også 
omdiskutert. Seip anser det som et fellesnavn på hovedtingene i selvsten- 
dige, mindre rettssamfunn, og mener det kan omfatte ting av forskjellig 
karakter (Seip 1934, 14). De andre begrepene, holvu- og trefylkesting, kan 
knyttes til Viken, i tillegg til et rettsteknisk uttrykk om tredeling (bri- 
deili) av bøter (Knudsen, KLNM III, 526). Det er altså mye som knytter 
dette kildefragmentets terminologi til forhold i Borgartingslagen. Dette 
kommer jeg skal tilbake til under. 

Hertzberg mener at det ikke finnes sikre kildebelegg for at Viken 
noensinne har hørt under Eidsivatingslagen (Hertzberg 1874, 143). I 
en retterbot fra kong Håkon Magnusson fra 1307 nevnes «forn vikvesk 
loghbok» (NgL III, 22), som må være en verdslig lovbok siden det dreier 
seg om leilendingsbestemmelser (Dørum 2004, 394). De forskjellige 
kristenrettene tyder også på to separate lovområder (Halvorsen 2008, 
xvii-xviii). Eldre Borgartings kristenrett, og antakelig også Snorre 
Sturlasson (Inges saga, kap. 1), nevner en «Lov-Besse» som skal ha satt 
lov om ekteskapsavtaler (B, tillegg 4 s. 218) i siste del av 1000-tallet 
(Munch 1853b, 455; Helle 2001, 41). Denne delen er ikke med i de bevarte 
delene av Eldre Eidsivatings kristenrett, og det er derfor sannsynlig at 
loven ble til på et ting i Viken. En må også anta at denne Besse, som skal 
ha levd på 1000-tallet, må ha gitt mer enn én enkelt rettsbestemmelse 
for å få tilnavnet sitt (Norseng 2005a, 32). Bestemmelsene var trolig også 
gitt i samråd med bøndene på tinget, noe som trolig kan forutsette lag- 
menn alt på det tidspunktet (Dørum 2004, 398). De politiske og kristen- 
rettslige forskjellene mellom Viken og Opplandene, som følge av mulig 
dansk politisk innflytelse og ulik grad av kristen påvirkning, var anta- 
kelig også såpass store rundt år 1000 at det kan tale mot en felles verds- 
lig rett for de to områdene (Riisøy 2003, 156). Jeg vurderer det derfor 
slik at det ikke har vært en felles verdslig lov for Viken og Opplandene, 
og at Borgartingslagen og Eidsivatingslagen aldri har utgjort ett retts- 
område. Det støttes også av regionale ulikheter i rettskretser, nivå og 
terminologi. 

I tillegg til det nevnte lovfragmentet som nevner trefylkesting, nevner 
den eldste kristenretten i Viken, hvor rettsreglene antakelig kan stamme 
fra første halvdel av 1000-tallet (Rindal 2008, xxiii; Spørck 2009, 157), 
seks fylkeskirker i tre fylker i Viken, Sex ero fylkis kirkiur j þema iij. fyl- 
kium (B 8). Kirkene lå i Konghelle og Svarteborg i Ranrike, Tune og Aker 
i Vingulmark, og Sem og Hedrum i Vestfold (B 8; NgL I, 343f., 358, 367), 
altså to i hvert fylke og som dermed indikerer en halvfylkesinndeling 
(Taranger 1888, 397) (figur 5.1). Fylkene Ranrike (Båhuslen), Vingulmark 
(området fra Svinesund til Vestfold, inklusiv Eiker, Lier og Sande) og 
Vestfold har dermed tradisjonelt vært antatt å utgjøre det eldste områ- 
det for Borgartingslagen (Munch 1852, 100ff.; figur 5.1). Termen «fylke» 
festet seg ikke på Østlandet, og etter 1300 nevner ingen kilder fylker her 
(Indrebø 1932, 33). Renafylke i Båhuslen er det eneste av inndelingsnav- 
nene i Viken som inneholder betegnelsen «fylke», og det bare i to kilder, 
trolig fra andre halvdel av 1100-tallet (Storm 1877, 478ff.; Indrebø 1932, 
16ff., 36). Et eldre navn på dette området er Ranrike, muligens bosted 
for stammen ranii «folk boende i Ranriki», nevnt av Jordanes i 551 e.Kr. 
(Schlager 191). Tilsvarende kan grannii muligens indikere folk som 
bodde i Grenland (Storm 1877, 482; Brink 2008, 92). Selve begrepet fylke 
er derfor trolig en sen innføring på Østlandet, trolig en ny benevnelse på 
en eldre inndeling. Disse områdene tilsvarte antakelig likevel rettslige 
fellesskap eller tingfellesskap (Bull 1930, 98; Indrebø 1932, 34ff.), noe jeg 
skal komme tilbake til. 

Historia Norwegie, som antas å være nedskrevet mellom ca. 1160- 
1175 (Mortensen 2003, 24), beskriver hvordan lovprovinsen i øst kal- 
les Sinus Orientalis, fra grensen til Danmark til det stedet som er 
kjent som Rygjarbit, og skal inneholde fire rettsområder (provincias).* 
Rygjarbit er antatt å være østgrensen til Agder (Sandnes og Stemshaug 
1976, 262). Snorre nevner også et firefylkersting i Borg i 1164 (iiii. fylkna 
þing i Borginni) (Magnus saga Erlingssonar, kap. 24; Hertzberg 1874, 
143). Kildene beskriver altså Viken som bestående av fire områder, noe 
som har ført til ulike tolkninger av inndelingene og når dette fjerde 


8 «Prima patria Sinus Orientalis dicitur, a terminis Dacie oriens, et usque ad locum, qui Rygiarbit 
appellatur, extenditur III prouincias continens» (HN II, 2). 

Vingulmork 


* Fylkeskirke 
C fyrer 


— Mulig fylkesgrense 


Figur 5.1. Kart over de fire fylkene med fylkeskirker i Borgartingslagen, Grenland, Vestfold, 
Vingulmark og Ranrike, på 1000-tallet. Området vest i Grenland, deler av Skattlandet, var 
sannsynligvis også knyttet til Borgartingslagen. Kart: Marie Ødegaard. 


området, som har vært antatt å være Grenland, ble inkludert i Viken. 
De nevnte fylkeskirkene har vært sentrale i debatten om den eldste 
administrative og rettslige inndelingen (Munch 1849, 13; Storm 1877; 
Bull 1930; Indrebø 1932). En vet ikke sikkert når disse kirkene ble 

bygget, men de kan være fra 1000-tallet, siden Borgartingets kristen- 
rett kan inneholde rettsregler fra den perioden (Rindal 2008, xxiii). 
Fylkeskirker er også nevnt i den noe senere eldre Frostatingslov (NgL 
I, 133; F II 7; Spørck 2009, 157). Den legendariske Olavssaga (Olafs Saga 
hins helga, kap. 28, 43) angir Olav Haraldsson som bygger av fylkes- 
kirkene, sammen med forgjengeren Olav Tryggvason (Helle 1997, 
242). Et fellestrekk ved fylkeskirkene er at de gjerne lå på kongsgårder 
(Sandnes 1969, 118; Brendalsmo og Molaug 2014, 172). Det er dermed 
antatt at byggingen ble initiert av kongen, med samtykke av bøndene 
på tinget. Sysselmennenes ting er antatt å være holdt ved fylkeskirkene 
i Borgartingslagen. Samlet sett regner en derfor med at kirkene kan 
være fra den tidlige kristningsfasen, antakelig tilbake til 1000-tallet 
(Taranger 1890, 257; Sandnes 1969, 116f.; Sveaas Andersen 1977, 319). 
Som figur 5.1 viser, har områdene vest for Vestfold ingen fylkeskirker. 
Det har derfor vært argumentert for at Grenland/Telemarksområdet 
ikke hørte under Borgartingslagen så tidlig (Bull 1930). Den såkalte 
leidangslisten i Gulatingsloven fra omkring 1150 skiller også mellom 
såkalt vikværinger og grener (G 315). 

Ifølge Historia Norwegie hadde altså Viken fire provinser, med lokale 
hovedting som rettslige appellinstanser fra lavere ting (Seip 1934, 13; 
Knudsen, KLNM III, 525). Her fremgår det at Grenland hørte til Viken, 
og da senest i siste halvdel av 1100-tallet, noe som også Snorre indirekte 
forutsetter ved omtalen av fire-fylkestinget i 1164 (Magnus Erlingssons 
saga, kap. 24). Et spørsmål er derfor hvilket område Grenland omfattet, 
siden kilder taler for at Grenland ikke tilsvarer det området vi betegner 
det som i dag (Omholt-Jensen 1926).'" Hvilket område kan da ha utgjort 
Historia Norwegias fjerde provins? 


9 Pat eigu Vikverir at gera sextigu tvitugfe[na. oc grøna fkip fírí (G 35). 

10 Omholt-Jensen (1926) har gått gjennom diplomer fra 1360-1520 som nevner Grenland og 
finner at navnet bare forekommer i forbindelse med bygdene Lunde, Bø, Saude, Holla, 
Feen, Romnes, Nes, Melum, Heddal og Hæreseid (Drangedal). Dette støttes av Rødeboken, 
fra slutten av 1300-tallet, som også regner de fleste av disse bygdene til Grenland. Det vil si 
at områdene nord og vest i Telemark ikke hørte til det gamle Grenland. Gjerpen med Siljan 
og Eidanger og Bamle med Sannidal og Skåtøy, som tilsvarer skipreidene Gjerpen (Hovin) 
og Bamle (se kap. 6), hørte heller ikke med til Grenland (Omholt-Jensen 1926, 10ff.; Hals 
1968, 149). 

5.1.1 Lovområdets ytre grenser 


Flere forskere har hevdet at grensene for bispedømmene i de ulike 
landsdelene tilsvarte grensene for lagdømmene (Keyser 1856, 143f.; 
Hertzberg 1874, 130; Norseng 1991, 63; Brendalsmo 2005, 202). 
Spørsmålet blir dermed om dette eventuelt kan bidra til å klargjøre 
Borgartingslagens grenser. Ifølge Adam av Bremen var bispedøm- 
mene i Norge nylig opprettet i 1070-årene (Adam IV, nr. 34). De skan- 
dinaviske områdene var underordnet den nordtyske kirkeprovinsen 
Bremen fram til 1103/1104, da en egen nordisk kirkeprovins ble opp- 
rettet med erkebispesete i Lund i Skåne (Gesta III, kap. XVII n. 68; 
Stylegar og Norseng 2003, 508). I den såkalte Firenze-listen fra 1120, 
som trolig bygger på en eldre kilde, nevnes bispeseter i Oslo, Bergen 
og Nidaros (Nyberg 1991, 167). Nylig er det imidlertid argumentert 
for at Lavranskirken i Tønsberg kan ha vært det eldste bispesetet på 
Østlandet, og først rundt år 1000 ble setet permanent i Oslo. Grensene 
var neppe helt fastlagte før den tid og biskopen kan ha hatt flere resi- 
denssteder, som Oslo og Hamar (Brendalsmo og Molaug 2014, 173, 
178). En egen kirkeprovins med erkebispesete i Nidaros ble opprettet 
i 1152/53 av paven, utført av kardinal Nicholas Breakspear under hans 
besøk her. I den sammenheng ble Oslo bispedømme delt i to, en nordre 
del som utgjorde Hamar bispedømme og en søndre del med sete i Oslo 
(figur 5.2). Det har ut fra dette vært argumentert for at det først var på 
dette tidspunktet at Borgartingslagen ble opprettet som eget lagdømme 
(Stylegar og Norseng 2003, 511). Det virker imidlertid lite trolig, da 
begge lovområdene antakelig er eldre, noe jeg skal komme tilbake til 
senere i denne boken. Særlig for Eidsivatingslagens del er dette generelt 
antatt (Knudsen, KLNM III, 524-525). Et skille mellom Hamar og Oslo 
bispedømme ble opprettholdt til 1539, da de igjen ble slått sammen til 
ett bispedømme (Ringstad 1994, 126 n. 51). 

For å kunne vurdere bispedømme- og lagdømmegrensene mot hver- 
andre, diskuterer og vurderer jeg derfor også hvilke funksjoner bisko- 
pen og kirken kan ha hatt i selve tingorganisasjonen i nåværende Norge. 
De første biskopene var trolig misjonsbiskoper som reiste rundt med 
kongens hird (Gallén, KLNM I, 610). I begynnelsen må de sentralkirke- 
lige institusjonene og kongedømmet ha virket sammen, og hvor kongen 


94 


RETTSOMRÅDER OG TINGSTEDER PÅ MAKRO- OG MELLOMNIVÅ I VIKEN=OMRÅDET 


Bispedømmer 


Bergen 
Hamar 
Nidaros 
Oslo 


Figur 5.2. Kartet viser grensen for bispedømmer i Norge i 1223. Kart: Marie Ødegaard. 


hadde kontroll over kirken. De geistlige var avhengige av kongens makt, 
i hvert fall fram til opprettelsen av erkebispesetet i Nidaros i 1152/53 og 
særlig etter Sættargjerden av 1277 (Sveaas Andersen 1977, 310ff.). Etter- 
som kongen kunne tilsette biskoper og ha kontroll med deres embets- 
virksomhet, har en antatt at kongen ønsket å styrke de sentralkirkelige 

institusjonene og ansà det geistlige styringsapparatet som del av sitt 
eget (Sveaas Andersen 1977, 315f.). Kongedømme og kirke var på denne 
måten nært knyttet sammen den første tiden. Det gjør det samtidig 
sannsynlig at tidlige administrative inndelinger kan ha påvirket hver- 
andre gjensidig. Foruten lagdømme og bispedømme gjelder det samme 
forholdet mellom lagdømmets underinndeling i verdslige og geistlige 
enheter, slik som prosti/syssel, fjerdinger/sogn og i mange tilfeller 
også skipreider og prestegjeld, og vil bli nærmere undersøkt senere i 
analysen. 

Etter at Hamar bispedømme ble skilt ut som et eget bispedømme ved 
midten av 1100-tallet, fremstår grensene som noe uklare. I hovedsak 
svarte Eidsivatingslagen til Hamar bispedømme, herunder Opplandene, 
Øvre Telemark, Numedal, Krødsherad og Ringerike og Romerike, Øster- 
dalen, og Indre og Serna i dagens Sverige (RN VIII, 1234/1403). Kirkene i 
Tyldal, Tynset, Kvikne, Dalsbygda (Os), Vingelen, Folldal og Lille-Elvdal/ 
Alvdal (Stein) hørte derimot til Nidaros bispedømme (Brendalsmo 20 15, 
39). Hallingdal og Valdres hørte til Bergen bispedømme fram til 1125, da 
de ble inkludert i et nyopprettet sørvestnorsk bispedømme med sete i 
Stavanger (Helle 2001, 193). 

Det har nylig vært diskutert om Romerike og Solør hørte til Eidsiva- 
eller Borgartingslagen. Gods til Våler kirke i Solør og Sand og Mo kirker i 
Nord-Odal er oppført i Biskop Eysteins jordebok fra slutten av 1300-tallet. 
Det indikerer at disse områdene da hørte under Oslobiskopen (Gallén, 
KLNM I, 619). Innføringene bygger på en eldre jordebok av biskop Helge 
fra 1316, som var biskop i Oslo mellom 1304 og 1322 (RB 401n. 2). Områ- 
det lå trolig også til Oslo bispedømme alt i 1223 (se under). Det er derfor 
trolig at Romerike med Solør hørte under Oslo bispedømme alt fra delin- 
gen av bispedømmet i 1152-1153 (figur 5.2) (Iversen og Brendalsmo 2020). 
Solør og Romerike kan derimot ikke ha hørt til Borgartingets lagdømme. 
Da ville i tilfelle selve Eidsivatinget og nærliggende områder ha ligget i 
Borgartingslagen, noe som er høyst usannsynlig. De østlige grensene for 
lovområdet kan dermed ikke ha falt sammen med bispedømmet rundt 
midten av 1100-tallet (se kap. 54). Det er derfor et skille mellom verds- 
lige og geistlige grenser på den måten at Romerike og Solør lå verdslig til 
Eidsivatingslagen, men kirkelig til Oslo bispedømme. 

Den vestre bispegrensen gjennom Telemark er også omdiskutert. Her 
har det vært diskutert hvorvidt sørvestre Skattlandet, det vil si områdene 
Kviteseid, Lårdal og Mo (dagens Tokke), Fyresdal, Nissedal og Tørdal 
sogn i Drangedal, hørte til Oslo bispedømme (Munch 1873, 63ff.; Kolsrud 
1958; Norseng 1991, 60ff.; Ringstad 1994). Øvre og Nedre Telemark har 
tradisjonelt vært delt i to på grunnlag av forskjeller i betaling av ytelser 
til kirken i middelalderen. I Øvre Telemark skal en ha betalt skatt, derav 
Skattlandet, mens nedre del senere ytte tiende, derav navnet Tiendetaket. 
I Øvre Telemark skulle folk i stedet for tiende, antakelig fra 1277 av, betale 
en årlig skinnskatt på ett kalvskinn av hver gård, den såkalte kongsskat- 
ten (Storm 1888, 195; Olsnes 1987, 92f.). En annen skatt som ble innført i 
stedet for tiende i dette området til samme tid, eller muligens alt under 
Håkon Håkonsson, er den såkalte Olavsskatten. Den var todelt, slik at 
bøndene, i tillegg til den gamle prestereiden, skulle betale skatt til Oslo- 
bispen og Olavsskatt til Hallvardskirken i Oslo og Olavskirken i Trond- 
heim (Bjørkvik, KLNM XII, 553ff.; Holmsen 1976; Ringstad 1994, 156f.). 
Det er dette skillet mellom Skattlandet og Tiendetaket som tradisjonelt 
har vært ansett som grense mellom de østnorske lag- og bispedømmer. 

Tienden kan ha blitt innført under Sigurd Jorsalfare (1103-1130) og 
senest under Magnus Erlingsson (1161 og 1184) for hele landet, med unn- 
tak av Skattlandet (Helle 1974, 63, 237f.). Bøndene i Øvre Telemark og 
Numedal betalte neppe leidang fra gammelt. Dette kan ha ført til at det 
var vanskeligere å få gjennomslag for skatter til kongedømme og kirke, 
blant annet tiende, slik det var i flere utkantområder, som for eksempel 
Marker (Steinnes 1930, 66-79; Bjørkvik, KLNM XII, 553-556). Bøndene 
i utkantområder var derfor gjerne lavere skattlagt enn andre bønder 
(Olsnes 1987, 91-95). 

En kilde som har blitt tatt til inntekt for at grensen ikke fulgte den 
verdslige inndelingen og at områdene i Vest-Telemark hørte til Oslo 
bispedømme, er et såkalt hyrdebrev til biskop Eystein fra 1395. Her adva- 
rer biskopen bøndene i Kviteseid, Tørdal, Fyresdal, Nissedal, Skafså og 
Mo mot å begå alvorlige straffesaker som manndrap og påpeker dessuten 
at de ikke har betalt de pålagte utredsler (DN IX, 186/1395). Dette brevet er 
skrevet på Gimsøy kloster i Oslo bispedømme. Det har derfor vært disku- 
tert om biskopen var på visitas i Sørvest-Telemark og om området virkelig 

hørte til Oslo (Ringstad 1994). Det finnes også andre belegg for biskopens 
visitasreiser, fra henholdsvis 1386 og 1395 (DN IV, 534 og 651), og som også 
vitner om at bøndene skulle betale bispeskatt til Oslo. "Rødeboken kunne 
omfatte eiendommer til kirker i Oslo bispedømme som kan ha ligget 
utenfor bispedømmet, men ettersom brevet også omfatter advarsler mot 
straffesaker, antas det at biskopen skrev til sin menighet og at det viser til 
et tilhørende område. Det finnes videre tidlige belegg for at noen betalte 
tiende i Skattlandet (DN III, 316/1360; Ringstad 1994, 137). Dette taler for 
at områdene i Vest-Telemark må ha hørt til Oslo bispedømme. I hyrde- 
brevet fra biskop Eystein nevnes ikke Brunkeberg,” Eidsborg, Høidalsmo 
og Lårdal. Grensen må dermed ha gått sør for disse områdene. Nylig har 
Brendalsmo vist hvordan grensene kan ha blitt endret en gang mellom 
andre halvdel av 1400-tallet og før 1570-årene, slik at størsteparten av 
Skattlandet nå ble liggende under Hamar (Brendalsmo 2015, 40-41). 
Figur 52 viser den sannsynlige grensen mellom Oslo og Hamar bispe- 
dømme etter delingen i 1152/53, og hvor Mo, Fyresdal, Kviteseid, Skafså, 
Nissedal og Tørdal” samt Romerike og Solør hørte til Oslo bispedømme. 
Bispegrensene avspeiler dermed lagdømmegrensene for Borgartings- og 
Eidsivatingslagen i de vestre områdene av Telemark. Dermed går gren- 
sene noe annerledes enn slik en i eldre forskning har forstått grensene 
for Borgartingslagen. Områdene i Sørvest-Telemark var ikke oppdelt 
i skipreider. Topografisk hang disse områdene likevel mer sammen 
med Grenland enn områdene i nord, hvor særlig vannveier binder dem 


11 Det kompliseres likevel noe av at det i Rødeboken fra omkring år 1400 ikke er innført gods for 
de nevnte områdene, med unntak av i tilleggsregisteret, hvor Hærikseid kirke i Drangedal og 
Biar kirke i Tørdal er nevnt (RB 519). Ytterligere ett skattekrav er ført i Rødeboken (231),som 
trolig er Åse, gnr. 14, i Mo i Øvre Telemark. Her stilles et krav på hovedtiende så vidt som Oslo 
bispedømme er og skatten av hver jord som blir sådd. Dette kan tolkes dithen at det ble krevd 
tiende i dette området eller en kornskatt som tilsvarte reiden. Det tyder på at bispedømmet må 
ha strukket seg helt til Mo sogn. 

12 I 1357 visiterer en kannik i fra Hamar Brunkeberg, noe som indikerer områdets tilknytning til 
Hamar bispedømme (DN III, 291). Biskop Jens Nilssøn oppfører også i sin visitasbok at Brun- 
keberg lå til Kviteseid prestegjeld i andre halvdel av 1500-tallet, men at det tidligere hadde ligget 
under Seljord (JN, 16). 

13 Tørdal i Drangedal har også vært antatt å tilhøre Skattlandet (Ringstad 1994, 126), men også her 
skal vicarius for biskop Jens i Oslo ha visitert i 1441 og makeskiftet jord i Nissedal og Rørdal kirke 
(DN I, 778/1441,jf. også DN I, 873/1466). Det må være rett, som Ringstad påpeker, at diplomet 
er utstedt ved Tørdal kirke og ikke Tveit kirke i Nissedal, slik både utstedere av DN og DN Series 
Topographica for Fyresdal oppfører (Ringstad 1994, 133 n. Å). 

sammen (Omholt-Jensen 1926, 35). Dersom områdene i Sørvest-Telemark 
hørte til Eidsivatingslagen, ville det også ha vært svært langt til lagting- 
stedet i Søndre lagsogn. Det lå antakelig i Ringeriksområdet, muligens 
nær kongsgården Stein og bisperesidensen på Storøya (Iversen 2017). 
Jeg antar dermed at områdene i Sørvest-Telemark kan ha hørt med til 
Borgartingslagen. Dette medfører at undersøkelsesområdet må utvides 
mot øst, og at flere lokaltingsteder må vurderes. Det har vært hevdet at 
Skattlandet var et område med større andel bondeeid jord og generelt var 
dårligere integrert i bispedømmet og tingsystemet. Det hadde også høy- 
ere andel drap og kriminalitet enn mer sentrale områder (Imsen 1990a, 43 
n. 4; Wåge 1990, 84-92), noe det omtalte hyrdebrevet også indikerer. Det 
kan da tyde på en senere og/eller svakere integrering, og hvor bøndene 
hadde større innflytelse over tinget lenger enn i andre områder. 


5.2 Lagsogn og lagting - utvidelser av 
rettsområdet i tidlig middelalder? 


I tidlig middelalder var som nevnt alle lagdømmer i Norge inndelt i 
såkalte lagsogn (logsogn).'* Lagsogn i betydningen distrikt er tidligst 
nevnt to steder i Landsloven,'? under lovens lagmannsed og i en enkelt 
bestemmelse fra landsleiebolken «om elgveide» (L II, 11 og VII, 60; Seip 
1934, 10). Det er også klart at det fantes en slik inndeling alt i 1223, slik 
det fremgår i Håkon Håkonssons saga, og at dette kan være en gammel 
inndeling. Bestemmelsen om elgveide beskriver østnorske forhold, og 
Seip mener den trolig er hentet fra østlandsk lovstoff (Seip 1934, 10). Det 
har vært diskutert om lagsogninndelingene, kjent fra senmiddelalderens 
diplomer, bygger på eldre regioner eller rettskretser eller om de er nyopp- 
rettede jurisdiksjonsområder (Seip 1934, 11). 

Lagmann (logmaör) var en lovkyndig mann og fremtrer tidlig i kil- 
dene som bøndenes rettskyndige tillitsmann, knyttet både til lokalting 
og lagting (Tobiassen, KLNM X, 153). Lagmannens alder er ukjent, men 


14 For diskusjon av begrepet lagsogn, se D. A. Seip 1927, 36f. og J. A. Seip 1934, 1 1f 

15 Hertzberg nevner ytterligere to steder i Glossariet til NgL, men ifølge Seip dreier det her ikke om 
embetsdistrikter, men embete. Han viser også til et enkelt håndskrift av Landsloven fra begyn- 
nelsen av 1300-tallet (NgL IL, 7 n. 6 og 7; og rettelse i Seip 1927, 36) (Seip 1934, 10 n. 3). 

termen nevnes første gang i tilknytning til Eirik Blodøks i første halv- 
del av 900-tallet, som ombud imidlertid først i Håkon Herdebreis saga 
(kap. 4) som omhandler 1100-tallet. Lagmenn omtales alltid i flertall på 
tingene i de eldste kildene (f.eks. Håkon Håkonssons saga, kap. 89-97; E 
30, 44; Brandt 1883, 183). Det fantes da alt tidlig flere lagmenn og antake- 
lig flere lagmannsdistrikter i form av lagsogn, slik som senere i middel- 
alderen. Lagsogn representerer trolig rettslig selvstendige områder (Seip 
1934, 9, 15-16). Lagmannen hadde tre funksjoner: si lov eller gi «orskurd» 
(örskurdr), dvs. berette hva loven forteller, gi rettsforedrag fra loven, og 
motta bøter på bøndenes vegne (E I, 30, 44; F I, I Tobiassen, KLNM X, 
153. Lagmannsombudet endret seg fra andre halvdel av 1100-tallet og 
fram mot 1300-tallet i retning mot et fast embete og en kongelig oppnevnt 
ombudsmann. Lagmann fungerende som dommer er belagt i Håkon 
Håkonssons «nye lov» av 1260 (kap. 16; jf. L VII, 1.1; L II, 11; Tobiassen 
KLNM X, 156, 158). Lagmannen kunne nå dømme alene på såkalte lag- 
mannsstevner (lagastefning) knyttet til sitt lagsogn, men skulle også være 
til stede ved behandling av grove saker på lokalting (L IV, 18). Grensene 
for de senere lagsognene kan derfor kanskje kaste lys over det rettslige 
lovfellesskapet i Viken før etableringen av en overregional kongemakt. 

Håkon Håkonssons saga (kap. 85-98) beskriver ni lagmenn på riks- 
møtet i Bergen i 1223, hvorav to fra Viken. Den ene kom «austr fra Suina- 
sundi» (kap. 94), som sannsynligvis tilsvarer Ranrike. Distriktet til den 
andre er ikke uttrykkelig nevnt. Det er likevel antatt at det tilsvarte Vin- 
gulmark, Vestfold og Grenland (Indrebø 1934-36, 492). Dette antydes av 
to forhold: det ene er at hans forgjenger, Simon lagmann, rundt år 1200 
skal ha bodd på gården Tom i Råde skipreide (Sverres saga, kap. 162), som 
videre indikerer at forholdene må gå bakover i tid. Indrebø argumenterer 
for at denne lagmannen kan ha bodd i Borgarsyssel, fordi han var foster- 
bror til Arnbjørn Jonsson som var sysselmann der (Indrebø 1934-36, 
492). For det andre gav han orskurd i Kråkstad i Follo skipreide (DN I, 
3/1207-17), begge steder i Vingulmark fylke (Indrebø 1934-36, 492). Siden 
ingen andre lagmenn ellers er nevnt fra Viken, kan det indikere at han 
var lagmann også for Vestfold og Grenland. 

Den ene lagmannen hadde dermed bare jurisdiksjon over Ranrike, et 
betydelig mindre område enn resten av lovområdet. Det er pekt på at det 

danske overherredømmet var sterkere og mer langvarig øst enn vest for 
fjorden (Bull 1918a; Schreiner 1927-29; Stylegar og Norseng 2003, 379-397), 
noe arkeologisk og stedsnavnmateriale underbygger. Arkeologisk materi- 
ale viser også større påvirkning fra sørskandinaviske forhold. Det gjelder 
særlig fra merovingertiden av, da gravskikken er gjennomgående enklere 
og med tilbakegang i antall funn i yngre jernalder i Østfold til forskjell 
fra Vestfold (Braathen 1989; Kisuule 2000; Forseth 2003). Når det gjelder 
navnematerialet på østsiden av Oslofjorden, ligger det nærmere sør- og 
østskandinavisk navneskikk (Stylegar og Norseng 2003, 389-393). Selv 
om en skal være forsiktig med å trekke disse kildene for langt, kan det 
være tegn på at Ranrike var en senere innlemming i lovområdet, slik det 
også fremgår av sagaen (Olav den helliges saga, kap. 61). En ser dermed et 
eldre kjerneområde innerst i fjorden, som omfattet Vestfold, Vingulmark 
og Grenland (figur 53). 

Fra Ranrike er det kjent to lagting, hvorav ett på Båholm, nevnt første 
gang i 1396 og senere flere ganger fram til 1600-tallet (f.eks. RN VIII, 
506/1396; VIII, 568/1397; DN III, 583/1407; XV, 690/1559), og det andre på 
Foss (CHIV I, I), første gang belagt som lagting i 1558 (DN XII, 493). Alt 
tidligere, i 1444, er imidlertid lagmannen der på stevne (DN XI, 178), og 
videre i 1450 og 1487 (SDHK-nr: 26289; 31923). Det viser at det senest i før- 
ste halvdel av 1400-tallet var et lagting her. Trolig går det lenger tilbake, 
da et ting på Foss er nevnt alt i Sverres saga for år 1200 (kap. 167). Foss 
ligger i Tunge herred, omtrent midt i Ranrike, og et eldre lagting her har 
slik en sentral lokalisering. Senest 1546 er Båholmtinget flyttet til Båhus, 
og fra slutten av 1500-tallet til Konghelle (DN XII, 609; NgL IV, 786 
note; Seip 1934, 29 n. 2). Tinget på Båholm var trolig knyttet til borgen, 
der høvedsmannen hadde sete (Seip 1934, 29). Båhus er antakelig først på- 
begynt i 1308. Det ligger på en holme i Göta elv rett sørøst for Konghelle, 
helt sør i Ranrike (SNL 2010). Det var altså to lagting i Båhuslen, men 
under samme lagmann (NgL III, 786; CHIV, 1; Seip 1934, 18). Kanskje skal 
tinget ved Båhus tolkes som et byting og Foss som det rurale hovedlag- 
tinget for Ranrike. 

Ser en det nevnte fragmentet av Borgartingets verdslige lov som beskri- 
ver ulike rettsinstanser (NgL II, 523; B tillegg i Rindal 2008, 228-229), 
og sammenligner det med det eldste rettslandskapet som kan skimtes i 

Lovområder ca. 1200 


[OT] Borgartingslagen 
[11] Bidsivatingslagen 
Frostatingslagen 
[E] Gulatingslagen 


Figur 5.3. Kart over lagsognene i landet rundt 1200. Et opprinnelig kjerneområde er identifisert i 
Vikenområdet, bestående av de tre fylkene Grenland, Vestfold og Vingulmark, mens Ranrike først 
antakelig ble innlemmet på 1000-tallet. Kart: Marie Ødegaard. 


kildene, ser det ut til at det avsluttende tinget (alykta binghs) omhandler 
tinget i Ranrike. Det omfattet da et fylke og lagsogn, med lagting på Foss. 
Betegnelsen «frå fylkestinget og til trefylkestinget» vil da trolig omhandle 
det indre lagsognet i Viken med de tre fylkene Grenland, Vestfold og 

Vingulmark (jf. Iversen 2017). Fragmentet gir derfor ikke nødvendigvis 
uttrykk for at det var en felles lov for Eidsivating og Borgarting, slik det 
tidligere har vært tolket. 

Foss kan dermed ha vært et eldre lagting for Ranrike. I det nordre lag- 
sognet innerst i Oslofjorden er det antatt at Borgartinget var et fellesting 
for hele lagdømmet. Det har likevel vært hevdet at dette lagtinget er en 
sen innføring med kort levetid (Seip 1934, 26; Norseng 2005a, 34). Det 
har videre vært foreslått at Haugatinget i Tønsberg skal være et eldre fyl- 
kesting (Johnsen 1929, 32; Taranger 1934-36, 291), og det samme gjelder 
området ved. 

Tjølling kirke (se kap. 5.4.1 og 9.12). Spørsmålet gjenstår om når og 
hvorfor Borgartinget ble opprettet og hvordan Borg som lagting passer 
med de administrative inndelingene i Viken. 


5.21 Borgartinget - et opphavlig lagting for Viken? 


Borgartinget i Borg, nåværende Sarpsborg, er ut fra sagaberetninger 
kjent som lagting i tidlig middelalder. Lagtingenes funksjoner er tid- 
ligere grundig analysert og beskrevet av flere historikere (Hertzberg 
1874, 111-186; Taranger 1924, 1930-33; Scheel 1924; Seip 1934), og vil der- 
for i liten grad bli vurdert her. Flere tingmøter og kongehyllinger fore- 
gikk angivelig på Borgartinget fra 1000-tallet, der Knut den mektige 
skal ha blitt hyllet som konge alt i 1028. Betegnelsen Borgarting fore- 
kommer likevel ikke før Harald Hardrådes maktovertakelse i 1047, da 
han ifølge sagaen stevnet til tings og ble hyllet som konge (Fagrskinna 
kap. 180-181). Borgartinget omtales første og eneste gang som lagting 
i 1223/1224 da gaverettstatuttet til kardinal Nicholas Breakspear fra 
1152/1153 ble lovtatt der (NgL I, 447f.; KLNM II, 148-149). Seip har som 
nevnt argumentert for at Borgartinget hadde en kort levetid som lag- 
ting for hele Viken, og etter kort tid bare ble ett ting for Borgarsyssel 
(Seip 1934, 26). Han har imidlertid ikke vurdert mulighetene for at det 
kan ha vært eldre felles ting for området forut for Borgartinget. Det 
er, som nevnt, sannsynlig at Viken var delt i to lagsogn i 1223. Om 
Borgartinget var et felles lagting for de to områdene på det tidspunktet 
er usikkert, men gaverettstatuttets godkjenning i 1223/1224 har vært 
tolket slik. Det er dermed usikkert hvor langt tilbake Borgartinget 

virkelig gàr som ett lagting og hvorvidt tinget bare var hyllingsting og 
domsting fər 1200-tallet, og bare fungerte som et ting for Borgarsyssel 
etter midten av 1200-tallet (Seip 1934, 26; KLNM II, 149). En beskri- 
velse av tingstedets lokalisering i forhold til kjente administrative 
grenser kan kanskje belyse forhold rundt Borgartingets opprettelse og 
jurisdiksjonsområde. 

Flere diplomer utstedt på Borgartinget gir innsikt i lagtingets funk- 
sjoner. Det eldste bevarte diplomet som omtaler Borgartingslagmannen 
i Sarpsborg er fra 1367. På dette tidspunktet har lagmannen imidlertid 
sete i Tønsberg (se under), slik at diplomene ikke vitner om lagting for 
hele Borgartingslagen. Fra den tid utsteder lagmannen en rekke diplomer 
som lagmann over Borgartinget (tabell 5.1). Det er likevel mulig at noen 
lagrettemenn kan ha behandlet mindre formelle saker i lagtingstiden 
eller påfølgende dager i Borgartingslagen (DN VII, 561; IX, 508; II, 960; 
tabell 5.1). Et årlig lagting var det normale, knyttet til Petersmesseaften 
28. juni og etterfølgende dager.'* Landsloven påbyr alle lendmenn, sys- 
selmenn og årmenn til konge og biskop å være til stede på lagtinget. Så 
lenge Borgartinget ble holdt i Sarpsborg, er det eksempler på at geistlige 
og verdslige ledere møttes der (Opstad 1976, 251). Ikke mange diplomer 
er belagt fra Borgartinget, men det ser ut til at lagmannen, til tross for at 
han hadde sete i Tønsberg fra senest 1266 og fram til 1502-1506 (Vågslid 
1930, 74; se under), fastholdt å møte i Borg hvert år ved Persok. En gang 
mellom 1502-1506 ble Borgarsyssel et eget lagsogn, og etter en brann i 
Sarpsborg i 1567 ble lagtinget flyttet til Fredrikstad (Seip 1934, 27). Det 
finnes dermed ingen sikre belegg utenom opplysninger i sagaer og beskri- 
velsen i 1223/1224 for at Borgartinget kom sammen som et lagting for hele 
Borgartingslagen. Borgartinget lå på gården Borregård, gnr. 92. Alle går- 
der rundt tinget var gamle kongsgårder: Tune, Prestegården Valaskjold, 
Alvum, Sandesund, inklusiv Borregård som også var kongsgård til 1312 
(DN III, 97) og deretter adelig setegård. Dette må ha vært viktig for loka- 
liseringen av tingstedet dersom det ble anlagt av Olav Haraldsson, slik 
sagaene hevder. Flere andre forhold kan også ha vært utslagsgivende for 


16 Ito diplomer er møtetiden i oversettelsen satt til begynnelsen av juni, men dette er trolig feil 
(DN V, 666/1438; V, 726/1444; tabell 5.1). 

à plassere et lagting i Borg. Bàde topografisk og kommunikasjonsmessig 
lå stedet gunstig til (figur 5.4), oppe på det tørre og slette Raet og med 
forholdsvis frodige flatbygder rundt. Stedet lå strategisk til i et kommu- 
nikasjonsmessig knutepunkt, hvor en både kunne kontrollere ferdsel 
over land langs Raet, langs Glomma og skipsleden langs fjorden. Nord i 
skipreiden deler Glomma seg i to løp, hvor Sarpsborg ligger ved det ene, 
mens det andre deler seg i to og danner ytterligere to «armer», Skinnerflo 
og Visterflo, på hver side av Rolvsøy og Kråkerøy. I praksis var det da tre 
løp til sjøen i jernalderen (figur 5.4). 

Det er likevel mulig at løpet forbi Skinnerflo kan ha blitt stengt som 
følge av landheving alt ved slutten av vikingtiden (Stylegar og Norseng 
2003, 416). Elvene danner naturlige topografiske grenser og fungerte også 
som gode ferdselsårer, selv om beliggenheten ved Sarpefossen også kan 
ha skapt vanskeligheter for ferdselen her. Avstanden til havnen var likevel 
dårligere enn for andre middelalderbyer i Norge (Opstad 1976, 150). 

Navnet Borg tyder på at stedet må ha hatt en form for befestning. Det 
har vært antydet at Borg ble anlagt ut fra politisk-strategiske motiver, 
kanskje stridigheter med danene, ettersom byen ser ut til å ha stagnert alt 
på 1100-tallet (Opstad 1976, 147). Sagaenes omtale av stridigheter om over- 
høyhet på begynnelsen av 1000-tallet, har gitt argumenter til at Viken på 
det tidspunktet var et kjerneområde i maktpolitikken (Olav den helliges 
saga, kap. 54-61; Opstad 1976, 149). Deler av middelalderens bosetnings- 
område og befestning forsvant i et stort leirras i 1702, men rester av vollen 
viser at den gikk på tvers over neset ved Sarpefossen, slik det også står 
beskrevet i sagaen (kap. 73, 90-92, 115, 132-134; Stylegar og Norseng 2003, 
48 n. 46). På grunn av raset kjenner en ikke den eksakte lokaliseringen av 
tinget. Sagaen gir likevel noen viktige holdepunkter. Tinget var knyttet til 
Mariakirkens kirkegård ved en kongehylling i 1207 (Sagaen om baglere og 
birkebeiner, kap. 26), som Olav Haraldsson angivelig også skal ha anlagt 
ved opprettelsen av byen i 1016. 

Vollen er nevnt i Biskop Eysteins jordebok fra 1397 som «Borgher 
armen» (Borgararmr). Navnet gjenfinnes for den nordre del som «Børær- 
men», som særlig eldre folk i Sarpsborg kaller den (Buckholm 2003, 14). 
Det er antatt at «Olavsvollen» i Borg var av befestningstypen «motte and 
bailey», som var vanlig på 900- og 1000-tallet i Nord-Europa (Kaufman 

kinnerflo 


° 
Rolvsøy Borgarting 


er 
IG 


I 


Kråkerøy 


@ — Borgartinget 
Kongeveier 
—— Landeveier, store Bygdeveier 
— Mindre Bygdeveier 
Vinterveier 
Havnivå vikingtid 


Figur 5.4. Kart over området rundt Borg og Borgarting med vannveier og middelalderveiene fra 
Amtskartene. Kart: Marie Ødegaard. 


og Kaufman 2004, 109-111). Også Oslo skal ha hatt et slikt borganlegg fra 
samme periode, muligens anlagt av Harald Hårdråde (Schia 1991, 112-113). 
I denne borgtypen var «motten» en jordhaug med et forsvarstårn av tre, 
omgitt av vollgraver og palisader. «Bailey» beskriver bolig-, forråds- og 

andre uthus som lå beskyttet av en ytre vollgrav (DeVries 2003, 202-212; 
Creighton og Higham 2004, 35-37). Ofte benyttet slike vollanlegg natur- 
lige formasjoner som del av befestningen. Slik kan det også ha vært med 
Sarpefossen på østsiden. Snorre beskriver borgen og en vollgrav, og den 
var fortsatt synlig i terrenget fram til omkring 1900 da den ble fylt igjen 
(Buckholm 2003, 18-22). Selve vollen har trolig vært ca. 650 m lang, og 
med Sarpefossen og neset der blir arealet drøye 163 dekar (Opstad 1976, 
137). Ved en gravning i 1927 ble det påvist en trekonstruksjon som kan 
være rester av en vollport. Antakelig har vollen hatt to innganger, en i sør 
og en i vest, som begge har ledet inn mot kongsgården, der den søndre 
passerte Mariakirken (Buckholm 2003, 18-22). 

Flere undersøkelser av vollen ble gjort på 1900-tallet (Opstad 1976, 
125-139). I 2002 ble det videre foretatt geofysiske undersøkelser av rester 
av den, og som bekrefter at det var en menneskeskapt voll med store 
innslag av stein (Buckholm 2003, 11-12; Stylegar og Norseng 2003, 
440-443). Ettersom denne typen befestninger gikk av bruk forut for 
1200-tallet (Kaufman og Kaufman 2004, 111), gir det en grov fremre 
datering for byggingen av vollen. Flere indikasjoner peker mot at vollen 
er fra 1000-tallet. Den beskrives ikke som av militær betydning i kilder 
som omtaler forhold etter 1130-årene. I 1852 ble det funnet flere myn- 
ter i vollen, datert mellom 936 og 1066, kanskje helst før 1050 (Opstad 
1976, 139-140; Skaare 1995, 33), og som er anslått å være nedgravd rundt 
1047 og 1050 (Holst 1954, 110ff.). Samlet peker dette i retning av at vol- 
len kan være anlagt før midten av 1000-tallet. Dermed kan den være 
fra Olav Haraldssons tid, slik sagaene angir (Opstad 1976, 139f.; Stylegar 
og Norseng 2003, 436f.). En kan likevel ikke utelukke at både vollen 
og bebyggelsen kan være både yngre og eldre. Flere forskere har ut fra 
stedsnavn og geografisk beliggenhet argumentert for at det var en tidlig 
handelsplass her. Plasseringen ved Glommas utløp og landeveisfarten 
over Raet kan ha skapt behov for en omlastingsplass alt før bydannelsen 
(Koht 1921, 23f.; Steinnes 1949-51, 392; Opstad 1976, 144-150). Dette er 
likevel usikkert og er ikke arkeologisk belagt. 

Spørsmålet er om det er indikasjoner på at lagdømmet og lagtinget ble 
etablert i samme tidsperiode. Som vist, antyder kildene at lagsognene i 
Viken eksisterte rundt midten av 1100-tallet, og i fra samme periode som 

Snorre omtaler det såkalte firefylkerstinget i 1164 og som har vært tatt 
til inntekt for at Borgartinget var et fellesting (Magnus Erlingssons saga, 
kap. 24; Hertzberg 1874, 143). I så fall kan det tyde på at lagsognene ble 
slått sammen til ett lovområde, men likevel beholdt sine lagmenn. I Olav 
den Helliges saga står det om Svealand at «i hver av landsdelene er det 
eget lagting, og de har egne lover i mange stykker, og over hver av lovene er 
det en lagmann, og det er han som har mest å si over bøndene ...» Videre: 
«Men i alle slike saker som lovene ikke er innbyrdes like i, skal Uppsala- 
loven gjelde, og alle andre lagmenn skal stå under den lagmannen som er 
i Tiundaland» (Olav den helliges saga, kap. 77). Det ser dermed ut til at 
Svealand var delt i mindre rettskretser med egne lagmenn, men hvor én 
lagmann hadde høyere rang. At enkelte lagmenn har hatt høyere rang, 
finnes det også belegg for i Norge, hvor Frostatingslagmannen skal ha 
vært den fornemste lagmannen (Håkon Håkonssons saga, kap. 91). 

I Nicholas Breakspears gaverettstatutt som ble lovtatt på Borgartinget, 
står det at lovtaket skulle gjelde for vikværinger og opplendinger (NgL I, 
447, 448). Knut Dørum tolker dette slik at Borgartinget tjente som felles- 
ting for både Viken og Opplandene, men som før nevnt er det lite trolig. 
Av vesentlig betydning er også gaverettstatuttets kristenrettslige bak- 
grunn. Da statuttet ble skrevet i 1152/53 var det bare ett bispedømme på 
Østlandet og som så senere ble delt. At Borg ble benyttet i dette tilfellet, 
kan skyldes at det var kjent i samtiden som det gamle lagtingstedet og 
kanskje med høyest status. Det kan ha gitt tyngde bak avgjørelsen, men 
likevel en enkelthendelse som det kanskje ikke skal legges for mye vekt 
på. Annet kildemateriale tyder på at årsaken til at Borg og Borgartinget 
ble anlagt på begynnelsen av 1000-tallet, er at Ranrike ble innlemmet i 
lovområdet på denne tiden, og Borg var viktig for å opprettholde herre- 
dømmet over Ranrike. Borgartingets sentrale beliggenhet på grensen 
mellom de eldre kjernelandskapene innerst i fjorden, og Ranrike var der- 
for trolig avgjørende for lokaliseringen. 

Samlet anser jeg det derfor som sannsynlig at Borgartings- og Eidsiva- 
tingslagen aldri har utgjort ett lagdømme. Anleggelsen av Borg bør, 
slik jeg ser det, ses i sammenheng med Olav Haraldssons forsøk på å 
legge Ranrike under seg og medstridigheter med danene og tidvis svea- 
kongene, slik sagaen også beskriver (Olav den helliges saga, kap. 54-61). 

Borgartinget som et fellesting anses derfor som et forsøk på kongelig 
regulering av lovområdene i Øst-Norge. Jeg holder det som sannsynlig at 
de to lagsognene i 1223 var eldre rettsdistrikter med hvert sitt lagting, og 
som Seip antar jeg at de er langt eldre enn dette. Historia Norwegie side- 
stiller det eldre landskapsnavnet Sinus Orientalis, i sagaene Viken, med 
Gula- og Frostatingslagen som rettsområder. Borgarting- og Eidsivating 
er nye navn som kongemakten forsøkte å innføre ved Landsloven (Seip 
1934, 13, 16). Bare hundre år senere skjedde det imidlertid endringer i lag- 
sognene på Østlandet, som jeg nå skal se nærmere på. 


5.3 Videreutvikling av lagsogn og lagting 


Allerede i 1266 nevnes to lagmenn i det tidligere Oslo lagsogn, Åmund 
lagmann i Tønsberg og Sigurd Pertil lagmann i Oslo, og som deltok i flere 
saker i 1260-1270 -årene og trolig fram til 1298 (Ak. 1029, 1030, 1600/1622; 
NgL II, 491, Munch 1873, 221-222; Vågslid 1930, 13 m/ref; Indrebø 1934-36, 
494). Skjedde det da en ny oppdeling av lovområdet? Lagmennene her har 
blitt tolket som bylagmenn, men som tidlig fikk de omkringliggende byg- 
dene som jurisdiksjonsdistrikter (Seip 1934, 16; Indrebø 1934-36, 495). Det 
nevnes heller ikke andre lagmenn i disse lagsognene. Ifølge Bjarkøyretten 
kan det se ut til at lagmannen i Nidaros var den samme som landdistrik- 
tene (Bj. 2 og 9; Bøe, KLNM X, 181). Byloven av 1276 spesifiserer imidlertid 
at de større byene Nidaros, Bergen, Tønsberg og Oslo skulle ha egne lag- 
menn. Fra 1311 er to lagmenn nevnt i Nidaros (DN 1,127; Indrebø 1934-36, 
497), men det ser ikke ut til å ha vært reell praksis på Østlandet (Seip 1934, 
36ff.).” Det er mulig at to lagmenn i 1260-åra kan indikere at Oslo lag- 
sogn nå var delt to. Grensene kan da ha vært trukket slik at Vingulmark 
med Marker hørte til Oslo lagsogn, mens Vestfold og Grenland tilsvarte 
Tønsberg lagsogn (figur 55; Seip 1934, 9, 14f.; Indrebø 1934-36, 498). 


17 Bylagtinget skulle avholdes i begynnelsen av januar (BY I, 1). Ved en gjennomgang av senmiddel- 
alderens lagmannsdiplomer finner Seip bare tre slike fra Oslo, to fra Tønsberg og ingen fra Skien 
og Borg (DN V, 133/B40; I 303/847; III, 1040/1508; IV, 618/B93; II, 606/1409; Seip 1934, 37). 
Sakene omhandler fast eiendom, slike som alminnelig er fra bygdene. Det ser derfor ut til at det 
ikke opprettholdes en distinksjon i praksis mellom by- og landsting. Lagsognenes hovedting blir 
likevel holdt i byene en gang i året. I byene er det bymøtet der alle husfaste menn kan møte, som 
benyttes, og som er høyeste domstol (Seip 1934, 37). 

Figur 5.5. Kart over lagsognene i Viken-området ca. 1250. Kart: Marie Ødegaard. 


En gang forut for 1297, antakelig senest 1294 da Skien lagsogn nevnes 
(se under), skjedde det enda en oppdeling i lagsognene på Østlandet og 
som fikk større regionale virkninger og også gikk på tvers av eldre retts- 
områder. To retterbøter, fra henholdsvis 1297 og 1298 for Ringerike og 
Hadeland, påbyr at den steinen bøndene skal justere sine vekter etter skal 

oppbevares i Oslo (NgL III, 28 nr. 5 og 6). Det forutsetter Oslo som lag- 
sogntingsted (Taranger 1930-33, 183; Seip 1934, 15).* Etter 1298 fins det hel- 
ler ikke referanser til lagmannen i Søndre Opplandene. De nye grensene 
krysser fra nå av eldre skiller mellom Eidsivatings- og Borgartingslagen 
(Seip 1934, 8). Det er derfor viktig å se nærmere på rettsområdene i 
Eidsivatingslagen for å kunne forstå endringene som skjedde. 

Ifølge Historia Norwegie, forfattet på latin, var zona montana, fjell- 
sonen, delt inn i fire områder (patriae) Hedmark, Gudbrandsdalen, Tele- 
mark med Numedal, Romerike og Ringerike med Hadeland og Toten, 
og 12 mindre provinser (Ekrem og Mortensen 2003). Håkon Håkonssons 
saga (kap. 95 og 96) nevner to lagmenn herfra på riksmøtet i 1223. En 
lagmann fra Hedmark, dvs. de to nordligste patriae, Hedmark og Gud- 
brandsdalen med tilliggende områder, de senere nordlige Opplandene, 
og en annen fra de resterende områdene, senere kalt søndre Opplandene. 
Det indikerer to lagsogn på det tidspunktet (Seip 1934, 12ff.; Indrebø 1934- 
36, 494ff.). Hver lagmann må ha hatt myndighet over to av de tidligere 
patriae. Det som skjer i slutten av århundret, er at det søndre lagsognet på 
Opplandene deles opp og legges til lagsognene i Viken. Endringene har 
trolig også sammenheng med opprettelsen av Skien lagsogn, nevnt første 
gang i 1294 (DN II, 34). 

Borgartingslagen ble dermed delt i fire lagsogn med senter i Oslo, Skien, 
Tønsberg og Båholm (Ranrike) (figur 5.6). Grensene for Ranrike, nå kalt 
Viken, ble ikke endret. Det er særlig i skillet mellom Oslo og Hamar lag- 
sogn det skjedde størst endringer, og også der grensene er mest uklare. 
Oslo lagsogn ble utvidet mot nord, hvor deler av det søndre lagsognet på 
Opplandene ble lagt til, men «mistet» Borgarsyssel til Tønsberg lagsogn.'? 
Kildene er motstridende når det gjelder Solørs tilknytning (Seip 1934, 
9; Indrebø 1934-36, 512). Det ser imidlertid ut til at Solør først lå til 


18 Vekter og standarder skulle oppbevares i fylkeskirker (NgL III, 27; RN II, 882/197), som for 
Oslos del tilsvarer Aker kirke (B 8) (jf. også Iversen og Brendalsmo 2020). 

19 Oslo lagsogn besto da av Romerike, Ringerike og Hadeland, og Odalen i Hedmark av det tidlige- 
re søndre Opplandene. I tillegg til hele nåværende Akershus, Hobøl (Mossedal) i dagens Østfold 
(se under), Hurum, Røyken, Lier og Ringerike. Det skjedde imidlertid en del endringer i skillet 
mot Oppland etter 1300. Hallingdal og Valdres lå til Gulatingslagen i begynnelsen av 1300-tallet, 
også ifølge Historia Norwegie, men kan ha blitt lagt til Oslolagmannen mellom 1334-1368 (DN 
IV, 465/1365; III 436/1381; IV, 574/1389, XIII, 29/1368; XVI, 82/1424; Steinnes 1933a, 134; Indrebø 
1934-36, 507). 

Figur 5.6. Kart over lagsognene i Viken-området rundt 1300. Da var Skien lagsogn opprettet, 
og områdene i Nord-Telemark var lagt dit, Numedal og Borgarsyssel ble lagt under Tønsberg 
lagmannen, mens Oslo ble utvidet mot nord slik at Romerike, Ringerike og Solør ble inkludert. 
Kart: Marie Ødegaard. 


Opplandene (RN III, 786/1312), slik det var fra gammelt (jf. Iversen 2017), 
men senere, og senest 1474, lå det under Oslo lagsogn (DN II, 893 og 
897/1474). At Solør lå til Opplandene først stemmer med prostigrensen 

identifisert tidlig på 1200-tallet, noe jeg kommer tilbake til. Marker lå 
trolig fortsatt til Oslolagmannen (Indrebø 1934-36, 495, 4991). Det er 
også i tråd med at området tidligere lå under Oslo i verdslige, rettslige 
og administrative saker, selv om avstanden til Borgartinget var kortere. 

Av det tidligere søndre Opplandene ble Telemark og Numedal nå lagt 
til Skien lagsogn med Grenland, Bamble og Gjerpen (DN VI, 131/1328). 
Da ble det antakelig også opprettet tre lensmannsdistrikter i Skattlandet. 
Årsaken kan være at det der ikke fantes inndelinger i form av skipreider 
og som den videre administrasjonen kunne bygge på. 

Tønsberg lagsogn omfattet dermed Borgarsyssel og Vestfold, med 
Sandsvær, Modum, Sigdal og Krødsherad (Munch 1849, 8, 160, 169; Seip 
1934, 8-9). Det er imidlertid usikkert hvorvidt Eiker og Sande skipreider 
hørte til Tønsberg eller Oslo lagsogn. Steinnes har pekt på at betalingsmå- 
ten for vårleidangsskatten i Sande, Lier og Eiker alle steder ble ytt i mel, 
som i Oslosyssel, og dermed at områdene må ha tilhørt dit (Steinnes 1933a, 
57, 64-65, 73). Skattetypen var trolig fastsatt i kraft av en eldre admini- 
strativ grense og kan vise tilbake på eldre forhold. Området lå som nevnt 
også til Vingulmark fylke. Kildene tyder imidlertid på at Eiker og Sande 
hørte til Oslo lagsogn nå, og skiftet dermed rettslig tilhørighet (Munch 
1849, 160ff.; Seip 1934, 8). Det ser altså ut til at endringer har skjedd i selve 
grensene, mens skattetypene lå mer fast (Seip 1934, 8 n. 2). 

Flere kilder belyser hvordan endringer kunne skje som følge av lov- 
endringer eller lovtillegg i form av retterbøter, men hvor gammel praksis 
og sedvane likevel vant gjennomslag. En av de fire håndskriftene av den 
nevnte retterboten fra 1297/1298 for Ringerike og Hadeland inneholder et 
avsnitt hvor det står at Eidsivatinget på Eidsvoll har vært forsøkt lagt ned 
(NgL III, 28 nr. 5 og 6; Taranger 1930-33, 184; Seip 1934, 15). Trolig ble det 
gjort forsøk på å innføre Hamar og Oslo som nye lagsogntingsteder for sine 
omkringliggende områder. Endringen ble tilsynelatende ikke gjennomført 
som følge av motstand fra bøndene, trolig på grunn av den lengre reiseveien 
(Seip 1934, 15), og kanskje også tradisjoner knyttet til det eldre lagtinget. 
Dette kan være et eksempel på at bøndene kollektivt kunne få gjennomslag 
i sine syn og hvordan endringer også kunne initieres nedenfra. 

Denne motstanden førte til at lagmennene fra både Hamar og Oslo 
holdt ting med bøndene på Eidsivatinget ved Eidsvoll én gang om 

sommeren imellom onnetidene gjennom hele middelalderen (Taranger 
1930-33, 185 m/ref.). I praksis ble dermed den gamle grensen mellom de to 
lagdømmene opprettholdt, slik at de områdene som tidligere hadde hørt 
til søndre Opplandene fikk sakene sine behandlet på lagtinget på Eidsvoll 
av Hamar-lagmannen.”" Det var altså ikke en kollegial domstol og for- 
holdene er enestående (Seip 1934, 25). De områdene av Oslo lagsogn som 
i eldre tid hadde ligget i Oslosyssel, ble behandlet av lagmannen i Oslo. 
Tønsberg lagsogn var også i praksis delt i to rettskretser med lokale dom- 
stoler (Seip 1934, 26). Bøndene i Vestfold (med Tverrdalene og Modum) 
søkte derimot lagmannen i Tønsberg. Lagmannen dro også hvert år ved 
Petersmesse til Borg og holdt ting med bøndene fra Borgarsyssel (fram til 
ca. 1500) (Seip 1934, 26 n. 3 og 4). Bøndene fra Borgarsyssel har også dratt 
til lagmannen i Tønsberg utover lagtingsdagen på Borgartinget. 

Når Dørum argumenterer for at det var en felles lov for Borgarting 
og Eidsivating på 1200-tallet, og at Magnus Lagabøte i en retterbot av 
1277 om tiende henvender seg til «ollum Borghar þings monnum» og tak- 
ker «ydr Vikuærium oc Uplendinghum» for velviljen (NgL II, 483-484; 
Dørum 2004, 417), er det ikke så rart. På dette tidspunktet var de eldre 
lovområdene oppløst, og det var reelt ikke lenger noe skille mellom de to 
lovområdene - det søndre lagsogn av Opplandene var nå smeltet sammen 
med de ulike delene av Borgartingslagen. Landsloven gjaldt i alle områ- 
dene, og eneste forskjellen mellom de regionale utgavene gjaldt bestem- 
melsene om reisevei og reisegodtgjørelse. Taranger peker likevel på at 
det ser ut til at Skien, Viken og Tønsbergs lagsogn brukte Borgartings- 
lovutgaven av Landsloven, mens Oslo lagsogn, sammen med områdene 
nordenfor, tilsvarende brukte Eidsivatingslovens rettsregler (Taranger 
1930-33, 185ff. m/ref.). Årsaken er antakelig ulike oppnevnings- og utbe- 
talingsmåter til nemndemennene på lagsogntingene. 

Hvorfor skjedde så disse endringene i lagsognenes grenser nå, og som 
også visket ut det eldre skillet mellom lagdømmene på Østlandet? Som 


20 Ringerike, Hadeland og Romerike med Odalen, og muligens Solør. Skillet understrekes ytterli- 
gere av at bare lagrettemenn i de øvrige bygder av Oslo lagsogn, dvs. det opprinnelige Oslosyssel, 
ble edfestet i Oslo på 1500-tallet (Taranger 1930-33, 193 m/ref.; Seip 1934, 25). Solør ble som nevnt 
behandlet av lagmannen på Opplandene i 1312,men senere på 1400-tallet av Oslo lagmannen 
(jf. tekst over). 

nevnt skjedde etableringen av Borgartingslagen relativt sent, trolig pà 
begynnelsen av 1000-tallet. Lagsognene fra slutten av 1200-tallet reflek- 
terer byenes økende betydning i rettspleien. Sentrum i lagsognene og 
lagsognnavnene utgjør de mest sentrale byene og bysentra på Østlandet. 
Etter at byene vokste fram som seter for lagsognets faste lagmannsrett, 
fikk byene en mer sentral rolle for rettspleien (Seip 1934, 16). Lagsognene 
på Østlandet fikk nå også inkludert mer marginale innlandsområder, 
som tilførte viktige ressurser og handelsvarer til byene (Iversen 2017). 
Som figur 56 viser, vitner lagsognene om en geografisk dreining i ret- 
ning øst-vest, mens de tidligere hadde hatt en nord-sørlig retning. Kam- 
pene mellom Håkon Håkonsson og Sigurd Erlingsson Ribbung ha også 
hatt betydning for prosessen, etter at Sigurd klarte å etablere et kortva- 
rig overherredømme i Viken i 1220-årene og særlig på Opplandene. Det 
var særlig hans område, søndre lagsogn på Opplandene, som da ble brutt 
opp (Håkon Håkonssons saga, kap. 57-84, 106-156). Endringene på slut- 
ten av 1200-tallet hang nok også sammen med andre viktige endringer i 
forvaltning og lovgivningsmyndighet. Håkon V Magnusson (1299-1319) 
søkte å styrke kronens myndighet, bl.a. gjennom å utbygge lagtings- 
ordningen. Kongens ombudsmenn, lagmenn, sysselmenn og andre hånd- 
gangne menn fikk fra nå økt domsmyndighet i distriktene (Helle 1974, 
265). Hamar, Oslo og Tønsberg ble imidlertid først lagting på 1500-tallet 
(Seip 1934, 33-34). Der var lagmennene egentlige bylagmenn som tidlig 
fikk overtatt rettspleien i bygdene (Seip 1934, 16; Indrebø 1934-36, 499). 
Egne bylagting var derfor overflødige og fikk ingen naturlig plass ved 
siden av bymøter som en vet ble avholdt i senmiddelalderen (Seip 1934, 
37f.; jf. også note 16). 


5.3.1 Lagmannens stevner 

Fra midten av 1200-tallet fikk lagmannen sannsynligvis funksjoner 
for både by- og landdistriktene. I første del av 1400-tallet skjedde det 
endringer i sammensetningen av lagmannsstevnene, der lagmannen ofte 
dømte med en lagrette på seks eller tolv menn, og hvor rådmenn gikk inn 
som faste meddommere i domstolen i byene (Tobiassen, KLNM X, 160f.). 
Det var imidlertid forskjell mellom lagmannens faste stevner i bygdene 

og åstedssaker han deltok i. Bare i Skien lagsogn skal lagmannen ha hatt 
faste lagmannsstevner med bøndene i distriktene, i tillegg til en mer 
omfattende reisevirksomhet enn i øvrige lagsogn (Seip 1934, 16-17, 32f.; 
Dørum 2004, 383). Det har vært hevdet at lagmannsstevneinstitusjonen 
skal ha brutt sammen etter svartedauden, i hvert fall i Gulatingslagen 
(Sunde 2011, 68). Jeg vil derfor se nærmere på lagmannsbrevene 
undersøkelsesområdet for å vurdere deres funksjoner. 

Det foreligger i alt 47 slike diplomer fra Borgartingslagen.”' Av disse 
er 23 lagmannsbrev fra Skien-lagmannen, utstedt mellom 1331 og 1564 
(tabell 5.2; Vågslid 1930, 58ff.), men nevner bare tre kjente steder hvor lag- 
mannen holdt fast stevne med bøndene: Svene i Numedal i 1328 (DN VI, 
BD, Bø i Lindheim i 1331 (DN I, 212) og Tinne i Heddal i 1337 (DN IV, 
228, jf. II, 226). Tinne var kongseiendom på 1500-tallet og trolig også tid- 
ligere (Bjørkvik 1968, 65). Det er likevel usikkert om det har vært viktig 
for lokaliseringen. Lagmannen dømte i de nevnte sakene, slik det frem- 
går av tabell 52. Disse tingstedene omfatter sannsynlige tingsteder ut 
fra mine kriterier (jf. kap. 4.2.1), siden de ikke direkte omtales som «rett 
tingsted». Lagmannen i Skien har også holdt stevne i Seljord i 1562. Dette 
har jeg klassifisert som et sikkert tingsted, til tross for det noe sene beleg- 
get (tabell 5.2). Det er likevel usikkert om det også var et fast lagmanns- 
sted (DN XI, 708). Lagmannen overvar en dom her i 1458 (DN III, 841), 
noe som er blitt tatt til inntekt for at lagmannsstevnet ikke lenger hadde 
funksjon som domstol (Vågslid 1930, 60; Seip 1934, 18). 

På gården Gjerpen har lagmannen utstedt diplomer ved minst fire 
anledninger. Gården skal ha vært en lagmannsgård nær byen (Bjørkvik 
1968, 64). Det kan forklare hvorfor flere diplom er utstedt nettopp der 
(DN I, 405/1370; V, 305/1378; XXI, 402/1441; I, 873/1465). Det er mulig at 
lagmannen ble kalt til visse steder fordi de var tingsteder, slik som Mæla 
i Gjerpen. Der har fogden møtt flere ganger, blant annet for å avklare 
drapsbøter til kronen. Dette kan tyde på at der har vært fast tingsted 
(se kap. 9.1.2). 


21 I tillegg finnes det et par falske diplom som jeg ikke har tatt med (se Vågslid 1930, f.eks. s. 66). 
Jeg har søkt på lagmann i DN og sammenlignet med Vågslid. Han har imidlertid bare behandlet 
diplom fram til reformasjonen. Det kan være diplom fra etterfølgende periode jeg ikke har fått 
med. Listen er derfor ikke nødvendigvis fullstendig. 

Lagmannen har videre vert pà Tinnes i Heddal i 1564 (DN XI, 716), 
nabogården til den tidligere nevnte Tinne, i forbindelse med en åsteds- 
sak. Det er nok grunnen til at saken ikke ble avgjort på det faste tingstedet 
på Tinne. Det heter at lagmannen og fogden overværer, mens sognepres- 
ten i Heddal og ti lagrettemenn gransker og utfører delegangen før de 
dømmer. Til sist forlikes partene om erstatning. Lagmannen bes endelig 
besegle brevet sammen med resten av dömen. Dette tyder dermed på at 
lagmannen inngikk som den tolvte mann i dömen. Det kan se ut til at 
lagmannen godkjente dommen som de i fellesskap var ansvarlig for, noe 
som igjen tyder på at lagmannen fortsatt dømte i saker på det tidspunktet 
og at lagmannen fortsatt dro på stevner i bygdene så sent som i andre 
halvdel av 1500-tallet. 

Seip nevner bare 5-6 lagmannsstevner i Skien lagsogn, men som det 
fremgår av tabell 52 og figur 57 var lagmannens reisevirksomhet mer 
omfattende. Gjennom hele middelalderen holdt han lagmannsstevner 
med bøndene rundt om i bygdene. Det kunne være i alt fra salg av eien- 
dom, som i Flathus i Seljord i 1445 (DN X, 183) og i Fen i Hollen i Ule- 
foss skipreide i 1486 (DN I, 948), til forlik i en sak om skade og slagsmål 
i Eiken i Lunde herred (nå i Bø) (DN VII, 461/1462). Figur 57 viser at 
lagmannens virksomhet har vært større nær byen enn i distriktene i 
Nord-Telemark. Lagmannen i Skien behandlet også saker i andre lagsogn 
og på andre steder. Av særlig interesse er det at han i tre tilfeller, i 1335, 
1408 og 1449, var i søndre Numedal skipreide i Vestfold, på gårdene Lei- 
rungen og Manvik. Hvorvidt dette skyldtes at grensene i eldre tid har 
vært annerledes mellom Grenland og Vestfold og at området har ligget 
til Grenland opprinnelig, er usikkert.” Det var imidlertid ikke uvanlig at 
lagmannen dømte i saker også i andre distrikt (Indrebø 1934-36, 511-517). 
Området ligger geografisk nærmere Skien enn Tønsberg, og det kan også 
ha spilt inn at Manvik var sete for en stormannsslekt og at deres saker kan 
ha blitt prioritert. 


22 Alexander Bugge har argumentert for at Brunlanes skulle ha hørt til det mytiske landskapet 
Vestmar, som også skal ha bestått av Bamle og Gjerpen skipreider (Bugge 1927-29, 19). Han 
mener Farriselven var et skarpt geografisk skille i Vestfold, og at skogsområder langs Farriselven 
gjorde at området ikke naturlig var knyttet sammen med resten av Vestfold. Dette er imidlertid 
usikkert. 

IESS skien 

Figur 5.7. Kartet angir alle steder der lagmennene har vært på stevne med bøndene i distriktene 
av Borgartingslagen. Nummereringen viser til nummeret i Tabell 5.2. Kart: Marie Ødegaard. 


For Tønsberg og Oslo skal det ifølge Seip ikke være spor etter faste lag- 
mannsstevner i bygdene (Seip 1934, 18). Ingen av de bevarte diplomene 
knyttet til lagmannen vitner heller om det. I Tønsberg lagsogn tyder 
likevel diplomene på at lagmannen har vært like aktiv på stevner som 

lagmannen i Skien (Vàgslid 1930, 65-75), og har holdt langt flere stevner 
enn de Seip nevner. Det er heller ikke stor forskjell ilagmannens aktivitet 
i Tønsberg- og Borgarsyssel. I Borgarsyssel har lagmannen vært i minst 
5-6 tilfeller. Et brev fra Rakkestad i Skaun nevner en herra Gudbormar 
logmadar som skal ha vært med på en tidligere delegang/åstedssak på 
samme gård (DN II, 282/1347). Dette er trolig Gudtorm Kolbjørnsson som 
var lagmann i Tønsberg i første halvdel av 1300-tallet (Vågslid 1930, 65). 
Diplomet viser at saken har vært omtvistet. Jeg har kategorisert Rakke- 
stad som sikkert tingsted (se kap. 7.12), men det er likevel usikkert om 
lagmannen har holdt fast stevne der. På gården Sogn i Råde var lagman- 
nen part i saken, slik at Sogn heller ikke kan tas til inntekt for fast stevne- 
virksomhet. Diplomene fra Borgarsyssel kan indikere at lagmannen kan 
ha prioritert saker som gjaldt velstående menn, slik en kan se av diplo- 
mene fra gårdene Elin og Tom (DN I, 74; II, 561; tabell 52). Som nevnt, 
kan også det være tilfelle med Manvik. Kildematerialet er likevel for spin- 
kelt til å trekke sikrere slutninger om dette. Det øvrige diplommaterialet 
fra Borgarsyssel belyser likevel hvordan saker ble stevnet til lagmannen, 
og det fremgår også av sakene at det refereres til tidligere behandling hvor 
lagmannens orskurd hadde blitt gitt (f.eks. DN XV, 65/1439). 

I Oslo lagsogn (her ikke medregnet områdene tidligere under Eidsiva- 
tingslagen) har jeg registrert syv diplomer, mellom 1347 og 1501 (tabell 5.2). 
Diplomet fra Kirkeby på Nesodden er utstedt av Guttorm Thoresson, som 
det er knyttet en del falske diplom til (Vågslid 1930, 66). Vågslid, som 
har undersøkt falske diplomer, nevner imidlertid ikke dette diplomet, og 
det er ikke oppført i DN som falskt. Det stemmer altså at lagmannen i 
Oslo mellom 1320-1350 ikke deltok på stevne med bøndene i bygdene, slik 
enkelte har hevdet (Dørum 2004, 383). I tillegg er det flere eksempler på at 
lagmannen i Oslo lagsogn, og også Hamar, holdt stevne på Eidsvoll (f.eks. 
DN II, 418/1371; V, 483/1412; VI, 586/1476; XXI, 935/1549), altså de delene 
som ble lagt til Oslo lagsogn på slutten av 1200-tallet (jf. kap. 53). I 1498 
hadde bøndene fra Nes og Odal stevnet til lagting ved Akershus i Oslo 
(DN L, 993). Det viser at det ble holdt lagting i Oslo for hele Oslo lagsogn. 

Etter 1501 er det ingen spor etter lagmannsbehandling av saker i byg- 
dene i Tønsberg og Oslo lagsogn. Det kan være at bøndene oftere dro 
inn til byen, slik diplomet fra Akershus kan tyde på. Når det gjelder 

Tønsberg lagsogn, ble Borgarsyssel skilt ut som et eget lagsogn med lag- 
mannssete i Sarpsborg en gang mellom 1502 og 1507 (Vågslid 1930, 74; 
Seip 1934, 9, 26). Det ble dermed kortere vei fra landdistriktene inn til 
lagmannen i Borg, noe som kan forklare at lagmannsstevner opphørte i 
bygdene rundt. Det kan imidlertid også skyldes sviktende representativi- 
tet i diplommaterialet. 

Kildematerialet fra Borgartingslagen vitner dermed om at det ble holdt 
lagtingsstevner i alle lagsogn til langt opp på 1500-tallet. Det er muli- 
gens en forskjell mellom lagsognene mellom faste stevner og åsteds- 
saker, noe som Seip også har pekt på. Faste stevner er bare sikkert belagt 
i Skien lagsogn, der flere av de faste stevnene Seip nevner faller sammen 
med tingsteder jeg har kategorisert som sannsynlige (jf. kap. 4.2.1). Om 
tingsteder i kategoriene sikre og sannsynlige kan indikere faste lagmanns- 
stevnesteder også i de andre lagsognene, er imidlertid mer usikkert. Det 
har vært argumentert for at lagmannens stilling ble svekket i senmiddel- 
alderen, og også at lagmannens gikk fra å være dommer til tillitsmann for 
lokalsamfunnet (Seip 1934, 118ff.; Sunde 2011, 68). I denne prosessen, og 
før midten av 1300-tallet, skal lagmannsstevnene ha mistet sin domsmyn- 
dighet (Seip 1934, 22). Dette stemmer imidlertid ikke med materialet i 
denne studien. Riktignok deltar ofte lagmannen som part i en döm (Seip 
1942, 21), men flere diplom belegger også at han fortsatt dømte og enkelte 
ganger også alene. Det gjelder blant annet to saker fra Tønsberg lagsogn 
der det refereres til dom og lagmannens orskurd (DN III, 421/1379; X, 
185/1446), og på Grini i Bærum i 1348 og Kirkeby på Nesodden i 1405 
nevnes lagmannsstevner der lagmannen dømmer (DN IV, 334, 747). 
Som tabell 52 viser, dro lagmannen rundt i distriktene til langt opp på 
1500-tallet, og det langt hyppigere enn tidligere antatt. Lagmannen ser da 
ut til å ha hatt en sterk stilling i bygdene i hele senmiddelalderen. Årsa- 
ken til dette kan være at han sto i en mellomposisjon mellom øvrighet 
og lokalsamfunn med en lengre tradisjon i bygdene enn andre kongelige 
representanter (Imsen 1997, 20 n. 16). 

Gjennomgangen av lagdømmets grenser, utvikling av lagsogn og lag- 
sognting med lagmennenes stevnevirksomhet viser dermed at det skjedde 
flere endringer i de administrative grensene på makronivået i tidlig- og 
høymiddelalder. Det er også klart at de fleste rettskretsene bygger på eldre 

administrative inndelinger, og de endringene som skjedde, skjedde som 
følge av kongelige og kirkelige reguleringer, særlig på 1200-tallet. Hvor- 
dan endringene påvirket nivåene og tingkretsene på lokalt nivå er derfor 
noe som også vil bli undersøkt nærmere, og sett i lys av hvordan konge- 
lig og kirkelig organisering ledet til nye rettsdistrikter som medførte 
endringer i grenser og strid om jurisdiksjon. 


5.4 Kongelige og kirkelige inndelinger 
på mellomnivå 


For å forstå utviklingen av ting i Viken er det også viktig å få en over- 
sikt over utviklingen av ting på mellomnivåene - syssel, len, fogderi, 
fehirdsle og, i kirkelig sammenheng, prosti og prestegjeld. Det har vært 
argumentert for at verdslige og geistlige administrative områder i stor 
grad faller sammen på mellomnivå, slik som sysler og prostier. Dette 
blir derfor diskutert mot rettslige funksjoner og nivåer, samt alder og 
utvikling. Mellomnivåene fikk likevel trolig relativt lite å si for organi- 
seringen av lokaltingene, ettersom de nok fortsatt var knyttet til de min- 
dre skipreidene og fjerdingene. Det hadde likevel betydning for hvilken 
type ombudsmenn som var representert på tingene, deres funksjoner og 
jurisdiksjon. 

De eldre fylkesområdene var, som nevnt, gjerne underinndelt i to, og 
disse områdene tilsvarte sysler med sysselting som trolig ble holdt ved 
fylkeskirkene. Det gammelnorske begrepet sysla dekker større admini- 
strative områder, som kongen gav sine håndgangne menn i forlening. Ordet 
sysla, som kommer av «gjerning», «arbeid» eller «forretning» (Fritzner 
III, 634-635), har vært i bruk i denne betydningen av ordet på Østlandet 
alt på 900- og 1000-tallet, både som navn på de ombud og den virksom- 
heten som kongen tildelte noen av sine menn (Sveaas Andersen, KLNM 
XVII, 646; Norseng 2005a, 61-62). Syssel som administrativt distrikt er 
nevnt i Olavsteksten i Gulatingsloven (G 3, 30), men det er usikkert om 
betydningsinnholdet på det tidspunktet var utvidet til også å gjelde som 
områdenavn eller om det var innebygd fra starten. Fra andre halvdel av 
1200-tallet kommer sysselmannen (syslumadr) til syne gjennom lover og 
dokument som leder i et lokalstyre med faste ombudsdistrikter. 

Sysselmannen skulle innkalle til årlig sysselmannsting (sysluman- 
naping) etter tilbakekomst fra lagtinget og lyse vedtak og dommer derfra 
(LI, 7). I senmiddelalderen hadde de særlig tre oppgaver knyttet til retts- 
håndheving, landevern og oppebørsel. Sysselmannen skulle organisere 
den lokale rettspleien sammen med tinget, lagmann og lensmann, og han 
hadde påtalemyndighet overfor kongen, ordens- og straffemyndighet. I 
forbindelse med lagtinget hadde sysselmannen mange oppgaver, blant 
annet å tillyse tinget, oppnevne menn til lagtinget og lede forhandlin- 
ger (Helle 1974, 207-208; 2001, 152). Sysselmannen på 1300-tallet kunne 
inngå forlik eller såttmål med lovbrytere uten ytterligere tingbehandling 
(Sveaas Andersen, KLNM XVII, 651ff.; jf. Seip 1934, 68ff.). Sunde mener 
imidlertid at sysselmannen aldri kunne opptre som dommer, men at han 
kunne foreslå bøtesatser og gi råd i saker (Sunde 2014, 151f.).” 

Sysselmannen kunne, som nevnt, inngå forlik med lovbrytere uten ytter- 
ligere tingbehandling, noe som kunne være gunstig for bøndene (Sveaas 
Andersen, KLNM XVII, 651ff.). Holmsen har pekt på at ved saker som var 
botamål, dvs. rettslig avklarte, tilfalt en tredel av bøtene sysselmennene, 
noe som stimulerte til å behandle flest mulig slike saker, herunder også 
kristenrettssaker, noe som er dokumentert i hvert fall fram til begynnelsen 
av 1400-tallet (Holmsen 1976, 173-174). Flere retterbøter og diplomer vit- 
ner derfor om at sysselmenn kunne misbruke stillingen til egen vinning (se 
kap. 8.2.3). De utførte også andre juridiske oppgaver, som å oppnevne vur- 
deringsdömer på seks menn for å foreta straffeutmåling (Riisøy 2004, 68ff.). 

På slutten av 1200-tallet var Borgartingslagen inndelt i seks sysler: 
Elve-, Ranrike-, Borgar-, Oslo-, Tunsberg- og Skienssyssel (figur 5.8). 
Navnene på syslene angir setet for sysselmannen?" og dets administrative 
sentrum (Sveaas Andersen, KLNM XVII, 646). Grensene for de før 
nevnte halvfylkene faller stort sett sammen med sysselgrensene (figur 5.8). 
Som følge av sysselinndelingen gikk antakelig navnet Ranrike over til å 


23 Det har vært diskutert hvilken ombudsmann det refereres til som «réttari» i manuskriptene 
til Landsloven. Vanligvis oversettes det med sysselmann (NgL V, 516, jf. s. 375; Taranger 1915, 
58; Seip 1934, 68). Sunde påpeker at dette er lite trolig, og at sysselmannen neppe var dommer, 
men det er klart at han skulle hjelpe dömen og lese reglene for dem før saken kunne behandles 
(L IV, 18;jf. L I, 11;Sunde 2014, I49ff.). Fra 1280 kunne imidlertid sysselmannen også oppnevne 
dommere, om ikke lagmannen var i nærheten (NgL II, 8 art. 23; Sunde 2014, 150f. m/ref.). 

24 For en oversikt over sysselmenn, se Sagosen 1973. 

— Mulig fylkesgrense 


Figur 5.8. Kartet viser syslene i Borgarsyssel fram til ca. 1300-tallet. Her er fylkeskirkene 
markert, som viser at det er to i hvert av de eldre fylkene, med unntak av Skien som ikke har noen 
og Vestfold som har to. Kart: Marie Ødegaard. 


betegne fylkets nordre del til Svinesund, Ranrikesyssel, mens den i sør 
ble kalt Elvesyssel (Storm 1877, 482). Vingulmark ble delt i to sysler, Oslo- 
og Borgarsyssel. Borgarsyssel tilsvarte omtrent dagens Østfold. Mossedal 

(dagens Hobøl) og Marker hørte til Oslosyssel (se kap. 6.1.2). Til Oslosys- 
sel lå dermed dagens Akershus, Eiker, Lier og Sande (Steinnes 1930-33a, 
57, 73). Tønsbergsyssel omfattet Vestfold med Modum, Krødsherad og 
Sigdal. Skiensyssel inkluderte Grenland og også Vest-Telemark, som før 
nevnt. Det skjedde imidlertid endringer i sysselgrensene, antakelig som 
følge av endringer i lagsogngrensene på 1300-tallet, slik at Eiker og Sande 
ble flyttet til Tønsbergsyssel (Seip 1934, 8-9). På 1300-tallet er det mulig 
at Tverrdalene og Modum utgjorde en egen syssel, og også Numedal og 
øvre Telemark kan ha vært en egen syssel. Ifølge sagaene hadde Oslo- og 
Borgarsyssel to eller flere sysselmenn fra 1200-tallet av, men om disse har 
hatt faste grenser og om det er basert på eldre forhold, er usikkert (Sverres 
saga, kap. 162; Skå 267; Sagosen 1973, 106ff.; Helle 2001, 152). 

Fra midten av 1100-tallet skjerpet kirken kravene om uavhengighet 
fra den verdslige makten, både økonomisk og administrativt. Biskop- 
ens årmenn var ofte lekmenn, noe som var lite ønskelig sett fra kirkens 
side og ble forsøkt innskrenket ved å opprette erkediakoner og proster 
(Seip 1942, 80 n. 3). Erkediakonatet ble opprettet i 1152/53. Erkediakon var 
biskopens dommer (official) og nummer to i domkapitlet etter dekanen 
(Halvorsen, SNL 2009). Prosten var biskopens fremste tjenestemann i det 
kirkelige lokalstyret og skulle bl.a. oppebære inntekter og skatter av pro- 
stiet, inklusiv å drive inn bøter (NHL, 261). De eldste opplysningene om 
proster er fra tidlig 1200-tallet, der en prost (sira profastr) nevnes på en 
runeinnskrift funnet på Bryggen i Bergen i 1981 (RN I, 537; Iversen og 
Brendalsmo 2020). Det nevnes også en prost fra Tønsberg i 1218 (Skå 337, 
377; Norseng 2005a, 65), og prost nevnes i en udatert skipan av Håkon 
Håkonsson (Ngl I, 459; Riisøy 2004, 85). 

Det har vært antatt at det bare var i Oslo bispedømme at prostiene fikk 
faste, regulerte grenser og med proster i ansvar for de fleste lokalkirkelige 
rettslige funksjoner (KLNM XIII, 540f.). Hamar bispedømme fikk imid- 
lertid, som vi skal se, også faste grenser med proster relativt tidlig (Iversen 
og Brendalsmo 2020). I Danmark er prostiene belagt i 1140 og alt fra slut- 
ten av 1100-tallet var hele kirkeprovinsen inndelt i prostier. I Jylland knyt- 
tes prostiene til sysselinndelingen (Dahlerup, KLNM XIII, 537). 

Også på Østlandet synes prostenes jurisdiksjonsområder å tilsvare 
eldre rettskretsinndelinger. På riksmøtet i Bergen i 1223 møtte fra 

Borgartingslagen proster fra Konghelle (Olav), Oslo (Ivar Gjæsing), Tøns- 
berg (Jofrøy) og Grenland (Åmunde), som tilsvarer en i hvert fylke, og 
i tillegg møtte Torgeir erkedegn. En erkediakon var, som nevnt, rang- 
person nummer to etter biskopen i et bispedømme. Han kunne også ha 
embete som prost om han kom fra en domkirke (Rasmussen, SNL 2009). 
Med tanke på at Romerike og Solør på dette tidspunktet hørte til Oslo 
bispedømme (jf. kap. 5.1.2.), er det trolig at Torgeir hadde Romerike, en av 
de rikeste og mest nærliggende prostiene (Iversen og Brendalsmo 2020). 
Fra Opplandene møtte to proster, Bård prost fra Hadeland, samt en mes- 
ter Torleiv (Håkon Håkonssons saga, kap. 86, 137). Mester Torleiv kom 
sannsynligvis fra Hamar eller Ringsaker. Biskopen over Opplandene, 
Hallvar (1221-1231), møtte derimot ikke, og det er uklart hvorfor even- 
tuelle andre proster fra Eidsivatingslagen heller ikke møtte (Iversen og 
Brendalsmo 2020). 

Gunnes kobler prostiene til de eldre rettsområdene i Historia Norwegie 
fra midten av 1100-tallet (HN; Håkon Håkonssons saga kap. 86, 94-96). 
Opplandene er som nevnt delt i fire rettsområder (patriae) og 12 provin- 
ser. Nylig er det argumentert for at det var tolv prostier på Opplandene 
eller Hamar bispedømme i høy- og senmiddelalderen,” noe som faller 
sammen med antallet provinser i Historia Norwegie. Det stemmer også 
med opplysninger fra skaldekvad fra rundt 1030 (Iversen og Brendalsmo 
2020, 11; jf. Iversen 2017). Det indikerer at både Oslo og Hamar bispe- 
dømme hadde en fast prostiinndeling. De relativt tidlige danske prostier 
kan ha vært forbilde for prostiene på Østlandet. Kan hende er de inn- 
ført under Oslobiskopen Nikolas Arnesson en gang mellom 1190 og 1217 
(Gunnes 1970, 132-133), eller kan hende noe før, i løpet av 1100-tallet og før 
delingen av Viken bispedømme (Iversen og Brendalsmo 2020). Prostiene 
på Opplandene faller også sammen med eldre verdslige tingkretser, med 
unntak av Telemark,” og var sannsynligvis tredeler av større rettskretser, 
trolig de såkalte tredingene (Iversen og Brendalsmo 2020). 


25 Enkelte kilder refererer til Solør som et eget prosti på 1400- og 1500-tallet. Det ser likevel ut til at 
prosten satt på Romerike (Iversen og Brendalsmo 2020, 8 og der anf. litt.). Kviteseid i Telemark 
var prostikirke i Hamar bispedømme etter utvidelsen av bispedømmet på 1400-tallet. 

26 Det er ikke sammenfall mellom eldre tingkretser og prostiene i Telemark og Numedal (Iversen 
og Brendalsmo 2020, 12). Det er derimot sannsynlig at tingsystemet her gjennomgikk store 
endringer da Skien lagsogn ble opprettet, trolig i 1260-70-årene. 

Forholdene med tolv prostier stemmer imidlertid ikke med forholdene 
i Håkon Håkonssons saga, der det som nevnt bare omtales to proster fra 
Opplandene. Hvorfor øvrige proster ikke møtte, er usikkert. To av de tolv 
fylkeskirkene på Opplandene, Gran i Hadeland og Ringsaker kirke, skil- 
ler seg ut bygningsmessig (Iversen og Brendalsmo 2020). Disse to kirkene 
kan ha blitt betjent av en årmann med ansvar for både konge og biskop 
i den eldste tiden. Biskopsårmann er nevnt flere steder i Eidsivatingslo- 
ven (E 12, 30, 32 m.fl.). I tidlig- og høymiddelalderen var det også kon- 
gen og hans biskoper som rådet bispeseter, fylkeskirker og hovedkirker, 
så en felles årmann er ikke utenkelig. Et ombud med dobbel funksjon 
underbygges ytterligere av at det i 1310 kom et forbud mot at kongens 
sysselmann kunne være biskopsårmann. Kan hende skal en se for seg at 
disse prostene kan ha hatt en overregional funksjon for disse områdene, 
slik det var i Uppsala bispedømme, men det er høyst usikkert (Iversen og 
Brendalsmo 2020). 

I Borgartingslagen var det to lagmenn og to lagsogn i 1223, men altså 
fire prostier, basert på en eldre fylkesinndeling, nevnt i andre halvdel av 
1100-tallet av Snorre (Magnus Erlingssons saga, kap. 24). En kan derfor 
tenke seg at prostene her hadde sete i de fire viktigste byene i lagsognene, 
slik lagmennene fikk senere i dette århundret, og hadde ansvar for 
to fylkeskirker hver, selv om disse kirkene ikke er sikkert belagt i Skien 
lagsogn. Det kan være grunnen til at det står Grenland i sagaen og ikke 
Skien. 

Som før nevnt, har det vært en diskusjon omkring grensene mellom 
bispedømme og lagdømmene på Østlandet (jf. kap. 5.1.2). Det er generelt 
antatt at grensen mellom Hamar og Oslo bispedømme i sørøst var stabil 
og at Oslo inkluderte Romerike og Solør, siden jordegodset fra sognene 
der som nevnt er oppført i Rødeboken. Som diskutert tidligere i kapitlet, 
var det et skille mellom de verdslige og geistlige grensene, slik at Rome- 
rike med Solør lå verdslig til Eidsivatingslagen og kirkelig til Oslo bispe- 
dømme. Solør hørte altså til Hamar lagmannen opprinnelig, men ble lagt 
under Oslo lagmannen senere, mellom 1312 og før 1474. Grensene for lag- 
dømmet og bispedømmet falt altså ikke helt sammen i øst. 

Solør lå verdslig til Hamar lagsogn i 1312 (RN III, 786; jf. kap. 53), men 
nevnes altså under Oslo på 1400-tallet. Det er nærliggende å se endringene 

i lagsogn og bispedømme i lys av Håkon Vs (1299-1319) endringer av 
rettskretser og administrasjon på slutten av 1200- og begynnelsen av 
1800-tallet, som diskutert over. Jeg regner det derfor som sannsynlig at 
Romerike verdslig ble lagt til på slutten av 1200-tallet, mens Solør muligens 
først ble lagt til Oslo lagsogn noe ut på 1300-tallet, samtidig som bispe- 
dømmegrensene ble endret slik at Romerike og Solør ble lagt til Oslo. 

I senmiddelalderen faller prostiene mer sammen med syslene (KLNM 
XIII, 540; Emanuelsson 2005, 15). Ifølge Gunnes trengte kirken nå en 
lokal ombudsmann med autoritet for å veie opp mot lagmannens økende 
myndighet (Gunnes 1970, 134). Som følge av økte kirkelige funksjoner 
kan det videre ha vært behov for mindre prostier. Norseng har derfor 
argumentert for at sysselorganisasjonen bør tolkes på bakgrunn av pro- 
stieordningen, hvor syslene skal ha blitt gjennomført etter mønster av 
prostiene (Norseng 2005a, 65; jf. også Bagge 2010, 198). Dette anser jeg 
likevel som lite trolig, ettersom jeg tidligere har sannsynliggjort at syslene 
er eldre. Som nevnt, omtaler allerede Olavsteksten i Gulatingsloven sysler 
som administrative områder. Jeg vil derfor se nærmere på grensene for 
prostiene, for om mulig belyse dette spørsmålet klarere. 

Prostiene i Oslo bispedømme som er belagt i Rødeboken, er Elvesyssel, 
Ranrike, Sarpsborg, Eidsberg, Oslo, Solør, Romerike, Vestfold, og Gjer- 
pen. Dermed var Ranrike fylke rundt år 1400 delt i to prostier og sys- 
ler, hvor to sysselmenn ifølge sagaene fungerte alt på 1000-tallet (Olav 
den helliges saga, kap. 61 og 65; Sagosen 1973, 105). En kan likevel ikke 
utelukke at dette kan være en projeksjon av forhold under nedskrivnin- 
gen. Borgarsyssel var da også delt i to prostier. Her kjennes imidlertid to 
sysselmenn først fra begynnelsen av 1200-tallet, og periodevis kan det 
bare ha vært én sysselmann her (Sverres saga, kap. 162; Skå 267; Sagosen 
1973, 106). Oslo var også et eget prosti, med to eller flere sysselmenn ifølge 
sagaene og som er tilskrevet 1200-tallet (Skå 267; Sagosen 1973, 108). Her 
kjenner en ikke grensene for syslene, men på slutten av 1200-tallet var det 
bare én sysselmann. Det samme gjelder i Tønsberg (Sverres saga, kap. 101 
Sagosen 1973, 107-108). Det er likevel to fylkeskirker i Vestfold, noe som 
indikerer to sysler (jf. kap. 5.1). Romerike hørte som nevnt ikke til Oslo 
lagsogn før mot slutten av 1200-tallet og Solør, som nevnt, sannsynligvis 
noe senere. Telemark var delt i to prostier, der søndre del, Gjerpen prosti, 


130 


RETTSOMRÅDER OG TINGSTEDER PÅ MAKRO- OG MELLOMNIVÅ I VIKEN=OMRÅDET 


lå under Borgartingslagen. Områdets utstrekning er noe uklar, men øvre 
del av Telemark hørte først verdslig til etter at Skien lagsogn ble oppret- 
tet. Det tilsvarte igjen samme areal som Skiensyssel. Før Skien lagsogn 
ble skilt ut og utvidet, utgjorde dette altså et mindre område. I Skien er 
det derfor ikke sammenfall verken mellom lagsogn-, sysselgrenser eller 
prostier. 

Dette viser at det ved slutten av 1300-tallet var sammenfall mellom 
områdene for prosti og sysler. Også på andre områder faller grensene for 
verdslige og kirkelige ombud og administrative områder sammen. Kirken 
ser også i liten grad ut til å ha lyktes i forbudet mot lekmenn i prostiembe- 
tet, selv om det ble forbudt av erkebispen i 1334 (NgL III, 279; KLNM XIII, 
540-541; Riisøy 2004, 85, 88). Det gjelder også den verdslige inndelingen 
av landet i fehirdsler fra slutten av 1200-tallet av, der fehirdene ofte var 
geistlige, selv om ansvarsområdene var av økonomisk karakter og knyttet 
til oppebørsel (Helle 1974, 210; Authén Blom, KLNM IV, 210-212). Landet 
ble delt i fire slike, med seter i Oslo, Tønsberg, Bergen og Trondheim. 
Borgarsyssel lå under Tønsberg fehirdsle (Norseng 2005a, 74). Det har 
trolig sammenheng med at Borgarsyssel lå under Tønsberg lagsogn fram 
til rundt 1300. Mossedal lå til Oslo fehirdsle, mens inntektene fra Marker 
er usikre. Dersom de følger lagsogninndelingen, lå de imidlertid trolig 
også til Oslo. 

Det skjedde videre en oppdeling av de verdslige inndelinger fra Håkon 
Vs styringstid. Da ble flere sysler eller deler av dem gitt til private perso- 
ner eller offentlige institusjoner som vederlag for tjenester til kongen. I 
Landsloven kommer dette til uttrykk der lén” (len) benyttes synonymt 
med syssel i lovgivningen (Sveaas Andersen, KLNM XVII, 645-648). Den 
politiske utviklingen førte til at syslen som administrativt område mistet 
betydning og gikk i oppløsning i løpet av 1400-tallet (Sveaas Andersen, 
KLNM XVII, 648), selv om grensene da gjenfinnes som prostier. Lenet 
fikk imidlertid betydning for den lokale rettshåndhevingen og forvalt- 
ningen (Norseng 2005b, 86ff.) og gitt til nye ombudsmenn, fogder, fra 
1300-tallet av. De hadde ansvar for skatteinnkreving og hadde viktige 


27 Hertzberg (189, 329) har sannsynliggjort en viss forskjell mellom bruken av ordene, der syssel 
særlig betegnet funksjonen og embete, mens len i større grad ble brukt som betegnelse for de 
personlige og finansielle avkastningene. 

oppgaver i rettspleien, som innkalling av rettsmøter, oppnevning av 
dommere og når det gjaldt forhør ved forbrytelser (Fladby, KLNM IV, 
466f.). De opptrer derfor ofte på lokaltingene. Fogderiene varierte i stør- 
relse, og i mange tilfeller erstattet de de eldre syslene. Mange skipreider 
ble også forvaltet sammen som fogderier. I Borgarsyssel kan det imidler- 
tid se ut som om det var én fogd i hver skipreide (Fladby, KLNM IV, 466). 
Oppløsningen av et eldre administrativt system fra sysler til en ny lens- 
administrastrasjon og med fogderier representerte antakelig likevel ikke 
noen vesentlig endring av lokalforvaltningen (Benedictow 1987, 100-105; 
Riisøy 2004, 71f.). I hvilken grad kommer disse endringene fram i kildene 
når det gjelder sysseltingene? 


5.41 Sysselting 

Sysseltingene skal angivelig ha vært knyttet til fylkeskirkene i Borgar- 
tingslagen. Fylkeskirkene er som nevnt identifisert til Hedrum og Sem 
i Vestfold, Aker og Tune i Vingulmark, samt Konghelle og Svarteborg 
i Ranrike” (jf. figur 5.1). Få diplomer er utstedt på disse kirkestedene 
og ingen diplomer nevner heller spesifikt at det er et sysselting. Det 
har tidligere vært påpekt at tingsteder på slike mellomnivå vanske- 
lig lar seg identifisere i skriftlig kilder, i hvert fall i Gulatingslagen 
(Helle 2001, 76ff.). Imsen hevder til og med at det ikke fantes lokale 
og regionale ting i Borgarsyssel ved utgangen av høymiddelalderen, 
slik som det er kjent fra Vestlandet (Imsen 1994, 62 n. 6). Jeg vil derfor 
se nærmere på dette spørsmålet. Om tingene på mellomnivå er mye 
uklart. Det har vært antatt at de var allting (G 131 Hertzberg 1874, 
116), men størrelsen på områdene gjør dette lite trolig, og senere er de 
dessuten representasjonsting (Helle 2001, 78). Tingets funksjoner kan 
knyttes til saksanlegg, stevning, kunngjøringer og varselfrister o.l. 
(Bull 1930, 94). Det sannsynliggjør at de, i likhet med de danske sys- 
seltingene, ikke hadde domsmyndighet (Jørgensen 1927, 930; Lerdam 
2001, 203) - noe som er vesentlig ved vurdering av deres funksjoner i 
denne sammenhengen. 


28  Sysseltingene i Ranrike vil ikke bli diskutert videre her, se bokens avgrensning i kapittel 1.1. 

Det er antatt at sysseltinget for Borgarsyssel ble holdt nær fylkeskirken 
på gården Tune, gnr. 63-65. På Tune er det bevart fem diplomer mellom 
1385 og 1600, hvorav to omhandler salg av jordeiendom og hvor møte- 
stedet har vært i kirken. I tillegg ble herredagen avholdt her i år 1600 
(Indrebø 1935, 175; tabell 53), dvs. et møte av rikets herrer, og en form 
for riksrådsmøte, som også kunne innebære kongelig retterting (KLNM 
VI, 495). Indrebø refererer videre til to diplomer fra rundt 1600, hvor 
tingsamlingen blir omtalt som stevnestove. Det dreier seg trolig om bygde- 
stevner eller offentlige tinglysinger. Det stemmer med at sysseltinget 
sannsynligvis ikke hadde domsmyndighet, men omhandlet lysninger og 
forkynnelser (Jørgensen 1927, 930; Bull 1930, 94). 

I de to mest interessante av diplomene herfra, fra henholdsvis 1536 og 
1543 (tabell 53), angir det eldste at allmuen fra Borgarsyssels tolv skipreider 
(Wij menighe almoghe wdy desse xij Skypredhe wdy Borghesyssell) møttes 
på Tune (DN XVI, 588). Det inneholder ingen opplysninger om at syssel- 
mann eller andre representanter for øvrigheten hadde møtt, med unntak 
av biskopen i Oslo og riksrådsmedlem herr Gaute (Gude) Galde, som var 
part i saken (DN XVI, 587; X, 687). Ved kyndelsmesse i 1543 møtte der- 
imot mange øvrighetspersoner, herunder lagmennene fra Borgartinget 
og Oslo, samt høvedsmannen i Oslo, på et tolv-skipreideting i Tune i en 
sak som gjaldt innkreving av større skatter. Siden Borgarsyssel besto av 
12 skipreider, må det være sysseltinget det er snakk om. Diplomene viser 
at Tune var et regionalt tingsted, hvor representanter for de 12 skipreid- 
ene i Borgarsyssel fortsatt kom sammen. Det dreier seg altså ikke om 
Borgartinget, selv om lagmannen i Oslo også var der (Imsen 1994, 39, 62). 
Et tolv-skipreideting nevnes også i et diplom av 1525, der bøndene skal ha 
protestert mot en skatt (DN VII, 612; Agerholt 1950-53, 157 n. I), samt i 
1532 (DN XII, 500). På begynnelsen av 1500-tallet heter det at det stevnes 
til tolv-skipreiders landsting (landztyngh) i Borgarsyssel ved Sarpsborg. 
Det gjelder trolig også sysseltinget (DN XXII, 69). 

I 1456 ble det utstedt et diplom på Sandesund, vppa xii skipredhe tinghe, 
som er et overfartssted over Glomma, like sør for Borg (DN XII, 224). 
Det omfatter salg av gods på Hvaler og er utstedt av to lagrettemenn. 
Det er godt mulig det også her er tale om et ting med representanter fra 
alle skipreider i Borgarsyssel, siden avstanden til Tune ikke er mer enn 

anslagsvis 2,3 km og til Borg 1,8 km. Siden det gjelder salg av en eiendoms- 
part, og diplomet bare er utstedt av to lagrettemenn, er det imidlertid 
nærliggende å tenke seg at det er en skrivefeil for et to-skipreideting, et 
«mellomnivå» som det finnes et par andre eksempler på (se kap. 10.1.2). 
I så fall vil det stemme godt med at Åbyggje skipreide, hvor Tune lå, og 
Hvaler kan ha vært regnet sammen som én skipreide i senmiddelalderen 
(se kap. 6.2 og appendiks 2 og 3). Et skipreideting ble også holdt her i 1639. 
Det viser at på det tidspunktet var Sandesund et fellesting for to skipreider, 
Tune og Åbyggje fogderi (se kap. 7.18 og 7.19). Det dreier seg derfor 
neppe et sysseltingsted. At det kan ha vært regnet som en formular eller 
som en slags enhetsbetegnelse tyder et diplom utstedt i København i 1559 
på, der det gis skattelettelse til de 12 Skibreder i Agershuus Len (NRR 1, 
271; Agerholt 1950-53, 157). 

I 1498 ble det holdt Akersting på Akershus (tabell 53). Til stede var 
mange øvrighetspersoner, men sysselmannen er ikke nevnt. Her kom 
også representanter fra allmuen i Nes og Odal, områder som lå til Oslo- 
syssel fra omkring 1300. Det finnes også flere referanser til Akersting fra 
1500-tallet, men det er uklart hvorvidt det her sikter til Akershus festning 
(DN XXII 23, [15027], XXII 69/1508). 

Mellom 22. og 27. juli i 1533 møtte representanter fra fem skipreider, 
Arendal, Slagen, Råbygge, Sande og Våle, i Vestfold ved fylkeskirken på 
Sem, hvor representantene fra hver av dem utstedte et diplom (tabell 53). 
På det tidspunktet var det sannsynligvis len og fogderier som var for- 
valtningsdistrikter og ikke sysler, men de utgjorde likevel omtrent det 
samme området. Tønsberg fogderi besto da av de fem nevnte skipreidene, 
samt Sandsvær og Lardal (Rynning 1914, 23ff.). Noe diplom om represen- 
tanter fra Sandsvær og Lardal er ikke kjent. Uansett vitner diplomene 
at det eldre sysseltingstedet ble opprettholdt som møtested godt inn på 
1500-tallet. I søndre Vestfold utgjorde det tidligere Numedal skipreide nå 
et len med sete på gården Brunla. Fra fylkeskirken på Hedrum er det 
kjent et diplom som omhandler jordskifte, men her er ingen øvrighets- 
representanter annet enn tre lagrettemenn nevnt (tabell 53). I 1577 ble det 
holdt et alminnelig ting for Brunla len ved Tjølling kirke, med mange 
øvrighetspersoner til stede (tabell 53). Tjølling-området var trolig et 
sentralområde med stor betydning i jernalderen og tidlig middelalder 

(Skre 2007, 385-406; Ødegaard 2019a). En stor samlingsplass er indirekte 
belagt gjennom et stort kokegropfelt på Lunde og et senere tingsted ved 
Tjølling kirke, som kan indikere tradisjoner lenger tilbake. Dette kom- 
mer jeg nærmere inn på i kapittel 9.1.2. 

Gjennomgangen av kildene viser at det var møteaktivitet på flere av 
de eldre sysseltingstedene i Borgartingslagen, som fungerte som regi- 
onale ting i senmiddelalderen og tidlig nytid. Alle sysseltingstedene lå 
forholdsvis nær kysten, de fleste ved sjø/vann/elv, og i kommunikasjons- 
messige knutepunkt til lands, som Sem, Hedrum og Tune på Raet. De er 
også plassert i gode jordbruksområder. Navneklassene angir høy alder 
og status. Både Sem og Hedrum er sammensatt med etterleddet -heimr, 
som tyder på at de kan være fra eldre jernalder (Sandnes 1976, 30). Det 
usammensatte navnet Tune kan komme av tun, men det har også vært 
pekt på at navnet kan vise til stormenn med hallbygninger (Stylegar og 
Norseng 2003, 372), og en har ment at navnet trolig går tilbake til fol- 
kevandringstiden eller før (Sandnes 1976, 29ff). Fra Tune kommer også 
den såkalte Tunesteinen, en runestein datert til slutten av 300-tallet e.Kr. 
Inskripsjonen beskriver et arveoppgjør og regnes som en unik rettsinn- 
skrift - den eldste av sitt slag i Europa (Spurkland 2005, 41; Riisøy 20 13, 
29). Aker, som også er et usammensatt naturnavn, kan gå tilbake til eldre 
jernalder (Sandnes 1976, 29). 

Et fellestrekk ved alle fylkeskirkene og sysseltingstedene er at de lå på 
kongsgårder (Sandnes 1969, 118; Brendalsmo og Molaug 2014, 172; Bren- 
dalsmo 2016; men se Iversen og Brendalsmo 2020). Kirkene her er også 
monumentale, oppført som romanske steinkirker i tidlig middelalder, 
der Tune kirke er en av de største i Borgarsyssel (se kap. 7.1.8). Aker, og 
også Tjølling kirke, er basilikaer, en kirketype som er relativt sjelden i 
Norge, særlig utenfor byer, og er ofte knyttet til viktige steder i Skandi- 
navia (Wienberg 2001, 279). De er likevel forskjellige i størrelse, der Aker 
er den største (434 m°), etterfulgt av Tjølling (394 m°). Kirkene i Sem og 
Hedrum er langt mindre enn Tjølling, men likevel gjennomgående større 
enn øvrige kirker i Vestfold og vanlige sognekirker, og det er også antatt 
at de hadde inntekt fra et større omland (Skre 2007, 389-395; se kap. 9.1.2). 
Både Sem og Hedrum har dessuten rikt ornamenterte portaler (Lidén 
1981, 67). 

Det tidlige kongedømmet hadde en svakt utbygd administrasjon. 
Etableringen av fylkeskirker kan trolig tolkes som et forsøk på å få økt 
oppsyn over både religion og rettsutøvelse over større områder (Sveaas 
Andersen 1977, 306-344; Brendalsmo 2010, 31; Iversen og Brendalsmo 
2020). Ombudsmenn i form av sysselmenn fikk viktige tilsynsroller over 
befolkningen i distriktene. Prestene, som antakelig ble innsatt av kongen, 
sikret at den kristne praksisen ble opprettholdt i distriktene. Når kirke- 
og tingsteder ble koblet sammen på denne måten, kan det ha styrket dem 
som samlingssteder og representere en form for institusjonalisering (jf. 
Iversen og Brendalsmo 2020). Som både Giddens og Paasi har påpekt, 
blir gjerne regional bevissthet og sosiale strukturer styrket når det kobles 
til en institusjon. Dette lar seg også lettere opprettholde når det knyttes 
sammen over tid og i rom (Giddens 1984, 181; Paasi 1986, 104ff.). Når både 
kirke og tingsteder ble koblet til samme lokalitet, og der stedene inngikk 
i samme struktur, må de ha blitt styrket som møtesteder. 

Ut fra det samlede kildetilfanget ser det da ut til at syslene oppsto 
som en underinndeling av områdene Vestfold, Vingulmark og Ranrike 
omtrent samtidig med at fylkeskirkene ble etablert. Grenland har der- 
imot ingen kjente fylkeskirker. Grensene for syslene trenger imidlertid 
ikke ha vært fastlagte fra starten. En kan ikke se bort fra at det fantes 
eldre tingsteder som gikk ut av bruk ved opprettelsen av sysseltingene. 
Som påpekt av Indrebø, kan selve betegnelsen fylke være innført sent på 
de eldre landskaper i Viken, ettersom termen ikke ser ut til å ha festet 
seg der. Derimot fikk syslene og sysselmannen vesentlig betydning som 
område- og ombudsmann, selv etter at syslene som administrativ benev- 
nelse gikk ut av bruk. Det kommer tydelig fram med opprettholdelsen 
av sysseltingene i senmiddelalderen og tidlig nytid. At sysseltingene ikke 
hadde domsmyndighet, har antakelig ført til at de i så liten grad frem- 
trer i materialet og dermed ført til antakelsen om at mellomnivåtingene 
forsvinner eller ikke har fungert etter lovens hensikt. Materialet fra Bor- 
gartingslagen vitner derimot om at stedene ble opprettholdt som viktige 
møtesteder for tinglysninger og kunngjøringer. Dette antyder en konti- 
nuitet knyttet til slike i utgangspunktet betydningsfulle steder. 

Det var tolv prostier på Opplandene og fire i Borgartingslagen, og med 
faste og regulerte grenser trolig alt på 1100-1200-tallet. Prostiene kan ha 

blitt innført av kongen som del av rikssamlingsprosessen og for å øke 
egen legitimitet. Her ser det ut til at de fire eldre fylkene kan ha vært 
mal i Borgartingslagen. I Fidsivatingslagen faller prostiene sammen med 
eldre regionale tingkretser eller landskap, Historia Norwegies provin- 
ser (Iversen og Brendalsmo 2020). I høymiddelalderen faller prostiene i 
Borgartingslagen i større grad sammen med syslene. 


5.4.2 Hyllingsting 
En annen form for tingsted på høyere nivå var hyllingsting, der særlig 
sagaene beskriver hvordan kongsemner lot seg hylle på ulike ting. Konge 
(konungr, konongr) er et patronymikon av kongr, fornem mann, slekt- 
ning, og skal ha grunnbetydningen «sønn til fornem mann» eller «mann 
som ætter fra gudene» (Bøe, KLNM IX, 1). Kongens rett til tronen var 
basert på en blanding av arv og valg. Alle kongssønner, både ekte og 
uekte, kunne velges til konge, men valgretten lå hos bøndene (Taranger 
1934-36, 112, 291). Det er derimot ikke mulig å identifisere spesielle hyl- 
lingsting i det yngre diplommaterialet, men da var også den politiske situ- 
asjonen en annen. Kongehylling eller konungstekja betegner den formelle 
hyllingen av kongsemnet som var nødvendig for å bli regnet som lovlig 
konge (Taranger 1934-36, 112). Kongehyllinger fremstår som en gammel 
rett og som allting (G 131; F I 4; Helle 1972, 123). Det fungerte slik at kon- 
gen måtte bli hyllet på minst ett ting i alle eller de viktigste «landskap» 
i landet. Om det skjedde etter en fast rute, slik det var med Eriksgatan i 
Sverige, er ukjent (Hasselberg, KLNM IV, 22-27; se kap. 9.15). Den før- 
ste kjente kongehyllingen er av Håkon den gode i 934 (Håkon den godes 
saga, kap. I Taranger 1934-36, 111, 141). Fra 1163 kom tronfølgeloven til 
Magnus Erlingsson som innførte enekongedømme, og fra 1260 av var det 
slutt på den eldre typen kongehyllinger. Etter tronfølgerloven til Håkon 
Håkonsson skulle dette fra da av bare foregå på Øyrating i Trøndelag 
(NgL I, 263; II, 309), selv om dette ikke alltid ble fulgt i praksis. 
Hyllingene foregikk trolig slik i tidlig middelalder at en tingrepresentant 
gav kongsemnet kongsnavn på vegne av tingfolket (Bøe, KLNM IX, 3), og 
deretter løftet biskoper, lagmenn og andre stormenn kongen opp i høysetet, 
etterfulgt av en edsverging. I 1163 ble Magnus Erlingsson den første norske 

kongen som ble kronet, og som senere ble vanlig praksis (Bøe, KLNM IX, 
3f.). Det er uklart hvor langt tilbake i tid kongehyllingstingene går, og om 
de har hatt andre funksjoner ut over å være hyllingsting. 

Tinget ble sett som et ledd i en kongelig strategi for å sikre autoritet og 
makt over omkringliggende områder, og et sted hvor kongen kunne møte 
befolkningen og pleie forholdet til bøndene. I forhold til andre tronpre- 
tendenter og lokal elite var tinget trolig også viktig. Om en ble hyllet her, 
ble en ansett som rettmessig arving til området - selv om dette kunne 
motstrides av andre. Støtte for å bli rettmessig valgt var derfor avgjørende 
(jf. Barnwell 2003; Sanmark 2009). På kongeting forhandlet trolig også 
kongen med lokal og regional elite og hirden, gjerne i forkant av selve 
tinget. På selve hyllingen og tinget var det forhandlinger, der kongenes 
forslag og hyllinger ble støttet med (våpen)larm av de oppmøtte tilhø- 
rerne (Taranger 1934-36, 292; Barnwell 2003, 27-28). Dette er trekk som 
gjenfinnes over større områder og fra ulik tid, fra frankernes hyllinger på 
500-800-tallet på kontinentet til tidlig middelalderske hyllinger i Norge, 
der kongen holdt ting med hirden før og etter selve tingmøtet (Helle 1974, 
268; jf. Sundqvist 2001, 628). Av betydning er også at kongen, og særlig 
om det var flere pretendenter, kunne overgå hverandre ved å tilby bøn- 
dene «retterbøter», altså forbedre landsdelens eller en særlig samfunns- 
klasses rett (NgL V, 516; Taranger 1934-36, 112f.). 

Her ser jeg derfor nærmere på hyllingstingene i Viken, med fokus på 
Borgar- og Haugating. Flere kongehyllinger er også kjent fra Båhuslen; 
Håkon Håkonsson fikk kongsnavn på stevne i Vette herred, Hornboru- 
ting ved Hamburgsund i Kville herred og på Älvebakke ved Kongålv/ 
Konghelle i 1217 (Håkon Håkonssons saga, kap. 45, 49). Det har derfor 
vært argumentert for at Ranrike i eldre tid skal ha bestått av tre landskap, 
Vetteherred, Ranrike og Älvsyssel, som ennå i 1352 nevnes som egne enhe- 
ter i et kongebrev (Lönnroth 1963, 102). Vetteherred er imidlertid ikke 
kjent som noe eget administrativt landskap senere i middelalderen. Av 
betydning er det også at lokaliseringen av tinget ved Konghelle lå knyttet 
til byen, mens de to andre kan ha mer rural plassering. 

På Borgartinget er det nevnt flere kongehyllinger (jf. tabell 5.1. Den før- 
ste en kjenner som ble hyllet på Borg var danskekongen Knut den mek- 
tige i 1028 (Olav den helliges saga, kap. 174) og Fagrskinna (kap. 180-181) 

nevner at Harald Hårdråde ble hyllet der i 1047 (Seip, KLNM II, 149). Etter 
dette nevnes hyllinger flere ganger i sagaene, henholdsvis i 1196, 1204, 1205, 
1207 og 1217. En enkeltstående hylling er nevnt i Oslo i 1226 (Helle 1972, 185 
m/ref.). Det mest kjente hyllingstinget for Borgartingslagen er Haugatinget 
i Tønsberg, der mange kongehyllinger er belagt i sagaene. Den første var 
Harald Gille i 1130 (Magnus Blindes og Harald Gilles saga, kap. 1). Det nev- 
nes dessuten mange hyllinger i Viken forut for dette som kan ha vært holdt 
på Haugatinget, men uten at stedet spesifiseres (f.eks. Harald Hårfagres 
saga, kap. 29; Olav den helliges saga, kap. 53; Johnsen 1929, 68, 80, 87£., 92). 
I hundreårsperioden 1150-1250 kjennes fem hyllinger, 1185, 1193, 1196, 1204, 
1205 og 1217 (Helle 1972, 185 m/ref.). Valdemar den store stevnet videre til 
ting på Haugar i 1165, men ingen bønder dukket opp (Magnus Erlingssons 
saga, kap. 27). Den siste som ble hyllet der var Magnus 7 Eriksson i august 
1319 (Opsahl, NBL 2009). En vet derimot ikke om tinget har hatt andre 
tingfunksjoner. Haugar har dessuten tidligere vært ansett for å være 
fylkestingsted, som etterfølger av tinget ved Tjølling (Johnsen 1929, 32; se 
kap. 9.12 og 9.15). Sveaas Andersen mener derimot at stedet har hatt en 
ubetydelig rolle eller ikke var et hyllingsting i sen vikingtid, siden stedet 
nevnes så få steder i eldre skriftlige kilder (Sveaas Andersen 1977, 256). 
Haugatinget har to store gravhauger, og ifølge Harald Hårfagres saga 
skal hans to sønner ha blitt drept i 934 og begravet i haugene. «Da han 
[Kong Eirik] kom til Tønsberg, gikk Olav og Sigrød med sin hær ut øst for 
byen og fylkte der på bakken. Eirik hadde mye større hær, og han seiret. 
Olav og Sigrød falt begge to. Det er én haug over hver av dem der på bakken 
hvor de lå, da de var falt» (Harald Hårfagres saga, kap. 44). Sagaen ble 
trolig skrevet i 1218 da Snorre skal ha besøkt Tønsberg (Gansum 2013), slik 
at han kan ha sett haugene selv. Bakken er blitt tolket som Møllebakken 
eller Haugar. Om haugene var anlagt slik at de ble begravd i eldre hauger 
eller om haugene var nye anlegg på det tidspunktet, er ukjent. 
Haugatinget er et av de få hyllingstingene en kjenner den eksakte loka- 
liseringen til. Haugar ligger dominerende i landskapet på en fjellkolle, 
like innen” eller i grensen til takmarken til middelalderbyen Tønsberg 


29 Grensene for takmarken til Tønsberg i middelalderen er omdiskutert. Beskrivelsen fra Harald 
Hårfagres saga nevnt over kan kanskje tas til inntekt for at Haugar lå utenfor byen på det tids- 
punktet, selv om en ikke bør legge for mye i en enkelt sagabeskrivelse. Tolkninger av byloven av 

(Ulriksen 2005, 14-16). Begge haugene er 35-40 m i diameter (figur 59), og 
må i eldre tid ha vært godt synlige fra Byfjorden og den indre skipsleden, 
og også fra landskapet øst for Haugar med søndre del av Slagendalen. 
De ligger dermed på et sentralt kommunikasjonsmessig knutepunkt, i et 
åpent landskap som strekker seg mot nord-nordvest og kongsgården Sem 
med fylkeskirken (Gansum og Østigård 1999, 76). 


Figur 5.9. Den sørøstre gravhaugen på Haugar mot vest. Utgravningssjakten ble åpnet på 
motsatt side, i øst. Foto: Marie Ødegaard 2012. 


Tønsberg har vært tolket som en form for emporium eller tidlig bydan- 
nelse fra slutten av 800-tallet, slik som Kaupang i Tjølling eller helst som 
Gokstad i Sandar, som har spor etter bylignende strukturer fra slutten 
av 900- eller begynnelsen av 1000-tallet (Brendalsmo og Molaug 2014, 
187). Sikrere arkeologiske spor av bybebyggelse i form av klarere kultur- 
lag, håndverksaktiviteter og bygårder er derimot først arkeologisk påvist 
fra 1100-tallet (Ulriksen 2008, 108). Haugar har en strategisk beliggenhet 


12% kan derimot tas til inntekt for at grensen strakk seg opp til eller over Haugar (f.eks. Wienberg 
1992; Brendalsmo 1994, 68; Ulriksen 2005, M-16; Brendalsmo og Molaug 2014, 163). 

med to utseilingsmuligheter, en i indre og en i ytre leden, Tønsbergfjor- 
den og Oslofjorden. Det kan muligens ha vært dannet en kanal, lik Span- 
gereidkanalen fra 700-tallet, som gjorde det mulig å seile mellom havnen 
til Tønsberg mellom Nøtterøy og dagens fastland (Brendalsmo og Molaug 
2014, 186 n. 4). Veien var også kort til Raet, der hovedlandeveien gjennom 
Vestfold gikk. Fra Tønsberg var det videre bare ca. 3 km til kongsgår- 
den Sem. Det samme mønsteret kan gjenfinnes andre steder, bl.a. ligger 
kongsgården Årstad like utenfor Bergen. Både på Sem og Tønsberg har 
det vært flere storhauger og gravhauger (Gansum og Østigård 1999, 77), 
blant annet ligger en stor, men flat haug sørøst for gravhaugene på Hau- 
gar. På disse stedene ble det på 1100-tallet reist steinkirker, slik at monu- 
mentaliseringen fortsatte på begge lokaliteter inn i tidlig middelalder. 
Her ser en dermed en interessant parallell til Tune og Borgartinget på 
andre siden av fjorden, med kort avstand til hverandre, også der om lag 
3 km, og der begge er kongsgårder. Som kjent ble Tune fylkeskirke anlagt 
der og ble sysseltingsted, mens Borgartinget ble et tingsted både for hyl- 
linger og lagting, og hadde også flere kirker. 

Ved Haugatinget ble det foretatt en utgravning i 2012. Resultatet 
beskrives og diskuteres mer i detalj i kapittel 9.15. Det har gjort det mulig 
å undersøke dette stedet mer konkret enn de øvrige hyllingstingsteder. 
Dateringene viser at haugene ble bygd i vikingtid, sannsynligvis en 
gang mellom ca. 670-970 e.Kr. Av betydning er trolig at Haugatinget lå i 
Tønsbergtakmarkens grense, dvs. på grensen mellom by og land. En uda- 
tert retterbot vedtatt av Magnus Lagabøte på Haugatinget (NgL II, 485) kan 
også gi viktige opplysninger om stedet som et tingsted også i høymiddel- 
alderen, siden retterbøter er kongelig tillegg til tidlig lovgivning (Bull 
1918a, 261). Den må derfor sannsynligvis stamme fra etter Landsloven av 
1274. Retterboten omhandler bestemmelser om at herredstinget skal være 
instans for spørsmål knyttet til bygging av ødejord. Dette er et ruralt 
spørsmål, som ikke hører hjemme på et byting. Diplomene fra lagman- 
nen i Tønsberg vitner også om at disse stevnene ble holdt andre steder i 
byen, selv om det eldste diplomet riktignok er fra 1403 (DN I, 586). At det 
nettopp er en retterbot som ble utstedt her kan være av betydning, siden 
det som nevnt var vanlig at retterbøter kunne utstedes på kongeinnkalte 
ting som hyllinger. Alt i alt var neppe Haugatinget verken et fylkesting 

eller lagting, og hadde neppe funksjoner ut over å være kongehyllingsting 
og et sted der kongen kunne kalle inn til ting - en skapt, symbolmet- 
tet plass som primært tjente kongen, slik Øyratinget også kan ha vært 
(Sandnes 1967). Haugatinget og koblingen til gravhaugene er interessante 
når jeg skal nærme meg spørsmålet om tingstedenes alder og forbindelse 
til forhistoriske gravhauger (se kap. 9). 


5.5 Samlet vurdering av tingstedenes 
makronivå 


Denne gjennomgangen av tingsteder har vist hvordan de administrative 
områdene og tingstedene på makronivå var nært forbundet. Manglende 
kildemateriale i den eldste tiden gjør at det likevel rår usikkerhet knyttet 
til innføringen av de eldste rettsområdene og deres grenser. 

Hovedtrekkene som trer fram, er at det i perioden mellom 900-1100 
skjedde store samfunnsendringer som følge av religionsskiftet og riks- 
samlingsprosessene. Det foregikk en territorialpolitisk rikssamling, dels 
som militære erobringer, men også som en administrativ konsolidering 
(Sveaas Andersen 1977, 99, 273f.). Konger eller andre overherrer fikk tidvis 
indirekte styre over områder gjennom sitt overherredømme, hvor mak- 
ten ble delegert til ledende menn, som herser, jarler og lendmenn. Kongen 
og andre eliter konsoliderte i økende grad makt over folk og landområ- 
der. Selv om mye er usikkert, kan det se ut til at det eldste lovområdet i 
Viken først omfattet den indre delen av Viken: Vingulmark, Vestfold og 
Grenland, og at Ranrike er en senere innlemmelse. Sysler og halvfylker 
ser ut til å utgjøre samme geografiske enhet, knyttet til etableringen av 
fylkeskirker, der sysseltingene også ble holdt. Disse synes å være innført 
av «norske» konger tidlig på 1000-tallet. Opprettelsen av Borg og Bor- 
gartinget, trolig også på begynnelsen av 1000-tallet, er tolket som forsøk 
på å ta og opprettholde makt over Ranrike. Her hadde Borg en strategisk 
beliggenhet, nærmest på grensen til dette området. Haugatinget kan også 
ha hatt en sentral rolle, som et særskilt sted for kongeinnkalte ting. 

På 1200-tallet ble både kirke og kongedømme tydeligere institusjonali- 
sert (Helle 1974, 242), med en sterkere utbygd lokaladministrasjon av kon- 
gelige ombudsmenn (Gunnes 1970, 123). På slutten av 1200-tallet kan en 

spore de største endringene i administrative områder på Østlandet, både 
verdslig og kirkelig med betydelig overlapp. En kan skimte en utvikling 
hvor inndelinger som prosti ble innført basert på eldre rettsområder, men 
der også andre gamle rettsområder som lagsogn ble endret, som følge av 
økt kongelig og kirkelig regulering. Ombudsmenn, som fogder og pros- 
ter, fikk i senmiddelalderen stadig mer sentrale roller. Sammensetningen 
på tingene kan ha blitt endret som følge av dette, men det er foreløpig 
uklart om endringene på dette øvre nivået resulterte i store endringer i de 
lavere nivå, annet enn når det gjaldt hvilke type ombudsmenn som skulle 
møte på tingene og deres funksjoner. Opprettelse av nye rettskretser kan 
trolig også ses som ledd i en kongelig strategi for å styrke styringen over 
områder og befolkningen i distriktene. Flere endringer ser ut til å ha 
skjedd i grenseløp, likevel sjelden slik at de brøt helt med eldre forhold, 
med unntak av lagsognene fra slutten av 1200-tallet. Det er også mulig 
å spore hvordan disse inndelingene kan ha vært over tid. Utviklingen 
preges dermed av både endring og kontinuitet, og mange av de områdene 
som ble etablert før 1300-tallet, opprettholdt faktiske eldre grenseløp. For 
konger og andre regionale eliter var det trolig hensiktsmessig å bygge på 
eldre inndelinger, men samtidig tillegge dem nytt innhold. Slik pekte de 
bakover i tid til eldre tradisjoner, noe som igjen gav legitimitet og autori- 
tet til nye handlinger (jf. f.eks. Sanmark 2017, 82ff., 246). 

I bunn ser de nye lagsognene ut til å bygge på eldre rettsområder, og de 
administrative enhetene ser ut til å ha holdt seg relativt stabile gjennom 
hele senmiddelalderen, selv om betydningsinnholdet ble noe endret, hvor 
særlig syslene gikk ut av bruk som administrative områder rundt 1400 
for å bli erstattet av fogderier. Til tross for noen spredte belegg ser det ut 
som om fylkeskirkene som møteplasser for sysseltinget ble opprettholdt 
gjennom hele middelalderen. Det skjedde selv om syslene som admini- 
strative enheter, og også fylkeskirkenes rolle som hovedkirke for et større 
område, opphørte. Dette tydeliggjør hvordan overordnede strukturer 
kan ha lang varighet og bli opprettholdt trass i endrede samfunnsfor- 
hold. Sysseltingene hadde neppe domsmyndighet, noe som kan forklare 
hvorfor de er underrepresentert i diplommaterialet. 

Lag- og bispedømmegrensene falt ikke fullstendig sammen i tidlig 
middelalder. I sørøst har jeg argumentert for at Romerike og Solør kirkelig 

hørte til Oslo bispedømme, mens området lå verdslig under Eidsivatings- 
lagen. Områdene av Vest-Telemark som lå til Oslo bispedømme hørte til 
Borgartingslagen, så her falt grensene sammen. Årsaken til uklarheten 
er at området hele tiden fremtrer som noe marginalt, og var forholds- 
vis svakt integrert i både lag- og bispedømmeorganisasjonen. Det kom- 
mer også til syne i at områdene hadde høyere andel drap og kriminalitet, 
samt få bispevisitaser og muligens heller ikke betalte tiende. Områdene 
nærmere kysten var inndelt i skipreidene Grenland, Bamble og Gjerpen, 
som var tettere integrert både verdslig og geistlig. Tre lensmannsdistrik- 
ter opprettes antakelig i Skattlandet i Skien lagsogn på dette tidspunktet. 
Lagmannsstevnene vitner likevel om at lagmannen reiste på både faste 
stevner og åstedssaker i Telemark, men det synes å ha vært flere jo nær- 
mere lagsognets sentrum en kom. Det samme synes å gjelde også i de 
andre lagsognene. Kildematerialet vitner dessuten om at lagmannen dro 
på stevner og dømte i saker i bygdene lenger opp i tid enn tidligere antatt. 

I den tidlige kirkeorganiseringen brukte kongen kirken som et ledd i 
riksdannelsen og for å øke legitimitet til begge prosesser. Det er tydelig 
ved at kirkeorganiseringen bygger på eldre tinglag og kongekretshyllinger 
(Iversen og Brendalsmo 2020). Fylkeskirker og prostier ble så anlagt, hen- 
holdsvis på 1000- og 1100-tallet. Kristendommens og kirkens påvirkning 
på tingorganisasjonen ble antakelig mer fremtredende etter 1150, etter at 
kirken som institusjon ble klarere institusjonalisert med opprettelsen av 
erkebispesetet i 1152/53 og forsøk på å få full overtakelse i kristenrettssaker 
(Gunnes 1970, 124f.; Bagge 1981, 140ff.). Det er likevel fortsatt uklarhe- 
ter knyttet til kirkelig jurisdiksjon i den tidlige fasen forut for midten 
av 1200-tallet (Seip 1942; Schreiner 1943-46; Sandvik 1965, Gunnes 1970; 
Bagge 1981, 2008). 

I tidlig middelalder ser en at grensene for prostiene i Borgartingslagen 
falt sammen med de eldre fylkene, fire til sammen. I senmiddelalderen ble 
det opprettet flere prostier, og likhetene med syslene ble større i Borgar- 
tingslagen. I Eidsivatingslagen falt grensene for prostiene sammen med 
eldre rettskretser eller landskap, tolv til sammen. Det nevnes to lagsogn 
og to proster på riksmøtet i 1223. Det er uklart hvorfor det ikke møtte flere 
proster fra dette området. Det kan hende det fantes to «storprosti», men 
det er høyst usikkert. Kildene fra tidlig i middelalderen vitner generelt 

om tett sammenvevd jurisdiksjon i verdslige og kirkelige saker, og inn- 
delingene ser også ut til å ha vært nært knyttet sammen. Det tyder på at 
eldre områdeinndelinger ble vurdert og funnet hensiktsmessige da andre 
inndelinger ble opprettet. Dette, og hvorvidt de eldste sporbare inndelin- 
gene var dannet som følge av kollektive nødvendigheter eller var drevet 
fram av en elite, vil bli mer diskutert senere. 

Som helhet viser kildene fra middelalderen at det var kongedømmet 
som sto i spissen og regulerte de administrative grensene på makronivå. 
Det er derfor interessant å undersøke om en kan finne en tilsvarende 
sterk kongelig tilstedeværelse også på lavere nivå, eller om en kan spore 
andre aktører og eventuelt eldre røtter. Dette blir videre undersøkt i ana- 
lysen av de ni skipreideområdene i kapittel 7 etter en analyse av de lavere 
administrative nivå i Borgartingslagen i det neste kapitlet. 

Lokale tingkretser i Borgartingslagen 


I dette kapitlet står de lokale rettskretsene i Borgartingslagen i sen- 
trum. Målet er å belyse hvilken innvirkning og betydning de hadde som 
tingkretser for lokaltingene. Det er viktig å diskutere og sammenstille 
de administrative områdene som kan ha hatt betydning for tingene - 
skipreider, herreder, fjerdinger og lider - samt forholdet til kirkelige 
sogne- og prestegjeldsgrenser. Alderen på disse inndelingene er i utgangs- 
punktet usikre. Et spørsmål er om de kan gå tilbake på eldre felles sam- 
virkeformer i bygdesamfunnene, eller om de administrative områdene 
en kjenner fra tidlig middelalder var enheter initiert ovenfra. Det er også 
viktig å søke klarhet i grensenes relative og absolutte alder, og om de kan 
være opprettholdt innen samme geografiske enheter inn i senmiddelalder 
og tidlig nytid. Sentrale spørsmål er derfor knyttet til kronologi, utvik- 
ling, nivå og funksjoner i tid og rom. Videre, i hvilken grad er det mulig 
å etterspore aktørene bak etableringen av de ulike inndelingene eller er 
bakgrunnen å finne i mer naturgitte avgrensninger? Et særlig fokus er 
rettet mot forholdet mellom verdslige og kirkelige inndelinger. 

Også i dette kapitlet bygger jeg på tidligere historiske undersøkelser, 
basert på skriftlige kilder, med diskusjon av rettskretsene og hvilke områ- 
der de omfattet. Jeg tar utgangspunkt i de metodene som ble beskrevet i 
kapittel 4, hvor en sammenstilling av arkeologisk og historisk materiale, 
stedsnavn og naturtopografiske trekk blir vurdert i relasjon til rettskrets- 
ene og til nivå og utstrekning. Ved å sammenholde ulike kildetyper, 
åpner det for at tidligere forskeres inndelinger kan vurderes på et nytt 
og bredere grunnlag. Her tenker jeg særlig på tidligere vurderinger av 
skipreider og herreder, med underinndelinger i fjerdinger, som bl.a. 
Indrebø som nevnt er blitt kritisert for å foreta altfor mekanisk (Holmsen 
1940-42). Spørsmålet om stabilitet eller endring vil også bli vurdert ut fra 
et utvidet kildemateriale og i lys av nyere teoretiske perspektiver. 

6.1 Skipreider, herreder, lider - rettskretser 
for lokalting? 


Skipreidene i Borgartingslagen er først kjent fra senmiddelalderen og 
tidlig nytid. Da var de kretser for leidangsutbud, lokal rettshåndheving 
og administrasjon med egne lokalting. En skipreide (skipreidda, f.) 
var opphavelig et kystdistrikt som skulle stille med skip og mannskap 
til landets forsvar (Bjørkvik, KLNM XV, 546; Ersland 2000). Senere, i 
1273, ser det ut til at utskrivning av leidang også inkluderte innlands- 
områdene av det tidligere Fidsivatingslagen (NgL II s. 428-30; RN II, 
106). Sagaene inneholder også beskrivelser av at leidangen i østre Viken 
(Borgarsyssel og Ranrike) brukes til landforsvar, der bøndene skal stille 
med hest i stedet for skip (Sverres saga, kap. 18; Håkon Håkonssons saga, 
kap. 125). Fortsatt i 1370 skal hester, i stedet for skip, ha blitt kalt ut fra 
Ranrike (DN II, 410). Det ser ut til at leidangsplikt til lands også gjelder 
i Trøndelag (DN I, 121/1309; Bull 1920, 43). Det er likevel usikkert hvor 
fast ordningen med «landleidang» var, eller om det er snakk om spesielle 
hendelser. 

Som nevnt i kapittel 2, har det tradisjonelt rådet et diffusjonistisk pers- 
pektiv i forskningen, hvor en har antatt at leidangen ble innført i Viken 
på 900-tallet under dansk påvirkning, siden en underinndeling i lider i 
dette området også er kjent fra Danmark (Hertzberg 1914, 247ff.; Tunberg 
1911, 79-86; Bull 1920, 55). Samme argumentasjon er anført for de danske 
fjerdingsdelte herreder (herad, n.), og som det videre er antatt at skiprei- 
den skal ha erstattet i Viken. Ordet lid (liði, m.) som kommer av «mann, 
følgesvenn» (Fritzner II, 503-504), opptrer i senmiddelalderkilder som 
betegnelse på en krets av gårder som opprinnelig skulle stille og ruste 
ut én mann til leidangsskipet. En lide tilsvarte antakelig tre-fire gårder 
(Bull 1920, 54; Steinnes 1929, 56). I denne betydningen er liden likevel bare 
kjent fra østre del av Borgartingslagen, dvs. Elve-, Ranrike- og Borgarsys- 
sel (Steinnes 1933a, 95-102). Noen navn på lider er også kjent for en del av 
Skjeberg og Idd i Borgarsyssel og Kvilde i dagens Båhuslen (DN IV, 278, 
279 og 305; Bjørkvik, KLNM X, 436). De er likevel ikke like enkle å rekon- 
struere, og det er heller ikke noe mål her. Mer relevant er spørsmålet om 
forholdet mellom de nevnte inndelingene og deres alder. 

Steinnes har argumentert for at liden opprinnelig var en økonomisk 
enhet som ikke hadde noe med leidangen å gjøre. Han mener at den 
oppsto som et felles samvirkeorgan mellom nabogårder og som først 
senere ble brukt som utskrivningsenhet for landevern og leidangsskatt, 
slik det er kjent fra 1300-tallet (Steinnes 1929, 53, 55ff.). Han har videre 
funnet holdepunkter for at Vestfold og trolig resten av Borgartingslagen 
fra Follo til Tiendetaket hadde en liknende inndeling, kalt leidangstuft 
(Steinnes 1933a, 95-102). Både liden og leidangstuften tilsvarer dermed 
noenlunde den vestnorske manngjerden (manngerð, f.), som der var kret- 
sen for å utruste én mann til leidangen. Manngjerden ser imidlertid ikke 
ut til å være en fast gårdskrets, men en manntallsenhet (G 296, 297)3 
Gulatingslovens bestemmelse om ølgjerd, en form for samdrikkelag hvor 
bønder skulle gå sammen om å brygge øl, kan også ha sammenheng med 
manngjerden (G 6, 23; Bjørkvik, KLNM XI, 323-324). Det fantes i det hele 
flere felles samvirkeorgan på bygde- og grannenivå, som grannestevner, 
gilder og bedelag, dvs. kretser av gårder med gjensidige forpliktelser og 
sosiale samlinger, som bl.a. gravøl og bryllup (Østberg 1928). At det har 
vært former for fellesskap i og mellom grendelag, og som grunnet i et 
mer eller mindre fast distrikt forut for etableringen av store lovområder 
i middelalderen, er høyst trolig. Liden kan også ha behandlet fellespoli- 
tiske og rettslige forhold (Steinnes 1929, 57). Liden kan slik ha sin opp- 
rinnelse i et mindre, felles samvirkeorgan som har utviklet seg naturlig 
mellom gårder og grender (Steinnes 1929, 57), som i andre deler av landet, 
men med ulike benevnelser. Den kan likevel senere ha blitt benyttet om 
utskrivningsenhet og i skatteinnkreving. 

Det har vært foreslått at leidangen ble innført først på Vestlandet, trolig 
etter angelsaksisk forbilde på initiativ av Håkon den gode (styringsperi- 
ode 933-961), slik sagaen beretter. Det er videre foreslått at påvirkningen 
kom fra en angelsaksisk militær organisasjon, kalt fyrd (gammelengelsk; 
«opbud, krigerisk ferd»), kjent alt i Ines lov fra 600-tallet.* Grunnlaget 
for denne tjenesteplikten er imidlertid omdiskutert (The Laws of Ine, 


30 I full allmenning skulle det kalles ut en mann til leidangen fra hvert syvende hode over tre år. 

31 Ifa nobleman who holds land neglects military service, he shall pay 120 shillings and forfeit his 
land; a nobleman who holds no land shall pay 60 shillings; a commoner shall pay a fine of 30 
shillings for neglecting military service. Gif gesiöcund mon ladagende forsitte fierd, geselle cxx 

kap. 51, trykt i Attenborough 1922, 52-53). Bakgrunnen kan kanskje søkes 
i germanske stammer som invaderte England på 400- og 500-tallet, og 
som skulle ha fotsoldater støttet av utskrevet mannskap fra gruppene til 
militærtjeneste, kalt fyrd (Preston et al. 1956, 70). I England forpliktet 
råderett over jord til fyrdtjeneste fra 700-800-tallet, men den besto anta- 
kelig hovedsakelig av eliter og deres krigerfølge. Fyrden ble særlig utbygd 
av Alfred den store (871-899) av Wessex, og omfattet sjøforsvar (Abels 
1988, 110-111, 231). 

At det har fantes former for forsvarsorganisasjoner i Norge forut for 
900-1000-tallet, er sannsynlig. Dette underbygges av de store naust- 
tuftene langs vestlandskysten og nordover, datert fra ca. 50 til 1500 e.Kr. 
(Myhre 1985; Grimm 2006, 325ff.; Ystgaard 20 14, 221-224). Bygdeborgene — 
vanligvis datert til yngre romertid og enkelte til folkevandringstid, men 
er også eldre og yngre - må trolig også ses i et slikt lys, som del av et områ- 
des felles forsvarssystem (Munch 1965; Myhre 1987a). Også de før nevnte 
ringtunene kan tyde på samlingssteder og en form for rettslig og militær 
organisering, tilbake til 100-tallet e.Kr. og kunne være i bruk fram til ca. 
1000 e.Kr. (Storli 2006, 2010; Grimm 2010; Olsen 2013; Iversen 2015 a-c). 
Veter og vetesystem har også vært en del av forsvaret senest i middel- 
alderen, men disse er så langt ikke nærmere datert. De er imidlertid nevnt 
i Gulatings- og Frostatingsloven (G 311 F V 1), og Fagrskinna (kap. 32) 
nevner varder fra sør til nord, men uten at en vet hvor gamle de da var 
(Skre 2005, 435). Det kjennes omtrent 800 stedsnavn som kan relateres 
til vete og varde i Norge, og som viser at de har hatt vesentlig betydning 
(Ersland 2000, 56-59). Disse formene for forsvar må ha vært lokalt foran- 
kret, men regionale og overregionale i karakter. Folk fra ulike bygder og 
områder har kommet sammen til forsvar av nærliggende områder. Tinget 
har trolig spilt en viktig rolle i organiseringen og opprettholdelsen av fel- 
les normer og regler, som har spredt seg når folk fra større områder kom 
sammen. 

At Håkon den gode utvidet forsvarssystemet til et mer lands- 
omfattende system, er sannsynlig. Men også i Norge kan en se for seg en 


scill. 7 dolie his lands; unlandagende LX scill; cierlisc XXX scill. to fyrdwite (The Laws of Ine, kap. 
51, trykt i Attenborough 1922, 52-53). 

utvikling fra krigerfølger som stilte private skip til generell forsvarsplikt 
(Lindkvist 1988, 45-58; Lund 1996, 287-290). Sagalitteraturen nevner flere 
eksempler på at høvdinger brukte egne skip til leidangen (f.eks. Saga 
Ölåfs konungs hins helga, kap. 28, 141). I bestemmelser av Magnus den 
gode (1024-1047) eller Håkon Toresfostre (1069-1095), og som trolig peker 
bakover til eldre forhold, heter det at privatpersoners skip ble brukt til 
forsvar (G 148) (Ersland 2000, 51). Som en landsomfattende organisasjon 
kan dermed leidangen gå tilbake til midten av 900-tallet, men antakelig i 
en mer løselig form enn den en kjenner fra høy- og senmiddelalderen da 
den i hovedsak gikk over til å bli en økonomisk ytelse. 

Likheter mellom herredene i Viken og de danske fjerdingsdelte her- 
reder er tradisjonelt tolket slik at herredsinndelingen representerer den 
eldste inndelingen i Østfold og Båhuslen, og at skipreiden bygger på den 
(Bull 1918a, 262; Indrebø 1935, 159; Rasmussen, KLNM VI, 488-491; Sog- 
ner, KLNM VI, 492-494). Forholdet mellom skipreider, herred og byg- 
der er imidlertid omdiskutert, både når det gjelder kronologi og romlig 
utstrekning. 

Herred og det svenske hundare er nevnt i skriftlige kilder rundt 
1000-tallet. Fra Oslofjord-området og deler av Danmark er det kjent 
at herredet var underinndelt i flere mindre tingdistrikter (Den Jyske 
Lov II:1; Indrebø 1935). Førsteleddet i ordene herred/hårad kommer av 
hær, «krigerskare» og etterleddet av råd, i betydningen «makt», og er 
tolket som «av en høvding som har hatt makt over en bevæpnet skare» 
(Andersson 1965, 1999, 2000). Den aktuelle sammenhengen de to ordene 
«råd» og «makt» har inngått i, er imidlertid mer omdiskutert og uklar 
(se Svensson 2015a, 27-34 og der anført litteratur). Lingvisten Thorsten 
Andersson mener at utviklingen har gått fra ‘makt > 'maktområde” > 
'område, distrikt” (Andersson 1999, 437). Det skjer altså en utvikling fra 
den sosiale sfæren mot en geografisk betegning. Førsteleddet kan også 
diskuteres, men det gir utvilsomt militære assosiasjoner (Svensson 20 15a, 
28f.). Flere forhold vitner likevel om en klar kobling mellom tinget og 
våpenføre menn, som for eksempel knyttet til bifall på tinget ved å lage 
leven med sverdene og navnet på dette, såkalt våpentak, og som senere 
gjenfinnes i rettsdistrikter i Danelagen kalt wapentake (Iversen 2013) (jf. 
kap. 1.3 og 8.2.1). Denne koblingen bekreftes ytterligere av at Knut den 


151 


KAPITTEL 6 


stores hær, ifølge Knytlingasagaen, skal ha blitt kalt tingmannaliden 
(Svensson 2015a, 29 og der anf. litt.). 

I Svealand i Sverige og på kontinentet kjennes liknende inndelinger, 
avledet av ordet hund, hundrað, belagt i stedsnavn fra 700-tallet av og på 
runesteiner fra rundt 1000 (Strid 1993, 91; Andersson 2000). Disse inn- 
delingene er også omdiskutert. Hund og hundare kommer av det ger- 
manske regneordet *hunda n. av «hundre» (Andersson 1982, 54) og er 
blitt forklart som «styrke på hundre mann», og viser til det kollektiv som 
skulle avses til leidangen (Hellquist 1922, 247). Betydningene av det engel- 
ske hundred er likeledes omdiskutert, men har tradisjonelt vært tolket 
som uttrykk for antall menn som skulle delta i militærkampanjer, horder 
av menn eller at det tilsvarte hundre bosetninger, «hundred settlements» 
(Andersson 2000, 236-247). Det har derfor vært antatt at både herred og 
hund går tilbake på væpnede styrker og slik inneholder et militært aspekt 
(Andersson 1999, 10). 

Andre mener at disse administrative områdene (herred, hundred, 
hund) ikke opprinnelig var knyttet til forsvarssystem, men først og 
fremst anga rettskretser for tingsteder (Lund 1996, 3, 24, 289). Områ- 
dene viser slik til bygdelag og angir et minimumstall av mennesker som 
dannet et kult-, retts- og forsvarsfellesskap, antakelig på 120 mann, som 
tilsvarte det gammelnorske, såkalte storhundre (Rasmussen, KLNM VI, 
489). I dag anser man at disse begrepene var koblet til jordeiendom og for 
å referere til 100/120 enheter (eng. hide) land. En enhet tilsvarer rundt 120 
mål (eng. acres) med land og representerte et område som ble drevet av 
og forsørget en bondefamilie (Faith 1999, 238f.). Samme type inndelinger 
finnes også bl.a. i Wales og Irland. Betydningen av navnene på rettskrets- 
ene understreker hvordan militære grupper er knyttet til, i alle fall over 
tid, faste områder. Møter og møtesteder har trolig vært viktige for å skape 
og opprettholde allianser og gruppeidentitet. Slik er tinget også en viktig 
territorialiserende agent (Semple et al. 2020, 16). 

Basert på stedsnavn er det blitt foreslått en datering av hundare til folke- 
vandringstid (Hafström, KLNM VII, 76-77;jf. Hald KLNM VI, 497), mens 
andre mener at herred og hundare tilhører sen vikingtid (Tunberg 1911 
Bull 1920; Christensen 1969; Jørgensen 1980, 38-39). Hundaren ble i løpet 
av vikingtiden lagt over hund-distriktene i Målar-landskapet i Sverige. 

Ettersom hundare dateres til sen vikingtid, må hund være eldre, fra tidlig 
vikingtid eller før (Strauch 2001, 186 m/ref.). Thorsten Andersson mener 
at både hund og hundare må være eldre enn 700-tallet, siden Tacitus nev- 
ner germanske grupper på hundre menn. Hundare har også motstykke i 
de kontinentale (forntyske) begrepene huntari og hunderi, i betydningen 
«krigerskare, en skare menn, en hop av mennesker» (Tunberg 1911, 43; 
Andersson 1999, 6), kjent alt på 700-tallet. Her har det også vært påpekt 
at det svenske hund indirekte kan vise til personbenevnelsen hunn og 
hunne på kontinentet, og bety «ledere for hundre menn» tilsvarende 
eksempelvis det frankiske centenarius på 500-tallet (Andersson 1999, 
6, 2014), som direkte oversatt betyr «bestående av hundre» og «hundre- 
fold» (Lewis og Short 1879). Begrepet hundred (centena) forekommer alt 
på 500-tallet på kontinentet, omtalt av de frankiske merovingerkongene 
Childebert I og Clothar I (Pactus pro tenore pacis, 511-558 e.Kr), samt i 
det austrasiske Decretio Childeberti II (596 e.Kr.) (Söderlind 1968, 159ff.; 
Murray 1988, 75; Iversen 2013, 13). 

Alderen på inndelingene er fortsatt uklare, men det synes klart at det 
kan ha fantes former for inndelinger alt lenge forut for vikingtiden. Flere 
forskere har argumentert for at herredet som rettskrets bare fantes på 
Østlandet, i tillegg til store deler av Sverige og Danmark (Tunberg 1911, 
49-55; Indrebø 1935, 162-163). Ordet kan derimot også ha hatt en mer 
generell betydning, «bygd». Det har vært brukt for å forklare forekomsten 
av mer spredte herredsnavn over hele det vestnordiske området. 
Benevnelsen herred finnes over hele landet, også i Danmark, i Sverige, 
på Island og Orknøyene (se Tunberg 1911, 74, 101, 119, 131; Semple et al. 
2020, 183 og der anf. litt.). Utbredelse, areal og nivå viser dermed store 
variasjoner som gjør en klar konklusjon vanskelig. 

At skipreideinndelingen bygger på en eldre inndeling i herred, er i 
Båhuslen belagt i selve navnene på inndelingene: Foksaherred, Tun- 
gaherred, Sotenesherred og Vettaherred skipreider (Bull 1918a, 268 n. 
1). Herredsnavnene innerst i Viken, Öslöarherad, Bergeimsherad og 
Skögeimsheraö, kalles heller aldri for skipreider, med unntak av sist- 
nevnte som også kalles Asker skipreide én gang, men gjelder trolig et 
yngre forhold (Bull 1918a, 271 n. 1). I Vestfold finner en Stokkeherred, 
Sandeherred og Semsherred. Bull argumenterer for at disse navnene 

representerer en sammenblanding av eldre områder og yngre sogne- 
navn, og derfor er yngre navn. Sandeherred er et nyere navn på Skauns- 
herred, en sammenblanding av det eldre bygdenavnet Skaun og sognet 
Sande, men som likevel vitner om en eldre bygdeinndeling (Bull 1924, 
140). I Nedre Telemark var derimot herredene navn på mindre områ- 
der, som Solumsherred, Lundaherred og Bøherred, med navn etter 
kirkested og sogn. De er derfor tolket som yngre enn sognedannelsen 
(Bull 1924, 141). Tilsvarende er herred blitt tolket også på Vestlandet 
(Steinnes 1930-33b, 464-465). Det finnes dessuten herredsnavn som kan 
betegne en fjerding: Lömheraö tilsvarer omtrent Revlings fjerding, og i 
Våga er navnet Norörheraö det samme som Finnu treding (pridjungr) 
(Indrebø 1935, 162). 

Herredsnavn kan dermed vise til områder av ulik størrelse og muli- 
gens nivå. I hvilken grad de også viser til kronologiske forhold, er fortsatt 
ikke avklart (se også Andersson 1965, 1982; Svensson 20 15a, 88ff.). Uten å 
kunne avgjøre dette nærmere, kan det dermed bare slås fast at herred har 
vært en vanlig betegnelse på mindre områder og har vært i bruk over lang 
tid. Det kan ha betegnet en bygd, men også i visse områder en rettskrets. 
Herredets forhold til øvrige områdeinndelinger og alder er dermed fort- 
satt noe uavklart, og vil bli diskutert nærmere i kapittel 8.2.4. 

De eldste rettskretsene har trolig vært bygd på kollektiv deltakelse og 
fellesskap, som senere ble avgrenset territorielt. Det har sannsynligvis 
vært lettere å innføre og organisere pliktytelser og forsvarssystem ved 
å benytte alt eksisterende inndelte territorium (Ersland 2000, 52). At alt 
etablerte distrikt likevel kunne endre omfang og terminologi, er godt 
belagt også i England (York 1995, 127; Brooks 2000, 267-270). I Wessex var 
antakelig flere hundreds i Domesday Book fra 1086 basert på eldre inn- 
delinger, som ble gitt nye navn etter påvirkning av karolingiske og fran- 
ske centena. På 900-tallet var flere hundreds antakelig alt slått sammen 
til skipsokes, mens andre igjen forble private godseiendommer (York 
1995, 125-128). Forskjeller i navngiving, organisering, størrelse og gren- 
ser kan ut fra dette også avspeile kronologiske forskjeller, som er viktige 
momenter i den videre analysen. Det er også argumentert for at de eldste 
inndelingene i Danmark finnes på øyene, der grensene følger utkant- 
områder mellom eldre bygder og bosetninger (Rasmussen, KLNM VI, 489). 

Det er derfor viktig at forholdet mellom skipreider, herreder og bygder i 
Viken-omràdet blir klargjort nærmere. 


6.1.1 Skipreider 


Magnus Lagabøtes testamente fra 1277 lister opp antall skipreider i davæ- 
rende Norge, i alt 279 (DN IV, 3). Her nevnes også skipreidetallet i hvert 
fylke eller landskap. Fra Rygjarbit til Borgarsyssel, regnes det 16 skiprei- 
der, fra Kambo til Svinesund, som omfatter Borgarsyssel, regnes det 16 
skipreider, og fra Svinesund så langt som til Elven er det også 16 skipreider, 
totalt 48 skipreider.” Mange har forsøkt å jevnføre disse skipreidetallene 
med senere kjente skipreider (Brandt 1871; Hertzberg 1914; Taranger 
1904; Jerstad 1927-29; Bull 1920; Steinnes 1927, 1929). De tar utgangspunkt 
i oversikter over skipreidene som er kjent først fra 1500-tallet, og spredte 
opplysninger i diplommaterialet fra perioden 1300-1600, og dessuten fra 
regnskaper og jordebøker fra 1500-1600-tallet (Bull 1920, 109-110). 

I senmiddelalderen var skipreidene egne rettskretser — og trolig også 
tidligere. I Viken var mange skipreider i senmiddelalderen delt i fire, i 
såkalte fjerdinger (Indrebø 1935; BØ XI, 303). Om alle skipreidene her 
hadde denne inndelingen, er imidlertid usikkert, og blir derfor nærmere 
diskutert. Hver fjerding i Borgartingslagen hadde trolig et tingsted, som 
utgjorde lokaltingene (Indrebø 1935, 136ff.). Trolig var ett av de fire fel- 
les for hele skipreiden, det såkalte skipreidetinget. Alle disse tingene var 
sannsynligvis allting (G 131; L III, 12; L VII 56). Saker som var felles for 
hele skipreiden ble tatt opp, sannsynligvis særlig knyttet til leidang og 
våpenkontroll. For å kunne identifisere skipreidetinget og rekonstruere 
eventuelle fjerdingsgrenser der disse ikke er kjent, blir det i min sammen- 
heng særlig viktig å kartlegge lokaltingkretsenes grenser. 

I tidlig nytid var skipreidetallet i Borgarsyssel redusert fra 16 til 
12. Flere kilder på 1500-tallet nevner 12 skipreider (f.eks. DN VIL 


32 A loco qui dicitur Ryarbit, usque ad provinciam que dicitur Borgarsyslo, ubi computantur sex- 
decim skipreidæ, quadraginta octo marcas conferimus. A Kamborn usqve ad Svinasund, qui 
sunt termini Borgarsyslo, ubi computantur sexdecim skipreidæ, quadraginta octo marcas con- 
ferimus. A Svinasund usque ad Albiam, ubi sunt sexdecim skipreidæ, quadraginta octo marcas 
conferimus (DN IV, 3/127). 


155 


KAPITTEL 6 


612/1525; XII, 499 og 500/1532; jf. kap. 5.4.1) og syv fogderier rundt 16403 
(NHL, 96). Det er uklart hvilke endringer denne prosessen hadde for 
tingorganisasjonen. 

I denne følgende analysen tar jeg utgangspunkt i skipreidetallene 
fra 12773* Siden skipreidene ofte faller sammen med yngre herred-> og 
prestegjeldsgrenser, kan de gi viktig informasjon til å belyse eldre grense- 
løp. Fra Svinesund og til Göta elv (Båhuslen) er det kjent 16 skipreider 
i kildene mellom 1300 og 1600 (figur 6.1. Disse var Ludelag, Kvilde, 
Lana, Frikna, Hjertum og Visteland, Grødsbakke, Foksehered, Bullaren, 
Saurbø, Vetteherred, Tungehered, Stangeneshered, Soteneshered, Ordost, 
Tjørn og Hisingen (Bull 1920). For disse vil grenseløpene imidlertid ikke 
bli diskutert nærmere i detalj. 

Kildene fra 1300-1600 nevner 14-16 skipreider i Borgarsyssel, fra 
Kambo til Svinesund; Idd, Ingedal, Skjeberg, Åbyggje, Tune, Onsø, Råde, 
Varna, Våler, Vemme, Frøyland, Heggen, Skaun og muligens Hvaler 
(figur 6.1). Deres grenser er analysert og fremstilt i appendiks 2. I tillegg 
er Mossedal (Hobøl) og Marker distriktsnavn som kan ha falt sammen 
med skipreider, og som derfor blir vurdert i mer detalj. Det er som før 
nevnt noe usikkert om Mossedal lå under Borgarsyssel eller Oslosyssel 
på 1200-tallet, og om Marker eventuelt besto av én eller flere skipreider. 
Det er også usikkert om Våler og Hvaler skal regnes som egne skiprei- 
der. Dersom Mossedal regnes til Follo, men en antar at Våler og Hvaler 
var egne skipreider og Marker besto av to skipreider, utgjør dette i alt 16 
skipreider (Bull 1918a, 137-139). Dersom Våler hørte til Varna skipreide, 
eller Hvaler var del av Tune, ville Marker kunnet ha omfattet tre skiprei- 
der (Stylegar og Norseng 2003, 484-485). Jeg vil derfor vurdere grense- 
løpene for de skipreidene som er mer usikre, for om mulig å avgjøre om 
de virkelig var skipreider i 1277. Her vurderer jeg alle tilgjengelige kilder 
som kan gi informasjon, men legger særlig vekt på om og når de er nevnt 


33 Mossedal og Rakkestad fogderi, Verne kloster len, Moss, Onsøy, Vemme, Tune og Åbygge (med 
Hvaler) fogderi, Idd og Marker, og Heggen og Frøland fogeri (NHL, 94-95). Det var en del 
endringer i forleningene før grensene ble faste i Borgarsyssel (se Agerholt 1950-53, 58ff.) 

34 Dersom ikke annet er nevnt, bygger fremstillingen på Bull 1920, 134-145; Steinnes 19334, 55ff.; 
Indrebø 1935; Agerholt 1950-53 med der anførte kilder. 

35 Her refererer herred til de som er kjent fra 1800-tallet, og som i grove trekk tilsvarer skipreidene 
og senere kommuner. 

Sandsvær 


< Numedal Nees 
etteherregi 


Ludelag 


Stangefieshe/edlana 


Ordost 


Tjörn Grödsbdl 


pk$ehegæed 


Singe 
CJ Skipreider 


Figur 6.1. Kart over skipreidene i Borgarsysla ca. 1277. Grensene i Ranrike (Bohuslån) er ikke like 
nøyaktig kartfestet som de øvrige. Kart: Marie Ødegaard. 


som egne skipreider i kildene, og om de har underinndelinger som fjer- 
dinger, som igjen kan indikere skipreidestatus. 

Marker (Markir) utgjør et stort og langstrakt område langs dagens 
svenskegrense med bygdene og hovedsognene Aremark (Aramork), 

Rømskog, Rødenes (Aursmork) og Øymark (Øyjamork) (figur 6.1). Nav- 
net Marker kommer av mork f. i betydningen «skog, grenseskog, utbygd» 
(Hovda, KLNM X, 253). Det var også andre svenske mork-bygder som 
grenset til disse bygdene. Indrebø har tidligere vist hvordan Aremark, 
Rødenes og Øymark var fjerdingsdelt senest fra 1350-tallet (se kap. 6.2) 
(Indrebø 1935). At de er fjerdingsdelt har vært tatt til inntekt for at Mar- 
ker omfattet tre skipreider. I tilfelle må Rømskog enten ha ligget utenfor 
denne skipreideinndelingen og ikke hørt til Borgarsyssel, eller ha ligget 
under Rødenes, men i så tilfelle stemmer ikke fjerdingsgrensene der. 
Rødeboken (RB 149) opplyser nemlig at det var 12 lider i Rødenes (Stein- 
nes 1933a, 94). Dermed synes Marker å ha hatt både fjerdings- og lideinn- 
deling - inndelinger som i andre områder av østre Borgartingslagen er 
tatt til inntekt for en skipreideinndeling. 

Spørsmålet er likevel mer komplekst. På et riksmøte i Tønsberg i 1273 
ble det bestemt at hver skipreide i Viken skulle utrede en 20-sesse, det 
vil si med et mannskap på 40, pluss styrmann (NgL II, 428ff.; RN II, 106; 
Steinnes 1929, 52). Det samsvarer med at hver skipreide angivelig skulle 
være delt i 40 lider som da skulle stille med én mann. I 1344 var Skjeberg 
skipreide inndelt i 44 lider og Idd 40, herunder 38 hele og fire halve lider 
(DN IV, 278-279). Rødenes med sine 12 lider må da ha vært for liten til 
å utgjøre en skipreide. De andre bygdene på Marker av omtrent tilsva- 
rende areal, må dessuten ha hatt mindre bosetningstetthet enn i mer 
tettbygde områder. Dersom de andre Marker-bygdene hadde det samme 
lidetallet, ville det dermed bare vært 48 lider på Marker. Det kan tyde på 
at Marker neppe omfattet mer enn én skipreide, dersom ikke området 
lå utenfor skipreideorganisasjonen med fysiske utbud da ordningen ble 
introdusert der. 

Marker skal heller ikke ha ytt tilsvarende leidangsskatt som resten av 
Borgarsyssel, nordre Båhuslen og Vestfold, slik Landsloven forutsetter. 
Det viser at Marker var en utkantbygd som det kunne være vanskeligere 
å få inn utredsler fra, på samme måte som vist for Telemark. I Marker 
var fjerdingen utligningsenheten for leidangsskatten på 1600-tallet, og 
delt likt for hvert kirkesogn (Steinnes 1929, 52f.). Det kan derfor se ut til 
at det var sognene som var delt i fjerdinger på Marker (Bull 1920, 139; 
Indrebø 1935, 153) og at leidangsordningen var sekundær (Steinnes 1929, 

53). Sognene, og de mindre fjerdingene, kan likevel bygge på en eldre 
bygdeinndeling, men det kan også være at det var den enheten som kom 
til å få mest betydning og slik sett holdt seg lenger i tid. 

I sagaer beskrives Marker som tilhørende Våstgötalagen i deler av 
vikingtiden og middelalderen (Magnus Berrføtts saga, kap. 12-15). Norseng 
har derfor argumentert for at det var først i den etterfølgende perioden, da 
leidangen angivelig gikk over til en årviss skatt på 1200-tallet, at Marker 
ble en del av det norske riket og en fiskal skipreide med lider etter mønster 
fra resten av Borgarsyssel (Norseng 2005a, 1-15, 248). Det er godt mulig at 
Marker ble fast inndelt senere som følge av sin mer perifere beliggenhet 
i et skogsområde og som neppe kan ha fungert som et sjømilitært dis- 
trikt (Indrebø 1935, 153 n. 7a). Marker kan likevel ha vært regnet som en 
skipreide i testamentet av 1277, og som nevnt kan det senere også ha vært 
krevd mannskap til landforsvar herfra. Spørsmålet er dermed til hvilket 
område det tilhørte. Som før nevnt, lå Marker verdslig til Oslo lagsogn mel- 
lom 1300- og 1600-tallet (DN I 616/1408; X 170/1440; IV 630/1480—1500; III 
1022/1501; Steinnes 1929, 54, 1930, 56f.). På 1500- og 1600-tallet var Marker 
og Idd blitt et len, hvor Marker lå under Oslo, mens Idd hørte til Tønsberg 
lagsogn. Marker hørte imidlertid kirkelig til Borgarsyssel (Steinnes 1929, 
53f.). Det meste taler derfor for at Marker hørte med til Oslo lagsogn i sen- 
middelalderen, men forut for dette er forholdene usikre. Dette spørsmålet 
kommer jeg derfor tilbake til etter at jeg har vurdert de øvrige skipreidene. 

Mossedal (Morsudalr), det senere Hobøl, er et annet område med 
usikker inndeling som egen skipreide og tilhørighet til henholdsvis 
Oslo- eller Borgarsyssel før ca. 1300. Kildene er uklare, noe som har 
ført til forskjellige tolkninger. Mossedal ser ut til å ha hørt til Oslo lag- 
sogn og prosti fra senest 1400-tallet, mens området i noen opptegnel- 
ser fra 1300-tallet av er regnet som en egen enhet2° Andre samtidige 


36 Mossedal har hatt en skattemessig særstilling ved at de bare betalte halv utfareleidang, noe som 
kan ha vært en realitet alt på 1300-tallet (Steinnes 1933a, 56f.). År 1300 la Håkon V Magnusson 
inntektene av «de to skipreidene i Follo» til Mariakirken i Oslo (RN II, 1012). Fjorten år senere 
legges leidangen av Nesodden til samme sted (RN III, 905). Dette kan tyde på at Nesodden 
ikke lenger regnes til Follo. En har da foreslått at Mossedal var skilt fra Follo skipreide alt ved 
år 1300. På 1500-tallet ble leidangen betalt til Akershus, og ikke til Mariakirken (Steinnes 1933a, 
71). I 1514 var ikke Mossedal skattemessig regnet med i oppgaver over leidangen fra den øverste 
skipreiden på Follo (DN IX, 480). 

kilder omtaler Mossedal som del av Follo-bygdene (DN V, 608, 751, 809; 
XXI, 1058; og også kirkelig RB 120, 122, 549°). Både Mossedal og Follo 
har antakelig ligget som len under Mariakirken i Oslo fram til midten 
av 1500-tallet. Da kom Follo under Akershus len, og Mossedal ble slått 
sammen med Rakkestad til ett fogderi (Agerholt 1950-53, 161-162; NHL, 
95-96). Hans Hosar har ut fra gjennomsnittet av markebol for en lide 
i Borgarsyssel kommet fram til at Mossedal ikke omfattet mer enn 20 
lider. Det utgjorde dermed bare halvparten av nødvendige mannskap 
til et leidangsskip (Hosar 1993, 159). Mossedal har derfor neppe utgjort 
en skipreide alene og hørte trolig sammen med nærliggende Østre 
Follo (Munch 1849, 162; Bull 1920, 138; Steinnes 1933a, 56f.). Indrebø har 
videre argumentert for at Mossedal og Våler hadde to fjerdinger hver, 
som topografisk hørte sammen og utgjorde én skipreide (Indrebø 1935, 
179ff.). Mossedal ser imidlertid ut til å ha hatt fire fjerdinger, kildebelagt 
tilbake til senest 1300-tallet. Det indikerer at også Mossedal kan ha vært 
en skipreide (se kap. 6.2). At Mossedal hørte til Østre Follo, kan der- 
for representere en senere utvikling eller være betinget av skattemessige 
hensyn. Lokaliseringen av den før nevnte Husebygården i Follo, som del 
av et kongelig administrativt system og oppsamlingssted for skatter og 
avgifter, bare omtrentlig 15 km fra grensen til Mossedal, kan være viktig 
her (Westerdahl og Stylegar 2004; F. Iversen 2011). Det kan være med å 
forklare Mossedals tilhørighet til Follo. Jeg anser derfor Mossedal som 
en skipreide. 

I den indre del av Oslofjorden - fra Kambhorn til Rygjarbit — rår det 
også usikkerhet omkring skipreideinndelingen. Særlig gjelder det spørs- 
målet om Hurum, Lier, Sande og Eiker var egne skipreider, og hvorvidt 
dei tilfelle lå til Oslo- eller Tønsbergsyssel. Alle de nevnte områdene var 
inndelt i skipreider i senmiddelalderen, men de kan likevel være yngre 
enn på østsiden av fjorden (se kap. 6.2). Av disse var Eiker fjerdingsinn- 
delt, og Drammensvassdraget har gitt tilgang til sjøen i vikingtid og 
tidlig middelalder. I 1390-årene kjøpte bønder i Eiker et skip (DN II, 519 
og 562), muligens et leidangsskip (Indrebø 1935, 110; Moseng 1994, 76-80). 
Ut fra dette regner jeg Eiker som en skipreide. Lier og Sande har også 


37 —Oppregninger i RB (244) fra 1396 kan tolkes slik at Mossedal var en egen enhet. 

fjerdingsinndelinger, der begge områder har hatt tilgang til sjø. Det indi- 
kerer at også de var egne skipreider. Også Hurum hadde en fjerdingsinn- 
deling, men alder og tilknytning er mer uviss, og er et spørsmål jeg må ta 
med meg videre (se kap. 6.2). 

Ifølge Indrebø kan Öslöarherad, Bergeimsherad og Skögeimsherad 
ha fungert som judisielle herred, men han regner det som tvilsomt om 
grensene for herred og skipreide falt sammen (Indrebø 1935, 184), uten å 
begrunne det nærmere. Ettersom Lier, Sande og Eiker ser ut til å ha hatt 
en tilsvarende fjerdingsinndeling som områdene i Borgarsyssel, anser jeg 
det likevel som sannsynlig at dette mellomområdet hadde det samme. 
Skögeimsheraöd, som antakelig er samme område som Asker, omtales også 
som skipreide i 1409 (DN V, 462; jf. Bull 1918a, 271 n I). 

Grenseløpet for de ni mulige skipreidene i Vestfold blir også gjort rede 
for i appendiks 2 (figur 6.1). Mens Arendal, Slagen, Våle, Råbyggje - eller 
Rørdal, Sande eller Engra - fremstår som relativt sikkert avgrenset, er 
grensene for Numedal,” Lardal, Nøtterøy og Sandsvær og deres skipreide- 
tilknytning mer usikker. Numedal omfattet det senere Brunla len, som 
på 1800-tallet besto av fem herreder: Brunlanes, Hedrum, Tjølling, 
Sandeherred (nåværende Sandefjord) og Tjøme. Numedal ytte til 
sammen fire-fem ganger mer leidangsytelse enn skipreidene lenger nord 
(Steinnes 1929, 59). Dette tilsvarer forholdene også da området som nevnt 
var inndelt i fem herred. Det tyder på at leidangen ikke har vært større 
i Numedal enn i nordre del av Vestfold. Etter gårdstallet å dømme, til- 
sier dette dermed at leidangsytelsene var forholdsvis jevnstore over hele 
Vestfold. Ut fra størrelsen på leidangsskatten fra Numedal mener Steinnes 
at området i prinsippet kan ha stilt med tre skip, mens Våle og Slagen til 
sammen bare kan ha utredet ett (Steinnes 1929, 59). Det står likevel åpent 
om Numedal skipreide omfattet flere enheter tidligere, siden ikke dette 
lar seg kildebelegge (se kap. 9.1.2). 

Det er usikkert om Lardal og Sandsvær var egne skipreider og hvorvidt 
de lå til Numedal eller lå utenfor skipreideinndelingen (Bull 1920, 136). 


38 Numedal skipreide må ikke forveksles med dagens Numedal i Buskerud som forut for 1300-tallet 
lå til det søndre lagsogn av Opplandene og under Eidsivatinglagen (jf. kap. 5.3). 

39 Steinnes skriver at det ikke er riktig at bygdene omtales som skipreider. I diplomet omtales la- 
grettemenn «paa Egger Sandsuerd Laurdall och Sandenn skipredt», og Steinnes antar at bare 

Lardal og Nøtterøy står oppført alene i jordebøkene, og de er ikke omtalt 
som skipreider. Steinnes har ut fra dette ment at Nøtterøy i middelalderen 
hørte til Arendal skipreide, og Lardal muligens lå til Råbyggje (Steinnes 
1933a, 57 n. 4). Topografisk sett kan Lardal like gjerne ha hørt til Sands- 
vær, siden bygdene henger sammen langs Numedalslågen. Sandsvær skal 
imidlertid ha vært regnet til Vestfold (Indrebø 1935, 185), og i så fall kan 
også Lardal ha hørt med. En kilde fra 1356 betegner Sandsvær som herad 
(DN I, 349). Det er likevel usikkert om det refererer til en bygd eller er 
brukt i teknisk-judisiell betydning og kan derfor ikke tillegges særlig vekt 
(Indrebø 1935, 185). Ifølge et privilegiebrev til Sandsvær fra 1307 skulle 
Sandsvær være fritatt for militær leidang (NgL III, 69f.). Diplomet er like- 
vel såpass sent at Sandsvær kan ha vært regnet som en skipreide i skatte- 
messig betydning, slik trolig også Marker var. Jeg ser det derfor som 
sannsynlig at Sandsvær opprinnelig utgjorde en skipreide, siden området 
dekker et forholdsvis stort areal og det er kjent mange tingsteder her (se 
kap. 9.2 og appendiks 4). Jeg har derfor regnet Lardal og Sandsvær som 
skipreider i 1277. Som Bull, regner jeg det videre som sannsynlig at Nøt- 
terøy lå under Arendal skipreide (Bull 1920). 

I det historiske Grenland, ytre del av Skiensyssel, var det antakelig 
fire skipreider: Hovin (Gjerpen), Ulefos, Lindheim og Bamble. Bare de 
tre førstnevnte er uttrykkelig nevnt som slike (DN IX 228/1419; IIT 750, 
752/1439; Bull 1920, 137). Fra Hovin er det kjent at to menn skulle dra til 
lagtinget i Skien, to fra Bamble og fire fra Grenland*" (NgL IV, 428; L I, 
Id), dvs. to mann fra hver skipreide (Steinnes 1933a, 57). Det kan igjen 
tyde på at også Bamble var en egen skipreide. Med unntak av Lindheim, 
mener Bull at skipreidene her likevel ikke lar seg bestemme (Bull 1920, 
134). Steinnes på sin side mener at navnene Lindheim og Ulefoss gir hol- 
depunkter for hvor grensen har gått, siden de to gårdene som har gitt 
skipreiden navn ligger bare 11-12 km fra hverandre. Den ene ligger ved 
Norsjø, på hver side av skillet mellom Holla og Sauherad, mens Lindheim 
ligger i nord og Ulefoss i sør (Steinnes 1933a, 58). Skipreidegrensene i 


Sanden er skipreide (RA yngre dipl. 8. mai 1591;ref. i Steinnes 1933a, 57 n. 4). Jeg vil imidlertid 
anta at det ikke er umulig at de førstnevnte er skipreider, selv om betegnelsen ikke står direkte 
etter distriktet i en slik oppramsing. 

40 Det skulle i tillegg reise to fra hvert prestegjeld i Skattlandet og to mann fra Numedal. 

historiske Grenland er, som andre steder, dermed rekonstruert pà grunn- 
lag av eldre forskningsresultater, gamle herredsgrenser, navnemateriale 
og spesielle topografiske trekk (figur 6.1 og appendiks 2). 


6.1.2 Skipreidetall og alder 


Jeg har så langt omtalt og vurdert 52 mulige skipreider. Disse blir nå sam- 
menlignet med Magnus Lagabøtes testamente og andre kilder, siden disse er 
de eldste sikkert kjente rettskretsene for lokaltingene i Borgartingslagen, og 
mange også er inndelt i fjerdinger. Det er derfor viktig å få et så riktig bilde 
som mulig av det eldste administrative landskapet. Testamentet angir som 
nevnt 48 skipreider, eller 16 for hver geografisk inndeling, slik at Telemark 
til og med Follo skulle ha 16, og det samme med Borgarsyssel og Båhuslen. 
I sistnevnte område stemmer antallet med opplysningene fra testamentet, 
mens i de to andre områdene må yngre kilder gi grunnlag for diskusjon. 

Selv om Markers beliggenhet taler mot at den har vært del av et opprin- 
nelig sjøforsvar, er også testamentet fra en tid da leidangen hadde mistet 
betydning for sjøforsvaret. Det kan derfor ha medført endringer i admi- 
nistrative grenser for innbetalinger av skatt. Derfor kan Marker fortsatt 
ha vært betegnet som en skipreide i opplistingen i diplomet av 1277. 

Marker og Mossedal utgjorde to skipreider i 1277. Selv om jeg har vist 
at både Marker og Mossedal lå til Oslo lagsogn fra senest 1300-tallet, kan 
de likevel ha vært regnet med i den geografiske oppregningen av skiprei- 
der fra Kambo til Svinesund i 1277. Kambo er et område i nordre del av 
Moss i Østfold, og det er mulig at Mossedal ble regnet til Borgarsyssel 
for å få skipreidetallet til å gi uttrykk for større regelmessighet enn det 
som kanskje var tilfelle. Regnes disse to med, blir antallet skipreider i 
Borgarsyssel 16, slik testamentet angir. På 1500-tallet omtales som nevnt 
likevel alltid «de 12 skipreider i Borgarsyssel» (jf. kap. 52.1). Det tyder på 
en reduksjon i skipreidetallet, og at noen skipreider var slått sammen. 
Da lå Hvaler trolig under Åbyggje, men omtales også som egen skipreide 
i enkelte kilder. Lensregnskaper fra 1500-tallet viser at Våler antakelig 
hørte verdslig-administrativt under Varna skipreide, men likevel var 
egen skipreide forut for 1343 (appendiks 2). Når Mossedal og Marker inn- 
gikk i Oslosyssel, gir det et antall på 12 skipreider. 


163 


KAPITTEL 6 


I området fra Telemark til Follo var det 19 mulige skipreider (appen- 
diks 2). Et diplom fra 1533 forutsetter en gjennomført skipreideinndeling 
for hele det sønnafjelske (DN X, 622; Bull 1920, 136 n. 136). Siden kilde- 
materialet er mangelfullt, vet en ikke om inndelingen var innført for hele 
Viken. Flere forskere har pekt på regionale forskjeller i arealinndelingen 
av skipreider og med ulike underinndelinger (Tunberg 1911; Bull 1918a; 
Steinnes 1929, 59; Indrebø 1935, 128ff.). Bull påpeker at inndelingene synes 
mest systematisk gjennomført i Båhuslen og Borgarsyssel, med relativt 
små, og antakelig, fjerdingsdelte skipreider. Resten av Viken hadde deri- 
mot større skipreider med en mer usikker underinndeling, særlig i Akers- 
hus og søndre Vestfold og sørover (Bull 1918a, 272). 

I dette området er det heller ikke mulig å få antallet skipreider til å 
stemme med testamentet. Dersom Lardal hørte til Sandsvær og Nøtterøy 
til Arendal, mens Hurum, Eiker og Lier utgjorde egne skipreider, utgjør 
dette i alt 18 skipreider. Ingen av de nevnte områdene er likevel med 
sikkerhet omtalt som skipreider. Ettersom Hurum, Eiker og Lier hadde 
fjerdingsinndeling, var de nok mest sannsynlig skipreider (se kap. 6.2). 
Fordelingen av skipreider indikerer også at de har vært del av skipreide- 
organisasjonen. Det er alt i alt vanskelig å komme noe lenger ut fra det 
tilgjengelige kildematerialet. Dette blir derfor videre undersøkt i analy- 
sen av fjerdinger og selve tingstedene som muligens kan gi indikasjoner 
om skipreidegrensene også. 

Kildematerialet er i det hele komplekst og ikke entydig. At det er opp- 
delt i tre ganger 16 kan virke oppkonstruert og vel skjematisk, preget 
av en skjematisk-geografisk tenkning. Testamentet er skrevet på latin, 
der det kan være en viss usikkerhet knyttet til stedsbetegnelser, der det 
«regnes» (computantur) 16 + 16 skipreider fra Rygjarbit til Svinesund, 
mens det fra Svinesund til Elven heter at det «er» (sunt) 16 skipreider 
(Bull 1920, 108 n. 2). I det ene tilfellet kan det være en konstruksjon og 
i det andre referere til faktisk inndeling. I Vestfold og Vingulmark kan 
det dermed ha vært en mer organisk og mindre systematisk inndeling. 
Det finnes også eksempler fra Viken på at skipreider gikk sammen om 
å stille skip og/eller kunne bygge mindre leidangsskip (DN II, 385/1365; 
I, 470/1382), som kan skyldes bosetningsnedgangen i senmiddelalderen. 
Dette viser at organisasjonen kunne variere og kontrahere etter naturlige 

behov og endringer i selve leidangsordningen, som kan forklare reduk- 
sjoner. Dette er viktig å ha in mente. Generelt gir de administrative inn- 
delingene av Viken, med fjerdingsdelte herreder og skipreider, et bilde 
av et regulert og normert samfunn og rettsliv. Spørsmålet om det fak- 
tisk har vært slik i praksis, vil bli nærmere vurdert og diskutert i den 
videre analysen. 

Jeg anser det imidlertid som sannsynlig at termen skipreide kan ha 
blitt lagt over eldre områdeinndelinger i Viken og innført som et ledd i 
å styrke herredømmet over områdene. Det var derfor behov for admini- 
strative støttepunkter her. Skipreidesystemet kan neppe være eldre enn 
tiden da kongene faktisk fikk større kontroll over området, sannsynlig- 
vis først på 1000-tallet eller senere, som diskutert i forrige kapittel (se 
også kap. 8.4). At strukturene likevel har en stor tidsdybde, reflekteres i 
naturlige grenser og gamle bygdenavn. Jordanes omtaler som før nevnt to 
stammer i Viken i 551, som peker på eldre landskap som kan gjenfinnes i 
de eldre fylkene (jf. kap. 5.1, 9.1.2. og 9.3). Eldre territorielle inndelinger fra 
jernalderen trenger likevel ikke nødvendigvis ha vært knyttet til fastlagte 
territorier og kan gjelde overherredømme over mennesker (Lindkvist 
1988, 14-26). Det kan også ha sitt utspring i felles rett/kollektiv styring 
over felles ressurser som dannet bakgrunnen for territorialitet. Kollektiv 
styring, som hadde en horisontal bestemmelsesrett, trenger ikke ha vært 
en trussel, men heller et komplement, til den økende maktbasen til konge- 
lige styringssystemer (Ooisthuizen 2016, 212, 218). Når faste grupper av 
mennesker møttes på samlingssteder, kan det ha ledet til fastere grenser 
i landskapet som senere administrative system kunne bygge videre på. 
Slik skal kanskje lidene og de større nausttuftene tolkes — som et felles- 
skap for den kretsen av gårder som inngikk. Disse kan ha eksistert forut 
for etableringen av lovområder eller andre senere kjente administrative 
inndelinger. Dannelsen av større regioner kan bygge på slike mindre inn- 
delinger, som over tid fikk behov og ønske om samvirkeorganer for større 
områder. Det trenger likevel ikke være noe fast forhold i lider i henhold 
til distrikter eller større regioner - lider er heller ikke vidt utbredt. Det er 
også usikkert om inndelingene er av samme alder over alt. For å belyse 
disse spørsmålene, er det derfor nødvendig å vurdere fjerdingene og deres 
alder nærmere. 

6.2 Fjerdinger 


Fjerdingsinndelingen var en viktig administrativ inndelingsform i 
middelalderen og antakelig også tidligere. Det er store forskjeller mellom 
landsdelene i hva en fjerding representerte administrativt. På Vestlandet 
svarte de til en større administrativ enhet som omfattet flere skipreider, 
som en underinndeling av fylket (Helle 2001, 76-80; Hobæk 2013). Ulike 
strukturelle, topografiske og bosetningsmessige forskjeller var medvir- 
kende faktorer til dette. De eldste inndelingene som ble etablert la føringer 
som igjen påvirket senere inndelinger og kunne resultere i regionale for- 
skjeller. Det var likevel ikke statisk og uten endringer. I løpet av middel- 
alderen ble eksempelvis flere fjerdinger i Borgartingslagen opprettet, slik 
at en skipreide kunne omfatte mer enn fire «fjerdinger». Årsaken til slike 
forskjeller kan skyldes befolkningsvekst, utvidelse av bosetningsområder 
og andre bosetningsendringer i tidlig middelalder og høymiddelalder. 
Det kan senere igjen ha resultert i sammenslåinger av fjerdingsområder 
eller grensejusteringer som følge av bosetningsnedgangen og øde- 
leggingen etter svartedauden og etterfølgende pester. Tilsvarende kan 
ny befolkningsvekst som følge av gjenoppryddingen av nedlagte gårder 
etter den demografiske krisen i senmiddelalderen, ha ledet til behov for 
og oppretting av flere tinglag (Indrebø 1935, 179-182; Norseng 2005a, 249). 

Om det var slik at alle herreder/skipreider var delt i fire, slik Indrebø 
ser for seg, og om forholdene var så strukturerte alt i starten og lot seg 
opprettholde over tid uavhengig av samfunnskontekst, er likevel langt 
fra sikkert. De fjerdingene som er belagt i kildene fra tidlig i senmiddel- 
alderen, forutsetter uansett et regulert system. Det var avhengig av at det 
fantes styringsapparat som var sterke nok til å etablere og holde oppe 
slike systemer, eller at befolkningen fant inndelingene tjenlige og ope- 
rerte etter tradisjonsbundne normer. Hvorvidt det har vært samme form 
for fjerdingsinndeling i hele Viken, er også usikkert og trenger nærmere 
granskning. 

På grunnlag av alle tilgjengelige kilder søker jeg derfor å kartlegge den 
eldste fjerdingsstrukturen, for å se om den kan være samtidig med de 
tingstedene som har latt seg identifisere i senmiddelalderen. De eldste 
kildebelagte fjerdingene i Viken er fra 1315 (DN IV, 111) og videre fra utover 

på 1300-tallet. Det er noe uklart om fjerdingsområdene var utgangs- 
punktet for herredene og de senere skipreidene, eller om skipreidene 
først senere ble delt i fire. Vest i Viken kjenner en bare navn på noen få 
fjerdinger, mens det fra Borgarsyssel foreligger relativt mange opplysnin- 
ger om fjerdinger. Når det gjelder de ni skipreideområdene som inngår i 
mikroanalysen, vil fjerdingsgrensene bli nærmere diskutert der (se kap. 
7 og appendiks 3). Jeg skal først, så langt det lar seg gjøre, rekonstruere 
de øvrige fjerdingsdelte skipreider i Borgartingslagen, med unntak av 
Båhuslen, ved å vurdere og diskutere inndelingen i forhold til grenseløp 
og alder, og dessuten forholdet mellom herredet/skipreiden og den kirke- 
lige inndelingen i sogn. Ettersom det i stor grad er Indrebø som har 
studert fjerdingene, anvender og vurderer jeg også bruken av hans arit- 
metiske metode i lys av kildene. Fjerdingsinndelingen er gjort nærmere 
rede for i appendiks 3. 

Mossedal (Hobøl): Et tienderegister fra 1664 oppgir en inndeling i 
bare tre fjerdinger (Ytre, Bjerve og Tomter), men hvor en Ytzi og Øfsti 
fjerding er nevnt på 1300-tallet (figur 6.2; appendiks 3). Navnet Ytzi dek- 
ker Ytre fjerding i 1664, samt muligens søndre del av Bjerve fjerding, 
mens Øfsti er nordre del av Bjerve med Tomter sogn, ifølge Indrebø. Han 
argumenterer for at det var to fjerdinger, Øvre og Ytre, i Mossedal i høy- 
middelalderen, og at Mossedal og Våler sammen utgjorde én skipreide 
(Indrebø 1935, 180). Dersom en ser nøyere etter, stemmer dette ikke helt. 
Det er nemlig de samme fjerdingene en ser spor av på 1600-tallet som på 
1300-tallet. Den eneste endringen er at gården Hollebø, gnr. 34, er nevnt 
i Øfsti fjerding, mens den egentlig er lokalisert i Bjerve. Denne gården 
ligger imidlertid helt på grensen til Tomter eller til Øfsti fjerding, noe 
som kanskje like gjerne kan tyde på at det bare har skjedd en mindre 
grenseendring her. Hosar (1993) har på sin side vist en annen kilde fra 
1663 som nevner fire fjerdinger, Ytre, Tomter, Bjerve og Melleby (appen- 
diks 3). Det tyder på at inndelingene i store trekk er de samme, men at 
Bjerve fjerding på det tidspunktet er delt i to fjerdinger med grense i 
Hobølelven som deler den naturlig i to. Spørsmålet er om det er en ny 
eller gammel inndeling. Med utgangspunkt i de registrerte tingstedene 
har Mossedal to, muligens tre sikre tingsteder. Disse er Melleby, Bjerve 
og muligens Tingulstad, alle nevnt på 1400- og 1500-tallet, og hvor de 


167 


KAPITTEL 6 


pdevold 
Sa 


å 


Ri 


T 


3 


[] skipreider 


Fjerdinger 


Figur 6.2. Utbredelsen av fjerdinger i Borgartingslagen. Ingen sikre fjerdinger er belagt og 
kartfestet vest for Vingulmark fylke. Kart: Marie Ødegaard. 


to sistnevnte ligger i samme fjerding. En ser dermed at de to sikre ting- 
stedene har samme navn som fjerdingene, som som nevnt trolig indike- 
rer rettslige funksjoner (jf. kap. 4.2.2). Det underbygger at firedelingen 
går tilbake til senest 1400-tallet og sannsynligvis enda lenger, tilbake til 

perioden forut for nedgangen i senmiddelalderen. Jeg anser derfor dette 
å være den opprinnelige fjerdingsinndelingen og at Mossedal har vært 
én skipreide. 

Våler: I Våler er det omtalt tre fjerdinger i 1593 (figur 6.2; appendiks 3). 
Indrebø mener at Sjulerød er en yngre fjerding ut fra rud-navnet og at 
bygden ble ryddet sent. Det anser jeg ikke som noe vektig argument for 
at inndelingen ikke kan være eldre, ettersom rud-navnene kan stamme 
fra både tidlig- og høymiddelalder (Sandnes 1976, 31). Gården kan også ha 
byttet navn. Han argumenterer videre for at Våler og Mossedal har hørt 
sammen, siden begge skal ha hatt to fjerdinger hver. Det er alt sannsynlig- 
gjort at Mossedal var en egen skipreide, og jeg antar at Våler også var det. 
I Våler er det likevel ingen tingsteder som kan belyse en eldre fjerdings- 
inndeling, og en vet derfor ikke helt hvordan inndelingen har vært her. 
Skipreiden hørte antakelig til Varna i senmiddelalderen (se under). 

Varna: Fra 1593 er det nevnt hele seks fjerdinger i Varna skipreide 
(figur 6.2; appendiks 3). Sannsynligvis er to (Watz og Jellø) yngre, men 
hvordan grensene har vært er ikke mulig å identifisere (Ødegaard 2019c; 
jf. Indrebø 1935, 178). Jeg har tegnet inn de seks fjerdingene, men med 
visse endringer til Indrebøs forslag. Inndelingen er likevel usikker visse 
steder. Det kan ha vært et mulig samlingssted på Dilling, Løken og Lyby i 
Dilling fjerding, og Støtvig og Rygge i Støtvig fjerding. Fjerdingsnavnene 
indikerer også at det kan ha vært et ting på Rør, Værne, i Watz og på Jellø, 
men det kjennes ikke fra andre kilder. Materialet indikerer dermed at 
noen administrative områder hadde flere tingsteder, mens andre ingen, 
noe som vitner om endringer. De administrative grensene har også endret 
seg. Det er registrert sannsynlige tingsteder på gårdene Evje, gnr. 38 (DN 
IV, 593/1391; XXI, 626/1488; XXI, 647/1491), Dilling, gnr. 69 (DN XXI, 346 
og 348/1434; på midten av 1600-tallet var det tingstue på Dilling (SM I, 
212)) og Rygge, gnr. 48 (f.eks. DN I, 933/1482; XXI, 659/1493; I, 1075/1528) 
forut for 1600-tallet og et mulig tingsted på Værne kloster, gnr. 89 (f.eks. 
DN II, 883/1472; DN I, 913/1475; DN XVI, 260/1476) (Ødegaard 2019b). 
Senere hørte som nevnt Våler til. Varna skipreide ble senere også delt i to 
fogderier, henholdsvis Varna og Moss (NHL, 94, 96). 

Marker besto som før nevnt av fire bygder og sogn i senmiddelalderen: 
Rødenes, Øymark, Aremark og Rømskog (figur 6.2; appendiks 3). Alle 

unntatt Rømskog var fjerdingsinndelt (Steinnes 1930, 63; Indrebø 1935, 
976). I tillegg sto det en kirke på gården Klund i Rødenes, men det er 
usikkert om den hadde sogn. Den omtales som «øde kapell» i 1589 (JN, 
9) og er i dag forsvunnet. Som figur 6.2 viser, kjennes det fra Rødenes fire 
fjerdinger (appendiks 3). Åseby i nordre delen av Rødenes sogn, Klund i 
sørøstre, Folkenborg lå i nord, mens Klemetsby fjerding utgjorde den sør- 
vestre del av Rødenes. Fjerdingene i Rødenes har alle navn etter gårder, 
som ligger i midtpunkt i hver sin fjerding (Indrebø 1935, 97f.). Rømskog 
sogn kan ha ligget i den nærmeste fjerdingen i Rødenes, Åseby fjerding. 
Den utgjør da i tilfelle et svært stort areal dersom dette regnes med. 

Fra Øymark er det kjent fire fjerdinger ut fra jordebøkene fra 1600-tallet: 
(figur 6.2; appendiks 3). Bøns lå nordøst i sognet, Sandtorp i nordvest, 
Stikle i sørøst og Grobøl i sørvestre del. Jeg har kartfestet grensene i tråd 
med Indrebøs vurdering. Alle fjerdingene har også her navn etter går- 
der. Fra Aremark kjennes på samme måte fire fjerdinger (appendiks 3). 
I sørvest lå Kvistler fjerding, Waarde i øst, Aspestrand i sør, mens Rive 
fjerding utgjorde den nordre delen av sognet. I Aremark er Waarde den 
eneste som ikke har navn etter en kjent gård, noe som kan indikere at 
gården tidlig ble delt opp eller har forsvunnet (Indrebø 1935, 101). Det 
kan da se ut til at det var sognet som var fjerdingsdelt på Marker, men 
kildene er unge, fra 1600-tallet. Er sognet fjerdingsdelt, kan det bety at 
inndelingen er yngre enn i resten av Borgarsyssel. En kan likevel ikke se 
bort fra at de har vært inndelinger av et distrikt vi i dag ikke kjenner det 
administrative navnet på og som er eldre enn sognet. 

Lier var fjerdingsinndelt i 1664, i hele fem fjerdinger (appendiks 3; 
tabell 9), men ingen eldre opplysninger kjennes. Dette må være et sekun- 
dært fenomen. Indrebø argumenterer for at Fladbøigden og Odervold 
opprinnelig har utgjort én fjerding som senere ble delt (Indrebø 1935, 112). 
Dermed ville alle fjerdinger være jevnstore etter senere matrikkelskyld, 
naturlige topografiske grenser og avgrenset av hovedvassdrag. Jeg har 
fulgt Indrebøs inndeling her (figur 6.2). 

Sande skipreide var også delt i fem fjerdinger i 1664 (appendiks 3). 
På det tidspunktet hørte Skoger, som nå er en del av Drammen kom- 
mune, til Sande. Indrebø mener at kildematerialet ikke gir grunnlag for 
å hevde at Ås-, Valle- og Duni-fjerdingene hadde en annen utstrekning i 

middelalderen enni 1664. Skoger lå under Berg fjerding (DN VII, 495/1484; 
VIII, 769/1544). Det gir en firedeling. Berg fjerding blir dermed mye større 
arealmessig enn de andre, men dekket store skogpartier. Strøm herred, i 
dag Svelvik kommune, hørte verdslig til Sande skipreide på 1600-tallet 
(Johnsen 1929, 376), men det er usikkert hvor langt tilbake i tid dette går. 
Kirkelig lå det under Hurum prestegjeld til 1861 (NG VI, 1). Indrebø er 
usikker på om Strøm har ligget utenfor fjerdingsinndelingen eller var delt 
mellom Duni- og Bergsfjerdingen. Fjerdingsstrukturen i Hurum taler 
mot at den har hørt dit (se under), men det kan skyldes senere endringer. 
Bebyggelsen i Strøm ligger langs fjorden mot Hurumlandet, mens områ- 
det mellom fjorden og bygdene på Sande er dekket av store skogstreknin- 
ger, noe som kan tale for at området lå til Hurum. Enten har Strøm vært 
delt mellom de to fjerdingene i Sande, eller så må det ha skjedd endringer 
i fjerdingene i Hurum. Alle de antatte middelalderske fjerdingene her har 
navn etter gårder. 

Fra Hurum kjennes også enkelte fjerdinger. Et diplom fra 1513 nevner 
Sandsfjerdingen (DN I, 1037). Ettersom Sand, gnr. 53, og Børsand, gnr. 
50, ligger nordøst i Hurum, dekket antakelig fjerdingen dette området. 
Johnsen gir videre opplysninger om fjerdinger på Hurum fra 1528, men 
som kan være gamle: Kirkebygden i nordvestre del, Tronstadfjerdingen 
i sørvest, Rødsbygden var den sørøstre del, mens Sandsbygden omfattet 
nordøstre del av Hurum (Johnsen 1903, 23). Grenseløpene er foreslått av 
Sigfrid L. Eier (1963, 111ff.), og jeg har tegnet dem slik. Indrebø er forsiktig 
med å trekke disse fjerdingene tilbake til middelalderen fordi de først er 
belagt i 1513 (Indrebø 1935, 183). Tar en senmiddelalderens krise i betrakt- 
ning, er det likevel grunn til å føre dem lenger tilbake i tid, senest til før 
nedgangen i senmiddelalderen. Her kan som nevnt Strøm, eller dagens 
Svelvik kommune, ha hørt til, uten at dette er kildebelagt. I så fall har 
Kirkebygden og Tronstadfjerdingen vært mye større enn de andre fjer- 
dingene, om det ikke har skjedd endringer i grensene. Strøm kan ha vært 
en egen fjerding, og de fire fjerdingene på Hurumlandet kan representere 
en senere oppdeling. Dette er likevel usikkert. 

Bull anfører at Hurum har hørt til Skögeimsheraö (Asker). I så tilfelle 
må denne fjerdingsinndelingen være forholdsvis ung. En kan ikke se 
bort fra at det også i Hurum var sognet som var fjerdingsdelt. Da kan 

imidlertid ikke Strøm ha hørt til. Skipreidens størrelse kan gi noen 
indikasjoner på eldre forhold. De ytre skipreidene i Borgarsyssel har 
langt færre gårder enn de indre (Bull 1918a, 268), og det samme kan 
gjelde her. Til sammenligning har Frøyland skipreide i indre Borgar- 
syssel 278 matrikkelgårder, Skaun 250, Heggen 225, mens Varna og 
Råde i ytre del har 133 og 143 matrikkelgårder hver (Bull 1918a, 268). 
På vestsiden av fjorden har Andebu i alt 303 gårder, Aker 206, Lier 
200, Skögeimsherad (Asker) 181 gårder og Bergeimsheraö (Bærum) 117. 
Alle disse utgjør ytre skipreider. De ser dermed ut til å ha vært noe 
større enn de ytre skipreider i Borgarsyssel, med unntak av Bærum. 
Hurum har derimot bare 57 gårder, men 96 gårder om en regner med 
Strøm. Dersom både Røyken og Hurum uten Strøm har hørt med til 
Skögeimsheraö, vil det ha vært omtrent 238 gårder der, noe som kan 
være fullt mulig. Forskjellen mellom Bærum og Hurum med Strøm 
er derimot ikke så stor. Det er derfor like sannsynlig at Hurum med 
Strøm har en vært egen skipreide. Topografien taler også for at Strøm 
har hørt til Hurum. Det kan også ha vært forskjeller i bosetningen, 
slik den var i middelalderen og slik de er oppgitt i NG. Til tross for det 
lave antall matrikkelgårder, anser jeg det for sannsynlig at Hurum med 
Strøm har vært en egen fjerdingsdelt skipreide, men at det senere har 
skjedd endringer i fjerdingene. Med unntak av i Kirkebygden har de 
andre fjerdingene navn etter gårder. 

I tillegg til de her nevnte fjerdinger er Kvilde skipreide i Ranrike belagt 
med fjerdinger i 1346 (DN IV, 305; Indrebø 1935, 92f.), men ellers nevnes 
ingen andre i Ranrike. 

Foruten de alt nevnte skipreidene og de ni som vil bli nærmere 
undersøkt i neste kapittel, foreligger det spredte oppføringer av fjer- 
dinger fra Viken. I Borgarsyssel nevnes ytterligere én fjerding: Vilerøsz 
fjerding i Skjeberg skipreide, hvor gården Østby er nevnt i 1556 (DN XI, 
695; Indrebø 1935, 174). Enkelte fjerdinger er også kjent i Oslo- og Tøns- 
bergsyssel. Fra Røyken (Myrahvarf) benyttes betegnelsen tredjung i et 
par diplom fra slutten av 1300-tallet (appendiks 3). Det kan representere 
en underinndeling av sogn eller mer sannsynlig en sekundær tredeling 
av bygden Myrahvarf, som er et eldre navn på deler av Røyken (NG V, 
353). Jeg vurderer det slik at Røyken hørte sammen med Skögeimsheraö, 

som trolig igjen var delt i fJerdinger, uten at dette er direkte belagt i 
kildene. 

Et diplom fra 1464 tyder på at det kan ha vært en fjerdingsinndeling i 
Arendal skipreide i Vestfold (appendiks 3), men den er ikke nevnt i andre 
kilder. I den store Numedals skipreide er Istre fjerding i Tjølling sogn 
nevnt i 1439 (DN I, 769). Istre er navn på et lite sogn og senere anneks- 
kirke, som er arealmessig for lite til å kunne refererer til en firedeling av 
skipreiden. 

Samlet er det vanskelig å avklare omfanget av en fjerdingsinndeling 
ut fra de spredte opplysningene fra Oslo- og Tønsbergsyssel, også fordi 
de er sene, alle fra 1500- og 1600-tallet. Det er derfor usikkert hvor langt 
tilbake i tid de har dekning. Det kan være at områder ble delt opp i såkalte 
fjerdinger relativt sent. Det er også mulig, som filologen Tom Schmidt 
antar, at innholdet i begrepet fjerding kan ha fjernet seg fra den opprinne- 
lige juridiske koblingen til rettskrets for et tinglag, og at fjerding i større 
grad kan ha gått over til å betegne «del av bygd» (BØ XI, 303). Jeg vil 
derfor være forsiktig med å slutte at det har vært en fjerdingsinndeling 
i hele Viken i tidlig middelalder ut fra disse spredte og forholdsvis sene 
beleggene. 

Indrebø finner at mange distrikt i Sørøst-Norge var delt i fjerdinger. 
Foruten de nevnte i Borgartingslagen gjelder det sentrale strøk av 
Eidsivatingslagen, men ikke vest for Tverrdalene og Modum, nordvest 
for Hadeland og Ringerike, unntatt én fjerding nevnt i Valdres i 1475 
(DN VI, 581). Det gjelder også videre opp til Gudbrandsdalen, men 
ikke Østerdalen, Solør og Odalen. Forholdet til herred og treding er 
derfor uklar. Når Indrebø i stor grad ser det som et mønster, kan det 
henge sammen med hans noe diffusjonistiske perspektiv, der han 
ser for seg at fjerdingen og herredet ble spredt fra Danmark og Sør- 
Sverige, gjennom Viken og så nordover, der han forutsetter en sen 
deling (Indrebø 1935, 258f£.). 

Bull påpeker på sin side at fjerdingsområdene faller sammen med 
områdene der betegnelsene herredskirke og herredsstevne, heraöstef- 
nubær (stevnested for fjerdingskrets), nevnes i lover og diplomer (Bull 
1924; Indrebø 1935). Riktignok er utbredelsen av ordet stevne bedre belagt 
enn sikre fjerdinger. Eksempelvis kjennes ingen fjerdinger i Numedal, 

mens det er flere referanser til stevner der (DN V, 435/1404; XII, 285/1524; 
IX, 321/1649). Årsaken kan være at fjerdingen var og fortsatte å være en 
viktig aritmetisk inndelingsform som kan ha oppstått, men uten å spre 
seg fra en kjerne. Slike aritmetiske inndelinger av områder skal også være 
belagt fra kontinentet alt tilbake til før 500-tallet (von Amira 1913, 156ff.; 
Iversen 2013). Det er rimelig å anta at tingsteder, grenser og navn kunne 
endres som følge av endringer i bosetninger og nye makthaveres pålegg. 
Mange fjerdinger er først belagt i tidlig nytid, der de ofte faller sammen i 
utstrekning med sogn, slik som i Borgarsyssel. Som eksempel kan nevnes 
at Etnedals anneks ble brukt synonymt med Etnedals Fierding (Indrebø 
1935, 205). 

Samlet viser denne gjennomgangen av fjerdingene i Borgartingslagen 
at når de opptrer i kildene fra senmiddelalderen, inngår de i et regulert 
og aritmetisk system som ser ut til å reflektere kretser for lokalting i 
et fast tingsystem. Utbredelsen av fjerdingene er bare sikkert belagt i 
Borgarsyssel og til en viss grad også i Eiker, Sande, Lier og Hurum, 
som utgjorde del av det opprinnelige Vingulmark (figur 6.2), samt i én 
skipreide i Båhuslen. Det tegner seg dermed et visst mønster i utbredel- 
sen i Borgartingslagen. Jeg anser det som sannsynlig at det kan reflek- 
tere faktiske forhold, særlig siden mange diplomer også omtaler ulike 
stevner og ting. Det ville vært påfallende om ikke flere referanser til 
fjerdinger også var belagt, om de fantes i resten av Borgartingslagen. 
At det er flere enn fire tingsteder i de øvrige skipreidene uten belagte 
fjerdinger indikerer likevel at det nok har vært underinndelinger også i 
disse områdene. 

At det bare er Vingulmark og antakelig Ranrike det er sikre belegg for 
i en middelaldersk fjerdingsinndeling, kan skyldes ulike politiske forhold 
og tilknytning til lovområdet, med en senere innlemming og økt kontroll 
med oppdeling av mindre, administrative områder. Som før nevnt, viser 
utbredelse av forhistoriske graver og gravskikk, samt navnematerialet, 
også ulikheter mellom de to sidene av fjorden (jf. kap. 5.2). Det kan være 
viktig å huske på i den videre analysen. 

Et problem er at fjerdingene ikke kan belegges sikkert i kildene len- 
ger tilbake i tid enn til begynnelsen av 1300-tallet, mens de fra da av har 
god kildedekning. Det tyder likevel på at de inngikk i en innarbeidet 

rettspraksis og var godt kjent blant folk. Det kan tale for at de kan gà 
lenger tilbake i tid. Det er grunn til å anta at det vil ta noe tid for nye 
inndelinger og navn fant feste blant folk og administrative ombudsmenn. 
Slik de omtales må en anta at de har vært meningsbærende og betyd- 
ningsfulle, som igjen har ført til at de ble opprettholdt over tid. Når de 
først var etablert, ville de også legge føringer for senere inndelinger. Jo 
større betydning inndelingene hadde også for andre strukturer, og for 
mange mennesker, jo mer levedyktige vil de ha vært. 

Når fjerdingene har navn etter gårder, kan de peke tilbake på steder 
som utgjorde tyngdepunkter i bosetningen da fjerdingene oppsto. Navnet 
kan dermed peke tilbake på eldre samlingssteder. En hypotese er derfor 
at slike steder i tilfelle lå forholdsvis sentralt i fjerdingen. Når en kjen- 
ner navnet på fjerdingen, kan det peke mot samlingssted og også antyde 
opprinnelige grenser dersom disse ellers er ukjente. Så langt har jeg også 
kunnet vise at det flere steder kan ha vært sognene som var fjerdingsdelte. 
Denne hypotesen vil jeg derfor undersøke nærmere på mikronivå og sett 
i større kontekst. 


6.3 Verdslige og kirkelige inndelinger på 
lavere nivå 


Etableringen av sogn og relasjonen til verdslige inndelinger er omdis- 
kutert. Det gjelder også følgene kristendommen og den kirkelige orga- 
nisasjonen fikk for kult- og tingsystemet. Religionsskiftet førte ikke 
bare til religiøse endringer, men også endringer sosialt og i rettslivet. 
Sognet, som antas å ha fått en fastere geografisk inndeling i løpet av 
1100-tallet, var en inndeling som virket direkte inn i folks hverdagsliv 
og trolig kan peke tilbake på eldre strukturer og bevegelsesmønstre. 
Religionsskiftet og rikskongedømmets etablering førte til at eldre orga- 
nisasjonsformer, som kultfellesskap, ble brutt ned, men hvor enkelte 
tidligere strukturer, som grenser, likevel kan ha blitt opprettholdt. I 
denne sammenhengen ser jeg særlig på forholdet mellom grensene 
for sognene og de senere prestegjeldene. Et spørsmål er i hvilken grad 
sogn og prestegjeld faller sammen med tinglag eller eventuelt andre 
organisasjonsformer. 

Borgartingslagens eldre kristenrett refererer til ulike kirketyper, 
fylkes-, herred- og høgendeskirker. Det er antatt at fylkes- og herreds- 
kirkene har navn etter områdene de tilhørte innen den verdslige admi- 
nistrative inndelingen, mens høgendeskirker omfatter privatkirker 
(Smedberg 1973, 42). Fylkeskirkene skal ha vært de eldste kirkene, bygd 
på kongelig initiativ, men antakelig med godkjenning av bøndene på tin- 
get (Hamre KLNM XVI, 378). I Gula- og Frostatingslag skal det ha vært 
en kirke pr. fylke, i Borgartingslag to og i Eidsivatingslag tre kirker per 
fylke (G 10; F II, 7; E 35; Eanheng s. 63-64 i Halvorsen og Rindal 2008; B 8; 
Taranger 1890, 255f.). Rundt disse kirkene skal de eldste sognene ha blitt 
dannet. Det er likevel noe uklart hva som ligger i begrepet herredskirke, 
men det er antatt at herredskirkene (heraöskirkja f.) referer til en sogne- 
kirke for et herred (NgL V, 282 m/ref.), noe som vil bli diskuter mer i 
kapittel 8.2.4. 

Det er fortsatt noe usikkert hvordan sognene ble dannet og forholdet 
til andre inndelinger. Det er vanlig å se etableringen av sogn i forbindelse 
med innføringen av tienden, i Sigurd Jorsalfares regjeringstid (1103-1130) 
eller senest under Magnus Erlingssons (1161-1184) lovrevisjon (Hamre, 
KLNM XVIII, 281). Sogn er imidlertid først nevnt i skriftlige kilder fra 
begynnelsen av 1200-tallet (Helle 1999; Andrén 2009). Forut for tienden 
ytte folk såkalt reide til biskop og prest i form av full årskost og en ytelse 
ut fra gårdenes størrelse (Olavssåd) (B 12.3; jf. kap. 5.1.2). Det er antatt 
at Borgartingslagen har vært tidligst ute (KLMN XIV, 10). Reiden var 
trolig basert på et personlig forhold til presten og kirken, mens tienden 
var knyttet til produksjon og gårder skulle betale en tidel av den, som 
ble delt mellom kirke, prest og til fattigunderhold. Tienden gav dermed 
en fastere geografisk inndeling knyttet til en bestemt kirke. Biskopene 
krevde fra andre halvdel av 1100-tallet myndighet til å tilsette prester, 
over kirkebygningene og deres tilhørende gods. I denne prosessen og 
senest på 1200-tallet ble mange tidligere privateide kirker, sognekirker 
(Brendalsmo 2008, 32, 55). 

Sogn i utkantstrøk har oftere bygdenavn enn dem i mer tettbebygde 
strøk, der de har gårdsnavn (Bull 1918a, 263ff.; Sandnes 1984, 28). Om 
lag 700 av 1000 sogn bygger på gårdsnavn, mens 200 er distriktsnavn, 
ifølge Jørn Sandnes. Skipreider og også herreder har derimot som regel 

distriktsnavn. Årsaken kan være at utkantområdene ble delt opp senere, 
og bebyggelsene er mindre der, slik at bygdenavnet var tilstrekkelig som 
referanse til sognet også (Sandnes 1984, 28). Herredene/skipreidene er 
derfor gjerne ansett som eldre enn sognene (Bull 1918a, 263ff.), selv om 
det ikke er allmenn enighet. 

Blant andre Bull har pekt på at det var lite sammenfall mellom sogne- 
grenser og skipreider på Sør-Østlandet. Skipreidene synes eldst og bygde 
på naturlige topografiske grenser, mens sognene først ble etablert med den 
kirkelige organiseringen fra 1100- og 1200-tallet av (Bull 1920, 262-267). 
I områder som på Romerike (Steinnes 1932, 86ff.) og i Uppland i Sverige 
(Ståhle 1948, 137) har det imidlertid vært stor grad av sammenfall mellom 
verdslige og kirkelige inndelinger, som er antatt å indikere at sognene 
ble lagt over en eldre inndeling (Steinnes 1932, 86ff.). For Vestlandets del 
ser en derimot oftere at sognegrenser og skipreidegrenser krysser hver- 
andre og ikke alltid sammenfaller (Bull 1920, 262ff.; Steinnes 1932, 86ff., 
Hovda 1978). Det antyder regionale forskjeller. Det kan skyldes at ulike 
sosiale og politiske enheter kan ha lagt føringer for de eldste sognegren- 
sene (Lindkvist 1996, 221). Også topografi og naturtopografiske grenser 
har vært viktige for grenseleggingen. Hvilken rolle sogneinndelingen kan 
ha spilt for senere etablering av verdslige administrative enheter og oppe- 
børselsdistrikt, er imidlertid lite utforsket (Hamre, KLNM XVI, 379). Jeg 
anser det mer trolig at sogneinndelingen heller bygger på eldre inndelin- 
ger, f.eks. i fjerdinger. 

Noe ut på 1400-tallet dukker begrepet prestegjeld opp i kildene som en 
underinndeling av prostiene, og var større enn sogn (figur 6.3). Det har 
vært antatt at bakgrunnen for opprettelsen var endringer i bosetnings- 
mønstre og folketall etter svartedauden. Mange kirker og sogn mistet 
sitt befolkningsgrunnlag og, som følge av prestemangel, ble de lagt ned. 
Prestegjeld ble dermed opprettet i stedet, bestående av hovedsogn med 
annekssogn betjent av en sogneprest (NHL, 323-329). Nylig har det imid- 
lertid blitt argumentert for at prestegjeldene er eldre, i form av den frem- 
ste sognekirken blant sognekirker i et bygdelag, og at de kan ha oppstått 
alt på 1200-tallet (Iversen og Brendalsmo 2020). Jeg har ikke funnet noen 
undersøkelser som har studert forholdet mellom verdslige og kirkelige 
inndelinger særlig inngående for hele undersøkelsesområdet, og heller 

Figur 6.3. Kart over prestegjeldene i Borgarsyssel, basert på skattematrikkelen av 1647. 
Kart: Marie Ødegaard. 


ikke forholdet mellom tinglag og kirkesogn, og ulike typer lokalkirker. 
For å få et bedre grunnlag for å vurdere og diskutere endringer over tid, 
så vil jeg derfor gå nærmere inn på dette spørsmålet og vurdere det på 
mikronivå i det neste kapitlet. 

Tingsteder i Viken 


Det sentrale spørsmålet i denne delen av analysen gjelder hvor ting- 
stedene har ligget innen de administrative områdene på lokalnivå. Jeg 
vurderer om det finnes spor av regulering også på lavere nivå i Viken, slik 
analysen har vist for de høyere nivå, eller om rettskretsene er basert på 
naturlige avgrensede enheter. Jeg vil se om arkeologiske funn og steds- 
navn kan reflektere eldre samlingsplasser. Det er viktig å kunne identi- 
fisere strukturer som kan peke lenger bakover i tid for de senere belagte 
tingstedene. Stedsnavn og relevant arkeologisk og historisk materiale, 
som graver fra jernalderen, samt sagaopplysninger og eventuelt andre 
skriftkilder, er viktige kilder. For å undersøke aldersspørsmålet tar jeg 
utgangspunkt i skipreideområdene og sikre og sannsynlige fjerdinger 
med respektive tingsteder. Jeg undersøker om det fremkommer romlige 
mønstre, og hvorvidt lokalting har hatt en annen struktur enn tingene på 
et høyere trinn i rettshierarkiet. Det er videre spørsmål om lokaltingene 
oppsto som naturlige samlingspunkter, eller om stedsvalget i større grad 
var styrt av en elite. Er det geografiske variasjoner i lokaliseringen, og kan 
dette eventuelt skyldes tingsteder på ulike nivå? Kilderepresentasjonen og 
forskjeller i overleverte diplomer vil også vurderes, for å se om de reflekte- 
rer reelle regionale variasjoner eller skyldes kildenes representasjon. 
Registreringen av tingstedene ut fra diplomene tyder på flere lokal- 
ting enn det som er blitt fanget inn i den eldre forskningen (Bugge 1920; 
Bull 1924), med i alt 119 mulige lokale tingsteder i Borgartingslagen, 
men som nevnt uten Ranrike. Som tabell 7.1 viser, er 49 av disse tol- 
ket som sikre tingsteder ut fra benevnelsen rett tingsted." Ytterligere 
22 er vurdert som sannsynlige tingsteder ettersom de fremtrer som 


41 Her er ikke fylkesting/sysselting, lag(sogn)ting og hyllingsting medregnet, samt ikke lagmanns- 
stevnene i bygdene. 

faste tingsteder, selv om de ikke eksplisitt kalles «rett tingsted» (jf. kap. 
4.2.1). I tillegg har jeg registrert 48 mulige tingsteder, der flere omtales 
som «stevne» og som derfor ikke trenger å bety et fast tingsted. Den 
sistnevnte gruppen blir derfor i mindre grad trukket inn i den videre 
analysen. Alle tingstedene er markert i et kart og navngitt med kilde- 
henvisning i appendiks 1. 

Få diplomer gir direkte informasjon om tingstedenes presise lokali- 
sering. Enkelte viser imidlertid at tinget ble holdt i eller ved middelal- 
derkirken, på kirkebakken eller på kirkegården (Sveaas Andersen 1977, 
254; Imsen 1994, 76). Ved omtrent en tredel av kirkestedene i den nor- 
ske delen av Borgartingslagen ble det i middelalderen utstedt diplomer 
som er bevart. Det gjelder i stor grad tingsteder kategorisert som mulige 
tingsteder. Ettersom folk kom regelmessig sammen til helgemesser, ble 
kirkestedene også vanlige steder for kunngjøringer av rettslig karakter, 
i form av forordninger og avtaler. Det betyr likevel ikke at stedene inn- 
gikk som rette og faste tingsteder. Av de 49 stedene som er vurdert som 
sikre og 22 som sannsynlige tingsteder, totalt 71 tingsteder, har bare 23 av 
tingene blitt holdt på eller ved en middelalderkirke. Det betyr at 32 % av 
de sikre og sannsynlige tingstedene er koblet til en middelalderkirke og 
viser dermed en forholdsvis tett forbindelse mellom kirker og tingsteder. 
Denne plasseringen kan ha både aldersmessig og funksjonell betydning, 
og kan i tillegg indikere eldre samlingsplasser. 

Når over en tredel av de sikre og sannsynlige tingstedene kan knyttes til 
en middelalderkirke, representerer det et viktig mønster. Ved å undersøke 
beliggenheten i forhold til de verdslige administrative områdene, tegner 
det seg også interessante mønstre ved at kirker med tingsteder i hoved- 
sak er relativt jevnt geografisk fordelt, med ett slikt sted i hver skipreide 
eller herred (figur 7.1 og tabell 7.1). For innlandsområdene av sørves- 
tre Telemark, som ikke var inndelt i skipreider, benytter jeg i stedet de 
yngre herredsinndelingene, kjent fra 1800-tallet.” For de i alt 38 distrikter 
(skipreider og herreder) er det sammenfall mellom middelalderkirke 
og tingsted i om lag halvparten av dem (tabell 7.1). Fire administrative 


42 Her refererer herred til de historiske herredene fra 1800-tallet, slik de fremstår bl.a. i NG. For- 
holdet mellom den antatte forhistoriske herredsinndelingen og den fra 1800-tallet er imidlertid 
usikkert i dette området. 

Å. Sikkert/sannsynlig tingsted ved kirke 


CI] Skipreider 


Figur 7.1. Kart over sikre og sannsynlige tingsteder ved middelalderkirker i Borgartingslagen, som 
viser en jevn geografisk fordeling i skipreidene. Kart: Marie Ødegaard. 


områder har flere tingsteder ved kirker, der det i Frøyland skipreide er 
registrert tre tingsteder ved kirker, én i hvert sogn, i Vestre Follo skipreide 
og i Sandsvær er det to tingsteder ved kirker. Det samme gjelder i Marker, 
i henholdsvis Rødenes og Øymark sogn. Når 14 av distriktene bare har én 

samlokalisering av ting og kirke, kan dette mønsteret ikke være tilfeldig. 
Jeg vil derfor studere om det tegner seg andre fellestrekk ved disse stedene. 

Dersom disse kirkene var etablert som privatkirker av lokal elite, vil 
dette kunne avspeile et system med tingsteder knyttet til en lokal elite eller 
være spor etter senere kongelig regulering av tingene. I så fall kan kirkeste- 
dene på en eller annen måte være koblet til kongedømmet. Hypotetisk kan 
dette også ha vært herredskirker som de eldste kristenrettene omtaler (B 
8). Dersom disse kirkene er tillagt funksjoner på kongelig initiativ, kan de 
i utgangspunktet også være spor av våpen- og skipreidetingsteder, etter- 
som alle de tre kjente skipreidetingstedene hadde middelalderkirke (jf. kap. 
6.3 og kap. 8.2.4). Ut fra disse mulige hypotesene ser jeg nærmere på hvor- 
dan tingstedene er lokalisert i landskapet over tid, og om ulike funksjoner, 
nivåer og sentraliseringsprosesser mellom tingstedene lar seg spore. Jeg 
analyserer materialet i GIS, for om mulig å skille ut ulike alderslag og for å 
vurdere spørsmålet om eventuelle endringer eller kontinuitet. 


7.1 Borgarsyssel 


For å vurdere dette spørsmålet undersøker jeg tingstedene på bygdenivå 
med utgangspunkt i de skipreidene som har ett eller flere sikre tingsteder 
ved en middelalderkirke og ser dem i lys av deres administrative enheter 
og andre relevante strukturer. Ni skipreider i Borgarsyssel er valgt ut på 
bakgrunn av sammenfall mellom tingsted og middelalderkirke. I Borgar- 
syssel (med Mossedal og Marker) har jeg registrert 52 tingsteder, hvorav 
22 er klassifisert som sikre, 10 som sannsynlige og 20 som mulige tingsteder 
(tabell 7.1). Borgarsyssel lå som nevnt under Oslo lagsogn og bispedømme 
i middelalderen, og det var 16 skipreider her i 1277 (jf. kap. 6.1). Området 
utgjorde på begynnelsen av 1200-tallet et prosti, som antakelig ble delt i 
en ytre (nedre) og en øvre del, eller Sarpsborg og Eidsberg prosti, i løpet 
av 1300-tallet. Navnene henspeiler antakelig til hovedsetene for prostene. 
Det var ti prestegjeld i hvert prosti i senmiddelalderen.” Borgarsyssel skal 
ha hatt i alt 52 kirker i middelalderen. Omtrent halvparten av dem skal 


43 I Sarpsborg: Idd, Berg, Aremark, Rødenes, Skjeberg, Borge, Glemmen, Hvaler, Tune og Onsøy 
prestegjeld, og i Eidsberg: Rakkestad, Eidsberg (Heggen), Askim, Trøgstad, Skiptvet, Spydeberg, 
Råde, Rygge, Våler og Hobøl (Klettum 2001). 


184 


TINGSTEDER I VIKEN 


ha vært bygd i tre, og det er kjent 30 steinkirker** (Christie og Christie 
1959a, 10f.). I den videre analysen blir kirkestedene vurdert i forhold til 
tingstedene, deres størrelse og omland, og knyttet til de skipreidene der 
fjerdingsstrukturen er kjent, og sammenlignet med andre administrative 
inndelinger. 


71.1 Skaun skipreide 


I Skaun skipreide er det registrert tre (fire) sikre tingsteder fra senmiddel- 
alderen, Rakkestad, gnr. 5, Birkenes (nå forsvunnet), Østby, gnr. 221, 224, 
og Rud, gnr. 92 (figur 21). På Rakkestad står en middelalderkirke. Birkenes 
var den opprinnelige prestegården, en nå forsvunnet navnegård som har 
gått inn under den nåværende prestegården Rakkestad. Ikke langt fra kir- 
ken finnes navnet Galgemyrene, som kan indikere et rettersted. På Østby 
kjennes det nå forsvunnede navnet, bingbærghom, Tingberget, og som vit- 
ner om et eldre tingsted. Videre er det tre mulige tingsteder: på Holøs, gnr. 
230-231, Fosser, gnr. 49-51, og Sønstegaard, gnr. 122. På Holøs har kong 
Magnus Eriksson utstedt en retterbot (tabell 7.2). I 1424 og 1425 utstedte 
allmuen i Skaun tre brev til kongen om sin misnøye med fogden (DN II 
680, 680-681, 683; Imsen 1990a, 173). Disse brevene er uten stedsangivelse, 
men er antakelig utstedt på det rette tingstedet for skipreiden. 

På Rakkestad ble det utstedt mange diplomer i senmiddelalderen, der 
gården omtales som rett stevnested på 1400- og 1500-tallet (tabell 7.2). Bir- 
kenes var i 1426 prestegård til sognekirken (DN VII, 381). Herfra kjennes 
tre diplomer, og i 1554 omtales stedet som rett stevnested (tabell 7.2). Siden 
diplomene ofte refererer til både prestegården på Rakkestad og Birkenes, 
tyder det på ett og samme tingsted og regnes videre som det. 

På Rakkestad er tre tolvmannsdommer behandlet, hvorav én draps- 
sak (DN XI, 249/1482), et forlik om eiendomsrett (DN XV, 140/1510), og i 
den siste henviser 12 svorne lagrettemenn en sak til videre behandling i 
Riksrådet i Oslo (DN XV, 142/1512). Med unntak av ett dokument knyttet 
til eiendom, utstedt av biskopen og sogneprester, er det ellers bare lokale 
lagrettemenn som opptrer i disse rettsavgjørelsene. Siden Rakkestad var 


44 Flere kirker som bare kjennes ved navn kan også ha vært av stein (Christie og Christie 1959a, 11). 

en av biskopens veitslegårder, forklarer det hvorfor biskopen utstedte 
flere diplom her. Dette har likevel ikke avgjørende betydning for å se ste- 
det som fast tingsted (DN I, 923; IV, 956). I 1422 ble det videre inngått 
et makeskifte her mellom to gårder i Utanskogsfjerding. Hvorfor disse 
har vært foretatt på Rakkestad og ikke på tingstedet i Utanskog (DN I, 
627/1410), er usikkert. Det kan imidlertid skyldes at tinget på Rakkestad 
representerte et høyere nivå. 

Det mest spesielle diplomet, som også er det eldste, gjelder et tviste- 
mål om gårdsgrenser. Her møttes vitnene først på det faste tingstedet, 
deretter gikk de markegang langs de omtvistede grensene, før de gikk 
tilbake til tingstedet (se også Myking 2007, 187). Her er det tydelig at de 
møtte opp på den mulige tingstedsgården Fosser, i Fossa skoghe a Lægho 
backa vidar Ramfnabærgh (DN II 282/1347). Flere av vitnene ble der- 
nest innkalt til såkalt femtestevne (fimtarstefna f.), m.a.o. ting om fem 
dager (Fritzner I, 412-413), for å gå opp grensene for gårdene hver for 
seg. Møtestedet spesifiseres da til Rakkestad kirkegård. Det er interes- 
sant at det omtales som et to-fjerdingsting - et nivå som ikke var vanlig. 
Fosser lå i Litlefjerdingen, mens Rakkestad kirke lå i Rakkestadfjerdingen. 
Det kan indikere at de to fjerdingene opptrådte rettslig sammen. 
Når partene skulle møte på tinget på Rakkestad, kan det ha vært felles 
fast tingsted for begge fjerdinger og med en høyere tingfunksjon. Trolig 
tilhørte Litlefjerdingen opprinnelig Rakkestad, men det er uklart når 
delingen eventuelt skjedde. 

Frostatingsloven beskriver en rettergangsmåte ved tvister, der en i saker 
hvor mer enn en firedel er uenig i en sak på fylkestingene, skal saken ski- 
pes til to-fylkesting. Blir en ikke enig der, går saken til fire-, og dernest 
åttefylkesting (F X, 30; jf. også NgL II, 523; B tillegg, Rindal 2008, 228- 
229; se kap. 8.1). Dette er ting på høyere nivå, men det kan representere 
et prinsipp der flere administrative områder på samme rettsnivå møtes 
for å løse tvister (se kap. 8.1). Dette tyder dermed på at Rakkestad var 
et skipreidetingsted i skipreiden. Når det førnevnte stedet Galgemyrene 
forekommer, ca. 500 m fra kirken, og som kan vitne om en retterplass (se 
kap. 9.1.7), underbygger det denne tolkningen og tyder på at gården var et 
rettslig sentrum i skipreiden, der også alvorlige forbrytelser ble behandlet 
og straffen eksekvert. 

Fra Fosser foreligger ytterligere et diplom, fra 1416, om et alminne- 
lig stevne (DN XIII 77). Siden begge diplomer gjelder grenseoppganger 
på selve gården, trenger Fosser ikke å ha vært rett stevnested. Den vil 
ikke bli videre vurdert. Ytterligere to gårder, Rud og Østby, er omtalt som 
sikre tingsteder i senmiddelalderkilder. Fra Rud kjennes ett diplom, hvor 
møtet omtales som rett stevnested. Saken gjelder vitnesbyrd ved ekte- 
skapsinngåelse, og kongens ombudsmann var til stede (tabell 7.2). Rud 
ligger i Utanskogsfjerding, og gården grenser til Tune skipreide i vest. 
Lokaliseringen er slik sett heller usentral i både fjerdingen og i skipreiden 
(figur 7.2). Fra Østby foreligger tre diplomer som peker mot tingsted.” I et 
diplom fra 1445 omtales gården som rett tingsted og i 1577 kalles stedet for 
tingmøtet for fjerdingsstevnestue. Dette tyder på et tingsted for Osfjer- 
dingen, der gården lå forholdsvis sentralt (figur 7.2). Det er utstedt diplom 
på nabogården Nordby også, men vitner ikke om noe rett stevnested der, 
selv om den hadde samlinger knyttet til kirken, Os (se under). 

Gården Holøs er ikke omtalt som rett stevnested og regnes derfor som 
et mulig tingsted. Det ene diplomet omhandler et makeskifte, utstedt av 
tre (lagrette)menn (tabell 7.2). I seg selv viser ikke dette at det var fast 
tingsted. Et annet diplom omhandler et bevisopptak av et inngått forlik 
på Holøs (RN IV, 900; DN XI, 104). En retterbot kan som nevnt også 
ha vært utferdiget her.“ Retterboten, som er utstedt av Kong Magnus 
Eriksson, omtaler rettigheter og plikter for Oslo bys befolkning (RN IV, 
843; jf. NgL III, 165-167; NgL IV, 375-376) og har altså ikke noe med retts- 
utøvelsen i Rakkestad å gjøre. Det understreker at Holøs har vært en vik- 
tig gård, men neppe at gården var fast tingsted. Gården vil derfor ikke bli 
trukket med videre i analysen. 

Den siste gården som kan ha vært et tingsted i Skaun skipreide, er Søn- 
stegaard. Der har det vært utstedt to diplomer, ett i 1488 og et annet i 1536 
(tabell 7.2). Sistnevnte omhandler salg og betaling av en gård i Degernes 
sogn. Diplomet fra 1488 er del av en forholdsvis omfattende eiendomssak, 


45 I et av diplomene som er skrevet på Buer henviser seks menn saken til tinget på Østby, og der- 
som de ikke kommer til enighet der skal saken gå til lagmannen i Sarpsborg. Lensmannen var 
til stede på tinget på Buer. Saken gjelder makeskifte, påtalt av odelsmannen som krever sin rett. 
Han må bevise dette. Det er derfor ukjent hvem som var til stede på Østby 

46 Oxversetterne av Norges gamle lover mener at brevet er skrevet på Valdisholmen i Glomma, nord 
for Eidsberg. 

Rakkestad 


@ Sikkert tingsted 
& Mulig tingsted 
* —Rettersted 
— Fjerding 
—— Kongeveier 
——p Landeveier, store bygdeveier 
— Mindre bygdeveier 
Vinterveier 


Figur 7.2. Kart over sikre, sannsynlig og mulige tingsteder i Skaun skipreide og fjerdinger i 
forhold til middelalderveier fra Amtskartene og bosetningsutbredelse (markert med gult). 
Kart: Marie Ødegaard. 


samt retten til å dømme i saken (DN II, 947; VIII, 418; VIII, 419 og 420). 
Saken er ført på bygdestevne og for lagmannen i Sarpsborg, men hvor 
kirkens representanter hevder at saken skulle dømmes av kirken. Denne 

saken blir behandlet på minst tre gårder, Sønstegaard og Søndre Fredne 
i Skaun og Rive i Aremark. Av disse omtales bare Rive som rett tingsted 
(fjerdingsstad). Også i denne saken er det trolig at en av partene bodde 
på gården. Søndre Fredne var den omstridte gården. En kan heller ikke 
se bort fra at en av de stridende parter bodde på Sønstegaard, og den er 
derfor noe usikker som tingsted. Sønstegaard ligger på grensen mellom 
Rakkestad og Degernes fjerdinger og lite sentralt i sin fjerding, men mer 
sentralt i forhold til skipreiden. Ut fra lokalisering og muligheten for at 
en av partene bodde på gården, vil den ikke bli tatt med videre i analysen. 

Tabell 7.2 viser at en overvekt av diplomene ble utstedt i juni, etter- 
fulgt av april og januar. Tabellen tar ikke med diplomer utstedt av prest 
og biskop. Ingen diplomer er utstedt i juli og desember. Det viser at en 
overvekt av sakene var lagt til helligdager: to diplomer er utstedt ved hen- 
holdsvis kyndels- (2. feb.), mikkels- (29. sep.) og mortensmesse (11. nov.), 
mens tre diplomer er knyttet til botolvsmesse (17. juni). 

Samlet fremstår dermed Rakkestad med Birkenes som skipreide- 
tingstedet i skipreiden, mens Østby og Rud trolig var faste lokaltingsteder. 

Når det gjelder den verdslige administrative inndelingen tingstedene 
inngikk i, kaltes området rundt Rakkestad kirke tidligere for Skaun (NG 
I, 129), som var navn på skipreiden. Det er derfor sannsynlig at denne byg- 
den var sentral alt da skipreidene ble etablert og navngitt. Denne skiprei- 
den er en av de få i undersøkelsesområdet hvor fjerdingsinndelingen fra 
senmiddelalderen er kjent (Indrebø 1935, 93ff.). På 1600-tallet var det blitt 
fem fjerdinger her, Rakkestad-, Utanskog- (Ytterskog), Os-, Degernes- og 
Lillefjerdingen (figur 7.2). Av disse er ikke Degernesfjerdingen nevnt før 
etter reformasjonen. Lillefjerdingen var betraktelig mindre enn de andre 
fjerdingene og har heller ikke navn etter en gård, slik som var vanlig. 
Indrebø mener at femdelingen er sekundær og at Lillefjerdingen er skilt 
ut av Degernes, som dermed følger naturlige, topografiske grenseskiller 
(Indrebø 1935, 97). Det er likevel også mulig at Lillefjerdingen var del av 
Rakkestadfjerdingen, ettersom de rettslig kan se ut til å ha vært behand- 
let sammen. I så tilfelle ville grensene sammenfalle med de kjente sogne- 
grensene. Da ville også alle fjerdingene ha et såkalt rett tingsted, bortsett 
fra Degernes, uten kjente tingsteder. Østby ligger forholdsvis sentralt i 
fjerdingen, mens Rud og Rakkestad ligger mindre sentralt i sine respektive 

fjerdinger (figur 7.2). Dersom Rakkestad var skipreidetingstedet, slik jeg 
mener er mest sannsynlig, vil Rakkestad ligge sentralt i skipreiden som 
helhet. 

Når det gjelder den geistlige administrative inndelingen, er det interes- 
sant å se den i relasjon til skipreiden og fjerdingene. Skaun tilhørte Eids- 
berg prosti i senmiddelalderen og var et eget prestegjeld. I middelalderen 
var det fem kirker i prestegjeldet, men bare på Rakkestad var det også 
tingsted. Østby, med tingstedet, var nabogård til Nordby der Os kirke står. 
Det er sannsynlig at disse tidligere har utgjort én gård, kalt Os opprinne- 
lig (se under; figur 7.3). Det var dermed én kirke i hver av de opprinnelige 
fire fjerdingene, mens Rakkestad hadde to kirker; Rakkestad og Gyrdinar 
kirke (RB 161) som sto på Gjulem, gnr. 21, men som er nedlagt (figur 7.3). 
Utanskogsfjerdingen hadde også en kirke, kalt Nyjakirkja utanskögs, som 
lå på gården Torp vestre, gnr. 89, men som ikke er kjent i dag (RB 162). 
En vet heller ikke om fjerdings- og sognegrensene fullt ut sammenfalt i 
Skaun. Ettersom et diplom omtaler en nå forsvunnet gård, Ravne, i Rakke- 
stad sogn i Utanskogsfjerding, er dette usikkert (DN I, 1024). Andre antar 
at Utanskogsfjerding tilsvarte kirkens sogn (Lunde 1990, 58). Heller ikke 
Girdiner sogn, som nevnes i RB (162), faller sammen med en fjerdings- 
grense, og grensenefor dette sognet er uklare. Bare et fåtalls gårder nev- 
nes, og flere av dem er spredt rundt i skipreiden. Grensen lar seg derfor 
ikke kartfeste, men det er sannsynlig at sognet omfattet den nordøstre 
delen av Rakkestad fjerding. De to forsvunne kirkene ble trolig nedlagt 
etter reformasjonen (NG I, 129), og de to sognene innlemmet i andre, slik 
at grensene for de nåværende tre sognene først ble dannet da. 

Rakkestad var som nevnt biskopens veitslegård i Borgarsyssel, der 
han hadde rett til opphold i tre netter (DN IV, 829/1426; Lunde 1990, 72). 
Prestene ved hver av de nevnte kirkene måtte dessuten stille med kost til 
bispen og følget hans, samt hesteför (KLNM VI, 16). I en oversikt fra 1399- 
1400 over gamle gjeldsfordringer og nye og gamle takster for forpaktning 
av tiendeinnkrevningen i Oslo bispedømme (antiquus taxus), og som 
senere ble tatt inn som tillegg i Rødeboken, er flere kirker i Borgarsyssel 
ikke oppført. Disse er tolket som annekskirker, slik de er kjent fra etter- 
reformatorisk tid (Norseng 2005, 275; se kap. 8.2.4). Rakkestad kirke er 
oppført med høy eldre tiende, og det fremkommer at de øvrige kirkene i 

+Gyrðinar 


Rakkestad 
G 


+ 


*Nyekirke Utanskogs + 


Degernes 


+ Middelalderkirker 
—— Sogn 


Figur 7.3. Kart over tingsteder, middelalderkirker og sogn i Skaun skipreide i senmiddelalderen. 
Kart: Marie Ødegaard. 


skipreiden ikke hadde tiende på nedskrivelsestidspunktet. Det kommer 
likevel fram at Degernes har hatt eldre tiende, og at Nyjakirkja utanskögs 
har ligget under Degernes (RB 563-567; Emanuelsson 2005, 221 n. 487; 
se kap. 8.2.4). Rakkestad og Degernes kan ha vært hovedkirker, men noe 

senere lå imidlertid alle kirkene i skipreiden under Rakkestad. Dette er 
interessant i forhold til tegnene på at Rakkestad fungerte som skipreide- 
tingsted i Skaun skipreide, trolig før midten av 1300-tallet. Prestegården 
Rakkestad omfatter fortsatt flere gårder fra middelalderen (NG I, 94). 
Selve kirken, ca. 200 m sør for prestegården og nord for Rakkestadelven, 
tilhører en gruppe enkle romanske steinkirker fra 1100-tallet (Christie og 
Christie 1959a, 16). Rakkestad fremtrer som den kirken med mest omfat- 
tende gods i Skaun. Samlet underbygger dette statusen som hovedkirke 
i prestegjeldet. Det er også et visst sammenfall mellom de fire opprinne- 
lige fjerdingene og sognene Degernes, Utanskogs, Os og Rakkestad, med 
unntak av Gyrdinar sogn, som lå i Rakkestad fjerding. 

I det videre undersøker jeg tingstedenes lokalisering i skipreiden og 
fjerdingene. Rakkestad er sentral dersom det er riktig at Lillefjerdingen 
er sekundær, slik også navnet kan tyde på. Rakkestad er også sentral i 
skipreiden som helhet, vurdert ut fra senere bosetnings- og dyrkingsareal 
(figur 7.2). Det er også fristende å koble lokaliteten «Galgemyren» (gbnr. 
5,3), like øst for Rakkestad kirke, til en henrettelsesplass, og knyttet til 
tingsamlingene ved kirken og som et skipreidetingsted. Kirken ligger på 
en høyde, slik at en ser rett ned på dette galgeområdet, som ville ha vært 
godt synlig fra kirken og reisende til og fra bygden. Østby ligger også for- 
holdsvis sentralt i sin fjerding, også i forhold til dyrkbar mark og antatt 
bosetningstyngdepunkt, mens Rud derimot ligger usentralt til både i 
fjerdingen og skipreiden, på grensen til Tune skipreide. Alle tingstedene 
ligger imidlertid godt til kommunikasjonsmessig. 


Tabell 7.3. Eldste skriftlige belegg for gårdene med tingsteder, antall diplomer utstedt på gården, 
eiendomsforholdene i senmiddelalderen og gårdens skatteklasse i 1647. Forklaring: K = konge, 
LK = lokalkirke, B = bonde, Ki = kirke, BB = byborger 


Gård Eldste belegg Ant. dipl Eiend. forh. Gårds-klasse 
Rakkestad c. 1264/65 (H. H. saga) 14 (15) K (LK) F 

Østby 1401 (RB 168) 3 B, BB F 

Rud 1401 (RB 161) 1 B, Ki F, H, Ø 


À avklare hvem som kan ha eid gårdene med tingsteder kan videre bidra 
til å belyse spørsmål om aktører, alder og funksjoner. Undersøkelser av 
jordeiendomsforhold viser at kirke- og prestegården i Rakkestad trolig 

opprinnelig var krongods (DN XVI, 14/1351; Bjørkvik 1968, 44; Lunde 
1990, 180). Østby var delvis bondegods og bygods, mens Rud var del- 
vis bondegods og kirkegods i 1660-årene (SM I, 53, 55f.). Rakkestad og 
Østby var fullgårder, mens Rud hadde mer delt skyldverdi, med en antatt 
middelverdi tilsvarende halvgård. Rakkestad, med det antatte skipreide- 
tingstedet, peker seg ut som mulig krongods i middelalderen. 

Når det gjelder det arkeologiske materialet fra disse stedene er det 
vanskelig å påvise sikre forhistoriske samlingsfunksjoner. Skaun er den 
skipreiden i indre Borgarsyssel med flest funn fra vikingtid, i alt 32 kjente 
gravfunn (figur 7.4; Stylegar og Norseng 2003, 339). På Rakkestad er det 
registrert to gravfelt og en gravhaug på gården (ID 10140, 39530, 49574). 
Ett av dem inneholdt funn av kleberkar og leirskår fra yngre jernalder 
(C35643), men ingen prestisjefunn som direkte vitner om høy status. På 
Østby er det registrert flere gravminner, samt et funn av en øks fra yngre 
jernalder (C15783). På både Vestby og Nordby er det mange store gravfelt, 
hvorav et med 20 rundhauger, ca. 170 m vest for Os kirke (ID 19610). På 
Nordby er det gjort funn av et spyd fra vikingtid i en gravhaug (C15785), 
og på Vestby er det blant annet funnet flere glassperler fra eldre jernalder 
(C7923, C15601), håndteinsneller fra yngre jernalder (C7924) og en tapt 
fingerring av sølv (ID 29622). Disse gårdene utgjorde trolig én gård tid- 
ligere ut fra navneformen og delingsnavnene, og funnene vitner om et 
statusmiljø i jernalderen. På Rud er det derimot ingen kjente gravminner. 

Flere stedsnavn i Skaun vitner om eldre samlingsplasser (figur 7.4). 
Lund, gnr. 11, i Rakkestad fjerding kan bety «hellig lund» og assosieres 
med kultsted (Sandnes og Stemshaug 1976, 296), men kan også være et 
mer trivielt naturnavn. Siden den er nabogård til Gudim (Gudæimi RB), 
et navn sammensatt av -gud og -heim, og som kan bety «sted som står i 
forbindelse med førkristen gudedyrkelse (NG I, 34, 94), kan det være med 
å underbygge Lund som en mulig kultplass. Navneklassen -heim kan 
være fra de første fem-seks hundreårene etter vår tidsregning (Sandnes 
og Stemshaug 1976, 34). Slike teofore navn kan, som Odinsalr i Onsøy, 
være knyttet til det øvre samfunnssjikt (Vikstrand 2001, 213). Betydnin- 
gen av gårdsnavnet Rakkestad er også interessant. Steinnes (1957) mener 
at forleddet «rakk» har vært tilnavn på menn på kongelige administra- 
tive gårder, men dette er usikkert. Etterleddet —stad av -stadir tyder på at 

Adel 


Husebygårder 
Skattefunn 


Rike. funn 
Ryttergraver 
YJA-graver 


@  Gravminner 
*K Bygdeborger 


Figur 7.4. Kart over utbredelsen av adelsgårder i senmiddelalder og tidlig nytid, Husebygårder, 
middelalderkirker, forhistoriske gravminner og bygdeborger i Skaun. Stedsnavn som diskuteres i 
teksten er markert. Kart: Marie Ødegaard. 


gårdsnavnet kan være fra vikingtiden (Sandnes og Stemshaug 1976, 35). 
Med tanke på gårdens sentrale beliggenhet, er den trolig eldre. Kanskje 
har gården skiftet navn som følge av rakk-funksjonen, men også dette er 

usikkert. Navnet Galgemyrene kan, som nevnt, referere til et eldre ret- 
tersted, selv om navnet i seg selv ikke kan dateres til forhistorisk tid (se 
kap. 9.17). Ved Os kirke, på gården Nordby i Osfjerdingen, fantes en gård 
med det forsvunne navnet bingbærghom, nevnt i RB (164) og som skal ha 
ligget på kirkens grunn. Navnet, som betyr «Tingberget», kan referere 
til et eldre tingsted (NG 1, 129). Tingstedet Østby og kirkestedet Nordby 
skal ha tilhørt storgården Os, bevart i navnet på kirken og fjerdingen. 
Navn som inneholder etterleddet -by vitner om tidlig gårddeling, kanskje 
i vikingtiden (Sandnes og Stemshaug 1976, 35). Ettersom kirken har nav- 
net Os, er det sannsynlig at gården ble delt etter at kirken ble anlagt. Det 
at tingstedet med ting-navnet ikke ble liggende på kirkestedet, tyder på at 
tinget ikke lå på direkte samme sted som kirkestedet, men var knyttet til 
en annen fast plass. Da gården ble delt, ble ikke lenger funksjonene koblet 
sammen, men antakelig værende der de alt var. 

Ser vi bygdeborger i et mulig tingperspektiv, er fire slike kjent i Skaun, 
men ingen nær de middelalderske tingstedene (figur 7.4). Bygdeborgen i 
Rakkestadfjerdingen og den sørøstre i Degernes ligger relativt sentralt i 
fjerdingen. Alle fire bygdeborgene ligger i utkanten av dyrket mark eller 
i utmark. Ingen ligger i direkte tilknytning til administrative grenser, 
men to forholdsvis nær skipreidegrenser. Bygdeborgen i den nordvestlige 
Osfjerdingen ligger nær grensen til Utanskogsfjerdingen, og den andre 
i sørvestlige del av Degernesfjerdingen, ikke langt fra grensen Skjeberg 
skipreide i sørvest. De to bygdeborgene i Degernesfjerdingen ligger ved 
gamle veifar, i større og mindre avstand fra veien. Når de fire bygdebor- 
gene ikke ligger i hver sin fjerding, tyder det på at de ikke er relatert til 
fellestiltak i områdene for de senere kjente fjerdingene. 

Samlet ble tre sikre tingsteder identifisert, der Rakkestad var 
skipreidetingsted med et rettersted, sentralt lokalisert i skipreiden. Fire 
opprinnelige fjerdinger er også sannsynliggjort, men det er ikke nød- 
vendigvis sammenfall mellom sogn og fjerdinger. Delingen av gården 
Os vitner om at tingstedet og kirkestedet hadde atskilte lokaliteter med 
ulike funksjoner, men at samlingene kan ha vært koordinert er likevel 
sannsynlig. Jeg vil nå se i hvilken grad det tegner seg tilsvarende eller 
eventuelle andre mønstre i de øvrige åtte skipreidene jeg har valgt ut 
som næranalyse. 

71.2 Heggen skipreide 


I Heggen skipreide har jeg registrert ett sikkert tingsted, Lekum, gnr. 90, 
mens Eidsberg, gnr. 89, er vurdert som et sannsynlig tingsted (figur 75 og 


Ne 


- @ Løken 


Hærland 


Sikkert tingsted 
Sannsynlig tingsted 
Mulig tingsted 
* Rettersted 
— Fjerdinger 
C] skipreider 
— Kongeveier 
—— Landeveier, store bygdeveier 
— Mindre bygdeveier 
-~ Vinterveier 


Figur 7.5. Kart over sikre, sannsynlig og mulige tingsteder og et rettersted i Heggen skipreide og 
fjerdinger i forhold til middelalderveier fra Amtskartene og bosetningsutbredelse (markert med 
gult). Kart: Marie Ødegaard. 

tabell 7.4). Eidsberg er prestegården i Eidsberg sogn, nabogården til Lekum 
med kirken. Forholdet mellom de to gårdene er uklart. Jeg har videre regi- 
strert fem mulige tingsteder: Moen, gnr. 14, Løken, gnr. 198-199, Haga, gnr. 40, 
69, Homstveit, gnr. 219-220, og Folkenborg, gnr. 71 (figur 75 og tabell 7.4). Et 
mulig rettersted, Morstang, er videre lokalisert på grensen mellom Heggen 
og Frøyland skipreide, men i likhet med Galgemyren av ukjent alder. 
Kirken i Eidsberg dukker første gang opp i sagaen om Håkon Håkonsson 
(kap. 186), da kongens lendmann i Borgarsyssel, Arnbjørn Jonson, ble inn- 
kalt til ting ved kirkegårdsmuren av kongens motstander, hertug Skule, 
på begynnelsen av 1200-tallet. Lendmannen bodde selv antakelig bare 4-5 
km nord for kirken, og en må tro at stedet var valgt fordi det hadde tradi- 
sjon for tingmøter. Fra Lekum kjennes fire diplomer, utstedt fra slutten av 
1300-tallet til 1500-tallet (tabell 7.4). Stedet er nevnt som rett stevnested i 
forbindelse med et tingmøte, og det er også den eneste gården i skipreiden 
hvor «kongens lensmann» er nevnt å ha vært til stede. På Eidsberg er det 
utstedt hele elleve diplomer som vitner om tingsamlinger, de fleste ved kir- 
ken og på kirkegården (tabell 7.4). Sakene gjelder vitneprov, makeskifter, 
salg og arveoppgjør. Ingen øvrighetspersoner er nevnt, og sakene er ikke 
av en slik karakter at de trenger å bety at gården har vært fast tingsted. Ser 
en på gårdsgrensene mellom nabogårdene Lekum og Eidsberg, står kirken 
på Lekums grunn, men det utvidede kirkestedet ligger på Eidsbergs gårds- 
areal, et mønster ikke ulikt det Sandnes har funnet i Trøndelag (Sandnes 
1987). Dette kan tyde på nær forbindelse mellom Eidsberg og Lekum. 
Opprinnelig lå prestegården i Eidsberg på gården Tue, Pufa (RB 1401), 
omtrent 300 skritt sør for kirken, på 1700-tallet (Wilse 1791, 24). Dette 
åpner for at kirkestedet og Tue hørte til Lekum og er skilt ut herfra. 
I 1503 ble gården Eidsberg lagt til prestegården Tue (DN II, 1018). Et 
diplom vitner om at presten har skaffet seg en del av Eidsberg alt i år 1400. 
Det kan kanskje forklare hvorfor det er utstedt et diplom på den gården 
på 1400-tallet (DN III, 553; tabell 7.4). Navnet Eidsberg ser likevel ut til å 
betegne kirkestedet som et mer omfattende områdenavn, ettersom Tue 
utgjorde den utskilte prestegården og kirken sto på Lekum, mens Eids- 
berg har gitt navn til fjerdingen (se under). Dette tyder på at gårdene har 
vært tett forbundet så langt tilbake som kildene rekker. At rettsdokument- 
ene ble utstedt på prestegården Eidsberg, kan skyldes at det var et viktig 

geistlig senter. Jeg regner Lekum som rett stevnested i middelalderen og 
inkluderer Eidsberg under gården som tingsted. 

Folkenborg og Haga er begge er klassifisert som mulige tingsteder. Folken- 
borg er nevnt med stemnestove i 1595 og dermed etter de nevnte kongelige 
reformene av 1590/91, da tingstedene ble mer mobile og ble holdt innendørs 
(jf. kap. 13 og 8.2.1). Det er derfor mulig det ikke viser tilbake til et eldre, 
middelaldersk tingsted. Når det i et diplom fra 1489 nevnes at to lagrette- 
menn stevner partene i en eiendomssak for lagmannen i Oslo, underbygger 
det imidlertid at Folkenborg kan ha vært fast tingsted i Folkenborg fjerding 
tidligere i middelalderen. En fjerding har også navn etter gården. 

På Haga, nabogården til Folkenborg, er det utstedt to diplomer 
(tabell 7.4). Indrebø antar at gården var tingsted i Folkenborg fjerding 
(Indrebø 1935, 173). Det ene diplomet gjelder en eiendomstransaksjon, 
mens det andre er et falskt rettsdokument om ekteskap og arv. I et utrykt 
diplom fra tidlig 1500-tall omtales møtestedet med stemnestove. Når enda 
en gård i samme område, Hol, gnr. 70, bare noen hundre meter sørøst for 
Haga, også omtales med stemnestove i 1623 og 1624 (Ra. Dipl. 31. okt. 1623; 
4. nov. 1624; ref. i Indrebø 1935, 173), viser det endringer, trolig som følge av 
de nevnte reformene av 1590/91.” Verken Haga eller Hol anses derfor som 
faste tingsteder fra middelalderen. De blir ikke tatt med videre i analysen. 

På Moen utstedte to lagrettemenn et diplom i 1492, knyttet til en draps- 
sak og der vitnemål ble innhentet (DN IV, 1013). Moen kan dermed ha vært 
et tingsted for denne fjerdingen. Vitnene var fra nærområdet og gjorde 
nok at saken ble behandlet på det lokale tinget. Jeg vurderer derfor Moen 
som mulig tingsted. Når Homstveit kan være et mulig tingsted, er det på 
grunnlag av et dokument fra 1393. Det omtaler en eiendomstvist hvor en 
av partene innkalte til stevne der og på rette stevnedager. Gården kalles 
likevel aldri rett stevnested, og er heller ikke kjent som tingsted gjennom 
andre skriftlige kilder. Det er derfor mulig at saksøkeren bodde på gården. 
Ettersom en ikke kan utelukke at gården kan ha vært tingsted, må annet 
materiale trekkes inn i vurderingen. På gården Løken i samme fjerding ble 


47 Kåre Lunden (1965,266) nevner også ytterligere to stemnestuer som han har identifisert i utrykte 
dokumenter fra Heggen. Det var på Elvestad, enten gnr. 77 i Eidsberg sogn eller 214 i Herland 
sogn, (1/4.B77 fra Oslo rådhusarkiv) og Tangland, gnr. 85 (R. A. dipl. 16/6.562). Disse mulige 
stevnestedene blir ikke vurdert i det videre. 

det holdt en mulig tingsamling referert til som et stevne, en gang mellom 
1382-1387. Saken dreier seg om vitneprov ved salg av en gård i samme sogn. 
Siden det også dreier seg om et stevne trenger det ikke bety at det var et 
fast tingsted (jf. kap. 4.1.2). Ettersom det ikke er kjent noen andre belegg for 
et tingsted her, blir heller ikke Løken regnet med i den følgende analysen. 

Samlet betyr dette at Lekum med Eidsberg regnes som sikkert tingsted, 
mens Moen, Folkenborg og Homstveit kan ha vært faste tingsteder og 
klassifiseres som mulige tingsteder. 

Når det gjelder tidspunktet for tingmøtene, viser tabell 7.4 at flest diplo- 
mer ble utstedt ved påsketider i april, etterfulgt i antall av botolvsmesse 
(17. juni), kyndelsmesse (2. feb.), magnusmesse (16. april) og vinternettene 
(14. okt.). Møtetidene er dermed spredt over hele årssyklusen, men flest i 
sommerhalvåret og relatert ulike onner. 

Også stedenes sentralitet i forhold til bosetning, ferdselsårer og natur- 
topografi må vurderes, for å se dem i en større sammenheng. Glomma 
danner skipreidens vestgrense, mens øvrige grenser strekker seg langs 
større skoglagte åspartier og skogstrekninger. Mot slutten av middelalde- 
ren ble områdenavnet Heggen erstattet av Eidsberg. Senest rundt midten 
av 1400-tallet var skipreiden blitt inndelt i seks fjerdinger (Indrebø 1935, 
172 m/ref.), Trømborg, Eidsberg, Tenol, Hæns (Hens), Hærland (Herland) 
og Folkenborg (figur 7.5). Av de mulige gårdene med tingsteder i middel- 
alderen lå ingen i Trømborg og Hens, mens de øvrige fire hadde ett mulig 
tingsted hver. Fjerdingsgrensenes eksakte løp er noe usikre. At fjerdin- 
gene og kirkestedene har samme navn tyder på en felles administrativ 
inndeling. For å kunne rekonstruere de opprinnelige grensene, antas det 
at sognegrensene kan gi indikasjoner om eldre grenseløp. 

I dag består skipreideområdet av tre sogn, Eidsberg, Trømborg og 
Herland.** I middelalderen var det imidlertid seks kirker her, og dermed 
muligens seks sogn (figur 7.6). Foruten de tre kjente sognekirkene var 
det kirker på Folkenborg, Tenol og Hens, som alle er forsvunnet i dag. 
Det kan tyde på at de var privatkirker og muligens ikke hadde sogn. 
Kirkenavnene sammenfaller dermed med navnet på senmiddelalderens 


48 Indrebø 1935, 172ff. og Lunden 1965, 270-275 gir oversikt over kjente gårder i de ulike sognene, 
men deres lister sammenfaller ikke fullstendig. 

Folkenborg 

Tremborg 


Figur 7.6. Kart over tingsteder, middelalderkirker og sogn i Heggen skipreide i senmiddelalderen. 
Kart: Marie Ødegaard. 


fjerdinger, med unntak av Herland, som også ble kalt for Haug kirke 
og sogn. Herland kan også ha vært et gammelt bygdenavn på området 
(NG I, 153). Det er antatt at Trømborg (gnr. 179-225) og Herlands (gnr. 
133-178) grenser sammenfalt med dagens sognegrenser (figur 7.5 og 7.6), 

mens Eidsberg var delt i fire fjerdinger og sogn (Indrebø 1935, 172ff.). 
Trømborg og Herland med mer skog og åser, medførte nok at disse fjer- 
dingene fikk større areal. 

I dag utgjør Eidsberg sogn gnr. 1-132 (figur 7.6). I middelalderen er går- 
dene 89, 90, 95, 131 og 132 nevnt i Eidsberg sogn. Kåre Lunden har pekt 
på at flere gårder fra Eidsberg sogn er nevnt under andre fjerdinger, men 
hvor sognene antakelig har vært brukt synonymt (Lunden 1965, 273). Det 
vanskeliggjør til en viss grad kartfestingen. Folkenborg er kjent som føde- 
stedet til Håkon Håkonsson, og i hans saga (kap. 3) nevnes egen prest her 
i 1204. Gården Brandsrud, gnr. 53 nevnes under Folkenborg sogn og fjer- 
ding (bl.a. DN II, 801/1453; V, 544/1421; 795/1456; V, 829/1460). Folkenborg 
sogn utgjorde dermed trolig nordøstre delen av Heggen (figur 7.6). Tenol 
fjerding og sogn (f.eks. DN VIII, 319/1443; V, 464/1409; III, 1031/1504) lå i 
nordvestre del av Eidsberg fjerding. Hens kirke lå lengst sør i skipreiden, 
men var alt i 1401 lagt ned og godset lagt under Eidsberg (RB 169) (se 
appendiks 3 for grensebekrivelse). Det er dermed usikkert om den var en 
sognekirke. 

Det er derfor sannsynlig at fjerdings- og sognegrensene for det meste 
sammenfalt i Heggen, kanskje med unntak av Hens, som er usikker 
som sogn (Indrebø 1935, 173; Lunden 1965, 274). Siden seks fjerdinger er 
et sekundært fenomen, kan utvidet bosetning i høymiddelalderen eller 
senere etter gjenoppryddingen ha ført til en videre oppdeling av de tidli- 
gere fjerdingene. Ut fra topografiske forhold består de opprinnelige fjer- 
dingene i Heggen skipreide trolig av Eidsberg, Herland og Trømborg, og 
der området for Tenol og Folkenborg var en eldre fjerding som ble delt. 
Det ligger et mulig tingsted i hver av de sistnevnte fjerdingene, men om 
en av dem da også var et tingsted for en eldre fjerding eller om begge er 
yngre, er vanskelig å avgjøre. 

Fjerdingene ser ut til å ha navn etter kirkestedsgårdene, men bare to har 
også tingsted, Lekum med Eidsberg og Folkenborg. Dette skiller Heggen 
delvis fra Skaun, der minst to av fjerdingene hadde navn etter gården 
med tingsted, og kan indikere at organiseringen var yngre i Heggen. Det 
kan ha skjedd endringer i tingstedenes lokalisering i Heggen som følge 
av den videre oppdelingen av fjerdingene eller ved at privatkirkene ble 
sognekirker. I 1592 skal bønder fra nabogårdene Slitu, Sletner og Mo har 

lagt fram et diplom som viste at deres forfedre hadde oppført Tenol kirke 
for egen kostnad, som et fellesforetak (Lange 1856, 491f.).*” Tenol kirke 
var en steinkirke, antakelig fra andre halvdel av 1200-tallet, men lå øde 
fra ca. 1560. På en utgravning her ble det imidlertid funnet rester etter en 
eldre kirkegård med flere begravelser. Orienteringen og beliggenheten til 
begravelsene, som strakte seg inn under skipets nordre fundament, indi- 
kerer at det har stått en eldre kirke her. Et påvist sotlag er tolket som at 
den eldre kirken må ha brent (Christie og Christie 1959b, 58). 

Eidsberg kirke ble hovedkirke i Eidsberg prosti, som antakelig ble opp- 
rettet ved en deling av Sarpsborg prosti en gang mellom tidlig 1200- og 
slutten av 1300-tallet (Norseng 2005a, 263). Biskopen kunne bo tre netter 
i Eidsberg under visitasreiser i bispedømmet (DN IV, 829/1426). Eidsberg 
kirke er en gotisk steinkirke, men steinrester av en eldre romansk kirke 
er funnet (Christie og Christie 1959b, 39). En datering av en inskripsjon 
i kirken, som kan omtale biskop Odinkar den yngre av Ribe, henfører 
den til slutten av 1000- eller første del av 1100-årene (Rudie 1966, 512). 
Trømborg var også en steinkirke, mens Herland var en stavkirke. Det 
er derimot usikkert hva slags materiale Folkenborg og Hens var bygd i 
(Christie og Christie 1959b, 60). Hens kirke var nedlagt alt før 1401 mens 
Folkenborg og Tenol ble nedlagt etter reformasjonen (Lunden 1965, 272f.). 
Det er som nevnt sannsynlig at de forsvunne kirkene i Eidsberg opp- 
rinnelig var høgendeskirker, dvs. privatkirker. Steinkirken på Tenol er 
uttrykkelig nevnt som et fellesforetak for flere gårder, mens den eldre kir- 
ken ikke trenger å ha vært det. I det nevnte tillegget i RB over eldre tiende, 
antiquus taxus, er Eidsberg den eneste kirken som er oppført med tiende, 
og med en høy tiende, slik også Rakkestad hadde (RB 565). De øvrige 
kirkene var dermed trolig annekskirker til Eidsberg da jordeboken ble 
ført. Eidsberg fremstår som den største kirken i Heggen og med høyere 
rang enn de øvrige kirkene. Det er likevel uklart i hvilken grad det hadde 
betydning for tingets lokalisering og organisering. For å vurdere det må 
de topografiske og kommunikasjonsmessige forhold vurderes. 

Det var flatt jordbrukslandskap rundt Lekum og middelalderkirken 
på Eidsberg. I områdene Trøgstad og Hærland, der det mulige tingstedet 


49 Fra et utrykt diplom i Riksarkivet, avskrift av 1716. Gjengitt i Lange (1856, 419f.). 

på Homstveit er lokalisert, er gårdene store. Lenger øst preges landskapet 
av åser med skog og tjern (Natrud 1965, 7-13). Kommunikasjonsmessig 
ligger alle de mulige gårdene med tingsteder forholdsvis sentralt i forhold 
til bosetning og kommunikasjon, kanskje med unntak av Homstveit som 
har lenger avstand til en ferdselsåre fra middelalderen (figur 7.5). Særlig 
Lekum ligger sentralt, langs en gjennomgående vei gjennom skipreiden, 
i tillegg til at Glomma er seilbar fram til Lekum. Ingen av gårdene med 
mulig tingsteder ligger likevel sentralt i forhold til fjerdingene og skiprei- 
den som helhet. Lekum og Eidsberg, som et sentralt knutepunkt, synes 
likevel å ha vært viktig for tingstedenes lokalisering. Håkon Håkonssons 
saga (kap. 152) omtaler et dragseid fra Glomma til Øyeren ved Lekum 
(Frøyset 1957, 60). At skipstrekket var viktig underbygges av arkeologiske 
funn (ID 126997) og faller for det meste sammen med andre middel- 
alderske veifar (Marthinsen 1995, 17). Som vist i figur 75, strakk drag- 
seidet seg fra Lekum, forbi Moen og nordover, før det svingte mot vest 
inn i Frøyland skipreide. 

Når det gjelder eiendomsforhold viser landskylden at alle gårdene 
med tingsteder var fullgårder (tabell 7.5). Eidsberg var en av de største 
gårdene i hele Borgarsyssel, sammen med Tune kirke, som var hoved- 
kirke i Borgarsyssels søndre del. Eidsberg prestegård var hele fem ganger 
større enn Rakkestad prestegård, målt etter landskylden (Kirkeby 2006, 
17). Av de mulige gårdene med tingsted var Eidsberg med Lekum hen- 
holdsvis lokalkirkelig/kirkelig og adelsgods, eid av en byborger i Fredrik- 
stad i 1647, Folkenborg lokalkirkelig gods og Homstveit adelsgods, mens 
Moen hadde delt eierskap mellom kirke, adel og bønder i tidlig nytid. 
Det var relativt mye krongods i Eidsberg i forhold til øvrige skipreider 


Tabell 7.5. Oversikt over eldste belegg for gårder med mulige tingsteder, deres eiendomsforhold og 
hvordan gården ble skyldsatt i 1647. LK = lokalkirkelig, BB = byborger, A = adel, Ki = kirke, B = bonde 


Gård Eldste belegg Eiend. forh. Gårds-klasse 
Eidsberg/Tuen RB 164, 1401 LK F 
Lekum DN IIl,.579/1405 BB i 1647, A1200-1400-t F 
Folkenborg DN IX, 171/1378 LK F 
Homstveit DN V, 358/1393 A F 
Moen RB 166, 171, 173/1401 Ki, A, B Fx3 

i Borgarsyssel. Lunden har regnet ut at i Heggen og Frøland skipreider 
eide kronen 2,3 % av jorden, mens kirken til sammenligning eide ca. 20 % 
(Lunden 1965, 236, 249ff.; Bjørkvik 1968, 54). Bondegodset skal ha vært 
hele 65-70 % av all jord rundt år 1600, og mest sannsynlig også rundt 
1400 (Lunden 1965, 260). 

Lekum var også adelsgods på 1400-tallet (DN III, 379), noe som kan 
gå tilbake til senest midten av 1200-tallet. På slutten av 1200-tallet bodde 
Tore Håkonsson (Biskopsson) på Lekum. Han var av lendmannsslekt og 
var sysselmann i Skiensyssel i 1277, i tillegg til kongens kansler og trolig 
ledende under utarbeidelse av Magnus Lagabøtes landslov (Lunden 1965, 
282ff; 1980, 429, 434). Lekum fremstår altså som sete for den absolutte 
øverste krets i landet på 1200-tallet og var nært knyttet til kronen, noe 
som er interessant med tanke på at dette er antatt å være skipreideting- 
stedet i skipreiden. Lekum er imidlertid ikke den eneste gården 
tilhørende eliter i Eidsberg. 

På Huseby, gnr. 94, nabogården til Eidsberg i sør (figur 7.7), bodde på 
begynnelsen av 1200-tallet Erlend av Huseby, som er kjent for å ha tatt 
seg av den unge Håkon Håkonsson. Han skal også ha gitt baglerkongen 
Filippus, som styrte Viken og også Opplandene fra 1208, fram til sin død 
i 1217, kongsnavn på Borgartinget i 1207, (Sagaen om baglere og birkebei- 
ner, kap. 26). Huseby var fortsatt adelsgods på 1600-tallet, med unntak av 
en part som tilhørte kronen (Lunden 1965, 252). Det passer godt med at 
gården kan ha vært knyttet til den kongelige administrasjon alt tidligere, 
mulig som knutepunkt i skatteoppkrevingen. Fra Eidsberg kirke er det i 
underkant av 1 km til Huseby, langs veien over Eidsberg (figur 7.7). 

Ikke langt fra Huseby, på Valdinsholmen ved Lindhol, gnr. 32, skal 
lendmannen Arinbjørn Jonsson ha bodd, på den samme festningen 
Valdisholm som Håkon Håkonsson siden utbedret. Den ligger midt i 
Glomma (figur 7.7). Arinbjørn var også med på å gi Filippus kongenavn 
på Borgartinget i 1207. Det er også Arinbjørn og hans følge på 360 mann 
som, ifølge Håkon Håkonssons saga (kap. 186), møtte hertug Skule og 
hans 420 menn til tingsamling ved kirkegårdsmuren ved Eidsberg kirke i 
1236 (Wilse 1791, 3). I den sammenheng ble altså kirken på Eidsberg valgt 
som et møtested. Lekum og Huseby er nabogårder til Eidsberg preste- 
gård, mens Valdisholm ligger omtrent 4 km lenger nord. Det var altså 

Tiighaugel p 


Adel Østfold 
Husebygårder 
Middelalderborg 
Rike funn 
Ryttergraver 
YJA-graver 
Gravminner 
Bygdeborger 


Figur 7.7. Kart over utbredelsen av adelsgårder i senmiddelalder og tidlig nytid, Husebygårder, 
middelalderkirker, rike funn, ryttergraver, forhistoriske gravminner og bygdeborger i Heggen. 
Stedsnavn som diskuteres i teksten er markert. Kart: Marie Ødegaard. 


samlet mange aristokratiske og rikspolitisk viktige personer rundt de to 
mulige tingstedstedene i Eidsberg fjerding. Det skal ha vært en konsen- 
trasjon av sentralkirkelig-, kron- og adelsgods i området rundt Eidsberg 

kirke, i tillegg til Hen og Folkenborg kirker, og noe av det samme er til- 
felle ved Tenol kirke i tidlig nytid (Lunden 1965, 254). Jordegodskonsen- 
trasjonen vitner om et maktsentrum, og dette kan ha hatt innvirkning på 
tingstedenes lokalisering. 

Når det gjelder arkeologisk materiale, ligger ingen av tingstedene nær 
yngre jernalders graver, rike funn og storhauger (figur 7.7). Alle de mulige 
gårdene med tingsteder, med unntak av Homstveit, har registrert forhis- 
toriske gravminner fra yngre jernalder, men gravminnene er imidlertid 
ikke av en slik karakter at gårdene skiller seg nevneverdig ut i forhold til 
øvrige gårder i området. På nabogården til Moen og Tenol, Sletner, gnr. 13, 
er det imidlertid oppdaget et av Norges største skattefunn (C2468-C2492; 
Skjelsvik 1965, 110). Siden gjenstandene er fra eldre jernalder, er det likevel 
vanskelig å sette det i relasjon til middelaldertingstedet. 

En analyse av stedsnavn i Østfold viser et mønster i navngivingen, 
hvor det i områdene omkring gårdene Eidsberg og Lekum, Folkenborg og 
Trømborg har vært by-navn, og med fravær av funn fra vikingtid lenger 
unna. Kanskje kan en trekke en analogi til sørskandinaviske forhold, der 
sentrale bosetningsområder med mindre, avledete bosetninger peker på 
en godsstruktur fra vikingtid og tidlig middelalder (Stylegar og Norseng 
2003, 377; Norseng 2005a, 209). Dersom dette er riktig, passer det med 
tolkningen om at Eidsberg, Folkenborg og Trømborg var privatkirker, 
anlagt av lokale storbønder i tidlig middelalder, slik jeg alt har vært 
inne på. Dette indikerer eldre samlingssteder, men bare for Eidsberg og 
Folkenborg er det belagt middelaldertingsteder som kan vitne om konti- 
nuitet i samlingsfunksjoner, også på det rettslige området. Det kan være 
tegn på at lokaliseringen til noen av tingstedene i Heggen vært bestemt 
av lokal elite. 

Like ved Trømborg kirke skal det ha vært en hellig kilde, som kan 
ha vært sted for kulthandlinger tilbake til førkristen tid (Wilse 1791, 42; 
Lunden 1965, 271). Selv om det ikke er kjent noen tingsteder på gårdene 
her, er det interessant at det er et sammenfall mellom samlingssteder for 
forhistoriske kult og yngre kirkesteder. 

Når det gjelder stedsnavn vitner flere navn i Heggen om mulige sam- 
lingsplasser i forhistorisk tid, og flere av dem ligger langs med dragseidet 
fra Glomma til Øyeren. Et slikt navn er Elmark (Eilinmork) (RB 253). 

Førsteleddet kan komme av Elin, av æl, og etterleddet -vin, sammensatt 
med mork som tidligere nevnt kan bety «skog, mark» eller grense- 
område (Sandnes og Stemshaug 1976, 216). Det første leddet kan ha to 
forklaringer, enten åll m. (eller ål f.) av en lang og smal lokalitet eller 
det gotiske alhs f. av «tempel» eller «helligdom» (Olsen 1915, 270f.; Brink 
1992; BØ XI 212ff.). Her er det trolig tolkningen av ahl, i betydningen 
«helligdom», som er den mest sannsynlige (Olsen 1915, 270f.; Brink 1992; 
jf. NG I, 133. Gården, som bare er skilt fra skipstrekket av et mindre 
dalsøkk, er nabogården til Moen med det mulige tingstedet, og i vest sto 
Tenol kirke (figur 7.7). Tilsvarende navn finnes også på Onsøy og i Tune, 
antakelig fra vikingtiden. 

Nord i Heggen, og langs det antatte skipstrekket, ligger gården Elgetun, 
gnr. 8, som har et omdiskutert førsteledd. Ifølge Magnus Olsen kan det 
komme av det norrøne elgr f. som er beslektet med det nevnte gotiske ahl 
i betydningen tempel. Han mener derfor at Elgetun kan være et kultnavn 
«tunet, det innhegnete sted med helligdommen» (NG IV, 91: Olsen 1915, 
265ff.). Olsen argumenterer for at flere av gårdene med slike navn lig- 
ger i nærheten av andre kultnavn, og nevnte Elgetun ligger nær Ultvet, 
hvor prefikset kan komme av gudenavnet Ullr. I nyere forskning er like- 
vel denne tolkningen kritisert, og navnene forklares heller som av dyre- 
navn av elgr m. eller som et elvenavn (BØ XI, 189ff.). Det er ytterligere en 
elgetun-gård i Heggen, gnr. 204, i Herland, men uten at den har andre 
samlingsnavn i nærheten. 

På gården Mørkved i Frøyland skipreide, på andre siden av skipreide- 
grensen for det førnevnte Elgetun, er det et gravfelt kalt Tinghaugen 
(figur 26), med en tradisjon om at det skal ha vært et tingsted. Det har 
antakelig stått en steinsetning her tidligere sammen med to nå fjernete 
gravhauger (ID 19909). Det har vært foreslått at stedet var et fellesting for 
skipreidene Heggen og Frøyland i jernalder og middelalder (Frøyset 1957, 
74). Et to-skipreideting er imidlertid ikke en kjent historisk størrelse, men 
det kan referere til et rettslig samvirke for å løse enkelte tvister og ikke 
som en permanent løsning (se kap. 8.1). Jeg finner det derfor lite trolig at 
det var et fast fellesting for to skipreider (se også under Frøyland). Loka- 
liteten ligger på grensen mellom de to skipreidene, som senere utgjorde 
et fogderi. 

Et middelaldernavn som kan ha relevans for tingorganisasjonen 
i Heggen, er Morstang, gnr. 2, i Tenol fjerding (figur 7.7). Her er det 
belagt et rettersted både på 1600- og 1800-tallet, og navnet kan også 
komme av rettersted. I RB nevnes gården Notstongom (RB 173), som 
ifølge Rygh kan være forvansket (NG I, 131) ut fra formen *Mortustong, 
en martrestang eller pinestang (Schmidt pers. med 3). Mortustokkar 
eller Martestokker er også kjent fra Oslo, som navnet på middelalderens 
rettersted (Håkon Håkonssons saga, kap. 231). Nå heter det Galgeberg. 
Prefikset kan enten komme av latin martyrium eller en fornorsket vari- 
ant i betydningen død, dødsmåte, lik, og kan dermed tyde på at det har 
stått en martrestokk eller dødsstang her (KLNM V, 165). Det underbyg- 
ger at Morstang kan ha vært et rettersted i middelalderen, kanskje alt 
før slutten av 1300-tallet da gården nevnes i Rødeboken. Denne henret- 
telsesplassen har en sentral beliggenhet ved en av hovedferdselsårene i 
Heggen skipreide (Frøyset 1957, 70). Stedet er lokalisert nær den admi- 
nistrative grensen mellom to skipreider. 

Flere navn i Heggen kan også belyse samlingsplasser fra vikingtiden 
(figur 7.7). Gårdsnavnet Oppsal i Folkenborg fjerding, med suffikset salr 
m., betegnet opprinnelig en bygning, en storslått hall for banketter og 
samlinger, men kan senere ha gått over til å betegne bosetningsområdet 
som hallen relaterte seg til (Brink 1996a, 255-258). Navnet skulle dermed 
kunne tolkes som «den øvre salen» eller «salen som ligger høyt» (Style- 
gar og Norseng 2003, 372), bosted for en konge eller stormann med hall- 
bygning. Navnet Folkenborg og Trømborg er tolket på samme måte, der 
leddet «borg» kan bety «hall» (Herschend 1997, 26), selv om denne navne- 
typen er mer usikker som samlingsnavn. Det er også påpekt at navnene 
ikke trenger å vise til selve stormannsgårdene, ettersom de ofte ligger i 
utkanten av sentral bebyggelse. De har også en uklar betydning i forhold 
til tingsteder. Bortsett fra Folkenborg er det ikke registrert samlings- 
steder i nærheten. 


50 —E-post-korrespondanse med Tom Schmidt 17.12.2012. Han viser til et utrykt manuskript av Kåre 
Hoel om stedsnavn i Eidsberg. Schmidt påpeker at Rødeboksformen riktignok er noe usikker 
og de andre beleggene er unge, fra rundt 1600, slik at en må ta et lite forbehold om tolkningen. 
Han gir likevel, sett i forbindelse med (sikre?) vitnemål om retter-/tingsted, sin støtte til Frøysets 
(1956-1957) og Hoels tolkninger. 

Den antatt faste tingstedsgården Lekum, av Leikvang, leikr m., er et 
gårdsnavn som kan vise tilbake på et eldre samlingssted for tevlinger 
(NG I, 11, 142). Navnet er trolig fra vikingtiden (Sandnes og Stemshaug 
1976, 35). Det kan tyde på at det har vært holdt samlinger her fra vikingtid 
oginni middelalderen, da det ble reist kirke her. Senest fra 1400-tallet har 
disse samlingene også hatt funksjon som rettsmøter, selv om det er sann- 
synlig at kult og rett var nært forbundet i den eldste tiden. Også gården 
Løken i Herland fjerding (figur 77) kan ha betydningen «tevlingssted» 
(NG I, 11). På gården er det som nevnt registrert en mulig tingsamling i 
1550, men det sene belegget gjør det usikkert om det har vært rettssamlin- 
ger på gården også tidligere i middelalderen. 

I Heggen er det bare én bygdeborg, plassert på en høy topp i utmark i 
Hærland fjerding i underkant av 1km fra skipreidegrensen til Rødenes i 
Marker (figur 7.7). Den kan imidlertid ikke knyttes til verken tingsteder, 
andre former for samlingssteder eller veier som det finnes kunnskap om 
i dag. 

Samlet var da alle de identifiserte tingstedene i Heggen lokalisert i 
hver sin fjerding. Det var identifisert seks fjerdinger, som er antatt å sam- 
menfalle med sognene. Det er likevel ikke klart om det ble opprettet mer 
enn fire fjerdinger som følge av behov om flere ting- eller kirkesteder. 
Seks fjerdinger må være sekundært. Det var vanskelig å rekonstruere sik- 
kert en eldre firedelt struktur, men jeg antar at Tenol og Folkenborg har 
utgjort én fjerding, og Eidsberg og Hen. Det ser ut til at gårder med sogne- 
kirker har gitt navn til fjerdingene, men to av dem hadde også tingsted, 
slik det også var i Skaun. På skipreidetingstedet Lekum bodde mektige 
stormannsslekter minst tilbake til 1200-tallet, som nok var nært knyttet 
til kongen, slik forholdene også var i Skaun. 


71.3 Råde skipreide 


I Råde skipreide er det registrert to sikre tingsteder fra senmiddelalderen 
og tidlig nytid, Huseby, gnr. 39-43, og Lundeby, gnr. 63-64, begge anta- 
kelig i hver sin fjerding (figur 7.8). Begge omtales som rett tingsted, men 
først fra slutten av 1400-tallet og senere. Av disse hadde Huseby kirke 
på gården i middelalderen. I tillegg kan det ha vært et mulig tingsted på 

@ Sikkert tingsted 
@ Mulig tingsted 
” Rettersted 


— Fjerdinger 
C] skipreider 
Kongeveier 
—— Landeveier, store bygdeveier 
—— Mindre bygdeveier 
Vinterveier 
Havnivå vikingtid 


Figur 7.8. Kart over sikre og mulige tingsteder og et rettersted i i Råde skipreide i forhold til 
middelalderveier fra Amtskartene og bosetningsutbredelse (markert med gult). Her er det kjent 
én fjerding, Missingen. Kart: Marie Ødegaard. 


Åker, gnr. 33-35, i samme fjerding som Huseby. På Lundeby ligger et grav- 
felt med tre steinsetninger, kjent som Tingstedet, og det må undersøkes 
om det kan angi tingstedets eksakte lokalisering. Ved grensen til Råde 

kjennes navnet Galgehytten, som kan signalisere et gammelt rettersted. 
Missingen fjerding har navn etter gården Missingen, men ingen ting- 
steder er belagt. Navnet kan likevel indikere en gård med rettsfunksjoner 
da fjerdingen ble anlagt. 

Fra Huseby foreligger fire bevarte diplomer, hvorav to er utstedt samme 
år og omhandler samme sak (tabell 7.6). Saken gjelder ulovlig hogst i Haug- 
stens skog i Råde, og en seksmannsdom foretok en markegang (DN XXI, 
344). I første instans ble det stevnet til lokaltinget på Huseby og i neste til 
lagmannen i Tønsberg (DN XXI, 349). I et diplom fra 1509 omtales går- 
den som rett stevnested, i en drapssak der både lensmann og flere såkalte 
«gode menn» var til stede (DN XI, 287). Huseby blir altså omtalt som både 
lokalting og rett stevnested for saker av ulik art og alvorlighetsnivå. 

For Åker omhandler et diplom fra 1553 en seksmannsdom i en tyveri- 
sak. Her ser noen av de involverte partene ut til å ha hatt tilhold på 
gården. Åker var derfor neppe fast stevnested, selv om det er mulig at 
lensmannen bodde der (tabell 13; Norseng 2005, 72). Gården blir derfor 
ikke behandlet videre. Den samme saken ble ført videre til neste instans 
på bygdestevne på Lundeby. Saken ble heller ikke her avklart, og ble 
behandlet på stevner ved flere anledninger, og i 1554 igjen på stevne på 
Lundeby (DN XVI, 640-643/1554). Tre lagrettemenn bevitnet at lensman- 
nen har forsøkt å stevne disse mennene på Råde kirkegård (tabell 7.6). 
Hva som skjedde med saken etter siste møtet for lagmannen i Sarpsborg 
i 1554, er usikkert (DN XVI, 643). Lundeby har ellers flere referanser som 
rett tingsted, i 1493 og 1554 (tabell 7.6). I to diplomer på 1500-tallet omta- 
les tingmøtet som bygdestevne, og på 1600-tallet finnes tre referanser til 
rett stemnestove (Indrebø 1935, 178 n. 42). Det er tydelig at Lundeby har 
vært fast stevnested, senest fra 1400-tallet, og fremstår også som et mulig 
skipreidetingsted i skipreiden, hvor bl.a. høvedsmannen på Akershus 
kalte inn til stevne ved to anledninger. 

Når det gjelder tidspunktene for tingmøtene, der datoen er kjent, er det 
en overvekt av diplomer i juni og februar, to ved botolvsmesse (17. juni) 
og to ved kyndelsmesse (2. feb.), de samme messedagene som tinget var 
knyttet til i de to foregående skipreider. 

I forhold til den øvrige verdslige administrative inndelingen, hørte 
Råde skipreide fra middelalderen til midten av 1600-tallet til Verne 

kloster len. Fra midten av 1500-tallet inngikk Råde i det nye Moss og Tune 
fogderi, deretter fra 1670-tallet til Moss fogderi. Søndre del av dagens 
Råde, hele Øvre- og deler av Vestfjerdingen i Onsøy, gnr. 23-25, 90-115, lå 
under Onsøy skipreide i middelalderen og kirkelig til Råde sogn (se kap. 
7.16). Gårdene 13-15 i Rygge og Svinndal sogn, som i dag hører til Våler, 
hørte antakelig også til skipreiden (Indrebø 1935, 176 n. 34). I lensregnskap- 
ene fra 1585 fulgte Svinndal Råde skipreide (NHD III 204), men er nevnt 
sammen med Mossedal skipreide i 1524, og da nevnes Råde for seg. Det 
er derfor mulig at Svinndal ble skilt fra Råde i 1520-årene, eller at visse 
offentlige inntekter har gått sammen med Mossedal og noen med Råde 
(Agerholt 1950-1953, 154 n.1). Det er usikkert om disse nye administrative 
inndelingene fikk noen innvirkning på tingorganisasjonen, men antake- 
lig ikke på det lavere nivå. 

Det er bare kjent én fjerding i Råde i middelalderen, Meping fierding, 
etter gården Missingen, gnr. 84. I tillegg har Jørsø, gnr. 79-80, hørt til 
denne fjerdingen. Området dekket dermed den sørøstre delen av Råde, 
men det er usikkert hvor grensen gikk. En bekk/elv langs Missingen og 
sørvest, mot nordre del av Skinnerflo, kan ha vært et skille, ettersom slike 
grenser som regel fulgte naturlige skillelinjer. Den sammenfaller med 
eiendomsgrensene mellom gårdene. Det er noe mer usikkert om gren- 
sen gikk nordvest for Missingen, mot Borgebunn og Vansjøen, og om de 
nordre gårdene i Råde sogn hørte med der eller i Missingen, slik jeg har 
kartfestet det (figur 7.8). Det er ikke mulig å si noe om de øvrige fjerdin- 
gene i skipreiden på nåværende tidspunkt. 

For å vurdere det vil jeg derfor se om sognegrensene kan gi noen indi- 
kasjoner om de opprinnelige grensene, og for å kunne vurdere forholdet 
mellom sogn og fjerding. I Råde er det kjent tre kirker fra tidlig middel- 
alder og fram til utpå 1500-tallet: Tesal, Råde og Svinndal (figur 7.9). På 
Store/Nordre Huseby, gnr. 43, sto en kirke, Tesala kirke (RB 489), som 
ligger i sørvestre delen av skipreiden. Kirken er nevnt som et kapell av 
biskop Jens Nilssøn på slutten av 1500-tallet (JN, 11). Den er nå forsvun- 
net, trolig nedlagt etter reformasjonen. Det skal ha vært funnet rester 
av det antatte sørøstre hjørnet, som viser at kirken var av stein (Aske- 
ladden ID 77765), men det har vært satt spørsmål ved om lokaliseringen 
stemmer, for det passer heller dårlig med de sparsomme kildene en ellers 

— Sogn 
+ Middelalderkirker 


Figur 7.9. Kart over tingsteder, middelalderkirker og sogn i Råde skipreide i senmiddelalderen. 
Kart: Marie Ødegaard. 


har om kirken (Norseng 2005b, 80). I Tesal sogn lå gårdene Fuglevik, 
Tasken, Store Røstad, Grimstad, Vold og Haugesten (ref. til utrykte 
diplom i Norseng 2005, 81, 90 n. 76). Disse ligger imidlertid så langt fra 
den antatte grensen at de hjelper lite i en rekonstruksjon. Det er usikkert 

hvor sognegrensene mellom Tesal og Råde gikk helt nøyaktig, men det 
er mulig at nåværende Råde sogn var delt i to, eller kanskje var Råde 
noe større og gikk noe lenger vest enn det kartfestede forslaget til 
sognegrenser (Norseng 2005b, 72ff.) (figur 7.9). På sin visitasreise fra 
Tune til Råde i 1594 beskrev biskopen to store, lange steiner på Lundeby 
som han mente stammet fra et kapell (JN, 253). Dette nevnes imidlertid 
ikke i Rødeboken, så tradisjonen er derfor usikker. Tom med sin 
middelalderkirke, som i dag ligger i Råde, ble regnet til Onsøy på det 
tidspunktet (se kap. 7.1.6). 

Råde kirke, skipreiden og sognet har fått sitt navn etter gården Roe 
(Röda f.), gnr. 57-59, som Lundeby kan være skilt ut fra (NG I, 330). 
Skipreiden har altså navn etter en gård, en navngivning av en skipreide 
som er mindre vanlig (jf. kap 6). Den stående steinkirken kan være fra 
slutten av 1100-tallet (Oskarsson 2001, 116). Den hadde et kraftig vest- 
tårn og et rektangulært skip. Svinndal kirke var en langkirke i tømmer 
på 1600-tallet. Det har likevel stått en kirke der ved slutten av 1300-tal- 
let, som står oppført med forholdsvis mye eldre jordegods i RB, faktisk 
nesten like mye som Råde kirke, så det er trolig at den også er eldre. 
Tesal kirke hadde lite eldre jordegods (Emanuelsson 2005, 312). I det 
nevnte tillegget i RB over forpaktning av tiendeinnkrevningen i Oslo 
bispedømme, nevnes Råde og Svinndal med eldre tiende, mens Tesal 
kirke ikke er nevnt og trolig var en underliggende kirke til Råde (RB 
544-545). 

Det var altså sannsynligvis tre sogn i skipreiden. Ser en på dem sam- 
menlignet med de registrerte tingstedene, er det både kirke og tingsted 
på Huseby, ved Råde kirke på nabogården til Lundeby med tingste- 
det, mens det i Svinndal sogn ikke er påvist tingsteder. Det er dermed 
sammenfall mellom tingsted og kirkested i søndre del av skipreiden, 
nærmest kysten. Det kan kanskje indikere at sognene markerer fjer- 
dingene utenom Missingen. Dermed ville en ha hatt et «fullstendig» 
administrativt skipreidelandskap, og hvor de to gårdene med tingsteder 
var sentrale i sine respektive fjerdinger. For de to siste fjerdingene, hvor 
det ikke er kjent sikre middelalderske tingsteder, kan navnene kanskje 
gi indikasjoner om at Svinndal og Missingen også kan ha hatt rettslige 
funksjoner. 


218 


TINGSTEDER I VIKEN 


I senmiddelalderen skjedde det endringer i den kirkelige inndelingen. 
Tesal sogn forsvant, slik at Råde dekket hele sørdelen av skipreiden. Svinn- 
dal, som opprinnelig hadde tilsvarende tienderettigheter som Råde kirke, 
ble i løpet av 1400- eller 1500-tallet annekskirke til Våler kirke i Våler 
skipreide. I tillegg ble som nevnt den nordre delen av Onsøy skipreide 
kirkelig lagt til Råde. Skipreide- og sognegrensene falt således ikke lenger 
sammen, noe som tyder på større endringer i den administrative innde- 
lingen i løpet av senmiddelalderen. At skipreide- og sognegrensene ikke 
lenger sammenfalt i Råde, førte til en geografisk forskyvning, hvor Råde 
ble sentrum for området (Norseng 2005, 87). 

Når det gjelder tingstedenes plassering og administrative struktur, 
ligger de tre kjente tingstedene fra senmiddelalderen i Råde skipreide 
sentralt i sine antatte fjerdinger, særlig dersom en vurderer dem sam- 
menlignet med bosetnings- og dyrkingsarealet. Lundeby ligger også sen- 
tralt i skipreiden under ett. Den gamle kongeveien fra Christiania gikk 
gjennom skipreiden fra vest til sørøst. Lundeby strakte seg på begge sider 
av den historiske veien og langs gravfeltet, kalt Tingstedet. Huseby lå på 
nedsiden av kongeveien, lenger øst. Svinndal hadde mindre dyrkbare 
jordområder og var mer skogkledd. Fra dette området kjennes ingen 
tingsteder, men har en middelalderkirke sentralt i sognet med hovedveien 
passerende forbi (figur 7.8). Kommunikasjoner og bosetningsstruktur ser 
dermed ut til å ha vært viktig for etableringen av de to kjente tingstedene 
i Råde. 

Eiendomsforholdene til gårdene med tingsteder viser at Huseby i 
skattematrikkelen 1647 står oppført med fire bruk, hvorav tre skattemessig 
var fullgårder, mens én derimot lå øde. Alt i 1593 skal den imidlertid 
omfatte fem fullgårder (Norseng 2005b, 62; tabell 7.7). Gården skal ha hatt 
høy landskyld og mye jordegods på 1600- og 1700-tallet, til og med mer 
enn den kjente adelsgården Tom i Onsøy skipreide (Bassøe 1968, 25). Fra 
1500-tallet og til ut på 1700-tallet lå parter av Huseby under Værne kloster 
og Tom i Onsøy. Huseby kan opprinnelig ha vært kongsgård eller i det 
minste hatt en sentral rolle i den administrative organisasjonen (Steinnes 
1955). Gårder med huseby-navn ble trolig etablert på 900-1000-tallet, men 
alt på 1200-tallet har de mistet en slik funksjon (Westerdahl og Stylegar 
2008; F. Iversen 2011). 

Tabell 7.7. Oversikt over de mulige gårdene med tingsteder. Eldste belegg, eiendomsforholdet og 
gårdens skatteklasse i 1647. K = konge, A = adel, KL = kloster 


Gård Eldste belegg Eiend. forh. Gårds-klasse 
Huseby DN XIV 25, 1401 (K 900-1200?) Fx3,Ø 

A, KL 
Lundeby 1322 iht. Ak 1622, jf. tekst KL/K F(?) 2 


DN VIII 435, 1493 


Lundeby var trolig også en fullgård på 1600-tallet og var krongods i tid- 
lig middelalder (tabell 7.7). I 1322 gav kong Magnus Eriksson Lundeby til 
Værne kloster. Årsaken skal ha vært at hans morfar, Håkon V, hadde tatt 
mye gods fra klosteret. I 1483 forlente Kong Hans Lundeby til klosteret, og 
i 1514 forlente kong Christian II ytterligere to gårder til klosteret (Ak. 153, 
160, 605-606/1622; Oskarsson 2001, 120; Norseng 2005b, 115 n. 9). Begge 
gårdene med tingsteder kan dermed ha vært krongods opprinnelig. Roe, 
som Lundeby trolig var skilt ut av, må ha gitt bygden navn. I hvilken grad 
kan det arkeologiske materialet belyse spørsmål om tingstedenes opphav 
og inndeling forut for skriftkildenes vitnemål? 

Arkeologisk er Råde i dag en av kommunene med flest påviste gravhau- 
ger i Norge (Johansen 2002, 256). Det arkeologiske materialet fra yngre 
jernalder på og rundt Lundeby og Råde kirke omfatter flere storhauger, 
funn av våpen, en båtgrav og våpengraver fra yngre jernalder (figur 7.10). 
Interessant i forhold til det antatt faste middelalderske tingstedet på 
Lundeby er det nevnte gravfeltet Tingstedet med sine tre steinsetninger 
(Se figur 9.9. i kap. 9). To av dem har I reiste steiner formet i en sirkel, mens 
den siste har ti mindre steiner i sirkel, og to steiner i midten av ringen, 
men kan ha hatt ytterligere tre steiner. Til ringens østside skal det føre en 
brolegning av småstein (Johansen 2002, 222). I to av steinsetningene er 
det gjort funn fra eldre jernalder (C4860 og C4861; Askeladden ID 49189). 
Det er usikkert om navnet Tingstedet kan kobles til det antatte middel- 
alderske tingstedet på Lundeby eller om navnet er sekundært påvirket 
av gravminnene. Gravtypen er ikke vanlig, og det finnes bare et femti- 
talls av dem i Norge (Johansen 2002, 223). Selv om steinsetningene kan 
inneholde gravminner fra eldre jernalder, kan en likevel ikke se bort fra 
at de kan ha fungert som markører for lokale tingmøter og også kultisk 
aktiviteter. Denne typen markeringer har jo også vært koblet til såkalte 

Storhauger 


YJA-graver 


Gravminner 
Bygdeborger 
Husebygårder 


Figur 7.10. Kart over utbredelsen av Husebygårder, forhistoriske gravminner der storhauger og 
yngre jernaldersgraver er særlig markert, samt bygdeborger. Stedsnavn som diskuteres i teksten 
er markert. Kart: Marie Ødegaard. 


dommerringer. Når det er påvist en mulig sammenheng mellom navn og 
yngre tingsted i nærheten og dessuten på flere slike lokaliteter tidligere 
(jf. kap. 2.1 og 9.2), er det et sammenfall som må tillegges vekt. 

På Huseby er det registrert flere forhistoriske gravminner og også 
bautasteiner, samt flere rike løsfunn (bl.a. C15069; C53024). Prestisje- 
gjenstander ser ut til å vitne om et høyere sosialt sjikt på gården. Nord 
for Huseby, på gårdene Løken, gnr. 5-6, og Haugasten, gnr. 1, er det gjort 
noen spesielle funn av romersk drikkeutstyr, datert til tidlig romertid. 
Funnene kan knyttes opp mot en karakteristisk gravgaveskikk som 
vokste fram i Østfold i løpet av det første århundre etter Kristi fødsel, 
og som en har ment kan ha sitt forbilde i de østgermanske fyrstegravene 
av Libsow-typen (Eggers 1950; Stylegar og Norseng 2003, 244-245). 

Området rundt Huseby fremtrer arkeologisk særlig tydelig gjennom 
gravmaterialet fra eldre jernalder, mens den vestre delen av Raet, rundt 
Råde og Lundeby, først trer fram i yngre jernalder (Johansen 2002, 310). 
Noen graver fra yngre jernalder er registrert på og rundt Missingen, hvor 
fjerdingsnavnet indikerer at det kan ha vært et tingsted (figur 7.10). På 
gården er det funnet spor etter et langhus fra romertid, 61 m langt, med 
hallfunksjoner, en av de største kjente bygningene fra eldre skandinavisk 
jernalder. To romerske denarer ble funnet på lokaliteten under utgrav- 
ningene i 2003/2004 (Bårdseth og Sandvik 2007, 123ff.; Faanes 2010). Bare 
to tilsvarende bygninger med hallfunksjon fra eldre jernalder er kjent 
på Østlandet, fra Veien i Buskerud (Gustafson 2000) og Dilling, Rygge, 
Østfold (Ødegaard og Winther in prep). Slike bygninger har vært tolket 
som uttrykk for et behov for rom for administrative, politiske og religiøse 
formål (Løken 2001; Bårdseth og Sandvik 2007, 187). Nyere metalldetektor- 
undersøkelser i regi av KHM sommeren 2014, gjorde funn av både 
verkstedsaktiviteter, håndverksindikasjoner og finsmieaktiviteter, som 
kan indikere at det har vært et sentralområde eller muligens handelsplass 
med lang kontinuitet gjennom jernalderen, fra eldre romertid til middel- 
alder, noe som har få paralleller i Skandinavia (Maixner 2015, 37-38). 
Herfra kunne en kontrollere både land- og vanngående trafikk, på Raet 
og langs Glommas nordlige løp og over Vannsjøen. Slik hadde stedet for- 
bindelser mellom Oslofjorden og store deler av innlandet i Øst-Norge, og 
skattlegging eller gevinst av byttehandel med varer kan ha vært vesentlig 
økonomisk (Maixner 2015, 39). I Svinndal sogn, hvor det ikke er kjent 
noen mulige tingsteder, er det bare gjort i alt to funn fra yngre jernalder 
(figur 29). 

Stedsnavnene i Råde vitner om flere samlingssteder (figur 7.10). 
Kirken på Huseby er som nevnt kalt Tesal, med suffikset -salr, som 
kan henspeile på en kongelig/stormanns hallbygning (Brink 1996a, 
255-258).Salr er en eldre term enn hall (ho Il) og refererer gjerne til 
bostedet for konger (Carstens 2014). Huseby kan også ha vært kalt Tesal 
opprinnelig. Forleddet kan komme av den norrøne guden Tyr eller Ty, 
i betydningen «Tyrs sal» eller «hov» (Johansen 2002, 334). Navnet må 
derfor ha oppstått senest i slutten av vikingtiden. Under 1 km nord 
for Tesal finnes en løken-gård, av leikvin, et navn som kan komme av 
sted for tevlinger, og også være fra vikingtiden (NG I, 325;Sandnes og 
Stemshaug 1976, 32). 

Den mulige tingstedsgården Lundeby har et forledd som kan komme 
av «hellig lund» i de sammenhenger der gården ligger ved kirke og/eller 
kultsted (Sandnes og Stemshaug 1976, 209), slik som i Råde. Navnene er 
kan hende fra vikingtiden, og kan kanskje tyde på at gården har hatt 
samlinger også i forhistorisk tid. 

Sør for gården Missingen ligger Hovland, et navn som kan komme av 
hedensk kultsted (NG I, 332). Navn med -land som suffiks dateres vanlig- 
vis vidt til perioden mellom 400-1050 e.Kr. (Sandnes og Stemshaug 1976, 
30). Gården grenser så vidt til den søndre del av Missingen, men selve 
gårdsbygningene ligger i dag mellom 1,5-3 km unna. Det er likevel mulig 
det kan innebære et samlingssted i området i forhistorisk tid. 

Navnet Galgehytten på gården Finstad, gnr. 78, først registrert i 1723 
(NG I, 332), kan tyde på et rettersted (se kap. 9.1.7). Lokaliteten ligger på 
grensen mellom Råde og Tune skipreide (jf. figur 7.8), slik en også så at 
retterstedet i Heggen var lokalisert. Gården Finstad, hvor det mulige 
galgestedet har vært, var Værnekloster-gods i 1647. Gården kan ha vært 
krongods opprinnelig, slik både Lundeby og Huseby synes å ha vært. 

Fire bygdeborger er registrert i Råde skipreide, hvorav én, Ravneber- 
get, er noe mer usikker. Denne er beskrevet av Øystein Kock Johansen 
(2002, 276), men er ikke oppført i Askeladden. Den ligger ved Skinner- 
flo, sør i Råde, på den antatte skipreidegrensen mellom Onsøy og Tune. 
Det åpner for at skipreiden relaterer seg til de eldre bygdeborgene og de 
tidligere antatte naturlige bosetningsområdene (figur 7.10). «Lundeby- 
fjerdingen» har hatt to bygdeborger, hvorav en stor, kalt Bunnåsen, på 

Borge Østre, gnr. 66, innerst i Borgebund i Vansjø og i underkant av 2 km 
fra Lundeby. Den andre bygdeborgen ligger på en holme i Vansjø, kalt 
Slottsholmen, helt i grensen mellom Råde og Våler skipreider. En bygde- 
borg ligger også ca. 17 km fra grensen til Vemme skipreide og ca. 35 km 
fra Svinndal kirke. Ingen av bygdeborgene ligger ved de senere kjente 
veiene gjennom skipreiden. De er heller ikke relatert til tingstedene. De 
er imidlertid interessante sett som grensemarkører, som i stor grad fal- 
ler sammen med senere kjente administrative områder. Deres funksjon 
var nok også knyttet til kontroll av grenser og er derfor interessante som 
langtidsperspektiver. 

Samlet viser dette to sikre tingsteder i Råde. En sikker fjerding kalt 
Missingen tyder på at gården Missingen kan ha hatt rettslige funksjoner 
også. Missingen er arkeologisk belagt som et viktig sted, fra eldre romer- 
tid til middelalder, koblet til et øvre sjikt, som kan gi indikasjoner om 
kontinuitet i rettsfunksjoner. Begge de sikre tingstedene lå ved en mid- 
delalderkirke, og det ble sannsynliggjort at sognet og fjerdingene kan ha 
falt sammen i tidlig middelalder. Begge gårdene med tingsteder var trolig 
kongsgårder, og Missingen var en storgård, trolig gjennom store deler av 
jernalderen. Det er uklart om Roe, som trolig omfattet Lundeby, hadde 
tingfunksjoner, men det er mulig. I så fall er det i Råde sentrale juridiske 
og religiøse funksjoner med ting og kirke lokalisert ikke langt fra hver- 
andre, kanskje på samme gård og koblet til kongen (Lundeby og Huseby) 
og tidligere elite (Missingen). Det gir et interessant aspekt som knytter 
makt og ting sammen. Det kommer tydeligere fram her enn i Skaun og 
Heggen, selv om skipreidetingstedet også der synes å ha nær sammen- 
heng med kongen. Det kan dermed kanskje representere plasser etablert 
og styrt av eliter, og hvor en kan se for seg at de også kan ha kontrollert 
tingsamlingene. 


71.4 Frøyland skipreide 

I Frøyland skipreide er det registrert fire sikre tingsteder i tidlig nytid, 
på Askim, gnr. 2-3, 99, Kirkeby (Båstad), gnr. 158, Trøgstad, gnr. 61 og 
Henstad, gnr. 52 (figur 7.11). De tre første har middelalderkirker. Skiprei- 
den skiller seg dermed ut fra de fleste andre i undersøkelsesområdet ved 

Figur 7.11. Kart over de sikre og mulige tingstedene i Frøyland skipreide og fjerdinger i 
forhold til middelalderveier fra Amtskartene og bosetningsutbredelse (markert med gult). 
Kart: Marie Ødegaard. 


at det er tre sikre tingsteder ved tre middelalderkirker. Videre er det ett 
mulig tingsted på Eidareng, gnr. 41 (figur 7.11 og tabell 7.8). Henstad og 
Eidareng er i samme fjerding, mens de andre ligger i hver sin fjerding. 
Nabogården til Henstad har tre bruk med fing-navn, Tingvoll, Tingbo og 

Tinghaugen, som kan vitne om et eldre tingsted sentralt i Askim sogn. 
På Askim i Kirkefjerdingen er det fire bevarte diplomer fra 1400- og 
1500-tallet. Bare i én sak, fra 1492, omtales imidlertid rett stevnested (DN 
IV, 1013). Saken er en drapsdom, der en mann ble frikjent etter at vitner 
var blitt avhørt. Det er derfor trolig at en kongelig representant var til 
stede, antakelig fogden. Det eneste stedet som fogd er belagt i materialet 
herfra, er imidlertid på Henstad, men ikke før ved midten av 1500-tallet. 

I Båstad sogn nord i skipreiden er det utstedt to bevarte diplomer på 
kirkestedet Kirkeby i senmiddelalderen, og begge omtaler stedet som rett 
stevnested (tabell 7.8). 

Trøgstad har flest bevarte diplomer, fra sent 1300-tall til slutten av 
1500-tallet (tabell 7.8). Gården Trøgstad omtales som rett stevnested i 
flere dokumenter, i 1455 og 1577, samt som «stemnestove» to ganger på 
1500-tallet (i tillegget i diplomet), og hvor lensmannen var til stede ved 
flere anledninger. I tillegg var prosten i Øvre Borgarsyssel, som også 
var korsbror i Oslo på 1400-tallet, til stede på tre møter. Diplomene, 
utstedt av prosten, indikerer likevel ikke at stedet var rett stevnested, 
ettersom prosten antakelig var der på visitas. Det må imidlertid bemer- 
kes at prostens oppgave også gjaldt jurisdiksjon, foruten tilsyn med 
kirkebygningene (Gunnes 1970, 131). Dersom det var brudd på kristen- 
rettene, skulle prosten forhøre seg og dømme under reisene i bygdene, i 
tillegg til at han dømte i eiendomssaker som omhandlet kirkens menn. 
Trolig ble slike saker foretatt på lokale tingsteder (Seip 1942, 214; Bagge 
1981, 142). 

Presten på Askim og llandre menn møttes på Eidareng 1336 og idømte 
en mann bot for uforsettlig drap, som skulle betales i flere terminer. Ut 
fra dette mener Indrebø at dette kan ha vært fast stevnested. Det er 
nabogården Rud, gnr. 42-43, som har gitt fjerdingen navn, Rudsfjer- 
dingen (Indrebø 1935, 171), noe som kan indikere juridiske funksjoner 
ved fjerdingsdannelsen (Indrebø 1935, 138). Hvorfor det er nabogården 
Eidareng som er lokaliteten for tinget er uklart, men det kan tenkes at 
det representerer en yngre organisering og at Rud var fast stevnested 
tidligere. I samme fjerding ligger Henstad, som i et diplom fra 1543 (inn- 
arbeidet i dom fra 1633) kalles Heden stad steffnestue i Aschimb Sogenn. 
Saken gjaldt eiendomsrett og ble bevitnet av en seksmannsdom. I 1552 

var fogden på Henstad og tok opp vitneprov i en eiendomsrettssak. Tin- 
get omtales som rett stevnested og viser at Henstad var et fast tingsted 
senest på 1500-tallet. 

Det kommer ikke helt sikkert fram hva som kan ha vært skipreide- 
tingstedet i Frøyland skipreide i senmiddelalderen, men med tanke på at 
Trøgstad er det eneste sted der lensmannen har vært ved flere anlednin- 
ger, kan det være der. Alle tingstedene kalles rett tingsted, med unntak 
av Eidareng hvor det også bare er belagt ett diplom. Kan tenkes har også 
nabogården Rud hatt rettslige funksjoner. 

Diplomene i denne skipreiden er utstedt i henholdsvis april, januar, 
mars og juni, to i februar og henholdsvis ett i desember, september og 
oktober. Det utgjør to diplomer ved brettemesse (11. jan.), Pålsmesse (25. 
jan.), faste (feb. og mars) og påske (april), med andre ord, helligdager i den 
rolige delen av jordbruksåret. 

Ser en på stedene i sin videre kontekst, er skipreiden naturtopografisk 
avgrenset av flere elver og vann; i vest av Glomma, Øyeren i nordvest, 
mens Hemnessjøen danner del av den østre grensen (figur 7.11). Grensene 
mot øst avgrenses av høydedrag og dalfører (Haaheim 1914, 7-10). Skiprei- 
den er dermed gjennomgående naturlig topografisk avgrenset. Frøyland 
er en av skipreidene som har vært underinndelt i lider, men bare én er 
kjent, Langset lide i Trøgstad, hvor gården Skratalrud er nevnt (Lunden 
1965, 264). Lunden har regnet ut at det i 1349 gikk om lag ni gårdsbruk per 
lide her, og de omkringliggende gårdene, gnr. 102 og 104, skal ha tilhørt 
denne. Manglende kildeopplysninger gjør det likevel umulig å rekonstru- 
ere denne underinndelingen i Frøyland. 

Det er også vanskelig å få tak på fjerdingene. Indrebø nevner tre i 
Askim sogn, Kirke-, Ruds- og Lundafjerdingen fra rundt 1400-årene, 
mens ingen er kjent fra Båstad og Trøgstad. Inndelingen i tre fjerdinger i 
Askim sogn synes sekundær. Indrebø mener det er sannsynlig at Askim 
sogn, som var mer folkerik enn de to andre sognene, opprinnelig var delt 
i to, og at sognene Trøgstad og Båstad kan ha utgjort en fjerding hver 
(Indrebø 1935, 170f.), tilsvarende som i Heggen skipreide. Jeg anser det 
også for sannsynlig og har derfor kartfestet fjerdingene slik (figur 7.11; 
appendiks 3). Det er imidlertid ikke sikkert hvilke av fjerdingene i Askim 
som ble delt slik at en senere fikk den kjente tredelingen. I den antatte 

Rudsfjerdingen, nær grensen til Kirkefjerdingen, finnes flere fing-navn. 
På andre siden av den antatte grensen er et også en hov-gård. Kanskje skal 
en se dette som et eldre mulig tingsted for Askim, eller dersom Kirke- 
og Rudsfjerdingen har vært en fjerding, ville beliggenheten vært omtrent 
midt i fjerdingen. Men dette er usikkert. For å kunne tolke de mulige 
endringsprosessene i fjerdingsinndelingen i Askim, kan kanskje sogne- 
grensene gi indikasjoner. 

Frøyland skipreide var senest fra begynnelsen av 1400-tallet delt i to 
prestegjeld, Askim og Trøgstad. De var igjen underinndelt i tre sogn, 
Askim, Trøgstad og Båstad (figur 7.12). Grensene til Trøgstad og Båstad 
sogn faller sammen med de antatte fjerdingsgrensene, mens Askim som 
nevnt skiller seg ut med tre fjerdinger. På alle de antatte kirkestedene 
kan det ha vært fast tingsted i middelalderen, og med unntak av Askim 
ligger de sentralt i sine respektive sogn og fjerdinger. Kirkestedet Askim 
er lokalisert mot fjerdingenes østgrense, men likevel forholdsvis sentralt 
(figur 7.12). 

At alle kirkene i Frøyland skipreide kan ha hatt fast stevnested i 
middelalderen, er et uvanlig fenomen sammenlignet med de øvrige 
skipreidene i Borgarsyssel, slik figur 7.12 viser. Askim kirke og preste- 
gård, gnr. 99, het opprinnelig Koltorp (RB 142; NG I, 49), mens Askim 
er navnet på gnr. 2 og 3. Antakelig har disse gårdene opphavelig utgjort 
én stor gård. Den stående middelalderkirken er trolig oppført rundt 
1200-tallet, og er en steinkirke med rektangulært skip og et forholdsvis 
langt, smalt kor (Christie og Christie 1959b, 15). Den stående kirken i 
Trøgstad er en romansk steinkirke fra 1100-tallet, som står på en høyde 
sørøst for Øyeren (figur 7.12). Prestegården, første gang nevnt i 1385 
(DN XIII 31), het opprinnelig Sjalfvirki, et navn som kan bety «eget 
arbeid» eller «selvryddet jord» (NG I, 10). Den var en av de største 
prestegårdene i Borgarsyssel, med en høy skyld i 1401 (RB 144; Kirkeby 
2005, 57f.). 

Båstad kirke var anneks til Trøgstad i senmiddelalderen. Ingen preste- 
gård er nevnt i RB fra 1401. Kirken er reist på gården Kirkebys grunn, 
nevnt første gang i 1376 (DN XI 62), som ligger omtrent 3 km vest for 
Øyeren. Både kirken og sognet er oppkalt etter gården Båstad, gnr. 166. 
Kirkeby er et sekundært navn, gitt etter at kirken ble bygget, men et eldre 

Figur 7.12. Kart over tingsteder, middelalderkirker og sogn i Frøyland skipreide i senmiddelalderen. 
Kart: Marie Ødegaard. 


navn er ukjent. Kirkeby ser imidlertid ikke ut til å ha vært del av Båstad, 
ettersom gården ligger et par kilometer vest og med andre gårder i mel- 
lom. Ettersom det er vanlig at kirkesogn har navn etter gårdene hvor kir- 
ken ble bygget (Bull 1918a; Lunden 1965, 202), kan det indikere at det kan 

ha stått en eldre kirke på gården Båstad, selv om dette er usikkert. I det 
nevnte diplomet står det a Kirkiuby j Bodstadum, noe som kan indikere at 
Båstad var et områdenavn. I så fall er Kirkeby senere navngitt av bygden 
og tingstedet. 

Både Askim og Båstad står oppført med eldre tiende i RB. Når det gjel- 
der Trøgstad mangler innføringen, men det opplyses at biskopen har to 
netter visitasrett på Trøgstad og bare én på Båstad. Jeg tolker det derfor 
slik at Trøgstad har hatt eldre tiende (RB 566). Båstad er på 1400-tallet 
anneks til Trøgstad, noe som tyder på at det har skjedd endringer 
(se kap. 8.2.4). Samlet ser det likevel ikke ut til at verken gårdene med 
kirke eller kirkene i seg selv skiller seg nevneverdig ut fra mønsteret som 
så langt er vist i Borgarsyssel. 

Når det gjelder tingstedenes lokalisering i forhold til den administra- 
tive inndelingen, ligger tre av de registrerte tingstedene kjent fra senmiddel- 
alderen sørvest i skipreiden, i Askim sogn. Ettersom den opphavelige 
fjerdingsstrukturen er usikker i Askim-området, må den vurderes mot 
den yngre fjerdingsstrukturen. Da lå tingstedene forholdsvis sentralt 
i sine fjerdinger, også kommunikasjonsmessig, kanskje med unntak av 
Askim (figur 7.11 og 7.12). Askim-området har relativt mye dyrkbar jord, 
sammenlignet med Trøgstad og Båstad med mer skog og åser (Lunden 
1965, 190). Bosetningen i Båstad og Trøgstad har et yngre preg og er mer 
glissent enn i Askim (Indrebø 1935, 170) sett i lys av naturtopografi og 
forhistoriske gravminner (figur 7.13). Dette har også fått følger for den 
administrative inndelingen, hvor Trøgstad og Båstad var betraktelig 
større arealmessig. 

I kommunikasjonssammenheng gikk det flere viktige ferdselsårer 
gjennom skipreiden, der flere lå ved de antatte middelalderske tingste- 
dene (figur 7.1). En hovedvei gjennom skipreiden fra nord til sør gikk 
forbi ting- og kirkestedene Båstad og Trøgstad, mot Heggen og sørover. 
Flere av dem var også knyttet til vannveier som Øyeren og Hemnes- 
sjøen. Fra Trøgstad strakte veien seg vestover til Askim sogn (figur 7.12 
og 7.13). En historisk vei kom fra nordvest inn i skipreiden ved Onstads- 
undet og passerte det mulige tingstedet på Eidareng. Langs denne veien 
ligger mange forhistoriske gravminner. I tillegg gikk en viktig vei gjen- 
nom Askim sogn, fra vest mot sørøst. Det skal også ha gått vinterveier 

Figur 7.13. Kart over utbredelsen av adelsgårder i senmiddelalderen og tidlig nytid, Husebygårder, 
forhistoriske gravminner der storhauger, rike funn og yngre jernaldersgraver er særlig markert, samt 
bygdeborger. Stedsnavn som diskuteres i teksten er markert. Kart: Marie Ødegaard. 


gjennom skipreiden, fra nord og vest til Marker (Marthinsen 1995; 8-24; 
Fønnebø 2004, 51ff.), men disse er imidlertid ikke tegnet i amtskartet og 
heller ikke her. Kommunikasjonsmessig lå dermed alle tingstedene sen- 
tralt i sine respektive bygder. 

Når det gjelder landskyldverdien for gårdene med tingsteder ble alle 
verdisatt som fullgårder i tidlig nytid, mens et bruk av Henstad også ble 
skyldsatt som ødegård (tabell 7.9). Henstad er eneste gård som var gammelt 
krongods (NRJ IV 380), og hvor kongen fortsatt hadde bygsel i 1647 (SM I, 26). 
Ødegården var derimot bondegods (SM I, 32). Det øvrige krongodset i 
Frøyland skipreide besto da av et par større gårdparter, men for det meste 
var det små gårddeler som i Rakkestad (Bjørkvik 1968, 45). Mariakirken 
i Tønsberg, som var en av de kongelige kapellene der kongen også hadde 
lagt til gods, eide en mindre godssamling her i høymiddelalderen, 
konsentrert rundt gården Båstad og nordover langs Øyeren (Lunden 1965, 
250). Gården Askim var eid av lokalkirke og bønder, bygselen til Kirkeby 
var eid av en byborger og Trøgstad var kirkegods (tabell 7.9). 


Tabell 7.9. Eldste belegg for gårdene, eiendomsforholdene og skatteklasse i 1647. LK = 
lokalkirkelig, B = bonde, BB = byborger, K = konge 


Gård Eldste belegg Eiend. forh. Gårds-klasse 
Askim DN I 236, 1336 LK, B Fx3 

Kirkeby DN XI 62, 1376 BB F 

Trøgstad RB 145, 1401 LK F 

Eidareng DN I 236, 1336 B F 

Henstad RB 142, 1401 K/B F, Ø 


Eidareng er den eneste av de mulige tingstedsgårdene som var bondeeid i 
1660-årene (tabell 79). Bondegodset i Heggen og Frøland kan som nevnt 
ha utgjort så mye som mellom 65-70 % av all jord. Det er derfor interes- 
sant at alle gårdene med mulig tingsted, med unntak av Eidareng, hadde 
andre eierforhold. Lunden har tidligere pekt på at lokaliseringen av det 
sentralkirkelige godset og kron- og adelsgodset sett under ett, samlet seg 
rundt kommunikasjons- og sosiale sentra, slik som kirkestedene og de 
antatt faste middelalderske tingstedene.” Det underbygger at tingorga- 
nisasjonen i Frøyland kan ha opphav i kongelige initiativ, men kan også 
bygge på eldre lokale samlinger, som i Eidareng. Langset, gnr. 102, 104, 


51  Jordegodset samler seg nord i Askim, i en konsentrasjon rundt Onstadsundet, overfartsstedet 
over Glomma, og sørøst langs den gamle ferdselsveien langs Trippestadåsen, samt noe rundt 
Askim kirke (figur 7.11).I Trøgstad fantes det to slike konsentrasjoner i Østbygden, i strøket 
mellom Trøgstad kirke og Øyeren, mens i Båstad har en det tidligere nevnte Mariakirkens gods, 
men også et kron- og lokalkirkelig gods rundt gården Hov (Lunden 1965, 254). 

i Trøgstad sogn var en storgård på 1300- og 1400-tallet (figur 7.13), men 
her er imidlertid ingen middelalderske tingsteder registrert i nærheten. 
Lagmannen i Oslo eide på midten av 1400-tallet Øiestad i Trøgstad sogn 
(DN VI 533, 1440-50), men det ser heller ikke ut til å ha hatt forbindelse 
med tingorganisasjonen i skipreiden. 

Når det gjelder det arkeologiske materialet fra yngre jernalder, er det 
forhistoriske gravhauger på alle gårdene med tingsteder og nærområdet 
(figur 7.13). Særlig mange er det rundt Askim og nabogårdene (Skjelsvik 
1965, 90, 100). Ingen er imidlertid identifisert som våpengraver eller som 
yngre jernalders gravfunn, rike funn eller storhauger som kan tyde på 
eldre samlingssteder eller eliter på gårdene med tingsteder, kanskje med 
unntak av Askim. 

Stedsnavnene gir imidlertid flere indikasjoner på eldre samlingssteder, 
både på gårder og administrative områder, som er viktige for spørsmålet 
om alder og endringer i tingorganisasjonen (figur 7.13). Skipreidenavnet 
Frøyland, Frøylandir, fra 1400-tallet skrevet Frøland (NG I, 32f.), er sam- 
mensatt av det hedenske gudenavnet Frøy og -land, og kan dermed bety 
«Frøys land». Navnet kan ut fra etterleddet gå tilbake til folkevandrings- 
tiden, men var navnedannende også inn i vikingtiden. Forleddet av navnet 
er imidlertid også forklart som «fruktbar» (Olsen 1915, 40; BØ III, 167£.). 
Et eldre navn for bygden og sognet Askim er Eiö, belagt første gang i 
1298 (DN XXI 3). Dette navnet kan ha vært gitt til hele bygden, ettersom 
Glomma ikke var farbar her, men gikk i fosser og stryk, slik at en dermed 
måtte følge landeveien gjennom området (NG I, 50f.). Slike usammen- 
satte naturnavn tilhører det eldste navnesjiktet, og kan gå tilbake til de 
eldste jordbruksbosetningene (Sandnes 1976, 229f.). Det har vært foreslått 
at Eidareng, som lå ved «eidet» (Frøyset 1957), kan ha vært del av en stor- 
gård Eid som skal ha gitt navn til bygden og Eidareng, før navnegården 
forsvant som følge av omfattende gårddeling (Norseng 2005a, 254). Dette 
er likevel usikkert. Suffikset -eng er et såkalt ekspansjonsnavn som angir 
nyrydning i områder hvor det før var eng og utmark (Sandnes 1976, 31£.). 
Navnet, som er nevnt første gang i skriftlige kilder i 1336, viser at det er 
dannet tidligere, trolig i tidlig middelalder eller før (tabell 7.9). 

To av fjerdingsnavnene i Frøyland kan også gi viktig informasjon om 
alder og organisering av ulike samlingssteder. Ruds- og Lundafjerdingen 

i Askim kan ha navn etter henholdsvis gården Rud og Lunder. Sistnevnte 
er et navn som kan komme av «hellig lund» fra hedensk tid, i tilfelle tro- 
lig navngitt i vikingtiden (NG I, 38), men kan også komme av «skog» 
(Sandnes og Stemshaug 1976, 209). Rud er derimot et yngre navn, navn- 
givende ved utgangen av vikingtiden og gjennom middelalderen (Sandnes 
1976, 31). Siden gårdene har gitt navn til fjerdingene, kan det vise tilbake 
på et rettslige sentrum da de ble opprettet, og kanskje indikerer det også 
en kultforklaring av navnet Lunder. 

Gården Gudim i Kirkefjerdingen har, med navn sammensatt av guð 
og vin, en navnetype som er tolket som kultsted av Magnus Olsen (1915, 
10-25). Gården ligger imidlertid ikke i tilknytning til andre samlingssteder 
eller kjente middelalderske tingsteder (figur 7.13). For gården Hov i samme 
fjerding, men sør for kirken, er navnet også tolket som hedensk kultsted, 
og dateres trolig til vikingtiden eller før (NG I, 19, 46). Nabogården til Hov 
i øst er Løken, gnr. 53 og 54, av Løkinnæ sammensatt med leikr, et «sted for 
tevlinger» (NG I, 42). Den er av særlig interesse, siden tre underbruk har 
ting-navn: Tinghaugen, gnr. 53/187, Tingvoll, gnr. 53/188, og Tingbo, gnr. 
53/240. Denne gården er videre nabogård til det sikre tingstedet Henstad, 
kjent fra senmiddelalderen, og ligger om lag 15km fra Askim kirke. Jeg har 
vurdert fjerdingsgrensene i Askim slik at Henstad, Løken og gårdene med 
ting i navnet ligger i Rudsfjerdingen, mens Hov ligger i Kirkefjerdingen. 
Disse grensene mellom fjerdingene er som før nevnt usikre. Det er mulig 
at Hov og Løken med de tre ting-navnene kan ha utgjort et «kompleks» av 
kult, lek og rettssted i forhistorisk tid og er eldre enn fjerdingsgrensene. 
Det er likevel interessant med tre fing-navn på Løken, og det kan indikere 
at det kan være her et eldre tingsted for området skal søkes. 

I østre enden av denne fjerdingen foreligger enda et mulig ting-navn. 
Som nevnt kan skipstrekket fra Glomma til Øyeren også ha gått gjennom 
Frøyland (Håkon Håkonssons saga, kap. 152). På gården Mørkved, gnr. 
39-40, i Rudsfjerdingen skal det ha ligget et nå fjernet gravfelt, kalt Ting- 
haugen, på grunnlag av opplysninger fra slutten av 1600-tallet (Frøyset 
1957, 65). Det har vært hevdet at den ene haugen skal ha vært et felles- 
tingsted for Heggen og Frøland i fra forhistorisk tid, senere erstattet av 
Ultvet i Eidsberg på 1600-tallet (Frøyset 1957, 74). Riktignok er det funnet 
spor etter en rund steinsetning med reiste steiner og to gravhauger her 

(ID 19909), men jeg er likevel tvilende til denne tolkningen (jf. kap. 7.1.3). 
Ytterligere tre gårder med ting-navn forekommer i Frøyland, to i Trøg- 
stad og ett i Båstad. En plass under gården Myrvold, gnr. 85, i Trøgstad 
fjerding heter Tinghaug, tidligst belagt i 1612 (NG I, 14). Også på gården 
Sørbråte, gnr. 83, er det knyttet en tradisjon om tingsted på gården, hvor 
lokaliteten Tinghaugen på gårdens tun er navnet på en knaus eller haug, 
8 mi diameter og ca. 1m høy. Det skal ha stått en reist stein på knausen, 
som nå er forsvunnet (ID 19832). Det er ikke mer enn ca. 18 km mellom 
de to Tinghaug-lokalitetene i Trøgstad. Heller ikke her er det registrert 
noe middelaldersk tingsted i nærheten. Begge disse Tinghaug-lokalite- 
tene ligger i Østbygden, som er adskilt fra resten av Trøgstad av et gjen- 
nomgående nord-sørvestgående skogs- og åsparti. Det kan derfor være 
mulig at området kan ha hatt et lokalt ting for Østbygden, eller viser til- 
bake på et eldre ting og at det da har skjedd endringer i tingenes lokalise- 
ring. Som nevnt er slike navn også tolket som å vise til «haugene på vei til 
tingstedet» (jf. kap. 4.3.4), som da indikerer at tinget kan ha ligget et sted 
i nærheten av de to lokalitetene. 

I Båstad på grensen til Trøgstad har et underbruk av gården Skofsrud, gnr. 
179, navnet Tingstad (MA 1950). Det er usikkert hvor langt tilbake i tid dette 
navnet går, men etterleddet tyder på at navnet kan gå tilbake til forhistorisk 
tid, siden stad-navn var i bruk fra folkevandringstiden og inn i vikingtiden. 
Øst for Tingstad, og også på grensen mellom fjerdingene, ligger gården Hov, 
også på grensen mellom Båstad og Trøgstad fjerdinger. Tingstads lokalise- 
ring kan kanskje indikere et eldre tingsted forut for fjerdingsinndelingen 
eller et fellesting for de to bygdene. Dette er likevel usikkert. 

I Trøgstad finnes også flere navn som vitner om eldre samlingsplasser 
(figur 7.13). Nord for Trøgstad kirke ligger Frøshov, Frøys hov. Hvorvidt 
navnet skal settes i forbindelse med navnet på skipreiden, Frøyland, er 
usikkert. Nabogården er en løken-gård, av leikvin, slik at her kan steder 
for tevling og kult ha ligget tett ved hverandre. Begge navnene er forhisto- 
riske, senest fra før vikingtidens slutt. Rundt de to gårdene, sammen med 
Hov i Båstad, er det flere -rød, -rud og -torp-gårder. Navnestrukturen er 
tolket som i Heggen (jf. kap. 7.1.3), slik at disse yngre bebyggelsesnavnene, 
som regel også med fravær av forhistorisk gravminner, ble ryddet fra en 
sentralgård og med underliggende gårder som del av et storgårdskompleks 

(Stylegar og Norseng 2003, 376). Hov ligger på grensen mellom Båstad og 
Trøgstad, mens Løken og Frøyshov ligger samlet nord for Trøgstad kirke. 
Om det tidligere har vært samlingssteder på storgårder, er meget mulig, 
men uten å kunne settes i forbindelse med de registrerte middelalderske 
tingstedene. Stedsnavnmaterialet i Frøyland gir således inntrykk av flere 
endringsprosesser. 

De fem bygdeborgene i skipreiden, én i Askim, tre i Trøgstad og én i 
Båstad, har ingen tilknytning til de mulige tingstedene, heller ikke dersom 
en tar med de mulige eldre samlingsstedene som fremkommer gjennom 
navnematerialet. Det er imidlertid interessant at fire av bygdeborgene også 
her ligger nær en skipreidegrense, som kan tyde på en områdeavgrensning 
langt tilbake i tid. Disse ligger også i utkanten av bosetningsområdene 
(figur 7.13). Den siste bygdeborgen ligger sentralt i Trøgstad, men likevel 
slik at den ikke ligger i det mest sentrale bosetningsområdet sett ut fra 
dyrket mark. To av fjerdingene i Askim har ikke bygdeborger. 

Samlet vitner den senmiddelalderske fjerdingsinndelingen i Frøyland 
om endringsprosesser. I Askim sogn var det tre fjerdinger, Askim-, Rud- 
og Lundafjerdingen, hvor trolig gårdsnavnene speiler gårder med retts- 
lige- eller sentrumsfunksjoner før fjerdingene ble opprettet og navngitt. 
På de to sistnevnte er det ikke belagt sikre tingmøter, til tross for at Eida- 
reng var nabogård til Rud. Det er også bare belagt ett mulig tingsted. Sør 
i Askim sogn ligger tre ting-navn på en løken-gård, som muligens kan 
indikere et eldre tingsted forut for en deling, men det er ikke mulig å 
komme nærmere andre tingsteder eller sikre eldre fjerdingsgrenser. På 
midten av 1500-tallet er det belagt et rett tingsted på Henstad, som også 
var krongods. Kan en her se for seg en flytting av et ting til Henstad som 
følge av en kongelig regulering av tingorganisasjonen i Heggen? Interes- 
sant nok er skipreidetingstedene i alle de analyserte skipreidene så langt 
koblet til kongen eller kongens representanter, som kanskje kan indikere 
at det var Henstad som var skipreidetingsted, selv om det er sent belagt. 
Lokaliseringen vil i så fall være lite sentral om en bodde i Båstad. Jeg 
har også vurdert om Trøgstad kan ha vært skipreidetingstedet, med sen- 
tral beliggenhet i skipreiden og tingfunksjonene belagt tilbake til 1385. 
Alt samlet vurderer jeg derfor Trøgstad som det sannsynlige skipreide- 
tingstedet i senmiddelalderen. De tre øvrige rette tingstedene i Frøyland 

var koblet til kirkesteder, noe som vil bli diskutert nærmere senere i ana- 
lysen. Bygdeborgene er ikke koblet til tingstedene, men deres plassering 
ved grenser er interessant sett i forhold til senere administrativ inndeling. 


71.5 Onsøy skipreide 

I Onsøy skipreide er det registrert to sikre tingsteder; på Kolberg, gnr. 27 
og 28, og Hauge, gnr. 90 og 91 (figur 7.14 og tabell 7.10). Begge gårdene er 
omtalt i diplomer fra 1400- og 1500-tallet som rett tingsted. Videre kan 
det ha vært tingsted på Tom, gnr. 25, på Mollestad, gnr. 10, og Hisingby, 
gnr. 108-111, som utgjør mulige tingsteder. Det finnes tre navn som kan 
referere til ting i Onsøy, Tinghaug på Kolberg, Forsetlund, gnr. 93-95, i 
betydningen «tinggudens hellige lund», og Tingstedet på gården Røtne, 
gnr. 90. Sistnevnte navn referer til en steinring med 5-6 reiste steiner og 
en 2 m høy bauta, som kan ha vært en del av ringen (Johansen 2002, 222). 
Ettersom det ikke er andre belegg for at det skal ha vært et tingsted på 
Røtne, og navnet refererer til en steinring eller domarring, er det usikkert 
om navnet viser til et faktisk tingsted. Navnet Tjuvtangen på Hankø kan 
vitne om et eldre rettersted, men alder er ukjent (Indrebø 1928, 71). 

På Kolberg ble det utstedt mange rettsdokumenter på 1400- og 1500-tal- 
let, som omhandler vitnemål knyttet til salg og odel. Stevnene ble holdt 
ved kirkegården kolbergs kirkia tha wthæ pa kirkiagardhen (DN XXI, 
597), eller i selve kirken (tabell 7.10). Det ser ut til at betegnelsen «Onsøy 
tinghaug» ble brukt synonymt med Kolberg stevnested og Kolberg 
stevnestue på 1500-tallet (Schou 1993a, 234, 266; 1993b, 209). Det er vanskelig 
å vite hva navnet refererer til, og om det skal relateres til en haug. Kirken 
står noe nedtrukket fra en markert høydetopp i landskapet, og sørvest for 
kirken ligger også et forhistorisk gravfelt, kalt Kampenhaug. Spørsmå- 
let er om navnet kan referere til tingets eksakte lokalisering på Kolberg. 
Kirken ligger i nedkant av høyden, og et egnet møtested ville vært mellom 
høydens topp og i hellingen ned mot kirken (se kap. 9.2 og appendiks 4). 
Når Kolberg blir omtalt som rette steffne stue i et diplom fra 1559” 


52 I tillegg nevnes gården i to diplomer på 1500-tallet som stemnestove, samt at det kan ha vært 
stevne på prestegården Torp i 1591 (Ra. dipl. 25. sept. 1562; Ra. dipl. 2. feb. 1576; Ra. dipl. 14. mai 
1591; ref. i Indrebø 1935, 177 n. 39). Gården kalles også stemnestove i 1650 (SM I, 167) 

@ Sikkert tingsted 

@ Mulig tingsted 

* Rettersted 
— Kongeveier 
—— Landeveier, store bygdeveier 
— Mindre bygdeveier 


Figur 7.14. Kart over sikre og mulige tingsteder og ett rettersted i Onsøy skipreide og fjerdinger, i 
forhold til middelalderveier fra Amtskartene og bosetningsutbredelse (markert med gult). 
Kart: Marie Ødegaard. 


(DN XXI, 1084), kan det tyde på at stevnet var blitt flyttet innendørs på 
dette tidspunktet. Til tross for at det er et forholdsvis sent diplom, tyder 
det, sammen med de øvrige diplomer, på at Kolberg var rett tingsted i 
middelalderen. Tingstedet på gården Hauge ligger ca. 2 km sørvest for 

Kolberg (DN II, 672/1423), begge i den samme fjerdingen, kalt Kirkefjer- 
dingen (figur 7.14). Diplomet fra Hauge, som er fra senmiddelalderen 
og eldre enn Kolberg, kan kanskje tyde på at det har skjedd en flytting 
av tingstedet eller endringer i den administrative inndelingen. Navnet 
Kirkefjerdingen kan være en indikasjon på dette. 

Det har vært diskutert om også Tom kan ha vært et tingsted, etter- 
som det ble utstedt flere rettsdokumenter der. I Sverres saga (kap. 172) er 
det opplysninger om at gården var lagmannssete rundt 1200, antakelig 
for Vingulmark, Vestfold og Grenland (jf. kap. 52), og gården var lens- 
herreresidens på 1500-tallet (Norseng 2005b, 86). Det ble bl.a. avholdt et 
arveskifte der på begynnelsen av 1300-tallet, hvor vitnene kan ha utgjort 
lagretten (DN VIII, 49/1317). Det har derfor vært hevdet at Tom utgjorde 
et fast tingsted for nordre Onsøy (Norseng 2005b, 226). Det er imidlertid 
sannsynlig at partene i saken hadde slektstilknytning til gården, og det 
var vanlig at arveskifter ble foretatt på gården som skulle skiftes. Flere 
diplomer er utstedt på Tom, hvorav ett berører gårdens eiere som parter 
i saken og ett annet en markegang om grensen for gården. Slike saker 
ble behandlet på stedet og indikerer dermed ikke nødvendigvis at Tom 
var et rett tingsted. (DN II, 561/1399; X, 110/1410). I flere diplomer er en 
av partene Herman Molteke, som var fogd i Borgarsyssel på 1400-tallet 
(Bjørkvik, SNL 2009). Det forklarer trolig hvorfor diplomene ble utstedt 
der (DN III, 615/1413; II, 697/1428; II, 710/1432; tabell 7.10). Det er derfor 
usikkert og lite trolig at Tom var et fast tingsted. Gården vil derfor ikke 
bli videre vurdert. 

Per Norseng mener at Hisingby kan ha vært et tingsted fra midten av 
1550-tallet, siden ingen diplomer er kjent fra gården før dette (Norseng 
2005b, 109, n. 38). Når både fogd og lensmann var til stede, kan det tyde på 
rett tingsted, men saken gjaldt imidlertid en eiendomstvist, ofte avgjort 
av en domr, slik som her med seks menn. Hisingby blir derfor bare vur- 
dert som mulig middelaldersk tingsted.” På Mollestad er det utstedt ett 
diplom, der saken gjelder en kvittering for tiltale i en drapssak. Diplomet 


53 Flere utrykte diplomer skal nevne denne gården som tingsted, ifølge Norseng. Ettersom de er 
utrykte har jeg ikke hatt mulighet til å undersøke dem, og det er usikkert om møtene kalles for 
rett tingsted. Norseng kaller det «fjerdingsting», men uklart om dette er hans tolkning eller om 
det står i diplomene (Norseng 2005b, 109). 

er også sent, fra 1538. Det er uklart om dette var fast lokalisering for tin- 
get, så den blir derfor bare vurdert som et mulig tingsted (DN I, 1089). 

Samlet fremstår da Kolberg og Haugen som sikre tingsteder, Hisingen 
og Mollestad som mulige tingsteder i senmiddelalderen, mens Tom er 
mer usikker. 

Når en ser på tidspunktene diplomene ble utstedt, ble to skrevet ved 
Halvardsmesse i mai og ett i midten av mai.”* Det er likevel ikke mulig å 
si noe entydig om tingtider, annet enn at det er en liten overvekt av diplo- 
mer utstedt i mai måned, åpenbart etter våronnen. I perioden 1660- og 
70-årene er det belagt at det ble holdt i gjennomsnitt ti tingsamlinger per 
år i Onsøy, i tillegg til åstedssaker (Schou 1996, 213). 

Onsøy er en kystskipreide omtrent midt i Borgarsyssel og besto 
av Onsøy med den sørøstligste delen av dagens Råde kommune 
(figur 7.14). Onsøy skipreide fremstår med en utvidet fjerdingsstruktur 
på 1600-tallet med seks enheter; Ørmen-, Aae-, Ytter-, Kirche-, Vest- og 
Øfre-Fierdingen (Indrebø 1935, 176; BØ XI, 303-304). Hauge lå midt i 
Kirkefjerdingen, mens Kolberg ligger noe nærmere fjerdingsgrensen i øst. 
Tom og Hisingby ligger i Øfre fjerding, mens Mollestad ligger i Ørmen. 
Med unntak av Ørmen fjerding synes ikke fjerdingene i Onsøy å ha navn 
etter verken en gård eller en bygd. Ørmen er navnet på gnr. 3-6, 8-9. 
Aae kan imidlertid være en feilskriving på gården Aale (Åle), gnr. 50 og 
51. Skrivemåten er ikke registrert i NG, men samtidig er det ingen andre 
kjente navn det kan være avledet av, og gården ligger sentralt plassert i 
denne fjerdingen. Navnet kan også komme av et eldre navn på Glomma, 
Åi, og skipreiden kalles en gang, i 1320, for År skipreide, avledet av dette 
navnet (Indrebø 1935, 176). Ettersom det er antatt at det var fire fjerdinger 
opprinnelig i hver skipreide, tyder det på en endringsprosess der to av 
fjerdingene er blitt delt uten at det er mulig å identifisere de opprinnelige 
middelalderske fjerdingene (Indrebø 1935, 176). Det er sannsynlig at de 
som er oppkalt etter en gård, er de opprinnelige, dvs. Ørmen og Aae, 
og at de med delingsnavn er yngre, selv om en ikke helt kan se bort fra 


54 De ukjente helligdagene i tabell 7.10 kan være slik: 2 feb. er kyndelsmesse, 1. april ingen, 
25. sep. midt mellom Mattis- og Mikkelsmesse (korsmesse er 14. sep.), 14. mai er dagen før 
Hallvardsmesse. 

at alle fjerdingsnavnene er sekundære, slik Indrebø mener. I 1414 omta- 
les «Hisingby fjerding i Råde sogn», og det har vært antatt dette svarer 
til Øfrefjerdingen (Norseng 2005b, 67), hvor som nevnt Hisingen kan ha 
fungert som tingsted på 1500-tallet (Norseng 2005b, 6, og n. 39). Geo- 
grafisk, og sammenlignet med fjerdingenes størrelse og dyrkingsjord, er 
det rimelig å anta at Ørmen og Øfrefjerdingen har utgjort en fjerding, 
mens Ytterfjerdingen opprinnelig kan ha hørt til Aae. Siden det bare er to 
angivelige sikre tingsteder, begge i samme fjerding og to mulige tingsteder 
i nord, er det likevel vanskelig å si noe sikkert om denne strukturen. Jeg 
vil derfor undersøke om de geistlige grensene kan bidra til å belyse dette 
spørsmålet. 

Kolberg hadde en kirke i middelalderen med navn etter gården, men 
ble også vekselvis kalt Onsøy kirke (figur 7.15. Onsøy var et eget sogn 
og senere prestegjeld. Kolberg kirke tilhører gruppen av store, roman- 
ske steinkirker i Østfold (Christie og Christie 1959b, 235f.). På det mulige 
tingstedet Tom sto også en kirke i middelalderen, kalt, bufn/bufnar (RB 
489). Det er usikkert og også tvilsomt om den har hatt eget sogn, for senest 
på slutten av 1300-tallet lå kirken under Råde sogn (DN II, 561/1399). Det lå 
heller ikke tiende til kirken (Christie og Christie 1959b, 253), så sannsyn- 
ligvis har den vært en mindre privatkirke, noe den også var på 1500-tal- 
let. Den er likevel oppført med eget jordegods i biskop Eysteins jordebok, 
men har ikke krav på eldre tiende ifølge det nevnte tillegget til RB, og var 
da trolig annekskirke til Onsøy. Onsøy sogn dekket dermed sannsynlig- 
vis resten av skipreiden, som i praksis utgjorde hele dagens Onsøy. I 1655 
kalles Hisingen for «kapellgården» (Norseng 2005b, 76). Kanskje har det 
også stått en gårdskirke her, selv om det ikke er belagt i andre kilder. Det 
har dermed sannsynligvis bare vært ett sogn i Onsøy, og inndelingen gir 
ikke indikasjoner på en opprinnelig fjerdingsstruktur. 

Når det gjelder tingstedenes plassering i den administrative strukturen 
ligger Kolberg og Hauge i Kirkefjerdingen, slik det fremgår av figur 7.14 og 
7.15, sentralt i skipreiden og i henhold til kommunikasjon, ved hovedferd- 
selsåren gjennom skipreiden og sentralt for sjøveis ferdsel. Kirken står på 
høyden Kirkeberget, like ved det nevnte forhistoriske gravfeltet Kampen- 
haug (Øy 1990, 74; ID 10479). Som nevnt, kan kanskje navnet på tingste- 
det ha vært Onsøy tinghaug og referere til en lokalisering ved kirken og 


243 


KAPITTEL 7 


+ — Middelalderkirke 
— Sognegrense 


Figur 7.15. Kart over kirker i Onsøy sogn i senmiddelalderen. Det er usikkert om Tom hadde sogn 
i middelalderen. Kart: Marie Ødegaard. 


gravfeltet. I så fall er det ett av få steder i undersøkelsesområdet som gir 
en pekepinn på tingstedets lokalisering. Terrenget heller fra toppen av 
berget og ned mot kirken og ville ha vært et passende sted for tingsamlin- 
ger. I så tilfelle ville veien til kirken fra sør over berget, passert lokaliteten, 

før en kom ned til kirken (se kap. 9.2 og appendiks 4). Mollestad ligger 
nordøst i skipreiden og er nabogård til Ørmen, som har gitt navn til en 
av fjerdingene. Den ligger sentralt og i midtpunkt om en vurderer den 
sammenlignet med avstander fra bygden i sørøst og nordøst, men i for- 
hold til fjerdingsgrensene noe mer usentralt. Den historiske veien passe- 
rer gården i øst. Gården ligger godt til kommunikasjonsmessig, men noe 
i utkanten av hovedbygden rundt Ørmen. Hauge ligger også sentralt og 
godt til kommunikasjonsmessig i skipreiden, bare I km fra hovedveien. 
Tom ligger særlig sentralt i henhold til ferdsel på sjøen, hvor en kunne 
seile inn kilen nesten helt til gården. Både Tom og Hisingby ligger likevel 
usentralt i fjerdingen og skipreiden som helhet, selv om hovedferdselen 
passerer Hisingby under I km fra Skinnerflo. Samlet fremstår dermed 
Kolberg og Hauge som best lokalisert i forhold til kommunikasjoner og 
administrative enheter (figur 7.14 og 7.15). 

I hvilken grad kan eiendoms- og tidsforhold, og dermed indirekte 
aktørene bak, belyse tingstedenes lokalisering og mulige endringsproses- 
ser? Av de tre mulige tingstedsgårdene i Onsøy var Kolberg trolig lokal- 
og sentralkirkelig gods i middelalderen, Mollestad og også muligens 
Hauge var bondegods, mens Hisingby og Tom var adelsgods, vurdert ut 
ifra kilder fra senmiddelalderen og tidlig nytid (tabell 7.11). Det har ikke 
vært mulig å identifisere størrelsen for noen av gårdene med tingsted i 
Onsøy rundt 1650, med unntak av at Hisingby og Mollestad var fullgår- 
der (SM I, 162ff.; tabell 7.11). Dette kommer av at adels- og prestegårder 
hadde skattefritak og ikke er oppført i matrikkelen. Kolberg kirke har 
hatt gods og inntekter av en betydelig størrelse, med en landskyld på 10,5 
markebol rundt 1350 (Emanuelsson 2005, 312ff.). Landskylden som lå til 
kirken, utgjorde likevel bare en liten del, 5,6 % av den samlede skylden 


Tabell 7.11. Oversikt over gårdene med tingsteder; eldste belegg eiendomsforhold og hvordan 
gårdene var skyldsatt i 1647. LK = lokalkirkelig, SK = sentralkirkelig, B = bonde, A = adel 


Gård Eldste belegg Eiend.forh. Gårds-klasse 
olberg RB 514, 547; 1397 LK/SK Ukj. 
auge DN VIII, 238/1406 B? Ukj. 

Tom DN II, 55/1299 A Ukj. 
isingby DN VIII, 49/1317 A F 

Mollestad RB 487, 1397 B F 

i skipreiden (RB 514, 547; Schou 1993b, 92), mens kronen antakelig eide 
enda mindre, 17 %, i Onsøy omkring år 1400 (DN II, 139; Bjørkvik 1968; 
Schou 1993b, 88, 93). Adelen derimot, eide opp mot halvparten av all jord 
i Onsøy (Bjørkvik 1968). 

Tom er kjent som en adelig setegård med skattefritak (Kiær 1885, 227). 
Eiendomsforholdene til Tom kan følges forholdsvis sammenhengende 
langt bakover i tid. Senest fra 1200 fram til tidlig nytid var Tom en stor- 
gård og setegård for stormannsslekter, selv om selve godsets sammen- 
setning endret seg over tid (Weidling 2008). Om gården var i kongens eie 
da den var lagmannssete rundt 1200, er usikkert. På midten av 1300-tallet 
holdt ridder og riksråd Ogmund Guttormsson til på gården (DN IV, 
363/1353; II, 426/1399). Han skal ha vært kongens hirdstyrer for Viken fra 
senest 1347. På 1400-tallet eide adelsmannen Alv Haraldsson både Tom 
og Hisingby (Norseng 2005b, 224ff.). Ut fra eiendomsstrukturen har det 
vært foreslått at Tom, som en stormannsgård med underliggende gods, 
kan gå tilbake til vikingtiden, siden Rødeboken anfører minst syv-åtte 
gårder under Tom i et underliggende gods (Norseng 2005b, 225ff.). Selv 
om dette er usikkert, var Tom etter alt å dømme en storgård i hvert fall 
fra 1200-tallet og tidvis med nære forbindelser til kongen. Hvorvidt dette 
kan ha ledet til at Tom hadde tingsted i middelalderen, er likevel usikkert. 

Figur 7.16 viser at det også er spor etter andre storgårder og adels- 
eiendommer i Onsøy. Huseby, gnr. 100, kan som nevnt ha vært koblet til 
kongen og hatt kongelige militære og/eller administrative funksjoner i 
tidlig middelalder (Westerdahl og Stylegar 2004, 121-127; F. Iversen 2011). 
I Onsøy lå Huseby nær fjerdingsgrensen i Vestfjerdingen, men ingen 
mulige tingsteder er registrert der. Det er også et godt stykke til de øvrige 
mulige tingstedene i skipreiden, med unntak av Forsetlund som har et 
gårdsnavn som kan indikere tingsted (se under). 

I senmiddelalderen var det ytterligere to fremtredende adelsgodskom- 
pleks i Onsøy, Kjølberg og Elingård (figur 7.16), men de har ingen tilknyt- 
ning til noe kjent tingsted fra middelalderen. Elingård i Kirkefjerdingen 
er nabogård til Haugen. Gården het opprinnelig Elin, hvor suffikset ble 
lagt til på slutten av 1400-tallet da gården ble adelig setegård og lag- 
mannssete (Kiær 1885, 222). Det ser likevel ikke ut til at lagmannen var 
til stede på det før nevnte tingmøtet på Hauge i 1423. De mange adelige 

Adel, Østfold 
Husebygårder 
YJA-graver 
Gravminner 


Bygdeborger 


yy ss. a 


Figur 7.16. Kart over utbredelsen av adelsgårder i senmiddelalder og tidlig nytid, Husebygårder, 
forhistoriske gravminner og bygdeborger i Onsøy. Stedsnavn som diskuteres i teksten er markert. 
Kart: Marie Ødegaard. 


setegårdene i Onsøy har gjort at skipreiden har blitt karakterisert som et 
tyngdepunkt for den norske høyadelen på 1300- og 1400-tallet, hvor sær- 
lig Kjølberg og Elin var kjerner i voksende godskompleks på denne tiden 

(Schou 1993b, 109). I Onsøy ser likevel ikke de senmiddelalderske adels- 
godsene ut til å ha vært relatert til tingstedene, kanskje med unntak av de 
mulige tingstedene på Tom og Hisingby. Hauge var antakelig bondejord. 
Det er vanskelig å avgjøre om det at lagmannen har vært bosatt på Elin 
har fått følger for lokaliseringen. 

I hvilken grad kan tingstedsområdene kobles til sentralsteder eller 
fellesfunksjoner ut fra arkeologisk kildemateriale og slik gi en antydning 
om eldre opphav for tingstedene? Det er registrert flere yngre jernalders- 
gravfelt koblet til Hisingby (ID 52388, 9769, 19612, 9770), men ingen 
gjenstandsfunn er avdekket så langt. Også på de øvrige gårdene med 
tingsteder, med unntak av Mollestad, er det påvist jernaldersgraver på 
gårdene. Ingen av tingstedene i Onsøy ligger derimot nær rike graver, 
skattefunn eller storhauger (figur 7.16). Det har heller ikke vært foretatt 
utgravninger som har kunnet påvise dette. 

Flere stedsnavn i Onsøy peker derimot på klarere forhistoriske sam- 
lingsplasser (figur 7.16). Selve navnet Onsøy kan komme av Ödinsøy, med 
prefiks som gudenavnet Óðinn. Navnet kan stå i forbindelse med et gam- 
melt bygdenavn Odins salr (Fagrskinna kap. 19). Det er likevel usikkert 
om bygden sammenfalt med Onsøy i utstrekning (NG I, 310). En vanlig 
hypotese er at huseby-navn erstattet de opprinnelige gårdsnavnene da 
denne organisasjonen ble innført. Det har derfor vært foreslått at Huseby 
het Odinssalr tidligere (Stylegar og Norseng 2003, 372; BØ XI 19, 210). Teo- 
fore navn, slik som Odinssalr, finnes både i sentrale og mer perifere områ- 
der i Østfold og trenger ikke i seg selv å indikere et sentrum (Vikstrand 
2001, 213). 

Kolbergstevnet ble også kalt for «Onsøy tinghaug», senest belagt på 
1500-tallet (Schou 1993a, 234). Det er imidlertid usikkert hvor langt til- 
bake i tid navnet kan gå, men siden det er belagt i senmiddelalderen er 
det sannsynlig at det peker lenger tilbake i tid. For gårdsnavnet Elin, med 
en betydning jeg alt har gjort rede for over, kan begge forklaringer være 
aktuelle; den kultiske forklaring ved at nabogården er en hov-gård, og 
den andre ved at gården ligger ved en lang og smal kil, som da navnet 
oppsto må ha vært langt mer fremtredende enn i dag (BØ XI, 213-214). 

I samme fjerding, og sør for Haugen, peker gårdene Hov og Hovland, 
gnr. 102, mot hedenske kultplasser (figur 7.16). Navn med referanser 

til hedenske guder eller kult er vanskelige å datere, men må senest ha 
oppstått i vikingtiden (Sandnes og Stemshaug 1976, 35). Hovland er her 
antakelig sekundær til Hov. Det er likevel reist tvil om Hov har en kul- 
tisk betydning, og om navnet heller skal forklares ut fra hov n. (mindre) 
høyde (BØ XI, 220). I nærheten av det mulige tingstedet på Hauge er det 
dermed to områder med navn som kan indikere forhistoriske samlings- 
plasser, begge trolig fra yngre jernalder. 

Gårdsnavnet Forsetlund, gnr. 93-95 i NG, er lokalisert omtrent midt 
i skipreiden, også denne i Kirkefjerdingen og omtrent 1-2 km nordvest 
for kirken (figur 7.16). Navnet Forsete kan vise til en hedensk gud som 
ifølge Grimnismål (str. 15) «forliker alle saker». I Gylfaginning står det 
om Glitre, salen hans, at «den er det bedste domssted iblant guder og 
mennesker» (Bugge 1920, 104; Løkka 2010, 222-223). Navnet inneholder 
suffikset -lund, som kan assosieres med kultsted i betydningen «hellig 
lund» (Sandnes og Stemshaug 1976, 296). I dette tilfellet kunne det da bety 
«tinggudens hellige lund», og det kan være oppstått senest i vikingtiden 
(Sandnes og Stemshaug 1976, 35). På denne gården er det påvist flere reiste 
steiner, som domarringer. Flere slike fornminner finnes også på andre 
gårder med gårdsnavn som inneholder lund, bl.a. Lund i Skaun skipreide 
og Lundeby i Råde (BØ XI, 201). Det har derfor vært pekt på at slike 
steinsetninger kan ha vært et trekk ved disse lundene, og hatt en kultisk 
eller rituell betydning (BØ XI 201) og kan hende også viser til tingsteder. 
Eksempelvis har også Lund, gnr. 99, i Onsøy en steinsetning på gården, 
som er nabogård til kirke- og tingstedet Kolberg. Det er likevel usikkert, 
og det er ingen andre belegg for tingstedsfunksjoner her. 

Navnet Tjuvtangen på Hankø, rett sør for Onsøylandet, vitner muli- 
gens om et rettersted (figur 7.16). Navn med -tjuv har vært tatt til inntekt 
for rettersteder ut fra en tradisjon om at tyver og andre ble offentlig hen- 
rettet. Lokaliseringen av slike navn vitner om steder hvor mange passe- 
rer eller oppholder seg (Indrebø 1928). Holmen ligger i skipsleden, hvor 
mange båter måtte passere. Alderen på navnet er imidlertid uklart, og det 
er ikke andre historiske belegg for rettersted her. 

Bygdeborger, som var viktige strategiske plasser i ufredstid, kan som 
nevnt markere forhistoriske grensemarkeringer for større og mindre 
geografiske enheter. Det er påvist seks bygdeborger i Onsøy (figur 7.16). 

De forekommer i tre av seks fjerdinger, og er som andre steder i under- 
søkelsesområdet lokalisert i utkanten av dyrket mark eller i utmark. 
En konsentrasjon med tre bygdeborger ligger ikke langt fra fjerdings- 
grensen til Ørmenfjerdingen. Enda en bygdeborg ligger ca. 500 m 
fra fjerdingsgrensen, mellom Øfre- og Vestfjerdingen, et trekk som 
også er felles med bygdeborger i de andre undersøkte skipreidene. De 
resterende to ligger derimot forholdsvis sentralt i sine fjerdinger. 
Bygdeborgene i Onsøy kan ikke settes i direkte geografisk forbin- 
delse med de mulige middelalderske tingstedene, men sammenfaller 
derimot til en viss grad med yngre administrative inndelinger i form 
av plassering ved grenser. 

Oppsummert, viser materialet fra Onsøy at skipreidetingstedet var ved 
Kolberg kirke, muligvis koblet til en høyde med forhistoriske gravhauger 
med ting-navn. I Onsøy er det vanskelig å nærme seg en eldre struktur 
enn den senmiddelalderske med seks fjerdinger, og sogn og fjerdinger fal- 
ler heller ikke sammen. 


71.6 Idd skipreide 


I Idd skipreide er det registrert to sikre tingsteder fra middelalderen, på 
henholdsvis Asak, gnr. 74, og Berger, gnr. 172 (i NG gnr. 33), ett sannsynlig 
tingsted på Ende, gnr. 259 (i NG gnr. 121), og ett mulig tingsted på Berby, 
gnr. 258 (i NG gnr. 120) (figur 7.17 og tabell 7.12). Ved Rokke kirke er det 
registrert et fing-navn som kan vise til et eldre tingsted, men alderen er 
ukjent. Omtrent midt i skipreiden er det også registrert et rettersteds- 
navn, Galgebakken, gbnr. 27,3 (figur 7.17). 

Tingsamlinger på Asak er nevnt i to diplomer som rette steffne stuf- 
fue (DN XXI, 886 og 887; tabell 11), begge fra 1544. De omhandler vitne- 
prov om grensen mellom Idd og Marker, knyttet til samme sak og er fra 
samme dag, men hvor forskjellige lagrettemenn og vitner deltok, og der 
lensmannen tok opp vitneprovene. Spørsmålet er om Asak også tidligere 
kan ha vært et tingsted. Fra gården Berger er det registrert tre vitnebrev 
fra henholdsvis 1485 og 1545, hvor to omtaler stedet som rett tingsted og 
der lensmannen også var til stede (figur 7.17 og tabell 7.12). Det ene diplo- 
met er utstedt på tokketirsdag, en stevnedag andre tirsdag etter påske, og 

Sikkert tingsted 
Sannsynlig tingsted 
Mulig tingsted 
* Rettersted 
C] skipreider 


—— Kongeveier 


—— Landeveier, store Bygdeveier 


— Mindre Bygdeveier 
-- Vinterveier 
Havnivå vikingtid 


Figur 7.17. Kart over sikre, sannsynlige og mulige tingsteder og ett mulig rettersted i Idd 
skipreide i forhold til middelalderveier fra Amtskartet og bosetningsutbredelse (markert med 
gult). Her kjennes ingen sikre fjerdinger. Kart: Marie Ødegaard. 


som oftest knyttet til eiendom- og odelssaker. Denne saken gjaldt deling 
mellom to gårder. Ifølge Landsloven skulle slike saker lyses mellom 
vinternettene 14. oktober og 25. desember (KLNM XIV, 138£.). 

I Enningdalen, sør i skipreiden, er det kjent to mulige tingsteder, ett 
sannsynlig på Ende og ett mulig på Berby (figur 7.17). Disse gårdene ligger 
forholdsvis nær hverandre, og det er derfor viktig å avklare om tingstedet 
er blitt flyttet eller hadde ulik status. Stevnet på Berby er omtalt i 1387, 
mens det på Ende er nevnt i 1416. Sistnevnte er vurdert som et sannsynlig 
tingsted, siden det ikke kalles for rett stevne, men alminnelig stevne. Når 
kong Olav IV Håkonsson etter klage fra biskopen i Oslo kaller til stevne 
på Berby, dreier saken seg om retten til ålefiske ved Elgelid i Enningdalen. 
Når de møttes på Berby kan det skyldes nærheten til Elgelid. Det er derfor 
vanskelig å avgjøre om Berby har vært fast stevnested. En kan likevel ikke 
helt se bort fra at stevnet kan ha vært flyttet fra Berby til Ende i løpet av 
de 29 årene mellom de to sakene, selv om det virker mindre sannsynlig. 

Et diplom som refererer til «alminnelig Iddar ting» (Tabell 7.12), kan 
vise til skipreidetingstedet i Idd. Nærheten mellom det sikre tingstedet 
på Berger og Idd kirke kan imidlertid peke mot Berger, hvor Idds sen- 
tralitet viser seg i at gården har gitt navn til skipreiden. Flere diplom er 
også utstedt ved Idd kirke. En kan derfor ikke se bort fra at diplomet om 
alminnelig Iddar-ting er skrevet ved Idd kirke, særlig siden presten på Idd 
var der (figur 7.17). 

Når det gjelder tingtider i Idd kan de se ut til at det er en liten overvekt 
med utstedte diplomer i mars (3), etterfulgt av to i mai og ett i henholds- 
vis april og juni. To av diplomene er knyttet til korsmesse, to til faste og 
ett til henholdsvis jonsok, tokketirsdag og botolvsmesse. 

I Idd skipreide var det en inndeling i lider i middelalderen (DN IV, 
228/1344), med 38 hele og 4 halve lider. Av disse lå 5i Enningdalen, 11 %i 
Idd, 6 i Asak, 10 % i Rokke. De resterende 7 lå i Berg sogn i nordøstre del 
av Idd, men som tilhørte Ingedal skipreide. Ifølge denne lideinndelingen 
skulle befolkningstettheten i Idd ha vært to og en halv gang større enn 
i Enningdalen, mens nordre delen av Idd skipreide var tettest befolket 
(Bakke 1915, 40). Dette ser ut til å sammenfalle med bosetningsområder 
med god dyrkbar jord (figur 7.17). Dette er med på å forklare ting- 
stedenes lokalisering - midt i de tetteste bosetningsområdene, Berger og 
Asak. Samtidig peker lideinndelingen på at det burde ha vært minst ett 
tingsted til, i den nordøstre delen av skipreiden. I området kalt Rokke er 
det mange forhistoriske gravminner som viser at området var bosatt også 

i forhistorisk tid (figur 7.19). Jeg har imidlertid ikke gjort forsøk på å kart- 
feste lidene i Idd, siden en mangler informasjon om de eksakte grensene. 
Siden Berg sogn går på tvers av skipreidegrensen mellom Idd og Ingedal, 
kan det også indikere en endringsprosess her. 

I Idd skipreide kjennes elleve bygdenavn fra slutten av 1700-tallet, som 
i 1885 blir kalt fjerdinger (appendiks 3). Navnene ser ut til å vise til mindre 
bygdeområder, og taler sånn sett ikke for at disse har vært rettskretser 
som har blitt delt i mindre deler (Indrebø 1935, 175). For å belyse dette 
spørsmålet vil jeg se på om kirkesteder og sognegrenser kan gi indikasjo- 
ner om eldre grenser. 

På Asak sto det en kirke i middelalderen (figur 7.18), i dag lokalisert 
på gården Nordby nordre,” gnr. 78, som må ha vært del av Asak opp- 
rinnelig (NG I, 224). I det følgende vil jeg derfor regne Asak og Nordby 
som én gård da kirken ble anlagt. Kirken står på en lav rygg på vestsi- 
den av Femsjøen (figur 7.18), og var antakelig oppført som en stavkirke 
(Dietrichson 1888, 8). I 1594 er kirken omtalt som et lite kapell og i 1598 
skal den ha gått ut av bruk (JN, 10, 243). Det er usikkert om kirken tid- 
ligere har vært sognekirke eller hatt status som privatkirke (NG I, 223; 
Sætrang 1915, 498ff.). Asak er ikke nevnt i tillegget i RB med eldre tiende 
(RB 546), noe som indikerer at kirken var en annekskirke. Det er hevdet 
at kirken lå under Berg kirke i Ingerdal skipreide (Emanuelsson 2005, 
221; se kap. 8.2.4). 

Det sikre tingstedet Berger er nabogården til Idd kirke. I sør ligger 
Enningdalen kirke, henholdsvis 7 og 6,3 km fra Ende og Berby. Enning- 
dalen utgjorde i senmiddelalderen og fram til 1661 et eget prestegjeld 
under Ranrike prosti (Christie og Christie 1959a, 2), men lå verdslig til 
Idd. Kirken er ikke ført med eldre tiende i RB. I den nordre delen av Idd 
står en kirke på Rokke, men ingen andre belegg enn stedsnavnet Tingsbu 
kjennes. Rokke har heller ikke eldre tiende ført i tillegget i RB (546). I 1590 
var Rokke anneks under Berg kirke i Ingerdal skipreide. Det er mulig 


55 Brendalsmo (Askeladden ID 83797) opplyser at kirken ligger på et felleseie mellom Nordby nor- 
dre, gnr. 78 og Asak, gnr. 74, men både i FKB-dataene og under eiendomsopplysninger i Aske- 
ladden er gården registrert på Nordby, gnr. 78. Øvre Asaks hus skal ha ligget rett vest for kirken, 
hvor en fortsatt i 1915 kunne se en «gårdsdam», for gården ble rundt 18% flyttet til Norby søndres 
grunn (Sætrang 1915, 402, 404). Kirken kan derfor ha hatt en «tunkontekst» da den ble bygget. 

Enningdal 
+ 


+ Middelalderkirker 
— Sogn 


Figur 7.18. Kart over tingsteder, middelalderkirker og sogn i Idd skipreide i senmiddelalderen. 
Kart: Marie Ødegaard. 


det representerer tidligere forhold, særlig med tanke på at antakelig Asak 
også lå under Berg, og er lokalisert øst for Rokke igjen (figur 7.18). I sen- 
middelalderen hadde både Asak og Rokke status som annekskirker under 
Berg og dette synes å gå lenger tilbake i tid (se kap. 8.2.4). 

Dersom en antar at alle de fire kirkene har vært sognekirker ville 
skipreiden ha vært delt i fire og kan kanskje indirekte peke på en eldre 
fjerdingsstruktur (Figur 7.18). Da ville alle ha et mulig tingsted, med unn- 
tak av Enningdalen, med to mulige tingsteder. Ut fra dette er det foreslått 
en sannsynlig fjerdingsinndeling som tilsvarer sognegrensene, slik det 
også ser ut til å ha vært i Råde og Heggen og delvis også i Skaun. Det 
er imidlertid noe usikkert, ikke minst siden det har skjedd endringer i 
sognegrensene i den nordøstre delen av Idd. Her krysser skipreide- og 
sognegrensene hverandre, slik at deler av Berg sogn i naboskipreiden mot 
vest, Ingedal, kom til å ligge i Idd. Berg kirke ligger også helt på grensen 
mellom de to skipreidene. Til tross for at det kan ha skjedd endringer i 
grensene nordøst i Idd, er det vanskelig å avgjøre om dette har hatt inn- 
virkning på tingstedenes lokalisering. 

Berger fremstår som et særlig sentralt område, både i fjerdingen og i 
skipreiden. Asak ligger sentralt i den mulige fjerdingen, mens Ende og 
Berby er mindre sentrale i forhold til jordbruksbosetning og dyrbart 
areal i den antatte søndre fjerdingen. Alle tingstedene ligger imidlertid 
strategisk til kommunikasjonsmessig. Berger og Ende ligger langs hoved- 
ferdselsåren gjennom skipreiden fra nord til sør, mens Berby ligger sen- 
tralt for ferdsel over Iddefjorden (figur 7.17 og 7.18). Bosetningsstruktur og 
kommunikasjoner ser ut til å ha vært en viktig faktor for lokaliseringen 
av tingstedene. 

Eiendomsforholdene til gårdene med tingsteder i tidlig nytid viser at 
Berger og Berby da var eid av selveiende bønder, mens de to øvrige var eid 
av lokalkirke og adel (tabell 7.13). Alle var klassifisert som fullgårder. På 
1500-tallet var det tre adelige setegårder i Idd. En av disse var Berger, slik 
det fremgår av figur 7.19, med skattefritak på 1500-tallet (Norseng 20054, 


Tabell 7.13. Oversikt over gårdene med mulige tingsteder: eldste belegg, eiendomsforhold og 
skyldsetting i 1647. LK = lokalkirke A = adelsgods B = bondegods K = krongods 


Gård Eldste belegg Eiend. forh. Gårds-klasse 
Asak/Nordby DN IV, 228/1344 LK/A F 
Berger DN III, 507/1392 A (B) F 
Berby DN IV, 228/1344 B F 
Ende DN II, 501/1387 LK/A F 

Calgebakken @@ 


. Beny ê 


° 
Hovdrd/eviin 
° Lekervoll 


Adel 
Skattefunn 
YJA-graver 
Gravminner 
Bygdeborger 
—— Mulig fjerding 


Figur 7.19. Kart over utbredelsen av adelsgårder i senmiddelalder og tidlig nytid, forhistoriske 
gravminner og yngre jernaldersgraver, skattefunn og bygdeborger. Mulige fjerdinger basert på 
sognegrensene er markert med rødt. Kart: Marie Ødegaard. 


234). Den ble altså først senere bondegods. Også her ses altså en viss til- 
knytning til det øvre sjikt. 

Det arkeologiske materialet fra yngre jernalder kan i liten grad kobles 
til de mulige tingstedene, verken når det gjelder storhauger, skattefunn 

eller yngre jernalders graver (figur 7.19). Nordøst for Berger er det imid- 
lertid gjort 14 gravfunn fra yngre jernalder, mens det i resten av skiprei- 
den bare er registrert fem gårder med yngre jernalders gravfunn. Flest 
gravfelt er det rundt Rokke kirke, langs Raet og mot sørøst (figur 7.19). Et 
underbruk av Rokke heter Tingsbu, men er først dokumentert i 1950 (MA 
1950). Siden det er fremholdt at navn som inneholder ting ikke har endret 
betydning i tid eller rom, kan være en indikasjon på at stedet har hatt en 
tingfunksjon (Svensson 2007, 197), selv om dette ikke latt seg bekrefte av 
andre kilder i dette tilfellet. At det tidligere sto en middelalderkirke her, 
viser i seg selv et samlingssted. Et mulig tingsted på Rokke ville passe inn 
i fjerdingsstrukturen, siden det mangler et tingsted i den antatte fjerdin- 
gen. Dette er likevel usikkert. 

Flere navn kan derimot gi indikasjoner på eldre møtesteder i Idd 
(figur 7.19). Mellom Berger og Idd kirke ligger gården Hov, gnr. 36-37, 
et navn som kan bety møtested for gudedyrking i forhistorisk tid (NG 
I, 319). Det samme gjelder Lund, Voll og Vevlen. Sistnevnte gårdsnavn 
kommer av viflin, som muligens kan henspeile på en førkristen kult- 
leder, Vivil (Brink 1999, 425). Den er riktignok mer usikker som forhisto- 
risk samlingsnavn. Når slike navn fremtrer i nærheten av kult- og/eller 
kirkested (Sandnes og Stemshaug 1976, 209) som her, kan de i større grad 
tyde på forhistorisk gudedyrking. Med en avstand på 15 m fra Berger 
til Vevlin, er det også tvilsomt om de har hatt noen sammenheng med 
tinget. Området rundt Berger og Idd kirke kan ha hatt flere eldre sam- 
lingssteder, der navnene er vanskelig å datere, men er senest fra slutten 
av vikingtiden. Sørøst for Idd kirke er det påvist ytterligere et gammelt 
samlingsnavn, Lekervoll, men først belagt på 1700-tallet. Slike navn kan 
vise til «samlingsplasser for lek». Navnet i denne formen forekommer 
likevel ikke som noe eldre gårdsnavn i Østfold, men tilsvarer typemes- 
sig de eldre navneformene Leikvangr og Leikvin (BØ VII, 100). De kan 
referere til plassen Løkkevoll, ca. 14 km fra Idd kirke. Det er interes- 
sant at det forekommer navneformer som kan være mulig samlingssted 
for hedensk gudsdyrkelse like ved den senere middelalderkirken og det 
middelalderske tingstedet. Området synes dermed å ha vært sentralt 
både i yngre jernalder og middelalder. Idd har også gitt navn til skiprei- 
den (figur 7.19). 

Sentralt i skipreiden og vel 2,2 km nordvest fra tingstedet på Berger 
forekommer navnet Galgebakken, gbrn. 27,3, som kan referere til et retter- 
sted. Navnet er først belagt i 1773, og en vet ikke hvor langt tilbake det 
går. Nå ligger Galgebakken ikke langt fra Fredriksten festning fra 1661. 
Navnet kan derfor være relatert til festningen. Stedet ligger sentralt plas- 
sert midt i skipreiden og langs den antatte hovedferdselsåren. Topogra- 
fisk passer lokaliseringen godt for et eldre rettersted (se kap. 9.17). 

Asak, Åsakar, tolket som opprinnelig Åsakrar, Aasagrene, er ifølge NG 
sammensatt av forleddet ås m. høydedrag og åker (NG I, 224). Ettersom 
mange av de 10-12 tilsvarende navn i Norge og Sverige har blitt gitt til 
kirkesteder, skal navnet muligens heller tolkes som gno. Åsak(a), sms. 
av áss m. "hedensk gud” og aka f. ‘kjøring og i Sverige 'torever”. Etter 
dette kan navnet dermed komme av «guden (Tors) kjøring» (Sandnes og 
Stemshaug 1976, 60). Nok et aktuelt navn fra Idd er Skibekk, gnr. 120, i 
Enningdalen, om lag 2,5 km sør for Berby. Førsteleddet kan komme av 
skeid n. i betydningen «bane til kappløp eller kappridning» (Rygh 1898, 
75) eller også «grense, veg mellom åkre, sideveg, vegstykke» (BØ VIII, 
219). Avstanden mellom Skibekk og Berby er uansett for langt til at de har 
noen sammenheng med hverandre. 

Tre områder peker seg ut som eldre mulige samlingssteder ut fra navne- 
materialet; området rundt Berger med Idd kirke, Hov og Lekevoll, Asak 
og Rokke med Tingsbu (figur 7.19). Det er faktisk de samme stedene som 
peker seg ut og som finnes igjen som senere middelalderske tingsteder, og 
er dermed uttrykk for mulig kontinuitet i lokaliseringen fra jernalder til 
middelalder. 

Begge de antatte tingstedene Berby og Ende ligger i nærheten av 
en bygdeborg, mens de øvrige to tingstedene i Idd ikke har en slik til- 
knytning (figur 7.19). Av åtte bygdeborger i Idd ligger alle i utkanten av 
bosetningsområder og dyrkbar jord og to på grensen til skipreiden. Det 
er noe av det samme mønsteret som er blitt avdekket i de andre under- 


søkte skipreidene og som kan tyde på markering og kontroll av en grense. 


56 Lokaliseringen er ikke helt sikker, siden navnet ikke kjennes i dag. I BØ (VIII, 53) står det at 
navnet skal ligge nær Fredriksten festning og at navnet er et eldre navn for Schnitlerhytta, som 
heller ikke var enkel å finne lokaliseringen til. 

Dersom en ser bygdeborgene sammenlignet med de senere antatte fjer- 
dingsgrensene, ville det være minst én i hver fjerding og særlig mange 
i Rokke-området, selv om det er uklart hva - og om - dette har vært 
av betydning for tingsteder og eldre samlingsplasser. Når det tegner seg 
slike mønstre, er det likevel neppe tilfeldig. 

Samlet er det identifisert to sikre og to mulige tingsteder i Idd gjennom 
diplommaterialet og ett mulig tingsted gjennom stedsnavnmaterialet, 
som samlet danner en firedeling. Denne strukturen går i stor grad igjen 
i sentrale steder identifisert gjennom stedsnavnsmaterialet. Det er der- 
for foreslått en firedeling av Idd, på grunnlag av tingstedenes plassering 
og i forhold til de senere sognegrensene. At det er kontinuitet mellom 
eldre samlingsplasser og senere tingsteder indikerer stabilitet i lokali- 
seringen og peker mot stabile strukturer som opprettholdes gjennom 
generasjoner — og stedene får en styrket sentralitet. Et mulig rettersted 
er også identifisert, men av ukjent alder. Det ligger ikke direkte på gren- 
sene slik det gjorde i Heggen, sentralt i henhold til kommunikasjoner, 
men likevel et stykke fra det antatte skipreidetingstedet. Slik sett ligner 
det på lokaliseringen av retterstedet i Råde. Tingstedene har i liten grad 
kunnet kobles til konge og lokal elite i Idd, selv om Berger var i adelig eie 
i senmiddelalderen. 


71.7 Tune skipreide 


Som vist i kapittel 5, lå lagtinget på Borg og sysseltinget ved Tune kirke. 
Lokalting er ukjent, med unntak av ett alt nevnt mulig «tolv-skipreide- 
ting» og skipreideting ved Sandesund, sør for Borg (figur 7.20 og 
tabell 7.14). I tillegg har lagrettemenn i Sarpsborg behandlet saker som 
er mindre formelle i lagtingstiden eller påfølgende dager (DN VII, 561; 
IX, 508; II, 960). Flere diplom har også vært utstedt på Tune prestegård, 
men de indikerer neppe et fast lokalting (f.eks. DN X, 82/1385; II, 894/1475; 
XVI, 588/1536). I Sarpsborg ble det også holdt byting (KLNM XVII, 9), 
men slike ting ligger utenfor dette arbeidets ramme. 

Det har vært argumentert for at Enhus i Glemmen var tingsted 
eller stevnested i middelalderen, men dette bygger på en mistolkning 
av et diplom (DN III, 682/1425; Langekiehl 2000, 483). Et tingmøte på 

Sandesund 


@ Sikkert tingsted 
@ Mulig tingsted 
* Rettersted 
C] skipreider 
— Kongeveier 
—— Landeveier, store bygdeveier 
— Mindre bygdeveier 


Vinterveier 
Havnivå vikingtid 


Figur 7.20. Kart over sikre og mulige tingsteder og ett mulig rettersted i Tune skipreide i forhold 
til middelalderveier fra Amtskartene og bosetningsutbredelse (markert med gult). Her kjennes 
ingen sikre fjerdinger. Kart: Marie Ødegaard. 


Sandesund i 1456 kalles som nevnt for tolv-skipreideting. Dette diplomet 
skiller seg fra de øvrige tingene som refererer til sysselting, i og med 
at lokaliseringen ikke er ved et eldre sysseltingsted, i tillegg til at det 

Tabell 7.14. Oversikt over diplomer som kan indikere mulig tingsted i Tune, med angivelser av 
utstedelse, sakstype, tilstedeværende og tingterminologi 


Gård Sted År BH Dato Rett stevne  Omh. Lagr. Øvr. Ref. 
pers. 
Sandesund 1456 St. 8. okt. Nei (tolv- Salg og 2 DN XII, 
Birgittadag skipreideting) betaling 224 
(Britemesse) 
Sandesund 1639 8. feb. Skipreideting For Borge Fogd Johnsen 
og Tune 1906, 
prestegjeld 169 


dreier seg om en eiendomstransaksjon. Som nevnt kan det være en feil- 
skriving, kan hende for to-skipreideting, selv om det heller ikke er noen 
vanlig størrelse. Lokaliseringen av tinget til Sandesund er også usikker. 
Selve stedet Sandesund, anslagsvis 2 km sør-sørvest for Borg, var en 
ladeplass og ferjested over Glomma i middelalderen og kanskje tidligere 
(figur 7.20; Opstad 1976, 198). Stedet var derfor sentralt kommunikasjons- 
messig og dessuten nær grensen til Åbyggje skipreide. Lokaliseringen av 
et ting her kan skyldes både nærhet til byen og gode kommunikasjons- 
forhold. I 1639 møtte allmuen i Borge og Tune prestegjeld til skipreide- 
ting her. Det styrker antakelsen om at det virkelig har vært et tingsted. 
På den tiden var Vemme, Tune og Åbyggje med Hvaler knyttet sammen 
i et fogderi, og lokaliseringen var da sentral som et midtpunkt. Sande- 
sund klassifiseres imidlertid som et mulig tingsted, ettersom nivå og 
alder fortsatt er usikker. 

Tune skipreide omfattet områdene Tune, Varteig og Glemminge 
(Glemmen). I ny tid ble Kråkerøy skilt ut fra Glemmen som eget her- 
red og Rolvsøy fra Tune. Skipreiden besto således av fem senere herreder. 
I tillegg lå Sarpsborg i skipreiden (Bull 1920; Klettum 2001, 10). Det er 
ikke kjent noen middelalderske underinndelinger av skipreiden ut over 
de senere herredene. Sognegrensene undersøkes derfor for om mulig gi 
indikasjoner på hvordan inndelingen kan ha vært. I senmiddelalderen 
kjennes tre sognekirker i skipreiden: Tune, Varteig og Glemminge 
(figur 7.21). I tillegg kjennes navnet på to andre kirker, Alnes gamle kirke 
og Holleby kapell. Begge er nå forsvunnet og en vet lite om dem. Alnes er 
nevnt i 1397 (RB 500) og kan ha vært en sognekirke. Alnes var også navnet 
på en bygd i den nordre delen av Tune i middelalderen (NG I, 303), men 

Alnes 4 
Holleby 


Tune 4 


Sandesund 


Glemmen 


+ Middelalderkirker 
— Sogn 


Figur 7.21. Kart over middelaldkirker og mulige sogn i Tune skipreide i senmiddelalderen. 
Kart: Marie Ødegaard. 


selve kirkestedet er ukjent. Gårdene Blakkestad, gnr. 5, Stang, gnr. 16 og 
Kolstad, nr. 57, omtales under sognet til Alnes kirke. Kirken nevnes ikke 
etter oppføringen i RB. Holleby, gnr. 59, er nevnt som kapell på slutten 
av 1500-tallet. Det er derfor ikke usannsynlig at Alnes kan være identisk 


263 


KAPITTEL 7 


med Holleby (Christie og Christie 1959b, 232f.; BØ VII, 327). Kapellet på 
Holleby har trolig avløst Alnes kirke i navnet. 

Tune var hovedkirke i Borgarsyssels søndre del og utgjorde også en 
av de største gårdene i Borgarsyssel. Selve kirken ligger på Lille-Tune, 
gnr. 64, i delet til Store Tune, gnr. 65, som opprinnelig må ha vært en 
gård. Kirken ligger midt på Raet, omtrent 3 km vest for Sarpsborg. Den 
stående middelalderkirken er en stor romansk steinkirke med vesttårn 
og apsidalt avsluttet kor. Den ble utvidet flere ganger og på 1300-tallet 
i gotisk stil (Christie og Christie 1959b, 225). Varteig er kjent som stav- 
kirke og revet i 1703. Den lå 15 mil nord for Sarpsborg, et par kilometer 
øst for Glomma (Christie og Christie 1959b, 217). Glemmen kirke er en 
steinkirke med ujevn form. Kirken står på et høydedrag, omtrent 5 km 
nord for dagens Fredrikstad (Christie og Christie 1959b, 191). Det fantes 
dessuten antakelig hele tre middelalderkirker i området for Borg, uten at 
disse blir vurdert her. Grensene mellom Alnes/Holleby og Tune sogn er 
noe usikre, og de er kartfestet ut fra topografiske forhold og eiendoms- 
grenser. Rolvsøy har trolig hørt til Tune sogn (figur 7.21). Det er dermed 
fire sogn i Tune skipreide i middelalderen. Om disse korresponderte med 
fjerdingene er mulig, men usikkert. Når det gjelder tingstedenes plas- 
sering og administrative struktur i Tune, er skipreiden forbundet med 
sjøen av Glomma, som var farbar til Sandesund, og et viktig knutepunkt 
hvor Kongeveien krysset Glomma (Grøndahl 1988, 639fT.). Vann dannet 
naturlige topografiske grenser i skipreiden, men fungerte også som gode 
ferdselsårer og forbindelseslinjer. 

Varteig, Glemmen og Alnes er oppført uten eldre tiende i tillegget i RB, 
mens for Holleby er dette ukjent (RB 547). Alle sogn var sannsynligvis 
anneks under Tune (se kap. 8.2.4). Tune var sysseltingsted, men om også 
skipreidetinget ble holdt her, er usikkert. Det er mulig at Sandesund kan 
ha hatt disse funksjonene også tidligere, siden den ikke ligger langt fra 
Tune og i samme sogn. Den er imidlertid usentral i skipreiden. Det virker 
også upraktisk å ha flere slike møtesteder så nær hverandre, selv om de 
kan ha tilhørt ulikt hierarkisk nivå eller ulik tid. 

Eiendomsforholdene i Tune i tidlig nytid antyder at alle gårdene rundt 
Borgartinget har vært gammelt kongseie, herunder Tune, Alvum, gnr. 
2084-2090, Prestegården Valaskjold, gnr. 2063, Sandesund og Borregård 

(jf. kap. 52.1). Sandesund var en liten gård, antakelig utskilt av Borregård, 
før senmiddelalderen (Grøndahl 1988, 639). Bare Store-Tune står oppført 
med landskyld i 1647-matrikkelen og var fullgård. De to Tune-gårdene 
(Store og Lille Tune) skal ha hatt like mye landskyld senere (Grøndahl 
1988, 505ff.). Begge var trolig fullgårder. Det samme gjelder Borregård 
(Grøndahl 1988, 631£.). Det har vært foreslått at Enhus var en huseby-gård, 
fordi gården tidligere het *Innhusar og inneholdt etterleddet husar, gen. 
pl. av hus. Med i denne betraktningen har det også blitt trukket inn topo- 
grafisk og strategisk lokalisering i skipreiden og en mulig tilknytning til 
den antatte kongsgården Alfheimr (Alvum) (Langekiehl 2000, 484). Selve 
navnet kan imidlertid like gjerne betegne de «indre husene» på gården. 
Eldste belegg er fra tidig 1400-tallet, og da var gården adelsgods, men 
er oppført som klostergods mot slutten av middelalderen (Langekiehl 
2000, 480). Fire adelige setegårder fra middelalderen er dermed regis- 
trert i Tune skipreide, Holleby, Sigerstad, Borregård og Skoge, og i tillegg 
nevnes Sande som en adelsgård på 1500-tallet av (Grøndahl 1980, 501). 
Adelsmannen Alv Erlingsson hadde dessuten en befestning på Isegran, 
på nordsiden av Kråkerøy. Med unntak av Borregård ligger disse stedene 
ikke nær noe kjent tingsted. 

Når det gjelder arkeologisk materiale har Tune skipreide mange rike 
funn fra yngre jernalder som belyser øvre samfunnsjikt (figur 7.22) og 
som også vitner om både import og produksjon (Resi 1986; Hjårthn- 
er-Holdar et al. 2002, 159). Tune fremstår som en sentralplass gjennom 
hele jernalderen og omtales gjerne som Tune-komplekset (Stylegar og 
Norseng 2003, 320ff.). Ved kirken sto tidligere den såkalte Tunesteinen, en 
runestein datert til slutten av 300-tallet e.Kr., som beskriver et arveopp- 
gjør. På Tingvoll ved Tune ble det i 1990 utgravd restene etter en bygning, 
datert til sen folkevandringstid. Denne bygningen er tolket som en hall 
eller kultbygning (Andersen 1994). Funn av flere tilsvarende bygninger 
fra Østfold viser at det i stedet er snakk om en relativt normal gårdsbyg- 
ning fra denne perioden (Gjerpe 2021). En rik kammergrav på Haugen 
og skipsgraven på Rolfsøy med Tuneskipet belyser stedet og områdets 
betydning også senere i vikingtiden (Stylegar og Norseng 2003, 324). De 
viser at Tune utvilsomt var et sentralt sted i jernalderen og trolig også i 
tidlig middelalder da kirken ble bygget. 

Figur 7.22. Kart over utbredelsen av adelsgårder i senmiddelalderen og tidlig nytid, forhistoriske 
gravminner der storhauger, ryttergraver, yngre jernaldersgraver og skattefunn er særlig markert, 
samt bygdeborger. En mulig fjerdingsstruktur basert på sognegrensene er markert med rødt. 
Stedsnavn som diskuteres i teksten er markert. Kart: Marie Ødegaard. 


Stedsnavn i Tune vitner i tillegg om flere forhistoriske kult- og samlings- 
plasser (figur 7.22). Navn på gårdene, som Valaskjold, Alvum og Yven, 
gnr. 2080-2082, er blitt satt i forbindelse med eddadiktet Grimnismål 

(Olsen 1931; Steinnes 1949-51, Løkka 2010, 217-227), ansett som et fyrste- 
ideologisk dikt (Steinsland 1991). Alt dette kan vitne om at det bodde en 
aristokratisk elite her i yngre jernalder. Når det gjelder Valaskjold fore- 
ligger flere tolkningsforslag (se BØ VII, 158-160) - alt fra et mytisk navn 
(Olsen 1915) til en naturforklaring, der etterleddet skal komme av skjalf f. 
«høyde, platå ved bråter eller rydninger» (BØ VII, 160), og sammensatt 
med våll m. (Rygh 1898, 84; BØ VII, 160). En slik navneform er gjerne gitt 
store og sentrale gårder, oftest fra førkristen tid og senest tidlig kristen tid 
(Sandnes og Stemshaug 1976, 502). 

Navnet Tune er også omdiskutert (se BØ VII, 18ff.). Sandnes date- 
rer navnetypen til eldre jernalder, før 600 e.Kr. (Sandnes 1976, 324). 
Den norrøne formen skal ha vært Tunir eller Tunar, f. på. av tún n. som 
kan komme av «innhegnet jordstykke» og «åpen plass på en gård med 
hus omkring (gårdstun)» (BØ VII, 19). Svenske -tuna-navn har latt seg 
koble til sentrale bebyggelser og har navngitt administrative områder, 
som sogn og herred (Olsen 1915, 90ff.; BØ VII, 19, 22). Dette kan også 
ha relevans for Tune. I tilfellet hvilket innhegnet område navnet skulle 
referere til, er uklart, og flere muligheter foreligger: alt fra befestet sted, 
handelsplass, til helligsted og kultplass har vært foreslått. Tun kan også 
ha vært benyttet om en tingplass, slik som ved Logtun i Frosta som var 
navnet på det stedet hvor Frostatinget skal ha blitt holdt (NG XI, 70f.; 
BØ VII, 20). 

To underbruk av Tune har forleddet ting, Tingvoll og Tinglund, noe 
som nettopp kan antyde at det kan ha vært et forhistorisk tingsted. En kan 
likevel ikke utelukke at navnene kan være unge (BØ VII, 166) og dermed 
usikre som tingstedslokaliteter. Det er likevel viktig å se kildene samlet. 
På Tingvoll lå to gravfelt med fing-navn, Tingvollheimen og Tingstad (ID 
141924, 49298). Nabobruket til Tingvoll er Lekevoll, gnr. 64,4.56, trolig av 
leikvoll m., «samlingsplass for lek, spill og moro» (BØ VII, 165). Metodisk 
styrker det tolkningen til ting når det fins flere indikatorer på samme 
sted. Den korte avstanden til Tune og nærheten til flere gravminner, kan 
tyde på at navnet er gammelt og at det kan ha vært en forhistorisk sam- 
lingsplass (BØ VII, 166). 

Nord på Rolfsøy ligger to gårder som kan peke tilbake på eldre sam- 
lingssteder, Elin og Horgen (figur 7.22). Elin, et navn som er diskutert 

tidligere, kan trolig dateres 500-600 e.Kr., men hvorvidt navnet er kul- 
tisk eller kommer av en terrengbeskrivelse er som nevnt uavklart (BØ 
VII, 267f4.). Til inntekt for en kultisk forklaring kan være at nabogården, 
Horgen, har et navn hvor førsteleddet kan komme av horgr m, «hellig- 
dom, kultsted» sammensatt med -vin, og dermed kan være et hedensk 
offer- eller kultsted av samme alder som Elin. Også dette navnet kan 
imidlertid være et topografisk beskrivende navn (NG I, 299; BØ VII, 268, 
275f.). Her er altså to nabogårder som begge kan vise tilbake på eldre sam- 
lingssteder. De ligger imidlertid ikke nær noe kjent tingsted. 

Gårdsnavnet Spytevold, gnr. 40-41, i Varteig sogn med førsteleddet 
spjöt, spyd, har vært koblet til et tingsted, selv om slike navn gjerne er 
gitt etter terrengformasjoner eller som tilnavn (BØ IX, 99-102). Navne- 
leddet -voll forekommer ofte på tingsteder (Hedblom 1958, 75-76; Brink 
1990b, 470) og møteplasser som krever tørrlendt terreng som en voll. 
Spydevold-navnet skal angivelig være gitt fordi stedet har holdt våpenting 
og muligens andre tingsamlinger, mener Bugge (1920, 104). Det er likevel 
tvilsomt. Lokaliseringen er heller ikke sentral i forhold til bosetnings- 
området i Tune. Ut fra en samlet vurdering anser jeg det for å være få 
holdepunkter for at det har vært holdt et skipreideting der. 

Tune er den skipreiden i studieområdet med flest bygdeborger, hele 15 
er registrert (figur 7.22): Én i sør på Kråkerøy, seks på Rolvsøy, én ut mot 
Visterflo, én ved Tunevannet og to noe lenger øst, to nordvest i skiprei- 
den og to i Varteig. Av disse ligger fire nær vann eller elv, men de fleste i 
utmark eller i grensen til dyrket mark og ingen i direkte tilknytning til 
de største middelalderske ferdselsårene. En ligger ved grensen mellom to 
skipreider, mellom Tune og Onsøy skipreide, og ellers kan kanskje fem 
sies å ligge mindre enn 500 m fra fjerdingsgrenser. Det er likevel ingen 
eller få med direkte forbindelse til senere administrative enheter. 


Tabell 7.15. Oversikt over gårder med mulig tingsted: eldste belegg, eiendomsforholdene og 
skatteklasse i 1647. K = konge 


Gård Eldste belegg Eiend. forh. Gårdsklasse 
Tune B 8 (1000-tallet); RB 489/1398 K Fx2 
Borregård RB 490, 493, 496-498 K F? 
Sandesund Ukj. K Ukj. 

Samlet er det vanskelig å få et klart bilde av tingorganisasjonen i Tune 
skipreide. Lagtinget i Borg mistet sannsynligvis sin funksjon som felles- 
ting for hele lagdømmet alt før 1300-tallet. Sysseltinget på Tune ved kirken 
opprettholdt derimot trolig sin funksjon gjennom hele middelalderen, 
men ingen sikre lokalting er kjent. Alle gårdene med mulige tingfunk- 
sjoner var kongsjord. Området rundt Tune kirke fremstår arkeologisk og 
ut fra navnematerialet som et sentralsted gjennom hele jernalderen og 
tidlig middelalder, men kan ikke knyttes til Borg, hvor lagtinget senere 
ble lokalisert. Diplom som lokaliserer et tolv-skipreideting til Sandesund 
gir heller ingen sikre indikasjoner om hva slags nivå tinget dreier seg om. 
Siden det senere er holdt et skipreideting der, antakelig for hele fogderiet, 
er det mulig det var et lokalt tingsted i senmiddelalderen og tidlig nytid. 
Tune skipreide omfattet fire sogn, men om disse også representerte fjer- 
dinger, er usikkert. 


71.8 Åbyggje/Åmord skipreide 


I Åbyggje skipreide er det bare registrert ett tingsted, på gården Borge, 
gnr. 17 og 62. Det er vurdert som et sannsynlig tingsted (figur 7.23). 
I alt fire diplomer er utstedt her, og ett av dem omtaler møtet som et 
alminnelig stevne (tabell 7.16). Borge har også hatt en sognekirke i middel- 
alderen. Imidlertid er to av diplomene utstedt på Borge Lille, mens de 
to andre er på kirkestedsgården Borge Store, og det er usikkert hva 
det skyldes. Det yngste diplomet fra Borge Lille, utstedt av blant andre 
lagmannen, omhandler en grensegang på gården. Det trenger derfor 
ikke referere til Borge Lille som rett tingsted. Det andre diplomet fra 
Borge Lille er en vidisse av et eldre diplom og indikerer heller ikke 
tingstedfunksjoner. To diplomer er knyttet til Borge Store, hvorav det 
ene er en dom med henvisning til Riksrådet (tabell 7.16) og som kan 
indikere at Borge har vært et tingsted. Borge anses derfor som et sann- 
synlig tingsted. 

Fra slutten av 1500-tallet og senere ble det holdt tingmøter på gården 
Visur, gnr. 63, men her kjennes bare ett diplom fra middelalderen (DN 
XII, 212/1447), og det er heller tvilsomt om det har vært tingsted her forut 
for det. Lokaliseringen kunne, som vi har sett, endre seg ganske ofte i 

@ Sannsynlig tingsted 
W Rettersted 
+ Middelalderkirker 
— Sogn 
C] skipreider 
— Kongeveier 
— Landeveier, store bygdeveier 
— Mindre bygdeveier 


Galgeholmene vr 
Galgegrun 


Vinterveier 


Figur 7.23. Kart over ett sannsynlig tingsted og rettersteder, kirkesteder og sogn, i Åbyggje 
skipreide i forhold til middelalderveier fra Amtskartene og bosetningsutbredelsen (markert med 
gult). Kart: Marie Ødegaard. 


tidlig nytid. Det kan også ha vært et mulig eldre tingsted nord i skiprei- 
den, identifisert ved stedsnavnet Tingvoll på gården Årum vestre, gnr. 
42. Ifølge matrikkelen består Årum av seks matrikkelgårder, som trolig 

Tabell 7.16. Oversikt over diplomene knyttet til de mulige tingstedene i Åbyggje, med angivelse 
av utstedelse, sakstype, tilstedeværelse og tingterminologi 


Gård Sted År BH Dato Rett Omh. Lagr. Øvr. pers. Ref. 
stevne 
Borge Lille 400 Fastelaven 9. feb. Nei Vidisse 3 DN XV, 
66 
Borge Lille 540 St. Botolfs 16.juni Nei Grensegang 5 Lagmannen, DN V, 
aften væpner, 908 
Borge store v/ 400 kærslo 6. apr. Nei (alm. Dom, 4 Ridder DN Ill, 
kirka swnnodag stevne) henvisning til 550 
Riksrådet 
Borge store 410 Klemets- 22. ei Vitnemål 2 Fogd? DN II, 
messe nov. ang. 614 
høstleidang 


har vært én gård opprinnelig, gnr. 40-46. Et stedsnavn indikerer et mulig 
rettersted på holmene sør for Torsnes (figur 7.23). 

Diplomene er utstedt slik at ett er knyttet til fastelaven i februar, ett er 
utstedt ved klemetsmesse (23. nov.), ett ved botsok (16. juni) og ett i april, 
som er omtrent samme vanlige tidspunkter som ellers er registrert. 

Når det gjelder den administrative inndelingen i Åbyggje har det 
vært foreslått at Hvaler hørte med til skipreiden, men det er mer sann- 
synlig at den hørte til Tune (Agerholt 1951-53, 152). Grensene mellom 
Åbyggje og Skjeberg skipreide er noe usikre, i det gården Store Dal kan 
ha hørt til Åbyggje. Likevel er det mer sannsynlig at gården har hørt til 
Skjeberg, ettersom den er nevnt som navnet på en lide her på 1300-tallet 
(DN IV, 279/1344; Bull 1920, 139). Den er derfor kartfestet i Skjeberg. Det 
er ikke kjent noen underinndeling i fjerdinger fra skipreiden. Spørsmå- 
let er om sognene kan gi indikasjoner om en eventuell fjerdingsinnde- 
ling også her. 

I middelalderen var det to kirker og sogn i skipreiden; Torsnes og Borge 
(figur 7.23). Norddelen av skipreiden utgjorde Borge sogn, gnr. 1-69, og 
Torsnes den søndre, gnr. 70-97 (figur 7.23). Borge kirke var en romansk 
steinkirke, antakelig bygd på 1100-tallet. Den stod på en høyde bare 
5 km øst for Fredrikstad, men ble revet på 1800-tallet (Christie og Christie 
1959b, 177). Torsnes kirke ble også kalt Holm etter gården kirken sto på. 
Middelalderkirken skal ha hatt et kort, rektangulært skip med et lite, 
kvadratisk kor (Christie og Christie 1959b, 184). Begge kirkene er oppført 

med omtrent like mye eldre jordegods i de eldste oppføringene i RB, men 
de er derimot ikke ført med eldre tiende. Det har derfor vært argumen- 
tert for at de lå under henholdsvis Skjeberg og Tune (RB 546-547; se kap. 
8.2.4). Ettersom det bare er to sogn, er det uråd å komme nærmere en 
verdslig underinndeling i fjerdinger. 

Lokaliseringen av det sannsynlige tingstedet Borge er på Raet, med god 
dyrkbar jord, men avgrenset av lave skogkledde åser både i sør og nordøst 
(figur 7.23 og 7.24). Borge ligger i underkant av 2 km nordvest for Hunne- 
botn, hvor en kunne ro eller seile inn Tosekilen fra fjorden. En gammel 
vei passerer de forhistoriske gravfeltene på Store-Dal i Ingedal skipreide, 
videre forbi Hunn og det mulige tingstedet på Borge, mot Glemmen i 
Tune. Borge ligger slik godt til kommunikasjonsmessig, både i forhold til 
ferdsel over land og til vanns. Stedet har også ligget sentralt i skipreiden. 

I 1647-matrikkelen går det fram at Borge var en del av den adelige sete- 
gården Tose. Begge Borge-gårdene var fullgårder (tabell 7.17). Årum med 
det mulige tingstedet hadde syv bruk, hvorav fem av dem bygslet til Tose. 
Det er en huseby-gård i Borge sogn ikke langt fra Borge kirke, og som 
nevnt er det en gårdstype som synes å ha vært viktige i den kongelige 
administrasjonen mellom 900- og 1200-tallet. Flere adelige setegårder er 
kjent i Åbyggje, Sigerstad (1300-1500), Kjølberg (1400-tallet), Veel og Tose 
(1500-tallet) (figur 7.24). Det er kort avstand fra Huseby og Kjølberg til det 
sannsynlige tingstedet på Borge. 

Når det gjelder det arkeologiske materialet fra yngre jernalder, er 
det registrert mange forhistoriske gravminner i Borge-området, mens 
Torsnes har betraktelig færre (figur 7.24). 

Øst for Borge ligger gården Hunn, som har et av Borgarsyssels stør- 
ste gravfelt med rundt 150 markerte gravminner. Mange gravminner er 
registrert på Borge, blant annet et gravfelt fra eldre jernalder ved siden 


Tabell 7.17. Oversikt over gårder med antatt tingsted: eldste belegg, eiendomsforhold og 
skatteklasse i 1647 


Gård Eldste belegg Eiend. forh. Gårds-klasse 
Borge RB 225 A (1647) Fx2 
Årum RB 512 5 x A, B, LK Fx6,H 

Ho 
Huseby 


Sigerstad 
A 


Tose 
A 


Torshov 


Adel 

Husebygårder 

Skattefunn 

Rike funn 

Ryttergraver 

YJA-graver pg ordne 
Gravminner a 
Bygdeborger 


Figur 7.24. Kart over utbredelsen av adelsgårder i senmiddelalderen og tidlig nytid, 
Husebygårder, fornminner i Åbyggje skipreide. Kart: Marie Ødegaard. 


av kirken (ID 77462) og flere udaterte gravfelt i øst og sør. Årum med 

Tingstedet har et gravfelt med minst syv gravhauger (ID 19696). 
Skipreidens navn, Åbyggje, har usikker betydning. Det kan komme 

av Ámord, som er et eldre områdenavn, kan hende også for Borge sogn. 

Rygh mener førsteleddet kommer av en å, elv, i dette tilfellet Glomma, 
og at folk her ble kalt Abyggir (NG I, 278f.). Navnet Borge kan komme av 
borg i betydningen befestning, kan hende gitt fordi det er en bygdeborg 
fra jernalderen nord på gården (NG I, 76, 313). Nord i skipreiden, i Borge 
sogn, er som nevnt et underbruk av Årum vestre, gnr. 42, kalt Tingvoll 
(MA 1950). Denne gården ligger sentralt til kommunikasjonsmessig 
ved et historisk veikryss og midt i bosetningsområdet nord i skipreiden 
(figur 7.24). Selv om en ikke kan vite hvor langt tilbake i tid navnet rekker, 
og det ikke finnes noen andre indikasjoner på at det har vært et tingsted 
her, åpner det likevel for at navnet avdekker et eldre tingsted. 

Torsnes kirke ble i middelalderen som nevnt også kalt for Holms kirke 
etter gården, gnr. 85 (RB 511, 546). Likevel fikk den tidlig navnet Torsnes, 
som kanskje kan ha vært et områdenavn. Gården sør for Torsnes er Tose, 
gnr. 87, i dag kalt Torsø. Rygh antar derfor at denne gården opprinnelig 
het Torshov, Pörshof, hvor første ledd kommer av guden Tor, og at det 
kan ha stått et hov i hans navn her (NG I, 274f.). Halvøyen i øst skal ha 
hett Ullsøy, noe som Rygh mener styrker argumentasjonen om at det har 
vært et gudehov. Navnene er tydelig forhistoriske, fra vikingtiden eller 
før (Sandnes 1976, 3). Det er derfor mulig at navnet refererer til et eldre 
samlingssted som senere ble kirkested, men om det i tillegg har hatt retts- 
lige funksjoner er uklart. På noen holmer/øyer sør for Tose, og på denne 
gårdens grunn, finnes det to galge-navn, Galgeholmene og Galgegrunn 
(figur 7.24). Det er vanskelig å vite hvor langt tilbake i tid navnene kan gå. 
De kan uansett indikere at det har stått en eller flere galger på holmene og 
som kan innebære at Tose har hatt en juridisk funksjon, der henrettelser 
ble foretatt i utkanten av bebyggelsen, slik det er kjent fra andre steder 
i undersøkelsesområdet (se kap. 9.17). Det har vært argumentert for at 
termen husar skal være koblet til sentrale bebyggelser (Brink 1999), og 
at Opphus, gnr. 54 og 55, hvor presten ved Borge kirke holdt til i middel- 
alderen, tidligere var en slik husar-bebyggelse, sentralt plassert i kirke- 
bygden (Stylegar og Norseng 2003, 372). Navnet kan imidlertid også bare 
bety «de øvre eller høyereliggende husene» (NG I, 273) uten noe dypere 
meningsinnhold. 

Det er også flere bygdeborger i Åbyggje, tre i hver av de to sognene 
(figur 7.24). En bygdeborg lå på grensen mellom Åbyggje og Tune, mens 

de to andre ikke ligger langt fra Borge kirke. Som nevnt har Borge en 
bygdeborg, nord for kirken, som kan ha gitt gården navn. Omtrent 16 km 
øst for Borge ligger bygdeborgen på Hunn. De tre bygdeborgene i Torsnes 
er alle lokalisert på gården Tose, to av dem ved kysten. Ingen av dem 
ligger i direkte tilknytning til de inntegnete veiene eller områdegrenser, i 
motsetning til de andre bygdeborgene som har vært omhandlet. 

Oppsummert er det, som i Tune, vanskelig å få tak på tingorganise- 
ringen i Åbyggje. Det er bare identifisert et sannsynlig tingsted gjennom 
diplommaterialet, Borge, og ett mulig gjennom stedsnavn, Tingvoll på 
Årum. Om det har vært tilsvarende funksjoner knyttet til det mer kul- 
tiske navnet Torsnes med den senere kirken, er usikkert. I så fall ville 
en hatt tre tingsteder som lå i relativ jevn avstand fra hverandre, to 
i Borge sogn og ett i Torsnes sogn. Det er dermed vanskelig å komme 
noe nærmere spørsmålet om brudd eller kontinuitet. At det forekommer 
et galge-navn ved skipreidens ytterkant, passer godt med forholdene i 
Heggen og Frøyland. 


71.9 Vemme (Vimar) skipreide 

I Vemme er det bare registrert ett sikkert tingsted, på Hovin, gnr. 103-104, 
som også hadde kirke i middelalderen (figur 7.25 og 7.26). På Hovin er 
det tre referanser til rett tingsted på 1400-tallet, og sakene er to forlik 
og én dom, og til stede var to representanter fra øvrigheten (tabell 7.18). 
Sysselmannens ombudsmann opptar vitneprov på Skiptvet i 1393 og på 
Spydeberg i 1395, men stevnene kalles imidlertid aldri for rett stevne. 
Flere diplomer” som omhandler de to gårdene, er også registrert. Disse 
omhandler imidlertid arv og eiendomssalg, og trenger ikke referere til 
rette tingsteder (tabell 7.18). Det er derfor usikkert om Spydeberg og 
Skiptvet har vært regnet som faste tingsteder. På begge gårdene sto en 
kirke i middelalderen, som også forklarer utstedelsen av diplomer. De 


57 Pà Spydeberg er det registrert ytterligere fire diplomer som omhandler gården (DN IV, 847/1431; 
IV, 982/1476; VIII, 433/492; IV, 1022/1495) og Skiptvet fire diplomer (DN II, 608/1409; 1/487/1384; 
V, 259/1376; VI, 571/460-70). Også på Borger og Hovin har flere diplomer blitt utstedt som om- 
handler gården (DN V, 608/1431; II, 809/454; XIII, 112/445). 

@ Sikkert tingsted 
@ Mulig tingsted 


— Fjerdinger 

CI Skipreider 

—— Kongeveier 

—— Landeveier, store bygdeveier 

— Mindre bygdeveier 
Vinterveier 


Figur 7.25. Kart over sikre og mulige tingsteder i Vemme skipreide og mulige fjerdinger i forhold 
til middelalderveier fra Amtskartet og bosetningsutbredelse (markert med gult). Ikke alle 
fjerdingene lot seg rekonstruere. Kart: Marie Ødegaard. 
blir derfor ikke regnet som tingsteder og er ikke tatt med i den videre 
analysen. 

På Alvum, gnr. 116, i Heli sogn i Spydeberg har det vært ett stevne i 
1383. På Jakobshaug, gnr. 45, har det vært utstedt to diplomer (figur 7.25 og 

tabell 7.18). Riktignok opplyses det om at møtet holdes på Jakobshaug som 
følge av en stevning, men det er mulig årsaken er at en av de som omta- 
les i diplomet eier gården. Jeg anser derfor ikke Jakobshaug som et fast 
stevnested. Det blir støttet av diplomet fra Borger nordre, gnr. 73, som tar 
opp vitnesbyrd om høstleidang for tre gårder i Vemme, trolig av fogden 
eller lensmannen. En kan ikke se bort fra at Borger nordre kan ha vært 
fast tingsted. Det dette diplomet også viser, er at de tre gårdene ble regnet 
sammen som en lidé, noe jeg kommer tilbake til. En ser at det skjedde 
endringer mot slutten av 1500-tallet også i denne skipreiden. Fra den peri- 
oden kjennes stevner på Løkje i Spydeberg (1597), Hesleskog (1643), Dæli 
(1640) og Laum (1603) (Indrebø 1935, 171). Heller ikke disse gårdene blir 
tatt med videre i analysen. 

Ut fra dette regner jeg Hovin som et sikkert stevnested, samt Alvom og 
Borger som mulige tingsteder i skipreiden, i hvert fall rundt 1400-tallet 
(figur 7.25). De øvrige var neppe faste tingsteder. 

Diplomenes utstedelsestidspunkt viser at to tingmøter var knyttet til 
vinternettene (14. okt.), to til faste i mars og to i mai, samt ett i tilknytning 
til påske i april og ett i henholdsvis januar, februar og november. Diplo- 
mene faller inn i samme mønster som tidligere er registrert, men med 
noe flere i vinterhalvåret. 

Når det gjelder den verdslige administrative inndelingen er det altså 
kjent én lide i Vemme skipreide, som besto av tre eller fire navnegårder 
(Norseng 2005a, 252). Ettersom ikke flere lider er kjent, vil jeg ikke gjøre 
noe forsøk på å kartfeste dem. Skipreiden besto av samme områder som 
senere Spydeberg og Skiptvet herreder. En fjerding, Lere (Lerre, Liere), 
er nevnt i skipreiden fra midten av 1500-tallet (DN I, 1114/1551; NG I, 
88; figur 7.25). Det er usikkert hvilken gård den er oppkalt etter eller 
om det var et elvenavn (BØ II, 143). Under fjerdingen er nevnt gårdene 
Haugen, gnr. 81-82, og Kjos, gnr. 70. Det viser at fjerdingen lå i den nor- 
dre delen av Skiptvet, tilsynelatende i det området hvor det for lengst 
nedlagte sognet Viflestad hadde vært. Ingen flere fjerdinger er kjent 
fra Vemme fra middelalderen, men flere nevnes i tidlig nytid (appen- 
diks 3). Indrebø mener de er en underinndeling av prestegjeldene, fire 
i hver (Indrebø 1935, 171-172). I tingboken fra 1681 står det oppført fire 
fjerdinger i Skiptvet: Mork-, Skogs-, Kirke- og Visterfjerdingen. Det er 

usikkert hvor langt tilbake i tid disse går. Gården Vister, gnr. 47 og 
68, ligger i samme område som trolig omfattet Lerefjerdingen (BØ II, 
146), og kan være et yngre navn på samme område. At Lerefjerdin- 
gen eventuelt kan ha byttet navn til Vister, antyder at det har skjedd 
endringer, men uten at det trenger å gjelde selve grensene. Vister hadde 
også en kirke. Det kan kanskje forklare hvorfor dette stedet ble vik- 
tigere utover i senmiddelalderen og kan ha navngitt fjerdingen. Det 
kan være en indikasjon på at tingstedet har endret lokalisering fra Lere 
til Vister. Det gjenstår dermed tre fjerdinger i Skiptvet. Morkfjerdin- 
gen skal komme av bygdenavnet Mørkja, som skal være den skogrike 
nordvestdelen av Skiptvet (BØ II, 143). Kirkefjerdingen og Skogsfjer- 
dingen viser begge til kirkesteder ut fra navnet, henholdsvis Skiptvet 
og Skogs kirke. 

I Spydeberg er det også kjent fire fjerdinger fra moderne tid, Vas- 
bygden, Stegan, Spydeberg og Heli fjerdinger (Kiær 1885, 258). Det er 
uklart hvor langt tilbake disse går. Vasbygden skulle være området 
rundt Lyseren, mens Stegan er området mot Øyeren. Det indikerer 
antakelig at nordre område, som utgjorde Hovin sogn, ble vertikalt delt 
senere eller fra nord mot sør, på samme måte som fjerdingene blant 
annet i Heggen synes å ha endret seg, kanskje som følge av bosetnings- 
endringer. Spydeberg og Heli sogn kan også ha utgjort én fjerding og 
som senere ble delt, slik som i Heggen (figur 7.25). Siden det er vanskelig 
å få tak i grensenes eksakte løp, er ikke alle grensene forsøkt tegnet inn 
i figur 7.25. Jeg vil derfor se nærmere på sognegrensene, for om mulig 
avklare spørsmålet. 

Det var seks kirker i Vemme i middelalderen (figur 7.26), hvorav tre 
er forsvunnet. De stående kirkene er Hovin og Spydeberg i Spydeberg 
prestegjeld samt Skiptvet i Skiptvet prestegjeld. I tillegg sto tidligere 
Heli kirke sør i Spydeberg, Viflestad og Skogs kirke i Skiptvet. Biskop 
Jens Nielssøn nevner en Hierby kirke (JN, 10 n. 2), men både kirken og 
gårdsnavnet er ukjent. Han nevner likevel ikke kirken under sin reise- 
beskrivelse, og den omtales heller ikke i RB, som kan tyde på en tid- 
lig nedlegging. Verken sistnevnte, Viflestad, eller Skogs kirke er heller 
nevnt i Pouel Huitfeldts stiftsbog fra 1575 (PHS, 13-18) og kan alt ha vært 
nedlagt. Det er uklart om Skog var en sognekirke. Den skal ha vært en 

Figur 7.26. Kart over middelalderkirker og mulige sogn i Vemme skipreide. Kart: Marie 
Ødegaard. 


«gavekirke» på begynnelsen av 1800-tallet (Kraft 1822, 62), dvs. en kirke 
som ikke lenger har eiendommer lagt til kirken og prestebolet, men som 
ble opprettholdt gjennom gaver. Det skal ha vært et par gudstjenester i 
året der fram mot slutten av 1700-tallet, mens kirken først ble nedlagt på 

1900-tallet (NG I, 92). Det er ut fra dette sannsynlig at Skog opprinnelig 
var en privatkirke (Stylegar og Norseng 2003, 492). Gården var også i 
adelig eie i tidlig nytid. 

Viflestad kirke skal ifølge NG ha stått på gården Vister, gnr. 47, 68 
(NG I, 84). Gården Foss, gnr. 83, omtales under sognet på begynnelsen 
av 1400-tallet (DN 11/624, 1412). Dersom Viflestad har inkludert gården 
Foss og Skog, må sognet ha vært svært lite, slik som Hen sogn og fjerding 
i Heggen skipreide. Gårdens jordegods er overført til Skiptvet mellom 
oppføringen i RB og «stiftsbogen» i 1575 (PHS, 16-17). Til tross for at Skogs 
kirke var oppført med mer jordegods enn Viflestad rundt 1400, har den 
verken ny eller gammel tiende i RB (566). Ingen av de øvrige kirkene i 
skipreiden, med unntak av Spydeberg, er ført med eldre tiende i tillegget 
i RB. Spydeberg var en hovedkirke, men Hovin lå under Tomter kirke i 
Mossedal skipreide (RB 566-567; se kap. 8.2.4). Det har derfor ikke vært 
mulig å si noe sikrere om grensene mellom sognene. Dersom en likevel 
antar at Viflestad eller Lere fjerding utgjorde norddelen av Skiptvet, kan 
den søndre delen ha omfattet Skiptvet og Skogs sogn, mens Morkfjerdin- 
gen var den nordvestre delen av Skiptvet. 

I så fall vil den antatte fjerdingsstrukturen være slik at Hovin og Spy- 
deberg med Heli sogn i Spydeberg prestegjeld har utgjort to fjerdinger, 
mens i Skiptvet fjerding omfattet Viflestad/Lere med Morkfjerdingen en 
fjerding, og Skog og Skiptvet var én fjerding sammen. En annen mulighet 
er at Heli og Viflestad sogn utgjorde en fjerding. Da ville alle fjerdingene 
ha vært forholdsvis jevnstore, men da ville de verdslige og geistlige gren- 
sene ha krysset hverandre. Spørsmålet er om en kan komme noe nær- 
mere en løsning ved å trekke inn annet kildemateriale. 

De mulige tingstedene fordeler seg slik i de administrative grensene 
at det er et sikkert tingsted på Hovin, som kan ha utgjort sentrum for en 
fjerding, «Hovin fjerding» (figur 7.25). Det mulige tingstedet Alvum ligger 
sør i det antatte Heli sogn og kan muligens ha utgjort «Spydeberg fjer- 
ding». Den har en noe usentral beliggenhet, også i forhold til områdene 


58 Det har også blitt hevdet at den har gått inn under gården Haugen, gnr. 81-&, sammen med 
gården Rustad, fordi begge gårdene omtales i kildene som liggende «ved Viflestad kirke» 
(Kirkeby 2005, 102). Jeg velger likevel å kartfeste kirken til Vister, ettersom det i denne sammen- 
hengen ikke er avgjørende om kirken ligger på den ene eller andre gården. 

for antatt bosetning og dyrkbar jord. Lere fjerding i Viflestad sogn har 
hatt ett mulig tingsted på Borger. Avstanden til kirken er omtrent 13 km. 
Lokaliseringen ville være sentral i fjerdingen dersom fjerdingen bare har 
dekket Viflestad sogn. Hovin og Borger ligger sentralt ved en historisk vei 
og Hovin i tillegg nær et kjent overfartssted over Glomma. Alvum ligger 
derimot mer usentralt i forhold til antatt større middelalderveier. Ingen 
av tingstedene er heller sentrale i forhold til skipreiden som helhet, med 
unntak av det mulige tingstedet Alvum. Det ligger til gjengjeld utenfor 
bebyggelseskjernen. 

Eiendomsforholdene til gårdene med mulige tingsteder i Vemme for- 
deler seg slik at Alvum trolig var en stormannsgård i adelig eie, mens 
Hovin var bondegods og med lokalkirkelige eiere (tabell 7.19). Borger var 
delt i to bruk, der det ene var bondegods, mens det andre var delt mellom 
bymann, bonde og lokalkirke i 1660-årene. Siden den har en marginal 
overvekt av bondegods vil jeg i fortsettelsen regne den som det. Alle går- 
dene var fullgårder, nevnt første gang i andre halvdel av 1300-tallet. Det 
er imidlertid vanskelig å spore alder og aktører bak etableringen gjennom 
de forholdsvis unge eiendomskildene. 

Det var en huseby-gård nord i Vemme, lokalisert sentralt i Hovin sogn 
(figur 7.27). Den ligger bare ca. 2,5 km nordvest for Hovin, det antatt faste 
tingstedet med middelalderkirke. Dersom huseby-gårdene hadde skatte- 
oppsamlingsfunksjon, slik det har vært antatt, vil dens lokalisering nær 
det faste tingstedet i nordre del av Vemme passe bra. Imidlertid ligger den 
usentralt i skipreiden. Den nevnte gården Skog, gnr. 97, med gavekirken 
var som nevnt en adelig setegård i Skiptvet. Det er imidlertid ikke regi- 
strert middelalderske tingsteder nær denne gården. 

Heller ikke det arkeologiske materialet kan gi nærmere holdepunkter. 
Det finnes ikke spor etter gravfunn fra yngre jernalder, rike funn eller 


Tabell 7.19. Oversikt over de omtalte gårdenes eldste belegg eiendomsforholdet og skatteklasse 
i 1647. A = adel, B = bonde, LK = lokalkirkelig, BB = byborger 


Gård Eldste belegg Eiend. forh. Type gård 
Alvum DN III, 445/1383 A? F 

Hovin DN IV, 438/1363 B, LK Fx2 
Borger DN III, 504/1392 B (BB, B, LK) Fx2 

Adel 


Husebygårder 


YJA-graver 
Storhauger 
Gravminner 


Bygdeborger 


Figur 7.27. Kart over utbredelsen av adelsgårder i senmiddelalder og tidlig nytid, Husebygårder 
og fornminner i Vemme skipreide. Mulige fjerdinger er markert med rødt. Kart: Marie Ødegaard. 


storhauger i skipreiden i nærheten av tingstedene eller andre forekomster 
som kan gi indikasjoner om eldre samlingssteder. Et par navn kan likevel 
indikere eldre samlingsplasser i Vemme skipreide (figur 7.27). I Spydeberg 
sogn ligger Hov, gnr. 19, på grensen mellom Spydeberg og Hovin sogn, 

med tilsvarende lokalisering ved grense som også ble antydet i Heggen. 
Hov kan, som nevnt, bety sted for hedensk gudedyrkelse. Det samme 
gjelder navnet Hovin, sammensatt med -vin, som ut fra navneformen 
kan være fra de første fem-seks hundreårene av vår tidsregning (Sandnes 
1976, 30). Mellom Hov og Hovin er det omtrent 1,5 km, men de er antatt å 
ligge i forskjellige fjerdinger. 

Nabogården til Spydeberg kirke er Løken, gnr. 28-29, i betydningen 
«tevlingsplass», og er trolig fra vikingtiden eller før (Sandnes 1976, 30f.). 
Nabogården til Løken, og omtrent 13 km nord for kirken, er gården 
Lund, som altså lokalisert i nærheten av kirke og/eller kultsted kan bety 
«hellig lund» fra hedensk tid (Sandnes og Stemshaug 1976, 209). Det er 
imidlertid ikke registrert noe fast tingsted i nærheten av disse gårdene. 
Det er registrert en lund-gård til i Vemme. Dens nabogård er Gudim, et 
navn som er diskutert tidligere, og som kan komme av prefikset -gud. I 
dette tilfellet ligger begge gårdene vest i Skiptvet, men ingen tingsteder 
er registrert i dette området. Nabogården til Vister, hvor Viflestad kirke 
antakelig har stått, er Ski, gnr. 79, som kommer av Skeið, «bane til kapp- 
løp eller kappridning». Slike gårder ligger ofte sentralt til, slik Ski også 
gjør, og med store tørrlendte flater som egnet seg godt som samlingssted 
og kappriding (Sandnes og Stemshaug 1976, 280). Selv om en skal være 
forsiktig med å legge for stor vekt på navnematerialet, vitner det også her 
om at eldre samlingssteder kan ha vært lokalisert nær ved hverandre, 
men andre vitnemål om senere juridiske funksjoner finnes ikke, med 
unntak av Hovin (figur 7.27). 

Det er fire bygdeborger i Vemme skipreide (figur 7.27): én sør for 
Skiptvet kirke og to tett ved hverandre helt nord i skipreiden, på gren- 
sen mellom Spydeberg og Hovin fjerdinger. En bygdeborg ligger midt 
i skipreiden, omtrent 300 m øst for grensen til Mossedal (Hobøl) og i 
underkant av 600 m fra en bygdeborg på andre siden av skipreidegrensen. 
Ingen av bygdeborgene ligger i direkte tilknytning til noen middelalder- 
vei gjennom skipreiden (figur 47). Tre av de fire ligger i tilknytning til 
administrative grenser, et etter hvert velkjent mønster, som gir avgrens- 
ningen av områdene tidsdybde. 

Samlet vurdert er det, som i Tune og Åbyggje, ikke lett å få tak i 
tingorganisasjonen i Vemme. Det er registrert åtte fjerdinger i nytid. 

Dersom området ikke tidligere har vært to skipreider, som er lite trolig 
ut fra areal og kildematerialet ellers, er det større sannsynlighet for at 
de vitner om yngre endringsprosesser. Det er likevel ikke mulig å si 
noe mer om dette, siden det kjennes så få tingsteder. Det kan se ut til at 
fjerdingene i mange tilfeller har samme utbredelse som sognene, men 
de har ikke som i Heggen en kirke i hver fjerding. I denne fjerdingen 
kan ikke materialet heller vitne om tingstedenes alder og aktører bak 
etableringen. 

Samlet vitner gjennomgangen av de ni skipreidene om at mange 
tingsteder er lokalisert godt kommunikasjonsmessig og i knutepunkt, 
sentralt i bygdene og i respektive fjerdinger og skipreider. Tingstedene 
synes å ligge på samme sted gjennom senmiddelalderen, men der steds- 
navn, flere forsvunne i dag, kan indikere endringer i lokalisering. Flere 
ting ligger nær middelalderkirker, noe som må undersøkes videre - om 
det er kontinuitet eller nye funksjoner koblet til kirkene. Sogn og fjerdin- 
ger faller ofte sammen. At det ofte er flere enn fire fjerdinger i senmiddel- 
alderen, antyder endringer over tid. Noen tingsteder synes å være koblet 
til et øvre samfunnssjikt, forhold som også må undersøkes videre. Bygde- 
borger synes ikke direkte koblet til tingsteder, men flere ligger nær admi- 
nistrative grenser som kan tyde på tidsdybde i områdeavgrensningene. 

Tingsteder og administrative områder 
i Borgarsyssel - lokalisering, nivå 
ogfunksjoner 


I dette kapitlet vurderer og sammenligner jeg tingorganisasjonen i Bor- 
garsyssel med det øvrige undersøkelsesområdet, for å avdekke mulige 
mønstre i tingstedenes lokalisering, nivå og funksjoner. Særlig den 
administrative strukturen er viktig. Er det spor som viser fellestrekk i 
rettslig strukturering av landskapet, er et viktig spørsmål. Jeg skal belyse 
organiseringen ved å vurdere ulike aktører, funksjoner og nivåer mel- 
lom tingstedene i et tidsperspektiv og ut fra de metodiske og teoretiske 
perspektiver som er redegjort for i kapittel 3 og 4. 


8.1 Tingets lokalisering og mønstre 


Med utgangspunkt i den geografiske utbredelsen av de sikre, sannsynlige 
og mulige tingstedene i Borgartingslagen, og tilsvarende i de ni skipreid- 
ene i Borgarsyssel på et mer detaljert lokalnivå, skal jeg diskutere tin- 
gets lokalisering komparativt med andre områder og land (figur 8.1 
og figur 8.2). Av de i alt 32 tingstedene i de ni undersøkte skipreidene i 
Borgarsyssel, anser jeg 15 som sikre, 2 som sannsynlige og 15 som mulige 
tingsteder, hvorav fire er identifisert ut fra stedsnavn (tabell 8.1). 
Tingstedenes lokalisering viser store geografiske variasjoner. Det er 
flere tingsteder i kystnære og sentrale områder og færrest sikre tingsteder 
i Skiensyssel. Bare to administrative områder mangler kjente tingsteder: 
Bamble skipreide i Skiensyssel og Våler skipreide i Borgarsyssel. De fleste 
senmiddelalderske tingsteder i Borgartingslagen ligger i sentrale jord- 
bruksområder, gjerne i en dalside, nær elver og vann/sjø. Det tyder på 
at topografi og bosetningsforhold var viktig for lokaliseringen (figur 8.1. 

—— Større middelalderveier 
€ Sikkert tingsted 


Sannsynlig tingsted 


Mulig tingsted 


° 
Skipreider 


—— Fjerdinger 5 | 10 
Europëan Environment Agency (EEA) 


Figur 8.2. Sikre, sannsynlige og mulige tingsteder i Borgarsyssel i forhold til skipreider (svart linje) 
og fjerdinger(røde linjer) og middelalderveier (grå linjer). Kart: Marie Ødegaard. 

Videre viser figur 8.2 at hele 26 av de 32 gàrdene med tingsteder i 
Borgarsyssel ligger nær en middelaldervei og/eller seilbar elv/vann. Noen 
utmerker seg ved sin lokalisering til kommunikasjonsmessige knute- 
punkter, der både land- og vannbasert kommunikasjon møtes. De frem- 
trer derfor som mer sentrale enn andre. Dette gjelder Lekum/Eidsberg i 
Heggen, Rakkestad i Skaun, Lundeby i Råde, og muligens Berger og Asak 
i Idd. Disse er også skipreidetingsteder, med unntak av Asak. 

Resultatene faller sammen med andre undersøkelser av tingsteder, når 
det gjelder sentral lokalisering og nærhet til veier og vann, og kan ses bl.a. 
på øyene i vest, i Sverige, England og Skottland, (f.eks. Meaney 1997; Pan- 
tos og Semple 2004; Sanmark og Semple 2013, Sanmark 2017; Semple et al. 
2020, 264f.). Resultatene viser også at topografi og bosetningsmønstre var 
viktig for lokaliseringen. Tilgjengelighet er et av de viktigste kriteriene for 
et tingsted, ettersom målet var at flest mulig kunne møte (Meaney 1997, 
204-206; Semple et al. 2020, 264). At lokale tingsteder var lett tilgjengelige 
for flest mulig mennesker er naturlig, siden de var allting og ofte i bruk i 
forbindelse med både faste stevner og de innkalt etter behov. Kommuni- 
kasjon til og fra steder, og frakt av varer og tilgang til ressurser, har sann- 
synligvis også vært viktig. Eldre fysiske strukturer og bevegelsesmønstre 
kan likevel ha lagt føringer på hvordan folk kunne ferdes i terrenget og 
hvordan tingstedene best kunne lokaliseres innen sine områder. 

Både praktiske og også ideologiske forhold har spilt inn ved valg av 
tingsted. Tilgjengelighet for flest mulig var nok viktig. Samtidig kunne 
enkelte steder peke seg ut som mer sentrale og fremtredende enn andre, 
kan hende nær spesifikke landmerker, naturformasjoner eller eldre 
monumenter. Det kan ha vært betinget av hvordan tingstedet oppsto, om 
det ble styrt av en elite eller skyldtes samhandling mer lokalt. Dersom ste- 
det var bevisst anlagt av ytre krefter, ville det kanskje kunne ligge mindre 
sentralt, siden kravet til tilgjengelighet ikke var en forutsetning da stedet 
ble etablert. En må derfor være åpen for at det har skjedd endringer over 
tid når det gjelder stedsvalg. Dersom ting var knyttet til eldre kultsteder 
eller andre samlingsplasser, kan det også tyde på større tidsdybde enn 
middelalderen. Hvorvidt og i hvilken grad tingene oppsto som natur- 
lig dannede samlingspunkter eller om de i større grad var styrt utenfra, 
kommer jeg nærmere tilbake til senere i analysen. 

Seks skipreidetingsteder er blitt sikkert identifisert i Borgarsyssel 
(Kolberg i Onsøy, Rakkestad i Skaun, Lekum i Heggen, Lundeby i Råde, 
Berger i Idd og trolig Trøgstad i Frøyland), mens to er mer usikre og kan 
muligens også representere eldre tingsteder (Forsetlund i Onsøy og Ting- 
voll/Tingbo/Tinghaug i Frøyland). Av disse åtte lå seks sentralt innen 
sin skipreide, én usentralt og én er usikker med hensyn til lokalisering. 
Femten fjerdingsting er sikkert identifisert, mens seks er usikre, alt i alt 
21 mulige. Av disse ligger 14, eller kanskje bare 13, sentralt i fjerdingene. 
De resterende tingstedene er mindre sentrale (tabell 8.1). Dette viser at for 
skipreidetingene var sentral plassering en avgjørende faktor. For fjerdin- 
gene er ikke dette like entydig, men også her synes sentralitet å være viktig. 

Få tingsteder har vært lokalisert ved grensene til de administrative 
områdene (figur 8.1 og 8.2). Det tyder på at de henvendte seg til boset- 
ningen og befolkningen i sine respektive skipreider. Tabell 8.1 viser at 
syv tingsteder i Borgarsyssel er lokalisert sentralt innen skipreidene, 
mens tre ligger ved skipreidegrenser og bare én nær en fjerdingsgrense, 
i mindre enn 250 m i avstand (figur 8.2). Dermed skiller tingstedene i 
Borgarsyssel seg fra undersøkte tingsteder i England og Skottland, hvor 
de ofte ligger ved grenser, gjerne der sognegrenser krysser hverandre 
(O"Grady 2008, 244ff.; Baker og Brookes 20 15). Det tyder på at tingstedene 
i undersøkelsesområdet i større grad vendte seg mot befolkningen 
i skipreidene, og at fellesting for flere skipreider ble søkt på et høyere 
trinn i rettshierarkiet. Et par diplom viser til såkalte tolv-skipreideting 
(DN XII, 224/1456) og to-fjerdingsting (DN II, 282/1347), kategorier som 
er uvanlige. Tolv-skipreideting kan kanskje referere til et syssel- eller 
fogderiting, som diskutert i kapittel 5.4.1. Det sistnevnte tinget gjaldt en 
åstedssak i Skaun skipreide og en gård i en yngre fjerding, Lillefjerdingen 
(jf. kap. 7.1.2). Denne saken avspeiler et rettslig samvirke mellom to fjer- 
dinger, der Lillefjerdingen var en yngre utskillelse. Det kan imidlertid 
vise til en måte å løse tvister på. Saker ble flyttet til en større sammen- 
slutning av likelydende administrative kretser for å få en avgjørelse om 
en sak, som i dette tilfellet to fjerdinger, som prinsipielt kan ha tilsvart 
samme rettsnivå. To-fylkesting nevnes i Frostatingsloven (F X, 30). Om 
mer enn en firedel er uenig i en sak på fylkesting, skal saken skipes til to- 
fylkesting. Blir en ikke enig der, skytes saken til fire-, så åttefylkesting. 

Dette bør ses i sammenheng med fragmentet av den verdslige loven for 
Borgartingslagen (NgL II, 523; B tillegg, Rindal 2008, 228-229; jf. kap. 5.1 
og 5.2), som også viser hvordan saker skulle skytes fra et tingnivå til et 
annet ved uenighet. Dette tilsvarer trolig et samvirke mellom områder 
for å løse tvister, men antakelig har de altså samme rettslige kompetanse, 
bare høyere autoritet og tyngde bak avgjørelsen (Helle 2001, 97). Det kan 
kanskje også ha vært brukt i tilfeller der en av partene bodde i et annet 
rettsområde. Det er derfor trolig riktigere å kalle det et videre tingnivå 
enn et høyere nivå ting. Begge disse lovenes bestemmelser tilsvarer 
imidlertid et geografisk videre og høyere nivå enn lokalting, og om til- 
svarende forhold fantes lokalt i Borgartingslagen er derfor usikkert. Det 
finnes heller ikke andre spor av slike «mellomformer» av tingsteder og 
rettsområder i Borgartingslagen, og kan være koblet til spesielle saker og 
omstendigheter. 


8.2 Lokaltingstedenes nivå og funksjoner 


For å identifisere og vurdere hvilken type tingsteder som er represen- 
tert og hvilket nivå de hadde i tingorganisasjonen, enten skipreide- 
eller fjerdingsting, legger jeg særlig vekt på hvilke typer saker som ble 
behandlet og hvilke øvrighetspersoner som var til stede. Stedsnavn og 
tingets plassering kan også ha betydning for å kartlegge funksjoner. 
Jeg undersøker tidspunktene for tingmøtene og dernest sammenset- 
ningen av øvrighetsrepresentanter, før jeg går mer inn på resultatene 
fra detaljanalysene. Jeg diskuterer også koblingen mellom tingsteder og 
kirkesteder. Det kan ha aldersmessig og kanskje også funksjonell betyd- 
ning, med tanke på ulike maktstrukturer og/eller fellesanliggende i de 
respektive lokalsamfunn. 


8.21 Møtetidspunkt og skriftfesting 

Spørsmålet om møtetidspunkt er interessant fordi det kan belyse både 
tingets funksjoner og nivå, kan hende også alder. Tidspunktene er, 
som vist, knyttet til jordbrukssykluser og tradisjoner som kan gå langt 
bakover i tid og slik speile tingets lange linjer og seige strukturer. En 

undersøkelse av tradisjoner knyttet til vedtak og skriftfesting på tinget 
er også nødvendig. Kirkelige messedager og merkedager dannet en viktig 
ramme for middelalderske tingmøter. Særlig større tingmøter var knyttet 
til viktige og seremonielle handlinger, slike som kroninger. Etter hvert 
fremtrer noen møtedager knyttet til spesifikke høytider og for politiske 
møter (Helle 1972, 200ff.). For lokaltingenes del kan dette også ha vært 
viktig, for å få folk til å merke seg hvilke dager som hadde tingmøter og 
for hvilke type saker. 

Tiden for ting er, som vist, gjerne sett i sammenheng med jordbrukets 
onnetider og sesongmessige sykluser, knyttet til eldre periodiske sam- 
menkomster og senere til kirkelige messe- og helligdager. Midtvintersblot 
i desember skal ha vært en viktig førkristen tingtid, da angivelig Distinget 
(Disa þing) og Dismarknad ved Gamle Uppsala ble holdt, og senere 
knyttet til kyndelsmesse i begynnelsen av februar (Hellquist 1922, 93). 
Kyndelsmesse var også en vanlig tingtid i Borgarsyssel. Sosiale, juridiske 
og religiøse funksjoner synes å ha vært sammenvevd i det førkristne 
samfunnet og også senere. Jordbruksårets sykluser ble markert og ofret, 
gjerne med drikkelag og sammenkomster (Brink 1992, 108f.; Hultgård 
1992, 62). Slike ritualer gav tinget faste rammer. 

Religionsskiftet må ha endret mange eldre ritualer knyttet til tinget, 
men nye ble samtidig tilpasset den kristne troen og kirkelige bestem- 
melser, slik det også var i forskjellige andre områder av Nord-Europa. 
De irske tingene denach ble eksempelvis koblet til større kirker og kom 
sammen på kristne helligdager etter 800-tallet (Binchy 1958, 126). Flere 
forhistoriske riter og tradisjoner knyttet til førkristne ofringer, tidspunkt 
for drikkefester, samt ritualer ble opprettholdt (Hultgård 1992, 62). Dette 
ses tydelig i den norrøne kultformelen til års ok friðar «for godt år og 
fred», som opprinnelig ble brukt ved ofringer og rituelle drikkelag, og 
som i kristen tid ble holdt i hevd i forbindelse med drikk av juleøl, og i 
Kristi og Marias navn (jf. G 7). I tidlig middelalder ble det forbudt å ha 
med seg, selge eller drikke øl på tinget (F I, 2), men kunne likevel være 
et problem, noe som bl.a. en lagmannskjennelse fra Frostatinget fra 1506 
vitner om (DN I, 1018; Hagland og Sandnes 1994, xxvii). At drikking fore- 
kom også på lokalting i senmiddelalderen, fins det også eksempler på fra 
Borgarsyssel (DN VIII, 418/1488, jf. DN VII, 417 og 419). Det var også 

drikkelag ved lagsogntingene i senmiddelalderen, hvor lensherren skulle 
servere lagrettemennene gl (Seip 1934, 50). 

Forut for skriftfestingen av avtaler, men også senere, var avtalefestinger 
og kjøp, salg og gaver, knyttet til fastlagte formkrav. Rettsvesenet kunne 
også ha sakral karakter, slik en bl.a. kan se ved edsavleggelser hvor gudene 
ble påkalt (Ström 1942, 72.). Visse seremonier skulle f.eks. holdes ved over- 
føring av fast eiendom, men kunne variere regionalt. Et fellestrekk var at 
en tok jord fra jordstykket som skulle selges og la det i kjøperens skaut, dvs. 
hans fang, noe som gav navn til begrepet (mold)skøyting (vn. skeyting) (G 
292; Taranger 1913, 161; Hamre, KLNM XVI, 155; 1997, 131). Alle avtaler og 
forlik skulle videre gjøres med handslag (handarband), dvs. partene tok 
hverandre i hånda mens avtalevilkårene ble sagt fram. Det var faste for- 
mularer knyttet til ulike avtaletyper. Kontraktsvilkårene kunne ofte bli 
sagt fram av en tredjepart, gjerne en fremstående mann. Vilkårene måtte 
framsies på rett måte for at avtalen skulle være bindende og rettsgyldig, 
og med vitner til stede. Noen avtaler var det knyttet ytterligere formelle 
regler til; de måtte sies fram i en større forsamling (fjolda manna), tinget, 
kirken, gjestebud eller på et fullbemannet skip (Hamre 1997, 130-131). Fro- 
statingsloven omtaler tre steder som fredhellige; i kirken, på tinget og i 
gilder (F IV, 58). At disse rettsreglene har vært felles over større områder, 
går fram av den første rettsregelen i den eldste engelske lovboka, tilskrevet 
Æthelberht fra begynnelsen av 600-tallet, og som inneholder påbud om 
fred på tingsteder og i kirker (The Laws of Æthelberht 1; Attenborough 
1922, 14). Det vitner om fellestrekk ved tingene, også knyttet til symbol- 
bruk og ritualer, og understreker deres betydning over større områder 
både i middelalderen og tidligere (jf. Sanmark 2017, 86ff., 120f£.). 

Mye tyder på at nedskrivning av avtaler har vært et middel både 
for å huske og ikke minst styrke og befeste avtaler. Vitner hadde også 
en fremtredende rolle ved avtalefestinger for å kontrollerere og sikre 
rettskraft, noe som høyst sannsynlig går langt bakover i tid (Hamre, 
KLNM XVI, 156f.; 1997, 137). Kontinuitet ibrukenav riter ved tingsamlinger 
belyses ytterligere av et diplom utstedt av Gulatingslagmannen i 1347. 
Det stadfester et tidligere forlik ved dom og der alle «innan vebanda ok 
vtan» hadde vært enig i forliket (DN II, 285). Ennå i 1511 benyttes dette 
formularet av Borgartingslagmannen (dom samtygth aff al lagrettith 

jnnan vebondith ok vtthen) (DN I, 1030; jf. også DN XX, 789/1431), og 
fortsatt i 1570 av Stavangerlagmannen (DN XVI, 661). Et vebånd, vébond, 
markerte en innhegning og et fredhellig område der lagretten satt (F I, 2; 
jf. kap. 4.1 og 9.14). I 1450 samtykket allmuen i Hedmark, Gudbrandsdalen 
og Østerdalen ved våpentak på alminnelig fylkesting i Hedmark (DN 
III, 812). Våpentak, der en holdt opp eller berørte våpnene for å vise 
enighet i beslutninger som ble tatt på tinget (jf. kap. 13 og 9.1.5), ble over 
tid erstattet av lovtak (löfatak), som antakelig var håndsopprekning eller 
akklamasjonsformer, som klapping eller rop. Allerede Tacitus beskriver 
i 98 e.Kr. hvordan germanerne uttrykte enighet ved å holde oppe våpen 
og uenighet ved å knurre (Tacitus, kap. 11; Hertzberg 1874, 148-155). 
Eksemplene over viser at formularer ble endret og tilpasset en ny tid, 
mens andre levde videre som relikter. 

Magnus Lagabøtes hirdskrå fra første halvdel av 1270-årene høynet 
kravene til skriftlighet i kriminelle saker (Hirdloven, kap. 31 (36)). 
Hvorvidt dette ble etterfulgt i praksis, er usikkert, ettersom det ikke fin- 
nes drapsbrev før 1300 (Imsen 2009, 193). En retterbot, utstedt av Håkon 
Magnusson i 1308, pålegger lagmennene å skriftfeste dommer, og syssel- 
mennene i sine rettsdistrikt skulle nedtegne navnet på både den drepte 
og gjerningsmannen (Ngl III, 25 RN III, 496). Heller ikke her vet en om 
pålegget alltid ble fulgt, da det ikke er bevart slikt kildemateriale fra sam- 
tiden (Imsen 2009, 193). Lagtingsdokumenter fra middelalderen finnes 
heller ikke. Selv om tingene nok fortsatt ble holdt ute på 1300- og 1400- 
tallet, viser kilder at møtet kan ha vært holdt i en gårds setstofa, i kirker og 
prestegårder, og at nedskrivningen i sivile saker og særlig av ulike trans- 
aksjoner kan ha vært gjort innendørs alt i første del av 1300-årene (f.eks. 
DN III, 174/1333; IV, 339/1348; III, 507/1392). Innendørs ting synes likevel 
ikke å være en ordinær ordning forut for tingstuene på 1500-tallet. 

Diplommaterialet tyder på at det skjedde endringer i lokaliseringen av 
tingene mot slutten av 1500-tallet. Fra da av holdes ikke lenger tingene 
på et fast sted, men ble flyttet rundt i bygdene, om enn ikke lenger enn 
til nabogården av det middelalderske tingstedet (figur 8.3), og trolig lagt 
til passende steder innendørs. Årsaken var endringer i tingorganisasjo- 
nen i 1590 da lokaltinget ble ordinær førsteinstans i rettssystemet, og året 
etter da sorenskriverembetet ble opprettet (NRR III, 134ff., 201 Imsen 

Figur 8.3. Kart over sikre, sannsynlige og mulige tingsteder i Borgartingslagen. Tingsteder med endret lokalisering etter1590 er markert 


med sort prikk. Kart: Marie Ødegaard. 

1981a, 58). Dette førte til økte krav om skriftlighet ved nedtegnelse av alle 
forhandlinger, som igjen skapte behov for permanente, innendørs ting- 
lokaler. Det ble vanligere å oppføre tingstuer. Senere diplomer refererer da 
gjerne til innendørs ting, stemnestue eller rett stemnestue. Også i Sverige 
begynte som nevnt tingene å flyttes rundt fra 1500-tallet, før tingstuer 
ble opprettet. Der førte imidlertid enkelte tingsteder nær Eriksgata eller 
andre betydningsfulle lokaliteter med lange tradisjoner til at tingene ble 
liggende på samme sted videre. De senere tingstuene derimot, og også de 
nedlagte og forvunne tinghusene, vitner om endringer og ligger nærmere 
sentrale veier og senere gjestehus (Esricht og Sohlenius 2009). 


8.2.2 Tingtid 


For å belyse spørsmålet om når tingmøtene ble holdt, sammenholder jeg 
informasjon fra de ulike diplomene fra Borgarsyssel (tabell 8.2). Diplo- 
mene som angir lokaltingene i Borgarsyssel viser at de fleste er utstedt i 
første halvår, fra januar til juni, og færrest om sommeren og tidlig høst, 
juli, august og september, i de viktige onnetidene for innhøsting, samt 
også desember. På Østlandet var lagmannsstevnene holdt vinter og vår, 
mens på Østlandet og trolig Trøndelag var tingtiden om høsten. Dette 
viser regionale variasjoner, trolig knyttet til samferdselsforhold (Seip 1934, 
48). Helle har vist at de fleste riksmøtene derimot ble holdt i tidsrommet 
juni-september (Helle 1972, 197), og dermed at ting på høyere nivå kan ha 
hatt en annen syklus. Forklaringen kan være at det var vanskelig å samle 
folk fra alle eller flere landsdeler i vinterhalvåret, men også at det møtte 
folk som selv ikke deltok fysisk i jordbruket (jf. Sanmark 2017, 255). 

I studieområdet er det en overvekt av diplomer knyttet til april (20), 
etterfulgt av juni (19), og deretter februar (15) og januar (14). Av merke- 
dager er aller flest diplomer (12) er knyttet til botolvsmesse i juni, deretter 
påske (9), faste (7) og kyndelsmesse i februar (7) og vinternettene i okto- 
ber (6). Når det gjelder diplomer utstedt i fastetiden, er de ofte uten spesi- 
fisert dato i diplomene og er plassert i mars, med unntak av to knyttet til 
fastelaven i februar (tabell 8.2). 

Flere enn det som tabellen direkte viser, kan derfor være utstedt 
i februar. Den omfatter alle diplomer som er utstedt i Borgarsyssel og 

Tabell 8.2. Oversikt over utstedelsestid for diplomer i Borgarsyssel. Merkedager er angitt 
dersom de er kjent 


Màned Primstav/merkedag Antall diplom Totalt antall 


UT 


Januar Pålsmesse 14 
Brettemesse 


Andre 


Feb Kyndelsmesse 15 
Lauparmesse 
Askeonsdag 
Fastelaven 


Andre 


Mars Faste 13 
Midfaste 
Marimesse 
Gregormesse 


Andre 


— — N.N N N| |CO N —B,.N s| > N 


April Påske 20 
Valborgmesse 
Tokketirsdag 

Magnusmesse 


Andre 


Mai Korsmesse 11 
Halvorsmesse 
Treenighetssøndag 


Andre 


+ — £ P| |N — — VO 


— 
N 


Juni Botsok/botolvsmesse 19 
Jonsok 
Borgevaka 


Andre 


N= + 


== 
W 


Juli Magdalimesse/Mari stol 
Jakobsmesse 
Olsok 1 


August Andre 1 1 


Sept Mikkelsmesse 
Andre 


Britemesse 


3 
2 
Okt Vinternettene 6 9 
2 
Andre 1 


Nov Mortensmesse 2 
Alle helgens dag 2 
Andersmesse 2 
Klemmetsmesse 3 
Andre 1 


Des Andre 1 1 


Totalt 121 

trenger ikke være knyttet til sikre tingmøter. Tabellen angir likevel de 
månedene da det var vanligst å samles for å avgjøre tvister og ordne opp 
i fellesanliggender. Landsloven påbyr onnefred (annfriör) mellom mari- 
messe i fasten til hallvardsmesse, dvs. 25. mars til 15. mai (L I, 10). En 
retterbot for Borgartingslagen, utstedt av Håkon Magnusson i 1312, flyt- 
ter imidlertid onnefreden til tiden mellom sommernatt (14. april) til syv 
netter før botsok (17. juni) (NgL III, 94f.; Bull 1924, 135f.). Når kildene fra 
Borgarsyssel viser til mange tingmøter innenfor onnetiden, ser det ut til 
at det skjedde endringer i dette over tid eller at mange kom til ekstra- 
ordinære møter. 

Lagtingstiden i juni var den eneste påbudte tingtid (Seip 1934, 48). De 
faste lokaltingene ble trolig holdt om våren (vårbing eller midfostubing) 
(G 309; L III, 12; VII 44 og 45) og høsten (haustbing) (DN II, 772), i for- og 
etterkant av lagtingets faste sesjon (Sveaas Andersen, KLNM XVIII, 347- 
348). Når bare to av diplomene fra undersøkelsesområdet er knyttet til 
midfaste, men mange likevel er relatert til fasten, er det i tråd med loven. 
Tingtavlen i Kong Christian den femtes norske lov fra 1687 (s. 276-285), 
som angir tidspunktet for bygdetingene, er også interessant. Den viser 
at det innen hvert fogderi var et par dager opptil en uke mellom de ulike 
bygdetingene i fogderiet, antakelig for at fogden og sysselmannen skulle 
kunne rekke å reise mellom stedene. Slik har det trolig også vært tidligere 
for andre øvrighetspersoner som møtte på tingene. 

I Borgartingslagen ble ikke lagtinget knyttet til botsok som i andre 
lovområder (L I, 1). Her fortsatte tinget å være knyttet til petersmesse eller 
persok, 29. juni. Diplomene, utstedt på lagsogntinget på Borg, vitner om 
dette gjennom hele senmiddelalderen (jf. kap. 53.1). Det samsvarer med 
at hele tolv diplomer fra lokaltingene i Borgarsyssel ble holdt ved botolvs- 
messe, dvs. 17. juni, og fire på jonsok, 24. juni, som er før lagtinget. At det 
har vært tingmøter i etterkant av lagtinget, kan derfor ikke belegges i de 
bevarte kildene fra Borgarsyssel. 

Seip har gjennomgått alle diplomer for lagsogntingene. Han kan vise 
at midfaste er den vanligste tingtiden, etterfulgt av botolvsmesse for 
Tønsberg og Skien, og pålsmesse og jonsok i Oslo (tabell 8.3). Dette er 
de samme tingtidene som er foreskrevet i loven (jf. Taranger 1930-33). 
I Christian den femtes norske lov er det oppgitt fem hovedsesjoner i 

Tabell 8.3. Oversikt over tingtider for lag(sogns)tingene i Borgartingslagen, basert pà Seips 
gjennomgang av diplomer og domsbgker fra lagtingene i senmiddelalder og tidlig nytid 
(Seip 1934, 45ff.) 


Sted Tingtid 1300-1400-tallet Tingtid 1500-1600-tallet 


Oslo Pålsmesse (25. jan.) Pålsmesse og jonsvake viktigst, 
Midfaste (andre halvdel av mars) hovedsesjon 
Toketirsdag (andre tirs. etter påske) 
Jonsvake (23. juni) 
Vinternatt (14. okt.) 


Halvparten av domsmøtene faller utenfor 1⁄4 av domsmøtene faller utenfor 
tingtidene tingtidene 
Tønsberg Midfaste (halvparten av brevene faller på I tillegg til de nevnte: 
denne dag) Hellig tre kongers dag 
Botolvsmesse (17. juni) Toketirsdag 
Korsmesse (14. sep.) Petersmesse 
Sommernatt (14. april) 
St. Olavsdag 


Andreasmesse (30. nov) 
Korsmesse vår (3. mai) 


Vinternatt 
Sarpsborg — Petersmesse (juni) + midfaste 
Skien Midfaste Martinsmesse 
Botolvsmesse Toketirsdag 
Korsmesse 
Vinternatten 
Andreasmesse 


Oslo lagsogn, som Nils Stubs Optegnelsesbøger viser ble holdt i 1570- 
årene og i tråd med loven. Dette er de samme tingtidene som gjenfinnes 
i diplomene tilbake til midten av 1300-tallet (Seip 1934, 46). I Tønsberg 
går minst tre av lovbokens fem tingtider tilbake til 1300-tallet (tabell 8.3). 
Ytterligere åtte stevnetider er nevnt i diplomene, og dermed i alt elleve 
store tingmøter i Tønsberg på 1500- og 1600-tallet, i tillegg til lagtinget i 
Sarpsborg. I Skien er to av lovbokens fire tingtider identiske — midfaste 
og botolvsmesse - men i tillegg omtales det ytterligere fem møtetider på 
1500-tallet (tabell 8.3). Seip viser at alt på 1300-tallet hadde lagmannen 
faste tingtider, og at de for det meste også var de samme som på 
1500-tallet. Han mener likevel at lagmannens faste stevner først ble eta- 
blert i siste halvdel av 1300-tallet, ettersom Landsloven ikke omtaler faste 
tingtider for lagmannens stevner (Seip 1934, 47). Dette stiller jeg meg 
skeptisk til, siden faste stevner synes å være en grunnleggende del av 
tinginstitusjonen (jf. Sanmark 2017, 3343, 254), og siden lagmannen senere 
hadde både faste og innkalte stevner (jf. kap. 53.1). Ifølge Taranger kunne 

lagmennene selv, i henhold til lovbøkenes bestemmelser om onnefred (L 
I, 9-12), bestemme tingtiden for lagmannsstevnene, og de var sedvane- 
messig fastsatt regionalt (Taranger 1930-33, 188). 

Som nevnt, skal våpenting (skipreideting) ha foregått i begynnelsen av 
februar. I Gulatingsloven er tingtiden for skipreidetinget satt til våren. I 
Landsloven er den fastsatt til tiden mellom kyndelsmesse, 2. februar, og 
midfaste, dvs. fjerde søndag i fasten før påske, omkring midten av mars 
(L III, 12). Dette stemmer med opplysningene fra Borgartingslagen. Det 
kan være at mange av de 24 diplomene utstedt i den perioden refererer 
til skipreideting (tabell 8.3), selv om det ikke er nevnt eksplisitt. Skiprei- 
detinget for Tune og Åbyggje skipreide, som nevnt holdt i 1639 på Sande- 
sund, ble utstedt i februar (jf. CHIV II, 12). Tingtiden vitner dermed om 
kontinuitet knyttet til tidspunkt, selv om Tune og Åbyggje nå utgjorde et 
len. Lokalisering på grensen mellom de to eldre skipreidene passer også 
med lokaliseringen av et fellesting. 

Halvardsmesse skulle ifølge Landsloven være tiden for «grannestevne» 
(L VII, 30), der saker om naboforhold ble diskutert, slik som gjerdeplikt, 
beiting og transport av dyr til og fra setrene. Dette stemmer med at alle de 
fire diplomene knyttet til Havardsmesse er koblet til tvister om eiendoms- 
rett til jord (DN II, 615/1413; XXI, 547/1464; XXI, 597/1482; XII, 206/1441). 

Samlet viser dette at møtetidspunktene i diplomene dermed også 
belyser tingets funksjoner, og at tidspunktene for tingene for det meste 
er i tråd med lovens forskrifter knyttet til helligdager. Møtetidene kan 
dermed benyttes for å identifisere tingenes funksjoner og nivå. Kilde- 
materialet viser også at det er en stor grad av kontinuitet over tid, men 
tilpasset lokale og regionale forhold. Ritualer knyttet til tinget viser også 
kontinuitet, selv om betydningsinnholdet kunne endres over tid. 


8.2.3 Tingsammensetningene - nivå og funksjoner 
Tabell 8.4 gir en oversikt over hvem som møtte på tingmøtene i Bor- 
garsyssel i senmiddelalderen, basert på 116 diplomer fra de identifiserte 
tingstedene i ni skipreider. Som vist, var det sysselmannen som ifølge 
loven skulle kontrollere våpnene på skipreidetingene, forkynne kon- 
gelige forordninger og samle inn ulike typer skatter og pliktytelser 

Tabell 8.4. Oversikt over deltakerne på tingmøtene i de ni skipreidene i Borgarsyssel, basert på 
116 diplomer fra slutten av 1200-tallet til ca. 1590 


Offentlighets-personer Antall besøk 


Lensmann (lénsmadr) 16 


Prest 10 


Fogd (foguti) 6 
Prost 3 


Biskop 


Lagmann 


Aristokrati 


=. | "| ==! | =s 


Sysselmann (Syslumadr) 


Lagrettemenn 313. 


(jf. kap. 4.13 og 54.1). En kunne tro dette var en nøkkel for å identifisere 
skipreidetingene, men som tabellen viser, var sysselmann og lagmann 
sjelden til stede på lokaltingene. Det var lensmannen som var den konge- 
lige representanten som oftest opptrådte på lokaltingene, dernest fogden. 
Dette samsvarer med hva Imsen tidligere har påpekt; at lensmannen ble 
den ledende representanten på lokaltingene i senmiddelalderen (Imsen 
1997, 25). Lagrettemenn var likevel de som oftest deltok i tingmøtene uten 
annen offentlig inngripen. Lagrettemenn var en betegnelse på lokalsam- 
funnenes betrodde menn, oppnevnt av lagmannen i senmiddelalderen. 
De skjøttet det lokale rettsvesenet knyttet til ulike dömer (bygdenemn- 
der) og lokaltinget (Imsen 1990a, 28ff.). 

Tidligere i middelalderen fylte trolig de såkalte «gode menn» som nev- 
nes i diplomene, samme funksjoner som de senere lagrettemenn. Jeg har 
derfor ikke skilt mellom dem i tabellen. Lagrettemennene var trolig også 
valgt fra det øverste sjiktet av befolkningen, alt fra storbønder til lavadel 
(Ugulen 2006, 64), og som tillitsmenn og representanter for bondesam- 
funnet (Imsen 1990a, 147). De kunne møte to-tre i tallet, men også så 
mange som syv forekom. I dommer var de seks eller tolv, og sjeldnere 
opp i 24. Det kan være noe overlapp i tabellen da flere av representantene 
kan ha deltatt på de samme tingmøtene. Dette gjelder nok likevel bare 
et fåtall. Saker fra byene er ikke tatt med i tabellen, og det er ikke gjort 
forsøk på å skille bønder sosialt. Eiendomstransaksjoner, som utgjør de 
vanligste sakene, er heller ikke tatt med (jf. kap. 4.1.1) og bare saker fra 

sikre tingmøter er inkludert, for ellers ville sogneprester utgjort en langt 
mer tallrik gruppe. 

Tabell 8.4 gir derfor hovedtrekk med hensyn til representasjon. Det 
kommer likevel klart fram at offentlige tjenestemenn sjelden var til stede 
på tingene, eller i hvert fall er de ikke omtalt i diplomene. Dette tyder på 
at bondesamfunnet selv ordnet opp i egne saker, slik Imsen tidligere også 
har argumentert for (Imsen 1990a, 100-109; 1997, 25). Han har likevel vært 
kritisert for å nedtone kongelige ombudsmenns medvirkning i lokale 
saker (Dørum 2004, 380). For å få et mer helhetlig bilde bør en derfor 
også trekke inn andre kildekategorier enn diplomene, slike som sagaer 
og retterbøter. Mange retterbøter vitner indirekte om at sysselmennene 
bidro til å hindre lokaltingene i deres utøving, enten ved å unnlate å 
møte, godta at stevnede ikke møtte, ikke avgjorde saker og tok bøter før 
domsavgjørelsene var falt m.m. (f.eks. NgL III, 3-12, 19-30, 45-57, 63-66, 
74-81, 86-90, 98-102, 105-106, 175-176; Orning 2006, 678). Den legale 
kjernen var det såkalte såttmålet, soningen. Sysselmannen kunne inngå 
forlik med den anklagede og utstede en bot, slik at han slapp å bli stevnet 
for retten (Holmsen 1976, 176). 

Når en vet at sysselmennenes inntekt blant annet besto av deler av 
bøtene fra sin syssel (Sveaas Andersen, KLNM XVII, 653), ga det gode 
muligheter til å berike seg. Forlik, med formål om å reintegrere de sak- 
søkte i samfunnet, hadde stor betydning i lokalsamfunnene gjennom 
hele middelalderen (Imsen 1990a, 100-109, 192-195; Sandmo 1999, 239ff.). 
En grunn til at sysselmennene er så lite synlige i diplommaterialet kan 
derfor skyldes at mange saker ble løst gjennom forlik og dermed ikke 
ble nedskrevet (jf. Seip 1942, 56 n. 2). Når retterbøter og forbud stadig ble 
gjentatt, tyder det på at denne praksisen ikke opphørte. En annen grunn 
kan være at skipreidetingene, som sysselmennene skulle lede, primært 
ble holdt for å kontrollere våpen og samle inn skatter, og at saker der- 
for ikke ble nedskrevet i samme grad som på andre lokalting. Skipreide- 
tingets funksjoner kan derfor ha resultert i færre hjemmelsbrev, som er 
den vanligste bevarte diplomtypen. Det er likevel mange diplomer, som 
vist over, som ble utstedt i den lovgitte skipreidetingtiden. Syssel- 
mennenes nærvær i bygdene kan derfor ha vært større enn det som frem- 
kommer av diplommaterialet. Det synes å være både et metodisk og et 

representativitetsproblem nàr sysselmannen sjelden fremtrer i diplom- 
materialet. I forsøket på å skille skipreideting fra fJerdingsting bruker jeg 
likevel tilstedeværelse av øvrighetsrepresentanter. Hypotesen er at skipreide- 
tingstedene (våpentingene) lå forholdsvis sentralt i skipreiden som helhet, 
og med høy bosetningstetthet og gode kommunikasjonsforhold. Dersom 
skipreidetingstedet i skipreiden lar seg identifisere, går jeg ut ifra at de 
øvrige tingstedene var lokalting for nivået under - fjerdingene. 

Tre tingsteder omtales som «våpenting» i diplomene: Berg i Eiker (DN 
VI, 451/1434; NHD 2 r. III (2), 25/1611), Sande prestegård i Sande skipreide 
(DN II, 804/1454; Ra. Dipl. 4/3 1580 ref. i Indrebø 1935, 144 n. 30) og Hol- 
men/Sigdal prestegård i Sigdal (DN XVIII, 79/1460). Holmen ble imid- 
lertid først del av Borgartingslagen etter at Skien lagsogn ble opprettet på 
slutten av 1200-tallet. Begrepet våpenting viser hvor nært knyttet mili- 
tære og juridiske aspekter var i tingorganisasjonen. 

Tradisjonelt har det vært vanlig å hevde at leidangen som skatt var en 
omgjøring av militære tjenesteplikter til ordinær skatt i fredstid, delvis 
som følge av at bøndenes militære potensial avtok i høymiddelalderen 
(Ersland 2000, 55). Den eldste delen av leidangen som skatteytelse skal 
være bordleidangen, i betydningen underhold til kongens hird. Utfarelei- 
dang var derimot knyttet til selve leidangstjenesten og utredsler til pro- 
viant og skip i fredstid (L III, 1) og dermed eldre. Det er vanlig å anta at 
leidangen gikk over til en årlig skatt i Gulatingslagen en gang etter 1150 og 
i landsmålestokk i løpet av Håkon Håkonssons regjeringstid (1217-1263) 
(Bull 1920, 38, 43-45, Bjørkvik, KLNM III, 433-442), men kan kanskje 
være eldre (Ersland 2000, 55). Steinnes mener bordleidangen represen- 
terte en videreføring av kongens rett til veitsler (Steinnes 1933a, 76 n. 4). 
Også Iversen kobler leidangen til veitsler, men ser utviklingen i sammen- 
heng med at veitslesystemet endres slik at både jordavgifter — landskyld - 
og en regulær «offentlig» skatt — leidangen - innføres gradvis og blir fast 
i andre halvdel av 1100-tallet (T. Iversen, 2011, 273). Skipreidetinget hadde 
uansett viktige funksjoner som administrative steder for økonomiske 
transaksjoner og pliktytelser til kongen. I denne formen er den derfor 
neppe eldre enn perioden da de norske kongene fikk herredømme over 
hele Viken, noe jeg kommer tilbake til. Andre typer pliktytelser har like- 
vel trolig blitt krevd inn fra området langt tidligere, kanskje koblet til 


306 


TINGSTEDER OG ADMINISTRATIVE OMRÅDER I BORGARSYSSEL 


herreder og lider. Sakene som ble omhandlet på disse tre nevnte skipreide- 
tingene gjelder vitne- og stevnemål. De var utstedt i begynnelsen av 
februar — tingtiden for skipreidetinget i Viken. 

Disse tingene er alle fra samme region, og alle hadde også middelalder- 
kirker. På Berg og Holmen var kirken knyttet til gårdstunet, mens kirken 
på Sande antakelig lå lenger unna gårdsbosetningen. Når det gjelder 
Berg i Eiker skal tingstedet, ifølge tradisjonen, ha ligget på en haug kalt 
Pilhaugen, ca. 100 m fra gårdstunet (se kap. 9.2.1 og appendiks 4). På 
Holmen er en stor gravhaug, kalt Kjempehaugen (ID 155463), ca. 150 m 
vest for der kirken sto. Det kan tyde på en sammenheng mellom tinget 
og kirkestedet, og kanskje også hauger, slik det er belagt også andre 
steder. Berg og Holmen lå videre sentralt i skipreiden/herredet, mens 
Sande lå mindre sentralt i søndre del av sin skipreide. Når Sande har gitt 
navn til skipreiden, antyder det likevel at gården var viktig da skipreiden 
ble til og navngitt. 

Ingen diplom fra Borgarsyssel refererer til skipreide- eller våpenting, 
foruten det nevnte fra Sandesund i 1639. Som vist i tabell 8.1, er sen- 
middelalderske skipreideting identifisert i seks skipreider på grunnlag 
av nevnte øvrighetsrepresentanter, lokalisering i landskapet og i retts- 
kretsene. Det gjelder Berger (Idd), Kolberg (Onsøy), Rakkestad (Skaun), 
Lekum (Heggen) og Lundeby (Råde), og sannsynligvis også Trøgstad 
(Frøyland). Alle gårdene, med unntak av Lekum i Heggen, lå sentralt 
i skipreiden og med gode kommunikasjoner. Skipreidetinget fungerte 
sannsynligvis også som tingsted for fjerdingen, som ved visse tingmøter 
hadde funksjoner knyttet til våpensyning og andre fellesfunksjoner 
for skipreiden som helhet. Dette tilsvarer modell 2 (4.1) som gjort rede 
for i kapittel 4 — med fire tingsteder, hvorav ett på høyere nivå. Denne 
modellen har dermed størst gyldighet for undersøkelsesområdet, men 
også modell 4 (figur 4.3) som angir endringsprosesser kan være relevant. 
Alle de sikre identifiserte skipreidetingstedene, med unntak av Berger 
i Idd, har hatt middelalderkirke på gården, inkludert Lundeby som 
sannsynligvis var skilt fra kirkestedsgården Roe/Råde. Berger lå ca. ı km 
fra Idd kirke. 

Samlet viser dette at hvilke og antall øvrighetsrepresentanter som 
møtte på tingene, kan skille skipreidetinget fra fjerdingstingene. 


307 


KAPITTEL 8 


Tingstedenes lokalisering i rettskretsene har ogsà betydning. Diplomene 
tyder pà at bondesamfunnet ordnet opp i egne saker. Ombudsmenn 
som sysselmennene kan imidlertid ha vært mer tallrike enn det som 
fremkommer av diplommaterialet. 


8.2.4 Ting og kirke - på spor av eldre samlingsplasser 
og administrative inndelinger? 

Nærmere en tredel, 23 % (23 av 71), av de sikre og sannsynlige tingste- 
dene i Borgartingslagen lå som vist ved en middelalderkirke. Når disse 
tingene blir sett i forhold til kirker og skipreider (jf. kap. 7.0), tegner det 
seg et mønster. De er alle, med bare få unntak, relativt jevnt geografisk 
fordelt. Med bare ett slikt sted i hver skipreide, kan det være tegn på eldre 
samlingsplasser med spesielle funksjoner. Som nevnt er herredskirker 
omtalt i Borgartingslagens eldre kristenrett (NgL V, 282 m/ref; jf. kap. 6.3 
og 7.0), fra første halvdel av 1000-tallet (Rindal 2008, xxiii). Det har vært 
ansett som sannsynlig at Borgartingslagens fylkeskirker var hovedkirker 
(höfuðkirkja f.) (NgL V, 312). En herredskirke var da hovedkirke i et her- 
red (KLNM VI, 494). Kombinasjonen av bare ett sted med både ting og 
kirke i hver skipreide kan indikere at vi har fatt i både herredskirken og 
skipreidetinget. Dette vil bli nærmere undersøkt nå. 

I de ni skipreidene hadde 16 av 32 gårder med mulig tingsted, middel- 
alderkirke (tabell 8.1): elleve kirker lå på gårder med sikkert tingsted, én 
på en sannsynlig og fire på gårder med mulige tingsteder. I to tilfeller sto 
kirken på nabogården, i Heggen og Råde, men jeg har kunnet sannsynlig- 
gjøre at gårdene tidligere utgjorde én historisk gård (tabell 8.1). Prestegjel- 
dene, som kan være fra 1200-tallet, har lite sammenfall med skipreidene i 
Borgarsyssel (jf. kap. 6). Biskop Eysteins jordebok nevner ingen spesifikk 
rangordning mellom kirkene slik som i de senere prestegjeldene, selv om 
det er argumentert for at dette fantes (Skre 1998, 64ff.; Norseng 2005a, 
280). Studier av det før nevnte tillegget i Rødeboken indikerer likevel en 
rangordning (jf. kap. 7), i form av spesifisering av kirker med og uten 
eldre tiende (antiquus taxus) og biskopens visitasrett. Tillegget er antage- 
lig fra ca. 1320 (Steinnes 1933b, 147). Det tegner seg her et grovmasket sys- 
tem for tiendeinnkreving, der ytelsene kan betraktes som et verdiuttrykk 

for kirkenes økonomiske omland (Emanuelsson 2005, 218). I Oslo bispe- 
dømme er Borgarsyssel det området der det er oppført flest kirker uten 
eldre tiende, men også der en finner enkelte med høyeste tiende — Eids- 
berg, Rakkestad og Tune kirker (tabell 8.5). Disse tre kirkene er omgitt 
av kirker uten eldre tiende. En tolkning er at dette var hovedkirker i det 
omkringliggende kirkelandskapet. 

Som det fremgår av tabell 8.5, er det fem kirker uten tiende rundt Eidsberg 
kirke og i Heggen skipreide: Folkenborg, Herland, Hen, Trømborg og 
Tenol. Disse omtales også som kapell (RB 565). Kirker rundt Tune uten 
tiende var: Varteig, Alnes, Glemmen og Borge (tabell 8.5). Torsnes er 
ført uten eldre tiende (RB 546-547) og lå under Skjeberg kirke (Norseng 
2005a, 280 m/ref.). Torsnes og Borge sogn utgjorde Åbyggje skipreide (se 
appendiks 2), men hadde dermed forskjellig kirkelig tilknytning på tvers av 
skipreidegrensene. Som tabell 8.5 viser, mottok ikke Os og Gjulum kirker 
i Skaun skipreide tiende og lå trolig under Rakkestad kirke (RB 564f.). 
Visse formuleringer antyder at Nyjakirkja utanskögs lå under Degernes 
kirke (Emanuelsson 2005, 221n. 487). Så langt viser analysen dermed ikke 
sammenfall mellom de kirkelige grensene indikert av antiquus taxus og 
skipreidene av 1277 (figur 8.4 og 8.5). Grensene faller heller ikke sammen 
med de senere prestegjeldsgrensene fra 1647/1648 (jf. figur 6.3). Rakkestad 
og Eidsberg har jeg identifisert som skipreidetingsteder og kirkene her 
nå som hovedkirker i 1320. For Tune sin del var dette også en fylkeskirke 
og sysseltingsted (jf. kap. 5.4.1 og 7.1.8), selv om et skipreideting der ikke 
kunne belegges i kildene. I Frøyland kan det se ut til at alle kirkene 
hadde eldre tiende (RB 566). Det er riktignok et åpent felt i innføringen 
i Rødeboken (RB) der Trøgstads eldre tiende burde stått, men det at 
biskopen har to netter visitasrett der og bare én natt i Båstad med fire 
mark kaup i eldre tiende, antyder at Trøgstad nok var herredskirke på 
dette tidspunktet (figur 8.4). Alle kirkene i Frøyland hadde også tingsted 
senere i middelalderen. Tesal kirke lå trolig under Råde. Når det gjelder 
Tom anser jeg det som mest sannsynlig at den lå til Kolberg i Onsøy, 
med en høy tiende og i samme skipreide. Svinndal er ført opp med lav 
eldre tiende, men var likevel neppe annekskirke (tabell 8.5). I Vemme er 
bare Spydeberg oppført med eldre tiende. Det er imidlertid en mulighet 
for at Skog, Viflestad og Skiptvet har hørt sammen, slik de gjør senere i 

Tabell 8.5. Oversikt over den eldre tienden, antiquus taxus, til kirkene i de ulike skipreidene (RB 
544-547, 549, 563-567) som uttrykk for kirketilhørighet og kirkens status. *For Trømborg er det 
en åpen plass i kodeks i RB, så det er uklart om Trøgstad har hatt eldre tiende, men eldre forhold 
og visitasrett for biskopen indikerer at den var herredskirke 


Skipreide Navn Kirketilhørighet Eldre tiende Tolkning 
1320 (mark kaup) 
Idd Asak Berg 0 Annekskirke 
Idd Idd 6 Herredskirke 
Rokke Berg 0 Annekskirke 
Enningdalen Ranrike prosti 0 Annekskirke 
Onsoy Kolberg (Onsøy) Onsøy 16 erredskirke 
Tom Onsøy 0 Annekskirke 
Ràde Råde Råde 16 erredskirke 
Tesal Råde 0 Annekskirke 
Svinndal Svinndal 1 
Skaun Rakkestad Rakkestad 30 Annekskirke 
Gjulem Rakkestad 0 Annekskirke 
Os Rakkestad (0) Annekskirke 
ye kirke utenskogs Degernes 0 Annekskirke 
Degernes Degernes 8 erredskirke 
Heggen Eidsberg Eidsberg 30 erredskirke 
Folkenborg Eidsberg 0 Annekskirke 
erland Eidsberg 0 Annekskirke 
en Eidsberg 0 Annekskirke 
Tremborg Eidsberg Ukjent* erredskirke? 
Tenol Eidsberg 0 Annekskirke 
Froyland Askim Askim 12 erredskirke 
Båstad Båstad 4 erredskirke 
Trøgstad Båstad? 0 Annekskirke 
Tune Tune Tune 30 
Alnes Tune (0) Annekskirke 
Holleby Tune Ukjent 
Glemmen Tune 0 Annekskirke 
Varteig Tune 0 Annekskirke 
Åbyggje Borge Tune 0 Annekskirke 
Torsnes Skjeberg 0 Annekskirke 
Vemme Viflestad Spydeberg 0 Annekskirke 
Heli Spydeberg 0 Annekskirke 
Skog Spydeberg 0 Annekskirke 

Tabell 8.5. (Fortsatt) 


Skipreide Navn Kirketilhørighet Eldre tiende Tolkning 
1320 (mark kaup) 
Spydeberg Spydeberg 10 Herredskirke 
Skiptvet Spydeberg 0 Annekskirke 
Hovin Tomter 0 Annekskirke 
Skjeberg Skjeberg Skjeberg 16 Herredskirke 
Bø Skjeberg 0 Annekskirke 
Ullerøy Skjeberg 0 Annekskirke 
Ingedal Ingedal Skjeberg? 0 Annekskirke 
Berg Berg 12 erredskirke 
Våler Våler Våler 8 erredskirke 
Hvaler Hvaler 0 Annekskirke 
Marker Rømskog Rødenes 0 Annekskirke 
Rødenes Rødenes 4 erredskirke 
Klund Rødenes 0 Annekskirke 
Øymark Øymark 4 erredskirke 
Aremark Aremark 4 erredskirke 
Mossedal Hobøl Hobøl 8 erredskirke 
Tomter Tomter 3 erredskirke 
Varna Værne °. ? 
Rygge Rygge 14 erredskirke 


middelalderen, ettersom biskopen har rett på to netter visitas på Skiptvet 
og fire huder i cathedraticum - det samme som Spydeberg med Heli 
anneks. Skiptvet utgjør senere også et prestegjeld. Hovin sogn i Vemme 
skipreide lå trolig under Tomter (figur 8.4). 

I Idd skipreide hørte Enningdalen kirke til Ranrike prosti. Asak, som 
også var ført uten tiende, lå trolig under Berg, slik den gjorde i 1647. Det 
samme gjaldt antakelig også Rokke kirke, slik den gjorde i 1590-årene 
(Norseng 2005a, 280). Her sammenfaller heller ikke disse mulige eldre 
«herredskirkeområdene», skipreidene eller senere prestegjeld (figur 8.4 
og 8.5 jf. figur 6.3). I Marker er resultatet også forskjellig fra skipreiden. 
Aremark og Øymark hadde tiende, men ikke Rømskog og Klund som 
kan ha vært annekskirker under Rødenes. Værne kloster står ikke opp- 
ført i RB og er usikker. Årsaken kan være at kirken var såkalt exempt, dvs. 

+ Ullerøy 4. 
Osnes in ged 


+ Herredskirker 
+ Kirke 
[ T Prestegjeld 1647 


Figur 8.4. Kart over herredskirkeområdene slik de fremtrer i 1320-kilden, antiquus taxus, i RB. 
Herredskirker er markert med rødt kors. Hvalers tilknytning er usikker. Sammenlignet med 
Figur 8.5, ser en endringene til skipreider i 1277. Kart: Marie Ødegaard. 


ikke lå under biskopens overhøyhet og domsmyndighet, men som regel 
direkte underlagt paven (SNL 2009). Ikke heller Hvaler hadde tiende, 


men tilknytningen her er usikker. 

Norseng har foreslått at dette mønsteret kan tilsvare en eldre sogne- 
inndeling (Norseng 2005a, 275). Mine resultater viser at det er til dels 
store forskjeller mellom inndelingen i antiquus taxus og skipreide- 
inndelingen i 1277. Jeg oppfatter inndelingen i antiquus taxus som spor 
av en eldre herredsinndeling og vil sammenlikne den med inndelingen i 
1277 da det var færre enheter. Borgartingslovens betegnelse herredskirke 
(NgL V, 282 m/ref.) er som nevnt omdiskutert (jf. kap. 6.3 og 7.0). Jeg har 
tidligere vist at det var et sammenfall av sikre tingsteder og kirkeste- 
der i alle skipreider i Borgarsyssel, med unntak av Skjeberg, Ingerdal, 
Våler og Varna (jf. kap. 7.0; figur 7.1. Kan da denne kirkelige inn- 
delingen speile en eldre inndeling i herred med felles kirke og -tingsted? 
Hypotetisk kan en tenke seg at eldre herredsting ble transformert til 
våpen- og skipreideting under den kongelige sysselmannens kontroll, og 
at det er en slik utvikling som fanges i disse kildene. Det kan slik være 
av interesse å sammenligne denne strukturen med den senere kjente 
skipreidestrukturen. 

Resultatet viser at bare i Onsøy, Heggen, Våler og muligens Varna fal- 
ler «herred»- og skipreideinndelingene sammen. De fleste herredene er 
mindre enn skipreidene, mens Tune og Skjeberg er større, og Berg herred 
inkluderer deler av nordre Idd skipreide (figur 8.6). I Heggen og Onsøy, 
der inndelingene altså faller sammen, er det også sammenfall mellom 
kirkested og skipreidetingsted, henholdsvis Eidsberg med Lekum og 
Kolberg. Skipreideting og kirke faller videre sammen i Trøgstad i Frøy- 
land og Lundeby i Råde, men der faller ikke herred og skipreide sammen 
(figur 8.6). Fire av de seks identifiserte skipreidetingene har dermed ligget 
nær en antatt herredskirke. Frøyland besto av tre herred med sammenfall 
av kirke og tingsted, men var senere bare én skipreide (figur 8.6). Kirkene 
Rakkestad, Rødenes, Øymark, Båstad, Askim og Hobøl har også tingsted, 
men inndelingene faller ikke sammen her. Materialet tegner dermed ikke 
noe entydig mønster. 

Resultatene fra analysen viste likevel at det i flere tilfeller var en kob- 
ling og stabilitet knyttet til både tingsted og kirke i fra «herredet» til de 
senere skipreidene. De verdslige herredene kan på den måten ha dannet 
utgangspunkt for en tidlig kirkeinndeling på sent 1000- og 1100-tallet. 
Det er sannsynlig at de inndelingene som trer fram i tiendelisten viser 

Figur 8.5. Kart over skipreidene med identifiserte tingsteder i Borgarsyssel. Skipreidetingene er 
markert med rød firkant. Kart: Marie Ødegaard. 


en eldre kirkelig inndeling med «storsogn» eller en tidlig prestegjelds- 
inndeling med hovedkirker, slik det nylig har blitt foreslått for Eidsiva- 
tingslagen. Der faller disse tidlige prestegjeldene sammen med senere 
prestegjeld og dateres til 1200-tallet (Iversen og Brendalsmo 2020). Et 

Yr Sammenfall herredskirke og herredsting < 
C] skpreider s 


I w 


Figur 8.6. Kart over sammenfall i lokalisering av kirker og tingsted i Borgarsyssel. Kart: Marie 
Ødegaard. 


sammenfall mellom verdslige og kirkelige inndelinger har også blitt 
vist tidligere i analysen fra Borgartingslagen (kap. 5 og 7). Inndelingen 
belagt i tiendelisten fra 1320 viser dermed trolig også, om enn indirekte, 
en eldre verdslig struktur, kan hende en eldre herredsinndeling før 

skipreidene som er belagt i 1277. Dersom herredet var grunnenheten for 
både en verdslig og en kirkelig inndeling, og at herredene dokumentert 
omkring 1320 virkelig viser tilbake til eldre forhold, gir det også førin- 
ger på hvordan en tolker integrasjonsprosessen av Viken i rikskonge- 
dømmet. Jeg vil presentere et forslag til tolkning av disse prosessene, 
og argumentere for en gradvis prosess der rikskongedømmet over tid 
endrer lokal praksis. 

Fram til 1152/53 lå Borgartingslagen under bispesetet i Lund, og 
kongedømmet hadde også kontroll over kirkesystemet fram til den tid 
(Moseng et al. 1999, 85). Kongene anså trolig derfor det geistlige appa- 
ratet som del av sitt eget, noe som kan ha ledet til at kongen bidro til å 
styrke de etter hvert sentralkirkelige institusjonene (Sveaas Andersen 
1977, 315f.). Det var også en måte for kongen å øke egen legitimitet gjen- 
nom kristningen og det inngikk dermed som et ledd i konsoliderin- 
gen av riket (Iversen og Brendalsmo 2020). Ved å koble herredskirke 
og herredsting sammen, ville institusjonene gjensidig å kunne påvirke 
og styrke hverandre. I jernalder og tidlig middelalder var makt avhen- 
gig av tilstedeværelse og direkte geografisk kontroll. En måte å sikre 
denne kontrollen i områder der kongen hadde mindre makt, var å dele- 
gere makt til småkonger og andre støttespillere, slik Håkon den gode 
angivelig gjorde i Viken etter å ha blitt hyllet som konge i 934 (Håkon 
den godes saga, kap. 2; Taranger 1934-36). En annen metode er å flytte 
tingsteder nærmere kongelige sentre, slik en kan se at kongen gjorde 
med flere av tingstedene på høyere nivå, herunder lagtingene og syssel- 
tingene (jf. kap. 52 og 54.1). Kirker ble bygd på gårder til fremstående 
bønder. Disse kan ha hatt en overordnet rolle i kult og rett i samfunnet 
forut for kristningen, og kan på den måten ha opprettholdt disse funk- 
sjonene inn i middelalderen og senere. 

Det er mulig at herredet eller herredsbetegnelsen knytter an til en 
militær og rettslig organisering under dansk herredømme, forut for 
1000-tallet da herred er nevnt i loven og også på svenske runesteiner (jf. 
kap. 2.5 og 6.1. Det er likevel sannsynlig at denne inndelingen ble lagt 
over alt eksisterende inndelinger, som kan ha vært naturlig bygdelag og 
eldre tingkretser, knyttet til fellestiltak av forsvar og rettsordninger (jf. 
kap. 6). I Danmark kjennes som før nevnt fjerdingsdelte herreder, belagt 

i 1241 (Den Jyske Lov II, D. Fjerdingene i Viken er først belagt sikkert 
fra ca. 1300 og det kjennes ikke om herredet var underinndelt forut for 
det. De danske fjerdingene var, i hvert fall fra 1200-tallet, først og fremst 
oppnevningsenheter for delegater som skulle møte på herredstinget. I 
Viken viser derimot diplomer klart at fjerdingene faktisk var tingkretser 
i senmiddelalderen. 

Det er vanskelig å si sikkert om herredene også var underinndelt tid- 
ligere med egne tingfellesskap, eller om fjerdingsstrukturen opprinnelig 
var som i Danmark knyttet til oppnevninger av representanter til herreds- 
tinget og med bare ett tingsted i hvert herred. Det er dermed tre måter 
en kan tolke prosessen på. De to første modellene er relativt like, og for- 
utsetter at herredet var underinndelt. Den første som i Danmark, der 
underinndelingen var oppnevningsenheter til tinget, der herredstinget 
ble erstattet av et kongelig kontrollert skipreideting og hvor rettstvister 
utenfor kongemaktens interesse ble flyttet til fjerdingsnivået. Den andre 
forutsetter fire tingsteder i herredet, der kongemakten overførte rettig- 
heter knyttet til våpen- og skipreideting til bestående ting eller til et nytt 
ting nær lojale støttespillere. Den siste muligheten er at skipreiden og fjer- 
dingen ble innført samtidig noe senere. 

I Gulatings- og Frostatingslagen er skipreiden minste tingkrets. 
Både i Borgartingslagen og Hålogaland er skipreidene underinndelt 
i fjerdinger som minste rettskrets. En tolkning er at dette mønsteret 
kan skyldes det norske kongedømmets ekspansjon, og at disse områd- 
ene fikk fastere struktur med fjerdinger og skipreideting samtidig. 
Kanskje skal dette vurderes i sammenheng med Husebygårder, som i 
antall er særlig representert i Borgarsyssel og nordover på Oppland- 
ene, knyttet til støttepunkter for det nye herreveldet. Disse kan ha 
blitt innført og opprettet over en kort periode i tidlig middelalder — 
ikke ulikt det system som Lindkvist har pekt på i Svealand (Lindkvist 
1988, 71). Spørsmålet er om konger eller andre overregionale eliter kan 
ha vært sterke nok lokalt til å gjennomføre slike omfattende endringer 
knyttet til lokale områder og enheter på et så tidlig tidspunkt. Med 
tanke på at de danske herreder var underinndelt, og at det ikke er så 
store endringer i alle tilfeller mellom herredene og skipreidene, anser 
jeg denne teorien for mindre sannsynlig. Jeg anser det som trolig at 

herred og fjerding var knyttet sammen, og at skipreiden ble innført 
senere - en gang etter 1000-tallet, da norske konger gradvis fikk herre- 
dømme over området. 

Jeg har i en annen sammenheng vist et eksempel fra Eiker skipreide 
(Ødegaard 2013). Tre av fire fjerdinger var der navngitt etter gården 
med tingsted. Unntaket var Berg i Varlo fjerding som er belagt sikkert 
som skipreideting i senmiddelalderen. Det er illustrerende at Bergs 
nabogård var en viktig kongsgård, senest fra 1240 (Johnsen 1914, 102). 
Når gården Varlo som har navngitt én fjerding, ikke hadde tingsted, 
har jeg tolket det slik at Varlo mistet sin rettslige funksjon da Berg 
ble skipreidetingsted. Jeg antar at tinget ble flyttet nærmere kongs- 
gården Sem og adelsslekten på Berg på initiativ av kongen eller lokale 
kongstroe menn (se appendiks 4; Ødegaard 2013). Dette knytter an til 
en modell der eldre herred var underinndelt i mindre rettsfellesskap, 
men at kongemakten sørget for å flytte det viktigste tingstedet nær- 
mere sitt domene. Ved en innføring av skipreider og skipreideting har 
trolig de eldre herredsområdene blitt tilpasset et nytt system knyttet 
til en mer regulert leidang med faste rettskretser. Da kan en se for seg 
at kongemakten eller andre overregionale herskere har gjort om og 
samlet underinndelingene i mer aritmetiske firdelinger. Jeg antar at 
skipreidene i undersøkelsesområdet fikk fastere struktur på 1100-tal- 
let og var knyttet til endret bruk av leidangsmannskap og innkreving 
av leidangsskatt som regulær skatteytelse. Det skal ha blitt ytterligere 
intensivert i andre halvdel av 1100-tallet (Ersland 2000, 62; T. Iversen 
2011, 274). 

En regulær, offentlig leidangsskatt krever et fastere system for inn- 
kreving med en jevn tilførsel av ytelser. Eldre utfareleidang derimot, var 
antakelig basert på et mer løselig system og hadde en periodisk karakter, 
og der en må anta at det gikk tid mellom hvert utbud og sjøslag. Den 
eldste leidangen bør også, som nevnt, kobles nærmere høvdingers og 
lokale storbønders krigerfølger og egne menn, slik det også skal ha vært 
i Danmark (jf. kap. 6.1). Endringen mot et fastere ytelsessystem bør ses i 
lys av endringer i kirkesystemet, fra en reide basert på tjenesteavgifter til 
presten mot en fast tiende med behov for et fastere system og områder 
for innkreving, og som trolig skjedde i første halvdel av 1100-tallet (jf. 

kap. 6.3). Vurdert opp mot det nære forholdet mellom verdslig og kirke- 
lig inndelinger som er vist i dette arbeidet, kan en kanskje forutsette en 
ytterligere dobbelthet i strukturene også her. 

Det er likevel uklart om dette skal forstås som langvarige prosesser eller 
hurtige omveltninger. I forhold til utviklingen som kan spores i øvre nivå i 
omtrent samme periode, knyttet til sysler og noe senere lagsogn, er likevel 
en styrt organisering innenfor rammene av et eldre system og bosetnings- 
forhold mest sannsynlig. Lidene har blitt innlemmet og tilpasset det nye 
systemet, kanskje med nye funksjoner knyttet til leidang og pliktytelser. 
At dette kan tolkes som kongelig initierte tiltak, mener jeg at også sann- 
synliggjøres ved at tre av de seks identifiserte skipreidetingene synes å ha 
vært nær koblet til kongen eller kongsmenn forut for ca. 1300 (se kap. 8.2.5). 
Senere i middelalderen, da inndelingene antakelig hadde ligget fast for en 
tid, får endringer i bosetningstyngdepunkter større innvirkning på de 
lavere nivå, men likevel innenfor de faste skipreidene (se kap. 9.3). 

Det er verdt å merke seg at ifølge Gulatingsloven, representativ for 
midten av 1100-tallet, skulle Viken stille 60 skip til leidangen, i tillegg 
til grenenes skip (G 315). Innen dette området var det bare 48 skipreider 
i 1277. Vanligvis har misforholdet mellom antall skip og skipreider blitt 
forklart med en omlegging av skipsstørrelsen, fra 20- til 25-sesser (f.eks. 
Bull 1920, 35, 38; Jerstad 1927-29, 101). Det finnes imidlertid ingen direkte 
belegg for en slik utvikling i skipsstørrelse, og fra senmiddelalderen har 
vi også enkelte belegg for at flere skipreider kunne samarbeide om å stille 
skip (G 301; jf. kap. 6.1)” Dermed anser jeg det som mest sannsynlig at 
herredet ble slått sammen til færre skipreider, slik at en får det mønsteret 
en kan spore i 1277-kilden og senere i middelalderen. Noen av de større 
herredsområdene, som Tune og Skjeberg, ble brukket opp og organisert 
som mindre skipreider, Ingerdal skipreide synes å ha blitt nyopprettet 
uten et foregående herred, mens de fleste andre herred slås sammen til 
noe større skipreider. Atter andre herreder ble videreført uten omorgani- 
sering (figur 8.6). 


59 Fortsatt i 1380-90-årene har leidangen vært benyttet til skipsvedlikehold, utbud og oppsetting av 
leidangsmannskap. I 1429 skal ha vært siste gang en leidangsflåte sto i sjøen (Imsen 1990a, 195 n. 
4 m/ref.). 

De nye inndelingene må følgelig ha ført til endringer i mange ting- 
områder, men uavhengig av om en tolker herredet som underinndelt 
eller ikke, trenger ikke endringene nødvendigvis ha berørt lokaltingene. 
Endringene har trolig også skjedd i samarbeid med bøndene på tinget. 
Først og fremst kan dette ha innvirket på lokale maktforhold der noen 
«herredseliter» mistet sin innflytelse til nye kongetro menn. Både sagaer 
og lover viser at makt var en vesentlig faktor i samtidens rettsavgjørel- 
ser. Både ætt og patron-klientforhold kan ha vært viktige, siden lokale 
stormenn kunne gi beskyttelse og vern som kunne være avgjørende for 
sakers utfall (Meulengracht Sørensen 1995; Skre 1998; Iversen 2007). De 
lokale stormennenes lojalitet kunne nok likevel variere med kongens 
styrke og muligheter for å belønne dem. 

Skipreidetinget hadde en iboende dobbelthet, som organ for bygde- 
fellesskapet og et instrument for kongemakten (Imsen, NHL 2005). 
Eiere av gårder med skipreideting kan ha fått delegert kongelig myn- 
dighet som en strategi for økt territoriell kontroll. I noen områder, 
som Onsøy og Heggen, der herredene faller sammen med skiprei- 
den, beholdt kanskje stormennene sin rolle som militære og rettslige 
ledere. I de områdene der inndelingene ikke faller sammen, kan nye 
aktører ha fått maktposisjoner på bekostning av tidligere stormenn. I 
andre tilfeller kan selve tingstedet ha blitt videreført selv om skiprei- 
den tok seg opp i større områder. Det kan tyde på at noen utvidet sin 
makt i disse prosessene. På den måten ble en mer robust plattform 
utviklet for å regulere lokalsamfunnene og utøve overregional makt, 
slik det også har vært hevdet for England (Reynolds 2013, 7-8). Det 
er dette Imsen hevder skjedde mot slutten av 1200-tallet, da viktige 
elementer av det eldre tingsystemet, med tingsteder som fellesorgan 
med «offentlig» funksjoner og som samvirkeorgan mellom bønder 
og kongemakt, ble innlemmet i en ny landsomfattende styrings- 
struktur (Imsen 1990a, 25-34, 193-202). Utviklingen jeg mener å se i 
Viken i tidlig middelalder skal trolig ses i denne sammenheng, med 
at kongen fikk overherredømme, om enn indirekte, over lokalområ- 
dene Borgartingslagen, knyttet til fastere og mer regulerte systemer 
for rettshåndhevelse, våpensyning, regulære skatter og plikter til 
kongedømmet. 

8.2.5 Plasskontinuitet mellom kult-, ting- 
og kirkesteder? 

Jeg vender nå om og ser utviklingen av tingsteder i et tidsperspektiv 
ved å undersøke den nære koblingen mellom kirker og tingsteder. Et 
sentralt spørsmål er om den den nære tilknytningen innebærer en 
form for plasskontinuitet knyttet til kult og rett fra forhistorisk tid 
inn i middelalder. I den eldre forskningen argumenteres det ofte for at 
kirker ble oppført på førkristne kultplasser ut fra kultiske stedsnavn av 
forhistorisk opphav, uten videre problematisering (Bugge 1920; Arup 1925, 
148f., Olsen 1926, 231f.). I den nyere tingstedsforskningen med fokus på 
selve tingstedene og deres fysiske utseende er relasjonen mellom ting og 
kult igjen blitt aktuelt (Meaney 1995). Kirken og kultplassen trenger ikke 
nødvendigvis å ligge på eksakt samme sted for å omfatte plasskontinuitet. 
Nærliggende lokaliteter, koblet til felles maktutøvelse og et områdes 
betydning som sentralt samlingssted er også relevant (Ljungberg 1938, 229; 
Bergner 1987, 13). Norrøn kult synes å ha hatt vid utbredelse i landskapet. 
Samlingssteder skulle holdes i samband med månekalenderen og i 
henhold til jordbrukssyklusen. Det var viktig at møtene ble holdt på rett 
tid og til rett sted for å kunne samhandle med gudene (Sanmark 2017, 3). 
Vesentlig var også at stedene ble husket i samfunnet for å gi mening og for 
på den måten å skape sosiale og felles minner. Det kan også ha skapt behov 
for at viktige rituelle lokaliteter og de senere kirkestedet ble beholdt på en 
alt viktig plass (Andrén 2002, 321). Endringer over tid, også i hva som ble 
oppfattet som et sentralt sted, har selvsagt skjedd. Når en i Borgarsyssel 
har eksempler på at middelaldertingsteder og kirker ligger på nærliggende 
lokaliteter innen en opprinnelig større gårdsenhet, slik som Nordby og 
Østby i Osfjerdingen i Skaun, og Lundeby og Roe i Råde, kan det være 
mulig at religiøse og rettslige funksjoner ble skilt ved deling av gårdene. 

Stedsnavn er en viktig kilde for å vurdere spørsmålet om plasskonti- 
nuitet (Olsen 1915, 1926; Sandnes 1969, 1987; Skre 1988, 1995; Nilsson 1992; 
Helleland 1996; Brendalsmo 2006). En rekke stedsnavn kan belyse ulike 
sosiale og hierarkiske forhold (Hellberg 1986; Brink 1996a, 1997; Vikstrand 
2010). Det byr likevel på mange kildemessige utfordringer. Jeg ønsker 
derfor på et bredere grunnlag å vurdere hvordan tingstedene var lokali- 
sert i relasjon til antatte kultsteder og kirker i de undersøkte skipreidene i 

Borgarsyssel. Det å studere kildene samlet kan forhåpentligvis gi et bilde 
av ulike typer samlingsplasser for religiøse handlinger, og vise likheter og 
forskjeller mellom møtesteder i det hedenske og tidligkristne samfunnet. 

Det er, som vist, i alt 48 middelalderkirker i Borgarsyssel som sannsynlig- 
vis er reist før 1200.% Tabell 8.6 viser at 28 av de 48 (58 %) kirkene er bygd 
på steder som ut fra de nevnte kriterier i kapittel 4 kan indikere en form 
for plasskontinuitet.* Elleve kirkesteder ligger nær et gravfelt. Tre kirker 
er lokalisert nær «hellige» kilder, men det er noe vanskeligere å tolke. En 
lokalitet, Borge, har et gravfunn av en såkalt gullgubbe eller mulig bare 
gullgubbestempel eller patrise i messing eller bronse (ID 49310). Av de 28 
kirkestedene har seks såkalte samlingsnavn, to har tingnavn, mens fire har 
nabogård med samlingsnavn, til sammen 12 av 28 (tabell 8.6). Bare to av 
dem ligger ved et forhistorisk gravfelt. Det er dermed tilsynelatende lite 
sammenfall mellom gravfelt og samlingsindikerende stedsnavn. 

I alt 17 av de 28 kirkestedene som indikerer eldre samlinger har også 
middelaldersk tingsted. Av disse er elleve sikre, ett sannsynlig, og resten 
mulige tingsteder. Fem kirkesteder har ingen andre indikatorer på eldre 
samlingssteder enn at det var holdt ting nær kirken i senmiddelalderen. 
Det gjør det vanskelig å trekke slutninger bakover i tid. De vurderes 
som såpass usikre som indikatorer på plasskontinuitet fra jernalder til 
middelalder at de ikke blir tatt med videre i analysen. Det gjelder også 
de kirkestedene som bare har nærhet til én hellig kilde i form av et mulig 
offersted og Rygge kirke, som bare har nærhet til et samlingsnavn på 
en nabogård. Da gjenstår 20 kirker som har flere indikatorer på eldre 
samlinger og dermed tegn på plasskontinuitet. I alt 13 av dem også har 
tingsted. Det gjelder Hovin, Folkenborg, Eidsberg med Lekum, Os (Østby), 
Tune, Kolberg, Borge, Rokke, Asak, Idd (Berger), Råde (Lundeby), Tesal 
(Huseby), og kanskje Rakkestad (tabell 8.6). Dette blir vurdert som tegn 
på kontinuitet tilbake til før kirkestedet ble etablert. 


60 Værne kloster er ikke regnet med, og heller ikke de tre middelalderkirkene som i Sarpsborg. 

61 De kirkene som ikke oppfyller noen av kriteriene (jf. kap. 4.3), er ikke med i tabellen. Det gjelder 
Rømskog, Øremark, Aremark, Rødenes, Klund, Svinndal, Tom, Ennningsdalen, Berg, Varteig, 
Nyjakirkja utanskögs, Degernes, Skog, Viflestad. I tillegg har ikke Våler, Ingerdal, Glemmen og 
Skiptvet noen av kildetypene, foruten et gravfelt mellom 100-200 meter fra middelalderkirken. 
Det gjelder også Askim, Hovin, Eidsberg, Trømborg, Os, Tune, Bø og Råde, men disse har opp- 
fylt andre kriterier. 

Tabell 8.6. Oversikt over kirker i Borgarsyssel som er reist på lokaliteter med mulig 
plasskontinuitet fra førkristen til kristen tid. Avstand til gravfelt er under 100 m, til teofore navn 
og tingsted regnes nabogårder. Kirkestedsgårder som ikke har funn er ikke tatt med. * = tapt 
gullgubbe eller mulig bare gullgubbestempel eller patrise i messing eller bronse 


Kirke Samlingsnavn Offersted Tingsted På/ved  Gullgubber Kontinuitet 
gravfelt 

Båstad x 
Trøgstad x 
Askim x 
Hovin på x x 
Spydeberg x (kilde) 
Heli X 
Tenol x 
Folkenborg x x x 
Eidsberg x X x 
(Lekum) 
Herland Kilde X 

(nabo) 
Trømborg x (kilde) 
Os ting-navn X x 
Gyrdinar x 
Rakkestad x x (naturlig x 

haug?) 
Holleby x 
Tune Leikevoll x x 
(nabo) 
Kolberg X x x 
(Onsøy) 
Borge xX x X x 
Torsnes x 
Ullerøy x 
Skjeberg x 
Bø x 
Rokke ting-navn x x 
Asak x x x X 
Idd hov (nabo) X. x 
Råde Lundeby x x 
(nabo) 

Tesal X x x 
Rygge Luby (nabo) 

Analysen fra Borgarsyssel viser at det vanligste stedet for kirkebygg 
var på gårder der ting ble holdt i middelalderen. Av de i alt 48 kirkesteds- 
gårdene hadde 13 tingsted i middelalderen, dvs. 27 %, mens 11, dvs. 23 %, 
av gårdene med kirkested ligger på eller nær et forhistorisk gravminne. 
Disse resultatene avviker fra Trøndelag, hvor hele 62 % av kirkene sto 
nær gårdens hedenske gravfelt, men bare to kirker, dvs. under 2 %, hadde 
nærhet til tingsted (Brendalsmo 2006, 139). Også andre områder i Norge 
har gitt omtrent tilsvarende resultater som i Trøndelag. En undersøkelse 
fra indre Sogn viste at 77 % (17 av 22) av kirkene lå ved gravfelt, men fire 
eller 18 % kan også ha ligget nær et mulig tingsted (Brattekværne 2006, 
111-113). I andre områder er ikke tingsteder trukket inn. 

Det var svært vanlig at kirker lå ved forhistoriske gravminner. I Vest- 
fold lå ca. 53 % av kirkene ved gravfelt (Brendalsmo 1990, 53ff.), i Sunn- 
hordland 56 % (Ingvaldsen 1996, 105) og i Hardanger 57 %° (Birkenes 
2004, 116). Av steinkirkene langs kysten fra Tjølling i Vestfold til Holt i 
Aust-Agder lå ca. 73 % av middelalderkirkene ved forhistoriske gravmin- 
ner (Brendalsmo 1999, 75). Dette viser dermed en stor forskjell mellom 
Borgarsyssel og vestsiden av fjorden med hensyn til nærhet mellom kirke 
og forhistoriske gravminner. En undersøkelse fra nordre Båhuslen viser 
derimot større samsvar med Borgarsyssel, der det i 8 av 31 sogn (25 %) ble 
reist kirker ved et førkristent gravfelt (Lønn 1987, 42). Dette viser tydelig 
en forskjell mellom Vestfold og Østfold i tidlig middelalder, som i stor 
grad faller sammen med distribusjonen av fornminner (jf. kap. 5.2) og 
også reflekteres i de administrative inndelingene (jf. kap. 6). I Borgar- 
syssel var det dermed noe vanligere at kirke og ting var lagt til samme 
sted enn at kirker ble anlagt på et sted med forhistoriske gravminner. I 
Borgarsyssel vises det stor grad av sammenfall mellom plasseringen av 
forhistoriske kultsteder, indikert både av stedsnavn og gravminner, og 
middelalderkirkesteder. Det var altså trolig regionale variasjoner her. 

Det er argumentert for at stormenn var hovedaktører i kirkebyggingen 
i Viken. Anders Emanuelsson argumenterer for at beliggenhet og forde- 
ling av gårdparter i forhold til alder og donatorer av gods til kirkene i 


62 Birkenes har behandlet 14 kirkesteder. Han har imidlertid en lengre avstand mellom kirke og an- 
dre strukturer enn meg, som har 200 m som kriterium. Dersom en trekker fra dem med lengre 
avstand enn 200 m mellom kirke og nærhet til tunområde og graver, er resultatet 57 % (8 av 14). 

Rødeboken, viser at stormenn sto for byggingen av nærmere tre firedeler 
(72 %) av kirkene, og dessuten at kongelige donasjoner var mindre enn 
tidligere antatt (Emanuelsson 2005, 244-245). Brendalsmo har argumen- 
tert for at tilsvarende størrelsesforhold for Trøndelag er 87 % (Brendalsmo 
2006, 282). Jeg vurderer det også slik at stormenn kan ha vært byggherrer 
for mange av kirkene i Borgarsyssel, særlig der det er nært forhold mel- 
lom tingsteder og rituelle steder med plasskontinuitet bakover i tid. Et 
spørsmål er i hvilken grad slike samlokaliserte ting- og kirkesteder skiller 
seg ut fra de øvrige lokaltingstedene når det gjelder nivå og funksjoner. 

Jeg ønsker derfor å komme nærmere årsakene til samlokaliseringen 
av kirke og ting, og om de skiller seg ut på andre måter. Ft trekk som går 
igjen på slike steder er at mange av kirkestedene var steder for skipreide- 
og våpenting. Som alt vist, er skipreideting identifisert i seks av de ni 
skipreidene, og der fem av dem også ser ut til å ha hatt herredskirke, som 
i senmiddelalderen var hovedkirker: Kolberg i Onsøy, Rakkestad i Skaun, 
Lekum i Heggen, Lundeby i Råde og Trøgstad i Frøyland. Det tyder på 
kontinuitet bakover i tid som samlingssteder. Det kan kanskje også gjelde 
Idd kirke, ca. I km fra skipreidtinget på Berger. I Onsøy og Heggen er det 
i tillegg sammenfall mellom herred og skipreider. Det antyder plasskon- 
tinuitet, og at en ved disse gårdene har hatt en viktig rolle i utøvelsen av 
kult og rett fra jernalder og inn i middelalder. 

Tabell 8.7 viser at av gårder med tingsteder var henholdsvis syv 
bondegods, syv tilhørte ulike grupper av elite/adel, kirke- og bønder, og 
tre var heleid kirkegods i senmiddelalder og tidlig nytid, mens seks tilhørte 
adel og fem var kongsjord (jf. kap. 7). Av de totalt 16 gårdene med sikre 
tingsteder, var fire eid av konge, tre av bønder, to av adel og to av kirke, 
mens de fem resterende har delt eierskap mellom adel, kirke og bønder i 
tidlig nytid. Disse eiendomsforholdene viser tendenser som peker lenger 
bakover i tid, og som har kildemessige holdepunkter lenger tilbake. 

Av skipreidetingene er Rakkestad i Skaun belagt som krongods til- 
bake til midten av 1300-tallet. Lekum med Eidsberg i Heggen var adel- 
og lokalkirkelig gods i tidlig nytid, men tett koblet til kongen fra senest 
midten av 1200-tallet og også nabogård til en huseby-gård (tabell 8.8). I 
Råde hørte skipreidetingstedet Lundeby til krongods før 1300, mens det 
andre sikre tingstedet i Råde lå på en huseby-gård. De to skipreidetingene, 

Tabell 8.8. Tabell over eiendomsforhold og tilknytning til gårder med skipreideting 


Skipreideting Skipreide Herredsting Eiendomsforhold Annet 


Rakkestad Skaun Ja Kongejord Krongods senest 1350 


Lekum Heggen Ja Adelsjord Tett koblet til kongen før 1200 
(med Eidsberg) 


(Eidsberg = kirke) Nabo til Husebygård 


Lundeby Råde Ja Kongejord Krongods før 1300 
Kolberg Onsøy Ja Kirkejord Ca. 3 km fra Husebygård 
Trøgstad Frøyland Ja Kirkejord 


Kolberg i Onsøy og Trøgstad i Frøyland, lå begge til kirkejord (tabell 8.8). 
Det siste skipreidetinget, Berger i Idd, lå til adelsjord i tidlig nytid, men 
med en avstand på I km til kirken vil den ikke bli ytterligere vurdert. 
I Frøyland var det sikre tingstedet Henstad krongods, men gården har 
imidlertid ikke belagt ting før så sent som i 1543. Alle de sentrale gårdene 
rundt Tune var trolig også krongods i senmiddelalderen og før, men her 
er tingets nivå usikkert. Det er vanskelig å avgjøre hvor langt tilbake går- 
dene med skipreideting har vært i kongens eie, men alle synes å ha vært 
koblet til et kongelig nivå før 1300-tallet. 

To av skipreidetingene var kongsjord, og én elite-/adelsgods senest til- 
bake til 1300-tallet (tabell 8.8). Når kongen som institusjon bare kan ha eid 
en mindre del av jorden, henholdsvis mellom 17 % i ytre og 2,3 % i indre 
Borgarsyssel mellom 1400- og 1600-tallet, viser dette steder som peker 
seg ut. På dette tidspunktet eide eliten til sammenligning 20 % i indre 
og hele 50 % i ytre strøk, som Onsøy (Lunden 1965, 236; Bjørkvik 1968). 
I en tidlig fase kan, som alt nevnt, huseby-gårder også ha spilt en rolle i 
kongens administrasjon og kanskje særlig for innsamling av ulike typer 
pliktytinger. Når disse trekkes inn, forsterkes bildet som er fremkom- 
met gjennom analysen fra Borgarsyssel ytterligere. Storgården Lekum er 
nabogård til en Husebygård, og både Hovin i Vemme og Kolberg i Onsøy 
ligger bare drøye 3 km fra en huseby-gård. 

For å belyse tingsteder og maktstrukturer bakover i tid vil jeg derfor 
også vurdere tingstedenes lokalisering mot stormannsgårder og gods i 
jernalder og middelalder, og eldre arkeologiske strukturer i form av rike 
gravfunn og gravminner (tabell 8.7). I flere skipreider har gårdene med 
tingsteder latt seg identifisere som storgårder eller gods fra middelalderen. 

I Heggen og Frøyland gjelder dette tre gårder, i Onsøy to, i Råde, Åbyggje 
og Idd én gård, og muligens én i Tune. Alle disse gårdene, med unntak av 
Sandesund, har som vist middelalderkirke på gården eller nabogården, 
medregnet også den usikre på Hisingby. Som tabell 8.7 viser, kan det bare 
belegges storgårder/gods med rikt arkeologisk materiale fra jernalderen i 
tre, muligens fem av skipreidene — Skaun, Frøyland, Tune og på to loka- 
liteter i Råde. 

Når det gjelder storgårder identifisert gjennom navnematerialet, fore- 
ligger slike navn rundt langt flere tingsteder, muligens så mange som 
åtte, fra fire skipreider. Navnene Huseby og kanskje Rakkestad kan også 
indikere at de har vært kongelige administrative gårder i tidlig middel- 
alder eller helst før, som det fremgår av tabell 8.7. Til tross for at 13 av 28 
tingsteder ikke synes å ha ligget til storgods i middelalder og jernalder, 
kan åtte eller flere ha tilhørt en lokal elite i middelalder og tidligere: Østby 
i Skaun, Askim, Båstad og Trøgstad i Frøyland, Huseby og Lundeby i 
Råde, Lekum/ Eidsberg og Folkenborg i Heggen (tabell 8.7). Av disse er tre 
(Trøgstad, Lundeby og Lekum) identifisert som skipreidetingsteder som 
kan ha vært sentrale i sine respektive lokalområder forut for da skipreide- 
tingfunksjonen ble lagt dit, og som igjen indikerer stabilitet. 


8.3 Lokalisering, funksjon og nivå, 
sett sammen 


Samlet ser en at de fleste tingsteder lå sentralt i sin rettskrets, skipreiden 
eller fjerdingen, og i de mest befolkningstette områder. Et annet felles- 
trekk er plasseringen i knutepunkter for gode kommunikasjoner, 
veier og elver. Dette mønsteret har som nevnt likhetstrekk med andre 
land i Nord-Europa (Semple et al. 2020, 264). De skriftlige kildene, og 
særlig diplommaterialet, belyser lokaltingenes funksjoner og nivå på 
ulike måter slik det var i senmiddelalderen og tidlig nytid. Tingtidene 
identifisert i diplomene, sammenlignet med lovenes tider, viser at 
tingene stort sett ble holdt på tidspunktene angitt i lovene. Dermed 
har jeg kunnet skille ut skipreideting på høyere nivå enn fjerdingsting, 
men også belyse lokaltingets funksjoner, som grannestevne, vår- og 
høstting. Den andre metoden jeg har benyttet for å skille skipreide- og 

fjerdingsting, som bygger på tilstedeværelse av øvrighetsrepresentanter 
på tingene, kunnet vise at med fire tingsteder innen hver skipreide har 
skipreidetinget fungert både som lokalting på laveste nivå tilknyttet 
fjerdingen, men som til visse tidspunkt hadde funksjoner for hele 
skipreiden. Av øvrighetsrepresentanter som var til stede på tingene, 
deltok lensmann og lagrettemenn hyppigst, lagmann og sysselmann 
derimot sjelden, selv om sysselmennene kan være underrepresentert i 
kildematerialet. Inntrykket er at lokalsamfunnene i stor grad ordnet opp 
i sine egne anliggender gjennom hele senmiddelalderen. Skipreidetingets 
funksjoner og organisering har gjort at det er etterlatt færre skriftspor 
i form av diplomer. Retterbøter vitner om at sysselmenn inngikk forlik 
med bøndene og var mer til stede i distriktene enn diplommaterialet gir 
uttrykk for. 

Undersøkelsen har vist at lokaltingene ofte ble holdt på og nær kir- 
ker i Borgartingslagen. Kildematerialet viser et mønster med ett sikkert 
tingsted ved en kirke i hvert herred/skipreide, som jeg vurderte opp mot 
herredsting og herredskirker nevnt i Borgartingets eldste kristenrett. En 
gjennomgang av Rødeboken og tiende ca. 1320 (antiquus taxus) avdek- 
ker en eldre kirkeinndeling som jeg knyttet til en eldre herredsinndeling. 
Herredet kan ha dannet mønsteret for denne kirkeinndelingen. Disse her- 
redene faller derimot ikke sammen med skipreidene fra 1277. Dette tolker 
jeg slik at ved en innføring av skipreideting og skipreider har de eldre 
herredene blitt tilpasset et nytt system med innkreving av leidangsskatt 
som regulær skatteytelse og utskrivningsenheter med faste rettskretser. 
En regulær leidangsskatt krever et fastere system for innkreving. I denne 
prosessen flyttet kongen og hans støttespillere det viktigste tingstedet 
nærmere sitt domene, og i prosessen ble underinndelingene samlet i mer 
aritmetiske firdelinger. Dette kan ha skjedd en gang på 1100-tallet. Ana- 
lysen viste at det var færre herreder enn skipreider, og prosessen må ha 
endret noen tinglag. Flere av tingstedene var imidlertid stabile, herunder 
fire av de seks skipreidetingene, som viser hvordan noen lokale stormenn 
kunne styrke sin posisjon, mens andre kan ha fått nye posisjoner i lokal- 
samfunnene i denne prosessen. 

Analysen viste at nær halvparten, 13 av 28 tingsteder, kan ha hatt kon- 
tinuitet bakover i tid til tidlig middelalder og tidligere. Tre av de seks 

identifiserte skipreidetingstedene synes å være koblet til kongen forut 
for 1300-tallet. Flere tingsteder lå også nær en huseby-gård. Eldre møte- 
plasser og religiøse strukturer ble sannsynligvis brukt aktivt for å tyde- 
liggjøre tradisjoner bakover i tid, samtidig som de ble innlemmet i nye 
strukturer og sammenhenger. De administrative grensene viser hvordan 
strukturer tilpasser seg gjeldende samfunnsforhold som del av et orga- 
nisk system, som kan utvides og endres etter gjeldende befolknings- og 
samfunnsutvikling. 

Analysen i dette kapitlet er i stor grad er basert på skriftkilder, diplo- 
mer, skattematrikler, samt også navnemateriale, men til dels også koblet 
til arkeologisk materiale, fysiske kirkesteder og immaterielle stedsnavn. 
I det neste kapitlet står derimot det arkeologiske materialet og tingstede- 
nes fysiske uttrykk, samt naturtopografiske forhold, i fokus, når spørsmål 


om alder og endring/kontinuitet skal analyseres og vurderes nærmere. 

Tingets alder og fysiske strukturer - 
kontinuitet eller endring? 


I dette kapitlet diskuterer jeg tingstedenes organisasjon, alder og fysiske 
struktur med utgangspunkt i arkeologisk materiale, stedsnavn, topografi 
og naturtopografiske forhold, samt analogier fra andre land med sikrere 
kildebelegg. Spørsmålet om kontinuitet og endring i tingorganisasjonen 
står sentralt. 


9.1 Tingorganisasjonens alder 


Arkeologiske strukturer som kan gi indikasjoner om alderen til samlings- 
steder som mulige tingsteder blir diskutert her, særlig kokegropfelt, byg- 
deborger og ulike fysiske strukturer. 


91.1 Kokegropfelt 


Et sentralt spørsmål å diskutere i relasjon til alder og eventuell kon- 
tinuitet er om store kokegropfelt kan være spor etter tingsteder - et 
spørsmål som har blitt aktuelt i den nyere tingforskningen (se f.eks. 
Sanmark og Semple 2013; Ødegaard 2015, 2018 a og b, 2019 a og b). 
Store kokegropfelt som særmerker seg ved et stort antall kokegroper 
uten forbindelse til samtidig og nærliggende bosetning, er i det seneste 
blitt trukket inn og diskutert i en slik sammenheng. Slike felt er rela- 
tivt sjeldne, men er samtidig påvist over store geografiske områder i 
Sør-Norge, Sør-Skandinavia og Nord-Tyskland. I Norge er de hoved- 
sakelig datert til romertid og folkevandringstid, dvs. fra rundt Kristi 
fødsel til 600 e.Kr., men et par steder har dateringer også inn i yngre 
jernalder (Ødegaard 2019b). Lenger sør går kokegropfeltene lenger 

tilbake i tid, til bronsealder og i enkelte tilfeller til førromersk jernalder 
(Henriksen 1999, 90-92, 112; Martens 2005, 37). 

Gropfeltenes funksjoner — ut over matlaging - er omdiskutert og ikke 
entydig (f.eks. Farbregd 1972; Narmo 1996; Henriksen 1999; Gjerpe 2001; 
Gustafson et al. 2005). Størrelsen og den vide geografiske utbredelsen 
tyder på at de har vært i bruk over større områder og ved spesielle anled- 
ninger, der mange folk var samlet, og over noe tid, siden større mengder 
mat synes å ha vært nødvendig. De er derfor tolket som spor etter store 
periodiske forsamlinger kan hende av politisk og rettslig art og der folk 
kom sammen fra større områder. Ingen av dem har hittil vært vurdert i 
en større kontekst koblet til senere kjent rettsorganisasjon med tingste- 
der, slik målet er her. 

Store kokegropfelt i Borgartingslagen omfatter mer enn 100 koke- 
groper.” Til nå er det avdekket fire så store felt i dette området, knyttet 
til gårdene Lunde, Bommestad og Lystad i Vestfold, og Faret i Tele- 
mark (figur 9.1). Jeg vil derfor se nærmere på grunnlaget for å tolke 
disse feltene som tingsteder. Særlig viktig i denne sammenheng er om 
det tegner seg mulige mønstre i forhold til senere administrative og 
rettslige grenser og tingsteder. Kokegropfeltet på Lunde er særlig vik- 
tig, ettersom det ble foretatt en utgravning der i 2011i forbindelse med 
dette prosjektet. 


Lunde i Vestfold 

Det store kokegropfeltet på Lunde, gnr. 2033, i Larvik kommune i Vest- 
fold ble oppdaget ved en geofysisk undersøkelse i 2010 (jf. kap. 4.3.2). Det 
dekker et område på omkring 1,15 hektar, men som ikke er fullstendig 


63 —Kokegropfeltet på Gulli i Vestfold med 142 kokegroper er ikke tatt med. Årsaken er tidsspennet 
fra neolitikum til nyere tid, og også at feltet er tolket som relatert til en bosetning i eldre jern- 
alder og et gravfelt i yngre jernalder (Gjerpe 2008, 47f.). På Førstad i Sandefjord kommune er 
det registrert henholdsvis 11Ikokegroper fra yngre bronsealder til førromersk jernalder og 100 
m sør er ytterligere et kokegropfelt med 27 kokegroper fra yngre romertid registrert (ID 89484; 
Knutsen og Skogsfjord 2010), men ikke tolket som del av samme felt. Dateringen fra førstnevnte 
lokalitet er også svært tidlige. Jeg tar heller ikke med kokegropfeltene fra området rundt Tanum 
kirke i Bærum kommune i Akershus (ID 1123371 1883; Sæther 2010; ID 11230; Wenn 2010; ID 
135876; ID 171715; ID 171716),siden de er registrert som flere lokaliteter med ca. 500-1000 meters 
avstand fra hverandre og kan dermed ikke er definert som et stort felt. Dateringene spenner i tid 
fra yngre bronsealder til vikingtid. 

avgrenset i vest og i nord. Målet med undersøkelsen var å belyse hvorvidt 
stedet kunne ha vært benyttet i forbindelse med tingsamlinger ved Tjøl- 
ling kirke, og om det var resultatet av én eller flere bruksfaser og dermed 
gjentakende samlinger. De geofysiske undersøkelsene ved LBI-prosjektet 
avdekket ca. 750 anomalier, tolket som kokegroper. Utgravningen viste stor 
overenstemmelse mellom kokegropene og de innmålte filene — beliggen- 
het og antall — og avdekket i tillegg flere. Tallet anslås nå til ca. 1000 koke- 
groper, og det er dermed et av de største kokegropfeltene i Nord-Europa. 

Det ble undersøkt i alt 30 kokegroper, dvs. ca. 4-5 % av feltet (figur 9.2). 
Funn av tenner og brente bein, som stammer fra storfe og sau/geit (Huft- 
hammer 2011), viser tilberedning av kjøtt, og at dyr må ha vært brakt til 
stedet. Beina var fragmentariske og kunne i mange tilfeller bare bestem- 
mes til ubestembare pattedyr. Det var derfor ikke mulig å si om det var 
hele dyr eller bare deler av dyrene som ble fraktet til stedet. Det ble heller 
ikke gjort analyser for å si noe om slaktetidspunkt for dyrene, eksempel- 
vis om det var lam, som kunne sagt noe om tidspunkter for tinget. De 
mange ubrente tennene viser derimot at dyrene sannsynligvis ble fraktet 
levende til stedet. Dette ville også vært den letteste måten å frakte dyr på 
i perioden, med dårlige veier (jf. Øye 1998, 47), og trolig har man derfor 
hatt en innhegning i nærheten hvor dyrene ble samlet. 

Noen kokegroper viste flere lagskiller fra mange bruksfaser. Det ble 
tatt ut flere prøver fra topp og bunn, og i enkelte opp mot fire prøver fra 
en struktur, for å datere bruksfaser (jf. kap. 4.3.2). De i alt 38 prøvene 
som ble sendt til C14-analyse, viser et langt tidsspenn fra BC 380 til AD 
630, med en hovedfase i senere del av romertid mellom AD 100 og 400 
(figur 9.3). Kokegropene er altså brukt over flere hundre år og reflekterer 
en tilbakevendende bruk (Ødegaard og Iversen 2017). Det viser at akti- 
vitetene ikke var avgrenset til en kort periode, slik det tidligere har vært 
argumentert for (se f.eks. Martens 2005, 41). Kokegropene må dessuten 
ha vært synlige i terrenget, antakelig som fordypninger i bakken, siden 
de sjelden overlapper. 


64 Skre beskriver et spesialisert kokegropfelt som skal ligge ved siden av kirken på Tjølling (Skre 
2007, 397-400). Denne lokaliteten har imidlertid bare 15 kokegroper, noe jeg anser som for få 
groper til å kunne definere det som et spesialisert felt (jf. Gjerpe 2008, 57). Det er i tillegg hoved- 
sakelig datert til bronsealder (1210-53) f.Kr.), men én grop er datert til 250-430 e.Kr. og én til 
610-680 e.Kr. (Skullerud og Martens 2009). 

Figur 9.2. Kokegropfeltet på Lunde. En sjakt ble åpnet over de undersøkte kokegroper. Foto mot 
NØ, Marie Ødegaard 2010. 

Figur 9.3. Dateringene fra kokegropfeltet på Lunde, kalibrert ox.cal. Illustrasjon: Steinar Solheim. 

Matlaging og samlinger av større forsamlinger krevde dessuten tilgang 
til vann. En naturlig kilde ble også påvist omtrent 300 m nord for feltet. 

Dateringene tyder på at stedet ble brukt gjentakende av mange men- 
nesker gjennom flere århundrer, og det store antallet groper indikerer at 
de har kommet fra et større omland. Eksperimenter har vist at med en 
rund kokegrop med en diameter på I m og en dybde på 0,5 m, kan en 
tilberede mat til minst 30 personer. Dersom kokegropene blir dekket til 
etter bruk, kan de benyttes flere ganger og over flere dager (Pilø 2005, 292 
n. 526). Dersom en regner med 1000 kokegroper på feltet og alle var i bruk 
samtidig, ville de kunne ha blitt brukt til å mette opp til 30 000 personer. 
Mange av kokegropene på Lunde har dertil større diameter og dybde. 
Andre forskere har også beregnet at en kokegrop kunne romme kjøtt til å 
dekke matbehovet til 50 personer (Skre 2007, 403). Teoretisk kunne gro- 
pene da tjent til å mette 50 000 personer. Så høye anslag er likevel lite 
sannsynlige, siden det ville kreve at alle gropene var i bruk samtidig og 
særdeles omfattende aktivitet. 

Ifølge Olavsteksten i Eldre Gulatingslov (G 3), går det fram at 400 
utsendinger møtte på Gulatinget. Dersom en ser for seg at et tilsvarende 
antall var til stede ved kokegropfeltet én gang i året, og at en kokegrop 
kunne brukes til å dekke matbehovet til 30 personer, ville det anslagsvis 
ha vært behov for 13 kokegroper. Frostatingsloven påbyr at en skulle møte 
fastende til tings når sola er i øst og være på tinget til nons, dvs. kl. 15, 
og med forbud mot å spise og drikke på tinget (F I, 3). Dersom dette var 
gyldig ville det trolig ikke bli kokt mer enn ett eller to måltider i koke- 
gropene per dag. Dette gjaldt imidlertid en ordning knyttet til kristen- 
dommen, og betydelig senere enn dateringene fra Lunde. Tingsamlinger 
kunne trolig også vare i noen dager opp til et par uker. Dette fremkom- 
mer indirekte i Gulatingsloven om frigivning av en mannlig trell på tin- 
get, som skulle frigis «fyrste sundagen» (G 4), som synes å forutsette at 
tinget kunne strekke seg over mer enn én uke. I Landsloven (L IIL I) heter 
det at tinget (lagtinget) skal vare så lenge lagmannen ønsker og finner det 
tjenlig av hensyn til sakene, og at lagrettmennene samtykker. Tingtiden 
har altså vært tilpasset saksmengden. Av yngre tingbøker fremgår det at 
lokalting normalt varte bare én dag, unntaksvis to (Iversen 2015c). Ting 
som strakte seg over flere dager og uker er kjent fra andre tidlige større 

ting, som de irske óenach mellom 500- til 900-tallet, og det senere island- 
ske alltinget i middelalderen som kan ha modell fra Vest-Norge (Staf 1935, 
225; Binchy 1958, 115, 122; Jöhannesson 1974, 44-45). 

Teoretisk kan de om lag 1000 kokegroper ha utgjort en brukstid på 
77 år, dersom de bare ble brukt én gang til ett måltid og en antar at 
de betjente så mange som 400 personer. På Lunde gjelder imidlertid en 
brukstid på ca. 700, kan hende opp mot nærmere 1000 år. Hvor mange 
groper som var i bruk samtidig og hvor mange folk som møtte, er van- 
skelig å avgjøre. Når det gjelder gjenbruk, er det bare de siste faser som 
arkeologene har kunnet dokumentere. Flere av kokegropene var imid- 
lertid så grunne at de ikke ser ut til å ha vært gjenbrukt. Det er dermed 
vanskelig å komme noe vesentlig nærmere antall personer som kan ha 
vært samlet på Lunde ut fra kokegropene, annet enn at det ut fra et grovt 
anslag kan dreie seg om flere hundre mennesker og at gjenbruk av koke- 
gropene var vanlig. 

Stedet Tjølling ved Tjølling kirke, om lag 1 km nordøst for Lunde, er 
interessant sett i lys av det tidligere kokegropfeltet, fordi det har blitt 
tolket som et gammelt tingsted. Navnet, som er avledet av Bjödalyng 
på gammelnorsk, er belagt i middelalderske diplomer. Førsteleddet 
kommer av þjóð f. folk, sammensatt med markslagsbetegnelsen lyng 
n. (NG VI, 287-289). Prefikset Þjoð er omdiskutert og er forklart som 
enten flokk, skare eller gruppe av mennesker (Fritzner III, 1024-1025), 
men kan forstås både som genitiv entall Pjoöar og som flertall Bjoö. 
Fritzner tolker ordet som gen. entall Pjodar, med samme betydning 
som i ordene bjöögata, þjóðleið, bjöövegr, allfarvei, og i sammenset- 
ningen bjödarmål og bjödstefna i betydningen allminnelig ting, bygde- 
eller herredsting. Han tolker derfor navnet som «Lynghede, brugt som 
tingsted for det alminnelige lokalting (herredsting) (Fritzner III, 31-32; 
NG VI, 287-289 m/ref.). Gustav Storm støtter denne forklaringen, men 
mener det refererer til Pjoöå i betydningen regionalt tingsted (Storm 
1901, 227). Det foreligger dessuten belegg for et regionalt tingmøte for 
Brunla len på Tjølling så sent som i 1557 (DN I, 1118; jf. kap. 5.4.1). Dette 
taler for at Tjølling var tingsted for folk fra et større område ut fra 
navneformen, og tolket slik lenge før de fysiske sporene etter en sam- 
lingsplass var kjent. 

Tjølling kan ha en interessant parallell i tingmøtet ved den middel- 
alderske byen Linköping i Sverige, omtalt som Lionga ting, og nevnt 
i Östgötalagen som et regionalt tingsted for Östergötaland. Også der 
betyr navnet «tinget på lyngheden» (Brink 2007, 63). Tjøllingnavnets 
alder er omdiskutert. Storm daterer det til eldre jernalder (1901, 227; jf. 
NG VI, 289). Tatt i betraktning det vikingtidsmiljøet navnet inngår i, 
mener Brink at navnet neppe går så langt tilbake i tid, men heller skal 
skrive seg fra yngre jernalder (Brink 2007, 63). Kokegropfeltet ser ut 
til å gå ut av bruk på begynnelsen av 600-tallet e.Kr. Kobler en navnet 
til feltet, ser det likevel ut til at Tjølling-området opprettholdes som 
tingsted for et større omland også senere, men uten at en kan påvise 
direkte kontinuitet. 

Ved Tjølling kirke kjennes også navnet Vollen, av völlr, som navn på 
en flat slette. Navnet kan kanskje referere til en tidligere lyngslette og 
navnet Tjølling. Siden navnet er rekonstruert og det ikke kjennes noen 
gamle navneformer, er dette likevel usikkert. Navneleddet voll er van- 
lig på tingsteder, og også kirkesteder, som i kirkevoll. Navnet kan ha 
vært særlig knyttet til felles møtesteder (Brink 2007, 63). Navnet Lunde, 
hvor kokegropfeltet er lokalisert, kan bety «hellig lund» (Sandnes og 
Stemshaug 1976, 209). Det gir også interessante perspektiver på koke- 
gropfeltets funksjon. 

Nærområdet til kokegropfeltet er interessant i sammenheng med 
mulige tingfunksjoner og som et tidlig rettsområde. Området rundt 
Lunde har tidligere vært undersøkt i forbindelse med utgravningene 
på Kaupang (Blindheim 1969; Blindheim og Tollnes 1972; Blindheim 
et al 1981, 1995; Skre 2007), forut for kunnskapen om kokegropfeltet. 
Rundt Kaupang med sin tidlige urbane struktur fra rundt år 800, ble 
flere store gravfelt anlagt fra den tiden og fram til 950 (Skre 2007, 223, 
440-445; Stylegar 2007, 78ff.). Her lå trolig sentralplassen Skiringssal i 
eldre jernalder, med integrerte kultiske, juridiske og sosiale funksjoner. 
Spor av en hall fra vikingtiden på nabogården Huseby er blitt knyttet 
til huseby-gårdens funksjoner som en kongelig administrativ gård (Skre 
2007, 246). Middelalderkirken Tjølling fra første halvdel av 1100-tallet 
er også spesiell. Med et areal på 394 m2 var den Østlandets nest største 
basilika i tidlig middelalder etter Aker. Den er også den største kirken 

i Vestfold utenfor Tønsberg by, hele 60 % større enn de øvrige stein- 
kirkene i Vestfold, som ikke er større enn 240 m? (Brendalsmo 2003; 
Skre 2007, 391-392; jf. kap. 5.4.1). 

Skre argumenterer for at kirkens sogn og bosetning ikke tilsvarer 
kirkens areal og forklarer det med at den var en fylkeskirke (Skre 2007, 
391ff.). Dersom en ser på det før nevnte tillegget antiquus taxus i Røde- 
boken, kommer det klart fram at Tjølling har tiendeinntekter fra den 
lille Istre kirke. Biskopen har også to netters visitasrett (RB 569). Til- 
legget viser også at de øvrige kirker i Numedal, Berg, Tanum og Kjose 
var egne sognekirker, mens Kodal trolig var anneks under Sandeherred, 
mens Tjøme lå under Nøtterøy kirke. Sandeherred og Tjølling har begge 
relativt høye tiendeinntekter, 16 mark kaup (RB 568f.), mens de øvrige 
kirker har betraktelig mindre, henholdsvis mellom 3 og 8 mark kaup 
tiende. Hedrum, Kvelde og Hvarnes i det senere Hedrum prestegjeld er 
derimot ikke nevnt. Det virker som at tillegget er mangelfullt for deler 
av Vestfold og også Telemark, og en kan ikke ta dette til inntekt for at 
de hørte under Tjølling. Bosetningen i Numedal skipreide var størst 
i de søndre områder. At Tjølling hadde stor befolkning understrekes 
av gårdenes hyppige bruksdelinger i «østre», «vestre» etc. (Ødegaard 
2010, figur 6). Kirken har dermed inntekter av Istre sogn og en større 
bosetning, som forklarer dens høye antiquus taxus og hvorfor kirken er 
så stor. Jeg tolker oppføringene i RB slik at Tjølling var herredskirke. 
Tjølling er også den eneste kirken i Numedal skipreide der det er sam- 
menfall i materialet mellom lokalting og kirke, hva jeg tolker som en 
form for herredsting (jf. kap. 8.2.4). Det forklarer likevel ikke hvorfor 
Numedal skipreide er en så mye større skipreide enn de øvrige i Bor- 
gartingslagen. Kanskje kan det ha noe å gjøre med en tradisjon koblet 
til tingstedet på Tjølling - som et ting for hele skipreiden og senere 
Brunla len? Eid kirke ved tingstedet for Eidsivatinget er også tolket som 
en hovedkirke med inntekter fra et større omland og med tingfunksjo- 
ner (Skre 1998, 78-89). Det gir bakgrunn for å tolke kirken på Tjølling 
som reist på et eldre tingsted (Skre 2007, 396). At kirker var nært knyttet 
til lagtingstedene er også kjent fra Gulatings- og Frostatingsloven (F I, 
3; Hagland og Sandnes 1994, xxvi) og som nevnt også fylkeskirkene og 
sysseltingene i Borgartingslagen. I Sverige kjennes også kirker bygd på 

tingsteder felles for et distrikt (Brink 1990a, 173-175). En tradisjon koblet 
til et større tingsted kan ha ledet til byggingen av den store kirken og 
forklare hvorfor Numedal ble en så stor skipreide. Det er imidlertid lite 
sammenfall mellom herredskirkeområdene indikert av antiquus taxus 
og den senere skipreiden her, og tyder på at inndelingene hadde ulike 
funksjoner eller endringer i grenseløp uten at det er mulig å spore pro- 
sessen nærmere. 

Den korte avstanden på under I km mellom kokegropfeltet på Lunde 
og det senere kjente tingstedet på Tjølling, gjør det nærliggende å se en 
kobling mellom dem. Mens kokegropfeltet synes å gå ut av bruk rundt 
år 600, kan stedsnavnet Tjølling i betydningen tingsted skrive seg fra 
vikingtid om ikke før. Tolkningen av Lunde som et aktivitetsområde 
koblet til et ting må vurderes mot kokegropfeltet på lokaliteten Bomme- 
stad, i underkant av 4 km nord for Lunde. Det er interessant for å se om 
det har fellestrekk og om det tegner seg et felles mønster. Det kan eventuelt 
gi et videre perspektiv enn feltene sett alene. 


Bommestad i Vestfold 
På Bommestad, gnr. 2030, i Larvik kommune i Vestfold, ble det i 2006 i 
regi av KHM foretatt en undersøkelse av et stort kokegropfelt på en ter- 
rasseflate rett øst for Lågen (Samdal og Bukkemoen 2008). Feltet ligger i 
dag 10 m over havet, noe som betyr at feltet ville ha ligget i strandkanten 
i eldre jernalder (Samdal og Bukkemoen 2008, 247). Totalt ble 3,6 dekar 
avdekket med funn av 485 kokegroper og 64 ildsteder. Av disse ble 17 
kokegroper og tre ildsteder C14-datert og viste en brukstid fra førromersk 
jernalder til romertid (BC 180-430 AD), med en hovedbruksfase i eldre 
romertid (AD 0-200), som avtar utover i yngre romertid. Gropene må 
ha vært synlige i overflaten, idet nye groper ble tilpasset de eldre, som på 
Lunde. Dette ble tolket som uttrykk for en intensiv brukstid over noen 
hundre år (Samdal og Bukkemoen 2008, 262). 

Bommestad har ligget sentralt til med god kommunikasjon i møte- 
punktet mellom land- og sjøruter (Gjerpe 2008, 56; figur 9.1). Det var et 


65 Lokaliteten har gitt én datering til BC 1210-930, men konteksten er usikker, ettersom den er fra 
kanten av feltet og er delt av en moderne grøft (Samdal og Bukkemoen 2008, 254,259 tabell 8.2). 


341 


KAPITTEL 9 


kjent overfartssted over Lågen her, ved Holgropa, som kan gå tilbake til 
eldre jernalder (Gansum 2002, 96ff.). Flere fornminner, som hulveier 
og gravfelt, er lokalisert i nærområdet (f.eks. ID 50230, ID 91169; Rønne 
2008; Samdal og Pettersson 2008). Gårdsbosetningen på Bommestad 
ligger på en forhøyning 300 m nordøst for kokegropfeltet (Samdal og 
Bukkemoen 2008, 247). Navnet Bommestad er skrevet Bundingsstadum 
i dativform i RB fra slutten av 1300-tallet, og er rekonstruert og tolket 
som Bundingsstadir og Böndbingstadir, «bondetingsted» (NG VI, 342). 
Tolkningen som «bondetingsted» er basert på at førsteleddet kan være 
genetivsform av bonda þing som omtales i Borgartingsloven (B 14, 566; 
NgL I, 371. Også gammelsvensk inneholder sammensetningen bonde- 
thing (NG VI, 342). At gården Tinghaugen, gnr. 31, ligger nær har også 
gitt støtte til forklaringen Bundingsstadir. Bondetinget, som nevnes i 
Borgartingsloven, er et ting spesielt sammenkalt etter stevning med 
tre netters frist, dersom biskopens årmann har tatt treller for arbeid 
på helligdager. Det var likevel trolig knyttet til et fast tingsted, der alle 
bønder skulle møte (B 14,5). 

Den presise betydningen av prefikset bonde eller bóndi i navnet er også 
til en viss grad omdiskutert (Bjørkvik, KLNM II, 87-95; Skrubbeltrang, 
KLNM II, 84-87; Adolfsen 2000, 18-26; Iversen 2007, 4-7). Etymologisk 
betyr bóndi m. bofast person med egen husholdning (bú) og er blant de 
frie bønder og enhver som var rangert over den vanlige bonde (Fritzner I, 
167f.). Både Frostatings- og Gulatingsloven refererer til en viss gruppe 
bofaste bønder (Bjørkvik, KLNM II, 90; Iversen 2007, 4-7), mens bonde 
i sagaene kan betegne en høvding (Adolfsen 2000, 20). Endelsen -stadir 
er særlig knyttet til gårder fra vikingtiden, men kan også gå tilbake til 
eldre jernalder. Magnus Olsen peker på at de navn som ikke har person- 
navn som førsteledd, kan indikere eldre og sentrale gårder, slik også 
andre forskere har gjort (Sandnes 1976, 294-295 m/ref.). Navnet kan ut fra 
dette være fra eldre jernalder eller senest yngre jernalder, og ha oppstått i 
forbindelse med samlinger på gården. Navnet kan indikere kontinuitet i 
bruk av området som samlings- og tingsted. 


66 Versjon l,etter NKS 1642 4° og Versjon 2, etter Holm 28 4°. Versjon letter AM 78 4° har «stefna 
þing bonda» (alle versjoner er trykt i Halvorsen og Rindal 2008). 

Lystad i Vestfold 

Ytterligere to nærliggende kokegropfelt med en avstand på bare ca. 
50-100 m ble undersøkt i 2000 og 2006 på Lystad, gnr. 138, i Sandar i 
Numedal skipreide i Vestfold (figur 9.1) (ID 91446; C55763; ID 91407). I 
alt ble 106 groper undersøkt, hvorav 12 C14-datert. Dateringene fra de 
to lokalitetene sammenfaller, datert til 50 f.Kr. til 445 e.Kr. De er derfor 
tolket som del av et større, sammenhengende kokegropfelt (Helliksen 
2009). Lystadfeltet ligger sør for Sandefjord, omtrent 800 m øst for 
fjorden, på en flate i et lavt nord-sør-orientert høydedrag. Det er ingen 
forhistoriske gravminner registrert i umiddelbar nærhet, men en mulig 
steinsetning drøye 150 m sør for feltet og en gravrøys ligger helt sør av 
gårdsvaldet. 

Gårdsnavnet Lystad er tolket som et -stadir-navn, Lysustadir, der pre- 
fikset ljós, lys, kan komme av elvenavnet Lýsa, den lyse eller den lysende 
(NG VI, 277; jf. IL, 98). Her renner riktignok bare en bekk, og det er usik- 
kert om denne har hatt dette navnet. Sisteleddet -stadir, som særlig er 
knyttet til vikingtid, men kan som nevnt ha oppstått tidligere, slik som 
Bommestad. Det er ikke annet kildemateriale som indikerer at det har 
vært samlinger på gården etter at kokegropfeltet gikk ut av bruk. Slik 
skiller dette feltet seg fra Lunde og Bommestad. Spørsmålet er om Lystad 
var et kokegropfelt i bruk av folk fra et mindre omland og med funksjo- 
ner som opphørte eller ble flyttet. 


Faret i Telemark 

Det siste av de store kokegropfeltene i undersøkelsesområdet er fra Faret 
ved Skien, og ble undersøkt i regi av KHM i 2001 og 2004 (figur 9.1). 
Faret var et viktig overfartssted til Skien. Kokegropfeltet omfattet 30 
kokegroper innen et 350 m? stort område, men feltet ble ikke fullstendig 
avgrenset (Reitan 2005). Gropene hadde gjennomgående en omkrets på 
1,5 m, og heller ikke her overlappet de med andre groper. Åtte kokegro- 
per ble datert, hovedsakelig fra romertid, 35 f.Kr. til 380 e.Kr. (Reitan 
2005, 181). I tillegg ble et stort antall kokegroper registrert på et jorde 
i nordøst og langs med Galgeholmen (Nævdal 1999). Dette er tolket å 
tilhøre samme felt og er anslått til å omfatte minst 150-200 kokegroper 
(Reitan pers. med.). 

Her er at det også påvist et førkristent gravfelt fra yngre jernalder. Funn 
indikerer videre at det har foregått finsmiing av bronse og bearbeiding 
av jern på stedet. Andre funn tyder på handel med bryneemner (Reitan 
2006, 255), som var en stor eksportartikkel fra Telemark i vikingtid og 
middelalder (Myrvoll 1986; Resi 1987). Spor av en tidligkristen gravplass 
med en tidlig stolpekirke ble også påvist. Kirken er direkte C14-datert 
til den eldste kristne tiden, 1010-1040 e.Kr. (T-17208). Den er dermed en 
av de eldste sikkert daterte kirkene i Norge. En eller to senere faser av 
et kirkebygg ble også identifisert, hvor den siste kan være fra 1100-tallet 
(Reitan 2010, 109). Det er også spor av et rettersted fra senmiddelalderen 
her (Reitan 2005; se kap. 9.1.7). 

Det er ikke funnet spor etter bebyggelse som kan knyttes til disse 
strukturene, men de arkeologiske funnene på Faret indikerer likevel en 
nærliggende gård med sentrale funksjoner i vikingtid og tidlig middel- 
alder. Kirkestedet viser også kontinuitet inn i senmiddelalderen. Det 
kan dreie seg om den tapte Hakasteins kirke, som skal ha ligget under 
Gimsøy kloster (DN I 341, 1354). Et diplom som omhandler en drapssak i 
Melum sogn, viser at den kongelige ombudsmannen mottok vitneutsagn 
ved Hakastein kirke. Det kan tyde på at kirkestedet har hatt en rettslig 
funksjon. Når kirken ikke er nevnt i senere dokumenter, kan det tyde på 
at den ble nedlagt ved svartedauden, noe som ville passe med de senere 
funnene på stedet (Reitan 2006, 268). Mens kokegropfeltet tilsynelatende 
gikk ut av bruk alt ved slutten av romertid, vitner senere strukturer om 
at området fortsatt hadde sentrale funksjoner i yngre jernalder og inn i 
middelalderen. 


Kan kokegropfelt være tidlige tingsteder? 

Disse kokegropfeltene viser, som nevnt, fellestrekk med kokegropfelt over 
større områder i Sør-Skandinavia og Nord-Europa, men feltene i Norge 
er mindre strukturert og generelt noe yngre, slik tilfellet også er i Bor- 
gartingslagen. De er i liten grad blitt undersøkt i relasjon til senere admi- 
nistrative og rettslige strukturer i sine respektive områder. Jeg vil derfor 
se nærmere på og undersøke hvordan kokegropfeltene forholder seg til 
middelalderske tingsteder, administrative inndelinger og landskap, topo- 
grafisk, kommunikasjonsmessig, og i forhold til ressurser og eventuelle 

kultplasser. Lunde og Bommestad skiller seg fra de to feltene på Lystad 
og Faret i størrelse og antall. Både Faret og Lunde ligger på og nær en 
senere sentralgård/sentralområde med viktige funksjoner knyttet til pro- 
duksjon og handel. 

Lokalisering og topografi har vært sentrale elementer i diskusjonen 
rundt kokegropfeltenes mulige funksjoner. Særlig har fremtredende loka- 
lisering og nærhet til vann vært sett på som et viktig fellestrekk, samt at 
feltene ikke er knyttet til nærliggende bosetning (Heidelk-Schacht 1989, 
229; Henriksen 1999; Martens 2005, 42-43). Samlingssteder generelt lig- 
ger ofte nær viktige ressurssoner, som beiteområder. Det har derfor vært 
argumentert for at et viktig trekk ved samlings- og tingsteder er at de 
knytter an til avtaler om fellesrettigheter til kommunale ressurser. Dis- 
kusjoner knyttet til fordeling av områder eller ressurser kan ha inngått 
som et viktig moment på stedene. Hvorvidt folk har kommet til fots, med 
hest eller båt er avhengig av hvor de er lokalisert, men at en har slaktet 
husdyr på stedet vitner om at folk må ha brakt med seg mat, sannsynlig- 
vis levende dyr og som trengte en innhegning. Drikkevann i nærheten 
må også ha inngått som et viktig moment ved lokalisering, som diskutert 
over for Lunde. 

Kokegropfeltene, og de samtidige tunanleggene som også anses som 
tidligere samlingsplasser, ligger ofte på nøytrale og/eller liminale steder 
i landskapet (jf. Storli 2006; Sanmark 2017) - kan hende for å tilsløre at 
mange av samlingene nok var istandsatt av det øvre sjikt av befolkningen. 
Samtidig kan samlinger som kommunale steder ha vært kollektivt drevet 
(Jones 2007, 45f, 50f. ref i Sanmark 2017, 117). Stedene var viktige møte- 
punkter nettopp mellom folket og storbønder, senere kongen og kirkelige 
representanter. Dette gjelder også feltene fra undersøkelsesområdet, og 
de faller dermed inn i et felles internasjonalt mønster. I en tid da religiøse, 
politiske, militære og rettslige handlinger trolig var tett integrert, i form 
av ritualer (Henriksen 2005, 97-98; Sundqvist 2007, 41-43), bidro det til å 
skape samhørighet og gruppefellesskap. Løsninger på konflikter, allianse- 
bygging og andre relasjoner og aktiviteter ble også styrket ved å dele 
mat og drikke (Gjerpe 2001 Rødsrud 2012, 179-182). Stedene ble anta- 
kelig ansett for å ha hatt en viktig betydning for forfedrene. Dette kan, 
sammen med ulike riter, ha styrket stedenes betydning og skapt en varig 

følelse av minne, sted og identitet som bandt folk til det omkringliggende 
landskapet (Semple et al. 2020, 269f.). 

Kokegropfeltene er ut fra dette tolket som spor av store, gjentakende 
samlinger, hvor politiske og rettslige handlinger sannsynligvis inngikk 
som viktige komponenter. I Nord-Europa er faste lovområder kildebelagt 
langt tidligere enn skriftkilder vitner om her nord, alt rundt 500 e. Kr, noe 
eksempelvis frankiske lover er eksempler på (Forum Iudicum c. 471; Codex 
Euricianus 471-476; Lex Burgundionum c. 513, Lex Salica c. 507-511). Det 
er mulig at kokegropfelt kan ha vært viktige møtesteder for folk fra større 
omland, hvor kollektive identiteter, felles normer og regler ble overført 
gjennom generasjoner. 

Til tross for at enkelte felt er belagt inn i yngre jernalder (Bukkemoen 
2011; Derrick 2012; Bukkemoen 2017; Ødegaard og Iversen 2017), gikk de 
store kokegropfeltene langt på vei ut av bruk ved slutten av romertid og 
før 600 e.Kr. I den etterfølgende perioden ses flere store kulturelle, øko- 
logiske og økonomiske endringer i Nord- og Sentral-Europa (Pedersen 
og Widgren 1998, 309ff.; Myhre 2002, 172ff.; Gräslund og Price 2012). I 
Norge reflekteres en del av endringene ved overgangen til yngre jernalder 
i bosetningsmønsteret, ved nedlegging av en rekke gårder i og reduksjon 
i gravfunn (Myhre 2002, 170ff.). 

Disse endringene er blitt tolket som uttrykk for en maktkonsentrasjon 
av ledende slekter i sentrale jordbruksbygder, som resulterte i etablering 
og konsentrasjon i form av storgårder med jordegods av ulik størrelse 
(Pedersen og Widgren 1998, 312-318; Myhre 2002, 161ff., 170; Gräslund 
2007, 114). Det kan igjen ha ført til at rituelle aktiviteter ble flyttet nær- 
mere bosetninger og sentralsteder (Henriksen 2005, 99). Det har også 
vært foreslått at ved opphøringen av kokegropfeltene ble de juridiske og 
militære funksjonene splittet og knyttet til ulike lokaliteter i landskapet 
(Iversen 20 15a). Når kokegropfeltene ikke lenger opprettholdes, kan det 
ha skyldtes endrede maktforhold. Det kan ha gjort tidligere møteplasser 
overflødige, der behovene ble dekket andre steder, men kan hende på 
nærliggende lokaliteter — som en form for områdekontinuitet til forskjell 
fra direkte stedskontinuitet. 

For å belyse dette spørsmålet nærmere vil jeg undersøke stedenes 
lokalisering i det yngre administrative landskapet. Faret lå i det tidlig 

middelalderske fylket Grenland i Ulefoss skipreide på grensen til Gjerpen 
skipreide (figur 9.1. Ingen fjerdinger er kjent her fra middelalderen. 
I Ulefoss var det ni kirker og dermed muligens ni sogn. I tidlig nytid 
hadde området tre herreder, Drangedal (minus Tørdal), Holla og Solum 
(Klettum 2001, 70, 74). Gjerpen skipreide hadde syv kirker og ett kloster 
i middelalderen, og besto av tre yngre herreder, Eidanger, Gjerpen og Sil- 
jan. Når det gjelder kokegropfeltet, som gikk av bruk rundt 400 e.Kr., kan 
dets samlingsfunksjoner ha blitt flyttet fra Faret til bosetningen eller sen- 
tralgården, som riktignok ikke er arkeologisk påvist. Det er så et sprang 
i tid på over 400 hundre år før lokaliteten er påvist brukt som gravplass 
i vikingtid og senere som kirkested i tidlig middelalder. Funnene vitner 
likevel om områdets sentralitet. Om den registrerte kirken er Hakastein 
kirke, kan diplomet fra 1341 være tegn på at det ble holdt tingmøter der. 

I Ulefoss skipreide er det registrert to mulige tingsteder forut for 1591 
(figur 9.1), men langt fra kokegropfeltet på Faret. Det er derimot kort 
avstand til middelalderbyen Skien og Gjerpen/Bratsberg-området, men 
beliggende i Gjerpen skipreide. Der er det registrert to sikre og to mulige 
tingsteder (figur 9.1. Det nærmeste tingstedet er på den nå forsvunne 
gården Haugen innen Skiens middelaldergrenser, men den var trolig ikke 
lokalting (DN XIV, 7/1346; XXI, 284/1420). Gjerpen, gnr. 59 og 60, med en 
middelalderkirke som har gitt navn til skipreiden, kan indikere viktige 
rettslige funksjoner da skipreiden ble navngitt. På Gjerpen lille bodde 
også lagmannen i senmiddelalderen. Diplomene betegner likevel ikke 
stedet som sikkert tingsted (DN I, 405/1370; XXI, 402/1441; XXI, 812/1535). 
De viser imidlertid at Gjerpen var en viktig kirke, noe som understrekes 
ved at presten som regel også var prost i Gjerpen prosti (Løvenskiold 1999 
[1917], 12). 

Om Bratsberg, gnr. 63, i Eidanger sogn var et fast tingsted, er usikkert. 
Gården var sentral i området, kjent gjennom sagaene som stormannssete 
i tidlig middelalder, og er også senere sentral i amtsorganisasjonen (SNL 
2014). Her ble det utstedt diplomer (DN II, 217/1836; I, 1033/1512; III, 
1065/1515), men det er likevel usikkert om det var et vanlig lokalting. På 
andre siden av Skien, på gården Mæla, gnr. 4 og 6, også i Eidanger sogn, 
ble det utstedt en rekke diplomer mellom 1337 og 1460 (DN I, 245/1337; XI, 
71/1384; XI, 72/1385; XIII, 78/1416; V, 577/1426; I, 831/1454; I, 848/1459; I, 

850/1460; III, 905/1474). Siden gården lå utenfor byen og dens jurisdiksjon 
i middelalderen (Hanssen 1901), må det dreie seg om et ruralt ting. Sakene 
gjaldt ulike alvorlige forhold og hvor minst én øvrighetsrepresentant var 
til stede. Det fremstår derfor som skipreidetinget i Gjerpen skipreide. 
Sysselmannen skal også ha holdt til her rundt 1350 (Løvenskiold 1999 
[1917], 10). 

Meælas avstand til Faret er omtrent 2 km. I motsetning til Lunde og 
Bommestad er det ingen navn som knytter Faret til senere tingfunksjo- 
ner. Det er derfor vanskelig å se kokegropfeltet i sammenheng med de 
senere middelalderske tingstedene, som først er belagt fra begynnelsen av 
1300-tallet. Når Faret ligger på grensen mellom to senere skipreider, kan 
det imidlertid indikere fellesfunksjoner for skipreidene. Folk fra Gren- 
land synes omtalt av Jordanes alt i 551 e.Kr. (jf. kap. 5.1 og 9.3), og en må 
anta at et slikt territorielt landskap ville hatt et felles samlingssted. Fra 
kysten har en kunnet ta seg sjøveiene opp til Klosterøyene utenfor Skien 
og også ned dit fra vassdragene i øvre Grenland og Telemark. Her lå Faret 
sentralt. Det er likevel vanskelig å komme noe nærmere spørsmålet om 
Farets mulige samlingsfunksjoner og nærområdet knyttet til senere ting. 

Tre av kokegropfeltene, Lystad, Bommestad og Lunde, lå innenfor 
Numedal skipreide i Vestfold i middelalderen. En fjerdingsinndeling er 
som nevnt ukjent, med unntak av den mulig mindre fjerdingen Istre (jf. 
kap. 6.2 og appendiks 3). Her var det hele ti sogn i tidlig middelalder” og 
fem herreder på 1800-tallet.** Numedal utgjorde dermed en stor enhet 
sammenlignet med andre skipreider i Vestfold og andre deler av Borgar- 
tingslagen (Bull 1918a, 271-273). I areal tilsvarte Numedal skipreide halve 
Vestfold, tilsvarende Vestfolds søndre syssel og det senere Brunla len. I 
dette landskapet ligger Lunde i Tjølling sogn sør i Numedal, mens Lystad 
og Bommestad hører til i henholdsvis Sandar og Hedrum sogn. 

Lystad ligger omtrent I km fra et mulig middelaldersk tingsted. Koke- 
gropfeltet på Lystad gikk trolig ut av bruk alt rundt 450 e.Kr. og hadde 


67 Berg, Tanum, Kvelde, Hedrum, Kjose, Hvarnes, Istre, Tjølling, Sandar and Tjøme, i tillegg til at 
mesteparten av Kodal sogn i Andebu skipreide hørte med. 

68 Hedrum, Sandar, Brunlanes, Tjøme and Tjølling. Her refererer jeg til herredene som er kjent 
fra 1800-tallet, men som kan være langt eldre og basert på eldre administrative områder (jf. 
Rynning 1914, 1-7). 

som vist langt færre kokegroper enn de andre lokalitetene. Stedet lå mer 
usentralt til med dårligere kommunikasjonsforhold. Det er heller ingen 
sikre indikasjoner på senere samlinger her. Lystad bør derfor tolkes i en 
lokal kontekst, som et mulig lokalt samlingssted for et mindre område. 

Lunde og Bommestad skiller seg ut ved at det kan ha vært periodiske 
samlinger der i stor skala gjennom århundrer, trolig for et større omland. 
Stedsnavnene Tjølling og Bommestad kan teoretisk strekke seg tilbake 
til eldre jernalder eller senest vikingtid. Kokegropfeltene gikk ut av bruk 
henholdsvis omkring 600 og 400 e.Kr. Det kan da, særlig for Bomme- 
stads del, ha vært et brudd i bruken som samlingssted på noen hundre år. 
Arkeologiske funn i området rundt Lunde kan vitne om en regional elite 
som kan ha hatt herredømme over store deler av det omkringliggende 
landskapet gjennom størsteparten av jernalderen opp til Kaupang ble for- 
latt på 900-tallet. 

Den store kirken på Tjølling kan ha vært en herredskirke og et 
herredstingsted, og belyser også områdets fortsatte betydning som 
samlingssted i middelalderen. Bare ett tingmøte er sikkert dokumentert, 
men som indikerer et regionalt møtested for hele Brunla len. Det har 
vært argumentert for at Tjølling kirke hadde funksjoner som fylkeskirke 
for søndre Vestfold og ikke den på Hedrum (Skre 2007, 394). Dette 
medfører, som før nevnt, neppe riktighet (jf. over og kap. 54.1. Hedrum 
ligger sentralt i sysselen, og gravmaterialet og kirkens portaler vitner om 
utstrakte internasjonale kontakter og aristokratisk tilknytning i samtiden 
(Lidén 1981, 167; Brun 2010, 168). Riktignok finnes det ikke belegg for 
regionale tingsamlinger her, men som tidligere vist, er det få brev bevart 
fra sysseltingene (jf. kap. 5.4.1). Mot slutten av høymiddelalderen var det 
heller ikke lenger behov for fylkeskirkene i den nye kirkeorganisasjonen 
(Helle 2001, 77-81 Brendalsmo og Eriksson 2015, 118), og termen gikk ut 
av bruk. Det er likevel tenkelig at Tjølling-området kan ha beholdt eller 
overtatt funksjonene som regionalt tingsted. Bosetningen var antakelig 
konsentrert i skipreidens søndre del, og det er ingen tvil om Skiringssal- 
og Tjølling-områdets sentrale betydning, og som trolig også omfattet 
større samlinger. Kirken på Hedrum opprettholdt derimot funksjoner 
i lokalområdet, der nabogården Bakke var rett tingsted på 1300- og 
1400-tallet (DN I, 397/1367; IL, 739/1440; II, 770/1446). 


349 


KAPITTEL 9 


I Tjølling er det kjent ytterligere to middelalderske tingsteder. Et 
«rett tingsted» er lokalisert på gården Løve, gnr. 2044-2046, på 1300- og 
1400-tallet, omtrent 18 km øst for Lunde (DN I, 406/1370; III, 649/1419; 
XI 89/1397; XI, 81/1391). Et underbruk har navnet Tingvoll (MA 1950). 
Som før nevnt, er -voll ofte brukt i stedsnavn på tingsteder, men navnet 
er i dette tilfellet ikke belagt før i 1950-matrikkelen. Siden stedet ligger 
nær Tjølling, kan det kanskje indikere at det ble flyttet hit da Kaupang 
og Skiringssal gikk ut av bruk på 900-tallet. Dette synes imidlertid lite 
sannsynlig, ettersom stedsnavnet Tjølling og Tingvoll begge kan vise til 
mulige vikingtidstingsteder (Sandnes 1976, 31; Brink 2007, 63). Stedene 
kan ha vært tingsteder med ulike funksjoner og nivå. Ettersom det ble 
foreslått at Lunde med Tjølling kan ha vært et høyere nivå ting, kan Løve 
ha vært et lokalt tingsted (jf. Ødegaard 20193). 

Bommestad og Lunde har mange likhetstrekk, selv om antall koke- 
groper og dateringene på Lunde tyder på at området ble brukt over en 
lengre periode og kan ha samlet flere folk fra et større område. Stedene 
ligger ikke i samme sogn, og Lunde har både en middelalderkirke og 
senere tingsted i umiddelbar nærhet. Dersom Bommestads førsteledd 
böndi refererer til personer av høy rang (Munch 1853a, 304; Sandvik 1955, 
45; Adolfsen 2000, 20-26), kan navnet kanskje indikere at stedet var et 
møtested for de fremste representantene i bondesamfunnet. Til tross for 
at det det beskriver langt senere forhold, omtaler sagaene høvdinger som 
arrangerte religiøse samlinger til fastsatte tider av året, for «godt år og 
fred», og hvor tingmøter var en vesentlig del (eks. Olav den helliges saga, 
kap. 77). Tjølling-navnets forledd þjóð kan dermed kanskje ses som tegn 
på at dette var et tingsted for «alle», der folk kan ha kommet fra et større 
område. En dristig tolkning av Lunde/Tjølling med dets beliggenhet nær 
Skiringssal og Kaupang, er at det er et eldre lagting forut for Borg for de 
tre fylkene som dannet et felles lagsogn i 1223 og trolig tidligere, der det 
vil ha hatt en sentral lokalisering (Ødegaard 2019a). Men dette er likevel 
usikkert. Senere var Tjølling ting for Vestfolds søndre syssel og det senere 
Brunla len. Navnene Bommestad og Tjølling synes uansett å henspeile 
på stedenes bruk som samlings- og tingsteder i yngre jernalder, antakelig 
for større omland - og om det ikke dreier seg om en direkte stedskon- 
tinuitet, kan det utgjøre en form for områdekontinuitet. Farets sentrale 


350 


TINGETS ALDER OG FYSISKE STRUKTURER - KONTINUITET ELLER ENDRING? 


beliggenhet i Grenland kan kanskje indikere en møtefunksjon for dette 
landskapet, nevnt av Jordanes i 551 e.Kr., men etter at kokegropfeltet har 
gått ut av bruk. 

Ved å se på forekomsten av store kokegropfelt mot yngre opplysninger 
om tingsteder og administrative grenser, tegner det seg dermed visse 
koblingspunkt, uten at det kan påvises direkte kontinuitet i tid eller 
direkte stedskontinuitet. Stedene rommet trolig mange funksjoner, 
selv om det bare er matlagingsfunksjonen som kan påvises direkte. In- 
direkte viser omfang, gjenbruk, og strukturene til en rituell praksis av 
stort omfang og av lang varighet, som kan ha sammenheng med vik- 
tige fellesanliggende for folk, kan hende fra større områder, der det er 
nærliggende å tenke på sosiale, rettslige, militære og politiske funksjo- 
ner. Gjentatt bruk av stedene kan ha gitt folk et inntrykk av kontinui- 
tet og bånd til fortiden, som igjen ville legitimere og sementere sosiale 
posisjoner. Kontinuiteten i lokalisering av enkelte av kokegropfeltene til 
senere tingsteder understreker hvor viktige disse stedene har vært i folks 
bevissthet over generasjoner, selv om vi ikke kan være sikre på at de har 
vært i kontinuerlig bruk. 

Det militære aspektet med felles forsvar kan ha vært et vesentlig ele- 
ment ved kokegropfeltene. Det germanske tinget, slik det er kjent gjen- 
nom Tacitus og Cæsar, vitner om nettopp hvor viktig militære elementer 
og forsvarsaspektet var ved de eldre samlingene på kontinentet (jf. Green 
1998, 35, 67ff.). Bygdeborgene, som delvis sammenfaller i tid med koke- 
gropfeltene, kan også ha inngått som fellesbyggeri og fellesforetak knyttet 
til forsvar av bygder og landområder (se under). I alt 11 bygdeborger er 
registrert i Numedal skipreide (figur 9.1). På gården Tinghaugen, ca. 2,2 
km i luftlinje sør for Bommestad, ligger én bygdeborg som kan ha kon- 
trollert ferdselen opp Lågen. Ytterligere én er lokalisert der Lågen møter 
fjorden. Lunde ligger mellom og vest for disse bygdeborgene, anslagsvis 
2,6 og 4,6 km. Ingen bygdeborger ligger i tilknytning til Lystad. I området 
rundt Faret er det 12 bygdeborger i en radius på 8 km, alle nær Skienselva 
eller i utkantsområder i overkant av bebyggelsene. Én bygdeborg ligger 
ca. 700 m fra Faret, på en høyde på andre siden av Skienselva og i Gjerpen 
skipreide. Noen direkte kobling mellom kokegropfeltene og bygdebor- 
gene kan derimot ikke gjøres, men det er sannsynlig at slike fellestiltak 

kan ha blitt initiert på møter på kokegropfeltene og det er påfallende at 
mange ligger langs senere kjente administrative grenser. Jeg vil nå se 
nærmere på spørsmålet om bygdeborgenes mulige forbindelse med ting- 
steder som fellesforetak og spørsmålet om alder. 


91.2 Bygdeborger 

Felles for de fleste tolkninger av bygdeborger er at de inngikk som ledd i 
forsvar og beskyttelse av befolkningen, enten om de bodde innen et topo- 
grafisk avgrenset territorium eller som mer kulturelt definerte områder 
(Myhre 1987a; Stylegar 2001; Olausson 2009; Bernt 2012). De kan da ses 
som ledd i en gruppe eller samfunns forsvar av et område og som felles- 
byggeri, enten det er initiert av en elite eller av lokalbefolkningen selv. Det 
er derfor nærliggende å se dem i tilknytning til lov, rett og maktutøvelse — 
som en tidlig form for forsvarsordning, slik den mer utviklede sjømili- 
tære leidangen langt senere i perioden. Over halvparten av bygdeborgene 
er datert til yngre romertid og/eller folkevandringstid, men har også vært 
i bruk i førromersk jernalder og inn i vikingtid (Ystgaard 2014, 155). De er 
derfor blitt trukket inn i analysen, og sett i relasjon til de yngre middel- 
alderske tingsteder og administrative grenser, men også middelalderveier 
og bosetning. Slik vil jeg vurdere ulike funksjoner for lokalsamfunnene 
knyttet til spørsmålet om mulig kontinuitet og tidsaspekt. 

Bygdeborgene er sjelden eller aldri lokalisert ved tingsteder, men flere 
lå nær de senere kjente administrative grensene, skipreidene og fjerdin- 
gene. De fleste bygdeborger i undersøkelsesområdet ligger i utmark og 
utenfor antatte bosetningssentra. Der kan de ha kontrollert innfartsårer/ 
veier til og mellom bygdene, som senere kan ha blitt skipreidenes sentra, 
særlig dersom de var basert på naturlige grenser mellom bygdelag. Jeg 
har dermed ikke kunnet finne noen klar forbindelse mellom bygdeborger 
og selve tingorganisasjonen. De ser i større grad til ut til å være anlagt 
for å kontrollere og overvåke veier og sentrale områder, slik også andre 
har argumentert for (Mitlid 2003; Ystgaard 2014, 205-208). I tid faller de 
riktignok i stor grad sammen med kokegropfeltene, men uten at jeg kan 
se noen nær geografisk forbindelse. Indirekte kan de ha en viss forbin- 
delse med kokegropene som uttrykk for fellesanliggende, og flere borgers 

nærhet til senere administrative grenser kan vitne om at mange av disse 
kan bygge på eldre, topografiske grenser mellom bygder og områder. På 
den måten kan de, om enn indirekte, gi viktige indikasjoner om ting- 
systemets alder og opphav. 


91.3 Stedsnavn 


Noen få stedsnavn som kan henspeile på eldre rettslige funksjoner, kan 
fortsatt lokaliseres i landskapet. Jeg vil derfor undersøke om navnene 
kan belyse alder i et mer samlende perspektiv med utgangspunkt i de 
ni undersøkte skipreidene i Borgarsyssel. Jeg inkluderer bare stedsnavn 
som kan ha relasjon til de identifiserte tingstedene, eller navn som belyser 
mulig samlings- eller tingsted og galgesteder. Enkeltliggende kultnavn er 
ikke tatt med (figur 9.4). Jeg ønsker også å belyse spørsmålet om alder i 
lys av den forskningen som har behandlet forbindelsen mellom førkristne 
gravminner, kult, tevlinger, markedsplasser og ting. 

Flere navn/navneledd, som -haug, -voll, -lyng og -vi, er som nevnt sett 
i sammenheng med tingsteder (Brink 2003, 66). Navn med haug som 
etterledd er ofte koblet til gravhauger, brukt sekundært som tingsteder 
i Skandinavia (se kap. 9.2.2). Denne forbindelsen er kjent fra hele Nord- 
Europa, der Tynwald Hill på Isle of Man er en av de mest prominente 
«tinghaugene» hvor lover fortsatt blir ratifisert den dag i dag. Navnet skal 
komme av bingvollr, «lovlig tingsted», et navn som har mange paralleller 
i Norden, med Pingvellir på Island som det mest kjente (Brink 2003, 64). 
Etterleddet -voll forekommer som før nevnt ofte på tingsteder (Hedblom 
1958, 75-76; Brink 1990b, 470). De er begge fra siste del av vikingtiden, og 
viser en nær kobling mellom tinghauger og tingmøter på fremtredende 
hauger eller høyder (Brink 2003, 64). Tjølling og Liunga ting i Östergöta- 
land, med henholdsvis etter- og forleddet lyng, er alt tidligere nevnt som 
fremtredende tingsteder nær et kirkested, bydannelse og kongsgård (jf. 
kap. 9.1.2). 

Ordet þing er kjent i alle germanske språk med betydning både som 
«tid» og «møte». Etymologien er uklar - om tid eller møte er det opp- 
rinnelige. Ordet þing er kjent i gammelengelsk i samme betydning, fra 
dikt og lovene til Hlothere (673-685) og Eadric (685-686) fra sent 600-tall 

Figur 9.4. Kart over stedsnavn som angir mulige steder for ting, skeid og rettersteder i Borgarsyssels 
skipreider og fjerdinger. Kart: Marie Ødegaard. 


(Hlothere and Eadrics code; Pantos 2004, 183). Noe senere ble ordet 
erstattet av (ge)möt (Pantos 2004, 181 m/ref.), for så igjen bli innlemmet i 
språket ved vikingenes ankomst og som fikk nedslag på alle De britiske 
øyene (Pantos 2004, 182f., 196). En eldre rot kan muligens spores i ordet 

tenku i betydningen «varighet», «utvidet» eller «strakt tid» (Falk og Torp 
1906, 930; Bjorvand og Lindman 2000, 940). Det tidligste, om enn indi- 
rekte, belegget for ordet ting på germansk er fra 200-tallet, innrisset på 
en steinsøyle og skrevet som Thincso* (Wenkus 1984, 443; Iversen 2013, 
10). Her nevnes navnene Beda og Fimmilena, to frisiske termer som er 
knyttet til ulike typer juridiske møter: bodting (de som skulle delta kalles 
inn) og fimelting (innkalt for en spesifikk grunn/sak) (Green 1998, 34), 
som begge forekommer i frisiske lovtekster fra 1100 e. Kr og senere. I til- 
legg omtales såkalte germanske gruppers ting av Julius Cæsar alt i 50 f.Kr. 
(Iversen 2013, 10 m/ref.). 

To vikingtids runeinnskrifter, Forsaringen fra 800-900-tallet fra 
Forsa kirke i Hålsingland og Oklundasteinen fra tidlig 800-tallet fra 
Östra Husby i Östergötaland, inneholder ordet vi av vé n. som betyr «hel- 
ligdom» (Fritzner III, 882) og som er koblet til tingsteder. Innskriften og 
alderen på Forsaringen er omdiskutert (f.eks. Lönnqvist og Widmark 
1997, 151; Brink 2003, 2004; Kållström 2010; Löfving 2010). Innskriften 
omhandler økende bøtebetaling dersom en ikke respekterte tingets dom, 
avsatt innenfor et vi eller kultsted. Det er den eldste kjente rettsregelen 
fra Skandinavia (Ruthström 1990, 41-56; Brink 2003, 67-68; Sundqvist 
2007, 164-185). Ringen skal tidligere ha vært festet på døren til Hög kirke, 
et sted med store gravhauger, kirkested og kongsgård. Gården er nevnt 
i Hålsingeloven som Uppsala öd, som tilhørte svearnes konger (se kap. 
9.15). Oklundasteinens innskrift nevner et vi som et tilfluktssted for en 
mann som hadde begått og innrømmet en kriminell handling og der på 
den hellige plassen ble beskyttet fra blodhevn (Brink 2003, 68). Det er 
tolket dithen at det eksisterte en form for asylrett ved slike kultplasser 
i tidlig vikingtid (Kållström 2005, 758). Viet kan ha hatt et hellig bånd, 
kanskje et vebånd (F I, 2; jf. kap. 4.1, 8.2.1 og 9.2.2). Det er også nevnt 
i Hirdskråen (NgL II, 433) i forbindelse med husting. Der skal merkes- 
mannen gjøre vebånd, som nevnt antakelig av hasselkjepper, så vidt som 
behøvdes, og sette ned kongens merke i midten (Holmgren 1929, 31). Det 


69 Deo Marti Thincso et duabus Alaisigatis Bede et Fimmilene et n (umnibus) Aug (ustormum) Germ 
(ani) civis Tuihanti v (otum) s (olvit) I (ibens) m (erito). Oversatt til engelsk: To the god Mars Thinc- 
sus and the lwo Alaisagae, Beda and Fimmilena, and the divine spirit of the emperor, the German 
tribesmen from Tuihantis willingly and deservedly fulfil their vow (Iversen 2013, 10 m/ief.). 

er dermed flere beskrivelser av et vi som en hellig, avgrenset plass for 
rettslige handlinger i vikingtidens Skandinavia. 

I Midt-Sverige er åtte lokaliteter i de senere år blitt arkeologisk under- 
søkt og tolket som vi — hellige plasser - på grunnlag av stedsnavn og 
arkeologiske funn som jernringer og steinkonstruksjoner. Dateringene 
spenner i tid fra 400 f.Kr. til 1060 e.Kr., men de fleste før overgangen til 
vikingtid (Bäck og Stenholm 2012, 112f. m/ref.). På Lilla Ullevi i søndre 
Uppland, datert til 600-750 e.Kr., er det funnet et innhegnet område av 
stolpehull og ildsteder, og tolket som en type vebånd, og dessuten mange 
jernringer og amulettringer av varierende størrelse og utforming (Båck 
og Stenholm 2012). Ringer (baugr, hringr) er sterkt symbolladet, også i 
førkristen tid (Brink 1996b, 48). Noen kan ha vært edsringer, som anta- 
kelig var vanlig på tingsteder (Habbe 2005, 145), brukt når en inngikk 
avtaler. Forsaringen har også vært diskutert som en edsring (Brink 1996b, 
46; Habbe 2005, 138£.). 

Samlet gir dette grunn til å vurdere visse typer stedsnavn i land- 
skapet i forbindelse med rettslige funksjoner (jf. Svensson 2015b; Albris 
2017; Ødegaard 2018a). Brink hevder at slike stedsnavn ofte forekommer 
i tørrlendte områder, på lyng, voll, men også ås, vång/vang, og muligens 
også åker, og dermed egnet som samlingsplasser (Brink 2004, 210). Suf- 
fiks som -lund og -hov kan også indikere samlingsplasser som kan ha 
hatt både kultiske og rettslige funksjoner (Brink 2003, 64), men er mer 
usikre. 

I alt 24 lokaliteter med 35 navn kan peke mot ting i de undersøkte 
skipreidene i Borgarsyssel (tabell 9.1 og figur 9.4). I alt har 16 lokalite- 
ter mulige fing-navn, fire leik-navn, og åtte kult-navn. Kategoriene over- 
lapper hverandre noe, og kan indikere både ting og kult. De resterende 
syv stedene har galgenavn i tilknytning til rettersteder. Ti av navnene 
forekommer ved et ting- og kirkested, enten ved selve kirkestedet eller 
nabogården som tidligere har utgjort én matrikkelgård (tabell 9.1). Dette 
kan kanskje tolkes som tegn på kontinuitet bakover i tid. I Skåne, hvor 
rettsorganisasjonen er godt undersøkt, er det vist at tingsteder flyttet på 
1600-tallet. De nye tingstedene dannet likevel ikke nye navn, slik at de 
som finnes bevart i landskapet skriver seg fra før endringene (Svensson 
2007, 211). Bevarte navn i landskapet kan dermed gå langt tilbake i tid. 

Tabell 9.1. Oversikt over tingstedene i forhold til arkeologisk materiale, kirkested og stedsnavn 
koblet til ting. * indikerer det at stedet bare er identifisert av stedsnavn 


Skipr Tingsted Kategori Ark.mat Kirke  Stedsn. Navn Eldste 
belegg 
Onsøy Kolberg Sikker x x x (ting) Onsøy tinghaug 1500-t 
Hauge Sikker x (kult) Hov (nabo) 1472 
Mulig* x x (tingog  Forsetlund 1397 
kult?) 
s x (galge) Tjuvtangen ukjent 
Skaun Rakkestad Sikker x x (galge) Galgemyren ukjent 
Østby Sikker x (nabo) x (ting) Tingberget 397 
(bingbærghom) 
Heggen Lekumm/ Sikker x x (leik) Lekum 405 
Eidsberg 
Froy- Henstad Sikker x (ting, leik, (nabo) Løken Løken 1421 
land kult) med underbruk Tingvoll, -bo 


Tingvoll, Tingbo, og -haug 


Tinghaug, (nabo 1950 
til Hov) Hov 1336 
Mulig* x (ting) Tinghaug 612 
Mulig* x (ting) Tinghaugen 808 
Mulig* x (ting) Tingstad 950 
Mulig* X x (ting) Tinghaugen SI. 1600-t 
% x x (galge) Morstang 397 
Ràde Huseby Sikker x x (kult) Tesa 397 
Lundeby Sikker X x (nabo) x (kult, ting) Lunde(by), 322 ukjent 
Tingstedet 
* x x (galge) Galgehytten ukjent 
Åbyggje Mulig x (ting) Tingvoll 950 
% x (galge) Galgeholmene, ukjent 
Galgegrunn 
Vemme Hovin Sikker x x (kult) Hovin 363 
Idd Berger Sikker x (kult, leik) (nabo) Hov, Hov 1344, 
Lekevoll + Lekevoll 
Vevlen v/Idd 950, 
kirke) Vevlin 1593 
Asak Sikker x x (kult) Asak 344 
Mulig Q) X x (ting) Tingsbu* 950 
* x (galge) Galgebakken 773 
Tune Tune Sikkert x x x (ting,leik) Tingvoll, 800-tallet 
mellom- Tingvollheimen 
nivåting og Tingstad 
(usikre), 


Lekevoll (nabo) 

Denne undersøkelsen har vist at seks gårder har gitt navn til fjerdinger. 
Derimot har ingen gitt navn til skipreider, som i større grad har eldre 
distriktsnavn. Fjerdingsnavnene tyder på at gårdene de har fått navn etter 
var sentrale da fjerdingen ble opprettet og kan ha hatt funksjoner i retts- 
organisasjonen. Det ble vist flere eksempler på dette, f.eks. Rakkestad i 
Skaun og ved flere av fjerdingene i Heggen. Tabell 9.1 viser at gårdsnavn- 
ene gjennomgående har eldre belegg enn underbruk og andre smånavn, 
som var knyttet til mindre lokaliteter. Disse er sjeldnere skriftlig belagt 
og lettere utsatt for navnetap. Navn med -ting har en fonetisk sett stabil 
oppbygning, og sammenblandes derfor sjelden med andre ord og endres 
heller ikke så lett over tid (jf. kap. 4.3.4). Det er relativt mange slike navn 
i de ni undersøkte skipreidene, i alt 16 fordelt på 11 lokaliteter. Metodisk 
anses navnene også som sikrere referanse til rettsfunksjoner dersom det 
er bevart flere slike navn på ett sted. Det er tilfellet ved Henstad i Frøy- 
land, Tune i Tune og muligens ved Berger i Idd skipreide (tabell 9.1). Siden 
mange navn er sent dokumentert, er det likevel usikkert hvor langt til- 
bake i tid de kan gå. Jo eldre belegg, desto sikrere må de være. 

I fire skipreider er det nær forbindelse mellom tingsted og stedsnavn 
med prefikset-ting (tabell 9.1). Dette gjelder Tingberget Pingbærghom ved 
Østby i Skaun, Tinghaugen ved Kolberg i Onsøy og Tingstedet ved Lun- 
deby i Råde. I tillegg kjennes tre tingnavn, Tingvoll, Tingbo og Tinghaug 
i Askim sogn i Frøyland, men uten andre belegg for tingsted fra middel- 
alderen. Disse var alle underbruk til gården Løken, som også er et sam- 
lingsnavn. Det åpner for at det var et eldre samlings- og tingsted i Askim, 
forut for den antatte sekundære oppdelingen av fjerdinger i skipreiden, 
trolig før nedgangstiden etter svartedauden og 1400-tallet. 

Flere av navnene er knyttet til gravhauger og steinsetninger, i alt syv 
eller muligens åtte av navnene med -ting i Borgarsyssel. Også i andre ste- 
der av undersøkelsesområdet forekommer dette, som Tinghaugen ved 
gården Lindem i Lindheim skipreide i Grenland og Tinghaugen ved Efte- 
løt i Sandsvær. Atle Omland, som har undersøkt gravhauger og stein- 
setninger tolket som tingsteder i Agder, har påvist 20 gravhauger med 
ulike varianter av navnet Tinghaug, hvorav fem er kjent som tingsted i 
middelalderen (Omland 2010, 216-218). Hele 37 steinsetninger med vari- 
anter av navnet Tingstedet ble også påvist. De fleste kilder som kobler 

gravhauger til ting i Agder er imidlertid yngre enn forholdene i Viken, 
fra 1800- og 1900-tallet, men han har også et eksempel på et tingsted 
med tinghaug-navn belagt langt tidligere, i 1492 (DN V, 957). Det taler for 
at det kan være hold i tradisjonen. Også i undersøkelsesområdet er det 
eksempler på slike eldre belegg, slik som Tingberget i Skaun, nevnt i 1397, 
og Onsøy tinghaug, skriftlig kjent på 1500-tallet. Den kan knyttes til en 
naturlig haug eller berg og ligger dessuten ved et sikkert belagt tingsted 
på 1400- og 1500-tallet (jf. kap. 7.1.6). Eldre eksempler er kjent fra Danela- 
gen, som f.eks. Tingoe ved Bury St. Edmund i Suffolk, skrevet Thinghowe 
1042-1466 (Anderson 1934, 95), og som viser at tradisjonen kan gå tilbake 
til 1000-tallet. Når slike navn også er omtalt i sagaer og lover, styrker det 
tolkningen som lokaliteter for ting. Generelt viser materialet fra 
Skandinavia og øyene i vest, Irland og England er nær kobling mellom 
tingsteder og gravfelt, herunder særlig gravhauger (f.eks. Sanmark og 
Semple 2013; Gleeson 2017; Sanmark 2017; Semple et al. 2020). 

En gravhaug i seg selv er likevel vanskelig å bruke for å datere ting- 
funksjonen, da haugen kan være langt eldre. Navn som Tingvollheimen 
og Tingstad ved Tune er derfor mer usikre. Dette er navn på store gravfelt 
ved Tune fylkeskirke og kan ha fått navn som følge av tingtradisjoner 
knyttet til kirken. På Tingvollheimen er det, som nevnt, funnet spor av 
en hall eller en kultbygning som kan indikere samlingsfunksjoner. Ting- 
haug trenger heller ikke å vise til selve tingstedet, og enkelte forskere hev- 
der at det like gjerne kan bety «haugen på vei til tingstedet» (Dalberg og 
Sørensen 1979, 18, 74f.; Svensson 2007, 20 15b). Det kan være aktuelt for to 
nærliggende Tinghaug-lokaliteter i Frøyland, der neppe begge har hatt 
tingfunksjoner. Det kan også gjelde andre navn som ikke er registrert 
nær et mulig middelaldertingsted (tabell 9.1). Det er likevel tenkelig at 
det kan vise til eldre ting og dermed endringsprosesser. Slike navn kan 
også ha vært i bruk over en lang periode fra forhistorisk tid og gjennom 
middelalderen, men må da ha hatt et reelt innhold. Tingstad-navn med 
endelsen -stadir, en navnetype som var produktiv i yngre jernalder og 
kan hende før, gir muligens et sikrere grunnlag for dateringer. Ingen av 
de øvrige navnene synes imidlertid å være eldre enn yngre jernalder og 
gir ingen sikre holdepunkter for når lokaliteten ble navngitt. Når mange 
ligger nær et middelaldertingsted, og også kirkesteder, kan det tyde på 

eldre samlingsfunksjoner, kanskje eldre enn middelalderen. Dette er et 
fellestrekk for ting over store deler av Nord-Europa. 

Det er ofte blitt postulert at ting og kult foregikk på samme sted, også i 
noen grad koblet til markeder og tevlingssteder (Bugge 1920; Schiick 1926, 
Seip 1934, 4; Brink 2003, 50). I undersøkelsesområdet ser det også ut til at 
enkelte tingsteder har et kompleks av samlingsfunksjoner av ulik alder 
og karakter, der kultsted/samlingsplass, middelaldersk tingsted og kirke 
inngikk på samme sted. Dette kan være tilfelle ved Huseby og Lundeby 
i Råde, Askim og Henstad i Frøyland, Hovin i Vemme og ved Nordby/ 
Os og Østby i Skaun. Det samme gjelder Idd kirke og tingstedet på den 
nærliggende gården Berger, med flere andre samlingsindikerende navn i 
området rundt. Det tyder på at de har vært sentrale som samlingssteder 
med stor tidsdybde i bygdene. Steder med flere samlingsfunksjoner synes 
å forekomme på visse typer steder i landskapet som et multifunksjonelt 
sted, og med en spesiell posisjon. Dette vil jeg se nærmere på. 

Når det gjelder ting og eventuell kobling til markedsfunksjoner, har 
dette i liten grad vært undersøkt. I en studie fra 2018 diskuterte jeg 
tingsteder opp mot markeder i Borgartingslagen (Ødegaard 2018b). 
Fem markeder er kjent her, hvorav fire ligger nær mulig tingsteder: 
Sem, Missingen, Komnes og Bø.” Senere har jeg også sannsynliggjort 
at det også kan ha vært et marked på gården Lyby, nær det sannsynlige 
tingstedet på Dilling, i Varna skipreide (Ødegaard 2019c). Ved det 
sannsynlige tingstedet ved Bø gamle kirke i Lindheim skipreide i Grenland 
ble det funnet hele 880 mynter under kirkegulvet, hovedsakelig fra 
middelalderen, som kan tyde på en spesiell økonomisk aktivitet (Skaare 
1986; Skre 1986; Sawyer 2003, 172f.). Hva slike myntfunn representerer, er 
likevel omdiskutert. Det mulige tingstedet Komnes i Sandsvær, som kan 
komme av Kaupmannsnes, sms. med kaupmadr, handelsmann (NG V, 
371), kan også henspeile på et marked. I Eiker ble det foretatt en organisert 
metalldetektor- og geofysiskundersøkelse i regi av NIKU i 2016, som kan 
ha vært et marked (Kristiansen et al. 2016). Tidligere har jeg identifisert 
gården som nabogården til tingstedet på gården Sem (Ødegaard 2013; jf. 


70 Det var også et marked på Heimdalsjordet i Vestfold (Bill og Rødsrud 2013), men ingen tingste- 
der kjennes derfra. I tillegg kommer vikingtidsbyen Kaupang som hadde marked og ting, men 
sannsynligvis representerer et regionalt og ting på høyere nivå (jf. Skre 2007; Ødegaard 20194). 

appendiks 4). Videre er det i Missingen i Råde gjennom arkeologiske- 
og metalldetektorundersøkelser påvist spor etter et sentralsted og mulig 
handels- og verkstedsområde med kontinuitet fra eldre romertid til 
middelalder (Maixner 2015, 37-38). Stedet er ikke nevnt som tingsted 
i diplommaterialet, men når det har gitt navn til en fjerding, kan det 
sannsynligvis indikere en rettslig funksjon da fjerdingen ble navngitt og 
med mulig marked og tingsted på samme gård (jf. kap. 7.1.4). 

Det er særlig tingstedene på høyere nivå som peker seg ut når det gjel- 
der markeder. Sverre Steen påpeker likevel at ingen av de norske lag- 
tingene har skapt markeder (Steen 1933, 274f.). Det er imidlertid klart 
at de senere lagsogntingene, og også hyllingstingene, knyttes til viktige 
sentra og byer som i økende grad utover fra 1100-tallet ble kontrollert av 
bylov og lagmenn. I 1299 forsøkte kongen å forby all handel utenfor byene 
(NgL II, 41-2). Lagmannstevnene i Oslo var på 1300-tallet holdt ved 
faste som var tiden for det gamle Oslo-markedet, som kan gå tilbake til 
1200-tallet om ikke før (Bull 1918b, 38; Seip 1934, 49 m/ref.). Som vist, ligger 
Kaupang i Vestfold nær det store kokegropfeltet på Lunde med samlings- 
plassen og tingstedet på Tjølling. Sikrere eksempler er kjent fra Sverige, 
som f.eks. Distinget (Disa bing) og Dismarknad ved Gamle Uppsala (Olav 
den helliges saga, kap. 77; Granlund, KLNM III, 112-115), og Jamtamotet og 
Gregoriemarknaden i Jåmtland (Bergner 1987, 23; Nordberg 2006). Under- 
søkelser på Tingvellir på Island har derimot ikke kunnet avdekke noen 
utstrakt markedsfunksjon, slik det tidligere har vært antatt. Handel fore- 
gikk heller i havner nær lokale tingsteder (vårbing) (Mehler 2015). Det all- 
menne tinget for Irland var koblet sammen viktige fellesfunksjoner, som 
beslutningstaking og ulike konkurranser og festiviteter (Gleeson 2015, 
2018). Flere byer og tingsteder faller sammen i England (Britnell 1978), men 
det er ikke belegg for handel på lokale møteplasser (Pantos 2002, 87f.). At 
det skjedde transaksjoner og handel på møtesteder når folk kom sammen 
fra større og mindre områder også i Norge, er likevel sannsynlig. Det er 
derimot ikke tegn på at det skjedde i regulerte og faste former. 

Når det gjelder forekomst av såkalte tevlingsnavn, sammensatt med 
-leik og -skeid, er 30 identifisert i 21 skipreider/herreder i Grenland, Vest- 
fold og Vingulmark fylker (figur 9.5). Navnet skeid kommer av gammel- 
norsk skeid n., i betydningen bane til kappløp eller kappridning (Rygh 

1898, 75). Navn sammensatt med leikr m. kan komme av samlingsplass 
til ulike tevlinger, som bryting, hestekamp og hesteveddeløp (Rygh 1898, 
64-65). Frostatingslagen og Landsloven inneholder visse bestemmelser 
som regulerer hestekamper, og forbyr andre enn eieren å egge hester til 
kamp (F X, 46; L VIL, 36). 

Undersøkelsen i Borgartingslagen viser bare ett eksempel på sammen- 
fall i lokalisering mellom skeid-navn og tingsted; i Lekum i Heggen, men 
fem ligger på nabogårder til ting: Moland prestegård med Hestevollen og 
tingstedet på Væting i Fyresdal, Skeimo og Tveit nordre med to tingsteds- 
indikerende navn (Tingstøodden og Tingstøåsen) i Kviteseid, Vøien og 
Løken i Bærum, Dilling og Løken i Varna skipreide (jf. over og Ødegaard 
2019c), og Andebu prestegård og Skjeau. Sistnevnte ligger imidlertid 
trolig i forskjellige skipreider, henholdsvis Arendal og Råbygge. Det er 
dermed fem eksempler på nær forbindelse mellom skeid og tingsteder i 
Borgartingslagen. Ytterligere to slike navnelokaliteter ligger i mindre enn 
I km i avstand, Ryen og Løkja i Hitterdal, nå Notodden, og Sande kirke 
og Skjøll i Sande skipreide. Undersøkelsen viser videre at fem skipreider 
har flere enn én skeid-lokalitet, tre skipreider har tre skeid-navn (Ulefoss, 
Arendal og Follo) og to (Asker og Idd) har to slike navn. 

I de fleste tilfeller ser det likevel ut som det vanligste var ett skeid i 
hver skipreide med funksjoner for hele området. At skeid som regel var 
møtested for større områder eller regioner, er også påpekt andre steder 
(Loftsgarden et al. 2017; Ødegaard 2021). I de tilfellene der det er flere 
enn ett skeid i hver skipreide kan det tyde på ulike alderslag og at det har 
skjedd endringer i lokaliseringen (figur 9.5). 

Ulike typer kultnavn er vanlige i Borgartingslagen. Det kan ha sam- 
menheng med at stedene var relatert til ulike former og miljøer for kul- 
tisk samhandling, privat, felles så vel som høyere sosiale sjikt (Vikstrand 
2001, 410-415). I de ni undersøkte skipreidene i Borgarsyssel, ligger flere 
kultsteder på eller ved tingsteder (tabell 9.1). Frøyland skipreide har hele 
ti slike navn, åtte er registrert i Råde og seks i Onsøy. I Idd skipreide med 
tingstedet på Berger nær Idd kirke, ligger nabogården Hov, og det er bare 
om lag 17 km til Vevlin (jf. kap. 7.17). I Råde ligger begge de sikre ting- 
stedene nær steder med kultnavn, Tesal av Tyrs sal» eller «hov» på gården 
Huseby, og Lundeby som kan komme av «hellig lund» (jf. kap. 7.14). 

Kildematerialet vitner likevel ikke om noen generell samlokalisering av 
kult og ting, selv í sentrale bygder. Mange kult- og tingsteder viser like- 
vel sannsynligvis tilbake på eldre samlingssteder, særlig de som er koblet 
til senere kirkesteder. Som tidligere vist, forekommer enkelte slike navn 
ved kirkesteder. Det kan indikere kontinuitet, slik som Hovin i Vemme 
skipreide. Det er imidlertid vanskelig å benytte navnene alene til å belyse 
tingenes alder (jf. også Ødegaard 20183). 


91.4 Hyllingsting 

Hyllingsting som representerer tingsteder på et høyere nivå, sto utenfor 
den geografisk-hierarkiske oppbygningen for øvrig. Jeg vil se nærmere på 
spørsmålet om alder for slike ting og går derfor inn på arkeologiske spor, i 
dette tilfellet dokumentert for Haugatinget. Gårds- og tingnavnet Haugar 
er navngitt etter de store gravhaugene her. Kjente kongelige sentralsteder 
og kultsteder i Trøndelag har også -haug-navn, slik som Alstadhaug 
(Alvishaugr) og Sakshaug (Sorshaugr), også disse knyttet til gravhauger, 
og hvor fylkeskirkene i Trøndelag koblet til kongen er lokalisert (Sand- 
nes 1969, 117f; 1987, 150-151). Tilsvarende tolkninger gjelder for Hög i Häl- 
singland i Sverige, der en stor gravhaug ligger ved en middelalderkirke 
ved kongsgården Kungshögen. Herfra stammer antakelig også den før 
nevnte Forsaringen (Brink 2003, 64; jf. kap. 9.1.4). Hyllingsting ved grav- 
hauger er videre kjent over større geografiske områder, og er ansett som 
et felles-europeisk trekk ved tingsteder (Sanmark 2017, 83ff.; Semple et al. 
2020, 267 m.fl.). Det er tydelig i bl.a. Irland, der gravhauger lå nær eller 
innen større ringfort (Fitzpatrick 2003, 45; Gleeson 20 18). 

Når det gjelder alderen på de to store gravhaugene på Haugar, står 
spørsmålet om eventuell samtidighet også sentralt, om de ble anlagt sam- 
tidig og «skapt» som tingsted fra starten eller om tingfunksjonen kom til 
senere. Den før nevnte undersøkelsen (jf. kap. 4.3.2 og 5.4.2), omfattet en 
sjakt i nordøstre del av den søndre haugen (figur 9.6), som tidligere var 
blitt undersøkt av Nicolay Nicolaysen i 1900, med sikte på å få mer pre- 
sise dateringer enn det som var mulig da. Han påviste et tykt lag trekull 
over en kjernerøys og noen få brente menneskebein, tolket som en grav i 
haugens midtre (Nicolaysen 1901, 79). Krateret etter dette inngrepet kan 

Figur 9.6. Utgravningsområdet på Haugar er markert med rødt i den søndre haugen En mindre haug er lokalisert vest 
for haugene, på andre siden av Haugar kunstmuseum. Kart: Julie K. Øhre Askjem 2012 (Askjem in prep.). 

fortsatt ses som en fordypning. I 1994 foretok Terje Gansum en underso- 
kelse av den nordre haugen. Det ble påvist et tykt kullag i haugen, og som 
vitner om omfanget i ritualer og haugbygging. Tre dateringer ble tatt ut 
i trekullaget, to av brent nøtteskall av hassel, datert til henholdsvis AD 
715-890 og 770-960, og en datering av brent bjørk til AD 780-890, alle 
1. sigma (tabell 9.2; se note 70; Gansum 1995b, 20 13; Gansum og Østigård 
1999, 81). 

Utgravningen av den søndre haugen i 2012 omfattet en stor sjakt i østre 
side av haugen, som ble gravd og innmålt som beskrevet i kapittel 4.3.2. 
Flere jordlag ble avdekket, og kullaget registrert av Nicolaysen ble gjen- 
funnet ca. 1m under haugens overflate. Under dette lå en steinpakning, 
antakelig fra haugens kjernerøys. Små fragmenter av brente og ubrente 
bein fra forskjellige lag i sjakten ble påvist, men ingen gjenstander ble 
funnet. 

Ett bein ble identifisert til å være fra menneske og resten var fra patte- 
dyr (Ohlsson 2012 ref. i Gansum 2013, 21). Fire dateringer av brente bein 


Tabell 9.2. Dateringene fra utgravning i søndre haug i 2012, og Gansums gravning i NV haug i 
1994.Alle dateringer fra utgravningen er kalibrert Ox.cal. Se note 70. (Tabell: Steinar Solheim) 


Lokalitet Lab. Ref. Prøvemateriale BP. + 68% 95% lsigma 2sigma 
(68%) (95%) 


Søndre haug Beta-361405 Brent bein, 60 30 778-944 773-968 780-945 775-970 
mellomstort 
dyr (F502) 
Søndre haug Beta-361406 Brent bein, 90 30 778-878 722-945 780-880 720-945 
mellomstort 
dyr (F505) 
Søndre haug Beta-361407 Brent bein, 30 30 888-969 777-988 890-970 775-970 
mellomstort 
dyr (F521) 
Søndre haug Beta-361408 Brent bein, 60 30 778-944 773-968 780-945 775-970 
menneske 
(F100004) 
Søndre haug Beta-362247 Trekull (F509) 1120 30 893-970 778-995 895-970 780-995 
Søndre haug Beta-362248 Trekull (F518) 1300 30 669-764 660-770 670-765 660-770 
NV haug Tua-975 asselnøttskall 1205 60 715-892 678-968 715-890 680-970 
NV haug Tua-976 asselnøttskall 1175 65 771-961 689-988 770-960 690-990 
NV haug Tua-1016 Trekull, bjørk 140 70 778-979 695-1021 780-980 695-1020 

(Beta 361405-361408) gav dateringene AD 780-970, 1. sigma (tabell 9.2).” 
To dateringer fra kullaget (Beta 362247-362247) ble datert til AD 670-970, 
1. sigma (tabell 9.2). Dateringene sammenfaller dermed med dateringene 
fra den andre haugen, og viser at den kan ha blitt oppført en gang mellom 
670 og 970. Årsaken til den lange kurven er at kalibreringskurvene på 
800-tallet er relativt flate, som gir statistisk sett flere mulige tidsinterval- 
ler i samme prøve (Gansum 203, 21). 

Resultatene antyder at begge haugene ble anlagt som gravhauger 
omtrent samtidig. Selv om det er mer sannsynlig at haugene er bygd en 
gang rundt midten av dateringsintervallet, er det teoretisk mulig at de 
to kongssønnene ble begravet i haugen tidlig på 900-tallet. Det er ingen 
kjente kongehyllinger fra Haugar forut for beskrivelsene i sagaene, som 
refererer til kongehyllinger fra 1130-tallet av. Å anlegge to monumentale 
gravhauger på en høyde som var godt synlige i landskapet rundt og fra 
fjorden, tyder på at stedet ble ansett for et betydningsfullt og sentralt alt 
i vikingtiden. En kan ikke se bort fra at haugene kan ha fått en funksjon 
som tingsted alt rundt 900. Stedet er neppe tilfeldig valgt for hyllinger 
på 1100-tallet og kan henspeile på eldre tradisjoner og viktige, men nå 
ukjente, personer. 

Hirdloven (kap 5. ff.; NgL II s. 395-399) beskriver hvordan kongsemnet 
først skulle delta i messe i Mariakirken. Deretter gikk de i prosesjon 
til selve hyllingsstedet, der kongen formelt ble hyllet og løftet opp i 
høysetet. Et høysete kunne være en gravhaug (Taranger 1934-36, 120ff.; 
se kap. 9.2.2), slik som på Haugatinget. Antakelig var de først i messe 
i Mariakirken, som nå er borte, men som sto på det nåværende torget 
i Tønsberg. Deretter gikk de opp til gravhaugene på Haugar, anslagsvis 
150 mi luftlinje. En må også anta at de ville valgt det høyeste og mest 
markerte punktet som hyllingshaug; den nordre haugen. 

I Irland har det nylig vært argumentert for at det skjedde en økt 
monumentalisering av tingsteder på 700-tallet. Dette skjedde samti- 
dig med at samlingene ble mer sentrale i formasjoner av provinser og 


71 — Dateringsbenevnelsene i Cl4-alder avviker fra Gansum (2013), siden jeg har brukt «Conven- 
tional radiocarbon age» (se http://www.radiocarbon.com/about-carbon-dating.htm) og ikke 
«Measured radiocarbon age». 

for à proklamere lover, samtidig som det tilknyttete landskapet ble 
formet av folkekultur og myter (Gleeson 2018, 116; jf. 2020). Bruken av 
hauger for graver og tingsteder er særlig synlig i materialet fra etter 
600-tallet og det samme ses ved gjenbruk av eldre fornminner, her- 
under særlig gravhauger, i Skandinavia i vikingtiden (Harrison 2007: 
Lund og Arwill-Nordbladh 2016; Sanmark 2017, 56-80). Kan hende 
skal en også se hyllinger på Hauger i samme lys, der aspirerende 
herskere forsøkte iscenesette sin identitet knyttet til folk og land (jf. 
Semple 2004). Jeg ser det derfor som sannsynlig at haugene på Haugar 
kan ha vært brukt som hyllingsting da de ble anlagt på 800-900- 
tallet, og at de kjente hyllinger fra 1100-tallet og senere bygger på en 
eldre slik tradisjon. 


91.5 Kirkesteder 


Analysen og diskusjonen i forrige kapittel viste en klar sammenheng 
mellom tingsteder og kirkesteder i middelalderen i Borgartingslagen. 
Lagtinget i Borg ser ut til å ha blitt holdt ved Mariakirken, og fylkes- 
kirkene hadde sysselting. Disse kirke- og tingstedene kan gå tilbake til 
1000-tallet. Av 20 sognekirker med tegn på eldre samlinger hadde over 
halvparten også lokaltingsted. Når herredskirke og herredsting har nær 
tilknytning på 1100-tallet, gir det interessante perspektiver om alder og 
en tidlig organisering av området. 

I Gula-, Eidsiva-, og Frostatingslagen har også de høyere tingnivå- 
ene vært koblet til kirkesteder, men det savnes foreløpig en nærmere 
undersøkelse når det gjelder lokaltingene, selv om det også er iden- 
tifisert der (Bugge 1920; Skre 1988, 79; Helle 2001, 55-66). Som nevnt 
er dette påvist også andre steder, som på Isle of Man, Irland og også 
i Sverige der tingsteder og kirkesteder er koblet sammen på høyere 
nivå (Fitzpatrick 2003; O'Grady 2008, 362ff.), men derimot ikke i det 
angelsaksiske England og i Danelagen (Baker og Brookes 20 Bb, 81-82; 
Skinner 2014, 271). En undersøkelse fra Södermanland i Sverige viser 
heller ikke lokalting og kirke lokalisert på samme sted i middelalderen 
(Sanmark 2009), selv om det ellers i Sverige kan ha vært en slik nær 
kobling (Brink 1990a, 79). 

91.6 Rettersteder 


Forekomsten av rettersteder er i stor grad identifisert gjennom stedsnavn 
med elementer som galge, steile/stegle og tjuv (jf. Indrebø 1925, Svensson 
2007), og er også kjent fra andre områder i Skandinavia og på kontinentet 
enda lenger tilbake i tid. Galge (galgi m.) stolpe/stang, er tolket i sammen- 
heng med Svealovens galgæ ællær gren (UL M 38), der galge avspeiler en 
yngre praksis, mens folk tidligere ble hengt i trær (Fritzner III, 540; Ström 
1942, 115-117; Meyer, KLNM III, 455). Allerede Tacitus beskriver hvordan 
germanerne henrettet tyver og menn som rømte fra slagmarken ved å 
henge dem opp i trær (Tacitus, kap. 12). Stegle (stegla v.) betyr å sette på 
steile eller stang (Fritzner III, 535), og viser til henrettelser med påle og 
hjul, særlig knyttet til halshugging (Ström 1942, 214ff.). Stegle er nevnt så 
tidlig som i den frankiske loven Lex Salica fra 500-tallet, men da som en 
henrettelsesform for slaver (Ström 1942, 214ff. m/ref.). Hvor langt tilbake i 
tid praksisen med stegle går i Norge, er usikkert (Kjus 2011, 101). 

Dødsstraff som legal straff er ikke kjent i de eldste middelalderske kil- 
dene fra Skandinavia. Det ser derimot ut til at mer eller mindre organi- 
sert blodhevn og hevnrett kunne føre til drap i perioder med manglende 
eller svak statsmakt (Meyer, KLNM III, 455). I tidlig middelalder skjedde 
det gradvis en innskrenkning av retten til hevndrap i retning offentlig 
strafferett (f.eks. F XIV, 12). Landsloven forbyr hevndrap, og kongens 
ombudsmenn skulle skaffe bøddel (L IV, 9). Det fins også få spor av døds- 
straff i kildene før 1500, mens landsvist er godt dokumentert tilbake til 
1300-tallet (Imsen 2009, 186). Sagaene omtaler likevel både rettersteder 
og galger (f.eks. Flatøybok II, 330, 389; Olav Tryggvasons saga, kap. 50), 
som det før nevnte Mortustokkar i Håkon Håkonssons saga (kap. 231), 
nå Galgeberg i Oslo (jf. kap. 7.13). Fra Kaupang ble det funnet tre skjelet- 
ter i forvridde stillinger, trolig med føttene sammenbundet (Blindheim 
et al. 1995, 130). Såkalt avvikende begravelser (deviant burials) som skiller 
seg fra periodens vanlige gravtyper, kjennes fra hele Nord-Europa enda 
lenger tilbake i tid (van der Sanden 1996; Murphy 2008; Gardela 2013; 
Gardela og Kajkowski 2013). 

I hvilkengrad var rettersteder vanligei middelalderen? I seks av skiprei- 
dene i Borgarsyssel har jeg kunnet identifisere mulige rettersteder ut fra 
stedsnavn (tabell 9.3 og figur 9.4). Alle, med unntak av Galgemyren ved 

Tabell 9.3. Oversikt over de mulige retterstedene i Borgarsyssel, og hvor og hvordan de ligger 
lokalisert i landskapet i relasjon til skipreidegrenser, vann, synlighet, vei og tingsteder. De fleste 
stedene er identifisert med stedsnavn. Galgasaur har ukjent lokalisering og kan derfor ikke vurderes 


Nr Navn Skipreide Sysla Skipreidegrense Vann Synlighet Vei v/ 
tingsted 
1 Galgemyren Skaun Borgarsyssel myr x X 
2 Galgebakken Idd Borgarsyssel x x 
3 Galgegrunnen Åbyggje Borgarsyssel x X 
4 Galgeholmen Åbyggje Borgarsyssel x x 
5 Galgeberget Skjeberg Borgarsyssel x 
6 Tjuvtangen Onsøy Borgarsyssel x X 
7 Galgehytten Råde Borgarsyssel x x 
8 Galgeberget Varna Borgarsyssel x x 
9 Morstang Heggen Borgarsyssel x x (mulig) 
10 Galgasaur ukjent Borgarsyssel? ? ? ? ? 
11 Galgebakken Rømskog, Oslosysla x (sogn?) x X 
Marker 
12 Steilene Østre Oslosýsla x X 
Follo 
13 Tjuvholmen Aker Oslosýsla x 
14 Steilene Aker Oslosysla x 
15 Mortustokkar/ Aker Oslosysla x 
Galgeberg 
16 Steglehaugen Lier Oslosysla x 
17 Steglevannet Sande Oslosysla x x 
18 Tyvholmen Numedal Vestfoldsyssel X 
19 Tjuvdalsbakken Sandsvær Vestfoldsyssel x 
20 Stegleodden Tinn Skiensyssel x 
21 Stegleviki Vinje Skiensyssel x 
22 Steglebakken Vinje Skiensyssel x (elv) x 
23 Galgebukta Ulefoss Skiensysse| x x x 
24 Galgeviki Ulefoss Skiensysse| x x x 


Rakkestad i Skaun og Galgebakken i Idd, var lokalisert i grenseområder 


og i utkant av bebyggelser, men godt synlig for veifarende. I tillegg 


kommer ytterligere tre rettersteder: Galgebakken i Rømskog i Marker, 


og Galgeberget i henholdsvis Varna og Skjeberg skipreider. Selv om de 


to sistnevnte har samme type galge-navn, utviser stedene forskjellige 


topografiske trekk. I Varna betegnet navnet antakelig en holme i sjøen, 

mens det i Skjeberg gjaldt et berg i åkerlandskap. Ytterligere 15 retter- 
stedsnavn er blitt identifisert i Viken (tabell 9.3 og figur 9.5), i tillegg til 
navnet Galgesaur, nevnt i et diplom fra 1200-tallet som grensemarkør 
ved riksgrensen mellom Norge og Sverige, men med ukjent lokalisering 
(RN I, 1047). Et overveiende flertall av disse stedsnavnene er sammen- 
satt med bakke, berg, haug etc, som dermed angir høytliggende steder 
(tabell 9.3). Det samme er også tilfellet i Danmark (Dalberg og Sørensen 
1979, 80-81) 

Et fellestrekk er at alder og identifikasjonen som rettersteder er usikre. 
Noen av navnene er lokalisert nær hverandre, og kan referere til samme 
lokalitet. Det underbygger i tilfelle at de faktisk var rettersteder. Tre slike 
navn er fra byer, Oslo, Tønsberg og Skien. Bare én lokalitet, Galgeholmen/ 
Galgeviken, er arkeologisk undersøkt, lokalisert ved det før nevnte Faret 
ved Skien, like utenfor middelalderens takmark (Hanssen 1901. Galge- 
holmen er kjent som Skiens rettersted i kilder fra senmiddelalderen og 
tidlig nytid (Seierstad 1958, 245ff). Utgravningene på Faret underbygger 
denne funksjonen (jf. kap. 9.1.2), med funn av bl.a. tre halshogde indivi- 
der som ikke var lagt i kister. Et skjelett ble datert til AD 1420-1640 og ut 
fra funnforholdene må de andre være fra omtrent samme periode (Reitan 
2005, 183; 2006, 258). Fem hodeskaller er tidligere også funnet i samme 
området under særmerkte omstendigheter, men kunne ikke dateres 
(Reitan 2006, 258). 

De eldste forekommende navneformene tyder på at retterstedene senest 
går tilbake til tidlig middelalder i Norge, men praksisen har eldre forløpere 
på kontinentet. Halvparten av de mulige retterstedene undersøkelses- 
området ligger ved en administrativ grense (skipreide) (tabell 9.3), og 
med ett unntak, i Rakkestad, uten tilknytning til tingsteder. De ligger 
videre i utkant av bebyggelser og ved sognegrenser, slik som Galgebakken 
i Rømskog. Med to unntak ligger alle de mulige retterstedene med god 
synlighet, og med få unntak knyttet til vann. Hele ti ligger langs en 
større vei. Dette tilsvarer plasseringen av dem i andre land i Nord-Europa 
(Reynolds 1999, 2009; Svensson 2007; Coolen 2013). Det styrker også 
tolkningen av dem som rettersteder. Galgemyren i Skaun var den eneste 
av de mulige retterstedene undersøkelsesområdet som lå nær en kirke 
og et tingsted. Ved Galgehytten i Råde ser retterstedet ut til å ha vært 

tilknyttet en gravhaug. Det er også kjent fra flere andre steder i Nord- 
Europa (Semple 1998, 121; O'Grady 2008, 347; jf. kap. 7.14 og appendiks 4). 

Andrew Reynolds har undersøkt 20 rettersteder fra angelsaksisk tid i 
England. Der er de eldste referansene til dødsstraff kjent alt i kong Ines 
lover (688-726) fra årene 688-694, som del av kong Alfreds lovsamling 
(Wormald 1999, 103 n. 358). Reynolds finner at en tredel lå på fylkesgrenser 
(county) og to tredeler på herredsgrenser (hundred). Det tilsvarer noen- 
lunde skipreidegrenser. Et typisk trekk er at de ligger på opphøyde steder 
med god synlighet og ved veikryss (Reynolds 1999, 108f.), slik mønsteret 
er også i Viken. Inntrykket er derfor at det var klare felles oppfatninger 
av hvor rettersteder skulle plasseres og knyttes til grenseområder, steder 
som over store områder og i tid, ofte var sterkt symbolsk ladet. I mange 
tilfeller ser en spor av gjenbruk av forhistoriske anlegg, som gravhauger, 
benyttet som fundament for galger. 

Det er vanskelig å avgjøre ut fra det begrensede navnematerialet hvor 
langt tilbake i tid retterstedsnavnene fra Borgartingslagen kan gå, uten 
sikrere kildebelegg og flere arkeologiske spor. Når det gjelder Galgehol- 
men ved Skien kan gravene ikke dateres lenger tilbake enn til senmiddel- 
alderen. De eldste retterstedsbegravelsene fra anglosaksisk England kan, 
som nevnt, derimot gå helt tilbake til sent 600-tall (Reynolds 2009, 219). 
Siden navnene på retterstedene i undersøkelsesområdet har store likhets- 
trekk med slike navn fra andre steder i Europa og også har fellestrekk i 
lokaliseringen, kan det indikere at de også her kan være eldre enn belagt 
i skriftkildene. Et interessant eksempel på forholdet mellom skriftkilder 
og fysiske spor er Galgeberget i Skåne. Eldste skriftlige belegg av navnet 
er ikke før 1515 (Galliebierget), men navnet har en forløper i Kåglinge (in 
Kæylinge 1330), muligens av det forndanske -kak av «skampåle» (Svens- 
son 2007, 206-209 m/ref.). Da stedet ble undersøkt i 1959, ble et titalls 
individer funnet med ansiktet ned og bakbundne føtter. Seks sølvmynter 
ble funnet, datert til 1286-1319. Gravfeltet kan ha blitt benyttet fra senest 
omkring 1300 fram til 1800-tallet, da dødsstraff ble forbudt. Det viser 
hvordan navn kan avspeile langt eldre forhold enn når de først foreligger 
skriftfestet. 

Retterstedene skiller seg fra tingstedene når det gjelder lokalisering og 
alder, der tingstedene tilsynelatende går lenger tilbake i tid. Tingsteder 

ligger dessuten sjelden i grenseområder, mens synlighet er et fellestrekk 
for både tingsteder og rettersteder. Som for tingstedene kan også retter- 
stedene ha vært plassert sekundært på gravhauger eller andre forhisto- 
riske anlegg. 


91.7 Tingets begynnelse og alder 


Jeg vil nå gå nærmere inn på forbindelsen mellom de ulike sporene etter 
samlings- og tingplasser i et samlende perspektiv knyttet til alder, og 
spørsmålet om eventuell kontinuitet eller brudd. De eldste spor etter 
samlingsplasser i undersøkelsesområdet er kokegropfeltene, i all hoved- 
sak datert til eldre jernalder (0-600). Større helleristningsfelt fra yngre 
bronsealder og førromersk jernalder med avbildninger av prosesjoner 
og fester kan også tolkes som spor etter samlingssteder for større grup- 
per mennesker (figur 9.7). De faller i større grad sammen i tid med store 
kokegropfelt i Sør-Skandinavia og Nord-Europa. Kokegropfeltene, som 


¿š — Retterstedsnavn 
Qua ag aA Daa UN Lese ww Sw R Sr asi — Tingsteder 
——- Kirkesteder 
se w Hyllingsting 
E E bee —  ..... L. Stedsnavn 
Tunanlegg 
Naust 
Leese — Ü n P [—  -— Kokegropfelt 
dad okt aka ken pare enerne  — Bygdeborger 


EPERERA Helleristningsfelt 


1400 1000 600 200 0 200 600 1000 1400 


Figur 9.7. Illustrasjon som viser forbindelseslinjer mellom tingsteder og arkeologiske strukturer: 
okegropfelt, bygdeborger, naust, helleristningsfelt, stedsnavn med ting og rettersteder. 
Illustrasjon: Steinar Solheim. 

trolig er levninger etter tidlige fellestiltak mellom større områder, er 
delvis samtidige i tid med bygdeborgene, som i all hovedsak er fra før- 
romersk jernalder til vikingtid (figur 9.7). Der kokegropfeltene tolkes som 
spor av store, gjentakende samlinger, trolig av sosial, religiøs, militær og 
rettslig karakter, har bygdeborgene en mer avgrenset funksjon og kan 
ikke kobles til den senere tingorganisasjonen på samme måte, selv om 
flere ligger i områder som dannet senere administrative grenser. De må 
også være resultat av fellesbyggeri og uttrykk for organisert makt av poli- 
tisk karakter, kan hende initiert og avtalt på kokegropfeltenes samlinger. 
Selv om det ikke er datert skipsnaust før folkevandringstid på Østlandet 
(Grimm 2006), må en anta at bygging og utrustning av skip og naust 
koblet til felles forsvar og fellesbyggerier ble initiert på sosiale samlinger 
langt bakover i tid. 

De store kokegropfeltene i undersøkelsesområdet har ulik størrelse og 
datering, trolig koblet til nærområder av forskjellig omfang. To (Bom- 
mestad og Lunde/Tjølling) av de fire undersøkte feltene kan så vidt gå 
inn i yngre jernalder, der navnematerialet indikerer fortsatte samlinger 
i nærheten selv om feltene går ut av bruk (figur 9.7). Ingen tingsteder fra 
middelalderen er derimot påvist i nærheten av verken Faret, Lystad eller 
Bommestad, og feltenes lokalisering i de administrative områdene frem- 
bringer heller ikke noe klart mønster. For Lunde/Tjølling kan det imid- 
lertid belegges et regionalt tingmøte, men først så sent som i 1557. Selve 
navnet antyder likevel tingfunksjoner i yngre jernalder og kan hende før, 
og der anlegget av den store kirken vitner om et viktig samlingssted i 
tidlig middelalder. Tjøllings sentrale beliggenhet i Viken og betydning 
som sentralsted i yngre jernalder, er også med på å understreke stedets 
regionale betydning. 

Ser en kokegropfeltene i større geografisk sammenheng, finner en 
kokegroper og ildsteder koblet til mat og drikke ved flere typer samlings- 
plasser med ulik karakter over hele Europa, som på gravfelt og kongelige 
hyllingsting, og der flere ligger på eller nær senere tingsteder (Gleeson 
2017; Sanmark 2017, 134ff.; Semple et al. 2020, 252). På Anundshögen i 
Våstmanland i Sverige, der det ble holdt ting for Seunda hundare i middel- 
alderen, er det gjort funn av et trettitalls kokegroper og ildsteder, datert 
til 130-540 e.Kr. (Bratt 1999; Sanmark og Semple 2011). Mange ringtun 

har også kokegroper og kokegropfelt nær tuftene, som f.eks. ved Sausjord 
i Voss (Olsen 2013). Det er sannsynlig at drikkeritualer også inngikk på 
slike tidlige samlinger. Middelalderske lover og diplomer vitner også, 
som før nevnt, om at drikking fortsatt foregikk på tingsteder i Norge i 
middelalderen (jf. kap. 8.2.1; se også f.eks. Sanmark 2017, 126f.). I tillegg 
til mat og drikke kan andre kommunale aktiviteter ha inngått og som 
inkluderte sport, giftemål og handel (f.eks. Gleeson 2015; Sanmark 2017, 
117). Selv om det i materialet fra Borgartingslagen synes som om handel 
og sport (skeid-steder) har foregått på egne lokaliteter, er det sannsynlig 
at var det naturlig å utføre ulike aktiviteter som del av sosialisering og 
gruppebyggende handlinger når folk kom sammen. Konfliktforebygging 
og felles forsvar har også sannsynligvis vært viktige elementer å ta opp 
når folk kom sammen. 

Når det gjelder ringtunene, fra eldre og yngre jernalder, er de blant 
de eldste daterte mulige tingstedene i Nord-Europa (Iversen 2015a og c; 
jf. Ødegaard 2018a). På ringtunene har det sannsynligvis inngått ulike 
funksjoner knyttet til forsvar, religion og rett. Omtrent 30 slike kjennes 
i Vest- og Nord-Norge, datert fra ca. 100 til omkring 900 e.Kr. (Olsen 
2003; Storli 2006; Iversen 2015a, 101). Særlig interessant er det at de er 
kan relatere seg til senere kjente administrative områder på ulike nivåer, 
som skipreider og fjerdinger. De er som nevnt tolket som representa- 
sjonsting, der delegater fra distriktene rundt møttes. En kan også spore 
at det skjer en maktsentralisering over tid med større enheter og færre 
ringtun (Iversen 2015a og c). Til forskjell fra kokegropfeltene viser flere 
ringtun kontinuitet mellom eldre og yngre jernalder, da hovedbruken av 
kokegropfeltene gikk ut av bruk. På tunanleggene har det blitt pekt på at 
arkitekturen - med spor av like hus over tid og også over større områder 
- indikerer at det var et viktig trekk ved etableringen og opprettholdelsen 
av gruppeidentitet (Sanmark 2017, 134). 

Flere stedsnavn med -ting kan kobles til ulike arkeologiske strukturer, 
særlig gravhauger og kirkesteder. I et par tilfeller kan stedsnavn rekke 
bakenfor yngre jernalder, som for navn om de inneholder etterleddet 
-stadir, slik som Bommestad, selv om navneformen er mest produktiv i 
yngre jernalder. Kultnavn kan som nevnt også indikere samlinger som 
kan ha inneholdt rettslige funksjoner, og der flere av tingstedene ligger på 

eller nær gårder med eldre kultnavn, ofte nær kirkesteder. Analysen har 
også vist at nær en tredel av tingstedene lokalisert ved kirker kan ha kon- 
tinuitet tilbake i tid, til tidlig middelalder og kan hende yngre jernalder. 

Flere av stedsnavnene knyttet til ting er derimot sent belagt, og når de 
er koblet til arkeologiske strukturer, som gravhauger, kan en ikke ute- 
lukke at de er navngitt sekundært som følge av senere tingfunksjoner 
med usikker tradisjonsoverlevering. Når ting likevel forekommer såpass 
hyppig som navneledd og det kjennes flere eksempler på gravhauger 
brukt som tingsteder på 1300-tallet i Norge og alt tilbake til 1000-tallet 
på De britiske øyer (Dalberg og Sørensen 1979, 75), anser jeg det som 
sannsynlig at mange faktisk har vært steder for rettsutøving og viser at 
symbolladede steder ikke bare var viktige på hyllingsting. Det under- 
bygges av den store graden av fellestrekk over store deler av Skandinavia 
og også De britiske øyer. 

Runeinnskrifter fra Sverige vitner også helt konkret om at ting- 
organisasjonen var utbredt i vikingtiden og at det ble markert i form av 
monumenter. Samlet er det da mange tegn på at navnene vi kan spore i 
dag, kan være av forhistorisk opphav. Stedsnavn og arkeologiske spor av 
markeder kan som vist også gi indikasjoner om alder, og var ofte knyttet 
til eldre førkristne høytider som senere overlappet med kristne. Når det 
kan ha vært marked og ting i tilknytning til Kaupang og andre sentral- 
steder som Viborg og Lund (Blomqvist 1951, 18-25, 266-286; Hvidtfeldt 
1965, 18f.), understreker det ytterligere hvordan samlinger kunne omfatte 
mange funksjoner i eldre tid. Det er likevel lite sammenfall mellom ting, 
marked, tevling- og kultsteder i Borgartingslagen, og som har kunnet 
datere tingenes alder mer direkte. 

I figur 9.7 har jeg derfor merket inn sikre og mer usikre forbindelses- 
linjer i tid for steder som kan ha vært samlingsplasser og tingsteder 
for å vise romlige mønstre. Den viser at det er romlig sammenfall, og 
til en viss grad også i tid, mellom flere av de arkeologiske strukturene 
og stedsnavnene som er diskutert. Samlet vitner materialet om at ting- 
organisasjonen og ulike former for samlinger går langt tilbake i tid. 
Felles samvirkeformer av politisk, sosial, militær og religiøs karakter, 
knyttet til kokegropfelt, bygdeborger og store naust, viser at slike går 
tilbake i eldre jernalder. 

Når spor etter mulig tingsteder viser likhetstrekk i det nedfelte kilde- 
materialet over store deler av det nåværende nord-europeiske området, 
tilbake til Kristi fødsel, i form av skriftlige belegg, stedsnavn, som -ting 
og andre rettsindikerende nevneelementer, inndeling i administrative 
områder og nivåer, tingstedenes topografi og lokalisering med kobling til 
gravhauger og muligens andre arkeologiske strukturer, gir det grunnlag 
for å se tinget som institusjon også her til lands i en større kontekst som 
bidrar til å sannsynliggjøre større tidsdybde (f.eks. Iversen 2013; Gleeson 
2015; Sanmark 2017; Semple et al. 2020). Metodisk er det mest forsvar- 
lig å sammenligne med nabolandene, inklusiv Danelagen, som relevante 
sammenligningsområder, men tinget har vist seg å ha fellestrekk også 
utover det tradisjonelle «germanske» området. Det var «delte praksiser» 
over større områder (Thurston 2010, 193-254). 

I Danelagen viser forekomsten av ordet þing og tinghauger, at ting- 
organisasjonen må ha vært en utbredt og levende institusjon alt før vikin- 
gene bosatte seg der (Pantos 2004, 196). De eldste referanser til tingsteder 
med administrativt ansvar skriver seg fra andre del av 600-tallet, knyttet 
til Hlothere og Eadric av Kent, men det tidligste dokumenterte belegget 
for et allment tingmøte er i et dokument fra 801 under kongen Coenwulf 
av Mercia. Stedsnavn tyder på at dette må være eldre, antakelig fra de sta- 
bile bosetningene i etter-romerske England fra ca. 400-tallet (Reynolds 
1999, 77). Det finnes også belegg for tingsteder og rettsområder av ulikt 
slag i både lover og andre skriftlige kilder fra frisiske, frankiske og sak- 
siske områder på kontinentet fra samme periode (von Amira 1913; Wenkus 
1984; Barnwell 2003; Iversen 2013). 

Tacitus Germania fra 98. e.Kr. inneholder også flere beskrivelser av 
germanske tingmøter som har fellestrekk med senere kildebelagte ting 
på kontinentet og i Skandinavia. Om en kan tolke den nevnte innskrif- 
ten med ordet Thincso som det eldste belegg for ordet ting, kan det som 
før nevnt gå tilbake til 200-tallet (Iversen 2013 m/ref.). I tid faller dette 
sammen med både ringtun, kokegropfelt, naust, bygdeborger og kanskje 
enkelte stedsnavn, som kan vitne om tilsvarende tidlige samlings- og tro- 
lige tingsteder også her. Det er naturlig at over en så lang tidsperiode som 
behandles i boken, må betydningsinnholdet ha endret seg over tid, noe jeg 
skal komme tilbake til i senere (se 9.3). En må likevel forutsette at behovet 

for felles samvirkeorgan for å håndtere konflikter og gjøre ulike typer 
avtaler må ha vært til stede gjennom hele forhistorien så vel som nåtid. 


9.2 Tingsteder som arkeologiske strukturer 


Tingsteder som fysiske steder er lite undersøkt arkeologisk, og få struk- 
turer har som nevnt latt seg sikkert tolke som spor av tingsamlinger. Ut 
fra skriftlige belegg og visse typer monumenter, har en likevel kunnet 
få visse forestillinger om hvordan et tingsted kan ha sett ut, der store 
gravhauger, steinsetninger, reiste steiner og beliggenhet er topografiske 
og materielle fellesnevnere. Jeg vil derfor vurdere en punktundersø- 
kelse jeg foretok i Eiker i Oslosyssel, Sandsvær i Tønsbergsyssel i 2010 og 
Borgarsyssel i 2012 i lys av de øvrige analysene (jf. kap. 4.3.2). Målet var 
å identifisere tingstedene som fysiske strukturer i landskapet, i hvilken 
grad skriftlig belagte tingsteder lot seg identifisere gjennom felles fysisk 
utforming, spesielle kulturminner og topografiske trekk. Både i Eiker og 
Borgarsyssel er det kjent fjerdingsinndelinger fra senmiddelalderen og 
tidlig nytid, men ikke fra Sandsvær (jf. kap. 6.2). Registreringen er gjort 
nærmere rede for i appendiks 4. 


9.21 Tingsteder i Eiker, Sandsvær og Borgarsyssel 
I Eiker er det identifisert tre sikre tingsteder: Berg, Sanden og Hedenstad, 
ett sannsynlig tingsted på Fiskum og ett mulig tingsted på gården Haug, 
der det i forbindelse med dette prosjektet ble foretatt registreringer 
(appendiks 4; figur 9.8). I Sandsvær ble det befart på det sikre tingstedet 
på Efteløt og det mulige tingstedet på Komnes. I Borgarsyssel omfattet 
registreringen tingsteder i skipreidene redegjort for i kapittel 7, dvs. 
Lundeby med Tingstedet og Råde kirke i Råde skipreide, videre Tom og 
Kolberg med Tinghaug i Onsøy skipreide, samt Borg (Sarpsborg) og Tune 
i Tune skipreide, Galgehytten på grensen mellom Tune og Råde skipreide, 
og Rakkestad kirke med Galgemyren i Skaun skipreide, i alt 14 lokaliteter 
(appendiks 4). 

Av disse 14 registrerte stedene lå åtte ved vann, sjø eller elv, der nærhet til 
vann hadde betydning i kommunikasjonen til og fra stedet. Tingstedene 

Sandsvær 


© Sikkert tingsted 

= Sannsynlig tingsted 
© Mulig tingsted 

— Fjerdinger 
CJ skipreider 
E Vann 


Figur 9.8. Kart over tingsteder og rettersteder registrert i Eiker, Sandsvær og Borgarsyssel i 2010 
og 2012. Kart: Marie Ødegaard. 


på Sanden og Fiskum kan dessuten ha ligget på øyer i elver. Nærhet til 
vann, vannveier og vadesteder der en kunne krysse vann/elver, fremtrer 
som viktige topografiske kjennetegn. Det er også belagt i andre områder 
i nabolandene og på de britiske øyer (f.eks. Brink 2003, 62f.; Sanmark 
og Semple 2013) og vises i skriftlige kilder som Äldre Våstgötalagen, der 
møtepunktene på kongens hyllingsreise er ved broer og elver (VgL I R I. 

Ti av de 14 gårdene med tingsteder lå nær en middelalderkirke og er 
et annet tydelig fellestrekk. På Komnes kan navnet som nevnt dessuten 
indikere at det var et marked. På Berg, Efteløt, Lundeby, Kolberg, Tune, 
Galgehytten og Rakkestad kan tingstedet/retterstedet kobles til arkeolo- 
gisk materiale, som gravhauger og gravfelt. På Berg, hvor det er belegg for 
skipreideting i senmiddelalderen og tidlig nytid, lå tinget trolig på Pilhau- 
gen, et navn som kan henspeile på innkalling til ting for forbrytelser og 
kriminelle handlinger (appendiks 4), og som kan passe til stedets funksjon 
som skipreideting. Dette er også et av de få tilfellene der en med temmelig 
stor grad av sikkerhet kan bestemme tingstedets eksakte lokalisering. 

På Efteløt i Sandsvær er det flere tingnavn som peker ut steder for 
tinget. Navn som Tingmyrene, Tingvang og Tingvoll tyder på at tinget 
ikke lå langt unna, sannsynligvis på tørr, opplendt grunn rundt Efteløt 
kirke. Likevel var det vanskelig å identifisere en spesifikk lokalisering. 
På Lundeby i Råde peker en steinsetning med navnet Tingstedet kan 
hende presist på selve tingstedet (figur 9.9). Den kan samtidig indikere at 
tinget er langt eldre enn beleggene i diplommaterialet. Plasseringen ved 
steinsetningen vil senere ha kunnet danne en ekstra tidsdimensjon og 
legitimitet, og som understreket tingets fredhellige karakter. På Kolberg i 
Onsøy er tingstedet omtalt som «Onsøy tinghaug» på 1500-tallet, men det 
er likevel uklart hvilken haug det gjelder. På Tune kan tinget også ha vært 
lokalisert ved en haug, om enn mer usikkert. Tinget på Rakkestad kan ha 
ligget mellom kirken og prestegården, der det også er en haug, men noe 
usikker som gravhaug (figur 9.10; appendiks 4). 

De to galgestedene, Galgemyren i Rakkestad og Galgehytten i Råde, 
ligger begge godt synlige. På Galgehytten har retterstedet ligget ved et 
forhistorisk gravfelt i et grenseområde, opphøyd og med god synlighet 
for veifarende mellom to skipreider (figur 9.11). En slik grenseplassering 


Figur 9.9. Steinsetningene på Tingstedet på Lundeby i Råde. Foto: Marie Ødegaard 2012. 

Figur 9.10. Mulig gravhaugen på Rakkestad prestegård med Rakkestad kirke i bakgrunnen. 
Foto: Marie Ødegaard 2012. 


Figur 9.11. En gravrøys i gravfelt ved Galgehytten i Råde, lokalisert i grenseområde 
mellom to skipreider. Ble denne røysen brukt som fundament for galgen (jf. kap. 71.4)? 
Foto: Marie Ødegaard 2012. 

er ogsà kjent fra andre omràder utenfor landegrensene. Galgemyren i 
Rakkestad hadde en mer atypisk lokalisering for et rettersted, da den 
ikke lå ved en administrativ grense eller nær et tingsted (appendiks 4; 
jf. kap. 9.1.7). 

Resultatet av registreringene var at det viste seg gjennomgående van- 
skelig å identifisere tingsteders eksakte lokalisering som fysisk definerte 
strukturer, selv om de har kjente ting-navn og gravfelt på gården. Regi- 
streringene viste likevel flere fellestrekk: nærhet til vann og vannveier og 
gode kommunikasjonsmuligheter, samt høy synlighet med godt utsyn/ 
innsyn, hvor de fleste tingstedene lå i hellende terreng og tørt lende. Det 
er et fellestrekk som gjelder alle tingene uavhengig av nivå — lokaltingene, 
fjerdings- og skipreidetingene og sysselting som på Tune. 


9.2.2 Tingsteder som arkeologiske strukturer i 
Borgartingslagen 

Den samlede vurdering av resultatene fra de arkeologiske registreringene 
viser at det ikke er mulig å påvise den eksakte lokaliseringen til flere av 
tingstedene og retterstedene ved hjelp av visuelle registreringer, men like- 
vel sannsynliggjøre den. Det kan være bevart strukturer i undergrunnen, 
uten at jeg har hatt anledning til å undersøke dette nærmere. Dette pro- 
sjektet viste at 10 av de 14 gårdene med tingsteder hadde middelalder- 
kirke på gården. Videre hadde 6 av de 14 lokalitetene mulig tilknytning 
til naturlige hauger eller gravhauger, og 1 til en steinsetning. Flere hadde 
også tingindikerende stedsnavn (tabell 9.4). Dette viser at flere naturlig- 
og menneskeskapte hauger har vært knyttet til gårder med tingsteder, 
om enn av ukjent alder. Siden gårdene som ble registrert var valgt ut på 
grunnlag av å ha det beste kildegrunnlaget, kan det ha ført til en over- 
representasjon av tingsteder med haug og tingstedsindikerende steds- 
navn. Jeg vil derfor nå vurdere resultatene sammenlignet med tingsteder 
som arkeologiske strukturer mer generelt og mot forskning fra andre 
land. Også der er det argumentert for en nær kobling mellom tingsted 
og naturlige eller menneskeskapte hauger, benyttet som symbolladete 
monumenter ved tingsteder (f.eks. Larsson 1998; Brink 2004; Sanmark og 
Semple 2008, 2010; Sanmark 2017; Semple et al. 2020). 

Tabell 9.4. Oversikt over tingsteder som ble registrert, hvilket nivå de tilhører, og ev. kobling til 
arkeologisk materiale, stedsnavn og kirkested 


Tingsted Adm. nivå Ark.mat. Stedsnavn Middelalderkirker 

Berg Skipreideting haug Pilhaugen x 

Sanden Fjerdingsting 

Hedenstad Fjerdingsting 

Fiskum Fjerdingsting x 

Efteløt Skipreideting gravhaug(er) Tingvang, Tingmyrene, x 
Tingvoll, Tinghaug 

Komnes Fjerdingsting? marked X 

Lundeby Skipreideting steinsetning Tingstedet nabogård 

Tom Fjerdingsting? x 

Kolberg Skipreideting gravhauger? Onsøy tinghaug X 

Galgehytten Rettersted gravhauger Galgehytten 

Borgarting Lagting X 

Tune Sysselting haug? X 

Rakkestad Skipreideting m/ haug? Galgemyren x 

Galgemyren rettersted 


Foruten kirkesteder er gravhauger den strukturen som oftest fore- 
kommer ved tingstedene. Gravhauger synes å ha spesielle ideologiske 
assosiasjoner til makt, hevd og tradisjoner bakover i tid, noe som gjorde 
dem særlig aktuelle som tingsteder. I tillegg kunne de være betinget av 
rent praktiske forhold, som en synlig plattform med akustisk rekkevidde 
for talende, at de er relativt enkle å bygge og at det ikke trengs spesielle 
byggematerialer ut over jord og stein. Flere store gravhauger har også 
hatt en spesiell posisjon i folks bevissthet. Både i Norge og andre nord- 
europeiske land har det vært sterke, og også mytologiske, tradisjoner 
knyttet til gravhauger (Birkeli 1938, 8, 12; Semple 1998; Fitzpatrick 2004, 
99-122). Flere sagaer omtaler konger og andre betydningsfulle personer 
som fikk overnaturlige evner gjennom kontakt med gravhaugene; de 
kunne skaffe godt år og fred. Hauger har som nevnt også vært sett som 
høysete for konger (f.eks. Ynglingesaga, kap. 10; Halvdan Svartes saga, 
kap. 9; Ågrip, kap. 15; Ringstad 1987, 35, 38f.). De eldste kristenrettenes 
forbud vitner også indirekte om at det var vanlig å ofre på gravhaugene 
i førkristen tid (G 29). 

To sikre og ett sannsynlig tingsted, samt ett tingstedsindikerende steds- 
navn har kunnet kobles direkte til forhistoriske gravminner i Borgarsys- 
sel. Hele tre har både fornminner og stedsnavn knyttet til ting (tabell 9.4). 
Begrepet «tingring», nevnt i Gulatingsloven (jf. kap. 2.1), gjenfinnes også i 
store deler av Nord-Europa i forhistoriske og tidlig middelalderske kilder 
som «Ding und Ring» (Holmgren 1929, 24 m/ref.). Både Gulatings- og 
Frostatingsloven forutsetter som nevnt vebånd rundt lagrettenes menn 
(G 91; F L 2). Denne skikken kan ha en parallell i frankisk lovgivning 
fra 700-tallet (lex Ribuaria 67, 5). Kanskje er det denne ringen det vises 
til med «tingring». Sammen med sagatradisjonens fremstillinger av 
tingorganisasjonen, har dette gjort at reiste steiner i ring er blitt tolket 
som tingsteder, og som såkalte dommerringer som sete for dommere og 
nemnder (f.eks. Allcroft 1921; Holmgren 1929). 

Av andre arkeologiske strukturer som har vært koblet til tingsteder, er 
som før nevnt boder og ringtun, runesteiner, bautasteiner og reiste steiner, 
men ikke noe av dette kan knyttes til tingsteder i Borgartingslagen. Det 
viser dermed viktige regionale forskjeller. De eldste ringtunene, Øysund 
i Nord-Norge (eldste dat. 80-130 f.Kr.) og Leksaren (30 f.Kr.-135 e.Kr.) 
og Øygarden (20-40/50-130 f.Kr.) på Jæren, er datert fra ca. 100 e.Kr. 
(Kallhovd 1994, 149; Storli 2000, 85-87; Iversen 2015a, 182). Dersom 
ringtunene virkelig har vært tingsteder, er det, foruten kokegropfeltene, de 
eldste påviste daterte tingstedene i Norge. På lagtinget på Gotland (Roma) 
har parselleringer og mulige teltplasser blitt identifisert på et historisk 
kart fra 1699 og koblet til at bygdene hadde faste overnattingsplasser 
nær tingstedet. På de nærliggende lokalitetene Guldåkern og Kråklinge 
tingsången er det også gjort funn av sølvfragmenter, sølvmynter og vekter 
fra 900-tallet som er satt i sammenheng med tinget (Myrberg 2009, 
103-105 m/ref). 

Som tidligere omtalt er ikke ringtun kjent i Viken, heller ingen spor 
etter teltplasser eller boder, slik de kjennes fra Island (Vésteinsson 20 13) 
og Vestlandet i tilknytning til den nevnte tingboden i Gulatingsloven 
(G 181). Telt er også nevnt i sagaen i forbindelse med Mostertinget (Olav 
Tryggvasons saga, kap. 47). Et skjøte fra 1349, utstedt på Eidsvoll, nevner 
«j Skinfældænom a Eidesuelli» (DN II, 304), dvs. skinnfellen, som kan 
være navn på et jordstykke, et hus (Fritzner III, 331) eller, mer trolig, 

et telt brukt som en form for spise- og soverom i tingtiden (Taranger 
1930-33, 146). At det har vært brukt telt på tingmøter som har varte over 
flere dager, virker sannsynlig, og slike er også avbildet i forbindelse med 
en tingsamling på alltinget på Island i 1782 (figur 9.12). Telt er vanske- 
lige å påvise arkeologisk, siden de bare vil etterlate noen små staurspor 
som er vanskelig å sette i forbindelse med tingsteder. Ett eksempel på 
staurspor er Mikkels kirke i Slagelse i Danmark, der mange små stolpe- 
hull funnet under gulvet på kirken har blitt tolket som spor av boder 
eller midlertidig bosetning i forbindelse med tingsamlinger (Olsen 1972, 
151f.). At telt kan ha vært brukt i samlinger knyttet til kokegropfelt, er 
også sannsynlig. Det har likevel ikke latt seg identifisere. Steiner lagt 
i ring for å holde teltduken er identifisert knyttet til markedsplasser i 
høyfjellet (Loftsgarden 2017), men er trolig vanskelig å påvise i områder 
med større bosetning og landskapsendringer. Markedsfunksjoner kan 
spores arkeologisk, og selv om det var få belegg for at marked og tingsted 
ble holdt på samme lokalitet, viser eksemplet fra Missingen i Råde, Bø 
i Telemark og Komnes i Sandsvær at handel nok har forekommet på 
enkelte tingsamlinger. 

Når tingsteder er blitt påvist som arkeologiske strukturer, dreier det 
seg ofte om ting på høyere nivå; hyllings- eller kongetingsteder. Andre 

Figur 9.12. Tegning av Thingvellir på Island ca. 1782, og viser alltinget med telt rundt. Selve 
alltinget ser også ut til å være holdt inne i et telt. Ved siden av er en bjelle. Kilde: Þórðarson 
1921-1922, uten sidetall. 

særmerker seg ved å være koblet til steder med lang kontinuitet i bru- 
ken av området, slik som Gamle Uppsala, Tynwald Hill, Tingvellir og 
Anundshögen, eller stormannssteder som Arkilds og Jarlabankes ting- 
steder i Sverige. Her finnes også gravhauger, reiste steiner, bautasteiner 
og runesteiner, og de er derfor tolket som grunnleggende elementer ved 
vikingtidens tingsteder (Wilson 1994; Brink 2004, 209). Særlig ting- 
stedene på høyere nivå kan være forbundet med stor monumentalitet og 
lang brukstid, for å understreke sammenhengen mellom forhistoriske 
monumenter, førkristen kultaktivitet og ting. I Borgartingslagen er det 
påvist få monumentale tingsteder utenom hyllingstinget på Haugar. Selv 
om enkelte stedsnavn forbinder middelalderske tingsteder til hauger og 
steinsetninger, er det likevel usikkert om de har fungert tilsvarende lenge 
som tingsteder. 

Forekomster av monumentale steder er nærliggende å tolke som 
kongelig initierte steder, som Haugatinget og Gamle Uppsala. Der har det 
sannsynligvis vært viktig for konger og tronpretendenter å vise slekts- 
tilhørighet og understreke legitimitet, autoritet og makt. Dette var nok 
viktigere her enn på lokale tingsteder. Det er likevel mulig at tingsteder i 
undersøkelsesområdet kan ha fremstått mer monumentale tidligere, og at 
elementer er blitt fjernet. Tingsteder kan også ha flyttet til mindre frem- 
tredende steder i tidlig middelalder. At det kjennes enkelte mulige eldre 
tingsteder belagt av tingstedsindikerende stedsnavn koblet til hauger og 
gravminner, men uten dokumenterte senere tingsteder, vitner muligens 
om dette. Hadde det likevel vært så vanlig å benytte gravhauger, grav- 
felt og steinringer som tingsteder inn i middelalderen, skulle en tro at 
en ville ha kjent til langt flere og sikrere belagte tingsteder enn det som 
er tilfellet. At tingstedene var koblet til gravhauger, er likevel klart også 
på lavere nivå. Det er likevel ikke et vanlig eller gjennomgående trekk 
for tingstedene i undersøkelsesområdet. Det er også sannsynlig at noen 
steder med gravhauger kan ha blitt tillagt tingfunksjoner og brukt som 
tingsted senere enn gravleggingen og anlegget av haugen. Etableringen 
av steder er, som nevnt i kapittel 3, resultat av prosesser og gjentakende 
praksis, i et vekselsforhold mellom handling og struktur (Pred 1984). Ved 
å knytte bestemte symboler og gjentakende funksjoner til et betydnings- 
fullt sted som ting, vil det igjen være med på å styrke og vedlikeholde 

tingorganisasjonen. Det gjør det også mulig å gjenfinne spor av slike 
koblinger i dag gjennom stedsnavn, arkeologisk materiale og ut fra felles 
topografiske kjennetegn. 

Samlet går det fram at tingsteder kan ha forskjellig uttrykksform og 
regionale variasjoner, men likevel fremtre som knutepunkter i landska- 
pet som et geografisk/topografisk uttrykk for fellestiltak. Noen påviste 
strukturer, som kokegropfelt, vitner om periodisk aktivitet og samlinger 
gjennom århundrer langt tilbake i forhistorisk tid. De omfangsrike fore- 
komstene av slike felt over store deler av Nord-Europa, understreker at 
tingsteder bør studeres i videre geografisk perspektiv. Analogier fra andre 
land kan være viktige døråpnere for å forstå tingenes utvikling over tid, 
likevel ikke som en direkte projeksjon og må ses i den tidsmessige sam- 
funnskonteksten de inngår i. 


9.3 Kontinuitet eller endring? 


Et av de sentrale spørsmålene i denne boken er knyttet til kontinuitet 
eller endring innen tingorganisasjonen. Vi skal nå se litt mer på hva slags 
endringer som kan spores over tid, og hvilke elementer som kan sies å ha 
en lengre varighet. Jeg vil diskutere nærmere de ni undersøkte skiprei- 
dene i Borgarsyssel, i regional sammenheng og i et komparativt perspek- 
tiv, sett i lys av samtidige samfunnsendringer. 

Diskusjonen om tingets alder viste at tinget har visse fellestrekk over 
større områder, og at opphavet nok skal søkes i felles behov for samhand- 
ling og konfliktløsning. De eldste formene for samlingssteder som kan 
spores i Skandinavia er de nevnte kokegropfeltene og ringtunene. De 
vitner om hvordan samtidige lokale og regionale sosiopolitiske meka- 
nismer for samhandling kan få forskjellige former på ulike steder. Selv 
om det ikke kan argumenteres helt sikkert for kontinuitet mellom dem 
og de senere tingstedene kjent fra vikingtid og middelalder, viser deres 
lokalisering, dateringer, form og funksjon antakelig til møtemekanis- 
mer innenfor jernalderens samfunn (Semple et al. 2020, 253. Opphavet 
til tinget er altså ikke likt overalt, men det er tydelig at over tid, og mot 
slutten av jernalderen, trer mer regulerte mekanismer for konsensus og 
samhandling fram i kildene. At flere av kokegropfeltene ligger på gårder 

som senere har tingsted og/eller har navn som vitner om tingfunksjoner, 
indikerer at stedene kan ha holdt seg i kollektivets minne som viktige 
steder over generasjoner. 

Når tinget begynner å tre klarere fram i kildene i Borgartingslagen kan 
en spore flere endringer, både når det gjelder de administrative områdene 
og nyetablering av enkelte tingsteder, slik som opprettelsen av fylkeskirker 
med sysselting og sysler, og senere innføring av skipreider samt endringer 
i lagsogngrensene. Flere av endringene som kan spores er såpass store, slik 
som eksempelvis innføringen av de første fylkeskirkene og skatteleggin- 
ger, så en må forvente at dette var saker som måtte involvere tinget og 
større deler av samfunnet (se f.eks. Iversen og Brendalsmo 2020). 

Hvorvidt Viken var en politisk enhet i jernalderen, er uvisst. Bjørn 
Myhre mener området da var delt i mindre småriker eller «høvdingdøm- 
mer», og at de var basert på stammeenheter som kjennes som de senere 
fylkene Grenland, Vestfold, Vingulmark og Ranrike (Myhre 2015, 189). 
Som før nevnt, omtaler Jordanes flere folkegrupper her, grannii og ranii, 
i 551 e.Kr. (jf. kap. 5.1, 6.13 og 9.12). En må anta at det kan ha vært både 
lokale og regionale tingplasser, slik kokegropfeltene kan være tegn på. 
Gjenbruk av særlig de største feltene på Lunde og Bommestad, og også 
Faret som ligger sentralt innenfor Grenland, vitner om samlinger gjen- 
nom århundrer, fram til ca. 400-600 e.Kr., også for regioner som kan 
ha omfattet en eller flere av de nevnte enhetene uten at dette kan direkte 
belegges. 

Så langt tilbake som kildene kan ta oss, viser tinget seg som elitedrevet 
(f.eks. Sanmark 2017, 241), selv om de eldste landskapslovene vitner om 
bygdefellesskapets viktige rolle og medbestemmelsesrett i rettshånd- 
hevelsen (Norseng 2005a, 53, Sanmark 2006). På tinget kunne hovedsakelig 
landeiere delta, og eliten var hentet fra det øverste segment av dem. For 
denne eliten var tinget et sted de kunne møte befolkningen for viktige 
diskusjoner og felles bestemmelser. Makt og autoritet ble forhandlet på 
møteplassene, og det var derfor viktig at så mange som mulig møtte. Nye 
tingsteder kan ha blitt anlagt for å understreke ens makt og autoritet. 
Samtidig kan det å benytte eksisterende tingsteder være en demonstrativ 
handling for å vise avstand eller tilknytning, som kunne ha en stor sym- 
bolsk virkning. Slik sett kan det å benytte, eller kanskje omforme eller 

tilføre nye monumenter på eksisterende tingsteder, ha vært et politisk 
virkemiddel og manifestasjon av egen styrke. 

Det finnes eksempler i kildene fra Skandinavia på at nye tingsteder 
ble etablert som ledd i en maktkamp. Runesteinen på «Arkilds tingstad», 
datert med hjelp av ornamentikken til ca. 1010-1015 e.Kr., synes å angi 
tingets etablering av tre sønner til ære for sin far (figur 9.13). Den er van- 
ligvis antatt å bli erstattet av Jarlabankes tingplass, der runesteinen er 
noe yngre. Begge sider er datert ved hjelp av ornamentikk, A-siden til ca. 
1020-1050 og B-siden til ca. 1020-1075 (Norr og Sanmark 2008, 386, 392 
m/ref). Jarlabankes runestein angir dessuten hvordan han rådde over hele 
det administrative området. Fremstående personer kunne altså etablere 
tingsteder i jernalderen. Et spørsmål er likevel hvor vanlig dette har vært 
i undersøkelsesområdet uten å kunne belegget det i tilsvarende monu- 
menter. Det viser likevel at noen steder kunne ha kort varighet (jf. San- 
mark 2017, 245f.). Til tross for tidvis skiftende overherredømme, trenger 
ikke lokale tingsteder og rettsområder ha endret seg. Tradisjoner koblet 
til et eldre sted kan ha virket stabiliserende, slik jeg har argumentert for 
i kapittel 3. 


Figur 9.13. Arkilds tingstad, Bållsta (Vallentuna), Stockholms lån. Runesteinen som omtaler 
tingplassen (U225) står i bakkant av den firkantede tingplassen (Foto: Marie Ødegaard 2012). 

De svenske runeinnskriftene tyder likevel pà at det kan ha skjedd 
endringer i tingstedenes lokalisering som følge av endringer i lokale makt- 
forhold. Det er ikke mulig å spore direkte i kildene fra Borgartingslagen 
forut for vikingtiden. I Irland har Patrick Gleeson argumentert for at det 
skjer en endring fra kollektive møteplasser til en økende grad av monu- 
mentalisering på de store allmenne samlingsplassene, som over tid ble 
mer komplekse og fikk økende momenter, som nye innhegninger, eller 
endringer og tilpasninger av eksisterende monumenter (Gleeson 2055, 45; 
2018; jf. Fitzpatrick 2015, 63). Han setter dette i sammenheng med utvik- 
lingen av en superregional kongemakt i Irland fra 700-tallet av. Kanskje 
skal en se bruken av hyllingstinget på Haugar, der gravhaugene er datert 
til 700-900 e.Kr., som ledd i en tilsvarende prosess, der tingsamlinger og 
hyllinger av kongsemner inngikk som vesentlige elementer ved forsøk 
på styring over større områder. Fra minst begynnelsen av 800-tallet og 
gjennom store perioder av vikingtiden og opp til tidlig 1200-tallet hadde 
danske konger overregional makt over Viken, med periodevis maktkamp 
og vekslende overherredømme av «norske» konger, og også Svearikets 
konger på midten av 900-tallet (Myhre 2015, 133-151 m/ref.). En kan se for 
seg at viktigheten av å bli hyllet på det korrekte sted for å øke legitimitet 
nettopp kan ha vært viktig i perioder med maktkamper. Monumentalitet, 
herunder særlig gravhauger, og teatralske riter for å underbygge kollektive 
minner har inngått som vesentlig elementer (Sanmark 20 7, 82f£.). Jeg har, 
som vist, argumentert for at herredet kan ha blitt etablert i denne perio- 
den under dansk overherredømme, og som også kan ha inngått som ledd 
i forsøk på å sikre og befeste en overregional makt over området. Etter- 
som herred er nevnt i Borgartingslagens eldre kristenrett med rettsregler 
fra 1000-tallet, må det ha skjedd før den tid. Det er likevel sannsynlig at 
inndelingen bygget på eldre naturlig oppståtte inndelinger eller bygdelag. 

Innføringen av kristendommen kan også ha påvirket tingstedenes 
lokalisering, særlig etter etableringen og utbyggingen av kirkeorganisa- 
sjonen i sogn, og da kirker ble viktigere som møteplasser i høy- og sen- 
middelalderen. Dette er tydelig i Borgartingslagen ved at det på flere mulige 
tingsteder ved kirker og andre kirkesteder var økt utstedelse av diplomer i 
senmiddelalderen (jf. kap. 7.0). Analysen av tingsteder i Borgarsyssel viste 
derimot at nær en tredel av tingstedene kan ha plasskontinuitet tilbake 

til yngre jernalder, basert på lokalisering ved en middelalderkirke med 
nærhet til forhistoriske gravminner, kultisk eller teofore navn og/eller har 
offerfester (jf. kap. 8.2.5). Det gjelder Hovin i Vemme skipreide, Folken- 
borg, Os og Eidsberg med Lekum i Heggen, Tune i Tune, Kolberg i Onsøy, 
Borge i Åbyggje, Rokke, Asak og Idd i Idd skipreide, Lundeby og Tesal i 
Råde, og kanskje også Rakkestad i Skaun (tabell 9.5). Av disse ble Kolberg, 
Rakkestad og Lekum også identifisert som skipreidetingsteder, med eldre 
herredskirke og -ting. Dette kan tyde på at lokale maktstrukturer i noen 
områder ble opprettholdt i overgangen mellom vikingtid og middelalder. 
Bygging av kirker og etablering av tingsteder kan gjenspeile at lokale 
storbønder fortsatte som kongens menn med styring over religion og rett 
inni tidlig middelalder. 


Tabell 9.5. Rubrisering av endringer i grenser for de administrative områder og tingsteder, og med 


spor av kontinuitet i tingorganisasjonens i de ni undersøkte skipreidene i Borgarsyssel (jf. kap. 7) 


Skipreide Endring i adm. 


Endringer i tingsteders 


Stabilitet? 


omr? lokalisering? 

Onsøy I fjerdings- Flytting fra Hauge til Kolberg? Kolberg kan ha kontinuitet 
grenser og Navnet Tinghaug kan derimot bakover til yngre jernalder, der 
navn? vitne om forhistorisk opphav. navnet Tinghaug muligens kan 

Hauge kan ha tilhørt en annen vitne om forhistorisk opphav for 
fjerding. Endringer i fjerdingene —tingstedet. 

her. 

Var Forsetlund et eldre tingsted, 

sentralt i skipreiden? 

Skaun Lillefjerdingen Nedlagt tingsted, bingbærghom, —Lokaliseringen til tinget i 
skilt ut av ved Os kirke, nabogården Osfjerdingen har stabilitet. 
Rakkestad. til tingstedet på Østby i Er 

3 I Rakkestad er skipreidetingsted 
senmiddelalderen. Oppdelingen _ 
av den antatte storgården Os fra 1300- til 1500-tallet, og 
kan ha ledet til deling av kult/ mulig kontinuitet bakover til 
kirke og tingsted. yngre jernalder. 

Heggen Ja Et rettersted, Morstang, Tingsted belagt på Lekum/ 


er lokalisert i nordre del av 
skipreiden. Alderen er ukjent. 


Folkenborg og Moen ligger i 
samme antatte opprinnelige 
fjerding, noe tyder på endringer. 


Eidsberg gjennom hele 
middelalder. Håkon Håkonssons 
saga vitner om at stedet kan 

ha vært samlingssted også ca. 
1200. Navnet Lekum indikerer 
forhistorisk samlingssted 

for konkurranser/lek. Antatt 
kontinuitet bakover til yngre 
jernalder. 


(Fortsatt) 

Tabell 9.5. (Fortsatt) 


Skipreide 


Endring iadm. Endringer i tingsteders 


omr? 


lokalisering? 


Stabilitet? 


Frøyland 


Ja 


Endringer i fjerdinger - endringer 
i tingstedets lokalisering? 


ting-navnene ved Henstad kan 
indikere et eldre tingsted i Askim 
eller ev. for en sørlig fjerding der. 
Flytting av tinget fra Eidareng til 
Henstad? 


Trøgstad kan ha hatt tingsted fra 
slutten av 1300-tallet til minst 
slutten av 1500-tallet. 


Askim har tingsted fra 
1400-tallet og framover til minst 
slutten av 1500-tallet. 


Råde 


Nei? 


Ingen endringer? 


Både Huseby og Lundeby 

var trolig tingsted på 1400- 

og 1500-tallet, med mulig 
kontinuitet til yngre jernalder. 
Gravfeltet Tingstedet på Lundeby 
kan vitne om tingets eksakte 
lokalisering, men alder er ukjent. 


Åbyggje 


ukjent 


Ukjent. For lite materiale. 


Det sannsynlige tinget på Borge 
kan ha kontinuitet til yngre 
jernalder 


Vemme 


ukjent 


Usikkert, lite materiale 


Tingsted på Hovin på 
1400-tallet. 


Analysen i kap. 8 viste at Hovin 
kunne ha kontinuitet bakover i 
tid til yngre jernalder. Nærhet til 
huseby-gård, som om en antar 
at Hovin var skipreidetingsted, 
ville kunnet ha en funksjon som 
innsamlingssted for skatt til 
Huseby-gården. Lokaliseringen 
i nordre del av skipreiden taler 
imidlertid mot at dette var 
skipreidetingsted. 


Tune 


ukjent 


Ukjent. Materiale for lite. 
Usikkert om Sandesund har vært 
et fast tingsted for lokalnivå. 


For spinkelt materiale. 
Lokaliseringen av et ting og 
ting-indikerende navn ved 
Tune kirke kan kanskje indikere 
samlingsfunksjoner tilbake til 
yngre jernalder. 


Idd 


nei? 


Nedleggelse av tingsted ved 
Rokke kirke? 


Endring fra Berby til Ende? 


Stabilitet i skipreidetingstedet 
Berge? 


Et mer stabilt kongedømme fra høymiddelalderen av ga større stabi- 


litet i maktstrukturene, som kan ha ført til at tingstedene ble mer faste. 


Dette er særlig aktuelt etter at dómen, dvs. bygdenemnder bestående av 


lokale lagrettemenn, ble trukket inn i den lokale rettspleien og tinget med 

Landsloven i 1274 og når omfanget av ombudsmenn i distriktene økte. 
Tre av skipreidetingene (Rakkestad i Skaun, Lekum i Heggen og Lundeby 
i Råde) ble holdt på steder som var eid av kongen eller stormenn tett knyt- 
tet til kongen forut for 1300-tallet. Det samme gjelder også enkelte av fjer- 
dingstingene (Huseby i Råde, Henstad i Frøyland). Det vitner om økende 
kongelig kontroll lokalt i rettspleien. Mye tyder på det kan ha skjedd en 
intensivering av kongelig regulering lokalt da skipreidetingene ble opp- 
rettet, muligens i løpet av 1100-tallet (jf. kap. 8.2.4). 

Analysen av tingene i Borgartingslagen har vist at skipreidene kan 
bygge på en eldre herredsinndeling. Når herredene ikke fullt ut sammen- 
faller med skipreidene av 1277, antyder det også endringer, uten at det 
trenger å ha vært noen omfattende omstrukturering på tingenes lokal- 
nivå. Endringer kan ha foregått med samtykke av bønder på tinget og 
med medvirkning eller på initiativ av lokale maktpersoner, men likevel 
tilpasset lokale bosetningsforhold. Endringene ble knyttet til et fastere 
skipreidesystem med skipreideting, sett i lys av endringer i leidangen mot 
et fastere system og med en regulær leidangsskatt. 

Her viste analysen hvordan noen lokale bønder i herredene beholdt 
og styrket sin posisjon lokalt, mens andre trolig fikk nye posisjoner. Hele 
fire av de seks skipreidetingstedene synes å oppvise kontinuitet i denne 
prosessen. Kongemakten var avhengig av lokale støttespillere for å kunne 
styre i disse områdene, og ved å benytte og knytte an til etablerte struk- 
turer som eldre administrative grenser, tingsteder og kirkesteder, kan det 
ha styrket forsøket på herredømme. Når endringer skjedde innen samme 
sosiale system, trenger ikke endringene for folk i områdene å ha vært så 
omfattende i karakter. Den nære tilknytningen mellom herredskirke 
og -ting, og den tidige kirkelige inndelingen og de verdslige herredene, 
senere skipreidene, vitner om en dobbelthet i strukturen som kan ha 
styrket den lokalt. 

Når det forekommer flere tingsteder innen et administrativt område, 
kan det tyde på endringsprosesser der tingsteder kan ha mistet betyd- 
ning og blitt etablert på et annet sted. Det kan belegges i fem skip- 
reider (Onsøy, Skaun, Heggen, Frøyland og Idd), mens for de øvrige fire 
er det for lite kildemateriale til å belyse dette (tabell 9.5. Denne type 
endringer er mest synlige når det gjelder fjerdingene, der en inndeling 

i flere enn fire enheter i seg selv vitner om nyetablering. En slik deling 
kunne spores i de samme fem skipreider. For de resterende fire er det 
mer usikkert. Det er nærliggende å anta at flere av endringene kan ha 
skjedd som følge av bosetningsekspansjonen i tidlig- og høymiddel- 
alder, ettersom de fleste fjerdingene er belagt før 1400 og bosetnings- 
nedgangen i senmiddelalderen (Indrebø 1935). Senere oppdelinger kan 
skyldes endringer i bosetningstyngdepunktet etter at bosetningen 
igjen tok seg opp igjen fra midten av 1500-tallet av. I tillegg kan en se 
for seg prosesser med skiftende aktører i den lokale rettshåndhevingen 
over tid. 

I senmiddelalderen skjedde det igjen store samfunnsendringer - 
økonomisk, demografisk og politisk. Kongefellesskap og union skapte 
også større avstand mellom bønder og myndigheter. Unionsmonarkiets 
regionale representanter, slik som fogder, gjorde seg nå gjeldende i byg- 
dene (Imsen 1990a, 194), som også i stor grad ble dominert av lokale eliter 
(Sveaas Andersen, KLNM XVIII, 351; Dørum 2004, 387). Det er likevel lite 
sannsynlig at disse storpolitiske endringene fikk innvirkning på ting- 
stedene lokalt. Perioden fra 1430-tallet til tidlig nytid var i stor grad en 
konfliktfylt periode i kystområdene langs Oslofjorden (Imsen 1990a, 
184ff.; 1990b), men med flere konfliktfrie perioder (Imsen 1990b, 79). 

Diplommaterialet fra undersøkelsesområdet viser at lokaltingene til 
tross for dette var høyst virksomme og stabile gjennom hele senmiddel- 
alderen og fram til slutten av 1500-tallet, som er den øvre tidsrammen 
for denne undersøkelsen. Holmsen og Imsen har argumentert for at 
tingsteder var lite stedbundne i senmiddelalderen, og sett dette som 
uttrykk for manglende fasthet i tingorganisasjonen (Holmsen 1937, 77; 
Imsen 1994, 64). Dette har jeg ikke funnet belegg for, verken i Borgar- 
syssel eller de andre områdene av Borgartingslagen. Denne slutningen 
kan, slik jeg ser det, skyldes at en ikke har undersøkt tingstedenes loka- 
lisering mot rett administrativt nivå, og der skipreiden har vært sett 
som laveste rettskrets. Disse forskerne har ikke tatt tilstrekkelig hensyn 
til at fjerdingen var den minste rettskretsen, og følgelig oppfattet flere 
tingsteder innen samme skipreide som uttrykk for endring og omskif- 
telighet. At det skjedde store endringer i tingorganisasjonen mot slutten 
av 1500-tallet, da tingstedene endret lokalisering relativt ofte, kan ha 

bidratt til denne oppfatningen. Esricht og Sohlenius’ (2009) studie av 
tinghus i Sverige (jf. kap. 8.2.1) viser tilsvarende mønster med endringer 
fra siste del av 1500-tallet av. De viser også at de tingstedene som knyt- 
ter an til Eriksgatan, kjent i lovene fra 1200-tallet, fortsatte å ligge på 
samme sted, og flere dessuten i tilknytning til eldre monumenter og 
arkeologiske strukturer. Dette, mener jeg, tydeliggjør hvordan særlig 
viktige steder fortsatt hadde betydning og var virksomme, men ble til- 
passet en ny tid. 

I syv av de ni skipreidene jeg har undersøkt, er det indikasjoner på stabi- 
litet i de administrative grensene gjennom hele senmiddelalderen og trolig 
lenger tilbake (tabell 9.6). Når det gjelder rekonstruksjonen av fjerdingene 
i de ni skipreidene i Borgarsyssel, har bare Skaun sikker fjerdingsstruk- 
tur (tabell 9.6). I fire skipreider, Heggen, Skaun, Frøyland og Vemme, var 
det i tidlig nytid kjent flere enn fire fjerdinger. I fem skipreider, Heggen, 
Frøyland, Idd, Råde og Skaun, fant jeg et sammenfall mellom sogn og fjer- 
dinger (tabell 9.6). I to til tre skipreider (Onsøy, Åbyggje og mulig Vemme) 
fantes det derimot ikke tegn på samsvar mellom sogn og fjerdinger. 

Jeg finner det likevel rimelig at sognene kan ha vært bygd på en eldre 
fjerdingsstruktur. Når det er gjennomgående stort sammenfall mellom 
sogn og fjerdinger, middelalderkirker og tingsteder, anser jeg rekon- 
struksjonen som en sannsynlig slutning. Det er også noe en ser på høy- 
ere nivåer (jf. kap. 5.4.1). Nye fjerdinger kan igjen ha ledet til nye former 


Tabell 9.6. Områder med kjente og sikre fjerdinger, rekonstruerte fjerdinger og områder med 
sammenfall mellom sogn og fjerdinger 


Skipreide Kjent fjerding Sikker Rekonstruert  Sammenf. sogn og fjerd. 
fjerding fjerding 

Idd x Delvis. 3 av 4 

Onsøy x x Nei 

Skaun x x Delvis 

Heggen x X Ja, men usikkert lenger tilb i tid 

Frøyland x x Mulig 

Råde X x Delvis 

Åbyggje Nei 

Vemme x X Nei, mulig et par 

Tune x Usikkert 

for institusjonalisering av områdene og ny romlig sosialisering, og i 
prinsippet ut fra samme prosesser som beskrevet av Paasi (jf. kap. 3.2). 
Endringene kan også ha påvirket og styrket regional identitet, og ført til 
stabilitet i grensene. Når nye enheter ble dannet, var folk også avhengige 
av stabile sosiale institusjoner. Det kan bidra til å forklare sammenfallet 
mellom kirkesogn og fjerdinger. Dette kan igjen ha styrket stabiliteten 
på samme måte som samlokalisering av ting og kirke gjorde det. Som 
påpekt av Dodgshon (jf. kap. 3.1), vil det at flere ulike type strukturer 
knyttes til samme system ha en forsterkende effekt som er med på å opp- 
rettholde organisasjonen over tid. 

Det er likevel tydelig at det har skjedd flere endringer i senmiddel- 
alderen som følge av nedlegging av kirker, befolkningsendringer og i 
bosetningssammensetningen. Som visti kapittel 6.1skjedde detendringeri 
skipreidetallet i senmiddelalderen før 1500-tallet, da skipreideantallet i 
Viken ble redusert fra 16 til 12. Det er rimelig å regne med at nedgan- 
gen kan ha ført til at noen tingsteder skiftet lokalisering eller ble lagt 
ned. Skriftkilder tyder likevel på at fjerdingstingene ble opprettholdt, 
og at endringene dermed ikke var særlig omfattende for den laveste 
rettskretsen. 

Endringer i bosetningssammensetningen bidro også til sammenslåing, 
eller også oppsplitting av sogn og fjerdinger og grenseforskyvninger - 
som f.eks. i Rakkestad ved nedleggingen av Gyrdinar kirke, og i grense- 
forandringer mellom Råde og Onsøy, og Ingedal og Idd, hvor sognene 
gikk på tvers av skipreidene i tidlig nytid. Dersom to fjerdinger delte 
seg, skulle en forvente at det ble skapt minst ett nytt tingsted eller en har 
benyttet et alt eksisterende samlingssted i bygda, gjerne et kirkested. Slik 
kan det f.eks. ha vært i Heggen med opprettelsen av Folkenborg og Tenol 
fjerding. I slike sammenhenger vil gjerne også navn på fjerdingen, sogn, 
kirke og tingsted sammenfalle, slik tilfellet er for flere fjerdinger i Heg- 
gen. For flere sogn og fjerdinger med slike oppdelinger er det vanskelig å 
vite sikkert hva som ble delt først av fjerdingen eller sognet. Det er bl.a. 
tilfelle i Heggen, hvor et diplom vitner om at tre bønder lot reise en kirke 
(Tenol) (Lange 1856, 491f.). Kirken ha blitt reist etter at fjerdingen ble delt 
i to, eller den kan ha blitt opprettet først, noe som kan ha ledet til deling 
i to sogn og deretter i fjerdinger. Om tingsteder lå på en annen gård enn 

den som hadde gitt navn til fjerdingen, kan det være uttrykk for endring. 
Det ser ut til å være tilfelle i bl.a. Rudsfjerdingen i Frøyland. Motsatt kan 
sekundære navn, sammensatte med øst, vest, kirke osv, indikere endring 
og nyetablering, slik det bl.a. forekommer i Onsøy, som følge av gård- 
deling med en økende befolkning i tidlig middelalder eller før. Det kan 
muligens også dreie seg om navnebytte. 

Til tross for oppretting av flere fjerdinger, krysset de, som vist, aldri 
skipreidegrenser. Skipreidestrukturen ser dermed ut til å ha vært avgjø- 
rende for å opprettholde tinginstitusjonens ramme og ytre grenser gjen- 
nom senmiddelalderen, og vitner om en overordnet stabilitet over tid. 
Inndelingen i Borgarsyssel og i Viken som helhet gir uttrykk for en sterk 
og regulert organisering med et nært sammenfall mellom administrative 
områder og tingsteder. At det skjedde endringer mellom verdslige og 
kirkelige inndeling, hvor sognegrensene i to tilfeller går på tvers av 
skipreidegrensene, viser tross alt at de var del av forskjellige systemer, 
religiøst og verdslig, der det kan se ut til at bosetningssammensetningen 
kunne få større innvirkning på den kirkelige i senmiddelalderen. 

Når det ser ut til at hele Borgarsyssel hadde fjerdingsdelte skipreider, 
er det lett å falle for en aritmetisk-skjematisk tankegang, slik Indrebø har 
blitt kritisert for å ha gjort (Holmsen 1940-42). Termen fjerding indikerer 
likevel i seg selv et firedelt administrativt område. Jeg har likevel valgt å 
undersøke dette grundig i hvert enkelt tilfelle, og det har kommet tydelig 
fram at bosetningstetthet og naturtopografiske forhold har vært med- 
virkende i hvordan områdene i praksis ble oppdelt. Samlet gir ting- 
organisasjonen, grenser og stedsnavn inntrykk aven aritmetisk inndeling, 
men samtidig kan endringer i bosetningsforhold ha ført til endringer i 
grenser og enheter, og understreker hvordan organisasjonen var del av et 
organisk system. Det viser hvordan steder og områder inngår i historiske 
prosesser som stadig blir reprodusert og derfor må reforhandles. Slik bør 
en også tolke endringene fra herred til skipreide. 

Betegnelsen fjerding kan tidlig ha mistet sitt betydningsinnhold knyt- 
tet til en firedeling og kan ha gått over til den mer generelle betydnin- 
gen «del av bygd» (BØ XI, 303). Slik kan fjerding i større grad ha blitt 
betraktet som et bygdeområde eller en generell underinndeling, fjernet 
fra det aritmetiske utgangspunktet. Dette kan vise utvikling over tid, og 

indikerer høy alder på fjerdingene. Det kan dermed forklare hvordan og 
hvorfor underinndelinger kunne oppstå og bli navngitt som fjerdinger, 
uten at de utgjorde en fjerdedels skipreide — slik kan ha vært med Istre 
fjerding i Numedal og de fjerdingsinndelte sognene på Marker (jf. kap. 6). 


9.4 Samlet oppsummering 


Ved å studere bygdeborger, kokegropfelt, stedsnavn som viser ting- og 
rettersteder, kirker og hyllingsting, samt tingsteder som arkeologiske 
lokaliteter, har det her vært forsøkt å belyse tingets alder. Det er imidler- 
tid vanskelig å trekke direkte linjer tilbake til eldre jernalder, slik det også 
er belagt i områder utenfor Norge og som derfor også kan ha gyldighet 
her. Samlingssteder i eldre jernalder inneholdt mange ulike funksjoner, 
trolig sosiale, politiske militære, kultiske og rettslige. Store kokegrop- 
felt synes å ha vært slike steder, der omfang, gjenbruk og strukturene 
indirekte indikerer rituell og sosial praksis av stort omfang og med lang 
varighet, som kan ha sammenheng med samlingsfunksjoner for folk 
fra et større omland. Det er imidlertid ikke mulig å etablere en sikker 
kontinuitet mellom disse og senere tingsteder og administrative områ- 
der. Dette skyldes trolig at kokegropfeltene gikk ut av bruk i en periode 
med store samfunnsendringer. For Bommestad og Lunde, med nærhet til 
senere ting-navn, var det likevel mulig å sannsynliggjøre en fortsatt bruk 
av området som samlings- og tingsted, men ikke for Faret og Lystad. På 
Tjølling tyder mye på at det ble holdt samlinger alt i førromersk jernalder 
og fram til på 1500-tallet, da en tingsamling for halve Vestfold (Brunlanes 
len) ble holdt her. Bygdeborger er også fysiske uttrykk for politiske 
fellestiltak mellom områder, men det er lite trolig at disse hadde funksjon 
som tingsteder, selv om tinget trolig spilte en rolle i organiseringen 
av forsvaret. I enkelte områder lå riktignok bygdeborgene ved senere 
administrative grenser, som kan sannsynliggjøre at enkelte grenser kan 
bygge på naturlige topografiske grenser mellom bygdelag, og også gi 
indikasjoner om strukturenes lange tidsdybder. 

Tingstedsindikerende stedsnavn vitner mer direkte om eldre ting- 
steder, og selv om en ikke kan dra direkte slutninger og det har mange 
feilkilder, synes de flere steder å kunne være dannet i yngre jernalder, 

kanskje enkelte tilbake i eldre jernalder. Kirke og ting har vist seg å være 
nært koblet sammen alt i tidlig middelalder, der halvparten var slike ste- 
der med fellesfunksjoner som også kunne vise kontinuitet bakover i tid 
til tidligere kultsteder. Dette gir viktige perspektiver også på overgan- 
gen til en ny religion og maktkontinuitet i en omskiftende periode, da 
en kan se for seg at lokale makthavere beholdt autoritet og herredømme 
over religion og rett inn i tidlig middelalder. Når en ser på materialet og 
resultatene fra studieområdet sammenlignet med andre land som Sverige 
og Danmark, styrker det tolkningen av at tingorganisasjonen går tilbake 
til minst yngre jernalder, og trolig langt bak i eldre jernalder, slik f.eks. 
Tjølling tyder på. 

Når det gjelder tingets fysiske struktur og som arkeologiske forekom- 
ster, foreligger det ofte at tingsteder var koblet til gravhauger, naturlige 
hauger og kanskje også steinsetninger, slik bl.a. registreringene viste 
fra flere lokaliteter i Eiker, Sandsvær og Borgarsyssel, og også analysen 
av skipreidene i Borgarsyssel. Flere folkelige forestillinger er koblet til 
gravhauger langt tilbake i tid, og de synes å ha hatt en særlig symbolsk 
betydning; noe som også er belagt i middelalderkilder. Det er likevel 
overveiende sannsynlig at hauger ble benyttet til tingsteder, men i min- 
dre grad knyttet til lokalting. Tingstedene synes heller ikke å ha hatt en 
særlig grad av monumentalisering i undersøkelsesområdet, med et par 
unntak - som Haugatinget fra vikingtid, Tingstedet i Råde og Efteløt i 
Sandsvær - men kanskje også de som var koblet til tidlige kirkesteder. 

Til tross for sprang i tid mellom tingstedene som er belagt gjennom 
diplommaterialet fra 1300-tallet av og de eldre mulige samlingsste- 
dene som kan spores arkeologisk og ved stedsnavn, synes materialet fra 
Borgarsyssel å indikere stor grad av stabilitet over tid så langt kildene 
rekker med noenlunde sikker bærekraft. Større endringer kunne spo- 
res i de administrative grensene, og en kan kanskje se for seg at både 
eksogent opprettede inndelinger og naturlige bosetningsendringer hadde 
innvirkning. 

Avslutning - resultater og refleksjoner 


Hovedmålet for denne boken har vært å belyse tingsystemet omkring det 
historiske Viken-området, så langt tilbake i tid som kildene kan føre en 
og fram til rundt 1600. Jeg har særlig forsøkt å svare på fire hovedspørs- 
mål knyttet til tingstedenes lokalisering i landskapet og hvorvidt de kan 
kobles til ulike hierarkiske nivåer i tingsystemet og med ulike funksjoner 
over tid. Dernest har jeg forsøkt å belyse hvor langt tilbake i tid tinget kan 
spores, hvorvidt tingsystemet er kategorisert av kontinuitet eller endring, 
samt hvilke aktører og samfunnsprosesser som har påvirket tinget over 
tid. Få studier har vært gjort av tingsystemet og dets fysiske organisering 
i Borgartingslagen. Når de eldste verdslige lovene herfra også er tapt, har 
det ført til at området er mindre utforsket og til dels underkommunisert 
når det gjelder tingsystemet. Jeg har trukket inn et bredere kildespekter 
enn det som tidligere er utnyttet - arkeologiske, kartografiske og his- 
toriske kilder, samt stedsnavn, i tillegg til nye metodiske tilnærminger, 
særlig knyttet til GIS. 

Ved at jeg har tatt utgangspunkt i tingorganisasjonens romlige struk- 
tur kan jeg fange inn både den større helheten og gå mer i dybden på 
utvalgte steder. Jeg har derfor tilnærmet meg området på ulike nivåer, 
høyere-, mellom- og lokalnivå, med tilsvarende tre analytiske nivåer, 
koblet til makro-, meso- og mikroundersøkelser. Det høyere nivået, i 
form av en makroundersøkelse, består av lagdømmet og lagsognene, som 
også omfattet hyllingsting. Mellomnivået omfatter fortrinnsvis syssel- 
tingene, og med tilsvarende kirkelige nivåer. Det lavere nivået, i form av 
lokalting, er koblet til skipreider, fjerdinger og kirkelige sogn, utført som 
en mikroundersøkelse der jeg har foretatt en detaljstudie av ni av skip- 
reider i Borgarsyssel, tilsvarende dagens Østfold kommune. Jeg forutsetter 
at endringer i første instans er blitt initiert fra toppen i samfunnet, på 
makro- og til dels mellomnivå, som danner rammer for lokale ting som 


401 


KAPITTEL 10 


har et hovedfokus i undersøkelsen. Ut fra dette har målet vært å avdekke 
og gi et utvidet og mer nyansert bilde av utviklingen i dette østnorske 
lovområdet, sett i lys av mer generelle samfunnsendringer i den lange 
tidsperioden boken omfatter. 

Der lover og sagaer kan gi informasjon om tingsteder på særlig høyere- 
og mellomnivå, har diplommaterialet vært avgjørende for å identifisere 
lokaltingene forbundet med skipreider og fjerdinger. Administrative 
grenser og relevant arkeologisk materiale, som kirkesteder, gravhauger, 
rike funn og spesialiserte kokegropfelt, har vært viktig for å belyse for- 
hold knyttet til lokalisering, sentralitet, alder, kontinuitet og endring, 
samt utvikling over tid. Det har vært viktig å undersøke om det dan- 
ner seg ulike mønster i utbredelsen av tingsteder, og om ulike nivå og 
funksjoner kunne la seg spore i tid og rom. Avslutningsvis vil jeg nå 
sammenfatte resultatene jeg har kommet fram til, sett i lys av større sam- 
funnsendringer i et komparativt perspektiv. Jeg ønsker også å vurdere 
betydningen av de metodiske tilnærminger og teoretiske perspektiver jeg 
har benyttet. 


10.1 Borgartingslagens utvikling - lokalisering, 
nivå og funksjoner 


Det første spørsmålet er knyttet til tingstedenes lokalisering i landskapet 
samt deres nivåer og funksjoner. Dette har belyst lagdømmets organi- 
sering over tid. Jeg fant argumenter for at Borgartingslagen og Eidsiva- 
tingslagen aldri har utgjort ett lovområde med en felles lov, slik det har 
vært hevdet. Dette bygger på en misforståelse der man ikke har tatt hen- 
syn til omorganiseringen av lagsognene i siste halvdel av 1200-tallet, der 
områder som tidligere lå i Eidsivatingslagen ble fusjonert med områder i 
Borgartingslagen. Gjennom store deler av vikingtid og tidlig middelalder 
lå Viken trolig under dansk overherredømme, men alt fra 1000-tallet 
forsøkte «norske» konger å vinne overherredømme her. Ut fra kildene 
ser det eldste lovområdet ut til å ha bestått av et kjerneområde innerst i 
fjorden med fylkene Grenland, Vestfold og Vingulmark. Først på begyn- 
nelsen av 1000-tallet ble Ranrike inkorporert. Etableringen av byen Borg 
og Borgartinget er, slik jeg ser det, rimelig å se i sammenheng med Olav 

Haraldssons forsøk på å legge Ranrike under seg og stridigheter med 
danene om herredømmet over Viken. Dateringer av Olavsvollen til første 
halvdel av 1000-tallet støtter opp under denne tolkningen. Borgs sentrale 
lokalisering, ved grensen til Ranrike og omtrent midt i det nye lagdøm- 
met, hadde trolig også avgjørende betydning. Disse resultatene avvi- 
ker dermed noe fra hvordan forskningen tidligere har sett lovområdets 
utvikling, der en tradisjonelt har antatt at Grenland var det fjerde fylket 
som ble innlemmet i Borgartingslagen. 

Jeg anser etableringen av Borgartinget som et forsøk fra «norske» tron- 
pretendenter på å få sterkere styre og herredømme over lovområdene i 
Øst-Norge. Som ledd i denne prosessen ble også fylkeskirkene med syssel- 
ting opprettet. Disse tingene ble kalt inn av kongelige ombudsmenn, 
sysselmenn, knyttet til faste embetsdistrikter i form av sysler. Med unn- 
tak av Grenland tegner det seg et bilde av to fylkeskirker i hvert fylke, 
tilsvarende en halvfylkesinndeling. Dette kan eventuelt ha bidratt til å 
bryte opp eldre rettsområder og tingsteder koblet til fylkesområdene eller 
landskap. 

Lagtinget på Borg fungerte likevel relativt kort som lagting for hele 
lagdømmet. Og funksjonene ble knyttet til mindre lagsognting med lag- 
menn i faste embetsdistrikter, lagsogn. På slutten av 1200-tallet, og trolig 
før 1294 da Skien lagsogn nevnes i kildene, skjedde det store endringer 
i lagsognenes grenser. Da ble det søndre lagsognet på Opplandet i 
Eidsivatingslagen lagt til Borgartingslagen. Dette fjernet de eldre grensene 
mellom lovområdene på Østlandet. Nye lagting ble knyttet til byer, Oslo, 
Konghelle, Tønsberg/Borg og Skien. Dette kan ha skjedd under Håkon V 
Magnussons styre, som gjennomførte store institusjonelle endringer ved 
utgangen av 1200-tallet. 

Analysen av diplommaterialet viser at lagmannen holdt stevne med 
bøndene både i byene og i bygdene gjennom hele senmiddelalderen til 
langt opp på 1500-tallet. At lagmannen holdt faste og regelmessige stev- 
ner på samme sted, er bare sikkert dokumentert i Skien lagsogn for 
tre gårder. Interessant nok faller de sammen med tingsteder kategori- 
sert som sannsynlige, noe som gjensidig styrker tolkningen. Om sikre 
og sannsynlige tingsteder i de andre lagsognene kan indikere faste lag- 
mannstevner, er imidlertid usikkert. At lagmannens stilling ble svekket 

i senmiddelalderen og at lagmannen skal ha mistet sin domsmyndighet 
før 1350, slik det tidligere har vært argumentert for (jf. kap. 53.1), stemmer 
ikke med resultatene fra denne undersøkelsen. Diplomer viser derimot 
at lagmannen fortsatt dømte i saker på 1500-tallet. Dette tyder på at 
lagmannen hadde en sterk stilling i bygdene gjennom hele senmiddel- 
alderen, og reisevirksomheten var også langt større og mer langvarig enn 
hva forskere tidligere har antydet. 

På mellomnivået viser undersøkelsen av sysseltingene at også de ble 
opprettholdt som viktige møteplasser gjennom hele middelalderen, i 
motsetning til hva forskere som Helle og Imsen har hevdet for dette 
nivået i henholdsvis Gulatingslagen og Borgartingslagen (jf. kap. 54.1). 
Det kan avspeile regionale forskjeller når det gjelder sysselting. At sys- 
seltinget antakelig ikke hadde domsrett, men var steder for tinglysnin- 
ger, ulike kunngjøringer og oppnevning av lagrettemenn, er også et 
vesentlig moment. Dette må ha bidratt til at færre diplomer ble utstedt 
på disse tingene og følgelig er de mindre fremtredende i kildemateria- 
let. Kildematerialet fra studieområdet viser derimot at enkelte diplo- 
mer ble utstedt på sysseltingene helt opp på 1500-tallet. Diplomene viser 
interessant nok også at det var på sysseltingene, i tillegg til lokaltingene, 
at felles motstand og svar til kongen ble utformet, ofte med den gjenta- 
kende formelen «de 12 skipreider i Borgarsyssel», slik det er dokumen- 
tert i flere tilfeller. 

Kildene vitner om tett sammenvevd jurisdiksjon og sammenfall i juris- 
diksjonsområder for verdslige og kristelige saker. Grensene for lagdøm- 
met tilsvarer mer eller mindre bispedømmegrensene forut for 1300-tallet, 
noe også flere forskere tidligere har hevdet. Det er i østre del at grensene 
ikke faller sammen. Der viser grensene at Romerike med Solør hørte til 
Oslo bispedømme, men ikke til Borgartingslagen. Det var altså et skille 
i verdslige og kirkelige grenser her. Analysen viser også at grensene for 
Borgartingslagen har gått annerledes enn det som tidligere er fremholdt. 
Den nordvestre delen av området, Telemark utenfor Grenland som gikk 
under navnet Skattlandet, hørte til Borgartingslagen og Oslo bispe- 
dømme. Dette området synes likevel å ha vært mindre integrert, noe som 
kommer fram av problemene med å hente inn tiende. Det er også færre 
bispevisitaser der. 

Opplysninger fra riksmøtet i Bergen i 1223 viser at prostiene var iden- 
tiske med fylkene i Borgartingslagen. I Borgartingslagen var det fire 
prostier i fire fylker med to fylkeskirker i hver. Det var imidlertid to lag- 
menn og to lagsogn i Borgartingslagen på det tidspunktet. Inndelingene 
i Borgartingslagen samsvarer med opplysninger i Historia Norwegie, der 
de fire prostiene tilsvarer de fire provinsene som nevnes der, noe som 
tyder på at prostiene ble dannet etter mønster av de eldre, verdslige retts- 
områdene. I Eidsivatingslagen ser prostiene ut til å bygge på eldre ting- 
lag, sannsynligvis tredinger. I Eidsivatingslagen var det ifølge Histora 
Norwegie fire rettsområder (patriae) på dette tidspunktet. Imidlertid skal 
det på riksmøtet i 1223 ha møtt to lagmenn og to proster fra dette områ- 
det. Det var derimot ti prostier i Eidsivatingslagen på det tidspunktet. En 
kan ikke se bort fra at noen av disse hadde overordnet ansvar for en større 
del av området enn sitt eget distrikt, uten at det kan belegges (jf. kap. 5.4). 
Eidsivatingslagen og Borgartingslagen hadde dermed faste prostier alt på 
1100-1200-tallet. 

Når det gjelder mikronivået med lokaltingsteder, har diplommaterialet 
vist seg å være av vesentlig betydning for å kunne identifisere tingstedene. 
Jeg har gjennom analysen kunnet belegge flere mulige lokalting i Borgar- 
tingslagen enn tidligere, i alt 119, utenom Ranrike. Av disse er 49 vurdert 
som sikre tingsteder, 22 som sannsynlige og 48 som mulige tingsteder. I 
forhold til forventningen om fire tingsteder i hver skipreide, var noen 
skipreider uten påviste tingsteder, mens andre hadde opp mot ni. Jeg antar 
at fire tingsteder var det vanlige, hvorav ett fungerte for skipreiden som 
helhet. Kan flere enn fire tingsteder identifiseres, kan det skyldes at noen 
har gått ut av bruk og vise endringer i lokalisering. Av de ni skipreidene 
i Borgarsyssel som er kartfestet mer i detalj, viser analysen at de fleste 
tingsteder har ligget på samme sted gjennom hele senmiddelalderen og 
fram til slutten av 1500-tallet, da det skjedde endringer i lokaliseringen. 

Resultatene av undersøkelsen av de administrative områdene vit- 
ner om en sterk regulering av lokalsamfunn innen et finmasket nett av 
skipreider i senmiddelalderen, hvor flere var underinndelt i fjerdinger. 
En fjerdingsinndeling kunne likevel bare spores sikkert i Vingulmark og 
muligens også i Ranrike i Borgartingslagen. Dette, sammen med ulikheter 
i skipreidenes størrelse, arkeologisk materiale og stedsnavnstradisjoner, 

viser forskjeller i regional utvikling - og kanskje også ulik grad og takt i 
inkorporeringen i det norske kongedømmet i middelalderen og før. At det 
er flere enn fire tingsteder i de øvrige skipreidene uten belagte fjerdinger, 
indikerer at det trolig har vært underinndelinger også i disse områdene. 
Navnene på de eldre inndelingene i herred og tilsvarende i nabolandene 
vitner om hvordan tinget var nært knyttet til faste distrikter og rettsom- 
råder, som igjen kan føres tilbake til områder for væpnete styrker. 

Tingstedenes lokalisering varierer geografisk, men viser likevel mange 
fellestrekk. Hovedsakelig ligger de i gode jordbruksområder der en må 
anta at besetningen har vært tettest. De har ligget topografisk gunstig til 
med gode kommunikasjoner, gjerne i knutepunkter mellom land og vann. 
Dette gjelder også tingsteder på høyere nivå og mellomnivået. Dette er 
også et trekk som er felles for tingsteder internasjonalt. At tingstedene ble 
plassert nær gode kommunikasjoner, synes også naturlig når folk skulle 
komme sammen fra større og mindre områder til faste tider. De aller 
fleste lokaltingene lå også relativt sentralt i tingområdet. Få tingsteder lå 
ved administrative grenser. På denne måten skiller plasseringen seg fra 
tingsteder i England, som ofte lå ved sognegrenser. Rettersteder i under- 
søkelsesområdet lå derimot, og bare med to unntak, ved administrative 
grenser og i bygdenes utkanter. De var dermed godt synlige for reisende. 
Slik faller de inn i et større internasjonalt mønster. Resultatene fra ana- 
lysen viser at det var lite sammenfall mellom ting, marked, tevlings- og 
kultsteder, slik det har vært hevdet. Selv om dette ikke var synlig i mate- 
rialet, var tingstedene sannsynligvis likevel multifunksjonelle steder der 
ulike elementer har vært inkorporert. 

Et annet resultat av undersøkelsen er koblingen av senere kjente 
tingsteder til gravhauger og naturlige hauger, og også enkelte steinsetnin- 
ger, og til stedsnavn med -ting. Dette er likevel ikke noe gjennomgående 
trekk for lokaltingene i Borgartingslagen. Dette støtter dermed i mindre 
grad nyere forskning som fremhever at tingsteder var «monumentali- 
sert» og gjerne ble holdt på eller ved eldre gravfelt. Mine registreringer 
viser at selv om enkelte tingsteder og lokaliteter hadde ting-navn, viste 
det seg vanskelig å påvise tingets eksakte lokalisering. Enkelte større ting, 
slik som hyllingstingene, synes derimot å ha blitt knyttet til monumenter 
som gav tidsdybde og historisk forankring, og dermed styrket legitimitet 

til valget av nye konger. Haugatinget lå f.eks. midt mellom kongsgården 
Sem og Tønsberg, og hyllingen foregikk ved to store gravhauger. Det er 
mulig dette var ledd i utviklingen av en superregional kongemakt, slik 
Gleeson har kunnet vise fra Irland (jf. kap. 9.3). 


10.11 Nivåer og funksjoner 

Forsøket på å skille ut tingstedenes ulike funksjoner og nivåer har særlig 
gitt resultater når det gjelder skipreide- og fjerdingstingene. Ved å bruke 
diplommaterialet for å vurdere typen sak som ble behandlet og hvilke 
øvrighetsrepresentanter som var til stede, viste det seg at møtetidspunk- 
tet og møtesammensetningen kunne belyse både tingets funksjoner og 
nivå. Her ser en at tidspunktene for det meste faller sammen med lovenes 
forskrifter, knyttet til helligdager og tider mellom onnene i jordbruket. 
Dette var i stor grad tilpasset lokale og regionale forhold, og med stor 
grad av kontinuitet. Tingsammensetningen gir tilsvarende et bilde av 
nivå og funksjoner. Lensmannen var oftest den kongelige representanten 
på lokaltinget, mens lagmann og sysselmann opptrådte sjeldnere. Syssel- 
mannen kan likevel ha vært underrepresentert i kildematerialet, går det 
fram av retterbøter. Årsaken kan være at han inngikk direkte forlik med 
bøndene, som resulterte i at han dermed utstedte færre hjemmelsbrev. 
Lagrettemenn møtte på sin side oftest på lokaltingene. Dette viser at 
bondesamfunnet i stor grad ordnet opp i egne saker, slik Imsen tidligere 
har argumentert for (jf. kap. 8.2.3) 

Bare tre diplomer spesifiserer skipreideting (våpenting). I næranalysen 
av Borgarsyssel kunne jeg likevel identifiserte skipreideting ut fra ulike 
øvrighetsrepresentanter, lokaliseringen i landskapet og ut fra rettskret- 
sene. Seks skipreidetingsteder ble identifisert - Berger i Idd, Kolberg i 
Onsøy, Rakkestad i Skaun, Lekum i Heggen, Lundeby i Råde, og trolig 
også Trøgstad i Frøyland. Skipreidetingene var også tingsted for fjerding- 
ene de var lokalisert i, men som ved visse tingmøter hadde funksjoner 
knyttet til våpensyning og andre fellesanliggende for skipreiden som hel- 
het. Alle disse stedene hadde middelalderkirke på gården, med unntak av 
Berger, som lå 1km fra Idd kirke og Lunde i Råde, som sannsynligvis var 
skilt ut av kirkestedsgården Roe/Råde. 

Når enkelte diplomer nevner «mellomformer» av ting, som to- 
fjerdingsting, er det kategorier som opptrer sjelden i kildene. Dette har 
jeg tolket slik at det viser rettslig samvirke mellom to administrative 
områder for å løse tvister. Saker ble da flyttet til en større enhet av like- 
lydende administrative kretser som prinsipielt tilsvarte samme rettsnivå, 
men slik ville kunne ha større autoritet. Rettergangsmåten viser seg også 
i tilknytning til det bevarte fragmentet av den verdslige loven for Borgar- 
tingslagen, der det beskrives hvordan saker kan flyttes til neste tingnivå 
ved uenighet. Det som er klart, er at dette nok gjaldt både ved tvister og 
i de tilfeller hvor en av partene bodde i et annet rettsområde. Dermed 
måtte en ha en domstol som kunne dekke begge områder geografisk. Til 
tross for at det ikke står eksplisitt i lovene, er det tolket slik at alle retts- 
nivåer i prinsippet kunne dømme i alle saker, slik også Helle har argu- 
mentert for (jf. kap. 13 og 8.1). Det er mulig det skjedde endringer over tid. 
Sysseltingene ser som nevnt ikke ut til å ha hatt domsmakt. 


10.1.2 Verdslige og kirkelige inndelinger 
og møteplasser 

Et gjennomgående mønster for mange tingsteder er koblingen til kirker. 
Hele 32 % (23 av 71) av de sikre og sannsynlige tingstedene lå ved middelalder- 
kirker i Borgartingslagen. Dette kan være uttrykk for både aldersmessig 
og funksjonell betydning. Sett i forhold til rettskretsene tegner det seg 
et mønster. Med bare få unntak var det lokalisert et tingsted ved en kirke 
i hvert herred/skipreide. Dette var et interessant resultat som jeg ønsket å 
få større klarhet i, og om dette kunne være herredskirkene som er nevnt 
i Borgartingsloven. Ved å utnytte et tillegg i Rødeboken som oppgir eldre 
tiende (antiquus taxus) fra ca. 1320, fant jeg et mønster der herredskirkene 
i Borgarsyssel hadde tiende fra andre underliggende kirker i tidlig 
middelalder. Det danner seg et mønster og spor etter en eldre kirke- 
inndeling som jeg knyttet til en eldre verdslig inndeling i herreder. Den 
kan gå tilbake på en eldre dansk herredsinndeling knyttet til et eldre 
forsvars- og rettssystem, men som mest trolig har eldre røtter. Herredet 
falt derimot ikke sammen med skipreidene kjent fra 1277 og senere i 
middelalderen, som indikerer endringer. 

Jeg tolket prosessen slik at herredsinndelingen var brukt som mal for 
en tidlig kirkeinndeling. Senere ble skipreidebetegnelsen innført på disse 
områdene, samtidig som det skjedde en regulering mot mer jevnstore 
enheter, med skipreideting og en mer regulær leidangsskatt. Tinget var 
viktig for kongen, og også for andre stormenn og ombudsmenn, for der 
kunne en forhandle med bøndene. Noen tingsteder nær kirker vitner 
om kontinuitet i lokalisering over tid. Dette gjaldt bl.a. fire av de seks 
identifiserte skipreidetingene. Selv om etableringen av skipreidetingene 
forutsetter endringer i noen tinglag, trenger de likevel ikke å ha vært 
så store lokalt. At kirker ble bygd på gårder til fremstående bønder og 
at de på den måten opprettholdt eller fikk en rolle eller et overoppsyn i 
tingsystemet, kan ha ledet til å minske motstanden mot kristningen og 
styrket tingsystemet. Det ser ut til at noen stormenn styrket sin makt 
lokalt, mens andre igjen fikk en ny posisjon i lokalsamfunnene. At dette 
kan tolkes som kongelig initierte tiltak, mener jeg å kunne sannsynlig- 
gjøre ved at tre av de seks identifiserte skipreidetingene synes å ha vært 
nær koblet til kongen eller kongsmenn forut for ca. 1300. Dette er også 
noe en kan se i andre områder, som i Eidsivatingslagen ved innføringen 
av de tidlige hovedkirkene, der det har vært antatt at kongen brukte 
kirkebygging som et ledd i kristningen og legitimeringen og styrking 
av sin overregionale makt, og at dette trolig var avtalt med bøndene på 
tinget (Iversen og Brendalsmo 2020). 

Det er et uttrykk for en sterkere regulering av lokalbefolkningen når 
det gjaldt religiøse, militære og rettslige forhold. En mer regulær skatt 
trengte et fastere innkrevingssystem, og skal kanskje også ses i lys av 
tiendeytelsene som kan være fra omtrentlig samme periode. Denne dob- 
beltheten i strukturene, knyttet til både innkrevingssteder og enheter, 
har trolig styrket systemene lokalt, som igjen har gitt legitimitet til både 
kristningen og en sterkere kongemakt i tidlig middelalder. 

Materialet fra alle nivåer i Borgartingslagen vitner om en nær forbin- 
delse mellom verdslige og kirkelige inndelinger. Det er tydelig at de vek- 
selsvirkende bygger på hverandres eldre inndelinger, fortrinnsvis slik at 
eldre tinglag ligger som en mal i bunn for senere inndelinger. Tingstedene 
var møteplasser mellom eliten og bøndene der viktige beslutninger ble 
tatt opp og godkjent. Kongedømmet trengte kirken for å sikre kongen 

teologisk hegemoni i distriktene, for på den måten å øke legitimiteten i 
riksdannelsesprosessen (jf. Iversen og Brendalsmo 2020). Når det verds- 
lige og kristelige systemet speiler hverandre slik det gjør, understreker det 
tydelig en gjensidig avhengighet for å styrke egen rettmessighet og posi- 
sjon. Over tid er det tydelig at tingsystemet også ble kristnet, herunder 
særlig ritualer, møtetidspunkter og formularer, for å passe inn i den nye 
tiden. Det viser hvordan tingsystemet hele veien har moderert seg etter 
gjeldende samfunnsforhold. 


10.1.3 Plasskontinuitet? 


Ved å undersøke plasskontinuitet, der forholdet til eldre lokale samlings- 
plasser, bebyggelse, kommunikasjoner og topografi blir vurdert, basert 
på nærhet mellom middelalderkirker eldre enn 1200, kultiske eller teo- 
fore navn, tingsteder og forhistoriske gravminner, indikeres det at nær 
halvparten av tingstedene har tegn på kontinuitet bakover i tid — fra tidlig 
middelalder tilbake til yngre jernalder. Det tyder på at eldre møteplasser 
og strukturer ble brukt aktivt for å hevde etablerte tradisjoner, samtidig 
som de ble innlemmet i nye strukturer og sammenhenger. Det kan sam- 
tidig ha gitt økt legitimitet, men også større kompleksitet. Disse tegnene 
tolker jeg slik at lokale maktstrukturer er blitt opprettholdt, og der lokale 
eliter fikk delegert makt og myndighet over både religion- og retts- 
utøvelse. Såkalte patron-klientforhold og andre nettverk og allianser har 
også kunnet være avgjørende for å kunne styre, særlig i tider med svak 
sentralmakt. Disse forholdene neppe var stabile over tid, og en må regne 
med endringer (jf. 10.3), selv om dette ikke har vært lett å få øye på ut fra 
materialet og metodene jeg har benyttet. 


10.2 Alder 


Et sentralt spørsmål i denne boken er tingstedenes alder. For å nærme 
meg dette spørsmålet har arkeologiske strukturer vært særlig viktige, 
siden de rekker forut for skiftkilder. Jeg har undersøkt steder som har vært 
samlingsplasser, som bygdeborger og kokegropfelt, dessuten stedsnavn 
med ting og rettersteder, kirker og hyllingsting. De er ofte problematiske 

å tolke som tingsteder direkte. De vitner likevel, om enn indirekte, om 
større samlinger og felles samvirkeorgan med ulike kultiske, rettslige, 
sosiale og militære funksjoner. En komparasjon med materiale fra andre 
land med bedre kildedekning, samt ringtunene fra Vestlandet og Nord- 
Norge, har vært benyttet, fordi det kan representere fellestrekk og vise 
analoge trekk som kan kaste lys over forholdene på Østlandet. 

Det er rimelig å anta at det i alle samfunn har vært behov for å løse kon- 
flikter og etablere ulike sosiale relasjoner. Det gir grunnlag for å danne 
felles kulturelle normer, praksiser og sedvaner som kan spre seg når folk 
fra større områder kommer sammen. Forbindelseslinjene mellom de 
aktuelle arkeologiske strukturene i form av kokegropfelt og bygdeborger 
er ikke entydige, men viser at ulike former for samlinger går langt tilbake 
- til eldre jernalder eller før. Dersom en godtar tolkningen av ringtun fra 
Sørvest- og Nord-Norge som tingsteder, der utsendinger fra omkringlig- 
gende områder møttes, kan tingorganisasjonen gå tilbake til rundt 100 
e.Kr. At slike anlegg ikke er funnet i Borgartingslagen tyder igjen på regi- 
onale forskjeller i hvordan tinget ble organisert og uttrykket regionalt. 
I tid sammenfaller de eldste dateringene av ringtunene tidsmessig med 
beskrivelsene om germanske gruppers samlinger av Cæsar og Tacitus, 
henholdsvis i 50 f.Kr. og ca. 100 e.Kr. Til tross for at en skal være noe 
forsiktig med å bruke disse kildene for å beskrive tinget her i nord, under- 
streker det likevel hvordan det alt da var avgjørende med samlinger og 
møteplasser, og underbygger slik lange linjer bakover i tid (jf. kap. 9.1.8). 
Tidsdybden støttes også av forekomsten av ordet ting, belagt som Thincso, 
kanskje alt rundt 200 e.Kr. På kontinentet og De britiske øyer med eldre 
skriftkilder, viser lover til ting og faste lovområder fra rundt 500 e.Kr. 

De store kokegropfeltene i undersøkelsesområdet vitner også om større 
samlinger, og de kan strekke seg tilbake til førromersk jernalder, ca. 400 
f.Kr., men har ikke kunnet knyttes sikkert til senere kjente rettsområder. 
Derimot ligger halvparten av de undersøkte feltene i relasjon til senere 
tingsteder, som styrker oppfattelsen av en sammenheng mellom dem. Det 
viser også hvordan noen steder i landskapet kan ha blitt oppfattet som 
viktige gjennom generasjoner. 

Kokegropfeltene hadde sin storhetstid i romertid og gikk ut av 
bruk i tidsrommet 400-600 e.Kr. i Viken-området. Det skjer store 

samfunnsendringer i store deler av Nord-Europa innenfor dette lange 
tidsrommet, noe som påvirket samfunnsforholdene også her (jf. kap. 
9.12). Ulike kultiske, rettslige, politiske og militære funksjoner som 
kan ha inngått i kokegropanleggene kan ha blitt lokalisert på ulike ste- 
der i landskapet, men mulig koblet til sentralisering av makt som skal 
ha skjedd i denne perioden. Stedsnavn i nærheten av to av de fire store 
kokegropfeltene fra Borgartingslagen - Bommestad og Tjølling — viser 
tingsteder i nærområdet i etterfølgende perioder. Navnene viser antakelig 
også til ting som en fastere organisasjon på Østlandet. 

Likhetstrekk over det germanske området med ulike skriftlige 
belegg, stedsnavn som inneholder ting og andre rettsindikerende navne- 
elementer, administrative områder, tingstedenes topografi og koblinger 
til gravhauger og andre arkeologiske strukturer, underbygger at ting- 
organisasjonen har stor tidsdybde, tilbake til Kristi fødsel i noen områder. 
Opprinnelsen til tinget skal nok søkes i behov for samarbeid om felles 
rettsregler og normer, samt forsvar av gruppen eller kan hende områder. 
Nettopp samlingsplasser har i den sammenhengen vært viktig, for der 
kunne en avgjøre tvister og fellesrettslig samarbeid, og ideene spredte seg 
når folk fra større områder møttes. I folkevandringstiden og merovinger- 
tiden kan den større forflytningen av mennesker som skjedde i perioden 
ha ledet til at ideer spredte seg over større avstander. Samtidig kan det 
ha ledet til uroligheter og stress, og dermed større behov for formaliserte 
innretninger for regulering og lederskap som forsøkte å øke felles iden- 
titet og samhørighet (Semple et al. 2020, 283). I Norge vitner kokegrop- 
feltene, ringtun, bygdeborger og store naust langs kysten, koblet til ulike 
forsvarsordninger og tingstedsindikerende stedsnavn, om at bakgrunnen 
for tinget skal søkes i til tiden rundt vår tidsregnings begynnelse eller kan 
hende muligens tilbake til førromersk jernalder, men først mer sikkert 
belagt i vikingtid. 


10.2.1 Tingsteder som arkeologiske strukturer 


Undersøkelsen har vist at hyllingsting, slik som Haugatinget, har vært 
kongelig initierte steder. Her er monumentalitet også et mer fremtredende 
trekk. Utgravningen av en av gravhaugene på Haugatinget indikerer at 

hyllingstinget kan ha blitt dannet i vikingtid, ca. 700-900-tallet. I Bor- 
gartingslagen er det ellers få andre monumentale tingsteder. Monumen- 
tale tingsteder utenlands er også ofte ting på høyere nivå og hyllingsting, 
men likevel slik at tingsteder sett komparativt over større områder opp- 
viser fellestrekk over større områder i Nord-Europa. Tingsteder med 
påvist lang kontinuitet i bruk ut fra fysiske spor som runesteiner og andre 
monumenter, slik som Anundshögen i Sverige, er vanskeligere å belegge i 
undersøkelsesområdet uten slike indikatorer. Når tingstedene som viser 
stor monumentalitet og lang brukstid ofte er knyttet til høyere nivå, kan 
det skyldes viktigheten av ulike ritualer og opphøydhet for å understreke 
legitimitet, autoritet og makt. Det var sannsynligvis viktigere der enn på 
lokale tingsteder, for der spilte trolig det ledende samfunnssjiktet en mer 
fremtredende rolle. 

Enkelte stedsnavn forbinder likevel middelalderske tingsteder til eldre 
hauger og steinsetninger også i Borgartingslagen, også på lavere nivå. Det 
synes likevel ikke å være et vanlig eller gjennomgående trekk for ting- 
stedene i undersøkelsesområdet. Dersom arkeologiske monumenter - 
som gravhauger, gravfelt og steinringer - hadde vært et fremtredende 
element ved alle tingsteder i jernalder og middelalder, ville det ha vært 
påvist langt flere slike steder. Registreringen på gårdene med tingsteder 
viste likevel at mange av gårdene var sentrale, og at tingstedene kan ha 
ligget høyt i terrenget på fremtredende steder. Det er momenter som også 
er ansett som viktig for lokaliseringen av tingsteder internasjonalt (Baker 
og Brookes 2015; Sanmark 2017; Semple et al. 2020). Symboler og gjen- 
takende hendelser på betydningsfulle steder vil være med på å forsterke 
og vedlikeholde stedene og tradisjonene koblet til dem over tid. Det gjør 
det mulig å gjenfinne spor av slike koblinger i dag gjennom stedsnavn, 
arkeologiske strukturer og ut fra topografiske mønstre. 


10.3 Aktører, endring og stabilitet 


Et annet sentralt spørsmål i boken gjelder spørsmålet om endring versus 
stabilitet, og hvilke aktører og samfunnsprosesser som virket inn på ting- 
organisasjonen over tid. Dette spørsmålet har jeg undersøkt i et regionalt 
og et komparativt perspektiv i lys av samfunnsendringer på ulike nivåer. 

Sporene etter tingorganisasjonen fra vikingtiden og særlig tidligere er 
forholdsvis vage, og med få sikre kilder er det også vanskelig å påvise 
aktører og endringer over tid innen dette lange tidsspennet. Basert på 
ringtunene er det likevel antatt at det skjedde en stadig utvidelse i større 
retts- og lovområder med felles ting i Sørvest- og Nord-Norge i løpet 
av jernalderen (jf. kap. 2.1). En slik prosess lar seg vanskelig spore på 
Østlandet. Derimot har dette også som nevnt blitt påpekt fra Irland i fra 
700-tallet av, og kan hende skal en nettopp se bruken av Haugatinget — 
med sine store gravhauger datert til vikingtid - som ledd i en tilsvarende 
økende superregional kongemakt, og kan hende også stridigheter om tro- 
nen i dette landskapet. Det er utvilsomt at tinget var viktig for eliten, som 
et sted der makt og autoritet ble forhandlet og reforhandlet, og konger 
hyllet (f.eks. Sanmark 2017, 241). 

Fra 1100- og 1200-tallet trer tingorganisasjonen mer tydelig fram 
i kildene i Borgartingslagen. På det tidspunktet skyldes de sporbare 
endringene utviklingen av kongedømmet og senere kirken med der- 
til lojale menn. En må også se for seg at utviklingen kan ha blitt drevet 
også av nettopp uenigheter regionalt og lokalt, og som kan ha ledet til 
et ønske om mer formaliserte innretninger for regulering og lederskap. 
Lokaliseringen til lagtinget på Borg, sysseltingene ved fylkeskirkene og 
Haugatinget viser kobling til kongsgårder, noe som indikerer kongelig 
initiativ på flere av endringene som kan spores i vikingtid og middel- 
alder. Disse endringene ble først initiert fra toppen av samfunnet og i 
de høyere tingstedsnivå, nær kongemaktens sfære og maktutøvelse, men 
innen skiftende samfunnsstrukturer regionalt og nasjonalt, til dels også 
lokalt. Det er på samme tid også tydelig i materialet at kollektivet fortsatt 
i middelalderen hadde relativt stor makt, som vises f.eks. ved det mis- 
lykkete forsøket på å flytte lagtinget fra Eidsvoll til Hamar rett forut for 
1300-tallet (jf. kap. 53). Det er likevel ingen tvil om at tinget i økende grad 
ble institusjonalisert og kontrollert av konge og kirke utover i middel- 
alderen, likevel ikke slik at det ikke var uenigheter regionalt og lokalt om 
initierte tiltak. 

Undersøkelsen viser at lovområdene ble utvidet i tidlig middel- 
alder og at de administrative grensene ble fastere. Ulike pliktytelser og 
skattlegging inngikk dermed i et stadig fastere system. Styrket kongelig 

herredømme på 1100- og særlig fra 1200-tallet av førte til større stabilitet 
for steder og strukturer i landskapet. En viktig del av et samfunns sta- 
bilitet over tid, synes å skje når ansvar blir overført til institusjoner som 
handler på vegne av en større gruppe mennesker. Skipreiden, lagsognene 
og syslene fra senest 1300 viser at når de først er skapt, har de dannet en 
ytre ramme som senere inndelinger har måttet forholde seg til og utvikle 
seg innenfor. Det er funnet få spor etter fjerdinger og sogn som har gått 
på tvers av skipreiden, og skipreiden krysset ikke grensene for syslene 
eller lagsognene. Dette viser også hvordan regioner ble viktige for mange 
mennesker, knyttet til identitet og tradisjoner. 

Endringene i lagdømmet og lagsognene, samt innføringen av nye 
administrative enheter og kongelige ombudsmenn, vitner om sterk 
regulering av lovområdene på Østlandet, delvis alt fra 1000-tallet og i 
økende grad utover 1100- og 1200-tallet. Det avspeiler kongelig styring 
lokalt som jeg ser i samband med en innføring av skipreideting og mer 
jevnstore skipreider, knyttet til økt regulering av rettspleien og en mer 
regulær skatt i lokalsamfunnene, utøvd av kongens lokale representanter 
i distriktene. At økt regulering skjer lokalt i tidlig middelalder, styrkes 
av at tre av de seks identifiserte skipreidetingstedene i Borgarsyssel og 
enkelte av fjerdingstingene kan spores i kildematerialet som steder knyt- 
tet til kongen eller stormenn alt forut for 1300-tallet. Dette understreker 
tingets rolle som del av et styringsorgan i bygdene i middelalderen, og 
også tidligere. En må likevel se for seg at det har vært forhandlinger med 
bøndene på tinget, og at de samlet kunne utøve en motstand nedenfra 
mot øvrighetens bestemmelser. 

Når mange av tingstedene lå nær kirker, kan det reflektere kontinui- 
tet i bruken av samlingssteder lenger tilbake, der lokale storbønder har 
opprettholdt funksjoner i lokalsamfunn knyttet til kult, religion og ting, 
likevel slik at allianser og støttespiller nok kunne endre seg. Det samsva- 
rer med hva som tidligere har vært antatt, at mektige aktører kontrollerte 
tingene; lokale ting av lokal elite og de større av regional elite (jf. kap. 1.2). 
Det har tidligere ikke vært direkte belagt i kildene, slik jeg har kunnet 
gjøre. De administrative inndelingene i middelalderen gir inntrykk av 
en sterk og regulert organisering med fellestrekk som danner mønstre 
mellom administrative områder og tingsteder. Dette tyder på at de fleste 

inndelingene i stor grad var ytre styrt, og at makten i økende grad ble 
territorialisert. 

Selv om flere forskere også tidligere har påpekt at kirker og tingsteder 
lå nær hverandre, har en ikke tidligere kunnet belegge det tette forholdet 
mellom verdslige og kirkelige områder på både høyere og lavere nivå, ver- 
ken her i landet eller internasjonalt. At kongemakten i stor grad hadde 
herredømme over kirkelige anliggender fram til midten av 1100-tallet 
med opprettelsen av erkebispesetet i Nidaros og etableringen av en lands- 
omfattende kirkeorganisasjon, er nok en del av forklaringen på hvorfor 
inndelingene i så stor grad falt sammen - de kunne da gjensidig styrke 
hverandre. Det kan ha vært med på å befeste legitimiteten til kongen, og 
hatt en forsterkende effekt for både verdslig og kirkelig organisasjon. 

Ikke alle endringer skyldtes ytre påvirkning, men kunne også være 
resultat av organiske prosesser. Dette er særlig tydelig på de lavere admini- 
strative nivå knyttet til fjerdinger og også sogn. Når det skjer admini- 
strative endringer, vil det antakelig også kreve nye tingsteder. Dette har 
imidlertid vært vanskelig å spore i materialet. Stedsnavn med ting uten 
sikre belegg for tingsteder senere, der enkelte også kan ha vært koblet 
til gravhauger, kan vitne om endringer i lokaliseringen. Flere enn fire 
fjerdinger innen en skipreide, og tilsvarende flere tingsteder innen et 
administrativt område, tyder på at det har skjedd endringer. Dette var 
tydelig særlig i Heggen og Skaun skipreider, der fjerdingene falt sammen 
med sognene, og det ser ut til å ha sammenheng med en mer omfattende 
sogneinndeling i høymiddelalderen. At det var noen tilfeller der sogn 
krysset skipreidegrensene, vitner om at endringer i bosetningen fikk 
større innvirkning på den kirkelige i senmiddelalderen. 

Samlet gir undersøkelsen av tingstedene ut fra grenser og stedsnavn 
inntrykk av en fast og relativt stabil inndeling, der tingstedene har ligget 
på samme sted gjennom senmiddelalderen og med stor grad av stabilitet 
i de administrative nivå - i lavere og mellomnivå fra 1100-tallet og høyere 
nivå fra 1200-1300 -tallet av. Samtidig viser analysen hvordan bosetnings- 
endringer og samfunnsforhold har kunnet lede til endringer i lokalise- 
ring og grenseløp utover i senmiddelalderen. Organisasjonen var del av 
et organisk system som inngikk i historiske kontekster, og hvor prosesser 
stadig måtte reproduseres og reforhandles. Bøndene har kollektivt vært 

en vesentlig byggestein for organisasjonen, men over tid mistet de i større 
grad sin innvirkning og bestemmelsesrett. Kildematerialet fra Borgar- 
tingslagen viser at til tross for store samfunnsendringer, økonomisk, 
demografisk og politisk, og som følge av kongefellesskap og union i sen- 
middelalderen, ble likevel lokaltingene i stor grad opprettholdt på samme 
sted gjennom hele perioden. Når store endringer skjedde fra slutten av 
1500-tallet, var det som følge av økte krav om skriftlighet og sorenskri- 
verens deltakelse i den lokale rettspleien. Tingstedene ble da mindre sta- 
bile i en periode, før de ble knyttet til faste tingstuer på 1600-tallet. Den 
samme utviklingen kan spores i Sverige i samme periode. 


10.4 Teoretiske og metodiske vurderinger 


Metodene jeg har benyttet i analysen har hatt visse fordeler, men også 
knyttet til seg utfordringer. De største utfordringene har vært hvordan 
jeg skal kunne belyse ulike alderslag og tidsaspekter ved tingstedene. 
Det er et stort gap i tid mellom de ulike kildene og de forholdene som er 
studert. For best mulig å fange inn utvikling i tid og rom mellom iden- 
tifiserte tingsteder, har jeg anvendt en form for retrospektiv metode. 
Jeg har arbeidet meg bakover i tid fra mer kjente kildebelagte forhold i 
senmiddelalderen til det mer ukjente og usikre, knyttet til stedsnavn og 
arkeologiske spor av ulike samlings- og samvirkeorgan i jernalderen. En 
vanlig kritikk av den retrospektive eller retrogressive metoden er at den 
projiserer yngre historiske forhold bakover i tid. Det har derfor vært vik- 
tig å forankre fenomenene på et selvstendig og uavhengig kildemateriale. 
Ved å anvende en GIS-analyse har jeg inkludert ulike «kulturhistoriske» 
datasett, der jeg har stilt sammen data av forskjellig alder og utstrekning i 
rom som på ulike måter kan kobles til samlinger og ting i tid og rom. Det 
gir et relativt sammensatt tidsbilde, hvor det er viktig å spore sammen- 
fallende eller avvikende mønstre, slik at tingorganisasjonen kan studeres 
i et langtidsperspektiv. Betydningen av et slikt sammensatt og komplekst 
tidsbilde kommer tydelig fram når det kobles til Braudels tre analytiske 
tidsdimensjoner, knyttet til langsomme prosesser og seige strukturer, og 
endringer knyttet til mer avgrensede perioder og endringer som følge 
av spesielle hendelser. Disse påvirker hverandre gjensidig og kan virke 

samtidig, til tross for at de har ulik varighet og kan ha ulike konsekven- 
ser. Dette har vært viktig for å kunne belyse mer generelle strukturer og 
få en forståelse av hvorfor og hvordan noen strukturer har lengre varighet 
og større påvirkningskraft enn andre. Jeg forutsetter at et tingsteds loka- 
lisering har vært betinget av sosiopolitiske og økonomiske forhold, men 
også av praktiske hensyn, gjerne knyttet til topografi, kommunikasjoner 
og bosetninger. Dette forholdet understrekes av Dodgshons tanker om 
hvordan naturgeografiske forhold og etablerte strukturer legger føringer 
for senere utvikling. Undersøkelsen viser at det også gjaldt tinget og de 
administrative enhetene i Borgartingslagen, der topografiske forhold og 
sentralitet i relasjon til bosetninger har vært vesentlig ved lokaliseringen. 
Samtidig har jeg funnet klare tegn på at det øvre samfunnssjiktet har 
påvirket tingorganisasjonen, særlig knyttet til utviklingen av rikskonge- 
dømmet, men også på de lavere nivå på et tidligere tidspunkt enn en før 
har kunnet fange inn. 

Ved å nærme meg tingstedene kontekstuelt og ut fra et bredt sam- 
mensatt kildemateriale har jeg kunnet kaste lys over tingorganisasjo- 
nen langt tilbake i tid. Selv om tolkningene baserer seg på et langt mer 
usikkert grunnlag når det gjelder forhistorisk tid og nok kan regnes mer 
som hypoteser enn som sikre konklusjoner, har jeg kunnet sannsynlig- 
gjøre en utvikling av tingorganisasjonen i Borgartingslagsområdet på et 
bredere og bedre begrunnet grunnlag enn tidligere. Metodisk har GIS- 
tilnærmingen gjort det mulig å aktivisere og aktualisere en kombinasjon 
av arkeologisk, skriftlig og geografisk materiale innen en større region, 
som Borgartingslagen, ved tydeligere å vise tendenser i felles mønstre, 
men også forskjeller i utvikling i tid og rom. Dette har også lettere kun- 
net vise variasjoner og synliggjøre aktører og kulturelle og sosioøkono- 
miske forhold av relevans for tinget. Ved å vurdere resultatene i forhold til 
undersøkelser fra andre regioner i Norge, på De britiske øyene og på kon- 
tinentet, avtegner det seg både fellestrekk og forskjeller. Tingorganisasjo- 
nen ser ut til å ha blitt formet av forskjellige kulturelle, sosiale og politiske 
forhold, likevel slik at likheter kan spores i administrativ oppbygning og 
betydningen av tinget til ulik tid og sted. 

En nøkkel til å fange opp endringsprosesser har vært å studere ting- 
stedenes lokalisering sammenlignet med hverandre og med senere kjente 

administrative grenser, stedsnavn og relevant arkeologisk materiale. For 
å belyse et så stort område som Borgartingslagen og Viken-området, har 
det vært nødvendig å dele analysen inn i ulike nivåer i perspektivering 
for å kunne fange inn hvordan endringer i en del har påvirket de andre 
delene. De ulike analytiske nivåene har gjort det mulig å nærme meg 
komplekse prosesser og vurdere hvordan ulike faktorer har virket inn i 
hverandre over tid og i rom. 

De arkeologiske registreringene og utgravningene jeg har gjennom- 
ført for å teste hypoteser og usikre kilder har også utfylt bildet som 
GIS-analysen har gitt, blant annet for stedsnavn koblet til tingsteder, 
arkeologiske strukturer og topografiske trekk i landskapet. Erfaringene 
er likevel at de vanskelig lar seg avklare fordi en mangler sikrere identifi- 
kasjonskriterier. Analysen og registreringen har likevel vist at tingstedene 
generelt ikke var tydelig strukturert i Borgartingslagen ut fra overordnede 
prinsipper, som monumentalisering i mønstre med reiste steiner, bauta- 
steiner og store gravhauger, slik det har vært argumentert for når det 
gjelder deler av Sverige og England. Monumentalisering i form av utnyt- 
ting av gravhauger og andre markerte strukturer kan ha vært koblet til 
kongelige initierte tingsteder på høyere nivå. I den grad lokaltingene har 
hatt spesifikke lokaliseringsfaktorer, er det særlig knyttet til kirkesteder 
og eventuelle forbindelser til tidligere rituelle steder, samt sentrale gårder 
med gode kommunikasjoner. Dette mønsteret faller inn i et større inter- 
nasjonalt mønster i Skandinavia og på De britiske øyer. Det antyder at 
tingets opprinnelse i stor grad skal søkes i naturlig dannede områder som 
uttrykk for fellesbehov. Når mønstrene blir tydeligere i Viken-området, 
ser det ut til å være under påvirkning av en stadig sterkere kongemakt fra 
1100- og på 1200-tallet. 

De teoretiske tilnærmingene knyttet til tid, struktur og romlige aktø- 
rer har hjulpet meg å få en økt forståelse av hva som betinger endring 
og kontinuitet i et langtidsperspektiv, også knyttet til maktrelasjoner. 
Braudels tidsperspektiv og Giddens strukturteori har, i kombinasjon 
med Dodgshons sterkere vektlegging av landskapets fastlagte strukturer, 
vært særlig viktige, da også disse perspektivene er godt egnet for å foreta 
retrospektive studier av stabilitet, men også endring i førindustrielle jord- 
brukssamfunn på ulike nivåer. For å kartlegge ulike elementer har det 

vært viktig å ha en forståelsesramme av relasjoner og mekanismer som 
kan ha virket inn på de sosiale strukturene og menneskelige handlinger. 
Det er mange av de samme prosessene som tar til når steder og regioner 
skapes og vedlikeholdes — når et tingsted eller et administrativt område 
først er skapt og fått betydning for mange, vil det være vanskeligere å 
endre. Men, som vist, hadde naturlige bosetningsendringer og samfunns- 
prosesser likevel betydning, og viktige politiske hendelser kunne også gi 
utviklingen ny retning. 

Beskrivelse av registreringene i Eiker, Sandsvær og Borgarsyssel: 


Berg, Eiker, Varlo fjerding 
DN III, 298/1359; VI, 451/1434; NHD 2 r. III (2) p. 25/1611 


Berg ligger på en høyde med god utsikt i alle retninger. Gården er sentral og godt plassert 
kommunikasjonsmessig i skipreiden, der hovedveien passerer gården. En middelalderkirke har 
stått på gårdstunet, antakelig en liten stavkirke, men revet i dag. Våpentinget ble holdt her i 
senmiddelalderen og tidlig nytid. Ifølge bonden skal tingstedet ha ligget ca. 100 m nedenfor 
tunet, på en haug kalt Pilhaugen (jf. Berg 1968, 57-58; Moseng 1994, 90-92). Haugen så ut til å 
være en naturlig kolle og ikke en gravhaug, men ettersom haugen var utplanert er det vanskelig 
å være sikker. Det er kjent at tingsteder kunne bli kalt inn ved «tingbud» eller «pilbud» (qr) 

(G X 151), og som ble benyttet ved mord og andre kriminelle handlinger (Sveaas Andersen, 
KLNM XVIII, 348). Hovedtinget for skipreiden var her dermed lokalisert på en sentral gård i 
skipreiden, som et geografisk midtpunkt og i forhold til bosetningen. 


Sanden, Eiker, Sanden fjerding 
DN V, 372/1396. Ref. til utrykte dip. fra 1591 til 1604 i Indrebø 1935, 140 


Gården strekker seg over begge sider av Drammenselva inklusiv en øy i elva. 
Gårdsbygningene ligger i dag ved hovedveien. Et tingsted her ville dermed ha gitt gode 
kommunikasjonsmuligheter både til lands og vanns, særlig med tanke på at en kunne seile 

og ro inn Drammenselva fra Oslofjorden, forbi Sanden og helt til gården Hoen i vikingtiden 
(Mikkelsen 2006). En hypotese er derfor at tingstedet kan ha ligget på en av øyene eller ved 
vannet opp mot den historiske gårdsbebyggelsen, men det var likevel ikke mulig å komme noe 
nærmere en sikker lokalisering av tingstedet uten flere gitte holdepunkter i kildene. 


Hedenstad, Eiker, Hedenstad fjerding 


DN VII, 378/1425; VI, 494, 495, 500/1445; VII, 783/1531 


Gården fremstår mer avvikende som tingsted vurdert i lys av bebyggelse og kommunikasjoner, 
med utsikt i bare én retning. At gården likevel må ha vært sentral tidligere, tyder 
fjerdingsnavnet på. Et stort gravfelt med syv gravhauger og én langhaug er også registrert på 
gården. Det var likevel ikke mulig å påvise tingets eksakte lokalisering. 


Fiskum, Eiker, Fiskum fjerding 
DN III, 337/1364; II, 624/1420; VI, 410/1421; VI, 410/1431 


Fiskum har en fjerding oppkalt etter seg, og gården tolkes som det faste tingstedet for 
fjerdingen. En middelalderkirke står ca. 200 m fra Fiskumvannet. Gården ligger godt til 
kommunikasjonsmessig, ved hovedveien gjennom skipreiden og hvor Fiskumvannet må ha 
fungert som en sentral kommunikasjonsåre. På 1400-tallet ble tinget holdt både i gårdenes 
hus og ved kirken. Området sør for kirken har en naturlig helling ned mot vannet, og et nes her 
kunne ha fungert godt som et tingsted. Bakenfor neset er en øy i elven som renner ut i vannet, 
og i øyens nedre del og på neset var det godt egnet til å fortøye båter, slik det fortsatt blir gjort 
i dag. Vann var viktig her, både som transportmiddel men kanskje også rituelt og symbolsk, om 
en da ser for seg at øyen ble brukt som tingsted. 

Haug, Eiker, Varlo fjerding 
DN II, 428/1373; XIII 35/1378 (2); II, 796/1452; XI, 214/1462; V, 850/1464, VIII, 785/1545 


Diplomene spesifiserer at tingmøtene kunne holdes i kirkegården, kirken og i prestegården. 
Kirken står i en skrånende bakke mot sør og vest, mens det på østsiden gikk bratt ned mot 
bebyggelsen. Nord-nordvest for kirken og langs veien er det funnet bygningsspor etter en 
storgård med minst tre langhus fra jernalder (C57913-C57914; ID 116996). Ved hjelp av 
gradiometer er det senere påvist ni mulige langhus og 17 mulige graver på denne flaten (ID 
156852), uten at de kan settes i umiddelbar sammenheng med et eventuelt tingsted her. Det 
er usikkert om Haug virkelig var et verdslig tingsted. Mer trolig var diplomene utstedt her fordi 
Haug var et viktig kirkested, der saker ble offentliggjort og tinglyst. 


Efteløt, Sandsvær. Gnr. 45 i Efteløt sogn, nåværende Kongsberg kommune. 


DN II, 619/1411; XXI, 290/1422; II, 1079/1525; VII, 771/1548. Flere diplomer er utstedt 
i prestegården (DN V, 216/1353; II, 959/1490; III, 995/1495) og én ved kirken (DN VII, 
501/1498). 


Her står en middelalderkirke i stein, hovedkirke i Sandsvær prestegjeld etter reformasjonen 
(Christie og Christie 1986, 405). Et underbruk har navnet Tingvoll, gnr. 45/133. En gravhaug 
het Tinghaug (1D12663; Ab 1896, 132), og navnene Tingmyrene og Tingvang er kjent på 
prestegårdens innmark (NG V, 378). Her fantes tidligere et gravfelt med bl.a. funn av en 
fingerring av gull (C779-785). I en liten ås nord for kirken fantes det også flere gravhauger 

(ID 32873), og et gravfelt lå ved kirkegården i øst (ID 42363). Her har det altså vært mange 
kulturminner og flere stedsnavn relatert til tingstedet i kort avstand til hverandre. Samlet gir 
dette indikasjoner på at det har vært en møteplass og tingsted her tidligere, selv om tinghaug- 
lokaliteter er vanskelige som presise indikatorer for lokaliseringen (jf. kap. 9.1.4; Svensson 2007, 
194). Ved kirken er terrenget forholdsvis flatt, med svak helling mot elven i tre retninger, mens 
den nevnte åsen med gravfeltet lå i nord-nordvest. Fra kirken er det god utsikt, særlig fra vest 
til øst, og hele landskapet åpner seg opp her. Beliggenheten er også sentral ved hovedveien og 
i forhold til Lågen. Deler av innmarka hette altså Tingmyrene og Tingvang, og indikerer trolig 
område for tinget, og kanskje et areal som var mindre egnet til jordbruksdyrking. 


Komsnes, Sandsvær. gnr. 29 i Komnes sogn, nåværende Kongsberg kommune 
DN 1349/1356; RN VI, 416/1356; DN I, 381/1364; V, 393/1399; X, 184/1445 


Stedet kalles ikke rett stevnested, og er klassifisert som et mulig tingsted. Gårdsnavnet 
Kaupmannsnes (Kaupmanznes DN V, 236/1360) er sammensatt med kaupmadr kjøpmann, 
med suffikset -nes, dannet av elven Lågen. Navnet indikerer dermed trolig at en form for 
kaupstad eller marked (NG V, 371; jf. kap. 8). En eldre stavkirke ble revet på 1800-tallet 
(Christie og Christie 1986, 430ff.), mens den stående kirken er lokalisert på en stor grus- og 
leirbakke ved hovedveien med fritt utsyn over Lågen. Her har det også ligget en gravhaug (ID 
2947). Selve gårdsbebyggelsen ligger på en slette ved elven nedenfor. Det er flere små grus- 
og leirsletter hvor tinget kan ha vært lokalisert, særlig utmerker området nedenfor kirken mot 
gården seg. Uten flere fysiske holdepunkter var det ikke mulig å identifisere nærmere hvor 
tinget kan ha ligget. 


Lundeby, Råde skipreide. Jf. kap. 7 


Et gravfelt kalt Tingstedet besto av to steinsetninger og en usikker gravhaug (ID 49189). 
Steinsetningene har begge 13 reiste stein med flatsiden inn, opp mot 1,5 m høye, og med en 
diameter på omtrent 12,5 m. Omtrent 100 m øst ligger ytterligere en steinsetning (ID 19589), 
med mindre steinblokker og en omkrets på 10 m. Nicolaysen fant i 1869 leirurner med brente 
bein i begge steinsetningene, og den vestre inneholdt i tillegg et rustet stykke jern. Dette 
indikerer at funksjonen opprinnelig er graver, og at ringene ikke primært ble anlagt som 
tingsted. De ser imponerende ut og kan derfor som følge av folketroen i moderne tid knyttet 


493 


APPENDIKS 4: BESKRIVELSE AV REGISTRERINGER 


til slike såkalte «domarringer», ha ledet til at navnet lokaliteten har fått navnet Tingstedet, men 
kan også markert en sekundær funksjon som tingsted. Tinget kan også ha vært holdt inne på 
selve Lundeby-gårdene. Lokaliteten Tingstedet ligger godt til kommunikasjonsmessig langs 
Raveien/Sarpsborgveien (rv. 118) som går gjennom skipreiden fra sørøst til nordvest. Lokaliteten 
ligger i nedkant av Raet, på en morenerygg, der terrenget heller svakt mot Raveien og det er et 
forholdsvis godt utsyn mot nord og vest. Dersom lokaliteten har fungert som tingsted, kan folk 
ha sittet/stått i bakken og sett nedover mot Tingstedet og har da trolig hørt og sett godt. 


Tom, Onsøy skipreide. Jf. kap. 7 


Tom, som først ble vurdert som mulig tingsted, er likevel usikker siden diplommaterialet 
knyttet sakene mot adelspersoner som bodde på gården. Tom var lagmannsete rundt 1200, 
trolig for lagsognet bestående av Vingulmark, Vestfold og Grenland, og tinget kan ha blitt 
holdt i Borg (jf. kap. 7.1.4). Lokaliseringen innerst i Krokstadfjorden understreker dens gode 
kommunikasjonsmuligheter ved sjøen. Landskapet er imidlertid forholdvis lukket, det er 
åsrygger som stenger for utsyn/innsyn i sørvest, sørøst og nord. Selve gården Tom ligger i 
nedkant av en høyderygg, med utsyn mot nordvest og nordøst. En kirke har stått på gårdens tun 
(ID 170506). Dagens kirke, fra 1869, ligger i nedkant av tunet og mot veien. Et tingsted her kan 
ha ligget ved tunet, eventuelt i det hellende terrenget mellom gården og den stående kirken. 
Gården har ett gravminne i underkant av 500 m nord for gården, på en bergknaus ikke langt 
fra Krokstadfjorden, og eventuelt kan tinget ha blitt holdt opp mot haugen der. Ellers er det få 
fornminner på og ved gården. Fra Tom går en vei mot Råde kirke i vest og nordøst forbi Huseby 
i Råde opp mot Raet. Dette understreker Toms tilknytning mot Råde, og ikke mot Onsøy, hvor 
den hørte til i middelalder og trolig tidligere. 


Kolberg, Onsøy skipreide. Jf. kap. 7 


Diplomene fra senmiddelalderen nevner at møtet kunne være både ved kirken og på 
kirkegården. Gården ligger midt i Onsøy skipreide, på nordsiden og i nedkant av det høyeste 
punktet på det såkalte Kirkeberget (ID 85220). På toppen av berget skal det ligge restene av 
et gravfelt med minst tre gravhauger ca. 75 m sør for hovedinngangen til kirken (ID 10479). 
Gravfeltet skal ligge på det høyeste punktet på Kirkeberget, kalt Kampenhaug, men kunne ikke 
gjenfinnes under registreringen. Navnet «Onsøy tinghaug» er belagt her på 1500-tallet (jf. 

Kp. 71.6). En gammel vei strekker seg over høyden fra sør mot nord og mot kirken. Et egnet 
møtested ville være mellom kirken og toppen av berget med gravhaugene. Her var terrenget 
hellende, slik det også ble antydet for Lundeby, og en ville da ha hatt god utsyn. Ettersom 
gravhaugene ikke kunne gjenfinnes kan de neppe ha vært særlig fremtredende i terrenget, og 
jeg antar derfor at de ikke har vært avgjørende for lokaliseringen, men heller utsyn og akustikk. 
Fjerdingsgrensene indikerer endringer. 


Borgartinget, Tune skipreide. Jf. kap. 5 


Tinget lå på Borregård, gnr. 92. Lokaliseringen til Borgartinget er ukjent som følge av ras i 1702 
(jf. kap. 5.1 og 5.2.1). I 1207 ble Borgartinget holdt ved Mariakirken. Tinglyden ble samlet ute 
på kirkegården, mens biskop Nikolas skal ha samlet de mektigste bønder inne i kirken (Sagaen 
om baglere og birkebeiner, kap. 26). Rødeboken nevner to kirker i Sarpsborg, Olavskirken 

og Nikolaskirken (RB 496, 497). Det er foreslått at Mariakirken brente ned eller av annen 
grunn ble nedlagt, og at Olavskirken da ble anlagt på den samme lokaliteten (Johnsen 1916, 
540ff.). Olavskirken ble arkeologisk undersøkt i 1916 og 2006, og er tidfestet til begynnelsen 
av 1100-tallet (Norseng 2005a, 164). Både Mariakirken og Olavskirken skal da ha ligget innen 
vollen, mens Nikolaskirken lå utenfor, i dag i Borgarsyssel museum. Et annet område som 
topografisk kan ha vært godt egnet som møtested, var mellom Olavsvollen og elven i sør ved 
Sandesund. I Sverres saga (kap. 119) fremgår det at det var store sletter her i 1190-årene før 
terrenget gikk oppover mot høyden ved vollen (Opstad 1976, 162). I et mindre åsparti i vest, 
som strekker seg fra elven og mot vollen, ligger flere gravfelt fra jernalderen. Mest trolig er 
likevel en lokalisering ved Mariakirken, som var en kongskirke. Kirken og byen var begge uttrykk 
for kongens makt og posisjon, som det trolig var viktig å understreke. 

Tune, Tune skipreide. Jf. kap. 5 


Tingstedet på Tune, gnr. 64 og 65, var knyttet til fylkeskirken. Et maleri av I. Hjerleid fra 1857 
viser kirken i svakt stigende terreng opp fra Tunevannet mot toppen av Raet (gjengitt f.eks. i 
Dehli 1976, 321). Nede ved vannet, til høyre i bildet, er en mindre høyde eller en større, naturlig 
dannet haug. Veien strekker seg langsmed denne «haugen» mot sør og kirken. Tingstedet kan 
ha ligget langs kirkeveien og knyttet til denne haugen, som imidlertid ikke kan gjenfinnes i dag. 
Møtestedet også ha vært rundt kirken, der terrenget er forholdsvis flatt og skråner svakt ned 
mot Sandesund i sør og Tunevannet i nord. 


Rakkestad og Galgemyren, Skaun skipreide. Jf. kap. 7 


Gården er sentralt lokalisert i Skaun skipreide, men kirken ligger 1,2 km utenfor det som i dag er 
Rakkestad sentrum, og der hovedveiene gjennom skipreiden møttes. Kirken ligger på en høyde 
i helling mot sørvest, og nord-nordvest for kirken ligger prestegården. Her er det godt utsyn, 
med unntak av mot nord. Enkelte diplom spesifiserer at tingmøtene ble holdt på kirkegården, 
ved kirken og også i prestegården. Mellom kirken og prestegårdshusene er det omtrent 200 m. 
Terrenget faller bratt ned fra husene mot en slette der kirken står. Her ligger en haug, som ikke 
registrert som en gravhaug i Askeladden. Ut fra beskrivelser i diplomene, terrenget og nærhet 
til haugen vil jeg anta at tinget har vært holdt her. 


Omtrent 500 m øst for kirken er Galgemyrene, som kan vise til et eldre rettersted. Navnet 
indikerer et myrområde eller våtere område i eldre tid. Lokaliteten er ved et veikryss, der 
reisende gjennom skipreiden og på vei til tinget og kirken ville passere. Fra kirketrappen ser 
en rett ned på det galgeområdet. Jeg anser Rakkestad som et skipreideting, og en lokalisering 
av et rettersted passer da godt her, selv om rettersteder sjelden synes å være lokalisert ved 
tingsteder i Borgartingslagen (jf. kap. 8). 


Galgehytten, navn på et underbruk av gården Finstad, gnr. 78, i Råde skipreide. Jf. kap. 7. 


Belagt først i 1723 (NG I, 332). Trolig har plassen Galgehytten, som nå er forsvunnet, blitt 
oppkalt etter et gammelt rettersted, men usikkert hvilken alder. Her ligger et gravfelt med minst 
åtte gravhauger, hvorav den ene skal ha vært firkantet og markert med bautaer i hjørnene. I 
1967 ble det registrert spor som kan være del av et galgefundament i en jordhaug, men som ble 
antatt å være fra nyere tid (Askeladden ID 29207). 


Galgefundamentene kunne ikke med sikkerhet gjenfinnes, men sto trolig på toppen av åsen 

og kan kanskje ha vært knyttet til en jordblandet røys der. Gamle Kongevei fra Råde til Tune 
går over lokaliteten, før den krysser elven ved Isebru og går videre østover til Tune. Veien er 
godt markert og steinsatt i kantene. Et militærkart fra 1775 (gjengitt i Grøndahl 1980, 492) 
viser tydelig at grensen mellom Råde og Tune skipreide passerte her og nord mot Isebakktjern. 
En bauta markerer trolig skipreidegrensen. Lokaliteten er i dag dekket av skog, men det skal 
ellers være utsikt mot Tune og Rolvsøy. Til tross for at navnet ikke er belagt før i 1723, er 
inntrykket av lokaliteten at den kan være atskillig eldre. Funnene synes også å stemme godt 
med retterstedslokaliseringer i andre områder, nær sentrale kommunikasjonsårer og knyttet til 
grenseområder (jf. kap. 8). 

Appendiks 5: Kildegrunnlag for shapefiler 


Shapefiler 


Kilder 


Tingsteder 


Lagsogn og fylker 


Diplommaterialet: Diplomatarium Norvegicum (DN); Regesta 
Norvegica (RN); Norske Gaardnavne (NG); Aleksander Bugge 
1920; stedsnavn; bygdebøker; (jf. kap. 4.1.1. og appendiks 1). 
Lagmannsbrev: DN; RN; Vågslid (1930). 


Jens Arup Seip (1934); Gustav Indrebø (1934-36); Historia Norwegie 
(Mortensen og Ekrem 2003) 


Sysselgrenser 


Alf Harry Sagosen (1973); Knut Helle (2001, 152 Figur). 


Bispedømme- og 
prostigrenser 


Historia Norwegie; Håkon Håkonssons saga; Norske Gaardnavne (Olaf 
Rygh 1897-99); Rødeboken (RB); Bjørn Ringstad (1994). 


Sognegrensene 


Skipreide- og 
fjerdingsgrenser 


Diplomer (DN); skattematrikkelen 1647; Norske Gaardnavne; ulike 
bygdebøker, som igjen bygger på eldre skattelister og lensregnskap 


Diplomer (DN); skattematrikkelen 1647; NG; Edvard Bull (1920); 
Gustav Indrebø (1935); Johan Agerholt (1950-53) og enkelte 
bygdebøker (spesifisert i hvert enkelt tilfelle) med topografiske trekk. 
Se kap. 6 og appendiks 2 og 3. 


Veier, hele 
undersøkelsesområdet 


Basert på Amtskartene (1826-1857), målestokk 1:200 000: 
Akershus- (1827), Grevskabernes- (1832) og Smaalenenes (1826) 
amt av N. Ramm og G. Munthe, Buskeruds- (søndre del 1849 og 
nordre del 1850) og Bratsbergs amt (nordre del 1852 og søndre 
del 1857) av N.G. Gjessing. Filene for dette området er produsert 
av Gjermund Steinskog for Amtskartprosjektet, Kulturhistorisk 
Museum, Universitetet i Oslo. 


Veier Follo 


Militært kart (Isac van Geelkerck 1650); Sverre Steen (1934) 


Veier Vestfold: 


Grevskapskartene (Ødegaard 2007) 


Bebyggelse/historiske 
gårdstun 


Havnivå i vikingtiden 


Graver/gravmaterialet 


Amtskart (jf. over); Kartverkets topografiske wms-kart over Norge 
og Europa (wms.topo2 og wms.europa). 


Produsert av Gjermund Steinskog. Datagrunnlag Kartverkets Digitale 
terrengmodeller (DTM-er). 


Riksantikvarens database Askeladden. 


Bautasteiner Askeladden 
Bygdeborger Askeladden 
Kirkesteder, forsvunne Askeladden, 


kirker 


NG; Norges kirker (Christie og Christie 1959a og b, 1986); eldre 
topografiske beskrivelser: Jens Nilssøn (IN) (1574-1597) og Jens 
Kraft (1822, 1822-35). 


APPENDIKS 5: KILDEGRUNNLAG FOR SHAPEFILER 


Kokegropfelt 


Askeladden, men klassifisert og sammenholdt med opplysninger fra 
Topografisk arkiv ved Kulturhistorisk Museum og Lill Gustafson et al. 
(2005). 


Yngre jernaldersgraver 


Gjenstandsbasen (Musit); OArkeologisk Seksjon, KHM 


Storhauger Askeladden; Lars Forseth (1993); Terje Gansum (1995a); Frans-Arne 
Stylegar og Per Norseng (2003). 
Ryttergraver Helge Braathen (1989) 


Skattefunn, importfunn, 
rike funn og depoter 


Kriterier: Ellen Karine Hougen (1969); Bjørn Ringstad (1987); Bergljot 
Solberg (1985); Bjørn Myhre (1987, 1992); Ulla Lund Hansen (1987, 
1995); Birgitta Hårdh (1996). 


prestisjefunn, 
skattefunn, depoter 
rike funn, huseby- og 
lendmannsgårder 


Stedsnavn som viser 
til ting- og rettersteder 
samt kultsteder 


Hovedsakelig basert på Gustav Storm (1882) og Asgaut Steinnes 
(1955), samt Askeladden og Gjenstandsbasen. Produsert i 2008 
som del av Frode Iversens postdoktorarbeid. 


NG; Matrikkelutkastet 1950 (dokpro.uio.no); informasjon om 
tradisjonslokaliteter i Askeladden og enkelte opplysninger fra 
bygdebøker. 


Søk på søkeord: Kartverkets kartdatabase som inkluderer data fra 
Sentralt Stadnamnregister, det offisielle registeret over stedsnavn i 
Norge 

